ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞ**΄**

Τετάρτη 23 Ιουλίου 2025

Αθήνα, σήμερα στις 23 Ιουλίου 2025 και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΝΘ΄ συνεδριάσεώς του, της Τρίτης 22 Ιουλίου 2025, σε ό,τι αφορά την ψήφιση στο σύνολο του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με το τραγικό δυστύχημα που έλαβε χώρα στις 28-02-2023 στην περιοχή Ευαγγελισμός Τεμπών Λάρισας για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργό Υποδομών και Μεταφορών, του αδικήματος της παράβασης καθήκοντος, 259 του Ποινικού Κώδικα, και, ειδικότερα, της κατά το χρονικό διάστημα από τον Σεπτέμβριο 2021 έως και τις 28-02-2023 κατά παράβαση του άρθρου 40 παράγραφος 3 του ν. 4974 του 2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία Οργανισμός Σιδηροδρόμων Ελλάδας ΑΕ και, σύμφωνα με τα διαλαμβανόμενα στην πρόταση, περί αποδοχής ή μη της πρότασης για την άσκηση δίωξης κατά του ως άνω πρώην Υπουργού, και λήψη απόφασης με μυστική ψηφοφορία επί της προτάσεως της Επιτροπής για την καταγγελλόμενη πράξη για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμά της, σύμφωνα με τις διατάξεις των άρθρων 86 του Συντάγματος, 153 επ. του Κανονισμού της Βουλής και του ν. 3126/2003 «Ποινική Ευθύνη των Υπουργών», όπως ισχύουν.)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 23 Ιουλίου 2025, οι επίκαιρες ερωτήσεις που θα συζητηθούν είναι οι εξής:

Η με αριθμό 1225/18-7-2024 επίκαιρη ερώτηση που θα απαντηθεί από τον Υπουργό Εξωτερικών κ. Γεώργιο Γεραπετρίτη.

Η με αριθμό 1216/16-7-2025 επίκαιρη ερώτηση που θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.

Η με αριθμό 1221/17-7-2025 επίκαιρη ερώτηση που θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Θα συζητήσουμε τώρα την τέταρτη με αριθμό 1225/18-7-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών με θέμα: «Ανεπάρκεια του Υπουργείου Εξωτερικών απέναντι στη νέα τουρκική NAVTEX μεταξύ Λήμνου-Σαμοθράκης και στις τουρκικές προκλήσεις στο Αιγαίο: Πού είναι η αποτρεπτική διπλωματία και τι σχεδιάζεται για αποτροπή στο πεδίο;».

Ο κ. Χουρδάκης έχει τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, θα είδατε την κατατεθείσα από 13 Ιουλίου ερώτησή μου, σχετικά με τη νέα NAVTEX που εξέδωσε η Τουρκία για έρευνες του σκάφους Filia στην περιοχή μεταξύ Λήμνου και Σαμοθράκης. Θέλω να υπογραμμίσω ότι αυτή η NAVTEX δεν αποτελεί μια ακόμα πρόκληση, είναι ένα ακόμα βήμα στην πλήρη εφαρμογή του τουρκικού δόγματος για την εφαρμογή της «Γαλάζιας Πατρίδας», ένα δόγμα που στην πράξη έχει εξελιχθεί στην επίσημη πολιτική τους, έχει στρατιωτική κάλυψη, το εφαρμόζουν μεθοδικά, συστηματικά και στοχεύουν στη σταδιακή ακύρωση όλων όσων περιλαμβάνονται στην εθνική κυριαρχία στο Αιγαίο και στην ανατολική Μεσόγειο.

Συγκεκριμένα, η περιοχή μεταξύ Λήμνου και Σαμοθράκη, κύριε Υπουργέ, δεν είναι μια απλώς γεωγραφική αναφορά, καθότι αποτελεί την καρδιά της ελληνικής αμυντικής ασπίδας και το δυτικό όριο αυτής της τουρκικής διεκδίκησης που σας περιέγραψα παραπάνω, προσπαθώντας η Τουρκία να εφαρμόσει τετελεσμένα. Η χώρα μας, κύριε Υπουργέ, δεν μπορεί να απαντά απλώς με φραστικές διαμαρτυρίες. Δεν μπορούμε να λειτουργούμε με την ψευδαίσθηση ότι η ήρεμη διπλωματία θα φέρει αποτελέσματα και θα αποτρέψει τυχόν κρίσεις, γιατί όπως θα έπρεπε να το έχετε ήδη καταλάβει -είστε αρκετό καιρό σε αυτή τη θέση- η Τουρκία δεν πτοείται από διαβήματα και αντίθετα, ενισχύεται από την ελληνική ακινησία. Και επειδή δεν είναι πρώτη φορά που βρισκόμαστε σε αυτή την αίθουσα για παρόμοια θέματα, θέλω να σας υπενθυμίσω και να υπογραμμίσω και προς τον ελληνικό λαό ότι το κεντρικό ερώτημα εδώ δεν είναι το ποιος έχει δίκιο.

Σαφώς το διεθνές δίκαιο και το δίκαιο της θάλασσας είναι με το μέρος μας, αλλά το ερώτημα είναι ποιος μπορεί να επιβάλλει αυτό το δίκαιο και πώς μπορούν να επιβάλει αυτή την πραγματικότητα και απ’ ό,τι φαίνεται η Τουρκία το κάνει με γεωτρήσεις, με ναυτικές ασκήσεις, με νομικές προκλήσεις ή αντίθετα, ακυρώνοντας όποιες παρόμοιες δικές μας προσπάθειες και εμείς φαίνεται να αναλωνόμαστε στην καλύτερη περίπτωση σε εκθέσεις, σε κοινοτικά συμπεράσματα, σε ευχολόγια που τελικά κανένας δεν διαβάζει και η εξωτερική μας πολιτική εμφανίζεται αποκομμένη από το γεωπολιτικό της περιβάλλον. Αντί να προβλέπουμε, αντιδρούμε.

Δεν θα μπω σε λεπτομέρειες σε ό,τι αφορά τα ερωτήματα -μπορείτε να τα δείτε και τα έχετε δει, είμαι βέβαιος και εσείς και οι συνεργάτες σας, στην ερώτηση που έχω καταθέσει- αλλά περιμένω απαντήσεις. Χωρίς να θέλω να καταχραστώ τον χρόνο, πολύ σύντομα θέλω να σας πω για ένα χθεσινό δημοσίευμα του Αλέξη Παπαχελά -δεν ξέρω αν είχατε τη δυνατότητα να το δείτε- με τίτλο: «Η ζούγκλα και το ειρηνοδικείο». Είναι χθεσινό δημοσίευμα από έναν δημοσιογράφο ο οποίος δεν μπορεί κανείς να πει ότι αντιπολιτεύεται τη Νέα Δημοκρατία ή την παρούσα Κυβέρνηση, αλλά είναι πολύ στοχευμένο και πάρα πολύ ειλικρινές στις ανησυχίες του.

Πολύ γρήγορα θα σταχυολογήσω και θα κλείσω την πρωτολογία μου, λέγοντας ότι η ελληνική εξωτερική πολιτική βρίσκεται στο πιο δύσκολο σημείο καμπής εδώ και δεκαετίες- δεν μπορεί κανείς να μην συμφωνήσει- ότι είμαστε πολύ πίσω από όσα είχαν καταρχήν συμφωνήσει Αποστολίδης και Μιράλογλου πριν από περίπου είκοσι χρόνια, ότι διαβάσαμε λάθος τις προθέσεις των απέναντι και βρισκόμαστε αυτή τη στιγμή σε μια -στην καλύτερη περίπτωση- γεωπολιτική γειτονιά που δεν είναι υπέρ μας, ότι «τρώμε φάπες» από όλους -το λέει ο Παπαχελάς και δεν είναι ο μόνος- ότι πρέπει να μάθουμε να λειτουργούμε με λίγα λόγια και με πολλή δράση και ότι το σημαντικό είναι να επιβάλλουμε τη θέλησή μας στο πεδίο και ότι αυτός ο μοναδικός τρόπος, κύριε Υπουργέ, επιβίωσης.

Η Ευρωπαϊκή Ένωση δεν ήταν ποτέ στιβαρός γεωπολιτικός παίκτης, κανείς δεν την φοβάται και άρα, με το να μου πείτε τώρα ότι το δίκιο είναι με το μέρος μας, δεν δίνετε καμία πρακτική απάντηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χουρδάκη.

Θα απαντήσει ο Υπουργός Εξωτερικών κ. Γεώργιος Γεραπετρίτης.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε και ευχαριστώ και τον κύριο Βουλευτή για την ερώτησή του.

Είναι προφανές ότι αναφέρεται σε ένα συγκεκριμένο γεγονός και εξ αυτού ερείδεται την αφορμή ο κύριος Βουλευτής, για να μιλήσει γενικώς περί εξωτερικής πολιτικής και αποτρεπτικής διπλωματίας, με ό,τι αυτό μπορεί να σημαίνει εννοιολογικά.

Καταρχάς, για το συγκεκριμένο ζήτημα της ερευνητικής δράσης του πλοίου Filia. Πρόκειται για μία έρευνα, η οποία έγινε πράγματι, μεταξύ Λήμνου και Σαμοθράκης. Υπήρξε η έκδοση NAVTEX εκ μέρους της ελληνικής πολιτείας στις 5 Ιουλίου, εξεδόθη παράτυπη αντι-NAVTEX από την Τουρκία στις 7 Ιουλίου και απαντήθηκε προσηκόντως στις 8 Ιουλίου.

Επειδή αναφέρεστε στο τι γίνεται στο πεδίο, απλώς να επισημάνουμε ότι η συγκεκριμένη έρευνα με την υποστήριξη και ελληνικών πολεμικών ολοκληρώθηκε κανονικά, σύμφωνα με το πρόγραμμά της. Άρα, εάν εννοείτε ως αποτρεπτική διπλωματία και το τι κάνουμε στο πεδίο, το εάν πράγματι ολοκληρώνονται αυτά τα οποία έχουν προγραμματιστεί, η απάντηση είναι πάρα πολύ σαφής. Η έρευνα έγινε, ολοκληρώθηκε προσηκόντως και δεν υπήρξε καμία απολύτως αποτροπή εκ του γεγονότος ότι η Τουρκία, όπως παγίως πράττει, εξέδωσε την παράτυπη αντι-NAVTEX.

Τώρα, σε ό,τι αφορά τα ζητήματα πεδίου, τα ζητήματα είναι πάρα πολύ απλά και αναρωτιέμαι πραγματικά ποιος ήταν ο σκοπός της αναφοράς σε όλα αυτά τα δόγματα. Η Τουρκία ως γνωστόν έχει αναπτύξει συγκεκριμένες πολιτικές σε ό,τι αφορά τις διεκδικήσεις της, τις παράνομες αξιώσεις της, από δεκαετίες. Το δόγμα της «Γαλάζιας Πατρίδας» ανατρέχει στη δεκαετία του 1990. Ομοίως, ανατρέχουν δεκαετίες τα θέματα τα οποία αφορούν τις λεγόμενες γκρίζες ζώνες και την αποστρατικοποίηση. Δεν είναι κάτι καινούριο και, άρα, καλό είναι να μην δημιουργείται η εντύπωση ότι σήμερα δημιουργήθηκαν αυτά.

Επειδή, όμως, αναφέρεστε στο πεδίο, εγώ θα κάνω δύο παρατηρήσεις: Παρατήρηση πρώτη. Για πρώτη φορά η Ελλάδα αναλαμβάνει την πρωτοβουλία των κινήσεων σε μείζονα θέματα επί του πεδίου. Δεν νομίζω να διαφωνείτε, κύριε Βουλευτά, ότι στο πεδίο σημαίνει να έρχεσαι και να υλοποιείς εκείνα τα οποία σου αναγνωρίζονται, όπως είναι για παράδειγμα η δυνατότητα αξιοποίησης φυσικών πόρων και κοιτασμάτων, όπως συμβαίνει σήμερα στην Ελλάδα και νοτίως της Κρήτης, με την προκήρυξη των οικοπέδων προς αξιοποίηση, όπως συμβαίνει με το θαλάσσιο χωροταξικό, όπως συνέβη πολύ πρόσφατα με την οριοθέτηση θαλασσίων πάρκων στο Αιγαίο και στο Ιόνιο.

Δεύτερον, η Ελλάδα διασφαλίζει ότι ταυτοχρόνως με την ισχυρή της διπλωματία ενισχύει και την άμυνά της. Μετά από δεκαετίες η Ελλάδα βρίσκεται σε μία εξαιρετικά ισχυρή θέση από αποτρεπτικής πλευράς με την ένταξή της στο πρόγραμμα των F-35, με την προμήθεια σύγχρονων αεροσκαφών Rafale, με την προμήθεια φρεγατών, που ενισχύουν την αμυντική της θωράκιση, έτσι ώστε να μην έχει καμία απολύτως περίπτωση η ετεροκαθορισμού.

Εμείς δεν στηριζόμαστε σε κανέναν. Χτίζουμε συμμαχίες, ενισχύουμε το διπλωματικό αποτύπωμα και στους διεθνείς οργανισμούς, τον Οργανισμό Ηνωμένων Εθνών και στην Ευρωπαϊκή Ένωση, ταυτοχρόνως με ισχυρούς παράγοντες στην περιφέρεια και τον κόσμο, αλλά το πιο σημαντικό από όλα είναι ότι αυτοτελώς δημιουργούμε μία ισχυρή διπλωματία με ταυτόχρονη ισχυρή άμυνα. Αυτήν τη στιγμή είτε το θέλετε είτε όχι η πραγματικότητα είναι ότι βρισκόμαστε στο πιο ισχυρό μας σημείο.

Ναι, αναφερθήκατε στο ότι οι προκλήσεις είναι πολλές. Αυτά τα οποία συμβαίνουν σήμερα στον κόσμο δεν έχουν προηγούμενο στον μεταπολεμικό κόσμο. Σε αυτόν, σε αυτό το συγκεκριμένο περιβάλλον, κύριε Βουλευτά, η Ελλάδα είναι αυτοδύναμη, έχει χτίσει τις συμμαχίες της, διαμορφώνει καταστάσεις και όχι απλά ακολουθεί καταστάσεις και δεν υπάρχει ποτέ περίπτωση να υπαναχωρήσει από οποιαδήποτε εθνική της θέση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Κύριε Υπουργέ, έχετε δίκιο. Με αφορμή αυτό το περιστατικό πράγματι, όπως και στην προηγούμενη επίκαιρη ερώτησή μου, ήθελα να ανοίξω μια συζήτηση για το τι γίνεται. Ο λόγος είναι ότι έχω καταθέσει πάνω από έξι εβδομάδες τώρα επίκαιρη επερώτηση και δεν έχει προγραμματιστεί. Και ένας λόγος που δεν έχει προγραμματιστεί μου είπαν είναι ότι δεν μπορεί να γίνει ο συντονισμός με το Υπουργείο Εξωτερικών. Άρα δώστε το δικό σας ΟΚ στη Γραμματεία του Προεδρείου ή στον Πρόεδρο της Βουλής να προγραμματιστεί επίκαιρη επερώτηση που θα φέρει όλα τα κόμματα εδώ και να κάνουμε μια ανοικτή συζήτηση για το τι γίνεται με την εξωτερική πολιτική της χώρας.

Από εκεί και πέρα αναφερθήκατε στην πρωτολογία σας ότι η άσκηση στο πεδίο είναι όταν ολοκληρώνονται αυτά που πρέπει να ολοκληρωθούν. Με την Κάσσο τι έχει γίνει; Η μόνη ολοκλήρωση που έχει πραγματοποιηθεί είναι ότι από 1η Ιουλίου μέσω του ΑΔΜΗΕ πληρώνουν οι Έλληνες φορολογούμενοι φόρο, τέλος, μέσω των λογαριασμών ηλεκτρικής ενέργειας, ενώ δεν έχει γίνει τίποτα.

Είπατε επίσης ότι αυτό δεν είναι κάτι καινούργιο και το αναφέρω σαν να είναι σήμερα. Προφανώς και δεν το αναφέρω σαν να είναι σήμερα. Ξεκίνησε, όπως πολύ σωστά είπατε, στη δεκαετία του 1990 ή πολύ εντατικά ξεκίνησε εκεί, αλλά τα τελευταία χρόνια επιδεινώνεται και υπό τη δική σας Υπουργική θητεία πάρα πολύ έντονα.

Δεν είχαμε ποτέ θαλάσσια πάρκα, επειδή αναφερθήκατε και στα θαλάσσια πάρκα, τα οποία, ενώ ξεκίνησαν έτσι πέρσι έχουν έρθει κουτσουρεμένα προχθές, περίπου στο ένα πέμπτο ή στο ένα τέταρτο του εμβαδού. Και μάλιστα παρόλη την πρεμούρα του Πρωθυπουργού να τα ανακοινώσει ο ίδιος, κάτι το οποίο θα μπορούσε να το κάνει ένας Γενικός Γραμματέας του Υπουργείου, θέλω να σας θυμίσω ότι πριν οριστικοποιηθεί η ύπαρξή τους θα χρειαστεί διαβούλευση των ειδικών περιβαλλοντικών μελετών μέχρι 22/9, επεξεργασία σχολίων, επεξεργασία σχεδίου και για προεδρικό διάταγμα, κατάθεση στο Συμβούλιο της Επικρατείας, απάντηση του Συμβουλίου της Επικρατείας, ολοκλήρωση του προεδρικού διατάγματος. Θα φθάσουμε ως το 2026 ή προς τα εκεί. Άρα μη λέτε ότι έχουν προχωρήσει αυτά τα πράγματα.

Είπατε σε ό,τι αφορά την άμυνα ότι έχουμε μεγαλύτερη αποτρεπτική ισχύ. Αυτό μάλλον είναι θέμα του κ. Δένδια, τον οποίο έχω συναντήσει πρόσφατα. Θα συμφωνήσω ότι έχουν γίνει βήματα. Όμως ο κ. Δένδιας προχθές, κύριε Γεραπετρίτη, και ίσως πρέπει αυτό να το συζητήσετε και στο Υπουργικό Συμβούλιο, αναφέρθηκε ότι δεν υπάρχει δημοσιονομικός χώρος για να συμμετέχει η Ελλάδα τα τρία από τα τέσσερα χρόνια του SAFE, ωφελούμενη από τα χαμηλότοκα και με πολύ αργοπορημένη αποπληρωμή δάνεια που θα μπορούσαμε να λάβουμε.

Πήγατε στη Λιβύη, ξανά πήγατε στη Λιβύη, αλλά εγώ δεν είδα κάτι να προκύπτει από εκεί. Αλλά για να μην μακρηγορήσω, αυτό που θέλω να σας πω είναι το εξής, και νομίζω ότι όποιος πραγματικά ενδιαφέρεται για το καλό της πατρίδας δεν μπορεί να μην το βλέπει. Θα ζητήσουμε ενεργοποίηση του άρθρου 42 παράγραφος 7 της Συνθήκης της Λισαβόνας σε ό,τι αφορά τις σχέσεις μας με την Τουρκία; Θα τεθεί θέμα κυρώσεων στην Ευρωπαϊκή Ένωση όχι σε θεωρητικό επίπεδο, αλλά σε πρακτικό επίπεδο για κάθε φορά που η Τουρκία γίνεται επιθετική και παραβαίνει τους κανόνες του διεθνούς δικαίου; Θα δρομολογηθούν άμεσα ασκήσεις αποτροπής για όλες αυτές τις περιοχές, που για εμάς είναι η καρδιά του προβλήματος; Θα αναβιώσουμε το ενιαίο αμυντικό δόγμα με την Κύπρο; Τι σκοπεύετε να κάνετε για όλα αυτά;.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χουρδάκη.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Αντιλαμβάνομαι ότι αποδεχθήκατε το γεγονός ότι η καρδιά της ερώτησής σας απαντήθηκε προσηκόντως όταν δεχθήκατε ότι ολοκληρώθηκε η έρευνα στην οποία αναφέρεστε. Άρα εκείνο το οποίο είπατε περί πεδίου, προφανώς, το αναιρείτε υπό την έννοια ότι ολοκληρώθηκε προσηκόντως κατά τον προγραμματισμό της απολύτως η έρευνα. Δεν υπήρξε καμία απολύτως αποθάρρυνση, καμία απολύτως υπαναχώρηση. Άρα η Ελλάδα δεν υποχωρεί, δεν παραχωρεί.

Μιλήσατε για επιδείνωση της κατάστασης. Ισχυρίζεστε στα αλήθεια ότι σήμερα έχει επιδεινωθεί η κατάσταση; Σήμερα, που δύο χρόνια μετά -εγώ ανέλαβα τον Ιούνιο του 2023- σήμερα βρισκόμαστε σε θέση να έχουμε πρώτον, θαλάσσιο χωροταξικό σχεδιασμό, που ουδέποτε είχε η χώρα, το οποίο αποτελεί ευρωπαϊκό κεκτημένο, το οποίο καθορίζει για πρώτη φορά στον χάρτη τα απώτατα όρια δυνητικής υφαλοκρηπίδας της χώρας. Αρκεί να δει κάποιος τον χάρτη, κύριε Βουλευτά. Δεν χρειάζεται κάτι παραπάνω. Πότε η Ελλάδα είχε στην πραγματικότητα αναδείξει το θέμα των ορίων των θαλάσσιων ζωνών της; Για πρώτη φορά η παρούσα Κυβέρνηση το έκανε.

Δεύτερον, ποιος ήταν εκείνος ο οποίος τόλμησε να φτάσει μέχρι τη μέση γραμμή στο Λιβυκό Πέλαγος; Και όχι μόνο αυτό, αλλά να προσελκύσει το ενδιαφέρον ιδιωτικών εταιρειών κολοσσών με ό,τι γεωπολιτική και στρατηγική αξία έχει για την Ελλάδα η εμπιστοσύνη αυτή και σήμερα να μπορούμε να λέμε ότι τα κυριαρχικά μας δικαιώματα εφαρμόζονται στο πεδίο και όχι θεωρητικά.

Τρίτον, αναφερθήκατε στα θαλάσσια περιβαλλοντικά πάρκα. Καταρχάς θα έπρεπε να γνωρίζετε, διότι κατέστη γνωστό, ότι σε σχέση με τον αρχικό προγραμματισμό βρισκόμαστε στο Αιγαίο στο συν 25% της χωρικής έκτασης. Είναι πολύ περισσότερο από εκείνο το οποίο είχε αρχικώς προβλεφθεί και είναι μόνο η πρώτη φάση, ξέρετε. Θα ακολουθήσουν και άλλες φάσεις στο Αιγαίο, διότι η Ελλάδα είναι περιβαλλοντικά ευαίσθητη, είναι πρωτοπόρος στην Ευρώπη σε ό,τι αφορά την προστασία των ωκεανών για προφανείς λόγους και από την άλλη πλευρά δεν φοβόμαστε.

Ξέρετε, κύριε Χουρδάκη, μιλάτε ταυτοχρόνως για ακινησία και αναφέρεστε στις αντιδράσεις που προκαλούνται από την κίνηση. Αποφασίστε όμως τι θέλετε. Θέλετε πραγματικά η Ελλάδα να μη δρα και να ακολουθεί ή θέλετε να είναι ενεργητικά δρώσα και να αγνοεί ή απλώς να μηδενίζει στο πεδίο τις αντιδράσεις; Αποφασίστε τι θέλετε.

Η επιλογή της παρούσας Κυβέρνησης είναι να είναι ενεργητικά παρούσα με πράξεις. Και όταν λέμε πράξεις εννοούμε το πεδίο. Δεν θα σταματήσουμε. Όσες αντιδράσεις και να υπάρχουν από προηγούμενες διεκδικήσεις και παράνομες αξιώσεις η παρούσα Κυβέρνηση δεν θα σταματήσει. Και σας παρακαλώ όταν μιλάτε για ακινησία και ταυτοχρόνως να έρχεστε και να λέτε ότι από αυτά τα οποία πράττουμε δημιουργούνται αντιδράσεις και πώς στην πραγματικότητα τις διαχειριζόμαστε να αντιλαμβανόμαστε ότι υπάρχει και μία λογική ασυνέπεια στα πράγματα.

Η Ελλάδα, κύριε Χουρδάκη, για πρώτη φορά έχει την πρωτοβουλία των κινήσεων σε ό,τι αφορά τα κυριαρχικά της δικαιώματα. Δεν τρέχουμε πίσω από κανέναν. Δεν ακολουθούμε κανένα. Εμείς θέτουμε τους όρους, διότι η Ελλάδα είναι στο υψηλότερο σημείο διπλωματικής της ισχύος και αυτό θα αποδειχθεί στο πεδίο έτι περαιτέρω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Συνεχίζουμε τώρα με την τρίτη με αριθμό 1221/17-7-2025 επίκαιρη ερώτηση πρώτου κύκλου του Ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Ηθική ανταμοιβή επίλεκτου Αξιωματικού του Πυροσβεστικού Σώματος».

Έχετε τον λόγο, κύριε Παπαδόπουλε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριε Υφυπουργέ, πρόκειται για την περίπτωση του Επιπυραγού Δημήτρη Λιότσου, ο οποίος ορίστηκε από την Εισαγγελία πραγματογνώμονας στη φονική πυρκαγιά στο Μάτι με τους εκατόν τέσσερις νεκρούς!

Επίλεκτο στέλεχος του Πυροσβεστικού Σώματος, με αίσθημα ευθύνης, παρά τα προσκόμματα, τις απειλές και τους εκβιασμούς, έφερε πράγματι εις πέρας το έργο του, συντάσσοντας ένα ογκωδέστατο πόρισμα, για την παραπομπή στο εδώλιο είκοσι ένα κατηγορουμένων. Πριν λίγες ημέρες, η υπόθεση κρίθηκε τελεσίδικα στον δεύτερο βαθμό και κάποιοι πήραν τον δρόμο για τη φυλακή.

Ο Δημήτρης Λιότσος όμως αναφέρθηκε σε πιέσεις και απειλές που ασκήθηκαν εις βάρος του από τον τότε υπαρχηγό της Πυροσβεστικής Υπηρεσίας και μετέπειτα αρχηγό, Βασίλη Ματθαιόπουλο, οι οποίες όμως ουδόλως τον έκαμψαν από το να επιτελέσει στο ακέραιο το καθήκον του. Ο πρώην αρχηγός του Πυροσβεστικού Σώματος Ματθαιόπουλος καταδικάστηκε με ποινή φυλάκισης δύο ετών και έξι μηνών με αναστολή για τις κατηγορίες της απόπειρας παράνομης βίας και της παράβασης καθήκοντος, μετά από σχετική μήνυση που άσκησε εναντίον του ο άξιος αυτός αξιωματικός.

Υπενθυμίζω ότι οι Σωτήρης Τερζούδης τότε αρχηγός της Πυροσβεστικής, Βασίλης Ματθαιόπουλος τότε υπαρχηγός, Ιωάννης Φωστιέρης τότε επικεφαλής του Ενιαίου Συντονιστικού Κέντρου Επιχειρήσεων και Ιωάννης Καπάκης τότε γενικός γραμματέας Πολιτικής Προστασίας βρίσκονται ήδη στην φυλακή καταδικασμένοι σε συνολική ποινή φυλάκισης τριακοσίων σαράντα ετών με εκτιτέα τα πέντε.

Είναι πλέον όμως κοινά αποδεκτό ότι κομβικό ρόλο στην εν λόγω δικαστική υπόθεση διαδραμάτισε ο κ. Δημήτριος Λιότσος με την πραγματογνωμοσύνη του και τη μαρτυρική του κατάθεση στο ακροατήριο του δικαστηρίου. Έφερε τα πράγματα εκεί που θέλαμε.

Ερωτάται ο αρμόδιος Υφυπουργός: Ανταμείφθηκε αυτός ο άνθρωπος, ο Δημήτριος Λιότσος, έστω με κάποια τιμητική διάκριση για την ηρωική του άρνηση να συμμετέχει στην συγκάλυψη ενός εγκλήματος; Η Υπηρεσία του διενέργησε ΕΔΕ για όσα συνέβησαν μεταξύ του Δημήτρη Λιότσου και του τότε Υπαρχηγού και μετέπειτα Αρχηγού; Ζήτησε ποτέ η Υπηρεσία να καταθέσει ο Ματθαιόπουλος έγγραφες εξηγήσεις για την ποινικά ελεγκτέα συμπεριφορά που επέδειξε απέναντι στον υφιστάμενό του;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κύριε Παπαδόπουλε, θα ήθελα να ξεκινήσω την απάντησή μου καθιστώντας σαφές ότι η επίκαιρη ερώτηση που φέρνετε σήμερα προς συζήτηση έχει τεθεί σε λανθασμένη βάση επί της αρχής και θα σας εξηγήσω στη συνέχεια τον λόγο.

Πρώτα απ’ όλα ως προς τα πραγματικά περιστατικά του ζητήματος που θίγετε είναι γεγονός ότι στο πλαίσιο της εισαγγελικής έρευνας για την πυρκαγιά στο Μάτι το 2018 ο τότε Επιπυραγός Δημήτριος Λιότσος διορίστηκε πραγματογνώμονας από τον αρμόδιο εισαγγελέα δυνάμει των άρθρων 183 επόμενα του Κώδικα Ποινικής Δικονομίας. Ως εκ τούτου διορίστηκε ως ιδιώτης εγγεγραμμένος στον πίνακα πραγματογνωμόνων του Πλημμελειοδικείου.

Ως προς τις ηθικές και υλικές αμοιβές που απονέμονται στο πυροσβεστικό προσωπικό σας γνωρίζω ότι αυτές αποτελούν τιμητικές επιβραβεύσεις εξαίρετων δραστηριοτήτων ή προσπαθειών κατά την εκτέλεση των υπηρεσιακών καθηκόντων τους, ήτοι κατά την εκπλήρωση της αποστολής του πυροσβεστικού έργου. Παράδειγμα τέτοιων πράξεων αποτελούν αυτές κατά τις οποίες ο υπάλληλος, εκθέτοντας τη ζωή του σε άμεσο και πολύ σοβαρό κίνδυνο, κατορθώνει τη διάσωση ατόμων που κινδυνεύουν ή προλαμβάνει την επέκταση μεγάλων πυρκαγιών ή καταστροφών ή άλλων ζημιών. Οι πράξεις αυτές πιστοποιούνται με τη διενέργεια ένορκης διοικητικής εξέτασης που διατάσσει ο Αρχηγός του Πυροσβεστικού Σώματος. Εν προκειμένω ο εν λόγω υπάλληλος, όπως προανέφερα, ενεργούσε στο πλαίσιο της ιδιωτικής του σφαίρας ως αμειβόμενος πραγματογνώμονας ορισμένος από φορέα εκτός του Πυροσβεστικού Σώματος και ως εκ τούτου δεν συνέτρεχε ο νόμιμος λόγος διενέργειας ένορκης διοικητικής εξέτασης, προκειμένου να του αποδοθεί η οποιαδήποτε ηθική ή υλική αμοιβή.

Στη συνέχεια και αναφορικά με το γεγονός της απομαγνητοφωνημένης συνομιλίας στην οποία αναφέρεστε μεταξύ του πρώην Αρχηγού του Πυροσβεστικού Σώματος και του εν λόγω αξιωματικού υπάρχει, όπως γνωρίζετε, καταδικαστική απόφαση του Πρώτου Τριμελούς Πλημμελειοδικείου Αθηνών κατά του πρώην Αρχηγού με ποινή φυλάκισης τριάντα μηνών με αναστολή η οποία εκδόθηκε τον Μάιο του 2024. Απαντώντας λοιπόν στο δεύτερο ερώτημά σας, που αφορά στον πειθαρχικό έλεγχο του τότε Υπαρχηγού και μετέπειτα Αρχηγού του Πυροσβεστικού Σώματος κ. Βασίλη Ματθαιόπουλου, σας γνωρίζω ότι όσο ο εν λόγω αξιωματικός ήταν εν ενεργεία δεν του ασκήθηκε κανένας πειθαρχικός έλεγχος. Ακολούθως ο κ. Ματθαιόπουλος αποστρατεύτηκε στις 6 Φεβρουαρίου του 2020, ενώ η μήνυση για τη συμπεριφορά του στον τότε Επιπυραγό Δημήτρη Λιότσο, όπως την κατέγραψε και την κατήγγειλε ο ίδιος, του ασκήθηκε τον Ιούλιο του ίδιου έτους, δηλαδή πέντε μήνες αργότερα. Άρα λοιπόν παρείλκε η διενέργεια ένορκης διοικητικής εξέτασης καθόσον η οποιαδήποτε πειθαρχική ευθύνη υπαλλήλου παύει με την αποχώρησή του από την υπηρεσία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Παρακαλώ, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, είδαμε και άλλους πραγματογνώμονες ιδιώτες, όπως είπατε. Η επιβράβευση του συγκεκριμένου ήταν η δυσμενής του μετάθεση στη Χίο. Γιατί; Γιατί δεν υπέκυψε στον ωμό εκβιασμό. Δεν υπέγραψε πόρισμα, σύμφωνα με τις διαταγές του Αρχηγού του και βέβαια των εντολέων του, που κρύβονται πίσω από αυτόν.

Με το ηχητικό που κατέγραψε, όπως είπατε -στο YouTube όλος ο ελληνικός λαός μπορεί να το δει- αποκάλυψε σε όλη την ελληνική κοινωνία τη συγκάλυψη ενός ακόμη εγκλήματος. Είναι πραγματικά όμως παρήγορο που υπάρχουν και σήμερα στην πατρίδα μας άνθρωποι με ήθος, ακέραιοι και ασυμβίβαστοι. Είναι λίγοι, αλλά υπάρχουν.

Σας ρώτησα, αλλά δεν πήρα απάντηση, πόσες φορές τιμήθηκε με κάποια ηθική αμοιβή, αν πήρε προαγωγή, γιατί βρέθηκε στη Χίο, ενώ ο κ. Ματθαιόπουλος τον έστελνε στη Σάμο. Και μάλιστα του είπε «αν πας εκεί, θα πάθεις όπως πάθανε στα Κύθηρα και στη Μάνη, που δεν τους δώσανε πτητικά και έγιναν πυρκαγιές και βρήκαν αυτοί τον μπελά τους». Τραγικά πράγματα είναι αυτά. Κλήθηκε ποτέ ο ίδιος ως πραγματογνώμονας ο κ. Ματθαιόπουλος να καταθέσει στην υπηρεσία του για τις απειλές που δέχτηκε ο Επιπυραγός;

Πόσο διαφορετικά, κύριε Υφυπουργέ, θα ήταν τα πράγματα όλα, αν είχε καλέσει ο επόμενος Υπουργός να μάθει από πρώτο χέρι τι πραγματικά γίνεται στο σώμα; Ασχολήθηκε ποτέ κανείς για τόσο σοβαρά θέματα; Βλέπετε ο μηχανισμός της συγκάλυψης των καθεστωτικών συμπεριφορών είναι πολύ δυνατός και, αν δεν πάει κανείς με τα νερά του, τότε τον τρώνε ζωντανό, όπως στην προκειμένη περίπτωση. Αν αυτό που έκανε ο πραγματογνώμονας Δημήτρης Λιότσος είχε επιβραβευθεί, αν είχε τιμωρηθεί ο Ματθαιόπουλος παραδειγματικά, θα ήταν μια πολύ καλή αρχή για να αλλάξει το ηθικό των στελεχών στα σώματα αυτά. Αντίθετα, αποδεικνύεται στην πράξη ότι επικρατεί αυτό που είπαν στη συνομιλία, δηλαδή «πού πας βρε, κάτσε στα αυγά σου γιατί στο τέλος εσύ θα την πληρώσεις» και το χειρότερο είναι ότι είχαν δίκιο. Στην Ελλάδα ο κ. Λιότσος χρησιμοποιήθηκε από τις κυβερνήσεις σας ως παράδειγμα όχι όμως προς μίμηση, αλλά σαν παράδειγμα προς αποφυγή. Αν είχε ασχοληθεί κάποιος σοβαρά με την υπόθεση των απειλών στην πυρκαγιά στο Μάτι, τότε το έγκλημα των Τεμπών δεν θα είχε γίνει ποτέ, κύριε Υφυπουργέ.

Και τέλος να πω κάτι και για το δικαστικό σώμα. Στις τελευταίες κρίσεις βλέπουμε δύο δικαστίνες Αντιεισαγγελείς Εφετών να μένουν μονίμως στάσιμες. Παραλήφθηκαν η κυρία Τουλουπάκη, η εισαγγελέας που τόλμησε να ακουμπήσει το σκάνδαλο της Novartis και να ενοχλήσει την Κυβέρνησή σας, η οποία βέβαια αθωώθηκε και στα ποινικά δικαστήρια και στην ΕΔΕ, αλλά έγιναν όλα αυτά για να την εξουθενώσουν. Η δεύτερη είναι η εισαγγελέας Ρούμπου, που στην πρόσφατη ποινική δίωξη των Σπαρτιατών και του Κασιδιάρη πρότεινε την αθώωσή του γιατί έκανε τα τρία πέμπτα της ποινής του. Και η Εισαγγελέας και ο Πρόεδρος ήταν υπέρ της αποφυλάκισής του, εντούτοις αφήνετε ένα νέο άνθρωπο να σαπίζει στη φυλακή μόνο και μόνο για να κρατάτε ζωντανό τον φόβο του εξτρεμισμού για να ψαρεύετε ψήφους.

Θα μας πουν τώρα κάποιοι ότι έτσι έκρινε το ανώτατο δικαστήριο. Ποιος όμως βάζει εκεί τους ανώτατους δικαστές; Είναι περίπτωση, άραγε, που δύο εισαγγελείς που παραλήφθηκαν βρέθηκαν στο περιθώριο; Ποια ήταν τα υπηρεσιακά τους λάθη; Να σας πω εγώ αυτό, και κλείνω, ότι το μόνο τους λάθος ήταν ότι έκαναν σωστά τη δουλειά τους χωρίς να σκύψουν το κεφάλι στην πολιτική εξουσία.

Αλήθεια, δεν καταλαβαίνει κανείς ότι τέτοιες αποφάσεις είναι μηνύματα εκφοβισμού προς τη δικαιοσύνη; Είναι δηλαδή ξεκάθαρο ότι όποιος δικαστής δεν βγάζει την ορθή απόφαση από αυτή που βολεύει την Κυβέρνησή σας θα παρκάρεται στην αφάνεια. Έτσι οι εισαγγελείς πρέπει να σκέφτονται δύο φορές πριν αγγίξουν τα σκάνδαλα ή πριν πουν την αλήθεια σε μια δίκη μην τυχόν και κοπεί η προαγωγή τους. Αν, κύριοι, δεν είναι ορισμός αυτός της πολιτικής χειραγώγησης της δικαιοσύνης, τότε τι άλλο είναι; Αυτή είναι η Ελλάδα της Νέας Δημοκρατίας και όποιος δεν το βλέπει απλώς δεν θέλει να το δει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Σας απήντησα, κύριε Παπαδόπουλε. Δυστυχώς τίποτα δεν συγκρατήσατε αυτά που σας είπα.

Φτιάξατε ένα αφήγημα στηριγμένο σε ένα ψέμα σε ένα μεγάλο ψέμα και θα πρέπει να το κοιτάξετε αυτό. Διότι λέτε ότι διώχθηκε ο κ. Λιότσος, ενώ ο κ. Λιότσος δεν διώχθηκε καθόλου.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Στη Χίο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας παρακαλώ, σας άκουσα προσεκτικά.

Λέω ότι είπατε ένα μεγάλο ψέμα. Ο κ. Λιότσος όχι μόνο δεν διώχθηκε, αλλά ανταμείφθηκε από την υπηρεσία για την προσφορά του στο Σώμα. Και βέβαια τοποθετήθηκε εκεί που τοποθετήθηκε ως διοικητής. Υπάρχει η αίτησή του με την οποία πήγε και τοποθετήθηκε ως διοικητής, όπου βέβαια κάνει πολύ καλά τη δουλειά του. Είχαμε μια μεγάλη πυρκαγιά στη Χίο. Ανταποκρίθηκε με εξαιρετικό τρόπο στις 22 Ιουνίου.

Ανταποκρίθηκε όμως στο σύνολό του και ο μηχανισμός, καθότι από την πρώτη ημέρα φροντίσαμε ο μηχανισμός να ενισχύσει το νησί με καράβι το οποίο μισθώθηκε και βέβαια με δύο αεροσκάφη που μεταφέραμε από την πρώτη νύχτα με δασοκομάντος στο νησί. Ήταν μία φωτιά που ξεκίνησε και ακολούθησαν και άλλες τέσσερις. Είχαμε ένα μπαράζ πυρκαγιών στα νησιά, όπου μεταφέραμε 85 επίγεια μέσα, 22 αεροσκάφη, 14 ελικόπτερα, ένα τεράστιο δυναμικό με 444 πυροσβέστες, που βοήθησαν τον διοικητή του νησιού στο να φέρει εις πέρας την αποστολή του.

Άρα, λοιπόν, οι καταγγελίες στις οποίες αναφέρεστε και οι απειλές του τότε αρχηγού Ματθαιόπουλου, θα σας πω ότι δεν ισχύουν στην εποχή μας. Είμαστε στο 2025. Είμαστε σε έναν ενιαίο μηχανισμό αντιμετώπισης φυσικών καταστροφών, όπου το Πυροσβεστικό Σώμα, η Πολιτική Προστασία, οι Ένοπλες Δυνάμεις, οι δασικές υπηρεσίες, όλοι μαζί δίνουμε καθημερινά τη μάχη. Και έχουμε να αντιμετωπίσουμε καθημερινά 40 και 50 πυρκαγιές. Έχουμε μέχρι σήμερα 2.250 πυρκαγιές. Όλο το βράδυ ο μηχανισμός αντιμετώπισε μια εξαιρετικά δύσκολη πυρκαγιά στο Φενεό, σε κάθετα βουνά, σε χαράδρες. Δόξα τω Θεώ, πάει πολύ καλά.

Τώρα όσον αφορά ξανά τα θέματα που θέτετε, να σας διευκρινίσω κάτι το οποίο δεν θέλετε να καταλάβετε. Το Πυροσβεστικό Σώμα είναι ένα σώμα οργανωμένο και δομημένο, ένα σώμα ασφαλείας που στηρίζεται σε νόμους και διαταγές. Βάσει αυτών, λοιπόν, λειτουργεί. Και εκείνο που έχω να σας πω, κύριε Παπαδόπουλε, είναι ότι όσον αφορά τις ηθικές αμοιβές, αυτές δίνονται για εξαίρετες πράξεις, που ο πυροσβέστης, ο αξιωματικός, το στέλεχος θέτει σε κίνδυνο τη ζωή του για να σώσει τις ζωές άλλων ή να αποσοβήσει μια καταστροφή. Και από εκεί και πέρα γίνεται μία ένορκη διοικητική εξέταση από την οποία αποφαίνεται ο διενεργών την ΕΔΕ και δίδεται η οποιαδήποτε ηθική ή υλική αμοιβή.

Ο κ. Λιότσος εν προκειμένω λειτουργούσε ως ιδιώτης που αυτοβούλως είχε δώσει το όνομά του και την παρουσία του στο πλημμελειοδικείο ως εμπειρογνώμονας και χρησιμοποιήθηκε από την Εισαγγελία, για μια δουλειά για την οποία ανταμείφθηκε και την έκανε –όπως λέτε και εσείς- με εξαιρετικό τρόπο.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε, μισό λεπτό.

Εκείνο λοιπόν που θέλω να πω είναι ότι βεβαίως ο κ. Λιότσος είχε και την πρόνοια να καταγράψει τη συνομιλία για να προστατεύσει τον εαυτό του, στη συνέχεια να μηνύσει τον αρχηγό του και βέβαια από εκεί και πέρα ο Ματθαιόπουλος να δικαστεί και να καταδικαστεί σε 30 μήνες φυλακή. Άρα λοιπόν δεν προβλέπεται και δεν θα μπορούσε να δοθεί ΕΔΕ στον κ. Λιότσο.

Όσον αφορά τώρα τον πειθαρχικό έλεγχο του πρώην αρχηγού, σας λέω ότι αποστρατεύτηκε στις 20 Φεβρουαρίου του 2020. Η μήνυση κατατέθηκε πέντε μήνες αργότερα, τον Ιούλιο του 2020. Άρα, λοιπόν, ήταν σε σύνταξη, ήταν πολίτης και επομένως παύει οποιαδήποτε πειθαρχική σχέση με το σώμα και δεν θα μπορούσε να του ασκηθεί οποιαδήποτε ΕΔΕ ή οποιοσδήποτε πειθαρχικός έλεγχος.

Κλείνω με αυτό. Το αφήγημα σας και όλα αυτά στα οποία αναφερθήκατε, δεν ισχύουν επί των ημερών μας. Η Κυβέρνηση του Κυριάκου Μητσοτάκη λειτουργεί με αξιοπιστία, με έναν μηχανισμό πολιτικής προστασίας που χτίζεται μέρα με τη μέρα, ισχυροποιείται και προσπαθούμε να αντιμετωπίσουμε την κλιματική κρίση και τα προβλήματα τα οποία μας παρουσιάζει. Καμία φωνή αντίθετη δεν πρόκειται να διασπάσει την ενότητα διοικήσεως και του κ. Λιότσου και του κάθε πυροσβέστη και όλου του μηχανισμού και όλων των φορέων που συμμετέχουν στον μηχανισμό αντιμετώπισης φυσικών καταστροφών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Δεν θα συζητηθεί λόγω κωλύματος του Βουλευτή η πρώτη με αριθμό 1231/21.07.2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας του κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Να παρθούν μέτρα στήριξης για τους πληγέντες από την πυρκαγιά στην περιοχή της Ιεράπετρας Λασιθίου και για την αντιπυρική θωράκιση της περιοχής».

Ολοκληρώνουμε τη σημερινή συζήτηση των επίκαιρων ερωτήσεων με τη δεύτερη με αριθμό 1216/16-7-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίαςμε θέμα: «Δύο χρόνια από την καταστροφική πυρκαγιά στον Ν. Έβρου και ακόμα οι ελαιοπαραγωγοί δεν έχουν αποζημιωθεί».

Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, θα σας το πω με όση ευγένεια διαθέτει ένας Εβρίτης, ο οποίος βλέπει την αντικειμενική πραγματικότητα ότι ο τόπος του είναι εγκαταλελειμμένος. Μην ξαναέρθετε στον Έβρο. Μην κάνετε επιτροπές ανασυγκρότησης, όπως έκανε και ο προκάτοχο σας, ο κ. Τριαντόπουλος. Δεν έχουν καμία αξία. Έχετε κάνει δώδεκα, δεκατρείς, δεκατέσσερις και έργο ακόμα δεν έχουμε δει. Επικοινωνιακά τεχνάσματα και θέατρα δεν χρειάζεται. Ουσία χρειάζεται.

Μπορεί ο κύριος Δήμαρχος Σουφλίου να σας δίνει μεταξωτές γραβάτες για δώρα και οι θεσμικοί να σας χαϊδεύουν όταν έρχεστε, αλλά αν θα έρθετε και περπατήσετε στον δρόμο και μιλήστε με τους ελαιοπαραγωγούς εν προκειμένω και άλλους στον Έβρο -που τον αφήσατε χωρίς νερό και δεν έχουν οι αγρότες να ποτίσουν, αν είναι δυνατόν!- θα πάρετε άλλες απαντήσεις. Και οι απαντήσεις θα είναι πάρα πολύ ζόρικες. Και τα λόγια που θα ακούσετε, θα είναι πάρα πολύ δύσκολα για σας.

Άρα λοιπόν μη ζείτε σε ένα γυάλινο πύργο του δημάρχου, των θεσμικών, που έρχονται. Γιατί επί της ουσίας να ξέρετε ότι τζάμπα τα λουκούμια σας κερνάμε, τους καφέδες, τα σουβλάκια και δουλειά δεν γίνεται.

Τώρα όσο αφορά τους ελαιοπαραγωγούς, κάηκαν ένα εκατομμύριο στρέμματα. Το γνωρίζετε. Έχει κηρυχθεί ο Έβρος σε κατάσταση εκτάκτου ανάγκης από το 2022 τέσσερις, πέντε, έξι φορές. Ο κ. Τριαντόπουλος, ο προκάτοχός σας, πήρε τα λεφτά και τα πήγε στη Θεσσαλία απ’ όπου εκλέγεται. Ήθελε να μας ανασυγκροτήσει ο Θεσσαλός. Έχει πάει είκοσι με τριάντα προκαταβολές εκεί. Έχει εξοφλήσει όλους τους ανθρώπους που πάθανε ζημιά και καλά έκανε. Εμείς δεν είπαμε να μην αποζημιωθούν ή να κάνουμε συμψηφισμούς. Αλλά όταν δηλώνετε, και ο Κυριάκος Μητσοτάκης και οι Υπουργοί, πως ό,τι πάρουν οι Θεσσαλοί, θα πάρει και ο Έβρος –και να μην πω τι έχει πάρει ο Έβρος- αντιλαμβάνεστε ότι υπάρχει αδικία. Που; Στον Έβρο που αγαπάτε και ο Μητσοτάκης έθεσε και υποψηφιότητα.

Εν προκειμένω οι ελαιοπαραγωγοί, από τους πεντακόσιους σαράντα τον αριθμό κατ’ επάγγελμα αγρότες, οι εκατόν σαράντα δεν έχουν πληρωθεί. Έχουν καεί 160.000 ελαιόδεντρα και 40.000 ολοσχερώς. Οι εκατόν σαράντα υποτίθεται δεν πληρώθηκαν γιατί είχε ένα θέμα με τον «Κοπέρνικο», το δορυφορικό σύστημα, το οποίο έχει λυθεί απ’ ότι ξέρω. Έχουν γίνει οι εκτιμήσεις από τον ΕΛΓΑ.

Ο κ. Κελέτσης, ο πρώην Υφυπουργός Αγροτικής Ανάπτυξης, Βουλευτής Έβρου στις 11 Ιουλίου του 2025 σε τοπικό κανάλι στην Αλεξανδρούπολη δηλώνει ότι είμαστε στη διαδικασία δημοσίευσης της ΚΥΑ. Εσείς, απ’ ότι μαθαίνω από θεσμικούς, όσες φορές επισκεφθήκατε τον Έβρο λέγατε ότι στα χαρτιά είναι η ΚΥΑ, βγαίνει για τους ελαιοπαραγωγούς και ότι τώρα θα πληρωθούν, μετά θα πληρωθούν, αύριο θα πληρωθούν. Και οι άνθρωποι δύο χρόνια δεν έχουν πληρωθεί.

Οι μονοετείς καλλιέργειες όπως ντομάτες, καλαμπόκια, για ό,τι ζημιά έχουν πάθει δεν έχουν πάρει ούτε μισό ευρώ δύο χρόνια μετά. Αναστολή ασφαλιστικών εισφορών και υποχρεώσεων, δεν υπάρχουν αυτά τα πράγματα.

Θέλω λοιπόν να σας ρωτήσω γιατί έχετε βγάλει μια ΚΥΑ 23205/ 26-03-2024 που κατέβαλε όντως το 50% στο συνολικό 70% της επιχορήγησης για τις ζημιές που έχουν πάθει αυτοί οι άνθρωποι. Και έκτοτε δεν έχει γίνει καμία καταβολή. Τουναντίον -το ξαναλέω- σε άλλες περιοχές που έχουν υποστεί θεομηνίες, έχουν εξοφληθεί και έχουν πάρει πολλές περισσότερες προκαταβολές. Στις 11 Ιουλίου ήταν πάλι στον δρόμο οι ελαιοπαραγωγοί.

Εν κατακλείδι πότε θα τους πληρώσετε; Πότε θα πληρώσετε και τις μονοετείς καλλιέργειες;

Θέλω όμως μια συγκεκριμένη απάντηση, όχι πάλι θα πληρωθούνε, είναι στα χαρτιά, τη βγάζουμε, τη μαγειρεύουμε, την πλένουμε. Θέλουν απάντηση, όχι εγώ, οι ελαιοπαραγωγοί, γιατί εσείς θα τους κοιτάξετε στα μάτια αύριο, μεθαύριο, που θα ξαναέρθετε. Δεν μπορεί συνέχεια να λέμε «θα βγει, την έχουμε στα σκαριά» και να έχουν περάσει δύο χρόνια και οι εκατόν σαράντα, κύριε Υφυπουργέ, να είναι απλήρωτοι.

Όταν λέμε ότι θέλουμε να στηρίξουμε τον Έβρο, τον στηρίζουμε με πράξεις και όχι με θεωρία και φιλοσοφία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδάκη.

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κύριε συνάδελφε, θα πρέπει να επιλέξω αν θα απαντήσω σε όλα αυτά τα οποία θέσατε, τα οποία δεν έχουν σχέση με την επίκαιρη ερώτηση αλλά έχουν να κάνουν με την προσπάθεια δημιουργίας ενός κλίματος κατά της Κυβέρνησης σε σχέση με τον Έβρο ή να απαντήσω στα ερωτήματα αυτά καθαυτά της επίκαιρης ερώτησης την οποία καταθέσατε.

Σε σχέση με το κλίμα που προσπαθείτε να δημιουργήσετε, να ξέρετε ότι το πρόγραμμα ανασυγκρότησης προχωράει.

Είναι πάρα πολλά τα ποσά τα οποία έχουν πέσει στον Έβρο. Είναι πάρα πολλά τα ποσά και ο προγραμματισμός και σχεδιασμός για έργα τα οποία έχουν αναπτυξιακό χαρακτήρα με βασικό γνώμονα την ανθεκτικότητα απέναντι σε διάφορες φυσικές καταστροφές οι οποίες μπορεί να προκληθούν στο μέλλον. Σε μία επιτροπή ανασυγκρότησης την οποία κάναμε σχετικά πρόσφατα -και πάρα πολύ σύντομα θα ξανανέβω πάλι στον Έβρο- δεσμευτήκαμε για συγκεκριμένα πράγματα τα οποία γίνονται. Ήδη έχουμε δρομολογήσει έργα της τάξης των 50 εκατομμυρίων ευρώ να ενταχθούν στην ΟΧΕ της Περιφέρειας Ανατολικής Μακεδονίας και Θράκης και συγκεκριμένα μόνο για τον Έβρο. Οπότε καλό είναι, όταν ασκούμε κριτική, να την ασκούμε με επιχειρήματα.

Τώρα, σε ό,τι έχει να κάνει με τους ελαιοπαραγωγούς, κύριε συνάδελφε -γιατί θα πρέπει να ορίσουμε το πλαίσιο και να ξέρουμε οι ερωτήσεις τις οποίες κάνουμε σε ποιους απευθύνονται και τι αρμοδιότητα έχουν αυτοί, για να απαντήσουν πάνω σε αυτές τις ερωτήσεις- θα πρέπει να σας αποσαφηνίσω το εξής: Η κρατική αρωγή δεν είναι, για να αποζημιώνει αγρότες. Η κρατική αρωγή, κύριε συνάδελφε, είναι για να αποζημιώνει κτίρια, δημόσιες υποδομές και επιχειρήσεις.

Με εισήγηση του εκάστοτε Υπουργού Αγροτικής Ανάπτυξης μπορεί να έρθει στην Κυβερνητική Επιτροπή Κρατικής Αγωγής αίτημα για αποζημίωση μόνο του φυτικού κεφαλαίου. Και γιατί γίνεται αυτό, κύριε συνάδελφε; Για να εξυπηρετηθούν ακόμα καλύτερα οι αγρότες. Γιατί θα πρέπει να γνωρίζετε ότι και σε προηγούμενες καταστροφές οι οποίες έχουν γίνει στον Έβρο και οπουδήποτε αλλού στην Ελλάδα ήταν πέντε και έξι τα χρόνια τα οποία πέρναγαν -και επτά μερικές φορές- για να αποζημιωθούν στο σύνολό τους οι αγρότες και όχι μόνο αποζημιώνονταν με πάρα πολύ μεγάλη καθυστέρηση, αλλά και η αποζημίωση την οποία έπαιρναν ήταν πολύ μικρότερη.

Άρα, τι αποφάσισε να κάνει αυτή εδώ η Κυβέρνηση; Να επιταχύνει όσο το δυνατόν περισσότερο τον χρόνο αποπληρωμής όλων αυτών των διαδικασιών. Και να δίνει μια προκαταβολή όσο το δυνατόν πιο γρήγορα, αλλά και η αποπληρωμή να γίνεται όσο το δυνατόν πιο γρήγορα και μέσα από την Κυβερνητική Επιτροπή Κρατικής Αγωγής να μην πληρώνονται οι αγρότες με βάση τα ΚΟΕ τους, αλλά να πληρώνονται με πολύ μεγαλύτερο τίμημα για το κάθε δέντρο όπως θα πληρώνονταν από το Υπουργείο Αγροτικής Ανάπτυξης.

Ναι, έχετε δίκιο. Υπάρχουν κάποιοι ελαιοπαραγωγοί οι οποίοι δεν έχουν πάρει την προκαταβολή. Αυτό, όμως, δεν είναι ευθύνη της κρατικής αρωγής ούτε του Υπουργείου Κλιματικής Κρίσης. Είπατε πολύ σωστά, αλλά βέβαια με έναν τέτοιο τρόπο: «ο Κοπέρνικος». Αυτή είναι η διαδικασία, όμως. Ο δορυφόρος είναι αυτός ο οποίος οριοθετεί και καθορίζει ποιες είναι οι περιοχές οι οποίες έχουν πληγεί από αυτήν τη φυσική καταστροφή. Με βάση αυτό και με γνώμονα αυτό προχωράει ο ΕΛΓΑ, ο οποίος είναι ο υπεύθυνος για τις αυτοψίες, τους ελέγχους και την κατάρτιση των λιστών, μέσα από τις οποίες έρχονται στην Κυβερνητική Επιτροπή Κρατικής Αρωγής, για να μπορέσει να δώσει τα χρήματα και να πληρώσει ο ΕΛΓΑ.

Άρα, λοιπόν, αυτό το οποίο έχουμε -και θα σας απαντήσω στην δευτερολογία μου πόσα χρήματα είναι να πάρουν ακόμα οι ελαιοπαραγωγοί- είναι ότι ο ΕΛΓΑ μαζί με εμάς είναι σε μια διαδικασία επεξεργασίας, για να μπορέσει να πληρωθεί και μια τελευταία προκαταβολή για αυτούς τους αγρότες οι οποίοι είχαν βγει έξω από τον «Κοπέρνικο» και έχουμε, βέβαια, να προχωρήσουμε και στη διαδικασία εξόφλησης. Θα σας απαντήσω για τα ποσά και τον χρόνο στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Άκουσα το μάθημα που μου κάνατε για το ποιο Υπουργείο είναι υπεύθυνο και αρμόδιο. Ξέρετε, εκεί στην Κυβέρνηση έχετε θράσος, έχετε μεγάλο θράσος. Αντί να κρύβεστε, γιατί έχετε εγκαταλείψει πραγματικά τον Έβρο, μας λέτε ότι εμείς δημιουργούμε εντυπώσεις!

Μη δυσανασχετείτε καθόλου, κύριε Υπουργέ. Ελάτε να τα πείτε αυτά στην Αλεξανδρούπολη, στις Φέρες, στο Πέπλο, στο Τυχερό. Αφήσατε τον Έβρο, μωρέ, χωρίς νερό; Αφήσατε τον Έβρο χωρίς νερό; Το 2024 έληγε η συμφωνία με τη Βουλγαρία. Από το 2021 ο ΕΛΓΟ Ορεστιάδας σάς έλεγε «ελάτε να δούμε τι θα κάνουμε με τα ύδατα» και δεν δώσατε δεκάρα. Δεν μπορούν να ποτίσουν οι άνθρωποι. Έχουν δώσει χιλιάδες ευρώ, για να σπείρουν, και στο νότιο κομμάτι, στο Δέλτα του Έβρου αυτήν τη στιγμή δεν λειτουργεί ούτε ένα μπεκ ούτε μια αντλία. Και μου λέτε εμένα τώρα ότι εγώ δημιουργώ εντυπώσεις και λέτε για 50 εκατομμύρια στον Έβρο και 200 εκατομμύρια εκεί και 300 εκατομμύρια εκεί; Αμπού Ντάμπι θα γίνουμε, Ντουμπάι! Αυτήν τη θεωρία λέτε στις επιτροπές, όταν πάτε εκεί μέσα. Λέτε: «θα δώσουμε εκείνο», «δεσμευτήκαμε για εκείνο», «θα δώσουμε τα άλλα εκείνα», «ο προϋπολογισμός αυτά». Μισό ευρώ δεν έχει πέσει.

Φράγματα, υποδομές. Υποδομές έχουν να γίνουν από την εποχή του Παπαδόπουλου! Πενήντα ένα χρόνια δεν έχει γίνει τίποτα, δεν έχει μπει μια βίδα σε ένα φράγμα, για να κρατάμε τα ύδατα! Οι Βούλγαροι –ποιοι, οι Βούλγαροι- έχουν τρία φράγματα και οι Τούρκοι ακόμα που είναι εκτός Ευρωπαϊκής Ένωσης. Και εμείς, που θεωρούμαστε αναπτυγμένο δυτικό κράτος, δεν έχουμε ούτε ένα στον Έβρο! Και μου λέτε ότι εγώ δημιουργώ κλίμα αντιπολίτευσης, επειδή σας λέμε την αντικειμενική πραγματικότητα; Τι θέλετε; Να σας αγκαλιάσουμε κιόλας; Δεν θα σας αγκαλιάσουμε. Να σας αγκαλιάσουν αυτοί που σας δίνουν γραβάτες. Από εμάς θα ακούτε αλήθειες. Και δεν είναι προσωπικό το θέμα, είναι πραγματικό.

Απλήρωτα πάγια. Μας είπατε ότι το Υπουργείο σας πληρώνει τα πάγια. Πληρώθηκε κανένας πάγια, τρακτέρ, αποθήκες, μηχανήματα; Δύο χρόνια μετά την καταστροφική πυρκαγιά πληρώσατε τίποτα, που θέλατε να το πάμε στην αρμοδιότητά σας; Πληρώθηκαν τα πάγια στους ελαιοπαραγωγούς; Τι δώσατε; Ένα μηδενικό, ένα κουλούρι πάλι δώσατε!

Θέλω, λοιπόν, κύριε Υφυπουργέ -για να μη μιλάμε και δημιουργούμε εντυπώσεις- να πάρουμε μια ουσιαστική απάντηση. Εγώ περίμενα στην πρωτολογία να πάρω μια απάντηση συγκεκριμένη, γιατί εγώ σας ρωτάω και για τις μονοετείς καλλιέργειες στην ερώτηση που κάνω, σας ρωτάω και για τους εκατόν σαράντα που δεν έχουν πληρωθεί, και σας ρωτάω και για την οριστική εξόφληση αυτών πήραν την προκαταβολή. Πότε τελικά θα δοθεί η επιχορήγηση;

Περιμένω, λοιπόν, μια σαφή απάντηση. Όχι να μου λέτε εκατομμύρια και να χτυπάει το κεφάλι μου μέσα και να λέω ότι είμαστε πλούσιοι στον Έβρο και δεν το έχουμε καταλάβει. Πότε θα δοθούν και πόσα θα δοθούν; Κι αυτό το οποίο ζητάμε εμείς, ζητάνε οι ελαιοπαραγωγοί είναι να πληρωθούν τρεισήμισι χιλιάρικα ανά στρέμμα. Έτσι να γίνει η εξόφληση, όπως ορίζει και η ΚΥΑ που είχατε εκδώσει τον Μάρτη του 2024. Περιμένω, λοιπόν μια συγκεκριμένη απάντηση, κύριε Υφυπουργέ, και όχι θεωρία. Θα το ξαναπώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδάκη.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σε σχέση με τα τρία ερωτήματα που θέσατε, κύριε συνάδελφε, σας έδωσα απάντηση. Δεν την ακούσατε. Σας είπα ότι η κρατική αρωγή δεν αποζημιώνει τα πάντα, αποζημιώνει μόνο το φυτικό κεφάλαιο κατόπιν εισήγησης. Οπότε μιλάμε μόνο για τις δενδρώδεις καλλιέργειες. Για τις μονοετείς καλλιέργειες πρέπει να απευθυνθείτε αλλού. Δεν θέλετε να το καταλάβετε, όμως! Γιατί μου λέτε ότι σας κάνω μάθημα. Δεν σας κάνω μάθημα. Γι’ αυτήν την ερώτηση, όμως, σε ό,τι έχει να κάνει με τις μονοετείς καλλιέργειες, πρέπει να απευθυνθείτε στο Υπουργείο Αγροτικής Ανάπτυξης.

**ΠΑΡΑΣΧΟΣ ΠΑΠΑΔΑΚΗΣ: ….**(Δεν ακούστηκε)

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Καταλάβατε τώρα τι λέω. Μην προσπαθείτε να το αλλάξετε. Καταλάβατε τι λέω. Άρα, δεν σας κάνω μάθημα. Σας λέω τι πρέπει να κάνετε όμως, για να πάρετε μια απάντηση, αν σας ενδιαφέρει η απάντηση.

**ΠΑΡΑΣΧΟΣ ΠΑΠΑΔΑΚΗΣ:** Πείτε για τους ελαιοπαραγωγούς.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Επειδή λέτε ότι πετάμε εκατομμύρια, ότι κάνουμε, δείχνουμε, να πω για τις προκαταβολές οι οποίες έχουν δοθεί μέχρι σήμερα, χωρίς να είναι μέσα οι ελαιοπαραγωγοί οι οποίοι δεν μπήκαν λόγω του «Κοπέρνικου».

Και ανοίγω μια μικρή παρένθεση: Αυτό που λέτε, ότι έχουν αποζημιωθεί σε όλη την υπόλοιπη Ελλάδα, δεν ισχύει, κύριε συνάδελφε. Μην προσπαθείτε να δημιουργήσετε εντύπωση ότι ο Έβρος είναι ριγμένος σε σχέση με την υπόλοιπη Ελλάδα. Δεν έχουν αποζημιωθεί. Η ίδια διαδικασία ακολουθείται παντού, οι ίδιες ταχύτητες υπάρχουν παντού. Δεν έχουν οριστικά αποζημιωθεί ούτε στη Θεσσαλία με τον «Daniel» ούτε πουθενά αλλού στην Ελλάδα. Μην το κάνετε αυτό.

Σε ό,τι έχει να κάνει, λοιπόν, με την προκαταβολή, 7.384.000 ευρώ έχουν δοθεί έχουν δοθεί σε 557 αγρότες στον Έβρο. Υπολείπονται, όπως πολύ σωστά είπατε, αυτοί οι 140 ελαιοπαραγωγοί. Είμαστε σε μια διαδικασία επεξεργασίας μαζί με τον ΕΛΓΑ, όπως σας λέω -γιατί ο ΕΛΓΑ κάνει τις αυτοψίες, ο ΕΛΓΑ φέρνει τα πορίσματα σε εμάς, ο ΕΛΓΑ είναι αρμόδιος, ο ΕΛΓΑ έχει τους γεωτεχνικούς και μπορεί να μας προσκομίσει στοιχεία- ούτως ώστε και αυτοί οι 140 να πληρωθούν και να πάρουν την προκαταβολή, που είναι το 35%.

Σε ό,τι έχει να κάνει με την τελική αποζημίωση, στις 17-7-2025 η Κυβερνητική Επιτροπή Κρατικής Αρωγής έκανε δεκτή την εισήγηση του Διοικητικού Συμβουλίου του ΕΛΓΑ, που έβγαλε μία απόφαση για το πώς θα πληρωθούν, ποιες είναι οι τελικές τιμές με τις οποίες θα πληρωθούν όλοι οι αγρότες -μέσα είναι και οι ελαιοπαραγωγοί- για τις πυρκαγιές του 2023 στη χώρα μας.

Ενδεικτικά, λοιπόν, θα σας πω ότι για τα ελαιόδεντρα ελευθέρας φύτευσης αυτό το οποίο πρότεινε ο ΕΛΓΑ είναι να αποζημιωθούν στο 70% επί της τιμής βάσης ανά ελαιόδεντρο, το οποίο έχει οριστεί στα 160 ευρώ, δηλαδή να αποζημιωθούν 112 ευρώ το ελαιόδεντρο, σε ό,τι έχει να κάνει με το αν το ελαιόδεντρο αυτό έχει υποστεί ολική καταστροφή, στο 50%, ήτοι δηλαδή 80 ευρώ, σε μεσαίας σοβαρότητας ζημιάς στο ελαιόδεντρο και στο 35%, ήτοι δηλαδή 56 ευρώ, σε ελαιόδεντρα τα οποία έχουν πάθει ζημιές μικρής σοβαρότητας.

Αυτές είναι οι τιμές τις οποίες αποφάσισε το Διοικητικό Συμβούλιο του ΕΛΓΑ, αποδέχτηκε η Κυβερνητική Επιτροπή Κρατικής Αρωγής. Και είμαστε στην τελική φάση ούτως ώστε να φέρει τα πορίσματα ο ΕΛΓΑ και να προχωρήσουμε στην πληρωμή των αγροτών.

Αν θέλετε, μπορώ να σας πω το τιμολόγιο και για λοιπές δενδρώδεις καλλιέργειες, μπορώ να σας πω για τα αμπέλια και για άλλα. Γιατί η απόφαση του ΕΛΓΑ ήταν συνολική για όλες τις φυσικές καταστροφές, για όλες τις ζημιές τις οποίες έχουν πάθει οι αγροτικές καλλιέργειες.

**ΠΑΡΑΣΧΟΣ ΠΑΠΑΔΑΚΗΣ:** Ανά δέντρο θα γίνει, δηλαδή;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ναι, θα γίνει ανά δέντρο.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Διακόπτουμε για λίγα λεπτά και θα επανέλθουμε στην ημερήσια διάταξη νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίασή της της 17ης Ιουλίου 2025 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ελευθέριος Κτιστάκης.

Παρακαλώ να ανοίξει το σύστημα της ηλεκτρονικής εγγραφής.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι, το υπό συζήτηση σχέδιο νόμου συνιστά ένα ακόμα βήμα προς την κατεύθυνση της επιτάχυνσης της δικαιοσύνης με μεταρρυθμίσεις που ήταν αναγκαίες εδώ και αρκετά ίσως χρόνια. Περιλαμβάνει όμως και στοχευμένες παρεμβάσεις σε όλα τα επίπεδα. Για τον λόγο αυτό η αναμόρφωση του κώδικα πολιτικής δικονομίας αφορά όλη τη διαδικασία από την κατάθεση του εισαγωγικού δικόγραφου στον πρώτο βαθμό ως και την έκδοση τελεσίδικης ή και αμετάκλητης απόφασης. Συγκεκριμένα, το αντικείμενο του σχεδίου νόμου ανάμεσα σε άλλα είναι η εισαγωγή προδιαδικασίας πριν από τη συζήτηση των αγωγών στο ακροατήριο. Η σύσταση μητρώου διαθηκών και η εισαγωγή διαδικασίας δημοσίευσης διαθηκών με τη χρήση ηλεκτρονικών μέσων. Η τροποποίηση της διαδικασίας έκδοσης διαταγών πληρωμής και διαταγών απόδοσης μισθίου. Η σύντμηση των προθεσμιών επίδοσης δικογράφου και προορισμού της συζήτηση των αγωγών και των ένδικων μέσων. Η διενέργεια διαδικασιών σφράγισης και αποσφράγισης του κώδικα πολιτικής δικονομίας από αρμόδιους δικαστικούς επιμελητές. Η εισαγωγή υποχρεωτικής διαδικασίας επαναπροσδιορισμού των εκκρεμών ανακοπών κατά αναγκαστικής εκτέλεσης των οποίων η εκδίκαση έχει προσδιοριστεί για μετά την 1η Ιανουαρίου 2026 και η απλούστευση της διαδικασίας εκδίκασης των υποθέσεων αυτών με την οποία επέρχεται σύντμηση των προθεσμιών και αξιοποιείται η χρήση τεχνολογικών μέσων.

Ειδικότερα, στην πρώτη κατηγορία των ριζικών μεταρρυθμίσεων εντάσσονται αναμφισβήτητα ο ηλεκτρονικός φάκελος δικογραφίας που θεσπίζεται και εντάσσεται στο ολοκληρωμένο σύστημα διαχείρισης δικαστικών υποθέσεων πολιτικής και ποινικής δικαιοσύνης. Ο φάκελος αυτός περιλαμβάνει κάθε έγγραφο της δικογραφίας από τα δικόγραφα και τα γραμμάτια προείσπραξης μέχρι όλα τα αποδεικτικά μέσα και την προσκομιζόμενη νομολογία και ακολουθεί την υπόθεση μέχρι και τον Άρειο Πάγο.

Δεύτερον, αναφορικά με την τακτική διαδικασία καθιερώνεται η έκδοση διάταξης από τον αρμόδιο δικαστή εντός 30 ημερών από τη χρέωση είτε για απόρριψη της αγωγής λόγω απαράδεκτου, είτε για συμπλήρωση της αγωγής, είτε τέλος για συμπλήρωση των αποδείξεων με τη διενέργεια αυτοψίας, πραγματογνωμοσύνης ή εξέταση μαρτύρων, καθώς και για την συνεκδίκαση χωρισμό δικογράφων ή αναστολής κατ’ άρθρον 246 και επόμενων του κώδικα πολιτικής δικονομίας. Σημαντικό δε είναι να σημειωθεί ότι σε περίπτωση που ο ενάγων δεν αντιλέξει ή δεν συμμορφωθεί στη διάταξη, αυτή επικυρώνεται και η δίκη περατώνεται με επακόλουθη διαγραφή της υπόθεσης από το σχετικό πινάκιο.

Επίσης, στην τακτική διαδικασία προβλέπεται για πρώτη φορά ο προσδιορισμός δικασίμου ταυτόχρονα με την κατάθεση της αγωγής και σε χρονικό διάστημα όχι μεγαλύτερο των έξι μηνών από την κατάθεση του δικογράφου. Συνοπτικά μιλώντας, επειδή σήμερα ένα μεγάλο μέρος του δικαστικού χρόνου της προδικασίας στην τακτική διαδικασία παρέχεται άπρακτο και παντελώς ανεκμετάλλευτο, με τις ρυθμίσεις αυτές επιχειρείται να αξιοποιηθεί ο χρόνος αυτός. Επίσης, ως αποτέλεσμα των ρυθμίσεων αυτών, καταργείται η επαναληπτική συζήτηση μετά από αυτοψία, πραγματογνωμοσύνη και άλλα.

Τρίτον, εισάγεται η εξέταση μαρτύρων και με τηλεδιάσκεψη.

Τέταρτον, μια ακόμα αναγκαία μεταρρύθμιση συνιστά η κατάθεση των ενδίκων μέσων στη γραμματεία του δικαστηρίου που απευθύνονται. Συνεπώς και με εξαίρεση την αναίρεση, καταργείται το ένα από τα δύο στάδια που εφαρμόζεται σήμερα και κατά την κατάθεση προσδιορίζεται ταυτόχρονα και η ημερομηνία συζήτησης του ενδίκου μέσου.

Πέμπτον, επανέρχεται η εισήγηση κατά τη διαδικασία στον Άρειο Πάγο για το παραδεκτό της αναίρεσης αλλά και για το παραδεκτό και βάσιμο των λόγων αυτής.

Η μεγαλύτερη ίσως ριζική μεταρρύθμιση είναι η έκδοση της διαταγής πληρωμής από δικηγόρο. Αυτός μετά από πιστοποίηση ορίζεται με πράξη του οικείου δικηγορικού συλλόγου και αφού ελέγξει όσα απαιτούνται για το παραδεκτό και βάσιμο της αίτησης που έχει υποβληθεί, εκδίδει τη διαταγή πληρωμής και την καταθέτει στη γραμματεία του πρωτοδικείου προκειμένου να γίνει η περιαφή του εκτελεστηρίου τύπου. Το προκείμενο σχέδιο νόμου τροποποιεί και τις διατάξεις της διαταγής απόδοσης μισθίου όχι μόνο για να εκδίδεται η διαταγή αυτή, όπως και η διαταγή πληρωμής από δικηγόρο, αλλά για να εκδίδεται και για τον πρόσθετο λόγο της λήξης της μίσθωσης διάρκειας ορισμένου χρόνου συμπεριλαμβάνοντας πάντως και τις μισθώσεις αορίστου χρόνου. Διευρύνεται σημαντικά με τον τρόπο αυτό το πεδίο εφαρμογής της διαταγής απόδοσης μισθίου που ισχύει από τη θέσπισή της και μέχρι σήμερα και περιορίζεται μέχρι σήμερα αποκλειστικά στην οφειλή μισθωμάτων και παρεπόμενων απαιτήσεων. Οι προσθήκες αυτές θα αφαιρέσουν υποθέσεις από τα πινάκια των δικαστηρίων επιταχύνοντας ταυτόχρονα σε υπέρτατο βαθμό την κατάληξη αυτών των διαφορών μεταξύ των πολιτών.

Όγδοον, εξίσου ριζική μεταρρύθμιση με την έκδοση της διαταγής πληρωμής και της διαταγής απόδοσης μισθίου από δικηγόρο συνιστά η μεταφορά της αρμοδιότητας για τη δημοσίευση διαθήκης από το δικαστήριο στον συμβολαιογράφο τροποποιημένων αναλόγως των διατάξεων τόσο του κώδικα πολιτικής δικονομίας όσο και του αστικού κώδικα. Προβλέπεται δε ειδική πλατφόρμα δημοσίευσης διαθηκών με την ονομασία μητρώο διαθηκών για την καταχώριση και τήρηση διαθηκών ιδιόγραφων, μυστικών ή δημοσίων που κατατίθενται, καταρτίζονται ή συντάσσονται αντίστοιχα από τον συμβολαιογράφο και τον εκτελούντα χρέη προξένου. (MA)

 Περαιτέρω, οι στοχευμένες παρεμβάσεις στις οποίες αναφέρθηκα στην αρχή της εισήγησής μου αφορούν ενδεικτικά: Την απαγόρευση ρήτρας αποκλειστικής παρέκτασης σε περίπτωση συνδρομής της δωσιδικίας του υποκαταστήματος με προφανή στόχευση τη συσσώρευση δικών στο Πρωτοδικείο Αθήνας λόγω του μεγάλου πλήθους των εταιρειών που εδρεύουν σε αυτήν. Τις επιδόσεις των δικογράφων. Τη σύντμηση των προθεσμιών στην τακτική διαδικασία, αναφορικά με την επίδοση, την άσκηση παρέμβασης προς επιχειρήσεις και λοιπών ενδίκων βοηθημάτων. Τις προθεσμίες έκδοσης απόφασης, αλλά και τις συνέπειες μη έκδοσης εντός των προθεσμιών αυτών. Την τροποποίηση των διατάξεων στη διαδικασία των μικροδιαφορών ειδικά, κατά την ταπεινή μου άποψη, όσον αφορά την παράσταση κατά τη συζήτηση της αγωγής. Την τροποποίηση των διατάξεων για την άσκηση των πρόσθετων λόγων έφεσης και αναίρεσης καθώς και της αντέφεσης, ούτως ώστε να μην χωρεί αναβολή λόγω αποκλειστικά και μόνο της άσκησής τους. Την τροποποίηση της διαδικασίας εκουσίας δικαιοδοσίας σε ένα ευρύ πλέγμα διατάξεων. Την τροποποίηση της σφράγισης πραγμάτων και της απογραφής με τη σύμπραξη δικαστικού επιμελητή αντί συμβολαιογράφου, που ισχύει μέχρι σήμερα.

Τέλος, γίνονται εκτενείς παρεμβάσεις και τροποποιήσεις των διατάξεων της διαδικασίας αναγκαστικής εκτέλεσης. Ιδιαίτερα επισημαίνω: Απλοποιείται και ξεκαθαρίζει η αρμοδιότητα για την αίτηση αναστολής του άρθρου 913 του Κώδικα Πολιτικής Δικονομίας. Προβλέπεται ξεχωριστό δικόγραφο για την αναστολή λόγω ασκηθείσας ανακοπής κατά εκτέλεσης για την αποφυγή πρακτικών προβλημάτων που έχουν παρουσιαστεί, αλλά κυρίως για να υπάρχει έγκαιρη και αποτελεσματική προστασία του οφειλέτη. Τροποποιούνται οι προθεσμίες άσκησης της αίτησης διόρθωσης κατασχετήριας έκθεσης, ώστε να δίδεται επαρκής χρόνος και στον δικαστή.

Πέραν αυτών των τροποποιήσεων, όμως, σημαντική αλλαγή επέρχεται στη συζήτηση των ανακοπών κατά πράξεων αναγκαστικής εκτέλεσης επί σκοπώ μείωσης του χρόνου που μεσολαβεί από την άσκησή τους ως την εκδίκαση αυτών σε πρώτο βαθμό και συνακόλουθα, επί σκοπώ ενίσχυσης των δικαιωμάτων των διαδίκων. Στην περίπτωση αυτή ακολουθείται το πρότυπο εκδίκασης εκκρεμών υποθέσεων που εφαρμόσθηκε, και μάλιστα με μεγάλη επιτυχία, στην περίπτωση του ν.3869/2010.

Συγκεκριμένα, απαιτείται επί ποινή απαραδέκτου η υποβολή αίτησης επαναπροσδιορισμού αποκλειστικά στην ειδική πλατφόρμα που φιλοξενείται στο ενιαίο κυβερνητικό υπολογιστικό νέφος. Σε αντίθετη περίπτωση, η ανακοπή θα θεωρηθεί μη ασκηθείσα και η τυχόν χορηγηθείσα προσωρινή διαταγή ή αναστολή καταργείται αυτοδικαίως. Σημειώνω, ιδιαίτερα, ότι οι ανακόπτοντες θα ενημερωθούν μέσω ηλεκτρονικών μέσων για την υποχρέωση υποβολής αίτησης επαναπροσδιορισμού για τη λειτουργία της πλατφόρμας. Μέσω της ίδιας αυτής πλατφόρμας συντάσσεται και η έκθεση-κατάθεση της αίτησης επαναπροσδιορισμού από την γραμματεία του δικαστηρίου, καθώς επίσης διενεργείται και η ταυτοποίηση των διαδίκων ώστε να ακολουθήσει η επίδοση της αίτησης μέσω ηλεκτρονικού ταχυδρομείου. Παραμένει, βέβαια, ως δικλείδα ασφαλείας και η δυνατότητα επίδοσης με τις σχετικές γενικές διατάξεις του Κώδικα Πολιτικής Δικονομίας.

Πέραν των προαναφερόμενων αλλαγών και μεταρρυθμίσεων, στο τρίτο μέρος του προκείμενου σχεδίου νόμου προβλέπονται και τα ακόλουθα: Αυξάνονται οι θέσεις των αεροπαγιτών κατά πέντε, ρυθμίζονται τα σχετικά με τα ανώτατα όρια χρέωσης υποθέσεων σε δικαστικούς και εισαγγελικούς λειτουργούς, συμπληρώνονται οι διατάξεις για την αδικαιολόγητη καθυστέρηση στη δημοσίευση αποφάσεων, ενισχύεται η λειτουργία του Συμβουλίου της Επικρατείας με διάφορους τρόπους, τροποποιείται η σχετική διάταξη για τις ποινικές κυρώσεις για παραβάσεις των δικαιωμάτων πνευματικής ιδιοκτησίας του ν.2121/1993, συστήνεται τμήμα ιατροδικαστικής υπηρεσίας στη Δυτική Μακεδονία με έδρα την Κοζάνη. Ιδιαίτερα επισημαίνω ότι με ειδική ρύθμιση θεσμοθετείται ως κανόνας η αποχή από την ποινική δίωξη ανηλίκου.

Τέλος, αναφορικά με τις αιτήσεις αναίρεσης ενώπιον του Συμβουλίου της Επικρατείας που ασκούνται από το δημόσιο, την Ανεξάρτητη Αρχή Δημοσίων Εσόδων και τους Οργανισμούς Κοινωνικής Ασφάλισης, ορίζεται ότι απαιτείται άδεια η οποία χορηγείται από δικαστικό σχηματισμό σε συμβούλιο, ο οποίος μπορεί να αποφαίνεται και κατά πλειοψηφία και με συνοπτική αιτιολογία. Η απόφαση για τη χορήγηση ή μη της αδείας, είναι αμετάκλητη.

Επιτρέψτε μου να εστιάσω περισσότερο στη συγκεκριμένη ρύθμιση, δεδομένου ότι εισάγει έναν θεσμό όχι γνωστό ιδιαίτερα στη νομική μας φιλοσοφία. Η ανωτέρω αιτήσεις, δηλαδή του δημοσίου, της ΑΑΔΕ και των Οργανισμών Κοινωνικής Ασφάλισης, αντιπροσωπεύουν, με βάση πρόσφατα στοιχεία του Ιουνίου του 2025 της γραμματείας του δικαστηρίου του Συμβουλίου της Επικρατείας, ποσοστό που προσεγγίζει το 40% των εκκρεμών υποθέσεων.

Παρά την εφαρμογή του φίλτρου, που εισήγαγε ο ν.3900/2010, ο αριθμός των ένδικων μέσων που ασκούνται από τη διοίκηση παραμένει σε συγκριτική βάση πολύ μεγάλος, κατάσταση η οποία οφείλεται στη συνεχιζόμενη πρακτική της διοίκησης να ασκεί όλα τα ένδικα μέσα χωρίς συστηματική εφαρμογή εσωτερικών διαδικασιών περιορισμού τους.

Η εισαγωγή του θεσμού της άδειας θα οδηγήσει υπό τα δεδομένα αυτά σε σημαντική βελτίωση ως προς την ταχύτητα διεκπεραίωσης των υποθέσεων, συνδυαζόμενη, μάλιστα στις περιπτώσεις που η άδεια θα χορηγείται, με τις διευρυμένες δυνατότητες που παρέχουν οι ισχύουσες διατάξεις των άρθρων 34 α και 34 β του Π.Δ. 18/1989 για την έκδοση αποφάσεων σε συμβούλιο.

Σημειώνεται ότι η εισαγωγή του θεσμού της άδειας για το δημόσιο και για ορισμένους φορείς διοίκησης, δεν εγείρει ζητήματα παραβίασης του Συντάγματος ή της Ευρωπαϊκής Σύμβασης Δικαιωμάτων του Ανθρώπου, λαμβανομένου προεχόντως υπόψη ότι οι φορείς άσκησης δημόσιας εξουσίας δεν αποτελούν υποκείμενα του δικαιώματος δικαστικής προστασίας, όπως άλλωστε είχε κρίνει η απόφαση διοικητικής ολομέλειας του Συμβουλίου της Επικρατείας, υπ’ αριθμόν 4/2010.

Η αυστηρότερη, σε σχέση με τους ιδιώτες, έννομη συνέπεια του αμετάκλητου χαρακτήρα της απόφασης σε συμβούλιο ως προς τη μη συνδρομή των προϋποθέσεων του ισχύοντος φίλτρου δεν έρχεται σε αντίθεση ούτε και προς την αρχή της ισότητας των διαδίκων, λαμβανομένων υπόψη των εξής δεδομένων: Οι φορείς διοίκησης έχουν τη δυνατότητα να κάνουν χρήση του θεσμού της πιλοτικής δίκης -του άρθρου 1 του ν.3900/2010- με αυξημένες πιθανότητες επιτυχίας ως προς τη στοιχειοθέτηση των σχετικών αιτημάτων. Ο αρμόδιος Υπουργός, ευθέως, και οι λοιποί φορείς διοίκησης, μέσω του γενικού επιτρόπου της επικρατείας επί των τακτικών διοικητικών δικαστηρίων, έχουν τη δυνατότητα να ασκούν αιτήσεις αναίρεσης υπέρ του νόμου, επιτυγχάνοντας με τη χρήση του μέσου αυτού την επίλυση ζητημάτων χωρίς να επέρχονται συνέπειες για τους διαδίκους της συγκεκριμένης δίκης.

Οι φορείς διοίκησης διαθέτουν κατά κανόνα οργανωμένες και εξειδικευμένες νομικές υπηρεσίες, οι οποίες έχουν τη δυνατότητα να προβάλλουν και να θεμελιώνουν ισχυρισμούς για την έλλειψη νομολογίας ή την αντίθεση της προσβαλλόμενης απόφασης σε υφιστάμενη νομολογία, με κατά τεκμήριο μεγαλύτερη ευχέρεια και αποτελεσματικότητα ώστε να υπερβαίνουν τα εμπόδια του υφιστάμενου φίλτρου.

Σημειώνω, μάλιστα, ότι -προβλέπεται περαιτέρω και με κοινή απόφαση του Υπουργού Δικαιοσύνης και του καθ’ ύλην αρμόδιου Υπουργού- η εφαρμογή της ανωτέρω ρύθμισης μπορεί να επεκταθεί και σε άλλους φορείς του δημοσίου τομέα.

Κυρίες και κύριοι, το υπό συζήτηση σχέδιο νόμου επιχειρεί να προσαρμόσει διατάξεις ανέγγιχτες, αμετάβλητες επί δεκαετίες, στις απαιτήσεις της εποχής αλλά και στις νέες συνθήκες που έχουν διαμορφωθεί, αφενός με τη λειτουργία των δικαστηρίων μετά τον δικαστικό χάρτη, αφετέρου με τη χρήση της τεχνολογίας. Προς τούτο, υπήρξε εκτενής και συνεχής συνεργασία και διαβούλευση του Υπουργείου με τους αρμόδιους και ενδιαφερόμενους φορείς, γεγονός που επιβεβαιώθηκε από όλους σχεδόν στη σχετική συνεδρίαση της αρμόδιας επιτροπής.

Η διαβούλευση αυτή συνεχίστηκε μέχρι πρότινος και αναφέρω χαρακτηριστικά την κατάθεση νομοτεχνικών βελτιώσεων στη δεύτερη συνεδρίαση της επιτροπής αυτής με τις οποίες έγιναν αποδεκτές ορισμένες ακόμα παρατηρήσεις από τους ενδιαφερόμενους φορείς.

Επιπρόσθετα, το σχέδιο νόμου συνεισφέρει σημαντικά στην αποσυμφόρηση των δικαστηρίων, δικαστικών σχηματισμών και γραμματειών από έργο στο οποίο υπάρχει ελάχιστη ή μηδαμινή δικανική ή δικαιοδοτική χρήση, ακολουθώντας προηγούμενα νομοθετήματα της Κυβέρνησης αυτής.

Συνοπτικά, με το προκείμενο σχέδιο νόμου επιχειρείται να δημιουργηθεί ένα σταθερό πλαίσιο επιτάχυνσης της δικαιοσύνης στη χώρα μας, χωρίς εκπτώσεις, με σεβασμό στις δύο ή και περισσότερες πλευρές των διαδίκων, με διατάξεις που φιλοδοξούν να αντιπαρατεθούν με την αργοπορία και την αρτηριοσκλήρωση χρόνιων παθογενειών. Ό,τι έχει αποδειχτεί δύσχρηστο ή ακόμα και παρελκυστικό, δεν μπορούμε να το διατηρούμε και απλά να μεμψιμοιρούμε. Ας μη φοβόμαστε καινοτόμες ρυθμίσεις εκεί που έχουμε αποτύχει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κτιστάκη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο για μια παρέμβαση;

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ. Για ποιον λόγο;

**ΧΡΗΣΤΟΣ ΓΙΑΝΝΟΥΛΗΣ:** Για κάτι διαδικαστικό και για προσωπικό λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ζητώ συγγνώμη από το Σώμα που αναγκάζομαι να ζητήσω αυτήν την παρέμβαση, αλλά έχοντας απέναντι τον Υπουργό Δικαιοσύνης τον κ. Φλωρίδη δεν περίμενα κάτι περισσότερο, κάτι καλύτερο. Χθες εν τη απουσία μου, για μία ακόμη φορά -απουσία που οφείλεται σε μία πολιτική απόφαση- προτίμησε το πολιτικά δειλό βήμα του μονολόγου για να μου αποδώσει μία εκτίμηση που επιβεβαιώνει ότι έχει σοβαρό πρόβλημα κατανόησης της ελληνικής πραγματικότητας και του τι συζητάται σε αυτήν την Αίθουσα. Ειδάλλως, δεν θα απαντούσε με αυτό τον πολιτικά αγοραίο τρόπο είτε στον Πρόεδρο του ΣΥΡΙΖΑ-Προοδευτική Συμμαχία είτε στους υπόλοιπους συναδέλφους. Ίσως η θητεία του ως εξωκοινοβουλευτικός τον έχει απομακρύνει από ορισμένα κοινοβουλευτικά ήθη.

Ο κ. Φλωρίδης, λοιπόν, χθες μου απέδωσε ομολογία ότι το σκάνδαλο της Novartis, με το οποίο ζημιώθηκαν οι πολίτες με εκατοντάδες εκατομμύρια, εγώ παραδέχθηκα ότι ήταν σκευωρία. Για την αποκατάσταση της αλήθειας, γιατί υπάρχει ζήτημα αναξιοπιστίας σε έναν Υπουργό που όταν η ευρωπαϊκή δικαιοσύνη διερευνά ζήτημα μπαζώματος αυτός μετατρέπει με λαθροχειρία και απευθύνει μία σοβαρή πολιτική κατηγορία στους πολιτικούς του αντιπάλους ότι είναι «για τα μπάζα», εν πάση περιπτώσει αυτά είναι όλα γνωστά και προκαλούν τη θυμηδία του και το χαμόγελό του, μάλλον λόγω αλαζονείας και αμετροέπειας.

Εγώ αυτό που είπα χθες είναι ότι το ελληνικό δημόσιο, διά του Νομικού Συμβουλίου του Κράτους, ηττήθη κατά κράτος μία δέσμευση που είχε δώσει ο Υπουργός Υγείας τότε ο κ. Πλεύρης στην αγωγή κατά της Novartis ζητώντας 214 εκατομμύρια αποζημίωση, κάτι που συνέβη στις Ηνωμένες Πολιτείες για ένα υπαρκτό σκάνδαλο που ζημίωσε τον ελληνικό λαό, που ο κ. Φλωρίδης και οι συν αυτώ θεωρούν ότι ήταν μία σκευωρία και μόνο –ουδέν ψευδέστερο αυτού- και η αιτιολογία της απόρριψης της αγωγής ήταν γιατί το δικόγραφο ήταν αόριστο.

Με την πρωτόδικη απόφαση η ελληνική πολιτεία και η ελληνική Κυβέρνηση, που εκπροσωπείται δια του κ. Φλωρίδη, και το Νομικό Συμβούλιο του Κράτους θα πρέπει να καταβάλουν και τα έξοδα της αγωγής στην οποία δικαιώθηκαν οι αντίδικοι.

Γελάστε όσο θέλετε, κύριε Φλωρίδη. Ο ελληνικός λαός κλαίει με τα εκατομμύρια που χάνονται, με τον ΟΠΕΚΕΠΕ, με τις αναθέσεις, με τις σπατάλες, με τη Novartis, με όλα και υπεύθυνοι είστε εσείς.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Επιτέλους, σοβαρευτείτε. Δεν μπορείτε να κατηγορείτε με ψέματα τους πολιτικούς σας αντιπάλους, γιατί εσείς είστε ανίκανοι. Αυτό ήθελα, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):**  Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, εγώ θα περίμενα από τον κ. Γιαννούλη να διαβάζει τα Πρακτικά. Δηλαδή, να έρθει εδώ και να πει -διαβάζοντας τα Πρακτικά- «Ξέρεις, είπα αυτό και εσύ το διαστρέβλωσες». Αλλά δεν φέρατε τα Πρακτικά, κύριε Γιαννούλη. Γιατί στα Πρακτικά θα δείτε ότι εγώ επανέλαβα ακριβώς αυτά τα οποία είπατε.

Τι είπατε, δηλαδή, χθες; Είπατε ότι «εκτός από τη σκευωρία Novartis, τελικά υπήρξε και σκάνδαλο Novartis». Ωραία; Άρα, λοιπόν, παραδεχθήκατε για πρώτη φορά ότι στήσατε μία σκευωρία και δεύτερον, ότι δεν ασχοληθήκατε με το πραγματικό σκάνδαλο Novartis, αλλά αυτή η Κυβέρνηση έκανε αγωγή για το πραγματικό σκάνδαλο Novartis, που ήταν όλα αυτά τα οποία λέτε.

Πάρτε, λοιπόν, τα Πρακτικά να δείτε τι είπατε χθες και τότε θα με κατηγορήσετε ότι εγώ διαστρέβλωσα κάτι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Όχι, δεν θα ανοίξουμε συζήτηση τώρα. Σας έδωσα τον λόγο, απάντησε ο Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Για ένα δευτερόλεπτο, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):**  Όχι, δεν θα ανοίξουμε συζήτηση τώρα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, για ένα δευτερόλεπτο. Για ένα δευτερόλεπτο.

**ΠΡΟΕΔΡΕΥΩΝ (Ιωάννης Πλακιωτάκης):**  Θα το μετρήσω το ένα δευτερόλεπτο.

**ΧΡΗΣΤΟΣ ΓΙΑΝΝΟΥΛΗΣ:** Μετρήστε το. Και ξεκινάει από τώρα, με μία λέξη: Κύριε Φλωρίδη, είστε ψεύτης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Φέρτε τα Πρακτικά.

**ΠΡΟΕΔΡΕΥΩΝ (Ιωάννης Πλακιωτάκης):**  Τον λόγο έχει η εισηγήτρια από το ΠΑΣΟΚ, η κυρία Λιακούλη.

Παρακαλώ! Τον λόγο έχει η κ. Λιακούλη.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Επίπεδο! Το επίπεδο αυτό μετριέται.

**ΧΡΗΣΤΟΣ ΓΙΑΝΝΟΥΛΗΣ:** Οι μεταγραφές από το ΠΑΣΟΚ δεν πιάνουν πάντα. Τι να κάνουμε;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Είστε καθ’ έξιν υβριστής.

**ΧΡΗΣΤΟΣ ΓΙΑΝΝΟΥΛΗΣ:** Εγώ; Συγγνώμη, αλλά είστε πολιτικά απολίτιστος.

**ΠΡΟΕΔΡΕΥΩΝ (Ιωάννης Πλακιωτάκης):** Ήρεμα, ήρεμα. Παρακαλώ!

(Θόρυβος στην Αίθουσα)

**ΧΡΗΣΤΟΣ ΓΙΑΝΝΟΥΛΗΣ:** Τις πομπές και τις λοβιτούρες σας…

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Σε προκαλώ! Ποια είναι λοβιτούρα;

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ! Έξω αυτές οι συζητήσεις. Παρακαλώ!

Έχω δώσει τον λόγο στην κυρία Λιακούλη.

**ΧΡΗΣΤΟΣ ΓΙΑΝΝΟΥΛΗΣ:** Φέρτε τα κλεμμένα!

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Μιλάς εσύ; Ο κοινός υβριστής!

**ΧΡΗΣΤΟΣ ΓΙΑΝΝΟΥΛΗΣ:** Τα κλεμμένα!

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ. Δεν σέβεστε τη συνάδελφο.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Δικαιοσύνης, της δικαιοσύνης που μαζί με τους δημοκρατικούς θεσμούς είναι τα θεμέλια του κράτους δικαίου. Η εγγύηση της νομιμότητας, της διαφάνειας, της προστασίας των δικαιωμάτων των πολιτών.

Και ενώ η περιφρούρηση των θεσμών είναι έννοια αυτονόητη για κάθε σύγχρονο κράτος δικαίου, δυστυχώς, στη χώρα μας επί Κυβερνήσεως Νέας Δημοκρατίας έχουμε φτάσει να αμφισβητούνται βασικές αρχές και θεσμοί και μάλιστα να αντιμετωπίζονται με πρωτοφανή απαξίωση. Φαινόμενα σήψης, παρακμής, σκανδάλων ταλανίζουν τη χώρα, ενώ ο κοινοβουλευτισμός, όχι μόνο έχασε απλώς την αίγλη του, αλλά αποτελεί πεδίο επιλογής σόου, αλλά και αχαρακτήριστων περιστατικών που ευθέως υπονομεύουν με ανυποληψία και ντροπιαστικές συμπεριφορές το Κοινοβούλιο.

Ένα τέτοιο παράδειγμα ντροπής είχαμε και με την πρόσφατη δημόσια τοποθέτηση Βουλευτή της Νέας Δημοκρατίας, σύμφωνα με την οποία αν ήταν στο χέρι του δεν θα παρέπεμπε ούτε για πταίσμα Υπουργό στη δικαιοσύνη. «Διότι οι ευθύνες των πολιτικών είναι μόνο πολιτικές και όχι ποινικές», είπε ο κύριος Βουλευτής σας.

Ακούστε, όμως. Αυτό δεν είναι απλώς μια προσωπική άποψη, δεν είναι ένα γλωσσικό ολίσθημα, μία πολιτική απροσεξία ή μια ατυχής δήλωση. Είναι μία ρητή πρόταση θεσμικής εκτροπής. Μία δήλωση συστημικής ατιμωρησίας, η οποία υπονομεύει το ίδιο το κράτος δικαίου και τα θεμέλια της δικαιοσύνης.

Τι απέγινε, αλήθεια, με αυτόν τον Βουλευτή σας που εξέφραζε ακραίες και αντισυνταγματικές απόψεις, ενάντια ακόμη και στη ρητορική της παράταξης και του ίδιου του Πρωθυπουργού σας; Τον πήρατε στον κόρφο σας και τον κρύψατε. Γιατί, όμως, τον κρύψατε; Διότι δεν είπε τίποτα διαφορετικό απ’ αυτό που πραγματικά πιστεύετε. Την αλήθεια είπε ο άνθρωπος. Και εσείς προσπαθήσατε να τον κρύψετε για να μην φανεί ότι υποκρίνεστε.

Να κρύψετε, λοιπόν, την τεράστια υποκρισία σας. Κάνατε τους αντιπερισπασμούς σας, δώσατε την εντολή στις μονταζιέρες σας να πράξουν τα δέοντα, κόψε-ράψε, ντόρος, ιαχές. Ξορκίσατε το κακό, τον σώσατε τον Βουλευτή σας. Άλλωστε δεν επέτρεπαν και οι συνθήκες να έχετε περαιτέρω απώλειες. Τόσους Υπουργούς, τόσα στελέχη μέσα στο Μαξίμου, έξω από το Μαξίμου. Έχετε χάσει τον λογαριασμό.

Τα λέω αυτά, κυρίες και κύριοι συνάδελφοι, διότι ζούμε σε μία εποχή που η διαφθορά δεν κρύβεται πια στις σκιές. Κυκλοφορεί μέρα μεσημέρι με κουστούμι εξουσίας και γραβάτα μονταζιέρας. Ζούμε σε μια εποχή όπου η φίμωση δεν γίνεται πια με φίμωτρα, αλλά με μοντάζ και τίτλους τριών δευτερολέπτων. Ζούμε σε μία εποχή που η επικίνδυνη λέξη -η πιο επικίνδυνη λέξη- είναι η λέξη «γιατί». Είναι επικίνδυνο να αναρωτιέσαι γιατί ελέγχεται τόσο λίγο η εξουσία; Γιατί κουκουλώνονται τα σκάνδαλα; Γιατί κάθε φωνή που υψώνεται πρέπει να λιθοβολείται;

Το συμπέρασμα είναι σαφές. Η δημοκρατία δεν είναι δεδομένη. Περιμένει από εμάς κάθε φορά να την υπερασπιστούμε. Αυτό ακριβώς είναι το μεγάλο χρέος. Να μην επιτρέψουμε στη μονταζιέρα να γίνει η φωνή της δημοκρατίας μας. Να μην δεχτούμε η αλήθεια να κόβετε σε καρέ-καρέ και να βολεύει το σύστημα.

Όσο αδίστακτοι και αν είναι αυτοί οι κάποιοι, κυνικοί προπαγανδιστές, υπάρχει κάτι που δεν μπορούν να διαστρεβλώσουν. Και αυτό είναι η τροφή της ψυχής μας. Την καθαρότητα του βλέμματος και τη συνέπεια της στάσης του καθενός. Κι όσο υπάρχουν Κοινοβουλευτικοί που δεν παζαρεύουν τη συνείδησή τους, που δεν κάνουν σόου, που έχουν δυνατή και ασυμβίβαστη φωνή, η δημοκρατία θα ζει υγιής.

Οι καιροί δεν επιτρέπουν να κρυβόμαστε πίσω από πολιτικές καρέκλες και βολέματα. Αυτά ας τα παραχωρήσουμε στους πολιτικούς γυρολόγους, που ξέρουν να αναζητούν σημαίες ευκαιρίας. Ούτε η πολιτική μπορεί να καταντήσει μόνο δημόσιες σχέσεις και να γεμίσει από ατσαλάκωτους γραβατωμένους.

Οφείλουμε να σταθούμε όρθιοι στις πολιτικές θύελλες και να διαφυλάξουμε τις στοιχειώδεις αρχές, ειδικά σε περιόδους έντονης παρακμής, σκανδάλων και συγκάλυψης, όπως αυτή που διανύουμε, όπως αυτό που ζήσαμε χθες, όπως η σήψη, η διαφθορά και το κουκούλωμα με την υπόθεση του Υπουργού Κώστα Καραμανλή, που εφευρέθηκε ένα κατηγορητήριο εκτός δικογραφίας και το παραπέμψατε εσείς, η κυβερνητική πλειοψηφία, με ένα πλημμέλημα για το ότι δεν φρόντισε να πάρει περισσότερα λεφτά και να εκσυγχρονίσει τον σιδηρόδρομο. Άσχετο τελείως, εξελιγμένο μοντέλο, σε σχέση με την ιστορία του Τριαντόπουλου.

Κάπως έτσι θάψατε την υπόθεση των Τεμπών και των πενήντα επτά ανθρώπων που χάθηκαν τόσο άδικα, από ένα σύστημα που δεν αντέχει τη δικαιοσύνη, δεν αντέχει την πραγματική απονομή της.

Και τώρα βρήκατε καινούργιο πεδίο. Σας βρήκε, μάλλον, αφού σας έπιασαν με αυτά που σας έπιασε η Ευρωπαϊκή Εισαγγελία, γιατί αλλιώς δεν θα το ήξερε κανείς. Έχουμε το σκάνδαλο του ΟΠΕΚΕΠΕ, με την Κυβέρνηση να επιχειρεί από χθες έναν άκριτο συμψηφισμό με όλους και με όλα, μέσα σε έναν πανικό. Το κυβερνητικό μοτίβο της συγκάλυψης και της προσπάθειας συμψηφισμού. Η Κυβέρνηση λέει: «Εξεταστική από το 1998. Γιατί δεν θέλει το ΠΑΣΟΚ;».

Το ΠΑΣΟΚ θέλει και παραθέλει και καθαρά σας λέει ότι εμείς θα ψηφίσουμε την εξεταστική σας επιτροπή και την πρότασή σας που θέλετε να πετάξετε την μπάλα στην κερκίδα με αυτή, αλλά εμείς επιμένουμε και στο γήπεδο. Δηλαδή, η δικογραφία που ήρθε στη Βουλή και αφορά τα δύο πρόσωπα των Υπουργών σας και εκατοντάδες στελέχη που φέρονται να συμμετέχουν σε μία εγκληματική οργάνωση με κάθετη δομή, όπως λέει η Ευρωπαία Εισαγγελέας και όχι εμείς, θα πρέπει να διερευνηθεί με την προανακριτική της Βουλής.

Μεθοδεύετε μία διαδικασία «πλυντήριο» πάλι, σας βλέπουμε, προκειμένου να δώσετε διέξοδο διαφυγής να έρθει αυτή η μέρα η 6η του Οκτώβρη να ξεκινήσει η παραγραφή για όλα τα αδικήματα, τα οποία δυστυχώς έχουμε μπροστά μας.

Όλα αυτά το Υπουργείο Δικαιοσύνης, κύριε Φλωρίδη, εσείς, η ναυαρχίδα των υπουργείων, που εντέλλεστε να κρατάτε Θερμοπύλες, κι εσείς προσωπικά ως Υπουργός και ο Υφυπουργός σας να προστατεύετε τη δικαιοσύνη, το κράτος δικαίου, αντί ευθέως να καταδικάσετε, να προασπίσετε το δίκαιο και την ηθική, τι κάνετε; Κάνετε αυτά και χειρότερα.

Εμπαίζετε, καταρχήν, τους δικαστές και τα κόμματα. Ομνύετε στην προαγωγή της συμμετοχής και της άποψης των δικαστών. Έτσι όχι μόνο ο Υπουργός Δικαιοσύνης και το Υπουργικό Συμβούλιο να επιλέγουν την ηγεσία της δικαιοσύνης, αλλά να συμμετέχουν και οι δικαστές. Και τι κάνετε; Επιλέγετε την ηγεσία της δικαιοσύνης βουτώντας στην επετηρίδα. Και αυτούς που έχουν οι ίδιοι οι συνάδελφοί τους επιλέξει σαν πρώτους μεταξύ ίσων, εσείς τους αγνοείτε και κάνετε τις δικές σας επιλογές.

Το δεύτερο που κάνετε είναι, δυστυχώς, να ντροπιάζετε την εικόνα του ελληνικού δημοσίου. Χάθηκε η αγωγή του ελληνικού δημοσίου για την υπόθεση Novartis λόγω αοριστίας; Αλήθεια λέτε τώρα; Δεκαπέντε άνθρωποι επί δύο χρόνια που παλεύετε να ασκήσετε μία αγωγή -προσέξτε- για ηθική βλάβη και όχι αστικές αποζημιώσεις, τη χάσατε λόγω αοριστίας;

Κάνατε μία αγωγή για το θεαθήναι, λοιπόν, για ηθική βλάβη. Και να σας πω γιατί είναι για το θεαθήναι. Γιατί στην εικοστή έκτη σελίδα του δικογράφου της απόφασης, κύριε Φλωρίδη, το δικαστήριο λέει ότι: «Περιήλθαν, προφανώς σε γνώση του ελληνικού δημοσίου, όλα τα στοιχεία κατά την μακρόχρονη σε δικαστικό και διοικητικό επίπεδο διερεύνηση της υπόθεσης, αλλά εν τούτοις δεν τέθηκαν υπόψη του δικαστηρίου». Κάνατε μία έρευνα; Πώς ξεπερνάτε την εικοστή έκτη σελίδα της απόφασης; Κάνατε μία έρευνα να δείτε αν αυτοί οι δικηγόροι, οι νομικοί, το συμβούλιο σας, όσοι συνέταξαν αυτή την αγωγή, εκτός από τα 214 εκατομμύρια που χάθηκαν εναντίον της Novartis, πληρώνουμε και τα δικαστικά έξοδα στη Novartis;

Αυτή η ντροπή ξανάρθε μπροστά μας ποτέ από το ελληνικό δημόσιο; Είναι απαράδεκτο και ζητάμε εξηγήσεις τις οποίες οφείλετε να δώσετε και αφήστε τους βερμπαλισμούς. Επί της ουσίας, ποιος έφτιαξε το δικόγραφο, ποιος έχει την ευθύνη και αν το κάνατε για το θεαθήναι και πώς απαντάτε στους δικαστές που σας ευτελίζουν. Σας ευτελίζουν οι δικαστές με την απόφασή τους.

Και βεβαίως, να ήταν μόνο αυτό; Το 2023 -το θυμάστε, προχθεσινό είναι- στη Διάσκεψη των Προέδρων της Βουλής που οδηγήσατε στο διορισμό μέλη στο ΕΣΡ και στην ΑΔΑΕ χωρίς την απαιτούμενη πλειοψηφία από τη Διάσκεψη των Προέδρων και προσέφυγε ο Δικηγορικός Σύλλογος Αθηνών στο ΕΔΔΑ και κρίθηκε ως παραδεκτή η προσφυγή, αλλά και ως βαρύνουσας σημασίας σε πρώτο στάδιο; Σ’ αυτό τι έχετε να απαντήσετε; Υπουργός Δικαιοσύνης είστε. Αν αυτά τα θέματα εσείς δεν τα μεριμνάτε, ποιος τα μεριμνά;

Εμείς ζητάμε, λοιπόν, όλα αυτά να τα δώσετε στη δημοσιότητα. Εδώ, όμως, θα μου πείτε -και σωστά- τι μιλάς και τι ζητάς, τι αναρωτιέσαι και τι ψάχνεις. Όταν το ίδιο το Υπουργείο Δικαιοσύνης με επίκαιρη ερώτησή μου απάντησε ο Υφυπουργός σας ότι δώσατε με ανάθεση έργου 800.000 ευρώ προγραμματική σύμβαση σε εργαστήρι πανεπιστημίου όπου υπηρετεί ο γιος της υπηρεσιακής σας διευθύντριας. Και η απάντηση του Υφυπουργού σας, που στέκεται δίπλα, είναι ότι «δεν ξέρω αν είναι ηθικό, είναι νόμιμο πάντως». Δηλαδή, δεν όφειλε να κάνει μία δήλωση σύγκρουσης συμφερόντων η υπηρεσιακή διευθύντρια. Έτσι τα αντιμετωπίζετε τα πράγματα.

Κι επειδή έτσι είστε και αυτοί είστε, γι’ αυτό κάνετε κι αυτό σήμερα. Και τι κάνετε σήμερα ακριβώς στο νομοσχέδιο; Λέτε νέος κώδικας, νέα δικονομία, αλλαγές, για την επιτάχυνση της δικαιοσύνης. Τώρα «σας έχει πιάσει το νερό από το αυλάκι», λένε στη Λάρισα, στο χωριό μου, και γι’ αυτό τα κάνετε αυτά μπας και διορθώσετε λίγο τα στατιστικά τα οποία έχουν φτάσει στο Θεό. Αυτή είναι η αλήθεια; Δεν είναι αυτή. Άλλη είναι η αλήθεια. Ο Κώδικας Πολιτικής Δικονομίας ήταν ο φερετζές σας. Άλλη ήταν η ταμπακιέρα.

Ο φερετζές είναι ο κώδικας και μάλιστα τον μεθοδεύσατε με αριστοτεχνικούς χειρισμούς θα σας πω εγώ. Μπράβο, κύριε Υπουργέ! Σε τακτική και μεθόδευση δεν σας πιάνει κανείς. Διότι τι κάνατε; Κατεβάσετε στη διαβούλευση ένα νομοσχέδιο με άλλα αντ’ άλλων ρυθμίσεις, σηκώνετε όρθιους τους φορείς, δικαστές, απείχαν μέχρι και οι δικαστές από τα καθήκοντα, δικηγόρους, συμβολαιογράφους, δικαστικούς υπαλλήλους κλπ., τους καλέσετε στο γραφείο σας ώρες πριν καταθέσετε το νομοσχέδιο στη Βουλή και τα πήρατε ένα-ένα, κομμάτι-κομμάτι, αργά-αργά, βασανιστικά, για να καταλάβουν ότι παίρνετε πίσω τις περισσότερες των ρυθμίσεων και ικανοποιήσατε τα αιτήματα. Αυτή ήταν η τακτική. Αυτό ήταν και το τυρί.

Η φάκα, όμως, ήταν άλλη. Παρέμεινε εδώ, για να εξυπηρετήσει τους πιο ισχυρούς, τις τράπεζες και τα funds, τους servicers, που θέλουν πιο εύκολους και βολικούς πλειστηριασμούς. Φερετζές ο Κώδικας Πολιτικής Δικονομίας, ουσία οι πλειστηριασμοί και η επιτάχυνση σε βάρος των πιο ευάλωτων οφειλετών. Η ταμπακιέρα, ο σκοπός, ο κεντρικός στόχος του νομοσχεδίου. Κρατήσατε τον σκληρό πυρήνα του νομοσχεδίου της εκτέλεσης χωρίς να κάνετε καμία αλλαγή. Και αυτό το κάνατε σε βάρος των ευάλωτων οφειλετών, αυτοί που έχασαν τις περιουσίες τους, έχασαν τα πάντα, ό,τι είχαν και δεν είχαν, μέσα σε μία τεράστια στεγαστική κρίση που βιώνει η χώρα.

Τώρα ακούστε, κυρίες και κύριοι συνάδελφοι, κατά ποιον τρόπο δόμησε το Υπουργείο Δικαιοσύνης το ρουσφέτι στις τράπεζες και στα funds. Πρώτα στην αναγκαστική εκτέλεση. Μας είπατε ότι τα πινάκια του 2036 στο Πρωτοδικείο Αθήνας για τις ανακοπές είναι ντροπή. Γι’ αυτόν το λόγο εμείς τι κάνουμε; Καταργούμε στην πραγματικότητα αυτό που υπάρχει σήμερα -μαζί πατάμε και τα δικαιώματα των ανθρώπων αυτών- και φτιάχνουμε μία καινούργια πλατφόρμα, αλλά υπερχρεωμένα. Βάζουμε εκεί τους οφειλέτες να ξανακάνουν τις αιτήσεις τους προκειμένου να λειτουργήσει το σύστημα από την αρχή. Τις υποθέσεις που δεν επαναπροσδιορίστηκαν δεν τις αναφέρετε καθόλου. Αυτές που πήραν προτίμηση καθόλου. Ένα μπάχαλο. Στην πραγματικότητα τι κάνετε; «Όστις πρόλαβε τον Κύριον είδε». Το πήρε χαμπάρι ο άνθρωπος ο φτωχός, ο άνθρωπος που δεν έχει να πληρώσει τα έξοδα στον δικηγόρο, να πληροφορηθεί εκείνος που είναι ψηφιακά αναλφάβητος, να μάθει πού βρίσκεται; Έτσι κι αλλιώς και να ήξερε δεν θα μπορούσε να το βρει με το χάος που επικρατεί στα πρωτοδικεία. Τι θα γίνει, όμως, με αυτόν; Απαντά ο Υπουργός: «Θα τον ειδοποιήσουν με mail ή θα τον ειδοποιήσουμε με sms». Τίνος mail και sms; Κι αν έχει αλλάξει δικηγόρο; Και ποιος τελικά είναι εκείνος που του δίνει την ασφάλεια του δικαίου ότι δεν θα χάσει το δικαίωμά του;

Σας προτείναμε -γιατί λέτε «δεν προτείνετε»- η υπαγωγή στην πλατφόρμα αυτή να γίνει εκούσια, καταρχήν, τουλάχιστον προαιρετικά για ένα εξάμηνο και μετά να δώσετε την επιλογή και τον αναγκαίο χρόνο για να προσαρμοστούν και οι υπόλοιποι. Μας αγνοήσετε. Γιατί ο σκληρός πυρήνας σας ήταν αυτό, να κάνετε αυτά που είχατε σκοπό να κάνετε. Η φάκα σας, η ταμπακιέρα σας.

Οι ανατροπές που κατατέθηκαν έχουν και δικαιώματα. Είχαν δικαίωμα εμμάρτυρης απόδειξης στο ακροατήριο κλπ. Fast track διαδικασία. Τίποτα από αυτά δεν ισχύει.

Την ίδια ώρα αλλάζετε και τους λόγους ανακοπής που μπορούν να προβάλουν οι οφειλέτες και σας λέμε όλοι ότι αυτοί είναι οι οφειλέτες των τραπεζών. Διευκολύνετε με αυτόν τον τρόπο τις τράπεζες. Αυστηροποιείτε τις προθεσμίες αναστολής του πλειστηριασμού. Διευκολύνετε πάλι τις τράπεζες και το «κόλπο γκρόσο» βέβαια με τους συμβολαιογράφους, οι οποίοι διαμαρτύρονται ακόμη. Ούτε αυτό το ικανοποιήσατε. Ικανοποιήσατε τα άλλα, αυτό όμως το κρατήσατε. Οι διαπιστευμένοι, οι πιστοποιημένοι συμβολαιογράφοι της έδρας που λένε ότι στο εφετείο, στην εφετειακή έδρα αν δεν βρίσκονται, θα πρέπει να παραμείνει ο χώρος που επιλέγονται, εσείς λέτε «όπου δει», δηλαδή στην Αθήνα, δηλαδή εκεί που είναι τα funds, δηλαδή εκεί που είναι οι servicers, δηλαδή εκεί που είναι οι τράπεζες, δηλαδή μακριά από τη Φλώρινα, κύριε Υπουργέ, μακριά από τα Γρεβενά, μακριά από το χωριό που βρίσκεται στα Αμπέλια, μακριά από παντού, από τη Δράμα, από τη Λάρισα. Μακριά λοιπόν ο οφειλέτης από τον κεντρικό φάκελο του κεντρικού συμβολαιογράφου, του κεντρικού συμβολαιογραφείου, του υποκαταστήματος των τραπεζών και των funds που είναι συνεργάτες, με 35 άτομα και αστεία η προσωπικότητα ενός μικρού οφειλέτη που για σαράντα χιλιάδες ευρώ τού παίρνουν την περιουσία!

Αυτά κάνετε και εγώ πραγματικά εκπλήσσομαι όχι επειδή τα κάνετε. Σας έχουμε ικανούς να τα κάνετε, αλίμονο. Όμως, τα κάνετε την ώρα που με το «Solon» παραμένουν διασυνδεδεμένα μόνο τέσσερα πρωτοδικεία, που έχετε χάσει τα έργα στο Πρωτοδικείο της Αθήνας, που απεντάχθηκε το 35% των έργων του Υπουργείου Δικαιοσύνης, που έχουμε υποδομές για χάλια, που δεν έχουμε δικαστικούς υπαλλήλους, που διαμαρτύρονται όλοι για τη ζοφερή κατάσταση της Κυβέρνησης και για όλα αυτά τα οποία εσείς κάνετε.

Για τις προθεσμίες και τις αλλαγές που φέρνετε, για την επισφάλεια δικαίου στους κλάδους, στους παράγοντες μιας δίκης, θα μιλήσω στη δευτερολογία μου.

Αυτό που έχει σημασία, κυρίες και κύριοι συνάδελφοι -και τελειώνω μ’ αυτό, κύριε Πρόεδρε- είναι να αντιληφθούμε το εξής: Η δικαιοσύνη και ό,τι την αφορά είναι ευθέως συνδεδεμένη και με πυρηνική σχέση με τη δημοκρατία μας. Δυστυχώς οι κυβερνητικές μεθοδεύσεις, από τη συγκάλυψη των πρωτοφανών και απανωτών σκανδάλων, την προπαγάνδα και τη φίμωση, μέχρι και την επιλογή της ηγεσίας της δικαιοσύνης, δείχνουν ότι αντιλαμβάνεστε τη δικαιοσύνη ως λάφυρο, ως πεδίο άλωσης, μακριά από κάθε έννοια υπηρέτησης του δικαίου.

Δεν πεθαίνει από αυτά η δημοκρατία. Δεν ανησυχώ. Ανησυχώ μόνο όταν ακούω ένα «δεν βαριέσαι», ένα «δεν είναι δική μου δουλειά», ένα «ας μιλήσει κάποιος άλλος» ή για εσάς, κυρίες και κύριοι συνάδελφοι, «ας πειθαρχήσω και αυτήν τη φορά».

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Εκεί που η αδικία όμως γίνεται νόμος, η αντίσταση είναι καθήκον και είναι χρέος. Αυτό το χρέος το έχουμε όλοι όσοι υπηρετούμε τη δημοκρατία, άρα και τη δικαιοσύνη. Οι προοδευτικοί πολίτες έχουμε καθήκον να αντισταθούμε στην υποκρισία, να μη γίνουμε μέρος της πρωτοφανούς αυτής κατάστασης και του πολιτικού μιθριδατισμού.

Προσέξτε: Όλοι κινδυνεύουμε απ’ αυτόν, όλα να γίνονται ανεκτά, όλα να τα συνηθίζουμε σιγά-σιγά. Αν η αυθαιρεσία γίνει κανονικότητα και ο έλεγχος δαιμονοποιηθεί, τότε όλοι θα πατάμε στο χαλί πάνω στο οποίο εμείς οι ίδιοι έχουμε υφάνει με τα κουρέλια του Συντάγματος και τις ατσαλάκωτες γραβάτες για άλλοθι, άλλοθι όμως που κανείς δεν πιστεύει πια.

Αυτό να το θυμάστε και να το σκέφτεστε, διότι όλοι θα κριθούμε, όλοι θα αξιολογηθούμε και όλοι θα συγκριθούμε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Κυρίες και κύριοι συνάδελφοι, γίνεται γνωστό στο Σώμα ότι οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, οι Αναπληρωτές Υπουργοί Εθνικής Οικονομίας και Οικονομικών, Παιδείας, Θρησκευμάτων και Αθλητισμού, καθώς και ο Υφυπουργός στον Πρωθυπουργό κατέθεσαν στις 23.7.2025 σχέδιο νόμου: «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».

Παραπέμπεται στην αρμόδια Διαρκή Επιτροπή.

Παρακαλώ να κλείσει το ηλεκτρονικό σύστημα εγγραφής των ομιλητών.

Τον λόγο έχει ο ειδικός αγορητής από τον ΣΥΡΙΖΑ κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακόμη ένα νομοσχέδιο του Υπουργείου Δικαιοσύνης.

Κύριε Υπουργέ, εκτός των άλλων πτυχών της πολλαπλής κρίσης που διέρχεται η χώρα, η θεσμική πτυχή, η θεσμική κρίση είναι αμιγώς ελληνική. Την έχει προκαλέσει η Νέα Δημοκρατία από τότε που ανέλαβε τη διακυβέρνηση της χώρας. Φέρει τη σφραγίδα και την υπογραφή της Κυβέρνησης της Νέας Δημοκρατίας, του καθεστώτος Μητσοτάκη. Κρίση κράτους δικαίου, κρίση δικαιοσύνης και εν τέλει κρίση δημοκρατίας που επιβεβαιώνεται και από πορίσματα και καταγγελίες της Ευρωπαϊκής Ένωσης, του Συμβουλίου της Ευρώπης και πολλών άλλων διεθνών και ευρωπαϊκών οργανισμών.

Σε αυτήν τη θεσμική κρίση εντάσσονται και πολλές και σοβαρές εξελίξεις που δεν μπορούν να μείνουν έξω από την Αίθουσα της Ολομέλειας κατά τη συζήτηση ενός νομοσχεδίου του Υπουργείου Δικαιοσύνης. Ενδεικτικά, η επιλογή των Αντιπροέδρων του Αρείου Πάγου από το Υπουργικό Συμβούλιο μετά από εισήγηση του Υπουργού Δικαιοσύνης εντάσσεται και αυτή στο πλαίσιο ελέγχου, χειραγώγησης της δικαιοσύνης από τη Νέα Δημοκρατία. Άξιοι δικαστές με επαγγελματική επάρκεια, ανεξαρτησία γνώμης και δημοκρατικό ήθος παρακάμφθηκαν και μάλιστα παραλήφθηκαν για πολλοστή φορά ως ανεπιθύμητοι, διότι έχουν αντιταχθεί στην κυβερνητική βούληση, στις κυβερνητικές επιταγές και επιπλέον παρακάμφθηκαν όσοι είχαν πλειοψηφήσει στη μυστική ψηφοφορία της Ολομέλειας του Αρείου Πάγου.

Σε αυτό το πλαίσιο ο έλεγχος της δικαιοσύνης πρέπει για την Κυβέρνηση να είναι απόλυτος, με αρεστούς στην Κυβέρνηση, ακόμη και διαχειρίσιμους δικαστές, ιδίως τώρα που η Ευρωπαϊκή Εισαγγελία διερευνά το ένα μετά το άλλο τα «γαλάζια» σκάνδαλα, με συνέπεια, κύριε Υπουργέ, να είστε στριμωγμένοι, ανησυχώντας μάλιστα για όσα θα ακολουθήσουν.

Ένα ακόμη πλήγμα στην ανεξαρτησία και εν τέλει στην αξιοπιστία της δικαιοσύνης, μια δεύτερη σημαντική εξέλιξη είναι η προανακριτική διαδικασία που αφορά το έγκλημα, την τραγωδία των Τεμπών, όπου η Κυβέρνηση, παρά τις αποκαλύψεις, επέλεξε να περιορίσει το εύρος της διερεύνησης και να το περιορίσει στην απόδοση ευθυνών αποκλειστικά σε υπηρεσιακά πρόσωπα, εξαιρώντας σκοπίμως την πολιτική ηγεσία. Αυτή η πρακτική αποτελεί κατάφωρη προσβολή των δημοκρατικών αρχών της λογοδοσίας και της ισονομίας.

Είδαμε το χθεσινό τέλος άλλης μιας Προανακριτικής Επιτροπής-παρωδία, αυτήν τη φορά για τον Κώστα Αχ. Καραμανλή, τον πρώην Υπουργό Μεταφορών, όπως συνέβη και για την περίπτωση Τριαντόπουλου με ευθύνη της κυβερνητικής πλειοψηφίας, η οποία δεν επέτρεψε στην Προανακριτική Επιτροπή να λειτουργήσει σύννομα και στα μέλη της να ασκήσουν τις αρμοδιότητές τους. Η αντιθεσμική λειτουργία της, με την παραβίαση του Συντάγματος, του Κανονισμού της Βουλής, του νόμου περί ευθύνης Υπουργών και των κανόνων της ποινικής δικονομίας, δηλαδή η μη λειτουργία της που την οδηγεί σε ακυρότητα, επέβαλε στον ΣΥΡΙΖΑ-Προοδευτική Συμμαχία και σε άλλα κόμματα της δημοκρατικής Αντιπολίτευσης να αποχωρήσουν, προκειμένου να μη νομιμοποιήσουν τη διαδικασία.

Όλη αυτή η αντιθεσμική μεθόδευση εντάσσεται στην επιχείρηση συγκάλυψης του εγκλήματος των Τεμπών και απόσεισης των ευθυνών από τους Υπουργούς της Κυβέρνησης της Νέας Δημοκρατίας.

Μια τρίτη σημαντική εξέλιξη είναι το σκάνδαλο του ΟΠΕΚΕΠΕ.

Η απόφαση της Νέας Δημοκρατίας να καταθέσει πρόταση για τη σύσταση εξεταστικής επιτροπής για τον ΟΠΕΚΕΠΕ από το έτος 1998 και όχι για τη σύσταση επιτροπής προκαταρκτικής εξέτασης για τους Υπουργούς της βάσει του πορίσματος της Ευρωπαϊκής Εισαγγελίας που να διερευνήσει τις ενδεχόμενες ποινικές ευθύνες των δύο Υπουργών Αγροτικής Ανάπτυξης και Τροφίμων που αναφέρονται στο πόρισμα της Ευρωπαϊκής Εισαγγελίας για συγκεκριμένη περίοδο ελέγχου από το 2019 και μετά, αποδεικνύει ότι η Κυβέρνηση φοβάται και κρύβεται και γι’ αυτόν τον λόγο προβαίνει σε μια άλλη επιχείρηση συγκάλυψης, όπως οι περιπτώσεις του σκανδάλου των υποκλοπών και του εγκλήματος των Τεμπών.

Η συγκάλυψη, το κουκούλωμα των σκανδάλων εν προκειμένω της διασπάθισης δημοσίων ευρωπαϊκών πόρων σε ημέτερους για την εξαγορά ψήφων στις οποίες εμπλέκονται στελέχη της Νέας Δημοκρατίας έχει γίνει, κύριε Υπουργέ, δεύτερη φύση σας, το σήμα κατατεθέν σας. Για τίποτα βέβαια δεν ευθύνεστε ούτε τα πολιτικά στελέχη σας, ούτε οι Υπουργοί σας, ούτε βέβαια ο ανήξερος Πρωθυπουργός του επιτελικού παρακράτους.

Η εκ μέρους σας προτεινόμενη εξεταστική είναι επιτροπή διάχυσης ευθυνών και διαχρονικών παθογενειών, όπως διατείνεστε. Με αυτόν τον τρόπο επιχειρείτε να αποποιηθείτε να ξεπλύνετε τις συγκεκριμένες δικές σας ευθύνες, των Υπουργών σας. Πρόκειται για ομολογία ενοχής, προσβολή της Ευρωπαϊκής Εισαγγελίας και ευτελισμό της Βουλής.

Αλλά ένα τελευταίο ράπισμα που δεχτήκατε ως Κυβέρνηση και ως Υπουργείο Δικαιοσύνης από όργανο της Ευρωπαϊκής Ένωσης είναι η απόφαση του Ευρωπαϊκού Δικαστηρίου Δικαιωμάτων του Ανθρώπου για τους αμφιλεγόμενους διορισμούς στο Εθνικό Συμβούλιο Ραδιοτηλεόρασης και στην ΑΔΑΕ από τη Διάσκεψη των Προέδρων της Βουλής που καταδεικνύουν ότι στη χώρα υπάρχει σοβαρό πρόβλημα με το κράτος δικαίου. Συγκεκριμένα, από το Ευρωπαϊκό Δικαστήριο Δικαιωμάτων του Ανθρώπου η υπόθεση χαρακτηρίστηκε «διαβιβασθείσα» και συνεπώς μπαίνει στο μικροσκόπιο. Αυτό έγινε μετά την άρνηση του Συμβουλίου της Επικρατείας να εξετάσει προσφυγή του Δικηγορικού Συλλόγου Αθηνών, παραβιάζοντας έτσι την πρόσβαση στη δικαιοσύνη.

Κυρίες και κύριοι συνάδελφοι, η ελληνική δικαιοσύνη αντιμετωπίζει διαχρονικά σοβαρά προβλήματα που πλήττουν τη θεσμική αξιοπιστία και την αποτελεσματικότητά της. Ως προς αυτές η Κυβέρνηση το έχει τερματίσει με την έλλειψη εμπιστοσύνης των πολιτών προς αυτήν να βρίσκεται στο ναδίρ και αυτό να καταγράφεται στις μετρήσεις, αλλά και να βιώνεται από όλους στην καθημερινότητά τους. Αυτά δεν συνδέονται μόνον με την εξαιρετικά αργή, την υπερβολική καθυστέρηση στην απονομή της. Η ταχύτητα στην απονομή της δικαιοσύνης είναι σημαντικό στοιχείο. Δεν είναι, όμως, το άπαν. Η αναζήτηση της αλήθειας και η αξιόπιστη και ουσιαστική απονομή της δικαιοσύνης είναι σημαντική παράμετρος ώστε να την εμπιστεύονται οι πολίτες και αυτή δεν υπηρετείται πάντα με την ταχύτητα. Τα σοβαρά προβλήματα της ελληνικής δικαιοσύνης, η θεσμική αξιοπιστία και η αποτελεσματικότητα συνδέονται και με τις κακές, τις άθλιες υλικοτεχνικές υποδομές, τις ελλείψεις σε ανθρώπινο δυναμικό, δικαστικούς λειτουργούς και δικαστικούς υπαλλήλους κυρίως, την πολυνομία και την κακονομία. Αυτό βέβαια είναι θέμα της νομοθετικής και της εκτελεστικής εξουσίας.

Όλα αυτά συνθέτουν ένα τοπίο που υπονομεύει τον βασικό συνταγματικό ρόλο της δικαιοσύνης, την ταχεία, αμερόληπτη και δίκαιη κρίση επί των υποθέσεων. Σε αυτό το πλαίσιο η καθυστέρηση στην έκδοση αποφάσεων δεν συνιστά απλώς ένα διοικητικό πρόβλημα, αλλά είναι ευθεία προσβολή στα δικαιώματα των πολιτών, ειδικά των ευάλωτων και αιτία συστηματικής υπονόμευσης της εμπιστοσύνης προς τον θεσμό. Με αυτό τον τρόπο επέρχεται σημαντική ανισορροπία των αντιτιθέμενων συμφερόντων των διαδίκων και ουσιώδη συρρίκνωση των δικαιωμάτων των πολιτών και υπονόμευση της αρχής της αναζήτησης της ουσιαστικής αλήθειας. Στον πυρήνα αυτής της δυσλειτουργίας βρίσκεται η επιμονή της Κυβέρνησης να αντιμετωπίσει τις παθογένειες του δικαστικού συστήματος όχι μέσω ενός ολιστικού μακροπρόθεσμου σχεδιασμού, αλλά μέσω συχνών αποσπασματικών και συχνά πρόχειρων νομοθετικών παρεμβάσεων.

Ενδεικτικό είναι το παράδειγμα του κώδικα πολιτικής δικονομίας όπως στην προκειμένη περίπτωση, αλλά και των υπολοίπων κωδίκων, όπως παραδείγματος χάριν του ποινικού κώδικα, ο οποίος έχει αλλάξει πλείστες φορές, ο οποίος ενώ θα έπρεπε να λειτουργεί -ο κώδικας πολιτικής δικονομίας- ως ένα σταθερό, προβλέψιμο και ισορροπημένο ρυθμιστικό πλαίσιο για την πολιτική δίκη έχει μετατραπεί σε ένα νομοθέτημα που αλλάζει συχνά, χωρίς ουσιαστική διαβούλευση, χωρίς επαρκή τεκμηρίωση και χωρίς προηγούμενη αξιολόγηση αποτίμησης της αποτελεσματικότητας των προηγούμενων αλλαγών που έχουν εφαρμοστεί, αν έχουν εφαρμοστεί. Μέχρι σήμερα έχουν επέλθει αλλαγές τα έτη 2020, 2021, 2022, 2023 και 2024. Έτσι ο κώδικας πολιτικής δικονομίας έχει γίνει σουρωτήρι. Αυτό το συνεχές ράβε ξήλωνε έχει ως αποτέλεσμα όχι μόνο να αποδυναμώνεται η ασφάλεια δικαίου, αλλά και να προκαλείται σύγχυση τόσο στους δικαστικούς λειτουργούς όσο και στους δικηγόρους και στους πολίτες.

Η έλλειψη σταθερότητας και προβλεψιμότητας στο δικονομικό δίκαιο οδηγεί αναπόφευκτα σε αύξηση της γραφειοκρατίας, αντιφατικές ερμηνείες και τελικά σε ακόμη μεγαλύτερες καθυστερήσεις. Αντί να εξορθολογίζεται η διαδικασία, οι αλλεπάλληλες τροποποιήσεις καθιστούν τη δικαστηριακή πράξη περισσότερο αβέβαιη, δυσλειτουργική και περίπλοκη.

Ας υπογραμμιστεί, κυρίες και κύριοι συνάδελφοι, ότι η κωδικοποίηση δεν σημαίνει καθημερινή επικαιροποίηση, αλλά οργανωμένη συγκρότηση του αντικειμένου σε ενότητες που διαθέτει δική της εσωτερική αρχιτεκτονική και συνοχή και προορίζεται να διατηρήσει την ισχύ της για όσο γίνεται μεγαλύτερο χρονικό διάστημα. Σε διαφορετική περίπτωση παύει να έχει τον χαρακτήρα και τα χαρακτηριστικά των κωδίκων. Αυτό συμβαίνει με τον κώδικα πολιτικής δικονομίας και τις αλλεπάλληλες αλλαγές οι οποίες έχουν επέλθει τα τελευταία χρόνια.

Επειδή, λοιπόν, το νομοσχέδιο είναι ερανιστικό, εντελώς ενδεικτικά θα αναφερθώ σε ορισμένες προβλέψεις-ρυθμίσεις στις οποίες αποτυπώνονται όλες οι παθογένειες που χαρακτηρίζουν τα νομοσχέδια της Νέας Δημοκρατίας -και το υπό κρίση- η προχειρότητα, η απουσία επαφής με την πραγματικότητα, εν προκειμένω τη δικαστηριακή πραγματικότητα, η αποσπασματικότητα, η αμφίβολη συνταγματικότητα, τα ρουσφέτια και ο ταξικός χαρακτήρας του.

Εντελώς ενδεικτικά, τα ποσά που αναφέρονται που προβλέπονται ως αντικείμενο σε διαφορές διαφόρων πεδίων δικαιοδοσίας δεν τίθενται τυχαία. Συνδέονται -ή μάλλον πρέπει να συνδέονται- με το εισοδηματικό επίπεδο και εν τέλει τις εισοδηματικές δυνατότητες των πολιτών, οι οποίοι δικαιούνται και θέλουν να έχουν πρόσβαση στη δικαιοσύνη και να προσφύγουν σε αυτήν. Η αύξηση του αντικειμένου των διαφορών από 30.000 ευρώ σε 80.000 ευρώ και μετά από νομοτεχνική βελτίωση σε 60.000 ευρώ που θα δικάζουν τα πολυμελή πρωτοδικεία ως εφετεία θα επιφέρει προσωρινή ελάφρυνση στα εφετεία. Βέβαια επιβαρύνεται με αυτόν τον τρόπο η ύλη των πρωτοδικείων που σε συνδυασμό με τη σχεδιαζόμενη μείωση της προθεσμίας για την άσκηση έφεσης θα προκαλέσει περαιτέρω καθυστερήσεις.

Ανατρέπεται η κανονικότητα, που είναι το κατ’ έφεση δικαστήριο, να συντίθεται από ιεραρχικά ανώτερους δικαστές σε σχέση με το πρωτοβάθμιο. Θα προκληθούν σημαντικά λειτουργικά προβλήματα στις συνθέσεις των νέων πολυμελών πρωτοδικείων, ιδίως των επαρχιακών, αφού οι πολυμελείς συνθέσεις του ίδιου δικαστηρίου θα καλούνται να δικάζουν τις πρωτόδικες αποφάσεις των ομοιόβαθμων πλέον συναδέλφων τους. Θα περιοριστεί δραστικά το εύρος των λόγων αναίρεσης λόγω των περιορισμών του άρθρου 560 του κώδικα πολιτικής δικονομίας σε ένα μεγάλο εύρος υποθέσεων που είναι υποθέσεις με αντικείμενο διαφοράς στο ποσό των 60.000 ευρώ. Αλλά και η αύξηση της αξίας των μικροδιαφορών δεν συνάδει με το εισοδηματικό επίπεδο των Ελλήνων εργαζομένων κυρίως χωρίς μάλιστα να ακυρώνεται το ισχύον δυσκίνητο σύστημα και η σχετική διαδικασία.

Η γενικότερη σύντμηση των προθεσμιών, όπως επίσης ο περιορισμός στη λήψη χορήγησης αναβολών και ο διπλασιασμός του ποσού που απαιτείται για την περαιτέρω πρόοδο της δίκης μετά από αναβολή στο πρωτοδικείο, δημιουργούν πρόσθετα εμπόδια στους διαδίκους πολίτες και έτσι, διαμορφώνεται ένα περιβάλλον αποτροπής για την πρόσβαση στη δικαιοσύνη.

Η διευκόλυνση και η επιτάχυνση των εξώσεων μέσω της έκδοσης διαταγής πληρωμής για την απόδοση χρήσης μισθίου από τους ενοικιαστές όχι μόνον λόγω δυστροπίας, αλλά και λόγω λήξης της μισθωτικής σύμβασης, οδηγεί στη στήριξη και την περαιτέρω ενίσχυση των ιδιοκτητών εις βάρος της αδύναμης πλευράς των ενοικιαστών και, μάλιστα, σε περίοδο κρίσης στέγης. Αυτό ομολογείται και στην ανάλυση συνεπειών ρύθμισης του νομοσχεδίου, ότι στόχος της αξιολογούμενης ρύθμισης είναι η διευκόλυνση των πολιτών στη διαχείριση και αξιοποίηση της ακίνητης περιουσίας τους, αγνοώντας τα δικαιώματα των ενοικιαστών εν μέσω της αδυσώπητης, όπως είπαμε, κρίσης στέγης.

Ο επαναπροσδιορισμός εκδίκασης των εκκρεμών ανακοπών μέσω ηλεκτρονικής πλατφόρμας και, μάλιστα, με έξοδα του οφειλέτη-δανειολήπτη χρειάζεται ιδιαίτερη προσοχή, διότι, ναι μεν ειδικά φτάνει μέχρι το 2035, όμως επί της ουσίας πρόκειται για δώρο στις τράπεζες, στα funds και στους servicers, στα μεγάλα συμφέροντα εις βάρος των δανειοληπτών.

Κυρίες και κύριοι συνάδελφοι, μία επίσης εξαιρετικά αρνητική ρύθμιση που προβλέπεται στο υπό κρίση νομοσχέδιο είναι η παράταση για δεύτερη φορά της θητείας των Συμβουλίων Διοίκησης των Πρωτοδικείων Αθηνών, Πειραιώς, Θεσσαλονίκης και των δικαστηρίων του δεύτερου βαθμού δικαιοδοσίας. Με αυτόν τον τρόπο -το αναφέρει και η Ένωση Δικαστών και Εισαγγελέων- παραβιάζεται το αυτοδιοίκητο των μεγάλων δικαστηρίων και καταργείται μία δημοκρατική κατάκτηση.

Όπως επίσης, δυσκολίες θα επιφέρει -και θα μπορούσατε, νομίζω, να το έχετε αλλάξει, κύριε Υπουργέ, ή να το αλλάξετε τώρα, υπάρχει χρόνος- η έναρξη ισχύος του νόμου από 16-9-2025, που δεν λαμβάνει υπόψη τη δικαστηριακή πραγματικότητα και την ανάγκη ενημέρωσης της νομικής κοινότητας για τις αλλαγές. Θα τροφοδοτήσει, φοβάμαι, ακυρότητες, καθυστερήσεις και απώλεια δικαιωμάτων.

Κυρίες και κύριοι συνάδελφοι, η ψηφιοποίηση της δικαιοσύνης, η ουσιαστική ενίσχυση των δικαστικών υποδομών και, βέβαια, η κάλυψη των κενών σε δικαστικούς λειτουργούς και κυρίως σε δικαστικούς υπαλλήλους, θα κρίνουν εν τέλει, εάν τα μέτρα αυτά, όπως προωθούνται, είναι ικανά να αντιμετωπίσουν ένα από τα προβλήματα της ελληνικής δικαιοσύνης -δεν είναι το μόνο, το ανέφερα προηγουμένως- τις καθυστερήσεις στην απονομή της.

Έχουμε πολύ μεγάλες αμφιβολίες, διότι πρόκειται για αμφιλεγόμενα μέτρα που, βέβαια, φοβάμαι ότι θα επιδεινώσουν την κατάσταση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαηλιού.

Τον λόγο έχει ειδική αγορήτρια από το Κομμουνιστικό Κόμμα Ελλάδος, η κ. Μαρία Κομνηνάκα.

Παρακαλώ, κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Κύριοι Υπουργοί, όταν σας είπαμε ότι φέρνετε τον Κώδικα Πολιτικής Δικονομίας με διαδικασίες εξπρές, αντιδράσατε. Αλλά ήταν τόσο καλά επεξεργασμένος που, μέχρι και χθες το βράδυ φέρατε με τροπολογία άλλα πέντε άρθρα.

Καταλαβαίνουμε, βέβαια, ότι έχει πέσει πολλή δουλειά στο Υπουργείο. Τελειώσατε χθες με τη συγκάλυψη του εγκλήματος στα Τέμπη, αμνηστεύσατε και τον τελευταίο γενναίο Υπουργό σας. Έχετε τώρα μπροστά σας να μεθοδεύσετε τη συγκάλυψη στον ΟΠΕΚΕΠΕ, αλλά αν δεν προλαβαίνετε, πάρτε τον χρόνο σας να φέρετε με σωστές διαδικασίες τέτοια σοβαρά νομοθετήματα και μην πειραματίζεστε στις πλάτες και των δικηγόρων και, βεβαίως, του λαού που παλεύει να γνωρίζει με τι τρόπο θα έχει πρόσβαση στη δικαιοσύνη.

Διότι συνολικά ο νέος Κώδικας Πολιτικής Δικονομίας, πέρα από τον τρόπο που εισάγεται, δεν διαφοροποιείται από την βασική λογική που διαπνέει όλα τα νομοσχέδια σας ότι πρόκειται για άλλη μια αντιδραστική τομή στο σύστημα απονομής αστικής δικαιοσύνης.

Είναι, βεβαίως, παραπλανητικοί οι πανηγυρισμοί σας ότι το νομοσχέδιο έτυχε ευρείας συναίνεσης μετά από διαρκή διαβούλευση. Το αντίθετο ισχύει. Έχει προκαλέσει μεγάλη ανησυχία στην πλειοψηφία των αυτοαπασχολούμενων και μισθωτών δικηγόρων με τα χαμηλότερα εισοδήματα, όπως και αντιδράσεις από άλλα τμήματα εργαζομένων στο χώρο της δικαιοσύνης.

Αυτοί είναι που ξέρουν από πρώτο χέρι και έχουν βιώσει όλες αυτές τις μέχρι σήμερα αντιλαϊκές αναδιαρθρώσεις στη δικαιοσύνη των τελευταίων χρόνων, που πάντα βεβαίως έρχονταν με το προκάλυμμα της επιτάχυνσης, του εξορθολογισμού και πάει λέγοντας. Είναι αυτοί που σταθερά διεκδικούν και την κατάργηση του ισχύοντος Κώδικα Πολιτικής Δικονομίας, που είναι αυτός που διαμόρφωσε -για να μην ξεχνιόμαστε- το έδαφος για τις μαζικές κατασχέσεις και τους πλειστηριασμούς της λαϊκής κατοικίας, που κατάργησε βασικές -υποτίθεται- αρχές της πολιτικής δίκης για την εμμάρτυρη απόδειξη, τη σημασία των πολυπρόσωπων συνθέσεων στη δευτεροβάθμια κρίση, την ευχερή πρόσβαση των πολιτών στο φυσικό δικαστή χωρίς υπέρογκα παράβολα και τέλη, την ισονομία χωρίς εξαιρετικές διαδικασίες για λίγους και εκλεκτούς, όπως τράπεζες και funds.

Μιλάμε, βεβαίως, για τον Κώδικα Πολιτικής Δικονομίας που είχε επεξεργαστεί η κυβέρνηση ΠΑΣΟΚ και ολοκλήρωσε η κυβέρνηση ΣΥΡΙΖΑ-ΑΝΕΛ ως μια βασική τότε μνημονιακή υποχρέωση. Και καταλαβαίνουμε ότι και οι σημερινές αλλαγές, βεβαίως, ευνοούν μεγάλες δικηγορικές εταιρίες με πολυάριθμο επιστημονικό προσωπικό μισθωτών δικηγόρων, που μπορούν να ανταποκριθούν στο νέο τοπίο της σύγχρονης, όπως λέτε, δικηγορίας, ικανοποιούν τις εντολές των μεγάλων πελατών τους και βεβαίως με μεγάλη επιτυχία γιγαντώνουν και τους τζίρους τους.

Την ίδια ώρα η μεγάλη πλειοψηφία των μισθωτών και αυτοαπασχολούμενων με τα χαμηλότερα εισοδήματα στενάζει κάτω από το βάρος της εντατικοποίησης, της κλοπής του εισοδήματός τους από τη φοροληστεία και τις υπέρογκες ασφαλιστικές εισφορές, που τους έχετε επιβάλει, χωρίς κανένα αντίκρισμα.

Αυτός ο Κώδικας Πολιτικής Δικονομίας να θυμίσουμε ότι καταψηφίστηκε με το συντριπτικό ποσοστό του 93% από το πανελλαδικό δημοψήφισμα των δικηγόρων. Τι κάνατε τότε; Το γράψατε εκεί που δεν γράφει το μελάνι, επιβεβαιώνοντας ότι οι συγκλίσεις όλων σας στα στρατηγικά ζητήματα, που αφορούν στις ανάγκες του κεφαλαίου και στις επιταγές της Ευρωπαϊκής Ένωσης, είναι μόνιμες και αταλάντευτες.

Τέτοιο ζήτημα είναι η προσαρμογή της αστικής δικαιοσύνης στις σύγχρονες ανάγκες της καπιταλιστικής οικονομίας, από τη φάση της κρίσης και της αναιμικής ανάκαμψης μέχρι τη σημερινή φάση της πολεμικής προετοιμασίας, σε ένα φαύλο κύκλο με μόνιμα χαμένους τους εργαζόμενους και τα λαϊκά στρώματα την ίδια ώρα που μετρημένοι στα δάχτυλα επιχειρηματικοί κολοσσοί μπουκώνουν με αμύθητα κέρδη.

Αν ανατρέξει κανείς στην πείρα της τελευταίας δεκαπενταετίας σε σχέση με τις αλλαγές, που επήλθαν στην αστική δικαιοσύνη, θα διαπιστώσει ότι όλες οι κυβερνήσεις, που διαδέχθηκε η μία μετά την άλλη με όποια σύνθεση και απόχρωση, υπηρέτησαν τις βασικές στρατηγικές, που μπορεί για την πλειοψηφία των εργαζομένων και των λαϊκών στρωμάτων οι σχετικές νομοθετικές παρεμβάσεις και έννοιες να φαίνονται δυσπρόσιτες και εξειδικευμένες, όμως, έχουν καταλάβει και βιώνουν ένα πολύ άμεσο και πρακτικό αποτύπωμα αυτών των αλλαγών, την αρπαγή της λαϊκής κατοικίας, την ποινικοποίηση των εργατικών και λαϊκών αγώνων, μια δικαιοσύνη που γίνεται όλο και πιο γρήγορη για να κρίνει τις απεργίες παράνομες ή το δικαίωμα των κορακιών να βάζουν χέρι στα σπίτια του λαού.

Ήταν εντυπωσιακή η ταχύτητα -ήταν ταχύτητα ρεκόρ λίγων ημερών- με την οποία βγήκε η απόφαση της ολομέλειας του Αρείου Πάγου για να δώσει το πράσινο φως στα κοράκια των πλειστηριασμών. Βεβαίως, όμως, είναι μια εξαιρετικά βραδυπορούσα δικαιοσύνη όταν κρίνει την αποζημίωση ενός εργάτη για τα δεδουλευμένα ή για ένα εργατικό ατύχημα και πάει λέγοντας.

Υλοποιείτε, λοιπόν, ένα ενιαίο σχέδιο σταδιακά όλη την προηγούμενη περίοδο και από όλες τις κυβερνήσεις, για να γίνεται η δικαιοσύνη προσιτή, γρήγορη και αποτελεσματική για το μεγάλο κεφάλαιο, να είναι -όπως λέτε- πυλώνας εμπιστοσύνης για τις μεγάλες επενδύσεις, σύμφωνα βεβαίως, και με τα προαπαιτούμενα του Ταμείου Ανάκαμψης. Αλλά αυτό -ξέρετε- έχει και μια άλλη όψη, ότι ταυτόχρονα γίνεται πιο εχθρική, πιο δυσπρόσιτη και ακριβή για τους εργαζόμενους και τα λαϊκά στρώματα που αναγκάζονται να προσφεύγουν σε αυτή. Γιατί προσπαθείτε, συνεχώς, να ξεσκαρτάρετε αυτές τις υποθέσεις, για να ανοίγετε πόρους, χώρο και δυναμικό για αυτά που σας ενδιαφέρουν.

Έτσι και οι νομοτεχνικές παρεμβάσεις που έγιναν στο ενδιάμεσο της συζήτησης στην επιτροπή, δεν αλλάζουν τη βασική στόχευση και την ουσία, τον πυρήνα αυτών των αντιδραστικών αλλαγών που έρχονται στο κώδικα. Πιο πολύ θυμίζει τη γνωστή ιστορία με την καλύβα του χότζα, όπου αφού φορτώσατε πρώτα όλα τα ζώα μέσα, βγάλατε δυο-τρία, για να ανακουφιστεί.

Φαντάζομαι, κυρία Λιακούλη, ότι μοιραστήκατε τους προβληματισμούς που αναφέρατε γύρω από τη διαδικασία και το παζάρεμα των νομοτεχνικών αλλαγών και με τον πρόεδρο της ολομέλειας των δικηγορικών συλλόγων που πανηγυρίζει για τις νίκες του δικηγορικού σώματος που απ’ όσο γνωρίζω βρίσκεστε στον ίδιο χώρο. Φαντάζομαι ότι τα συζητάτε.

Ο ισχύων Κώδικας Πολιτικής Δικονομίας που θα έπρεπε, σύμφωνα με την οξεία κριτική που του έχει ασκηθεί να καταργηθεί, τώρα τελικά παγιώνεται. Η απαράδεκτη νέα τακτική διαδικασία, με την κατάργηση της ζωντανής αμάρτυρης απόδειξης, εδραιώνεται, οδηγώντας ακόμα περισσότερο σε μια αποστειρωμένη τεχνοκρατική και τυποποιημένη διαδικασία. Αυτή την κατεύθυνση ενισχύει και η εισαγωγή της προδικασίας κατά την οποία θα εκδίδεται διάταξη του δικαστή για την απόρριψη της αγωγής ως απαράδεκτης ή αόριστης πριν από τον προσδιορισμό στη δίκη και μάλιστα, αυτή η προδικασία συνοδεύεται με απειλές για πρόστιμα στην περίπτωση δικανικής ήττας και μια σειρά ασφυκτικές προθεσμίες, αποδεικνύοντας ότι στην πραγματικότητα πρόκειται για έναν ακόμα κόφτη στην πρόσβαση στη δικαιοσύνη.

Η απόσυρση της ασφυκτικής και στρεσογόνας διαδικασίας των αρχικών προτεινόμενων τροποποιήσεων στο άρθρο 227 δεν αλλάζει την ουσία, αφού αυτές διατηρούνται στο νέο άρθρο 237 και μιλάμε για τη διάταξη πριν από την εισαγωγή στο ακροατήριο με αναφορά και στα ζητήματα ουσιαστικής αοριστίας που πρέπει να συμπληρώνονται πριν από τη συζήτηση.

Εξάλλου και η αναστολή της διαδικασίας, λόγω διαμεσολάβησης που τελικά συμπεριλήφθηκε στο νομοσχέδιο, δεν αφορά στην πραγματικότητα, όπως λέτε, την εξεύρεση μιας πραγματικά συμφέρουσες για συμφέρουσες για τους διαδίκους συμβιβαστικής επίλυσης, αλλά την ικανοποίηση της σχετικής απαίτησης από τις εταιρείες ιδιωτικής διαμεσολάβησης, που οπωσδήποτε έβλεπαν στην απαγόρευση της αναστολής έναν αποθαρρυντικό παράγοντα για την προσφυγή στη διαμεσολάβηση.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν επιτρέπεται η αναστολή.

**ΜΑΡΙΑ ΚΟΜΝΗΝΑΚΑ:** Αυτό λέω.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ανάποδα το είπατε.

**ΜΑΡΙΑ ΚΟΜΝΗΝΑΚΑ:** Σε κάθε περίπτωση, εκφράζεται συστηματικά μια προσπάθεια εκκαθάρισης και φιλτραρίσματος των υποθέσεων που θα απασχολούν τα δικαστήρια, ιδιαίτερα βεβαίως και των μεγαλύτερων βαθμών.

Αυτές οι υποθέσεις που ξεκαθαρίζετε, δεν είναι υποθέσεις των μεγαλοεπενδυτών -αυτοί εξάλλου έχουν και τα ειδικά επενδυτικά δικαστήρια και τις πολυτελείς διαδικασίες- αλλά των φτωχότερων, των εργατικών λαϊκών οικογενειών, όπως για παράδειγμα, τις υποθέσεις που βαφτίζετε ως μικροδιαφορές που τις ανεβάζετε μέχρι τα οκτώ χιλιάρικα και εμείς αναρωτιόμαστε για ποιον; Για τις εργατικές λαϊκές οικογένειες είναι, όντως, μια μικρή διαφορά αυτά τα ποσά, διατηρώντας την προβληματική διαδικασία των μικροδιαφορών και με αποφάσεις που δεν υπόκεινται σε έφεση. Ακόμα και η αύξηση της αρμοδιότητας για τις εφέσεις του άρθρου 18, στην πραγματικότητα επηρεάζει τη δυνατότητα αναίρεσης για τους περιοριστικούς όρους του άρθρου 560 και φυσικά, αν όχι οι 80.000 που προβλέψατε στην αρχή, ακόμη και οι 60.000 χιλιάδες που παραμένουν, δεν είναι ένα καθόλου ευκαταφρόνητο ποσό.

Η πρόβλεψη αυστηρών προθεσμιών για την εκδίκαση των υποθέσεων και την έκδοση αποφάσεων ξαναλέμε ότι παραμένει ένα άδειο πουκάμισο χωρίς τις αναγκαίες προσλήψεις του ανθρώπινου δυναμικού στα δικαστήρια και την κάλυψη των κενών. Η προσπάθεια που κάνετε να συσκοτίσετε την πραγματικότητα της υποστελέχωσης, φορτώνοντας την ευθύνη των καθυστερήσεων στους «τεμπέληδες» δικαστές, δεν πείθει, κύριοι Υπουργοί. Η λογική των fast track αποφάσεων σε ένα δικαστικό περιβάλλον υποστελέχωσης οδηγεί με μαθηματική ακρίβεια στην υποβάθμιση της απονομής της δικαιοσύνης. Επιπλέον, η ιδιωτικοποίηση μέρους της δικαιοσύνης που διευρύνεται άλλη μια φορά με τη μεταφορά της δικαστηριακής ύλης σε δικηγόρους και συμβολαιογράφους, είναι μια αρνητική εξέλιξη που, δυστυχώς, φαίνεται ότι θα έχει και συνέχεια, με σύνθετες και μακροπρόθεσμες επιπτώσεις.

Τελικά, το αποτέλεσμα είναι, να μετατρέπετε τους δικηγόρους σε πιστοποιημένους εργολάβους που κυνηγούν την αμοιβή «με το κομμάτι», την ώρα που μεγάλες δικηγορικές εταιρείες απολαμβάνουν τη δυνατότητα συγκέντρωσης ακόμα μεγαλύτερης ύλης. Αυτό που δεν λέτε, όμως, πετάγοντας κάθε φορά τα διάφορα «τυράκια», για να αποσπάτε τη συναίνεση από τους διάφορους κλάδους των εργαζομένων, είναι το εξής: Την ώρα που το κράτος εξοικονομεί πόρους από την αποφυγή προσλήψεων, για να τους διοχετεύει -βεβαίως- αλλού, ποιος φορτώνεται το κόστος της πρόσβασης στη δικαιοσύνη; Τα ίδια τα εργατικά και λαϊκά στρώματα, γιατί σε κάθε τέτοια μεταφορά της ύλης, φορτώνεται και ένα ακόμα παράβολο.

Δεν θα σταθούμε στα ζητήματα αντισυνταγματικότητας. Άλλωστε, δεν έχετε κανένα πρόβλημα ακόμη κι αυτό το Σύνταγμα να το παραβιάζετε, όταν σας βολεύει, για να προωθήσετε τους αντιλαϊκούς στόχους. Όμως, δεν μπορούμε να ακούμε και διάφορα φαιδρά επιχειρήματα που αναπαρήχθησαν, όπως ότι οι διαταγές πληρωμήςδεν είναι δικαστικές αποφάσεις, έχουν ελάχιστη δικανική κρίση και λοιπά.

Αλήθεια, όλη αυτή η νομολογία που έχει διαμορφωθεί γύρω από μια σειρά νομικά ζητήματα της διαταγής πληρωμής είναι στη φαντασία μας; Από τις απαντήσεις που έχετε δώσει, επιβεβαιώνετε πλήρως τις ανησυχίες για τις προβλέψεις μας ότι οι διαταγές πληρωμής -δηλαδή, για να μας καταλαβαίνει και ο κόσμος που παρακολουθεί, οι τίτλοι που απαιτούνται για τους πλειστηριασμούς και τις εξώσεις- μπορεί να φτάσουν στο σημείο να εκδίδονται μέχρι και στα γραφεία των ίδιων των τραπεζών και των εισπρακτικών εταιρειών.

Γιατί δεν μπορείτε να κρύψετε ακόμη και από τις ρυθμίσεις που παίρνετε για να προστατέψετε, υποτίθεται, τους δικηγόρους ότι, τελικά, τους εκθέτετε σε κινδύνους άσκησης πιέσεων και λοιπά, τη στιγμή που ο ρόλος του δικηγόρου είναι και θα έπρεπε να προστατεύεται και να παραμείνει άλλος. Είναι υπερασπιστής. Ως τέτοιος πρέπει να παραμένει και όχι, βεβαίως, να παίζει ρόλο δικαστή. Αυτός ο ρόλος πρέπει να ενισχύεται και αυτό, βεβαίως, δεν θέλετε να το κάνετε.

Οι αλλαγές που φέρνετε ακόμα και για τη δυνατότητα έκδοσης διαταγής απόδοσης μισθίου, λόγω λήξης της μίσθωσης, στο όνομα πάντα της προάσπισης του ιερού δικαιώματος της ιδιοκτησίας, αντικειμενικά διευκολύνουν τις εξώσεις και ειδικά στις σημερινές συνθήκες των πανάκριβων ενοικίων, του Airbnb, του τεράστιου στεγαστικού προβλήματος για χιλιάδες εργατικές και λαϊκές οικογένειες.

Επιπλέον, ο περιορισμός λόγων ανακοπής κατά της αναγκαστικής εκτέλεσης, η απελευθέρωση της τοπικής αρμοδιότητας των συμβολαιογράφων και η νέα fast track διαδικασία επαναπροσδιορισμού και εκδίκασης των εκκρεμών ανακοπών, μέσα από την ηλεκτρονική πλατφόρμα, φανερώνει με τον πιο αποκαλυπτικό τρόπο τις κεντρικές στοχεύσεις του νομοσχεδίου, που δεν είναι άλλες από το να κάνετε και άλλα δώρα σε τράπεζες και funds για γρήγορους και ανεμπόδιστους πλειστηριασμούς, για να καθαριστεί το πεδίο στην αγορά ακινήτων. Και δεν είναι τυχαίο, όσο κι αν παραπλανητικά προσπαθείτε να επιστρατεύσετε και γύρω από το ζήτημα της πλατφόρμας και λοιπά, ότι δεν πρόκειται για μια τυπική αλλαγή που, όπως λέτε, γίνεται προς όφελος των οφειλετών, αλλά αποτελεί μια διακηρυγμένη απαίτηση των τραπεζών και των funds.

Δεν είναι τυχαία, εξάλλου, τα δεκάδες άρθρα που προηγήθηκαν, δημοσιεύματα και παροτρύνσεις των διαφορών CEO των τραπεζών και των εταιρειών real estate, γύρω από αυτά τα ζητήματα.

Έρχεστε και φέρνετε ακόμα στον κώδικα το γνωστό απαράδεκτο μέτρο με το όριο των σελίδων των δικογράφων αυτή τη φορά ενώπιον του Αρείου Πάγου. Στην πραγματικότητα η στόχευσή σας είναι να παρεμποδίζεται η αμφισβήτηση της δικαστικής κρίσης με επιχειρήματα και ολοκληρωμένο νομικό συλλογισμό. Και είναι ακόμη ένα βήμα ώστε με πιλοτικές δίκες, αποστειρωμένες διαδικασίες και μικρά δικόγραφα, να κρίνονται νόμιμα τα μνημόνια, να επιτρέπονται οι πλειστηριασμοί της λαϊκής κατοικίας από servicers, να νομιμοποιούνται συνταγματικά τα ιδιωτικά πανεπιστήμια και πάει λέγοντας.

Ταυτόχρονα και τα ζητήματα της ψηφιοποίησης μιας σειράς υπηρεσιών δεν μπορούν να κρύψουν ότι στην πραγματικότητα, όπως έχει δείξει και η πείρα απ’ άλλες διαδικασίες, τελικά δημιουργούν πεδία μιας νέας ψηφιακής γραφειοκρατίας και βεβαίως χωρίς να αγνοούμε το γεγονός ότι ταυτόχρονα διαμορφώνονται τεράστιες βάσεις δεδομένων στα χέρια ενός εχθρικού για τον λαό κράτους, που αξιοποιεί τη διαλειτουργικότητα στα μέτρα της αυταρχικής του λειτουργίας, ενώ βεβαίως υπάρχουν και διάφορα ζητήματα με τη μυστικότητα γύρω από τις κυβερνοεπιθέσεις κλπ.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΜΑΡΙΑ ΚΟΜΝΗΝΑΚΑ:** Μια κουβέντα μόνο για τα άρθρα που αφορούν τους δικαστικούς υπαλλήλους θα πω.

Πραγματικά δεν μπορούμε να καταλάβουμε την επιλεκτικότητα του Υπουργείου, γιατί δηλαδή επιλέγεται μια διαδικασία προς τέρψιν μόνο για το Συμβούλιο της Επικρατείας, τη στιγμή που η κατάσταση της υποστελέχωσης σε όλες τις δικαστικές υπηρεσίες της χώρας είναι τραγική. Γιατί, δηλαδή, κρίνετε λιγότερο αναγκαία την επιτάχυνση στην εκδίκαση υποθέσεων που αφορούν για παράδειγμα εργατικές διαφορές, άλλες υποθέσεις, το μεγάλο τμήμα του λαού και επιλέγετε κάτι τέτοιο να το κάνετε μόνο στο Συμβούλιο της Επικρατείας;

Και βεβαίως ακόμα πιο προκλητικό και ανεξήγητο είναι το γεγονός ότι επιλέγετε να δώσετε το επίδομα ειδικών συνθηκών, το επίδομα ύψους 200 ευρώ μόνο στους υπαλλήλους που υπηρετούν στο γραφείο των ευρωπαίων εντεταλμένων εισαγγελέων. Καταλαβαίνουμε βεβαίως τη συγκυρία που έρχεται αυτό το μέτρο, μάλιστα με την αιτιολογία για την ιδιαίτερη φύση και το αυξημένο φόρτο εργασίας, όταν αυτές είναι οι συνθήκες που επικρατούν σε όλες τις δικαστικές υπηρεσίες και το αναγνωρίζει όποιος περάσει έστω και μια φορά το κατώφλι κάθε δικαστηρίου.

Να υλοποιήσετε τα πάγια αιτήματα των δικαστικών υπαλλήλων και να επαναφέρετε και το επίδομα ειδικών συνθηκών βεβαίως σε όλους τους δικαστικούς υπαλλήλους που δουλεύουν σε αυτές τις σύνθετες συνθήκες, όπως βεβαίως και να πραγματοποιήσετε τις πραγματικές μισθολογικές αυξήσεις και επαναφορά του 13ου και 14ου μισθού, που είναι πάγιο αίτημά τους -το στηρίζουν- και πρέπει να επανέλθει και σε όλο τον δημόσιο τομέα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, την κυρία Κομνηνάκα.

Τον λόγο έχει ο ειδικός αγορητής από την Ελληνική Λύση, ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, συζητάμε σήμερα ένα ακόμη νομοσχέδιο του Υπουργείου Δικαιοσύνης, μία ακόμα τροποποίηση του Κώδικα Πολιτικής Δικονομίας. Το νέο αυτό σχέδιο νόμου δεν έρχεται από το πουθενά, κύριε Υπουργέ. Είναι η συνέχεια μιας σειράς αναρίθμητων και αλλεπάλληλων αλλαγών, που έχουμε ήδη ζήσει εδώ μέσα, στο πετσί μας, όπως ο περιβόητος νέος δικαστικός χάρτης που η Κυβέρνησή σας διαφήμιζε.

Μόνο που πίσω από τα μεγάλα λόγια και τις μεταρρυθμίσεις σας κρύβεται μία σκληρή πραγματικότητα. Τις συνέπειες αυτών των αλλαγών δεν τις πληρώνει τελικά το κράτος, αλλά τις χρεώνεται ο Έλληνας πολίτης, ο ελληνικός λαός.

Πάμε τώρα να δούμε και να διαπιστώσουμε τις επιπτώσεις. Θα περιοριστούν ακόμη περισσότερο τα δικαιώματα των πολιτών ουσιαστικά και δικονομικά, τα οποία εσείς, κύριοι Υπουργοί, τα ονομάζετε «επιτάχυνση» και «αποσυμφόρηση», όπως χαρακτηριστικά λέτε. Στην πραγματικότητα, όμως, πρόκειται για νέα χτυπήματα σε όλους αυτούς που θέλουν και έχουν δικαίωμα πρόσβασης στη δικαιοσύνη.

Θέλουμε λοιπόν να μας πείτε, κύριοι της Κυβέρνησης, ποιους εξυπηρετεί και γιατί αυτή η ταχύτητα. Μήπως τους πολίτες που αγωνίζονται καθημερινά να βρουν το δίκιο τους; Όχι βέβαια. Εξυπηρετεί τους λίγους και εκλεκτούς, τους φίλους σας, τους ημετέρους, όπως χαρακτηριστικά τους λένε οι Έλληνες πολίτες. Δηλαδή θα εξυπηρετήσει για ακόμη μία φορά τις τράπεζες, θα εξυπηρετήσει τα funds, αυτούς που πραγματοποιούν και θέλουν πλειστηριασμούς, θέλουν και πραγματοποιούν βίαιες εξώσεις Ελλήνων πολιτών από τα σπίτια τους, μαζικές εκκαθαρίσεις χωρίς προφανώς να υπάρχει ουδεμία αντίσταση.

Θέλετε μια απόδειξη που ακούστηκε και στις επιτροπές από τους φορείς, κύριοι Υπουργοί; Μεταφέρετε και την αρμοδιότητα για διαταγές πληρωμής στους δικηγόρους, βάζοντας νέες τυπικές -έτσι τις χαρακτηρίζουμε εμείς- παγίδες και αφαιρώντας κάθε ίχνος προστασίας για τον κόσμο, που κινδυνεύει να χάσει τα περιουσιακά του στοιχεία.

Τι έχουμε λοιπόν εδώ; Πρόκειται για μία μεταβίβαση δικαιοδοτικής πράξης σε ιδιώτες χωρίς τις απαραίτητες εγγυήσεις ανεξαρτησίας και σίγουρα αμεροληψίας, που προβλέπει το Σύνταγμα και το Ευρωπαϊκό Δίκαιο για τα περιβόητα ανθρώπινα δικαιώματα. Εδώ έχουμε λοιπόν και την αντίδραση των Ελλήνων δικαστών, οι οποίοι τι κάνουν και τι λένε; Διαφωνούν ριζικά στο σύνολο σχεδόν των διατάξεων σας, κύριοι της Κυβέρνησης. Και συνοψίζουν στο ότι κάθε απόπειρα οριζόντιας επιτάχυνσης χωρίς ρεαλιστικό σχεδιασμό, εγκυμονεί κινδύνους απορρύθμισης, υπερφόρτωσης των δικαστικών λειτουργών και ασφαλώς μείωση της ποιότητας των δικαστικών αποφάσεων, κύριοι Υπουργοί. Αυτά τα είπαν οι Έλληνες δικαστές στις επιτροπές που τους καλέσαμε.

Αντιλαμβάνεστε λοιπόν τι πάτε να προκαλέσετε; Αναλογίζεστε ποιες θα είναι οι συνέπειες; Θέλετε να σας πούμε εμείς με μια λέξη; Οι συνέπειες θα είναι ολέθριες. Το ξεκαθαρίζουμε και το δηλώνουμε μέσα από αυτό το Βήμα. Είναι ξεκάθαρο ότι το νομοσχέδιο αυτό δεν υπηρετεί το δίκιο του πολίτη, αλλά σίγουρα εξυπηρετεί τα funds, τους τραπεζίτες και των μεγάλων λοιπόν επιχειρηματικών συμφερόντων, που λυμαίνονται τον τόπο.

Γιατί το λέμε αυτό; Ο νέος Κώδικας Πολιτικής Δικονομίας προσφέρει απίστευτα εργαλεία σε αυτούς που πετάνε καθημερινά τον κοσμάκη έξω από το σπίτι τους, στον δρόμο κυριολεκτικά. Και σε αυτό το σημείο θέλω να πω το εξής, εμείς στην Ελληνική Λύση αντιλαμβανόμαστε τη στέγη ως αναφαίρετο δικαίωμα και όχι ως εμπόρευμα. Εσείς κύριοι της Κυβέρνησης, γιατί δεν το κάνετε αυτό; Τα funds από την άλλη θέλουν αυτές τις γνωστές fast track διαδικασίες και το συγκεκριμένο νομοθέτημα ενσωματώνει 100% τις επιταγές των συγκεκριμένων αυτών εταιρειών. Άρα τους εξυπηρετεί για ακόμα μία φορά με τον καλύτερο τρόπο, νομοθετώντας για την προστασία τους.

Καταγγέλλουμε λοιπόν μέσα απ’ αυτό το Βήμα της Βουλής συμπαιγνία της Κυβέρνησης με τα funds και τις εταιρίες ειδικού σκοπού προκειμένου να κάνουν τι; Να υφαρπάξουν τα σπίτια των Ελλήνων πολιτών.

Να πούμε δυο λόγια για το άρθρο 25, με το οποίο τι κάνετε; Αλλάζετε την έννοια της αοριστίας. Για όσους ξέρουν, καταλαβαίνουν. Συγκεκριμένα με την προτεινόμενη αλλαγή διαγράφεται ο προσδιορισμός «σαφής» από την απαίτηση ως προς την έκθεση των γεγονότων εισαγωγής και επιπλέον διαγράφεται ο προσδιορισμός «ακριβής» ως προς την περιγραφή του αντικειμένου της διαφθοράς. Η απάλειψη των συγκεκριμένων προσδιορισμών γίνεται στην κατεύθυνση του περιορισμού της κατάφασης της αοριστίας, στοχεύοντας στην ανατροπή πάγιας νομολογίας αναφορικά με τα αναγκαία κριτήρια για να θεωρείται ορισμένη μία αγωγή.

Πλην, όμως, εν προκειμένω την ίδια ακριβώς στιγμή που το σχέδιο νόμου προτείνει να ενταχθεί ο έλεγχος της αοριστίας στον ταχύτατο προέλεγχο της αγωγής, ταυτόχρονα οδηγεί σε νέες νομοθετικές προσεγγίσεις που θα καταστήσουν τον έλεγχο της αοριστίας ακόμα πιο δυσχερές πεδίο της δικαιοδοτικής κρίσης. Συμφωνούμε, λοιπόν, ότι πρέπει άμεσα να λυθεί νομοθετικά το ζήτημα και να θεραπευθεί, κύριε Υπουργέ, το απαράδεκτο «αοριστία του δικογράφου».

Θα θέλαμε, όμως, να μας πείτε και να πούμε σε αυτό το σημείο -και να μάθει σίγουρα ο ελληνικός λαός που μας ακούει- τους λόγους για τους οποίους απερρίφθη ως καταφανώς αόριστη και ατεκμηρίωτη η αγωγή του δημοσίου στην περιβόητη υπόθεση Novartis. Αντί να αποζημιωθεί το ελληνικό δημόσιο, θα πληρώσει και από πάνω τα δικαστικά έξοδα, εμείς δηλαδή οι Έλληνες πολίτες, οι Έλληνες φορολογούμενοι.

Οποιοσδήποτε κακοπροαίρετος θα μπορούσε να ισχυριστεί ότι αυτό έγινε σκόπιμα. Το μόνο σίγουρο όμως είναι ότι τη ζημιά που υπέστη το Δημόσιο από τις παράνομες πρακτικές της Novartis, όπως και τα πρόστιμα των παράνομων αγροτικών επιδοτήσεων, θα την επιβαρυνθεί σίγουρα και ασφαλώς ο κρατικός προϋπολογισμός, άρα θα πληρώσει πάλι και ακόμα μια φορά ο Έλληνας πολίτης.

Με αυτά λοιπόν και με αυτά έχουμε μια δικαιοσύνη η οποία τείνει να φτάσει στο σημείο μηδέν, αφού οι ίδιοι οι πολίτες την αμφισβητούν καθημερινά. Την αμφισβητούν για τη σοβαρή υπόθεση και για το μεγάλο σκάνδαλο στα Τέμπη, για το άλλο μεγάλο σκάνδαλο στην υπόθεση των υποκλοπών, για το άλλο μεγάλο σκάνδαλο της Novartis, σε υποθέσεις που αφορούν στα funds, που πετάνε έξω και παίρνουν για ένα κομμάτι ψωμί τα σπίτια των Ελλήνων πολιτών. Την αμφισβητούν τη δικαιοσύνη, κύριε Υπουργέ, για τις υποθέσεις εμπόρων ναρκωτικών, για τους σκληρούς παιδοβιαστές, για τους κακοποιούς που συλλαμβάνονται καθημερινά, αλλά την ίδια ώρα αφήνονται ελεύθεροι και κυκλοφορούν ελεύθερα. Και σίγουρα την αμφισβητούν για το μεγάλο σκάνδαλο του ΟΠΕΚΕΠΕ. Εδώ μιλάμε για βροχή από σκανδαλώδεις δικαστικές αποφάσεις.

Κύριε Υπουργέ, σας εφιστώ την προσοχή γιατί ήρθε στα χέρια μου μια επιστολή από την Πανελλήνια Ομοσπονδία Κέντρων Διά Βίου Μάθησης. Την έχω στα χέρια μου και θα την καταθέσω στα Πρακτικά. Θα ήθελα πάρα πολύ να τη δείτε.

(Στο σημείο αυτό ο Βουλευτής κ. Βασίλειος Γραμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχει να κάνει με τις προσκλήσεις της ΔΥΠΑ ύψους εκατοντάδων εκατομμυρίων ευρώ. Έχουμε μια επιστολή στα χέρια μας την οποία, όπως κατέθεσα στα Πρακτικά και θα διαβάσετε, είναι από την Πανελλήνια Ομοσπονδία Κέντρου Δια Βίου Μάθησης. Καταγγέλλει την Κυβέρνηση ότι «από την επισκόπηση της ανωτέρω πρόσκλησης και των ΦΕΚ προκύπτουν σοβαρότατα ζητήματα που αφορούν πέρα από νομικές προεκτάσεις και θέματα καταχρηστικής εφαρμογής των ευρωπαϊκών οδηγιών και διατάξεων, παραβιάσεις αρχών υγιούς ανταγωνισμού και συναλλακτικών ηθών στην αγορά, στρεβλώσεις της ίδιας αγοράς και των συνθηκών ανάπτυξης και ανταγωνισμού των εταίρων εντός αυτής, αλλά και θέματα που αφορούν στη χρηστή διαχείριση ευρωπαϊκών κονδυλίων», ευρωπαϊκών κονδυλίων! Όλα αυτά, κύριε Υπουργέ, τα καταγγέλλουν τα μέλη και οφείλουμε να τους λάβουμε υπόψη μας, γιατί παρόμοιες καταγγελίες και κραυγές είχαν κάνει και τα μέλη του ΔΣ της ΤΡΑΙΝΟΣΕ, που μιλούσαν για άκρως επικίνδυνα τρένα. Φώναζαν επίσης οι υπάλληλοι του ΟΠΕΚΕΠΕ για ενδεχόμενα τεράστια οικονομικά σκάνδαλα. Κανείς από την Κυβέρνησή σας δεν έδινε σημασία και τα αποτελέσματα ήταν η χώρα να διασυρθεί παγκοσμίως.

Υπάρχει λοιπόν πολύ σοβαρός κίνδυνος διακοπής των πόρων αυτών προς τη ΔΥΠΑ, όπως καταγγέλλουν τα μέλη στην επιστολή τους. Προσέξτε το αυτό. Τρέμουμε με την ιδέα μην προκύψει ένας νέος ΟΠΕΚΕΠΕ, νέες προανακριτικές. Δείτε το.

Να επανέλθουμε στο νομοσχέδιο. Ερώτηση: Θέλω να μου πείτε και να μιλήσουμε και να πούμε δυο λόγια για τον ορισμό της ηγεσίας της δικαιοσύνης από την εκάστοτε κυβέρνηση. Να πούμε δυο λόγια για το πώς διορίζεται η ηγεσία της δικαστικής εξουσίας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Γιατί, κύριε Υπουργέ, εσείς να διορίζετε την ηγεσία; Έχουμε πει χιλιάδες φορές και η Ελληνική Λύση έχει προτείνει ότι η ηγεσία θα πρέπει να εκλέγεται από τη βάση της, από τους ίδιους τους δικαστές, και όχι να τους ορίζει η εκάστοτε κυβέρνηση και να δικάζονται υποθέσεις και να υπάρχουν εύνοιες κατά αποφάσεων.

Για τα παλιά ακατάλληλα κτίρια στα οποία μέσα στεγάζονται οι Έλληνες δικαστές θα πούμε κάτι, κύριε Υπουργέ; Στη Σχολή Ευελπίδων το κτίριο καταρρέει. Δεκάδες ρεπορτάζ για υποθέσεις που εκδικάζονται σε αίθουσες με 40 βαθμούς κελσίου. Προχθές είχαμε έναν δικαστικό υπάλληλο ο οποίος λιποθύμησε στην έδρα, επειδή δεν υπήρχε air condition, κύριε Υπουργέ. Αυτά δεν νοούνται σε μια δημοκρατική χώρα, όπως είναι η Ελλάδα. Απορούμε λοιπόν για ποιον λόγο πήγε εκεί ο κ. Φλωρίδης. Δεν μας είπε τι έκανε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Εσείς πότε πήγατε εκεί;

**ΒΑΣΙΛΕΙΟΣ ΓΡΑΜΜΕΝΟΣ:** Εγώ; Πήγα πριν δεκαπέντε ημέρες, κύριε Υπουργέ, γιατί είχα μία δίκη σε εξέλιξη την οποία δεν γνωρίζετε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** (Δεν ακούστηκε)

**ΒΑΣΙΛΕΙΟΣ ΓΡΑΜΜΕΝΟΣ:** Βεβαίως και είδα αίθουσες. Θέλετε να σας δώσω και στοιχεία, κύριε Υπουργέ; Θα σας δώσω και αποδείξεις και φωτογραφικά ντοκουμέντα, τα οποία τα έχουμε καταθέσει εδώ, αλλά, προφανώς, δεν τα έχετε λάβει υπόψη σας. Δεν είναι προσωπικό το ζήτημα, κύριε Υπουργέ. Δεν μιλάμε μόνο για αυτήν την Κυβέρνηση. Μιλάμε και για την προηγούμενη, και για ΠΑΣΟΚ, και για ΣΥΡΙΖΑ, για όλες τις κυβερνήσεις. Ουδείς ενδιαφέρεται, δυστυχώς.

Για τον κ. Βενιζελέα, κύριε Υπουργέ, δεν μας είπατε. Σας έθεσε ερώτημα και ο κ. Βελόπουλος, ο κύριος Πρόεδρος. Δεν είπατε κάτι. Ναι, ο δικαστής που καταψήφισε τα funds και, αντί να τον επαινέσετε, τι κάνατε; Τον αποπέμψατε. Μάλιστα, κουβέντα για αυτό. Πόσο δίκαιο λοιπόν και δημοκρατικό είναι αυτό; Ακούστε δίκαιο χωρίς δικαιοσύνη για όλους δεν είναι δίκαιο, είναι εμπόρευμα. Εμείς έτσι το χαρακτηρίζουμε στην Ελληνική Λύση.

Κλείνοντας λοιπόν, το παρόν νομοθέτημα του Υπουργείου Δικαιοσύνης αντικατοπτρίζει μια πρόχειρη προσπάθεια αναδιοργάνωσης της δικαιοσύνης χωρίς κεντρικό σχέδιο και υποτιμώντας τα υφιστάμενα ήδη προβλήματα, που τελικά όχι μόνο θα παραμείνουν, αλλά θα διογκωθούν.

Η Γ΄ Ελληνική Δημοκρατία, κύριοι της Κυβέρνησης, η ονομαζόμενη Μεταπολίτευση, δυστυχώς χρεοκόπησε. Χρεοκόπησε την Ελλάδα, χρεοκόπησε τους Έλληνες και μας οδηγεί με μαθηματική ακρίβεια στην παρακμή και στην εθνική ταπείνωση. Οι θεσμοί πρέπει να αλλάξουν αρχής γενομένης από το ίδιο το Σύνταγμα. Είναι η στιγμή λοιπόν που η προσεχής αναθεώρηση δίνει ευκαιρία, κύριε Υπουργέ, να ξεφύγουμε από αυτήν την παρακμή. Και από την παρακμή θα ξεφύγουμε, αν η Κυβέρνησή σας παραιτηθεί και τη διακυβέρνηση της χώρας αναλάβει η Ελληνική Λύση. Καταψηφίζουμε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Τον λόγο τώρα έχει ο ειδικός αγορητής από τη Νέα Αριστερά, ο κ Τζανακόπουλος

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Δυστυχώς, λόγω του τρόπου με τον οποίο επιλέξατε να οργανωθεί η συζήτηση στις επιτροπές -και η Διάσκεψη των Προέδρων, αλλά και η κυβερνητική πλειοψηφία- δεν είχαμε την ευκαιρία να κάνουμε διάλογο σε βάθος. Διότι οι επιτροπές του νομοσχεδίου -και δεν μέμφομαι τον κύριο Υπουργό, μέμφομαι την κυβερνητική πλειοψηφία, εσείς είστε αρμόδιοι για να καθορίζετε τον τρόπο με τον οποίο θα συνεδριάζουμε- συνέπεσαν με την τελευταία συζήτηση επιτροπής προκαταρκτικής εξέτασης για τον κ. Καραμανλή, και είδαμε πόσο καλά πήγε αυτό. Και η τελευταία επιτροπή χθες ήταν την ώρα της Ολομέλειας, η οποία συζητούσε αυτό το κορυφαίο, πολιτικό, νομικό, συνταγματικό, κοινοβουλευτικό ζήτημα. Αυτό αφορά τη διαδικασία.

Θα έρθω στο νομοσχέδιο, αλλά πριν από αυτό θέλω να σας πω κάτι, κύριε Υπουργέ, και περιμένω την απάντησή σας. Πριν από έναν χρόνο ακριβώς και με τυμπανοκρουσίες και αργότερα με αναφορές στα εύσημα που πήρατε από την Ευρωπαϊκή Επιτροπή για τις βελτιωτικές μεταρρυθμίσεις ως προς την ποιότητα του κράτους δικαίου στην Ελλάδα, ψηφίσατε μία διάταξη που για πρώτη φορά έδινε τη δυνατότητα στους ανώτατους δικαστές να συμμετέχουν στην επιλογή της ηγεσίας τους. Είχατε πει ότι αυτό αποτελεί τεράστια θεσμική τομή, ότι αποτελεί βαθιά μεταρρύθμιση σε σχέση με την ποιότητα και τους όρους οργάνωσης της ελληνικής δικαιοσύνης κ.λπ. Μεγάλα λόγια αντίστοιχα με αυτά που λέει ο κ. Φλωρίδης όταν συνέκρινε τον εαυτό του με τον Ελευθέριο Βενιζέλο όταν μας έφερε το νομοσχέδιο -νόμο του κράτους σήμερα- για το Νέο Δικαστικό Χάρτη. Θα πούμε κάποια πράγματα και για αυτό.

Εφαρμόστηκε, λοιπόν, αυτή η διάταξη που δίνει τη δυνατότητα στους ανώτατους δικαστές να ψηφίζουν, για να συμμετέχουν στη διαδικασία επιλογής της ηγεσίας τους. Και υπήρξε ένας ανώτατος δικαστής που αναδείχθηκε πρώτος με 53 ψήφους, ο κ. Βενιζελέας. Ποιος είναι ο κ. Βενιζελέας; Θα θυμάστε, κυρίες και κύριοι συνάδελφοι, ότι πριν από ενάμιση χρόνο, αν δεν κάνω λάθος, ίσως και λίγο παραπάνω, υπήρξε μια μεγάλη συζήτηση σε σχέση με μία δικαστική απόφαση που αφορούσε τα δικαιώματα των servicers στην περίπτωση της αναγκαστικής εκτέλεσης. Αυτή η συζήτηση έφτασε στα δικαστήρια και τελικά στον Άρειο Πάγο. Εκεί ο Άρειος Πάγος με μία πρωτοφανώς ταχύτατη διαδικασία κατέληξε σε μία δικαστική απόφαση 56-9 υπέρ των servicers. Τι είχε κάνει ο κ. Βενιζελέας σε αυτήν την υπόθεση; Ήταν επί της ουσίας ένας από τους σημαντικότερους, ίσως αυτός ο οποίος τράβηξε επάνω του τη μειοψηφία σε αυτήν την απόφαση, μειοψηφία που ήταν υπέρ των δανειοληπτών και εναντίον των servicers.

Αυτός ο άνθρωπος εξελέγη πρώτος μεταξύ των συναδέλφων του. Και τι κάνατε εσείς κατά την επιλογή των νέων Αντιπροέδρων του Αρείου Πάγου; Τον παραλείψατε για τρίτη φορά!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τέταρτη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τέταρτη;

Τι σας ενοχλεί, κύριε Υπουργέ; ο κ. Βενιζελέας; Είναι πρώτος μεταξύ των συναδέλφων του. Είναι ένας δικαστής με βαθιά καθ’ ομολογίαν γνώση του νόμου. Δεν έχει τίποτα που να τον βαραίνει κατά τη διάρκεια της δικαστικής του θητείας παρά μόνο το γεγονός ότι σε μία απόφαση, την οποία η Κυβέρνηση απαίτησε σχεδόν από τον Άρειο Πάγο να επισπεύσει υπέρ των servicers, αντιτάχθηκε στην άθλια πολιτική σας. Και γι’ αυτό τον παραλείψατε.

Επομένως, στην πραγματικότητα αυτή η τεράστια θεσμική τομή την οποία κάνατε έναν χρόνο πριν ήταν μια τρύπα στο νερό. Την γράψατε στα παλιά σας τα παπούτσια. Καμία θεσμική τομή δεν έχει γίνει. Το μόνο που υπάρχει είναι η απογυμνωμένη εξουσία της Κυβέρνησης, όπως σας είπα και χθες, να αποφασίζει, να διατάζει, να προγράφει, να απαλλάσσει αναλόγως με τα δικά της συμφέροντα.

Γιατί επιμένω στο ζήτημα της ηγεσίας της δικαιοσύνης και πώς σχετίζεται με το σημερινό μας νομοσχέδιο; Θα σας πω πώς σχετίζεται. Δώρο στα funds ήταν η παράλειψη του κ. Βενιζελέα κατά τη διαδικασία επιλογής των νέων Αντιπροέδρων του Αρείου Πάγου, δώρο στα funds είναι και το σημερινό νομοσχέδιο. Είναι ένας από τους κύριους γνώμονες της πολιτικής συνολικά και της νομοθέτησης σας η εύνοια προς τα funds, η διευκόλυνση των funds, η διευκόλυνση των πλειστηριασμών. Δεν είναι καθόλου τυχαίο.

Τι έχουμε με αυτό το νομοσχέδιο; Πάρα πολύ γρήγορα. Περιορισμός των λόγων ανακοπής κατά της αναγκαστικής εκτέλεσης. Απελευθέρωση της αρμοδιότητας των συμβολαιογράφων. Με λίγα λόγια, για να το πούμε να το καταλάβει ο κόσμος, πλέον επί της ουσίας το σύνολο ή η συντριπτική πλειοψηφία των υποθέσεων θα μεταφέρονται από τους κατά τόπους συμβολαιογράφους σε συμβολαιογράφους της Αθήνας, μακριά από τον τόπο κατοικίας του οφειλέτη. Πώς θα προστατευτεί ο οφειλέτης; όταν όλη η διαδικασία θα έχει μεταφερθεί στην πρωτεύουσα; Και τρίτον, ο επαναπροσδιορισμός μέσω της πλατφόρμας για την επιτάχυνση των πλειστηριασμών. Τα είπανε και προηγούμενοι συνάδελφοι.

Όλη η λογική του νομοσχεδίου σε ό,τι αφορά τα ζητήματα της αναγκαστικής εκτέλεσης είναι η διευκόλυνση και η επιτάχυνση της ολοκλήρωσης των πλειστηριασμών με μείωση, με περιορισμό των δυνατοτήτων του οφειλέτη του καθ’ ου να προστατευθεί με βάση τα μέχρι σήμερα γνωστά δικονομικά και ουσιαστικά δικαιώματα. Αυτή είναι η λογική. Αυτή απολύτως είναι η λογική. Σας το λένε όλοι, κύριε Μπούγα, και είστε ο μοναδικός ο οποίος επιμένει κόντρα σε όλους -τους συμβολαιογράφους, τους πολίτες, τους δημοσιογράφους, τους πάντες- να μας λέει κάτι άλλο. Δεν έχετε πει απολύτως κανένα επιχείρημα καθ’ όλη τη διάρκεια της συζήτησης για τον λόγο για τον οποίο είναι ευνοϊκότερη η θέση του οφειλέτη -και θα σας πω κάτι σε σχέση με τα επιχειρήματά σας μετά- ή του καθ’ ου με βάση αυτές τις νέες ρυθμίσεις.

Εμείς σας λέμε: Έχουμε περιορισμό των λόγων ανακοπής; Έχουμε. Έχουμε απελευθέρωση της αρμοδιότητας των συμβολαιογράφων; Έχουμε. Έχουμε επαναπροσδιορισμό, για να επιταχυνθούν οι υποθέσεις οι οποίες όλοι γνωρίζουμε ότι λόγω της κατάργησης προστασίας της πρώτης κατοικίας που κάνατε με τον Πτωχευτικό Κώδικα στην πραγματικότητα καταλήγουν όλες ή η συντριπτική τους πλειοψηφία σε πλειστηριασμό; Τα έχουμε όλα αυτά. Ποιο είναι, επομένως, το επιχείρημα της Κυβέρνησης που λέει «όχι, δεν προστατεύουμε τα funds, δεν ευνοούμε τα funds, ευνοούμε τους οφειλέτες»; Να σας ακούσουμε να μας πείτε πώς τους ευνοείτε τους οφειλέτες.

Κι όλα αυτά μέσα σε μια συνθήκη γενικευμένης στεγαστικής κρίσης. Προσέξτε, το 50% του διαθέσιμου εισοδήματος των λαϊκών νοικοκυριών αυτήν τη στιγμή πηγαίνει στη στέγη! Πρόκειται για θλιβερή πρωτιά σε ολόκληρη την Ευρώπη. Τι έχουμε; Έχουμε έκρηξη στα ενοίκια. Έχουμε εκτόξευση των τιμών των ακινήτων. Και όλες αυτές οι εξελίξεις δεν σχετίζονται με αυθόρμητη τάση της αγοράς, δεν πηγαίνει μόνη της η αγορά και επειδή έχουμε αυξανόμενη ζήτηση και ενίσχυση –υποτίθεται- του λαϊκού εισοδήματος, όπως λέτε εσείς, ανεβαίνουν και οι τιμές. Δεν έχουμε να κάνουμε με αυτό. Διότι, αν δείτε το λαϊκό εισόδημα, στην πραγματικότητα έχουμε μείωση του πραγματικού διαθέσιμου εισοδήματος των νοικοκυριών, έχουμε μείωση του πραγματικού μέσου μισθού σε σχέση με τον πληθωρισμό. Δείτε τα στοιχεία.

Δεν έχει, λοιπόν, να κάνει με την αυθόρμητη τάση της αγοράς και με την αύξηση της ζήτησης. Έχει να κάνει αφενός με τη μειωμένη προσφορά και αφετέρου με συγκεκριμένες πολιτικές της Κυβέρνησης. Ποιες είναι αυτές; Οι πολιτικές της Κυβέρνησης έχουν συγκεκριμένη κατεύθυνση και στρατηγική επιλογή την ενίσχυση των μεγάλων οικονομικών συμφερόντων και των πλουσίων. Πώς; Πρώτον, η Golden Visa έχει εκτινάξει τις τιμές των ακινήτων, διότι έχει ανοίξει την ελληνική αγορά, δίνει κίνητρα σε πολίτες τρίτων χωρών να έρχονται να αγοράζουν ελληνικά ακίνητα. Η βίζα αποτελεί κίνητρο προσέλκυσης αυτών των αγοραστών και είναι αυτή η πίεση που οδηγεί σε εκτόξευση των τιμών των ακινήτων. Και φυσικά, είναι και η αρρύθμιστη αγορά του AirBnB. Ξέρετε τι είναι το «gentrification», το πρόβλημα που αντιμετωπίζουν όλες οι μεγάλες πρωτεύουσες σε ολόκληρη την Ευρώπη; Είναι ότι συγκεκριμένες απαξιωμένες γειτονιές, που με επιλογή έχουν απαξιωθεί, εξευγενίζονται -«gentrification», εξευγενισμός- μέσω τουριστικών επενδύσεων, φεύγουν οι κάτοικοι από εκεί και έρχονται οι τουρίστες.

Βαρκελώνη, Μαδρίτη, Βερολίνο, Λονδίνο, Παρίσι, Αθήνα: Κοινό πρόβλημα. Κοινό πρόβλημα, το οποίο σχετίζεται με μια συγκεκριμένη νεοφιλελεύθερη στρατηγική για τη στέγη, την πόλη και τον δημόσιο χώρο συνολικά στο όνομα της ανάπτυξης. Η ανάπτυξη όμως αυτή δεν αφορά την κοινωνική πλειοψηφία, αφορά συγκεκριμένα επιχειρηματικά συμφέροντα και τους πλούσιους, τα κοινωνικά δηλαδή στρώματα τα οποία θέλετε να εκπροσωπείτε, αυτά. Το 20% της κοινωνίας; Το 25% της κοινωνίας; Αυτό.

Πάμε τώρα σε άλλα σοβαρά ζητήματα του νομοσχεδίου. Ποιος λέτε ότι είναι ο στόχος; Η επιτάχυνση. Τι μας λέτε ότι φταίει για την αργή απονομή της δικαιοσύνης; Χίλιες τετρακόσιες μέρες, με βάση τις τελευταίες διεθνείς έρευνες!

Κάτι έχω να πω στον κύριο Υπουργό σε σχέση με αυτά. Ποιος είναι ο λόγος των καθυστερήσεων της Δικαιοσύνης; Είναι κυρίως δικονομικός ή έχει να κάνει με τις ελλείψεις προσωπικού, με την υποχρηματοδότηση και την απαξίωση της υλικοτεχνικής υποδομής των δικαστηρίων; Εσείς λέτε ότι ο λόγος είναι δικονομικός, είναι οργανωτικός, σχετίζεται με το θεσμικό πλαίσιο. Εμείς λέμε ότι σχετίζεται με τον ελάχιστο αριθμό κυρίως των δικαστικών υπαλλήλων, δευτερευόντως των δικαστών και με την απαξίωση της υλικοτεχνικής υποδομής των δικαστηρίων.

Προσέξτε. Σας έλεγα πριν από έναν χρόνο που συζητάγαμε για τον Νέο Δικαστικό Χάρτη το εξής, ότι έχουμε το χαμηλότερο ποσό δαπάνης ανά κάτοικο σε ολόκληρη την Ευρώπη για δικαιοδοτικές υπηρεσίες. Το χαμηλότερο ποσό ανά κάτοικο! Και σας είπα ότι ο νέος Δικαστικός Χάρτης, ο οποίος ήρθε στη βάση της μελέτη της Παγκόσμιας Τράπεζας, έχει βασικό του στόχο την περαιτέρω μείωση της δημοσιονομικής δαπάνης για τη Δικαιοσύνη. Τι έγινε στον Προϋπολογισμό του 2025; Μειωμένη η δαπάνη για την ελληνική Δικαιοσύνη, ενώ βρισκόμαστε στον πάτο της Ευρώπης.

Εν πάση περιπτώσει, εσείς θεωρείτε ότι ο λόγος της καθυστέρησης απονομής δικαιοσύνης στη χώρα είναι δικονομικός. Και τι κάνετε; Τον Νέο Δικαστικό Χάρτη. Ας δούμε τώρα τα αποτελέσματα του Νέου Δικαστικού Χάρτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ σας ρώτησα στην πρώτη συζήτηση αν έχει βελτιωθεί η κατάσταση με τον Νέο Δικαστικό Χάρτη στους χρόνους απονομής της δικαιοσύνης και αν υπάρχει κάποια έρευνα. Και μου είπατε ότι βεβαίως υπάρχει και βεβαίως έχει μειωθεί ο χρόνος ακόμα και από τους πρώτους μήνες εφαρμογής του Νέου Δικαστικού Χάρτη. Και τι μου παρουσιάσατε ως στοιχεία; Κάτι εσωτερικά στατιστικά του Υπουργείου Δικαιοσύνης. Μου είπατε ότι με βάση τα εσωτερικά μας στατιστικά βελτιώνεται –λέει- ο χρόνος απονομής της δικαιοσύνης. Αλήθεια;

Και μου είπατε ότι έχετε στοιχεία; Ποια στοιχεία; Τα στατιστικά που μαζεύετε μόνοι σας; Δηλαδή, πραγματικά αυτό θεωρείτε επιχείρημα υποστήριξης της κυβερνητικής πολιτικής; Υπάρχει διεθνής μελέτη, διεθνής έρευνα από τον ΟΟΣΑ, από την Ευρωπαϊκή Επιτροπή, από κάποιον αξιόπιστο φορέα ή το μόνο το οποίο έχετε είναι τα στοιχεία που εσείς μαζεύετε στο γραφείο σας στο Υπουργείο Δικαιοσύνης, κύριε Υπουργέ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο μελετητής του ΟΠΕΚΕΠΕ θα κάνει τη μελέτη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σε αυτή τη λογική, λοιπόν, κινείται το νομοσχέδιο: Δικονομικοί οι λόγοι της καθυστέρησης.

Είπα κάποια πράγματα σε σχέση με την αναγκαστική εκτέλεση και τον τρόπο με τον οποίο επιταχύνεται. Έχω μιλήσει ήδη δεκαέξι λεπτά.

Σας είπα για την καθ’ ύλην αρμοδιότητά της έφεσης, ότι από τα 30.000 πάει στα 60.000 στο πολυμελές πρωτοδικείο, ότι πλέον το πολυμελές πρωτοδικείο θα δικάζει την έφεση όταν έχουμε διαφορά μέχρι εξήντα χιλιάδες. Και σας είπα ότι με αυτόν τον τρόπο περιορίζονται οι λόγοι αναίρεσης στους πέντε-έξι ουσιαστικούς λόγους αναίρεσης που προβλέπει το 560 του Κώδικα Πολιτικής Δικονομίας.

Σας ρώτησα, κύριε Υπουργέ, αν οι 60.000 είναι μία ήσσονος σημασίας διαφορά, όπου πρέπει να έχουμε αυτή τη διαδικασία με τους περιορισμένους λόγους αναίρεσης κ.λπ.. Και τι μου απαντήσατε; Ότι στην πραγματικότητα σε μια εργατική διαφορά ο περιορισμός των λόγων αναίρεσης ευνοεί την εργατική πλευρά της αντίθεσης και όχι τον εργοδότη.

Από πού το βγάζετε αυτό το συμπέρασμα; Έχετε δει τις αποφάσεις των δικαστηρίων με βάση και τις πρόσφατες των τελευταίων έξι ετών, δηλαδή τις αλλαγές που έχετε κάνει στο εργατικό δίκαιο; Στο 80%-85% των υποθέσεων αυτός που δικαιώνεται είναι ο εργοδότης.

Επομένως, ο περιορισμός των λόγων αναίρεσης αυτόν τον οποίο ακόμη περισσότερο περιορίζει και του οποίου τα δικαιώματα βλάπτει είναι η εργατική πλευρά της αντιπαράθεσης, είναι η εργατική πλευρά της διαφοράς. Τα ίδια λέτε και για τους αναγκαστικούς πλειστηριασμούς, ότι δήθεν ευνοείται ο οφειλέτης και όχι το fund κ.λπ..

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κλείνω, κύριε Πρόεδρε.

Η γενική λογική, λοιπόν, είναι περιορισμός δικονομικών δικαιωμάτων, επιτάχυνση των διαδικασιών με διάφορες αμφιβόλου αποτελεσματικότητας προβλέψεις ότι δήθεν οι δικαστές θα πρέπει αντί για οκτώ μήνες να παραδίδουν σε έξι μήνες κ.λπ., λες και άμα το γράψετε στον νόμο αυτό θα μεταφερθεί από μόνο του στην πραγματική πραγματικότητα.

Ένας από τους βασικούς διαχωρισμούς που μάθαμε στη νομική είναι ότι υπάρχουν δύο πραγματικότητες: Η δικανική πραγματικότητα και η πραγματική πραγματικότητα. Αν το γράψεις στον νόμο, δεν σημαίνει ότι θα γίνει κιόλας.

Θα είχα να πω και άλλα που σχετίζονται με τη διαταγή πληρωμής και αυτό που σας είπα, ότι μια διαδικασία η οποία κανονικά έχει δικαστικού χαρακτήρα εγγυήσεις τη μεταφέρετε στους δικηγόρους. Και κάποιος συνάδελφος προηγουμένως είπε ότι στο τέλος οι τράπεζες θα βγάζουν διαταγή πληρωμής στα κεντρικά τους. Θα έχουν εκεί τους δικηγόρους τους και θα βγάζουν διαταγές πληρωμής και διαταγές απόδοσης μισθίων στα κεντρικά γραφεία τους, χωρίς καμία εγγύηση ανεξαρτησίας που απαιτεί η διαταγή πληρωμής.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυτά κάνετε, για να δώσετε «τυράκια» στους δικηγόρους. Βεβαίως πρέπει να ενισχυθεί το εισόδημα των δικηγόρων, αλλά όχι με αυτόν τον τρόπο. Όχι με αυτόν τον τρόπο! Υπάρχουν άλλοι τρόποι και άλλες στρατηγικές.

Είναι προφανές ότι το νομοσχέδιό σας κινείται στην απαράδεκτη κατεύθυνση που έχουν κινηθεί όλα τα νομοσχέδια του Υπουργείου Δικαιοσύνης, του οποίου η πολιτική θεωρώ ότι είναι η χειρότερη πολιτική των τελευταίων είκοσι-είκοσι πέντε ετών από Υπουργείο Δικαιοσύνης και από πολιτική ηγεσία του Υπουργείου Δικαιοσύνης.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχουν μείνει δύο ακόμα ειδικοί αγορητές, όμως είναι δώδεκα παρά τρία λεπτά.

Βλέπω ότι ο κ. Παπαδόπουλος, που έχει τη μία από τις δύο υποθέσεις άρσης ασυλιών που έχουμε σήμερα εδώ, είναι παρών στην Αίθουσα. Οπότε, θα ξεκινήσουμε με την Ειδική Ημερήσια Διάταξη και θα προχωρήσουμε μετά στην ολοκλήρωση των ομιλιών των ειδικών αγορητών.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις Άρσης Ασυλίας Βουλευτών: Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ. Ελευθερίου Αυγενάκη και κ. Νικολάου Παπαδόπουλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 15-07-2025, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Ελευθερίου Αυγενάκη. Θα σημειώσω εδώ ότι τη ζήτησε και ο ίδιος.

Επίσης, από την αρμόδια Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 15-07-2025, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Νικολάου Παπαδόπουλου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Ως πρώτη υπόθεση αναφέρουμε τον συνάδελφο κ. Παπαδόπουλο.

Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού; Ο κ. Παπαδόπουλος ζητά τον λόγο και τον έχει.

Παρακαλώ, κύριε Παπαδόπουλε, για πέντε λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, θα χρειαστώ λίγο παραπάνω χρόνο, γιατί εμείς ως ανεξάρτητοι Βουλευτές είμαστε ανύπαρκτοι από την κομματοκρατία. Δεν ψηφίζουμε κιόλας. Ας το ακούσει ο ελληνικός λαός.

Παρακαλώ κρατήστε ένα επιπλέον υπόμνημα που έχω καταθέσει στην Επιτροπή.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ζήτησα να μην αρθεί η ασυλία μου με υπόμνημα που σας κατέθεσα, διότι έκανα αυτό που έπρεπε να κάνετε όλοι εσείς. Προστάτεψα στην Πινακοθήκη το Σύνταγμα και την επικρατούσα πίστη της συντριπτικής πλειοψηφίας του ορθοδόξου λαού μας, δηλαδή της ορθόδοξης ανατολικής πίστης του Χριστού που βάλλεται βάναυσα εδώ δίπλα, στην Πινακοθήκη.

Εδώ όμως παραβιάζεται όχι μόνο το Σύνταγμα της χώρας, αλλά και η ευρωπαϊκή νομοθεσία, όπως απορρέει από το συμπληρωματικό υπόμνημα που σας κατέθεσα σχετικά με τις επιταγές της ΕΣΔΑ, της Ευρωπαϊκής Σύμβασης Δικαιωμάτων του Ανθρώπου, αλλά και τις σχετικές αποφάσεις του Ευρωπαϊκού Δικαστηρίου Δικαιωμάτων του Ανθρώπου σε παρόμοιες περιπτώσεις που εξετάστηκαν σε Γερμανία, Αυστρία, Ελβετία και αλλού. Το Ευρωπαϊκό Δικαστήριο έκρινε ότι η τέχνη είναι σαφώς ελεύθερη, αλλά όχι ανεξέλεγκτη και όταν συγκρούεται με τα χρηστά ήθη και τις πατροπαράδοτες αξίες των λαών, σαφώς και ελέγχεται και όχι μόνο ελέγχεται, αλλά σε ορισμένες περιπτώσεις θα δείτε στο υπόμνημα ότι τιμωρείται κιόλας.

Εσείς όμως στην Πινακοθήκη παραβιάσατε τη βουλευτική μου ασυλία από τότε, κατακρατώντας με παράνομα για έξι ώρες, προσπαθώντας να πείσετε τον αρμόδιο εισαγγελέα να με συλλάβει για κακούργημα και σε χρόνο dt εμφανίστηκαν στην Πινακοθήκη διμοιρίες αστυνομικών του οργανωμένου εγκλήματος που ασχολείται με τα ναρκωτικά, τους φόνους και τις αρχαιοκαπηλίες. Δεν είδα κανέναν Βουλευτή καμίας παράταξης να έλθει να ζητήσει τα δίκαια ενός Βουλευτή. Ποιος άλλος Βουλευτής έχει υποστεί τέτοιους εξευτελισμούς; Αυτοί που ενεπλάκησαν στα Τέμπη, στο Μάτι, στα μνημόνια; Ποιος;

Έτσι λοιπόν προαναγγείλατε από τα αγαπημένα σας ΜΜΕ ότι με χειροπέδες ο Παπαδόπουλος οδηγείται στη ΓΑΔA. Πού το ήξεραν αυτό τα μέσα και τα έδειξαν όλα; Αυτό το ήξεραν γιατί γίνονται υποκλοπές από τα κινητά μας τηλέφωνα. Έκανα παραπομπή στην ΑΑΔΕ, στον κ. Ράμμο. Μου είπε σε τρεις μήνες ότι θα μου απαντήσει και ακόμα απάντηση δεν πήρα. Αυτό είναι μια καταγγελία από το Βήμα αυτό.

Εγώ έκανα το καθήκον μου λοιπόν ως Βουλευτής εκλεγμένος από το κόμμα μου με τις περισσότερες ψήφους. Να ξέρετε ότι ο κόσμος αγκάλιασε αυτήν την πράξη. Χρησιμοποίησα όλα τα μέσα που μου δίνει το βουλευτικό μου αξίωμα. Έκανα ερωτήσεις, επίκαιρες ερωτήσεις, αναφορές, αλληλογραφία με την κυρία εκεί στην Πινακοθήκη. Μόνο η κ. Μενδώνη καταδέχτηκε να μου απαντήσει και να μου πει ότι στη δημοκρατία μας, της κ. Μενδώνη και του κ. Μητσοτάκη, η τέχνη –λέει- είναι ελεύθερη. Το Ευρωπαϊκό Δικαστήριο λέει ότι είναι ελεύθερη, αλλά όχι ανεξέλεγκτη.

Μέσα στην Εθνική Πινακοθήκη λοιπόν, που πληρώνει ο Έλληνας φορολογούμενος, διαπράττεται ένα συνεχές έγκλημα, μια πρωτοφανής βλαστήμια και βεβήλωση των ιερών και των οσίων της πατρίδας μας που δεν έχει ξαναγίνει ποτέ, που δεν έχει προηγούμενο. Μιαρές εικόνες τέχνης των γκατζουφιστών, των θεοσοφιστών και των εωσφοριστών που τις αποκαλούν μάλιστα και εικόνες, γιατί είναι εικόνες αυτές, αλλά σε εωσφορικούς ναούς. Έτσι είδαμε μιαρές εικόνες να εξευτελίζουν το σεπτό πρόσωπο της Παναγίας, των Αγίων, των αγγέλων, του Αγίου Γεωργίου, του Αγίου Χριστοφόρου. Δεν άφησαν τίποτα όρθιο. Είδαμε και πορνικά βίντεο, κανονικά πορνικά βίντεο, τα οποία είχαν μουσική υπόκρουση το «Βασιλεύ Ουράνιε», την επίκληση δηλαδή στο Άγιο Πνεύμα και στον Εθνικό Ύμνο, δηλαδή έβαλλαν ευθέως στην πίστη μας και στο έθνος μας. Ρωτήστε τη διευθύντρια της Πινακοθήκης, που είναι και θεοσοφίστρια.

Πήγα εκεί λοιπόν τη Δευτέρα μετά την Κυριακή της Ορθοδοξίας. Ξέρετε, την Κυριακή της Ορθοδοξίας γιορτάζουμε την αναστήλωση των ιερών εικόνων. Την Κυριακή εκείνη ο Αρχιεπίσκοπος φώναξε και τους πολιτικούς Αρχηγούς σε γεύμα νηστίσιμο για να γιορτάσουν τις εικόνες και λίγα μέτρα πιο πέρα βεβηλωνόταν το όνομα της Παναγίας στην Πινακοθήκη που –ειρήσθω εν παρόδω- το οικόπεδο το έδωσε η Εκκλησία στο κράτος για να επιμορφώνονται τα Ελληνόπουλα.

Κυρίες και κύριοι, με την τέχνη λοιπόν του εωσφορισμού, του θεοσοφισμού και του γκατζουφισμού στην Εθνική Πινακοθήκη διενεργείται ένας ιδιότυπος προσηλυτισμός κατά της ορθοδόξου πίστεως και υπέρ της εκκλησίας του Εωσφόρου.

Προσέξτε τα αυτά, αγαπητοί συνάδελφοι. Δεν είναι αστεία πράγματα. Απλώς συμβαίνουν στην ορθόδοξη πατρίδα μας, παρά τις αντιδράσεις σύσσωμου του ελληνικού λαού, των ιεραρχών της Εκκλησίας της Ελλάδος, του Αγίου Όρους που απαίτησε εκείνες τις μέρες την παραίτηση της Υπουργού της καταστροφής του ελληνικού πολιτισμού. Αντέδρασαν ακόμα και άθεοι και μουσουλμάνοι, γιατί σέβονται το πρόσωπο της Παναγίας και του Αγίου Γεωργίου. Εσείς τίποτα!

Τα έργα αυτά αναφέρετε δήθεν ότι είναι ανυπολογίστου αξίας και προς το κοινό όφελος.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Έτσι γράψατε όλους τους παραπάνω στα παλιά σας τα παπούτσια.

Εδώ, αγαπητοί συνάδελφοι, αξίζει η ρήση που λέει «Το πίπτειν ανθρώπινον, αλλά το εμμένειν στην πτώση είναι εωσφορικό». Ξαναβάλατε αυτά τα μιαρά έργα μετά φανών και λαμπάδων μέσα σε ακριβά πλαίσια πλεξιγκλάς και ορδές αστυνόμων να τα φυλάνε. Ανυψώθηκε δηλαδή ο Βαάλ ξανά στην Πινακοθήκη των Ελλήνων. Φοβερά η δύναμη του κακού και της Κυβερνήσεώς σας! Στα παλιά σας τα παπούτσια δηλαδή ο ελληνικός λαός, διότι γνωρίζετε πολύ καλά ότι κάθε χτύπημα στην πίστη μας, κάθε ύβρις ενάντια της ορθοδοξίας θα σας επιφέρει σίγουρα θετικό αποτέλεσμα. Θα σας συγχαρούν τα αφεντικά σας, θα βλάψετε την πίστη μας -τουλάχιστον έτσι πιστεύετε-, κανένας όμως δεν θα σας ζητήσει τον λόγο, ούτε παπάς ούτε δέσποτας ούτε Πατριάρχης ούτε εισαγγελέας ούτε δικαστής. Κανένας! Όμως, όλα τα έχετε υπολογίσει, όλα τα έχετε προβλέψει, όλα τα έχετε προγραμματίσει και τα έχετε σχεδιάσει. Ένα μόνο δεν μπορεί κανείς να προβλέψει και αυτό, όπως λέει ο Ντοστογιέφσκι, είναι η οργή του Θεού επί των υιών της απιστίας.

Η Κυβέρνησή σας θα μείνει στην ιστορία, κύριοι, ως η ασεβέστερη και η τυραννικότερη κυβέρνηση όχι μόνο της Μεταπολίτευσης και των μνημονίων, αλλά και από καταβολής του ελληνικού κράτους. Έτσι σας είδαμε στην πανδημία να επιβάλλετε υποχρεωτικότητες, αναστολές, εμβόλια ευθανασίας, ποινές, πρόστιμα. Διαλύσατε ό,τι απέμεινε από το ΕΣΥ και την οικονομία με τα μνημόνια. Επιβάλατε στον λαό τον «σοδομονόμο». Με 175 ψήφους «υπέρ» βάλατε άντρες με άντρες να παντρεύονται και τους δώσατε και παιδιά και ένας από τους 175 μετά από ενάμιση χρόνο δεν βρέθηκε να μετανοήσει, δημόσια τουλάχιστον. Τώρα επιβάλλετε βέβαια την ψηφιακή ταυτότητα, τον ψηφιακό αριθμό και οσονούπω και το ψηφιακό ευρώ.

Όπως σας είπα για την Πινακοθήκη, σήμερα εδώ έπρεπε να αίρεται η ασυλία της κ. Μενδώνη και του Πρωθυπουργού. Έπρεπε αυτό να συζητάμε σήμερα και όχι για εμένα.

Για εμένα, να σας πω: Είτε ψηφίσετε υπέρ της άρσης της ασυλίας μου είτε κατά, είναι το ίδιο κατακριτέο για όλους τους κυβερνώντες. Εσείς που θα ψηφίσετε «υπέρ», με τι υποκρισία θα πάτε στις εκκλησίες, στις πόλεις και στα χωριά σας; Πώς θα συναντήσετε τους πιστούς χριστιανούς τώρα το καλοκαίρι που έχουμε τόσες γιορτές των Αγίων, του Χριστού, με αποκορύφωμα βέβαια το Πάσχα του καλοκαιριού, την εορτή της Κοιμήσεως της Θεοτόκου μας που σε ολόκληρη την Ελλάδα εορτάζεται λαμπρή; Είναι η Λαμπρή του καλοκαιριού. Πώς θα πάτε στο Βέρμιο, στην Παναγία Σουμελά, στην Παναγία της Τήνου; Πώς θα αντικρίσετε την εικόνα της Μεγαλόχαρης; Πώς θα κοινωνήσετε και πώς θα αντικρίσετε τους πιστούς Έλληνες; Πώς;

Επίσης, εδώ είναι Ελλάδα. Εδώ υπάρχει ορθοδοξία. Είναι το σπιτάκι του Χριστού, το παλατάκι της Παναγίας. Αυτό να το ξέρετε. Δεν άφησα εγώ την επιστήμη μου, την καρδιοχειρουργική και τους ασθενείς μου για να γίνω ένα ακόμη ανδρείκελο εδώ πέρα μέσα.

Έρχομαι τώρα σ’ αυτούς που θα πουν «Όχι».

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κλείστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελειώνω σε ένα λεπτό. Ας ακουστούμε κι εμείς οι Ανεξάρτητοι μια φορά, κύριε Πρόεδρε. Μη στεναχωριέστε. Άλλους τους αφήνετε με τις ώρες!

Σ’ αυτούς τώρα που θα πουν «Όχι», λέω ότι με πίκραναν όταν υποκριτικά δεν κάθισαν δίπλα μου, στο πλευρό μου στην Πινακοθήκη, φοβούμενοι μήπως τους εκβάλει και τους εμέσει το σύστημα, όπως έγινε με τους Σπαρτιάτες. Ο Θεός να μη σας εμέσει, κυρίες και κύριοι, όχι το σύστημα. Όσοι ψηφίσουν κατά της άρσης της ασυλίας μου, το κάνουν μόνο και μόνο για να μετριάσουν την αγανάκτηση και τη δυσφορία των ευσεβών χριστιανών που είδαν μπροστά στα μάτια τους την απύθμενη υποκρισία τους, όταν όχι μόνο δεν παρείχαν ηθική, πολιτική, νομική κάλυψη στα γεγονότα της Πινακοθήκης, αλλά την ίδια κιόλας μέρα έσπευσαν να με αποκλείσουν από τα μέσα κοινωνικής δικτύωσης του κόμματός μου και με δηλώσεις επίσημες στον Τύπο και στην τηλεόραση σαφώς διαφαινόταν η πλεκτάνη της διαγραφής μου, όπως τελικά και έγινε μετά από λίγο καιρό.

Τελικά, κύριοι, δεν είμαστε όλοι προσκυνημένοι στην Αίθουσα αυτήν, όπως νομίζει ο κόσμος. Απλώς έγινε αυτό που πολύ καλά γνωρίζετε. Πρώτα έγινε προσπάθεια δολοφονίας του χαρακτήρα μου με ταμπέλες «σκοταδιστής, βάνδαλος, φοβικός». Δεύτερον, επιχειρήθηκε η οικονομική μου εξόντωση. Το έζησα αυτό ξανά από τη δική σας Κυβέρνηση, 16 μήνες χωρίς μισθό λόγω των εμβολίων της ευθανασίας. Ακολούθησε η αφαίρεση του μισού μισθού και τώρα μου ζητάτε το αστρονομικό ποσό των 500.000 ευρώ για τα κουρελουργήματα της Μενδώνη στην Πινακοθήκη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τρίτον, ακολούθησε η πολιτική μου εξόντωση και ίσως και η φυσική μου εξόντωση, γιατί άκουσα προχθές για δολοφονίες, άκουσα τους «φραπέδες» που υποθάλπετε να μη διστάζουν να λένε ότι μπορούν και να δολοφονήσουν ακόμα, προκειμένου να πετύχουν τα δόλια σχέδιά τους.

Εδώ ταιριάζει να πει κανείς ουαί υμίν γραμματείς και φαρισαίοι υποκριτές που διυλίζετε τον κώνωπα –ο κώνωπας είμαι εγώ στην προκειμένη περίπτωση- ενώ καταπίνετε την κάμηλο. Είδαμε με τον κ. Καραμανλή και τους υπόλοιπους που βαρύνονται με εγκλήματα άλλοι για τα Τέμπη, άλλοι για τα μνημόνια, άλλοι για τις υποκλοπές και για το Μάτι…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελειώνω. Μισό λεπτό. Θέλω να κάνω δύο ευχαριστίες και τελειώνω.

Από μένα ζητάτε 500.000 ευρώ. Εγώ είμαι ένας γιατρός τίμιος. Δεν θα βρείτε ούτε έναν να σας πει ότι πήρα ποτέ φακελάκι. Είμαι γιος τίμιου και το ξαναλέω τίμιου. Έπρεπε να είναι εδώ και η Εργάνη. Είμαι πολύτεκνος πατέρας. Εγώ δεν είχα πατέρα πολιτικό που να αρμέγει την Ελλάδα για δεκαετίες και να μου ζητάνε τέτοια χρήματα. Να το ακούσετε αυτό.

Τέλος, θα ήταν παράλειψη να μην ευχαριστήσω από το Βήμα αυτό, τον συνένοχό μου -όπως τον λέτε- τον κ. Μακρή, ευσεβέστατο άνθρωπο και τους δύο έγκριτους νομικούς που έσπευσαν άμεσα προς βοήθειά μου, τον καθηγητή του ποινικού δικαίου Κωνσταντίνο Βαθιώτη ασυμβίβαστο μαθητή και άνδρα που πολλά του στοίχισε αυτή η στάση του και βέβαια τον κορυφαίο ποινικολόγο εξαίρετο συνάδελφο και ανεξάρτητο Βουλευτή Παύλο Σαράκη. Κατάφεραν οι δυο τους αυτοί και απέτρεψαν τα σχέδια της σύλληψής μου τότε για κακούργημα και δεν πήγα στη ΓΑΔΑ. Ο ένας έξω από την Πινακοθήκη και ο άλλος μέσα από την Πινακοθήκη, ωσάν λέοντες πυρ πνέοντες, αλλοίωσαν τα σχέδιά σας και εκτέλεσαν το σαθρό σύστημα που όζει και σήπεται.

Ευχαριστώ πολύ, κύριε Πρόεδρε. Καλώ το Σώμα να κάνει ό,τι το φωτίσει ο Θεός. Δεν ξέρω όμως σε ποιον Θεό πιστεύετε. Χαίρετε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Παπαδόπουλε.

Επί της υπόθεσης αυτής υπάρχει συνάδελφος που θέλει να πάρει τον λόγο;

**ΣΠΥΡΙΔΩΝ ΤΣΙΡΩΝΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Τσιρώνης από τη Νίκη έχει τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Πίστευα ότι δεν θα χρειαστεί να πούμε κάτι αλλά μετά από αυτό το -ας με συγχωρέσει- παραλήρημα που είχαμε και τις συνεχείς συκοφαντίες, δεν μπορούμε να μην μιλήσουμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** … (δεν ακούστηκε)

**ΣΠΥΡΙΔΩΝ ΤΣΙΡΩΝΗΣ:** Κύριε Παπαδόπουλε, σας σεβάστηκα. Έχουμε δικαίωμα να απαντήσουμε.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ.

Παρακαλώ, κύριε Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Δεν θα εξετάσουμε ως Νίκη ότι έδρασε αυτοβούλως ενώ γνώριζε ότι η Κοινοβουλευτική Ομάδα ετοιμάζει αγωγή για τα τερατουργήματα όντως -και σε αυτό δεν διαφωνούμε- της Εθνικής Πινακοθήκης και πρόλαβε με την ενέργειά του να πάρει πάνω του όλη τη δόξα, όπως τουλάχιστον νομίζει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ακόμα εκεί είναι.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παπαδόπουλε, παρακαλώ.

**ΣΠΥΡΙΔΩΝ ΤΣΙΡΩΝΗΣ:** Δεν εξετάζουμε το γεγονός ότι από την πρώτη στιγμή δεν δέχτηκε τη νομική υποστήριξη που του προσφέρθηκε λεπτά μετά τη δημοσιοποίηση του γεγονότος και εξ αρχής είχε επιλέξει άλλα άτομα μακριά από τον χώρο της Νίκης ώστε να τον υπερασπιστούν. Δεν θα ξεχάσουμε ότι, στην πρώτη τηλεφωνική συνομιλία που είχαμε, περιέγραψε ένα εντελώς διαφορετικό περιστατικό ότι, δηλαδή, απλά του έπεσαν οι εικόνες από τα χέρια. Αμέσως μετά, μόλις βγήκαν τα βίντεο αποκαλύφθηκε και η αλήθεια.

Δεν εξετάζουμε τις συκοφαντίες που έχει δεχτεί και ο Πρόεδρός μας, ο κ. Νατσιός αλλά και ολόκληρη η Κοινοβουλευτική Ομάδα με προσβολές καθαρά για συμφεροντολογικούς λόγους. Και μιας και αναφέρομαι σε συμφεροντολογικούς λόγους δεν μπορώ να μην σχολιάσω το υπόμνημα που μας κατέθεσε προκειμένου να υποστηρίξει την μη άρση της ασυλίας του. Διολίσθησε στο να απεμπολήσει τη συνταγματικά κατοχυρωμένη επικράτηση της ορθοδόξου πίστεως και επικαλείται στη σελίδα 8 την αρχή του ουδετερόθρησκου κράτους. Πραγματικά, κύριε Παπαδόπουλε, ξέρετε τι κερκόπορτα ανοίγετε εις βάρος της ορθοδοξίας με αυτό το υπόμνημα; Το αντιλαμβάνεστε καθόλου; Αναρωτιέμαι.

Αφήνοντας όμως όλα αυτά, σήμερα λαμβάνουμε υπόψη ότι η ατιμωρησία αρκετών Βουλευτών για μια σειρά σκανδάλων εις βάρος του έθνους και του λαού μας αλλά και το επιχειρούμενο πλυντήριο ευθυνών και αδικημάτων στο οποίο γινόμαστε δυστυχώς καθημερινά μάρτυρες έρχεται σε πλήρη αντίθεση με την προσπάθεια εξάντλησης της αυστηρότητας σε έναν ανεξάρτητο Βουλευτή ο οποίος με την αυστηροποίηση του κώδικα είναι αντιμέτωπος με ποινή φυλάκισης έξι μηνών χωρίς αναστολή όταν όλοι οι άλλοι με κάποιο μαγικό ραβδάκι φεύγουν και ξεφεύγουν του νόμου. Θεωρούμε ότι με τέτοιες πρακτικές το κράτος κλείνει το μάτι σ’ αυτόν τον συνεχή βανδαλισμό του προσώπου της Παναγίας και των αγίων μας ενώ παράλληλα η συγκεκριμένη αγωγή αποτελεί απόπειρα αυταρχικής επιβολής της συνέχισης αυτής της βλασφημίας και προφανώς του οποιουδήποτε ανθρώπου αντιδρά σε αυτήν.

Η Νίκη παρόλα όσα μας καταλογίζει και συχνά μας συκοφαντεί ιδεολογικά και συνειδησιακά δεν μπορεί να ψηφίσει υπέρ της άρσης ασυλίας και θα ψηφίσουμε κατά της άρσης ασυλίας του ανεξάρτητου Βουλευτή.

Ευχαριστώ.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παπαδόπουλε, δεν προβλέπονται δευτερολογίες. Ακουστήκατε με άνεση. Δεν προβλέπονται δευτερολογίες.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Νομίζω ότι πρέπει να έχουμε μια ξεκάθαρη θέση. Πρακτικά συνεδρίασης της Επιτροπής Δεοντολογίας. Κωνσταντίνος Χήτας, υπέρ της άρσης του κ. Αυγενάκη. «Για την υπόθεση του κ. Παπαδόπουλου, κύριε Πρόεδρε», απευθύνομαι σε εσάς εκείνη την ημέρα, «την τελική μας στάση θα την εκφράσουμε στην Ολομέλεια». Ήρθε η ώρα της Ολομέλειας.

Κύριε Παπαδόπουλε, είπατε να πράξει η Ολομέλεια, οι Βουλευτές, ό,τι μας φωτίσει ο Θεός. Δεν νομίζω ότι είναι ωραία συζήτηση αυτή, να ρωτάμε τον Θεό για τέτοια πράγματα, τι θα κάνουμε με την περίπτωση Παπαδόπουλου. Εσάς, κύριε Παπαδόπουλε, θα ήθελα να σας ρωτήσω όταν ψηφίζατε «ναι» σε όλες τις άρσεις ασυλίας που έρχονταν στη Βουλή, ακόμη-ακόμη και για τον εθνικό μας μηνυτή, τον Δημητρά -δεν θα τον πω κύριο- έναν άνθρωπο που κυνηγάει τον χριστιανισμό, που είναι εναντίον των εθνικών μας θεμάτων, που έχει αναγάγει τις μηνύσεις σε επιστήμη και κυνηγάει οτιδήποτε χριστιανικό, όταν ήρθε η υπόθεση αυτή εδώ στη Βουλή σας φώτισε ο Θεός να ψηφίσετε «Ναι» και ουσιαστικά να στηρίξετε τον εθνικό μας μηνυτή; Είναι ένα ερώτημα.

Κύριε Παπαδόπουλε, σας ζήτησα και στην επιτροπή να μας πείτε αν ζητάτε την άρση της ασυλίας σας ή όχι. Δεν απαντήσατε. Να ξεκαθαρίσουμε κάτι. Το θέαμα είναι αηδιαστικό. Οι εικόνες είναι βέβηλες. Η έκθεση είναι ντροπιαστική. Δεν χωράει καμία αμφιβολία. Προσβάλλει βάναυσα τα ιερά και τα όσια μας. Αυτό είναι ένα άλλο κομμάτι και είναι ένα άλλο κομμάτι αυτό το οποίο συζητάμε σήμερα εδώ. Εδώ υπάρχει μια ειδοποιός διαφορά την οποία φροντίζουμε από το 2019 που βρισκόμαστε στη Βουλή των Ελλήνων να την κάνουμε σαφή, για μας, για την Ελληνική Λύση, για τον Πρόεδρό μας, τους Βουλευτές μας, τα στελέχη μας εκεί έξω που αγωνιζόμαστε κάθε μέρα.

Για μας, λοιπόν, η πολιτική, κύριοι συνάδελφοι και κύριε Παπαδόπουλε -να σας κοιτάω κιόλας να μη νιώθετε ότι σας γυρνάω την πλάτη- είναι πολύ σοβαρή υπόθεση. Σας κοιτάω στα μάτια. Η πολιτική είναι πολύ σοβαρή υπόθεση για μας. Και αυτή είναι η διαφορά μας. Γιατί εμείς και θέλουμε και μπορούμε να κυβερνήσουμε ακριβώς για να αλλάξουμε όλα αυτά και να μην επιτρέπουμε ποτέ να υπάρχουν τέτοιες εκθέσεις με τέτοιο βέβηλο περιεχόμενο.

Θέλω να ρωτήσω κάτι, κοιτώντας σας και πάλι στα μάτια, ως καλός χριστιανός που είστε -και δεν αμφιβάλλω καθόλου γι’ αυτό, το λέω εν πλήρη τιμή- τι παράδειγμα δώσατε στα μικρά παιδιά. Είστε ένας καλός χριστιανός, είστε ένας γιατρός, είστε ένας εκλεγμένος Βουλευτής. Πείτε μου λίγο, στα παιδιά, οκτώ, δέκα, δώδεκα, δεκατεσσάρων ετών, τι τους λέτε εσείς, δηλαδή; Τι τους είπατε;

(Θόρυβος στην Αίθουσα)

Αν το σκεφτήκατε ποτέ αυτό το χρονικό διάστημα που μεσολάβησε -αν το σκεφτήκατε- τι παράδειγμα δίνουμε σε αυτά τα παιδιά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Του Μακρυγιάννη το παράδειγμα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Παπαδόπουλε.

**ΚΩΝΣΤΑΝΤΙΝΟΣ ΧΗΤΑΣ:** Επίσης, το μόνο που πετύχατε είναι να καταφέρετε το εξής: Να κάνετε διάσημο τον καλλιτέχνη που δεν τον ήξερε η μάνα του και να κάνετε τα έργα του πανάκριβα. Δηλαδή, του κάνατε ένα μάρκετινγκ φοβερό. Αυτό σας το δίνω. Δικό σας κομμάτι είναι. Σας το πιστώνω. Είστε φοβερός influencer του συγκεκριμένου καλλιτέχνη. Δεν τον ήξερε η μάνα του και τον κάνατε γνωστό σε όλο το πανελλήνιο. Αυτό το καταφέρατε.

Ανατρέξαμε σήμερα, κύριε Παπαδόπουλε, γιατί εμείς έτσι λειτουργούμε, ξέρετε. Στην Επιτροπή όταν ζητάει ο Βουλευτής την ασυλία του, είτε συμφωνούμε είτε διαφωνούμε, αφού τη ζητάει ο άνθρωπος, τον ακούμε. Σας ρωτήσαμε, λοιπόν. Σας ξαναρωτήσαμε. Ανατρέξαμε σε κάποιες δηλώσεις σας τότε που είχατε αυτήν την έξαρση την επικοινωνιακή και βγαίνατε στα κανάλια καθημερινά. Βρήκαμε, λοιπόν, συνεντεύξεις σας όπου λέτε -έχω και τον χρόνο, το time code που λέμε εμείς οι δημοσιογράφοι- «Να μου άρουν τη δικαστική ασυλία, να με δικάσουν και να με βάλουν στη φυλακή. Εγώ και εκεί θα τα λέω». Άρα, εδώ ζητάτε την άρση της βουλευτικής σας ασυλίας. Από μόνος σας. Έρχεστε μετά στην Επιτροπή και χρησιμοποιείτε τον Θεό, λέτε «ό,τι σας φωτίσει ο Θεός». Στέλνετε ένα υπόμνημα τώρα πριν από λίγο και λέτε «Να μην αρθεί η ασυλία μου».

Θέλω να πω ότι εδώ διακρίνω μια τρικυμία. Πρέπει να αποφασίσετε εάν θα ζητήσετε τελικά την άρση ασυλίας σας ή όχι. Τέλος, γιατί για μας είναι πολύ σημαντικό αυτό, δεν χρειάζεται να συμφωνήσουμε, κύριε Παπαδόπουλε, ούτε να μαλώνουμε ούτε να συμφωνούμε. Ακουγόμαστε και κρίνουν όλοι…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η υποκρισία σε όλο της το μεγαλείο είστε.

**ΚΩΝΣΤΑΝΤΙΝΟΣ ΧΗΤΑΣ:** Σας κοιτάζω λοιπόν και πάλι στα μάτια που είστε και πολύτεκνος πατέρας -και συγχαρητήρια γι’ αυτό…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εδώ κοίτα με, στα μάτια. Εδώ είναι τα μάτια μου.

**ΚΩΝΣΤΑΝΤΙΝΟΣ ΧΗΤΑΣ:** Σας κοιτάω λοιπόν στα μάτια, κύριε Παπαδόπουλε και μου αρέσει ο διάλογος αυτός ο διαδραστικός που έχουμε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ. Στο Προεδρείο δεν αρέσει γιατί δεν προβλέπεται. Παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Πείτε μου, ένα μικρό παιδάκι που σας είδε, τι πρότυπο είστε εσείς για το παιδί αυτό; Φοβάμαι, κύριε Παπαδόπουλε, ...

(Θόρυβος στην Αίθουσα)

Φοβάμαι ότι είστε το χειρότερο παράδειγμα.

Και κλείνω με δύο στοιχεία, κύριε Πρόεδρε. Η επίκληση -γιατί σας άκουσα- στο χριστιανικό συναίσθημα και στον χριστιανισμό για μη ανάληψη ευθύνης, σας εκθέτει ανεπανόρθωτα.

Κλείνω με τη δήλωσή σας, πάλι. Είναι δικά σας λόγια: «Να μου άρουν τη δικαστική ασυλία. Να με δικάσουν». Αυτά λέγατε σε τηλεοπτικές σας εμφανίσεις την περίοδο που ήσασταν hot θέμα.

Θέλω να πω, λοιπόν, κύριε Πρόεδρε, κυρίες και κύριοι συνάδελφοι, επειδή όντως η πολιτική είναι μια πολύ σοβαρή υπόθεση και εμείς γι’ αυτό θέλουμε και μπορούμε να κυβερνήσουμε τη χώρα και να αλλάξουμε αυτά όλα, τα βέβηλα, τις εκθέσεις αυτές, αλλά μόνο έτσι κι όχι αλλιώς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παπαδόπουλε, επειδή αναφέρθηκαν προσωπικά σε εσάς δύο Κοινοβουλευτικοί, και είστε ο αναφερόμενος Βουλευτής, θα σας δώσω το λόγο για δύο λεπτά, ακριβώς, κατ’ εξαίρεση.

Έχετε δύο λεπτά ακριβώς για να ολοκληρώσετε την τοποθέτησή σας και να προχωρήσουμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Σε αυτά που είπε ο κ. Χήτας, επιβεβαιώνει αυτό που απεκόμισα εδώ και δύο μήνες, ότι όντως είναι ένα δεκανίκι του συστήματος αυτό το κόμμα. Όντως είναι ένα δεκανίκι το οποίο δεν έκανε τίποτα άλλο παρά να αγορεύει υπέρ και εναντίον της πίστεως και εναντίον της πατρίδας. Είστε περίπου δέκα χρόνια –πόσο είναι εδώ ο κ. Βελόπουλος, δέκα, δώδεκα χρόνια- και τι κάνατε; Άλλα τόσα χρόνια να κάτσετε, τα ίδια θα κάνετε. Θα γλείφετε το σύστημα.

Τώρα για τους άλλους, τους δικούς μου εδώ πέρα, έχω να πω ότι λένε ασύστολα ψεύδη. Η νομική κάλυψη ήρθε από έναν του διαρκούς βουλευτηρίου μετά τις 7 το απόγευμα, οπότε, ψέματα, ψέματα, ω, ψέματα. Ο Θεός να τους κρίνει.

Τα λένε, βέβαια, αυτά για να μπορούν να βγαίνουν, να μην φάνε ξύλο δηλαδή από τους ψηφοφόρους τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριοι συνάδελφοι.

Έχει ζητήσει τον λόγο ο κ. Καιρίδης.

Ορίστε, κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, και αυτή και η επόμενη υπόθεση είναι σχετικά απλές και θέλω να υπενθυμίσω στο Σώμα ότι, εδώ, η απόφασή μας για την άρση ασυλίας έχει να κάνει με μία πολύ απλή απάντηση σε ένα πολύ απλό ερώτημα. Οι επίδικες πράξεις ανήκουν στο φάσμα των βουλευτικών καθηκόντων του Βουλευτή ή είναι εκτός; Εάν είναι εκτός –που είναι το βασικό και είναι εκτός, πέραν πάσης αμφιβολίας και η μία πράξη και η άλλη- οφείλουμε στοιχειωδώς να προχωρήσουμε στην άρση ασυλίας και να επιτρέψουμε στην ελληνική δικαιοσύνη να δικάσει.

Αλίμονο αν αποφασίσουμε ότι αυτές οι πράξεις βίας ανήκουν στα δικαιώματα, πολλώ δε μάλλον, όπως ακούσαμε λίγο προηγουμένως, στις υποχρεώσεις του Έλληνα Βουλευτή. Αυτό το βασικό θέλω να τονίσω και να υπενθυμίσω στο Σώμα.

Από εκεί και πέρα, δηλώνω πραγματικά σοκαρισμένος από αυτά που ακούσαμε, αλλά και από αυτά που διάβασα από τα Πρακτικά της Επιτροπής Δεοντολογίας και τα υπομνήματα που κατατέθηκαν.

Δεν ξέρω εάν είμαι ο αρμοδιότερος να τα κρίνω, ενδεχομένως εκφεύγουν από τη βουλευτική μου ιδιότητα. Το βέβαιο είναι –και το είδαμε εδώ προηγουμένως- ότι όλος αυτός ο ανταγωνισμός αυτού του χώρου, στα δεξιά και στα ακροδεξιά μας, σε τίποτα δεν αφορά τον χριστιανισμό και τα ήθη και τα έθιμα του ελληνικού λαού.

(Χειροκροτήματα από την πτέρυγα της Νέας Δημοκρατίας)

Είναι ένας άθλιος πολιτικαντισμός και μία άθλια προσπάθεια εργαλειοποίησης των ευαισθησιών του ελληνικού λαού απέναντι σε αυτά τα θέματα. Και απέναντι σε αυτό το ρεσιτάλ ανορθολογισμού, η ελληνική Βουλή οφείλει να αποφασίσει για μία ακόμη φορά για το τι είδους κοινωνία θέλουμε και το τι είδους είναι η ελληνική κοινωνία. Σίγουρα δεν είναι αυτή που πρεσβεύετε όλοι εσείς οι προλαλήσαντες…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Ησυχία! Κύριε Παπαδόπουλε!

**ΔΗΜΗΤΡΙΟΣ ΚΑΙΡΙΔΗΣ:** Και ευτυχώς που η συντριπτική πλειοψηφία των Βουλευτών, πραγματικά, ορθώνει το ανάστημά της, διότι εδώ θα χάσουμε τα αυγά και τα πασχάλια σε λίγο, κύριε Πρόεδρε. Και καλώ και την Αντιπολίτευση να ορθώσει αυτό το ανάχωμα σε αυτόν τον ανορθολογισμό και να μη παρασύρεται μέσα από την πολυδιάσπασή της σε τέτοιου τύπου ακρότητες.

Νομίζω ότι η άρση είναι επιβεβλημένη, όπως το δηλώσαμε και στην Επιτροπή Δεοντολογίας, για τον πολύ απλό λόγο ότι αλίμονο εάν αυτές οι πράξεις ανήκουν στα δικαιώματα και στις υποχρεώσεις του Έλληνα Βουλευτή.

Σας ευχαριστώ.

**ΣΠΥΡΙΔΩΝ ΤΣΙΡΩΝΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, δεν προβλέπονται δευτερολογίες.

Περνάμε στη δεύτερη υπόθεση η οποία αφορά στον συνάδελφο κ. Αυγενάκη.

Επί της δεύτερης αυτής αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο ίδιος δεν θα ζητήσει τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Ο ίδιος δεν θα έρθει. Στην Επιτροπή είχε ζητήσει την άρση της ασυλίας του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έχω τον λόγο, παρακαλώ, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ο κ. Αυγενάκης δεν θα έρθει, όπως δεν ήρθε χθες ο κ. Καραμανλής.

Εξάλλου, ο κ. Καραμανλής, στα δύο χρόνια που είναι Βουλευτής και πληρώνεται από τον ελληνικό λαό, αφού τον βάλατε στα ψηφοδέλτια, έχει έρθει τρείς μόνον φορές, αυτές κατά τις οποίες απελογήθη στη σιγουριά που του δώσατε για το έγκλημα των Τεμπών, για το οποίο τον καλύψατε χθες.

Σήμερα έχουμε έναν άλλο παλληκαρά της Κοινοβουλευτικής σας Ομάδας, τον κ. Αυγενάκη.

Παρεμπιπτόντως, κύριοι της αντιπολίτευσης, να σας πω ότι χθες που φύγατε η Νέα Δημοκρατία απλώθηκε και στα δικά σας έδρανα. Γιατί αυτό γίνεται όταν αφήνεται ο χώρος. Εδώ επάνω ανέβασαν τον κ. Κυριαζίδη, τον «κάνε κανένα παιδί» και εκεί κάτω για να μετράει μαζί του τις ψήφους είχανε τον κ. Κατσιβαρδά από τους Σπαρτιάτες, που ψηφίζει σταθερά τα κυβερνητικά νομοσχέδια. Ενώ έχουμε και άλλους προαλειφόμενους. Ο διωχθείς για βιαιοπραγία Φλώρος συνεχάρη τον Υπουργό Υποδομών και Μεταφορών τι καλό νομοσχέδιο έφερε για τους σιδηρόδρομους.

**ΚΩΝΣΤΑΝΤΙΝΟΣ ΦΛΩΡΟΣ:** Και πολύ καλά έκανα! Εγώ δεν κάνω καριέρα πάνω σε νεκρούς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να ξέρουμε…

**ΚΩΝΣΤΑΝΤΙΝΟΣ ΦΛΩΡΟΣ:** «...»!

(Θόρυβος στην Αίθουσα)

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, …

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε. Να διαγραφεί από τα Πρακτικά η συγκεκριμένη λέξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε ακριβώς;

**ΚΩΝΣΤΑΝΤΙΝΟΣ ΦΛΩΡΟΣ:** Την αλήθεια είπα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε; Ποια λέξη είπατε;

**ΚΩΝΣΤΑΝΤΙΝΟΣ ΦΛΩΡΟΣ:** Ξέρεις πολύ καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια λέξη είπατε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ και η λέξη να διαγραφεί και ανακαλέστε την.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια λέξη είπατε;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, σας παρακαλώ.

Κύριε συνάδελφε, νομίζω ότι καλό είναι να ανακαλέσετε τη συγκεκριμένη έκφραση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπατε τη λέξη «…»; Αυτή τη λέξη είπατε;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Φλώρε, παρακαλώ μπορείτε να ανακαλέσετε τη φράση που είπατε πριν;

**ΚΩΝΣΤΑΝΤΙΝΟΣ ΦΛΩΡΟΣ:** Ανακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Δηλώνει ότι ανακαλεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν ζητώ να ανακαλέσει. Ζητώ να εκτεθείτε γι’ αυτά που ανέχεστε και γι’ αυτά που θάλπετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μπορούμε να συνεχίσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά ακριβώς καλλιεργείτε. Αυτοί είστε.

Και ο κ. Αυγενάκης, για τον οποίο επίσης θα πω, όπως είπα για τον Τασούλα, κατ’ ευφημισμόν «κύριος», είναι ο Βουλευτής σας, το πρωτοπαλίκαρο του Αρχηγού σας, του Μητσοτάκη, το πρωτοπαλίκαρο και της αδελφής του Αρχηγού σας, της Μπακογιάννη, που αισθάνεται ότι του ανήκει το σύμπαν, του ανήκει η χώρα, του ανήκουν τα πάντα. Μοιράζει για λογαριασμό σας και για λογαριασμό της εγκληματικής οργάνωσης που είστε το δημόσιο χρήμα σε ημετέρους, στους «Φραπέδες», στους «Χασάπηδες», στους Βουλευτές σας, στα κομματικά σας στελέχη, σε όλους αυτούς που ετοιμάζεστε την άλλη εβδομάδα να τους καλύψετε και να ψηφίσετε ότι δεν κάνετε προανακριτική.

Γιατί, κύριε Καιρίδη, Κοινοβουλευτικέ Εκπρόσωπε της Νέας Δημοκρατίας, πολύ γαλαντόμος ήσασταν στην άρση ασυλίας για το θέμα της βιαιοπραγίας, που φαίνεται ότι ασκείτε και πιέσεις στον εργαζόμενο που εδάρη και κακοποιήθηκε και τραμπουκίστηκε, αλλά για τα θέματα δημοσίου χρήματος λέτε «α, εδώ δεν υπάρχουν ευθύνες».

Αυγενάκης. Η κατάθεση του υπαλλήλου η οποία δόθηκε αφού έβγαλε ανακοίνωση το Σωματείο των εργαζομένων και αφού ο κ. Μουλκιώτης, ο Βουλευτής, έκανε αναφορά με την ανακοίνωση των εργαζομένων. Μέχρι τότε τον καλύπτατε. Το περιστατικό έγινε 26 Ιουνίου και μέχρι να γίνει η αναφορά των εργαζομένων σχεδόν μία εβδομάδα αργότερα, τον καλύπτατε κύριοι. Τι είχε κάνει; Άργησε στην πτήση του, έκλεισε η πτήση του και άρχισε να πιέζει τον υπάλληλο, να τον σπρώχνει. Λέει: «Όση ώρα μιλούσαμε δεχόμουν πίεση και σπρωξίματα να του δώσω το τηλέφωνο να μιλήσει ο ίδιος με την εν λόγω αντιπρόσωπο. Ξαφνικά με άρπαξε από τον γιακά του πουκάμισό μου και μου πήρε με βία τα ακουστικά του τηλεφώνου από τα χέρια μου, ενώ η βάση του, το κινητό τηλέφωνο του Α και τα γυαλιά του Α έπεσαν στο πάτωμα. Και έλεγε: Τελείωνε. Ξέρεις ποιος είμαι. Βάλε με μέσα. Είμαι Βουλευτής». Κλήθηκαν για προστασία του υπαλλήλου οκτώ αστυνομικοί και ο Αυγενάκης, ο νταής σας, έλεγε στους αστυνομικούς: «Φύγετε. Ξέρετε ποιος είμαι. Έχω ασυλία. Δεν με αγγίζετε».

Αυτόν ξαναφέρατε στην Κοινοβουλευτική Ομάδα αφού του κάνατε έξι μήνες διακοπές. Τον διαγράψατε για έξι μήνες και χθες καθόταν εκεί ανάμεσά σας, τον χαϊδεύατε και του χτυπούσατε με την πλάτη όλοι και έκανε νταϊλίκια σε μένα. Και μου έλεγε: «Ναι, πες κι άλλα. Έρχεται η Επιτροπή Δεοντολογίας». Γιατί εκεί έχετε καταντήσει, να έχετε τον νταή τον Αυγενάκη να προκαλεί και να διώκεται και να προσπαθείτε να φιμώσετε την Αντιπολίτευση που σας εκθέτει και σας ενοχλεί. Οκτώ αστυνομικοί πήγαν και τους έλεγε: «Κάντε στην άκρη. Εσείς είστε δόκιμοι. Άμα δεν ξέρετε τι δουλειά σας, θα σας τη μάθω εγώ!» και «Ξέρετε ποιος είμαι εγώ;».

Και όχι μόνο αυτό, αλλά αμέσως βγήκαν και δικηγόροι στις τηλεοράσεις να πουν ότι ανακαλεί ο εργαζόμενος. Δεν υπάρχει ανάκληση της κατάθεσης του εργαζομένου μέσα στη δικογραφία. Στη δημοσιότητα, όμως, φροντίσατε και διοχετεύθηκε και προφανώς μπορεί να ασκήσατε και πιέσεις σε έναν άνθρωπο για να ανακαλέσει μία καταγγελία για ένα πολύ σοβαρό περιστατικό το οποίο δεν είναι μεμονωμένο, κύριοι. Ξέρετε πάρα πολύ καλά μεταξύ σας ποια είναι η συμπεριφορά του συγκεκριμένου προσώπου που ξεχείλιζε και χθες μέσα στην Αίθουσα την ώρα που καλύπτατε όλοι μαζί τον Καραμανλή, όπως την προηγούμενη εβδομάδα καλύψατε άλλους δεκατέσσερις από εσάς και τους δώσατε το προνόμιο της ασυλίας.

Ο Αυγενάκης, λοιπόν, είναι ο Μητσοτάκης και είναι και το πρωτοπαλίκαρο ο οποίος ορίστηκε Γενικός Γραμματέας της Νέας Δημοκρατίας με το που βγήκε ο κ. Μητσοτάκης με όλη την περιπέτεια, θυμάστε, με την εταιρεία των ψήφων, με τα τεχνικά προβλήματα. Με το που βγήκε ο κ. Μητσοτάκης Πρόεδρος της Νέας Δημοκρατίας, αφού πρώτα έπεσαν τα συστήματα και μετά φτιάχτηκαν και ακυρώθηκαν οι εκλογές και έγιναν άλλες, τοποθετήθηκε και ο Αυγενάκης Γενικός Γραμματέας. Είναι αυτός που πήρε τον Μητσοτάκη από το χέρι να κάνετε την Κρήτη μπλε.

Και την ίδια ώρα που κάνατε την Κρήτη μπλε, αποδείχθηκε ότι διακινούσατε στις υπηρεσίες τα Ε9 στα οποία είχατε πρόσβαση, γιατί ελέγχετε το κράτος, και σήμερα παριστάνετε ότι θα βάλετε τον ΟΠΕΚΕΠΕ κάτω από την ομπρέλα της ΑΑΔΕ, δηλαδή τα πρόβατα στο στόμα του λύκου, να φυλάει ο λύκος τα πρόβατα.

Μα, όλο το σκάνδαλο του ΟΠΕΚΕΠΕ με τα ορφανά Ε9 τους, τους ορφανούς ιδιοκτησιακούς χώρους -έτσι δεν είναι, κύριε Παπά, που ήσασταν Πρόεδρος στον ΟΠΕΚΕΠΕ, μας είπατε κάποια πράγματα εδώ δημόσια, κάποιοι άλλοι τσιμουδιά, διαπραγματεύονται και δεν μιλάνε- καλύπτατε και δίνατε τους χώρους τους μη δηλωμένους ή και δηλωμένους άλλων ανθρώπων, ιδιοκτησίες άλλων ανθρώπων, στους δικούς σας, στους «Φραπέδες», στους «Χασάπηδες». Δηλαδή σε ποιους; Στους κακοποιούς που είναι κομματικά σας στελέχη.

Και δεν είναι κομματικά στελέχη ερήμην σας. Είναι κομματικά στελέχη μιας ιεραρχίας, της ίδιας ιεραρχίας που κόμπαζε ότι «μπούκωσε» τον κόσμο λεφτά σε σακούλες μετά τις πυρκαγιές στην Ηλεία -κι εκεί διαγραφές και ξεδιαγραφές κάνατε- της ίδιας ιεραρχίας η οποία αισθάνεται ότι έχει ιδιοκτησία της στο κράτος, όλη την περιουσία, όλων των ανθρώπων, το δημόσιο χρήμα.

Ο Αυγενάκης, λοιπόν, δεν διέπραξε μόνο αυτό για το οποίο ζητείται η άρση ασυλίας του και ελπίζει να μην μιλήσει κανείς. Και δεν ήρθε κιόλας σήμερα. Σήμερα δεν ήρθε, όπως χτες δεν ήρθε ο Καραμανλής. Ο Αυγενάκης είναι αυτός ο οποίος διεκδικεί να έχει άλλη μεταχείριση από τους πολίτες, να έχει προνομιακή μεταχείριση με τα λεφτά των πολιτών, να εκμεταλλεύεται την πρόσβαση στο δημόσιο χρήμα και εσείς να τον καλύπτετε, όπως και τον καλύπτετε.

Γιατί μην προφασίζεστε τώρα ότι θα άρετε την άρση ασυλίας, την ώρα που έχετε δείξει ότι ασκείτε πιέσεις και στον εργαζόμενο ακόμα για να αποσύρει τη μήνυση. Φάνηκε. Σπεύσατε να δημοσιεύσετε και έσπευσε ο ίδιος ο Αυγενάκης να δημοσιεύσει ότι απέσυρε τη μήνυση ο εργαζόμενος και τον ευχαριστεί πολύ τον εργαζόμενο που έδειξε κατανόηση.

Η πραγματικότητα είναι άλλη, ότι κάνετε ακραία κατάχρηση της εξουσίας που έχετε, ότι είστε δυστυχώς ασύδοτοι και ξεδιάντροποι, ότι αν δεν σας βάλουμε φραγμό -και γι’ αυτό εμείς δεν αποχωρούμε και δεν αποχωρήσαμε και δεν σταματάμε και δεν το βουλώνουμε- και αν δεν αντισταθεί και η Αντιπολίτευση και ο ελληνικός λαός, εσείς θα προελαύνετε. Απλωθήκατε εδώ και σε λίγο θα απλωθείτε σε όλη τη χώρα.

Εμείς, λοιπόν, όπως πάντα κάνουμε, θα ψηφίσουμε εννοείται θετικά για την άρση ασυλίας Αυγενάκη και επισημαίνουμε ότι η δική σας σημερινή ψήφος άρσης ασυλίας είναι εντελώς υποκριτική, εντελώς ψευδεπίγραφη, πλαστή και κάλπικη, γιατί στην πραγματικότητα αυτό το οποίο θέλετε είναι να καλύψετε τον Αυγενάκη, τον Βορίδη και βέβαια τον Μητσοτάκη πρώτο-πρώτο -έτσι, κυρία Μπακογιάννη;- από τις ευθύνες για τον ΟΠΕΚΕΠΕ.

**ΝΤΟΡΑ ΜΠΑΚΟΓΙΑΝΝΗ:** Κυρίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Nα ξέρετε ότι γελάει καλύτερα όποιος γελάει τελευταίος.

Να είστε καλά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Για την περίπτωση του κ. Αυγενάκη δεν τίθεται θέμα ότι ψηφίζουμε υπέρ της άρσης ασυλίας του. Είναι αυτονόητο. Είναι, όμως, από τις στιγμές, γιατί πολλές φορές μιλάμε για τους δημοσιογράφους, τους ασκούμε κριτική που κουκουλώνουν θέματα και επειδή η Κυβέρνηση αυτή έχει μάστερ στο κουκούλωμα, θέλω να πω ότι το θέμα της βιαιοπραγίας του Αυγενάκη κατά υπαλλήλου στο αεροδρόμιο -μάλιστα εκείνη την ημέρα έτυχε να είμαστε στον ίδιο χώρο, θα πετούσε για το Ηράκλειο ο άνθρωπος και εγώ για τη Θεσσαλονίκη, αλλά δεν πρόλαβα να δω το σόου που έστησε και τη βιαιοπραγία-, εκείνη την ημέρα εάν δεν υπήρχε -και εδώ είναι η ώρα να εξάρουμε αυτό το γεγονός και νομίζω αξίζει να το μοιραστούμε όλοι μαζί- αυτό το συγκεκριμένο site, το «VoiceNews.gr» που είχε το αποκλειστικό βίντεο της βιαιοπραγίας του Αυγενάκη κατά του υπαλλήλου στο αεροδρόμιο, γιατί πραγματικά ήταν μια αποκλειστικότητα η οποία έκανε πάταγο στο πανελλήνιο, δεν θα είχαμε μάθει πιθανότατα ποτέ για το γεγονός αυτό. Και αυτό είναι το χειρότερο ξέρετε, γιατί θα ήταν ακόμα ένα θέμα το οποίο θα είχε κουκουλωθεί. Θα είχε κουκουλωθεί κατόπιν εντολής της Κυβερνήσεως και κατόπιν υπακοής των συστημικών μέσων μαζικής ενημέρωσης.

Άρα, λοιπόν, στο σημείο αυτό να πούμε ότι μπράβο που βρέθηκε ένα site ανεξάρτητο, όπως το «VoiceNews.gr» και είχε αυτήν την αποκλειστικότητα και είδαμε το βίντεο αυτό και το έμαθε όλη η Ελλάδα και φτάσαμε σήμερα εδώ στο σημείο να αρθεί η ασυλία του κ. Αυγενάκη.

Βέβαια από την άλλη εμείς δεν έχουμε ξαναδεί να διαγράφεται Βουλευτής για ένα τέτοιο αισχρό περιστατικό, που δεν σηκώνει κουβέντα, συζήτηση, τίποτα και να πηγαίνει στο Μαξίμου ο Βουλευτής να τον ενημερώσει ο Πρωθυπουργός. Προς τι αυτός ο φόβος ή αυτή η αδυναμία; Κράτα με να σε κρατώ να μην πάμε στον γκρεμό; Δεν καταλαβαίνουμε. Έχουμε κάποιες απορίες με τον κ. Αυγενάκη.

Επίσης, να μας απαντήσετε εσείς οι άριστοι, οι αδέκαστοι, όλοι εσείς, οι ακέραιοι της Νέας Δημοκρατίας, ο κ. Αυγενάκης τελικά είναι Βουλευτής της Νέας Δημοκρατίας; Είναι διαγραφείς; Είναι ανεξάρτητος; Τι είναι; Από τις πρώτες μέρες της διαγραφής του είχε έρθει με περίσσιο θράσος -και καλά έκανε ο άνθρωπος, θρασύς είναι, ό,τι θέλει κάνει- και χειροκροτούσε τον κ. Μητσοτάκη από τα Έδρανα, όρθιος και έδινε, έδινε, έδινε ενθουσιασμό. Θέλω να πω, λοιπόν, ότι εδώ κάτι συμβαίνει. Να μας πείτε εσείς, γιατί χθες τον αγκαλιάζατε, πάλι φωτογραφίες βγαίνατε.

Και επειδή το μυαλό μας είναι και λίγο πονηρό και επειδή είναι και λίγο «κρητικάρχης» και επειδή είναι και λίγο νταής και επειδή γενικά -στο χωριό μου το λέμε «νταραβεριτζής», στην Κρήτη έκανε πραγματάκια δηλαδή, γελάτε κύριε Βορίδη, σας άρεσε το «νταραβεριτζής»- είναι «νταραβεριτζής», δηλαδή στην Κρήτη το όνομά του είναι παντού, κάνει κουμάντο ο άνθρωπος, είναι «κρήταρχος», «κρητικάρχης» εκεί πέρα, λέω εγώ μήπως αυτή η υπερβολική ευαισθησία που δείχνετε στο πρόσωπο του κ. Αυγενάκη σχετίζεται με κάτι άλλο.

Και κάτι τελευταίο, γι’ αυτό που είπατε περί αποχωρήσεων, για τις μάχες κ.λπ. Ξέρετε κάτι; Όταν κάποιες μάχες είναι στημένες, ίσως να είναι καλύτερα κανείς να μην τις δώσει καν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Γκιόκας από το Κομμουνιστικό Κόμμα Ελλάδος.

**ΙΩΑΝΝΗΣ ΓΚΙΟΚΑΣ:** Είναι δεδομένη η θέση μας υπέρ της άρσης ασυλίας και των δύο περιπτώσεων και του κ. Παπαδόπουλου και του κ. Αυγενάκη με την εξής επισήμανση: Η συμπεριφορά του Αυγενάκη απέναντι στον εργαζόμενο της επίγειας εξυπηρέτησης του αεροδρομίου -και να θυμίσω ότι πρόκειται για εργαζόμενους οι οποίοι δουλεύουν σε συνθήκες γαλέρας, ιδιαίτερα την τουριστική περίοδο, είναι από τους πλέον εξαθλιωμένους και εξαντλημένους εργαζόμενους-, δεν ήταν ούτε μια ατυχής στιγμή, ούτε ένα μεμονωμένο περιστατικό.

Η συμπεριφορά Αυγενάκη απέναντι στον εργαζόμενο αντανακλά μια συνολικότερη λογική και μια συνολικότερη πολιτική. Όταν εφαρμόζεται μια πολιτική η οποία περιφρονεί τον εργαζόμενο, τον αναγκάζει να δουλεύει μέχρι και δεκατρείς ώρες, δεν παίρνει καν μέτρα προστασίας από τον καύσωνα μέρες που είναι, τότε ναι, αυτή η πολιτική θα εκφραστεί και με τέτοιες άθλιες συμπεριφορές, όπως αυτές που είδαμε από τον κ. Αυγενάκη, ο οποίος μάλιστα μετά το γνωστό περιστατικό που όλοι είδαμε, προσπάθησε να μας βγάλει και τρελούς από πάνω ότι δήθεν άλλα είδαμε και άλλα καταλάβαμε ή άλλα έγιναν.

Είναι, όμως, μια αλαζονική συμπεριφορά, η οποία εκδηλώθηκε και στο συγκεκριμένο περιστατικό, η οποία εκδηλώνεται και στο σκάνδαλο του ΟΠΕΚΕΠΕ όπου ο κ. Αυγενάκης είναι εμπλεκόμενος και για το οποίο το ΚΚΕ έχει καταθέσει πρόταση προανακριτικής επιτροπής, χωρίς να νομιμοποιεί τις μεθοδεύσεις της Κυβέρνησης για τη συγκάλυψη. Άλλα κόμματα μπορεί να τις νομιμοποιούν, το ΚΚΕ όχι.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Και ολοκληρώνουμε με τον κ. Καιρίδη. Παρακαλώ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, όπως είπα και πριν τα πράγματα και σε αυτήν την περίπτωση είναι απλά και δεν νομίζω ότι χρειαζόταν όλη αυτή η συζήτηση. Ο λόγος είναι ότι, όπως αποφάσισε και η Επιτροπή Δεοντολογίας παμψηφεί, όλοι συμφωνούμε στην άρση ασυλίας και στην παραπομπή του κ. Αυγενάκη στη δικαιοσύνη, η οποία και θα κρίνει εν τέλει για του λόγου το αληθές. Ο ίδιος, δε, ο κ. Αυγενάκης ζήτησε από μόνος του την άρση. Άρα, όλη αυτή η συζήτηση από ένα σημείο και μετά δεν έχει νόημα, εκτός αν κάποιοι θεωρούν το Βήμα της Βουλής θεατρικό σανίδι για να δίνουν παραστάσεις.

Σε κάθε περίπτωση η υπόθεση ΟΠΕΚΕΠΕ θα συζητηθεί διεξοδικά την ερχόμενη εβδομάδα, όταν θα έρθουν στην Ολομέλεια οι προτάσεις και για την εξεταστική και για τις προανακριτικές και θα έχουμε τουλάχιστον δύο συνεδριάσεις αφιερωμένες διεξοδικά από το πρωί ως το βράδυ για το ζήτημα αυτό. Δεν είναι το ζήτημα αυτό σήμερα. Έτσι δεν είναι;

Από εκεί και πέρα ωστόσο -και λυπάμαι πραγματικά που παίρνω τον λόγο για να το επισημάνω-, η Πρόεδρος της Πλεύσης Ελευθερίας εκστόμισε για δεύτερη φορά αμετανόητη βαρύτατη ύβρη σε βάρος του Προέδρου της Δημοκρατίας. Χθες επιχείρησε να την επαναφέρει στην τάξη ο Αντιπρόεδρος, ο κ. Λαμπρούλης. Θέλω να πω ένα μόνο πράγμα. Τελευταία φορά που παραπέμφθηκε Αρχηγός πολιτικού κόμματος της ελληνικής Βουλής στην Επιτροπή Δεοντολογίας, κυρία Κωνσταντοπούλου, ήταν το 2018 ο κ. Μιχαλολιάκος ως Αρχηγός της Χρυσής Αυγής.

(Χειροκροτήματα από την πτέρυγα της Νέας Δημοκρατίας)

Εάν ζηλέψατε τη δόξα του και την αντικοινοβουλευτική του συμπεριφορά, θέλω να σας διαβεβαιώσω ότι η δημοκρατία μας και το Κοινοβούλιο μας έχει και τα μέσα και τη θέληση να προστατευθεί από τέτοιου τύπου συμπεριφορές, που ευτελίζουν την κοινοβουλευτική διαδικασία και μας εκθέτουν συνολικά ως πολιτικό κόσμο στα μάτια του ελληνικού λαού.

(Χειροκροτήματα από την πτέρυγα της Νέας Δημοκρατίας)

Σας καλώ, λοιπόν, να ανακαλέσετε αυτήν τη βαρύτατη ύβρη. Έχουμε αύριο και την γιορτή της αποκατάστασης της Δημοκρατίας μας στις 24 Ιουλίου. Δεν βοηθάνε σε τίποτα αυτού του τύπου οι χυδαιότητες και δεν τιμούν κανέναν.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι ολοκληρώθηκε η συζήτηση επί των αιτήσεων άρσης ασυλίας.

Προχωρούμε στην ψηφοφορία.

Σας επισημαίνουμε ότι η ψηφοφορία περιλαμβάνει δύο υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι μαθήτριες και μαθητές και δύο συνοδοί εκπαιδευτικοί από το Λύκειο Kolping-Bildung της Γερμανίας.

Η Βουλή σάς καλωσορίζει. Welcome!

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Μέχρι να ολοκληρωθεί η καταμέτρηση, επανερχόμαστε στην ημερήσια διάταξη νομοθετικής εργασίας, στο σχέδιο νόμου του Υπουργείου Δικαιοσύνης.

Τον λόγο έχει ο ειδικός αγορητής από τη Νίκη, ο κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, άλλο ένα νομοσχέδιο σήμερα συζητείται στην Ολομέλεια με το οποίο έχουμε αλλαγή των κωδίκων και, εν προκειμένω, του Κώδικα Πολιτικής Δικονομίας. Και άλλη μια φορά δημιουργείται μια αναστάτωση στους δικηγόρους, στους δικαστές και φυσικά, σε όλη την υπόλοιπη ελληνική κοινωνία, η οποία βυθισμένη σε τόσα σκάνδαλα, νιώθει πλέον, ότι η ανασφάλεια δικαίου και φυσικά η ελλειμματική δημοκρατία στην οποία την έχετε βυθίσει καθημερινά, αποτελεί μια κανονικότητα και μια στρεβλή παγιωμένη κατάσταση.

Δυστυχώς, η ευκαιριακή νομοθέτηση, αλλά και η νομοθέτηση με βάση την τρέχουσα επικαιρότητα στην οποία έχει επιδοθεί η Κυβέρνησή σας έχει δυσμενείς συνέπειες όχι μόνο σε ολόκληρη την κοινωνία, αλλά και σε ολόκληρο τον χώρο του δικαίου. Αυτού του είδους η νομοθέτηση, επιπλέον, επιδεινώνει ακόμη περισσότερο και την πολυνομία και την κακονομία. Προφανώς, είναι τρανή απόδειξη ότι έχετε υποδουλωθεί πλήρως στη λογική κόστους οφέλους που επιβάλλει η παγκόσμια τράπεζα. Και επειδή, ούτως ή άλλως, όλα αυτά τα έχουμε αναφέρει και τα έχουμε αναλύσει και σε προηγούμενα νομοσχέδια αναλυτικά, θα περιοριστώ αυτή τη στιγμή στο παρόν νομοσχέδιο και θα ασχοληθώ με κάποια βασικά σημεία.

Η Κυβέρνησή σας χαρακτηρίζει, εν προκειμένω, ως μεγάλη μεταρρύθμιση του παρόντος νομοσχεδίου, την έκδοση διαταγής πληρωμής από δικηγόρο. Προφανώς και ακούστηκαν πάρα πολλά και στις επιτροπές -τα διαβάσαμε- και σε άλλες συζητήσεις, αλλά έχουμε την αίσθηση ότι με αυτή την κίνηση σας, με αυτή την πρόταση, με αυτή την προωθούμενη ρύθμιση, απλώς προσπαθείτε να επιτύχετε ένα σκοπό και δυστυχώς, με κάθε κόστος, γεγονός το οποίο αποδεικνύει ότι δεν σας νοιάζει, όπως θα έπρεπε, η ορθή λειτουργία του δικαίου και ειδικότερα της πολιτικής δικονομίας. Διότι, εάν σας ένοιαζε, όπως θα έπρεπε, θα γνωρίζατε ότι η διαταγή πληρωμής δεν αποτελεί μεν απόφαση, αποτελεί όμως, μια δικαιοδοτικά πράξη στην οποία σταδιακά ο νόμος και υπό προϋποθέσεις, της προσδίδει όλες τις συνέπειες της δικαστικής απόφασης. Σε ένα πρώτο στάδιο την εκτελεστότητα και σε ένα δεύτερο στάδιο την ισχύ του δεδικασμένου και τις παρεχόμενες συνέπειες των δικαστικών αποφάσεων. Δηλαδή, η έκδοση διαταγής πληρωμής αποτελεί άσκηση δικαιοδοτικού έργου, πράγμα που σημαίνει ότι η έκδοσή της δεν επιτρέπεται να ανατεθεί σε πρόσωπο που δεν φέρει την ιδιότητα του δικαστή, όπως εξάλλου μας λέει ρητά και το άρθρο 87 του Συντάγματος.

Με αυτή, λοιπόν, τη δήθεν μεγαλύτερη και σημαντική μεταρρύθμισή σας, όπως την έχετε βαφτίσει, παραβιάζετε τη συνταγματικώς κατοχυρωμένη αρχή της αμερολήπτου διεξαγωγής της δίκης από έναν ανεξάρτητο δικαστικό λειτουργό, μόνο και μόνο -προφανώς- για να εξοικονομήσετε δικαστικούς λειτουργούς, οι οποίοι θα ασχοληθούν με την έκδοση αποφάσεων στις υπόλοιπες διαδικασίες.

Έχω την αίσθηση και φοβάμαι ότι οι πρώτες διαταγές πληρωμής που θα εκδοθούν με αυτόν τον τρόπο, θα αμφισβητηθούν και θα ανακοπούν, επιτυχώς, για αντισυνταγματικότητα και, δυστυχώς, θα προκαλέσετε μια απίστευτη πλημμυρίδα δικών περί το κύρος αυτών των διαταγών πληρωμής, με περαιτέρω αποτέλεσμα πολύ μεγαλύτερη καθυστέρηση στην απονομή δικαιοσύνης από αυτή που υποτίθεται και που μας υπόσχεστε ότι θα αντιμετωπίσετε αποτελεσματικά με το παρόν σχέδιο νόμου, αλλά και με όλα τα προηγούμενα νομοσχέδια που έχετε φέρει.

Και επιλέξατε αυτή την αντισυνταγματική μεταφορά ύλης από τους δικαστές στους δικηγόρους με έναν τέτοιο τρόπο, ώστε να εξασφαλίσετε ότι ολόκληρη η ηγεσία του δικαστικού σώματος δεν θα αντιδράσει με ενοχλητικές απεργίες και αποχές, ακριβώς γιατί αυτή τη στιγμή οι δικηγόροι στενάζουν, βρίσκονται σε δεινή κατάσταση.

Κάνοντας αυτό, όμως, πλήττετε όχι μόνο το δίκαιο, αλλά γενικότερα την ελάχιστη εμπιστοσύνη που έχουν πλέον οι Έλληνες πολίτες στη δικαιοσύνη. Επιπλέον, πλήττετε οικονομικά και όλους εκείνους οι οποίοι θα προσφύγουν στην ελληνική δικαιοσύνη για την έκδοση διαταγής πληρωμής και απόδοσης μισθίου, διότι εκεί που ο φυσικός δικαστής ήταν δωρεάν, τώρα δυστυχώς ο αιτών θα πρέπει να πληρώσει ο ίδιος το περίφημο ειδικό γραμμάτιο των 160 ευρώ, όπως το πληρώνει ήδη από τον Σεπτέμβριο του 2024 για την έκδοση από έναν δικηγόρο ενός κληρονομητηρίου ή για μία πράξη εξάλειψης προσημείωσης, όπως νομοθετήσατε την προηγούμενη φορά, τότε που πάλι η Κυβέρνησή σας ήθελε να επιταχύνει, δήθεν, τη δικαιοσύνη.

Αντί για επιτάχυνση, αυτό που είδαμε ήταν η περαιτέρω οικονομική αιμορραγία των Ελλήνων πολιτών που ήδη βρίσκονται σε δεινή οικονομική κατάσταση και οι οποίοι αναζητούν δικαιοσύνη. Και δυστυχώς, όπως φαίνεται, από τις τελευταίες μεγαλειώδεις πανελλαδικές διαμαρτυρίες για το ζήτημα των Τεμπών, δικαιοσύνη δεν βλέπουν. Εάν, λοιπόν, συνεχίσετε σε αυτή την πορεία, θεωρούμε σίγουρο ότι θα έχετε πετύχει κάτι πάρα πολύ επικίνδυνο για ένα κράτος δικαίου, την ιδιωτικοποίηση της δικαιοσύνης, με ό,τι αυτό συνεπάγεται για την ποιότητα και το κύρος της. Βέβαια, αυτό δεν μας εκπλήσσει, γιατί έχετε συνηθίσει να κινείστε οριακά στο Σύνταγμα και να το κουρελιάζετε με έναν νομιμοφανή τρόπο, όπως ακριβώς έγινε με το άρθρο 16 για τα ιδιωτικά πανεπιστήμια.

Άλλη μια λαμπρή μεταρρύθμιση, όπως προφανώς την βαφτίζετε, του παρόντος σχεδίου νόμου είναι η κατ’ αντιγραφή από την διαδικασία των υπερχρεωμένων νοικοκυριών εφαρμογή μιας ηλεκτρονικής πλατφόρμας, για τον επαναπροσδιορισμό των χιλιάδων ανακοπών που αυτή τη στιγμή έχουν γεμίσει τα πινάκια των δικαστηρίων και φτάνουν μέχρι το έτος 2036.

Με αυτόν τον τρόπο η Κυβέρνησή σας επιχειρεί να επιτύχει δήθεν μια ταχεία διεκπεραίωση των υποθέσεων αυτών, που είναι γνωστό ότι αποτελεί ένα πάγιο αίτημα των τραπεζών και των ξένων funds. Και επειδή φυσικά δεν σας ενδιαφέρουν ούτε οι δανειολήπτες αλλά ούτε και η ορθή επίλυση των υποθέσεών τους, αποφασίσατε να τυποποιήσετε χιλιάδες διαφορετικές υποθέσεις σε μία ηλεκτρονική πλατφόρμα, χωρίς την ενοχλητική εξέταση των μαρτύρων ώστε να βγουν αποφάσεις το ταχύτερο, για να εκπλειστηριάσουν φυσικά επίσης το ταχύτερο δυνατό τα σπίτια και τις επιχειρήσεις των Ελλήνων πολιτών.

Φοβόμαστε ότι θα επαναληφθούν όσα τραγελαφικά έγιναν με την ηλεκτρονική πλατφόρμα για τον επαναπροσδιορισμό των υπερχρεωμένων νοικοκυριών, όπου επιβαρύνατε τους δανειολήπτες και τους πληρεξούσιους δικηγόρους τους με το βάρος μιας απίστευτης γραφειοκρατικής διαδικασίας και φυσικά εις βάρος των εγγυήσεων ορθής απονομής δικαιοσύνης.

Απορώ τι θα γίνει αν κάποια στιγμή πέσει και αυτή η πλατφόρμα και πόσα προβλήματα θα δημιουργηθούν, όπως έγινε πριν λίγο καιρό με τη βάση δεδομένων με τον server του Κτηματολογίου.

Η Κυβέρνησή σας για άλλη μια φορά επιβεβαιώνει ότι είναι υπόδουλη των τραπεζών, των ξένων funds και των servicers και θα κάνετε ό,τι σας υπαγορεύσουν. Γενικώς είστε το νούμερο 1 υπερχρεωμένο νοικοκυριό τους, οφείλοντας περίπου μισό δισεκατομμύριο σε αυτές.

Μια τελευταία, επίσης, ακατανόητη επιλογή σας είναι η μετατροπή του πολυμελούς δικαστηρίου πάλι σε δευτεροβάθμιο δικαστήριο για τις απαιτήσεις ποσού μέχρι 60.000 ευρώ. Εκεί, λοιπόν, που είχατε καταργήσει τα ειρηνοδικεία και είχατε απλοποιήσει τον πρώτο βαθμό των πολιτικών δικαστηρίων, αποφασίζετε πάλι να κάνετε πιο σύνθετα τα πράγματα και να επιβαρύνετε το πρωτοδικείο ξανά με αρμοδιότητες και καθήκοντα εφετείου, δήθεν –λέει- για να εκπαιδευτούν ειρηνοδίκες μέσα από τη συμμετοχή του στις διασκέψεις.

Αυτό πώς σας ήρθε τώρα το επιχείρημα; Γιατί δεν το σκεφτήκατε άραγε την προηγούμενη φορά;

Βέβαια άλλα είναι τα σοβαρά προβλήματα της ελληνικής δικαιοσύνης, με τα οποία προφανώς δεν λέτε να ασχοληθείτε εδώ και καιρό. Και επειδή άκουσα την προηγούμενη συνομιλία που υπήρξε με έναν άλλο συνάδελφο, εγώ θα καταθέσω και τα ειδησεογραφικά σε ό,τι αφορά τις υποδομές σε όλα σε όλα σχεδόν τα δικαστικά μέγαρα του πρωτοδικείου και του εφετείου Αθηνών και να πω ότι δέχομαι αυτή τη στιγμή παράπονα από συναδέλφους. Εγώ θα τα καταθέσω. Και αν όντως μέχρι σήμερα που το συζητάμε 23 του μηνός -αν δεν κάνω λάθος- έχει αλλάξει η κατάσταση, παρακαλώ να το διαψεύσετε δημοσίως. Είναι κωμική η εικόνα στις αίθουσες της Ευέλπιδων με τις μεγάλες οθόνες που έχετε εγκαταστήσει εδώ και πάρα πολύ καιρό να μη λειτουργούν ακόμα. Και υποτίθεται ότι αυτό είναι το ψηφιακό σας όραμα, το οποίο για ένα περίπου έτος παραμένει στα λόγια.

Υπάρχουν διαλυμένες οροφές, φθαρμένες έδρες και πατώματα, βρώμικες τουαλέτες, έλλειψη κλιματισμού στο κτίριο του Εφετείου Αθηνών. Επαναλαμβάνω, κύριε Υπουργέ, ότι εγώ θα καταθέσω τα ειδησεογραφικά και τις φωτογραφίες που υπάρχουν και από εκεί και πέρα αν όντως έχει αλλάξει κάτι, παρακαλώ να διαψευστεί. Και προφανώς δεν λειτουργούν, όπως μου λένε και άλλοι συνάδελφοι, ούτε αυτά που έχετε ήδη κάνει.

Παράδειγμα η ηλεκτρονική παρακολούθηση των υποθέσεων από παράγοντες της δίκης δεν λειτουργεί σωστά και είναι δύσχρηστη, με αποτέλεσμα να μην γνωρίζουν ούτε οι δικηγόροι -και το γνωρίζετε πολύ καλύτερα, πόσο σημαντικό είναι να το γνωρίζει ο δικηγόρος- σε πραγματικό χρόνο αν έχει εκδοθεί μια απόφαση, γιατί προφανώς τρέχουν άλλες προθεσμίες και χρόνοι για άσκηση ενδίκων μέσων. Και πρέπει λοιπόν να αναγκαστούν οι δικηγόροι να τρέχουν -εκεί που υποτίθεται ότι θα έκαναν τη δουλειά τους από το γραφείο τους και θα κέρδιζαν χρόνο- στις γραμματείες των δικαστηρίων της Πρωτεύουσας και οπουδήποτε αλλού.

Το κυριότερο επίσης είναι ότι την ανώτατη δικαιοσύνη δεν την εμπιστεύονται ούτε ο λαός ούτε οι δικαστές. Και εξηγούμαι. Πριν από λίγες μέρες δημοσιεύθηκε η έρευνα του Ευρωπαϊκού Δικτύου Δικαστικών Συμβουλίων για το 2025 σχετικά με την ανεξαρτησία του δικαστικού σώματος. Η έρευνα έγινε μεταξύ των δικαστών της Ευρώπης σχετικά με την ανεξαρτησία τους και πραγματοποιήθηκε για πέμπτη φορά το πρώτο τρίμηνο του 2025. Συνολικά συμμετείχαν 19.136 δικαστές από 32 δικαστικές αρχές από 30 χώρες, ενώ η Ελλάδα ανήκει -όπως αναφέρει η μελέτη και το δημοσίευμα- στις χώρες με υψηλή συμμετοχή στην έρευνα.

Εντελώς ενδεικτικά θα παραθέσω τα εξής: Σχετικά με τη γενική αντίληψη της ανεξαρτησίας: Η ανεξαρτησία του Αρείου Πάγου συγκέντρωσε βαθμολογία 5,6 σε μία κλίμακα 0 έως 10, που το μηδέν σημαίνει καθόλου ανεξαρτησία και το δέκα σημαίνει υψηλότερος δυνατός βαθμός ανεξαρτησίας, ενώ η ανεξαρτησία του Συμβουλίου της Επικρατείας συγκέντρωσε βαθμολογία 8,1.

Όσον αφορά δε την ύπαρξη μηχανισμών για την προστασία της ανεξαρτησίας στον Άρειο Πάγο, το 26% των ερωτηθέντων δικαστών απάντησαν θετικά, το 39% απάντησαν ότι δεν είναι σίγουροι και το 35% απάντησαν αρνητικά. Σε ό,τι αφορά μια άλλη παράμετρος στην εφαρμογή των δικαστικών αποφάσεων, στην ερώτηση μάλιστα «εάν την τελευταία τριετία οι αποφάσεις που ήταν αντίθετες με τα συμφέροντα της Κυβέρνησης εφαρμόζονταν συνήθως στην Ελλάδα», σχεδόν το 40% των ερωτηθέντων Ελλήνων δικαστών απάντησαν αρνητικά. Επίσης το 17% των δικαστών δήλωσαν ότι κατά τη διάρκεια των τριών τελευταίων ετών ορισμένες υποθέσεις κατανεμήθηκαν σε δικαστές διαφορετικά από τους καθιερωμένους κανόνες ή από τις καθιερωμένες διαδικασίες, προκειμένου να επηρεαστεί η έκβαση συγκεκριμένης υπόθεσης. Επίσης το 37% των δικαστών θεωρούν ότι τα τελευταία τρία έτη έχουν προαχθεί στον Άρειο Πάγο δικαστές με κριτήρια άλλα απ’ αυτά της προηγούμενης εμπειρίας και ικανότητάς τους, καταλαμβάνοντας την τρίτη θέση στην Ευρώπη. Γενικά σημειώθηκε μείωση ως προς την αντιλαμβανόμενη ανεξαρτησία στην Ελλάδα σε σχέση με την πρώτη έρευνα.

Να συνεχίσω με κακή ποιότητα και καθυστέρηση των αποφάσεων, η οποία με τις νέες ασφυκτικές προθεσμίες και τον μεγάλο αριθμό των αποφάσεων για τον δικαστή που προβλέπει το νομοσχέδιο, θεωρούμε ότι θα οδηγήσει σε κακής ποιότητας απονομή δικαιοσύνης, η οποία κατά συνέπεια και έτι περαιτέρω θα εκφράζεται με εσφαλμένες κρίσεις, με απαράδεκτες απορρίψεις, με αρνησιδικίες και πολλές φορές με μη οριστικές αποφάσεις οι οποίες ενδεχομένως θα διατάσσουν πραγματογνωμοσύνη και πολλές στάσεις εργασίας των δικαστικών λειτουργών.

Ασχοληθείτε πρώτα επιτέλους με τα μόνιμα και ουσιώδη αυτά προβλήματα που οδηγούν τη χώρα στην παρακμή και μετά αφήστε τα υπόλοιπα -να το πω έτσι- νομοθετικά πασαλείμματα και τα παιχνίδια για το αν οι προθεσμίες πρέπει να είναι είκοσι ή τριάντα μέρες. Γνωρίζουμε, όμως, πολύ καλά ότι δεν θα προχωρήσετε σε αυτές τις τομές. Γιατί; Γιατί αν κάνατε τομές και λειτουργούσαν σωστά και οι τρεις διακριτές εξουσίες, πάρα πολλά από τα οργανωμένα συμφέροντα που ενδεχομένως στηρίζουν και την Κυβέρνησή σας, θα είχαν οδηγηθεί στη δικαιοσύνη. Και έτσι το δικό σας καθεστώς -Κληρονομική ολιγαρχία; Μια πολιτική φεουδαρχία; Μια κομματοκρατία; Μια εκλόγιμη μοναρχία; Πείτε το, όπως θέλετε- ήδη από το βάρος των πολλών σκανδάλων θα είχε καταρρεύσει.

Καταψηφίζουμε επί της αρχής το παρόν νομοσχέδιο και καταθέτω στα Πρακτικά όλα τα προαναφερόμενα.

(Στο σημείο αυτό ο Βουλευτής, κ. Γεώργιος Ρούντας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει τώρα η ειδική αγορήτρια από την Πλεύση Ελευθερίας, κυρία Καραγεωργοπούλου.

Παρακαλώ, κύρια συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Συζητάμε σήμερα ένα νομοσχέδιο 164 άρθρων, κύριε Υπουργέ, το οποίο φέρατε για συζήτηση στην επιτροπή μας και για ψήφιση στο ελληνικό Κοινοβούλιο μέσα από πάρα πολύ συνοπτικές διαδικασίες, παραβιάζοντας τον Κανονισμό για άλλη μια φορά. Γιατί πολύ καλά γνωρίζετε ότι όταν συζητάμε στην Ολομέλεια κρίσιμα θέματα, όπως αυτό που αφορούσε στην παράβαση –έστω- καθήκοντος του Κωνσταντίνου Καραμανλή χθες, εσείς συνεδριάζατε στον ίδιο χρόνο, όπου θα έπρεπε υπό κανονικές συνθήκες να συμμετέχω και δυστυχώς δεν μπόρεσα να συμμετέχω στην επιτροπή λόγω της αναγκαιότητας να είμαι παρούσα στη διαδικασία στην Ολομέλεια.

Κατά τον ίδιο τρόπο με πολύ συνοπτική διαδικασία έγινε η συζήτηση με τους φορείς, πολύ μικρός χρόνος διαβούλευσης, για να κάνουμε τι τελικά; Να ξαναπειράξουμε όλο τον Κώδικα Πολιτικής Δικονομίας, να ανατρέψουμε όλο το δικαιοδοτικό σύστημα, να ανατρέψουμε όλη την καθεστηκυία νομική τάξη που αφορά σε βασικές διατάξεις του αστικού κώδικα και στη δικαστική προστασία των πολιτών και των οφειλετών, από τις πιο ευάλωτες κοινωνικές ομάδες, για να καταλήξουμε σήμερα να συζητάμε στο κενό στην πραγματικότητα με πολύ μικρή συμμετοχή, με άδεια Βουλή, με πολύ μικρή επίσης δήλωση αριθμού ομιλητών.

Οπότε θα προσπαθήσω να αναπτύξω τα επιχειρήματα για τα οποία από την αρχή σας δηλώσαμε ότι καταψηφίζουμε το παρόν νομοσχέδιο, από την πρώτη συνεδρίαση ήδη, θεωρώντας ότι στην πραγματικότητα ο λόγος αυτός έχει απήχηση μόνο στους πολίτες και όχι στα δικά σας ώτα, γιατί έχετε λάβει ειλημμένες αποφάσεις με άλλους τρόπους και χωρίς να θέλετε στην πραγματικότητα ούτε να διαβουλευτείτε, ούτε να συζητήσετε, ούτε να μας ακούσετε.

Με τυμπανοκρουσίες λοιπόν δημαγωγικές είχατε δώσει τη δυνατότητα σε δικαστές ανωτάτων δικαστηρίων να μην διορίζονται, αλλά να εκλέγονται από τους ίδιους τους δικαστές με γνωμοδότηση. Αποδείχθηκε ότι ήταν πιο τίμιο, ωστόσο, το προηγούμενο ισχύον νομοθετικό καθεστώς, καθώς ο αυταρχικός τρόπος επιλογής ήταν τότε ευθαρσώς διατυπωμένος. Δεν χρειαζόταν να κρύβεστε πίσω από το ψεύδος της δημοκρατικής εκλογής από το ίδιο το σώμα των δικαστών.

Σίγουρα η νέα ρύθμιση που είχατε εισάγει ξεκαθάριζε ότι το αποτέλεσμα της ψηφοφορίας δικαστών για ανάδειξη της ηγεσίας των ανωτάτων δικαστηρίων ήταν απλώς γνωμοδοτικού, μη δεσμευτικού, χαρακτήρα για τη λήψη της τελικής απόφασης. Αφού παρακολουθήσαμε την τελετουργία ψηφοφορίας και περιφοράς δίκην επιταφίου της απόφασης -και μίλησε σχετικά για αυτό η κυρία Κωνσταντοπούλου- σας προκάλεσε χθες να δώσετε απαντήσεις στο κατά πόσο είναι γνωστό τελικά ποια είναι τα ονόματα των διορισμένων από το Υπουργείο Δικαιοσύνης αντιπροέδρων των ανωτάτων δικαστηρίων. Σας προκάλεσε για αυτό. Αναφερθήκατε στο ΦΕΚ, το ΦΕΚ τελικά γνωστοποιήθηκε αν και μια βδομάδα πριν είχε γνωστοποιηθεί η βούλησή σας, παρακάμπτοντας στην πραγματικότητα τη δεδηλωμένη βούληση των δικαστών. Διότι τη θέση του καταλαβόντος την πρώτη θέση στην ψηφοφορία διορίστηκε άλλος δικαστής της προτίμησης του κυρίου Υπουργού Δικαιοσύνης.

Οφείλουμε όμως να μνημονεύσουμε το όνομα του παρακαμφθέντος Αρεοπαγίτη Παναγιώτη Βενιζελέα -το έκανε και προηγούμενος αγορητής- που κατέλαβε την πρώτη θέση με πενήντα τρεις ψήφους στην ολομέλεια, τον εκλεγέντα με συντριπτική πλειοψηφία, γεγονός που αποτελεί σπάνιο φαινόμενο στην ιστορία του ανωτάτου δικαστηρίου. Οφείλουμε να μνημονεύουμε τον λόγο που ο τιμηθείς προσπεράστηκε από τον ακροβατούντα μεταξύ μιας επίφασης δημοκρατικής εκλογής και στυγνού απολυταρχισμού Υπουργό προς τον οποίο ρέπει.

Ο αξιότιμος λοιπόν κ. Βενιζελέας ήταν ο επικεφαλής της μειοψηφίας που υπερασπίστηκε τα δικαιώματα των δανειοληπτών σε εκείνη τη θρυλική απόφαση εξπρές υπέρ των funds, τη με αριθμό 1/2023. Γενναιότητα, αμεροληψία, δίκαιη κρίση, μετά λόγου νομικής γνώσης μη υποβολιμαία, μη υπαγορευόμενη από άλλους παράγοντες παρά μόνο από την έντιμη συνείδηση ετυμηγορία απαξιώνονται από εσάς και τιμωρούνται με αυτόν τον τρόπο.

Δεν θα μας προξενούσε κατάπληξη, αν ο κ. Φλωρίδης σε όμοια περίπτωση αδυνατεί να εξεύρει δικαστές του δικού σας αναστήματος, να εισαγάγει στο δικαιϊκό μας σύστημα βεβαίως τα ρομπότ που θα παράγουν αποφάσεις αρεστές σε ένα εφιαλτικό κράτος-σύστημα δικαίου που θέλει να δημιουργήσει με έγκλειστους σε σωφρονιστικά καταστήματα πολίτες ή άλλους δουλοπάροικους.

Κάπως έτσι πορευόμενοι θα συνεχίσετε να κατανέμετε τα χρήματα του Ταμείου Ανάκαμψης. Κάπως έτσι θα παραπείθετε την κοινή γνώμη ότι δεν έχετε υποκύψει στις απαιτήσεις αποίκων για νέα μνημονιακή πολιτική, αποδεχόμενοι ως μόνη λύση τα αδιέξοδα των άγονων πλειστηριασμών, τις διευκολύνσεις που παρέχετε σε εταιρείες διαχείρισης δανείων, εταιρείες ειδικού σκοπού και funds.

Ενδεικτική μάλιστα της προδιάθεσης που φύεται στην αγορά ακινήτων του μέλλοντος είναι η διάχυση στα μέσα πληροφοριών περί αριθμού κατά χιλιάδες ακινήτων που διατίθενται από τους servicers και δεν έχουν σκοπό να διακρατήσουν τα κατασχεμένα ως επαγγελματίες πωλητές. Το έγκλημα που διαπράττεται σε βάρος των υπερήμερων οφειλετών που κατέστησαν υπόχρεοι σε ληξιπρόθεσμες απαιτήσεις μη πραγματικές, απαιτήσεις που δημιουργήθηκαν από τόκους και πολλαπλασίασαν την αρχική μικρή απαίτηση σε δυσθεώρητο ποσό είναι συλλογικό. Καταλαμβάνει μια σειρά από ενέργειες με τις οποίες νομοθετείτε την αρπαγή περιουσίας και εξασφαλίζετε το καλώς πράττειν σε όσους συμπράττουν στην καταχρηστική τους πρακτική, σύμφωνα με οδηγίες της Παγκόσμιας Τράπεζας καταφανώς. Με αυτή την λογική νομοθετήθηκε και η προνομιακή κατάταξη των τραπεζών στον πίνακα κατάταξης δανειστών που θα καλυφθούν κατά προτεραιότητα από το πλειστηρίασμα πριν από το Δημόσιο, πριν από τους εργαζόμενους με το νόμο Παρασκευόπουλου επί ΣΥΡΙΖΑ.

Χρειάζεται να σας υπενθυμίσουμε ότι οι νόμοι αναλαμβάνουν μια διττή αποστολή. Από τη μια να προστατεύσουν τα δικαιώματα των πολιτών από προσβολές τρίτων, προστατευτική λειτουργία, και από την άλλη να προστατέψουν τους πολίτες από οποιαδήποτε αυθαίρετη ενέργεια του κράτους που θα περιορίσει τα δικαιώματά τους, εγγυητική λειτουργία. Και οι δύο λειτουργίες αντλούν νομιμοποίηση από το κοινωνικό συμβόλαιο όχι από την Παγκόσμια Τράπεζα, κύριοι της Κυβέρνησης.

Δρώντας χωρίς κεντρικό σχέδιο για την αναδιοργάνωση της δικαιοσύνης, καταλαβαίνετε και αποδέχεστε ως απολύτως ορθό και λογικό να μεταβιβάζετε αρμοδιότητα έκδοσης διαταγών πληρωμής στους δικηγόρους που θα στήσουν εργολαβία στα μεγάλα δικηγορικά γραφεία ορισμένοι εξ αυτών σε συνεργασία με τραπεζίτες και τους servicers, προβαίνοντας σε δικαιοδοτικές πράξεις χωρίς εγγυήσεις ανεξαρτησίας και αμεροληψίας κατά παράβαση και του Συντάγματος και του ευρωπαϊκού δικαίου για τα ανθρώπινα δικαιώματα.

Πρόκειται για ευθεία σύγκρουση καθηκόντων όταν θα συγχωρείται ο ίδιος νομικός παραστάτης της τράπεζας να εκδίδει και τον εκτελεστό τίτλο σε βάρος του αντιδίκου.

Τώρα βέβαια για εσάς είναι απολύτως λογικό, όπως και το γεύμα του Υπουργού Δικαιοσύνης που λείπει και πολλών συνοδών εκείνου στο Υπουργείο με τριάντα δημοσιογράφους που εξυμνούν τα έργα και ημέρες της Κυβέρνησής σας πριν από λίγες μέρες. Πρόκειται για άλλου τύπου συμφωνία με αυτήν των διαταγών πληρωμής, που εξασφαλίζει και ύλη και διαφήμιση πληρωμένη από το χέρι που πληρώνεται.

Με την επίδοση διαταγών πληρωμής δεύτερη φορά και μετά την πάροδο προθεσμίας ανακοπής και χωρίς την άσκηση αυτής, χωρίς δηλαδή να έχουν ασκηθεί αντιρρήσεις ως προς την απαίτηση, αυτή τη νοθευμένη, αλλοιωμένη, μεταμορφωμένη απαίτηση του ανυπαίτιου υπερήμερου και μη πραγματικού οφειλέτη τότε γίνεται περιαφή του εκτελεστηρίου τύπου, δηλαδή προχωρά η διαδικασία της αναγκαστικής εκτέλεσης σε πλειστηριασμό.

Αν χαθούν οι προθεσμίες ανακοπής κατά της διαταγής πληρωμής, δεν παρέχεται πλέον στον οφειλέτη κανένα μέσο προστασίας. Αυτό είναι ένα τεράστιο πλήγμα στον πυρήνα της παροχής έννομης προστασίας. Η Ένωση μάλιστα Δικαστών και Εισαγγελέων -και προφανώς δεν ελήφθη υπόψη η άποψή τους- σας ζήτησε επιτακτικά να ανασταλεί η εφαρμογή αυτής της διάταξης μέχρι τουλάχιστον να λάβετε τη γνώμη της ολομέλειας του Αρείου Πάγου, του Διοικητικού Τμήματος. Τους ακούτε; Τους ακούσατε;

Η απαγόρευση βεβαίως προβολής λόγων ανακοπής του 632 στην ανακοπή του 933 φέρνει τους οφειλέτες διαταγών πληρωμής σε δυσμενέστερη θέση σε σχέση με τους οφειλέτες άλλων εκτελεστών τίτλων, ενώ θα έπρεπε ο νομοθέτης που ιδίως στις διαταγές πληρωμής δίνει εκτελεστό τίτλο χωρίς προηγούμενη ακρόαση, αυτούς τους συγκεκριμένους οφειλέτες να τους έχει αν όχι σε καλύτερη τουλάχιστον στην ίδια θέση με τους υπόλοιπους. Πέραν όλων των άλλων υφίσταται και ένα ζήτημα παραβίασης της αρχής της ισότητας.

Ήταν αποκαλυπτικά όσα δήλωσε στην επιτροπή ο εκπρόσωπος της «Ενωτικής Πρωτοβουλίας Κατά των Πλειστηριασμών» Ρωμανός Αγγελής για τους ανθρώπους που πετάνε στον δρόμο οι δικοί σας εκλεκτοί, που διαχειρίζονται τα ανυπαίτια χρέη των οφειλετών με τοκογλυφικές πρακτικές, καταχρηστική συμπεριφορά, όπως στέρηση δικαιώματος επικοινωνίας, στέρηση δικαιώματος ρύθμισης της οφειλής αντί χαμηλότερου ποσού από αυτό που προκρίνουν ανελαστικά τα κοράκια και καταλήγουν σε κερδοσκοπία.

Στις 27-5-2025 αποκάλυψε ο εκπρόσωπος στη διάρκεια λοιπόν της συζήτησης ότι στο συνέδριο στο οποίο συμμετείχαν περισσότερες εταιρείες μεταξύ των οποίων εκείνες που επισπεύδουν τους παράνομους πλειστηριασμούς και πλουτίζουν με εξώσεις αναπήρων παιδιών και απλών ανθρώπων, που πετιούνται στον δρόμο με συνοπτικές διαδικασίες και τη συνδρομή των ΜΑΤ, έδωσε το παρών και συμμετείχε ο Αντιπρόεδρος της Κυβέρνησης, ο κ. Κωστής Χατζηδάκης, αναλαμβάνοντας ποιου είδους πολιτική ευθύνη πρακτικά; Είναι ο ίδιος που βράβευσε βέβαια πριν λίγες μέρες και μεγάλη εταιρεία επιχειρηματικού ομίλου σε πλήρη συστοιχία με τα συμφέροντα των τραπεζών που διαπλέκονται οι τράπεζες με τη βραβευθείσα εταιρεία, βεβαίως.

Σταματήστε λοιπόν να εργαλειοποιείτε τη νομοθεσία που χάνει την προστατευτική και εγγυητική της λειτουργία, προκειμένου να ανταλλάσσετε πολιτικοοικονομικά συμφέροντα με όσους συναλλάσσεστε κατά κατάχρηση εξουσίας, για να διατηρήστε σε αυτήν και να συνεχίσετε να χρωστάτε το χρέος μισού δισεκατομμυρίου ευρώ ανενόχλητα, το κόμμα σας.

Αντικείμενο ανάλυσης σε αυτό το συνέδριο ήταν, κατά δήλωση του εκπροσώπου της «Ενωτικής Πρωτοβουλίας Κατά των Πλειστηριασμών», οι πολύ γρήγορες διαδικασίες στους πλειστηριασμούς. Γι’ αυτό πήγε εκεί ο κ. Χατζηδάκης; Για να τους διευκολύνετε να τα κάνετε τα πράγματα πιο γρήγορα; Γι’ αυτό γίνεται όλη αυτή η σύντμηση προθεσμιών; Είναι απαίτηση των funds και των τραπεζών, που σας καλύπτουν και σας κάνουν πλάτη στο τεράστιο χρέος της Νέας Δημοκρατίας, το οποίο δεν αποπληρώνετε και δεν σας ενοχλεί κανείς εσάς;

Ξέρετε να πετάτε στον δρόμο ανθρώπους για χίλια ευρώ. Ξέρετε να συνεργάζεστε με τις τράπεζες. Ξέρετε να πηγαίνετε στο συνέδριο και να τους τιμάτε και να τους σφίγγετε το χέρι σε όλους αυτούς.

Έχει γίνει και ευρέως γνωστό και έχει δημοσιευθεί πολλές φορές ότι τα funds ζητούν την εξαίρεσή τους από την υποχρέωση για τακτοποίηση αυθαιρέτων, κάτι το οποίο υφίστανται όλοι οι Έλληνες ανεξαιρέτως, όταν αποκτήσουν το ακίνητο διά πλειστηριασμού, για να μπορούν να το πουλάνε με τις αυθαιρεσίες του. Ζητάνε επιτακτικά να εξαιρεθούν από αυτήν τη διαδικασία, να μην έχουν να πληρώνουν και έξοδα. Το παίρνουν που το παίρνουν επί πινακίου φακής, για το τίποτα, να μπορούν να το πουλάνε και να κερδοσκοπούν σε βάρος των απλών ανθρώπων που έχασαν ανυπαίτια το ακίνητό τους, αλλά να μην μπαίνουν στη βάσανο της τακτοποίησης αυθαιρέτων με τα τεράστια ποσά προστίμων που καλείτε να πληρώνονται.

Βεβαίως, η πολιτική της οικονομικής εξαθλίωσης των εξουθενωμένων πολιτών από την πολυετή κρίση λιτότητας και μνημονίων δεν εξαντλείται στις απαιτήσεις των τραπεζών και funds. Ακριβή στέγη, ανύπαρκτη στέγη, υψηλός πληθωρισμός, δυσανάλογα χαμηλοί μισθοί και συντάξεις συνθέτουν ένα παζλ άνομων ενεργειών που επισφραγίζεται με το παρόν σχέδιο νόμου, που είναι βέβαιο ότι το τραπεζικό σύστημα και η Παγκόσμια Τράπεζα έχουν παραγγείλει και προφανώς συντάξει κατά το μέρος που αφορά την αναγκαστική εκτέλεση τουλάχιστον.

Σε αυτό έρχεται να προστεθεί και η υποβάθμιση της θεσμικής ουδετερότητας του υπαλλήλου του πλειστηριασμού. Μπορεί να επιλέγει τον υπάλληλο του πλειστηριασμού ο ίδιος ο επισπεύδων, η ίδια η τράπεζα. Η υλοποίηση μιας τέτοιας επιλογής ενέχει κινδύνους εξάρτησης και δημιουργίας επαναλαμβανόμενων συνεργασιών μεταξύ λίγο γραφείων και μεγάλων οικονομικών φορέων. Κλείνετε το μάτι πρακτικά στις τράπεζες και στα funds. Επιλέξτε τον συμβολαιογράφο της επιλογής σας στην πρωτεύουσα, να πάρει εργολαβία, ό,τι έχετε και δεν έχετε να ξεσκαρτάρετε σε δικούς σας ενδεχομένως πάλι. Έτσι βοηθάτε και το ξέπλυμα μαύρου χρήματος και καθόλου δεν σας ενοχλεί.

Άλλη αρνητική συνέπεια με την κατάργηση πρακτικά του διορισμού συμβολαιογράφου από την εφετειακή περιφέρεια του τόπου του ακινήτου είναι η αποξένωση και απομάκρυνση δημοσίων λειτουργών από την περιφέρεια. Την έχετε απογυμνώσει από υπηρεσίες. Καταργήσατε υποθηκοφυλακεία, ειρηνοδικεία, εφορίες. Τώρα θα αρχίσουν να κλείνουν και τα συμβολαιογραφεία εκείνα τα οποία για κάποιο λόγο συμμετέχουν σε αυτήν τη διαδικασία. Δεν θα κρίνουμε γιατί συμμετέχουν. Αυτό είναι ένα άλλο κεφάλαιο. Το ζητούμενο είναι ότι μέχρι τώρα ο οφειλέτης μπορούσε τον φάκελό του να τον αναζητήσει στο αρχείο εκείνου του συμβολαιογράφου που ήταν κοντά στον τόπο κατοικίας του. Τώρα θα πρέπει με τη λογική που εισάγετε σε αυτό το νομοσχέδιο να αναζητείται ο συμβολαιογράφος της μεγάλης πόλης, της πρωτεύουσας. Στερείτε, συνεπώς, τη δυνατότητα να οριστεί υπάλληλος πλειστηριασμού με έδρα εφετειακή περιφέρεια που είναι εγγύτερα στον τόπο της εκτέλεσης. Αυτό δεν τεκμηριώνεται από καμία αναγκαιότητα δημοσίου συμφέροντος που να την επιβάλλει και συνιστά σαφώς μέτρο αντισυνταγματικό, εν μέρει κοινωνικά άδικο και οικονομικά επιζήμιο.

Στα συνταγματικά ζητήματα που θίγονται έχουμε παραβίαση αρχών ισότητας, αναλογικότητας, δικαιώματος δικαστικής προστασίας, δικαιώματος περιουσίας, επιβάρυνση των πολιτών που χρειάζεται να διορίζουν δικηγόρους από άλλη περιφέρεια σε πολύ μακρινή απόσταση, άνιση πρόσβαση στη διαδικασία για εκείνους τους οφειλέτες και αποδυνάμωση συνολικά του δικαιώματος δικαστικής προστασίας.

Επειδή ο χρόνος πιέζει, στη δευτερολογία μου θα αναφερθώ σε ζητήματα που ανακύπτουν με όλη αυτήν την αλλαγή που θα προκληθεί στην κατανομή ύλης στους γραμματείς δικαστικούς υπαλλήλους των δικαστηρίων που ήδη βρίσκονται σε ένα τραγικό σημείο υπερκόπωσης με την υποστελέχωση και την έλλειψη υποδομής, εξαιτίας των οποίων δεν μπορούν να ανταπεξέλθουν στις πολύ δύσκολες συνθήκες που τους έχετε επιφυλάξει ως προς τον τρόπο εργασίας τους.

Επίσης, θα αναφερθώ και στο ζήτημα των διαθηκών, γιατί είναι πάρα πολύ κακός και πρόχειρος ο τρόπος που νομοθετείτε και δυστυχώς θα δούμε στα δικαστήρια πάρα πολλές υποθέσεις να καταλήγουν εκεί εξαιτίας της άρνησης των συμβολαιογράφων να κηρύξουν κυρίες ιδιόγραφες διαθήκες και εξαιτίας του γεγονότος ότι δεν προστατεύεται ο λειτουργός σε περίπτωση που ο μη τετιμημένος σε διαθήκη προσβάλει το πρακτικό της διαθήκης που θα δημοσιεύει συμβολαιογράφος. Είναι μια πολύ πρόχειρη διάταξη, πολύ επιπόλαιη.

Και φυσικά, υπάρχουν και διατάξεις για τις οποίες έχει υποβάλει υπόμνημα ο Συνήγορος του Πολίτη. Αφορά στους έχοντες δικαιώματα στα σωφρονιστικά καταστήματα και στις επιδόσεις που γίνονται εκεί. Δεν τις έχετε λάβει υπ’ όψιν σας και εκτενέστερα θα μιλήσω και γι’ αυτά τα θέματα στη δευτερολογία μου.

Ευχαριστώ πολύ και για την ανοχή.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών κ.κ. Ελευθέριου Αυγενάκη και Νικολάου Παπαδόπουλου.

Για την πρώτη υπόθεση του συναδέλφου κ. Ελευθέριου Αυγενάκη:

Ψήφισαν συνολικά 272 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 271 Βουλευτές.

Κατά της άρσεως ασυλίας, δηλαδή ΟΧΙ, ψήφισε 1 Βουλευτής.

Συνεπώς, η αίτηση της Εισαγγελικής Αρχής γίνεται δεκτή κατά πλειοψηφία.

Για τη δεύτερη υπόθεση του συναδέλφου κ. Νικολάου Παπαδόπουλου:

Ψήφισαν συνολικά 272 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 254 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 18 Βουλευτές.

Συνεπώς, η αίτηση της Εισαγγελικής Αρχής απορρίπτεται κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

|  |  |  |  |  |  |  |
| --- | --- | --- | --- | --- | --- | --- |
| Ονοματεπώνυμο | Κ.Ο | | Εκλ. Περιφέρεια | | Ψήφος | |
| **Πράξη: Για τις αξιόποινες πράξεις της διατάραξης της λειτουργίας επιχείρησης κοινής ωφέλειας (άρθρο 168 παρ. 2 ΠΚ), της απόπειρας επικίνδυνης σωματικής βλάβης (άρθρα 42 παρ. 1, 309 - 308 παρ. 1 εδάφ. α΄ ΠΚ), της παράνομης βίας (άρθρο 330 παρ.1 ΠΚ), της απειλής (άρθρο 333 παρ. 1 εδ. α΄ ΠΚ) και της εξύβρισης (άρθρο 361 παρ. 1 εδάφ. α΄ ΠΚ), που φέρεται ότι τελέσθηκαν στον Διεθνή Αερολιμένα Αθηνών, την 28η Ιουνίου 2024. (ΣΥΝΟΛΙΚΑ ΨΗΦΟΙ: NAI:271, OXI:1, ΠΡΝ:0)** |  | |  | |  | |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | | ΛΕΣΒΟΥ | | ΝΑΙ | |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΖΑΚΥΝΘΟΥ | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | | Α΄ ΠΕΙΡΑΙΩΣ | | ΝΑΙ | |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | | ΑΧΑΪΑΣ | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΑΡΓΟΛΙΔΟΣ | | ΝΑΙ | |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | | ΚΑΣΤΟΡΙΑΣ | | ΝΑΙ | |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | | ΕΠΙΚΡΑΤΕΙΑΣ | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | | Β' ΠΕΙΡΑΙΩΣ | | ΝΑΙ | |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | | ΑΧΑΪΑΣ | | ΝΑΙ | |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΟΔΟΠΗΣ | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΡΑΚΛΕΙΟΥ | | ΝΑΙ | |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΖΑΝΗΣ | | ΝΑΙ | |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΑΡΚΑΔΙΑΣ | | ΝΑΙ | |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΡΥΛΛΑΣ ΑΝΔΡΕΑΣ | ΝΙΚΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΒΡΕΤΤΟΣ ΝΙΚΟΛΑΟΣ | ΝΙΚΗ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΓΟΛΙΔΟΣ | | ΝΑΙ | |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | | ΗΡΑΚΛΕΙΟΥ | | ΝΑΙ | |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΤΗΣ | | ΝΑΙ | |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΘΗΝΩΝ | | ΝΑΙ | |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΙΛΚΙΣ | | ΝΑΙ | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | ΘΕΣΠΡΩΤΙΑΣ | | ΝΑΙ | |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΧΑΛΚΙΔΙΚΗΣ | | ΝΑΙ | |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | | ΚΕΡΚΥΡΑΣ | | ΝΑΙ | |
| ΓΚΙΟΚΑΣ ΙΩΑΝΝΗΣ | Κ.Κ.Ε. | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | Α' ΑΘΗΝΩΝ | | ΝΑΙ | |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΚΩΝΙΑΣ | | ΝΑΙ | |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | | ΠΙΕΡΙΑΣ | | ΝΑΙ | |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΔΕΛΗΣ ΙΩΑΝΝΗΣ | Κ.Κ.Ε. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | | ΞΑΝΘΗΣ | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΕΥΚΑΔΟΣ | | ΝΑΙ | |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | | ΕΠΙΚΡΑΤΕΙΑΣ | | ΝΑΙ | |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΥΒΟΙΑΣ | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΛΕΙΑΣ | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | | ΚΕΦΑΛΛΗΝΙΑΣ | | ΝΑΙ | |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | | ΑΧΑΪΑΣ | | ΝΑΙ | |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | | Α' ΑΘΗΝΩΝ | | ΝΑΙ | |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΛΕΙΑΣ | | ΝΑΙ | |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΥΒΟΙΑΣ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΡΕΘΥΜΝΗΣ | | ΝΑΙ | |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΛΑΡΙΣΗΣ | | ΝΑΙ | |
| ΚΟΜΝΗΝΑΚΑ ΜΑΡΙΑ | Κ.Κ.Ε. | | ΛΕΣΒΟΥ | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΟΝΤΗΣ ΙΩΑΝΝΗΣ | ΑΝΕΞ. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | ΗΜΑΘΙΑΣ | | ΝΑΙ | |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΟΖΑΝΗΣ | | ΝΑΙ | |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΚΤΕΝΑ ΑΦΡΟΔΙΤΗ | Κ.Κ.Ε. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΒΟΙΩΤΙΑΣ | | ΝΑΙ | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΥΡΙΑΖΙΔΗΣ ΔΗΜΗΤΡΙΟΣ | ΑΝΕΞ. | | ΔΡΑΜΑΣ | | ΝΑΙ | |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΡΕΒΕΖΗΣ | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΚΑΔΙΑΣ | | ΝΑΙ | |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | | ΛΑΡΙΣΗΣ | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΡΙΣΗΣ | | ΝΑΙ | |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΛΙΝΟΥ ΑΘΗΝΑ | ΑΝΕΞ. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΡΑΚΛΕΙΟΥ | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΜΑΓΝΗΣΙΑΣ | | ΝΑΙ | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | | ΧΙΟΥ | | ΝΑΙ | |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΙΟΥ | | ΝΑΙ | |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΒΟΙΩΤΙΑΣ | | ΝΑΙ | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΠΑΡΑΝ ΜΠΟΥΡΧΑΝ | ΑΝΕΞ. | | ΞΑΝΘΗΣ | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΕΡΚΥΡΑΣ | | ΝΑΙ | |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΦΩΚΙΔΟΣ | | ΝΑΙ | |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | ΣΕΡΡΩΝ | | ΝΑΙ | |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΩΔΕΚΑΝΗΣΟΥ | | ΝΑΙ | |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΡΑΜΑΣ | | ΝΑΙ | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΔΡΑΜΑΣ | | ΝΑΙ | |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | | ΕΥΡΥΤΑΝΙΑΣ | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΧΑΪΑΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΑΛΚΙΔΙΚΗΣ | | ΝΑΙ | |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | | ΕΒΡΟΥ | | ΝΑΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΑΝΕΞ. | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΚΑΔΙΑΣ | | ΝΑΙ | |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΦΛΩΡΙΝΗΣ | | ΝΑΙ | |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΙΛΚΙΣ | | ΝΑΙ | |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΕΣΒΟΥ | | ΝΑΙ | |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΙΛΚΙΣ | | ΝΑΙ | |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΡΑΚΛΕΙΟΥ | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | | ΦΛΩΡΙΝΗΣ | | ΝΑΙ | |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΛΑΣΙΘΙΟΥ | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΧΑΝΙΩΝ | | ΝΑΙ | |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΓΟΛΙΔΟΣ | | ΝΑΙ | |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | | ΕΠΙΚΡΑΤΕΙΑΣ | | ΝΑΙ | |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΡΟΥΝΤΑΣ ΓΕΩΡΓΙΟΣ | ΝΙΚΗ | | ΛΑΡΙΣΗΣ | | ΝΑΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | | ΦΘΙΩΤΙΔΟΣ | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΣΙΘΙΟΥ | | ΝΑΙ | |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΓΡΕΒΕΝΩΝ | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | | ΣΑΜΟΥ | | ΝΑΙ | |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | | ΡΟΔΟΠΗΣ | | ΝΑΙ | |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΑΡΤΗΣ | | ΝΑΙ | |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | | ΙΩΑΝΝΙΝΩΝ | | ΝΑΙ | |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | | ΞΑΝΘΗΣ | | ΝΑΙ | |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΙΩΑΝΝΙΝΩΝ | | ΝΑΙ | |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΠΕΙΡΑΙΩΣ | | ΝΑΙ | |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | | ΑΧΑΪΑΣ | | ΝΑΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | | ΡΟΔΟΠΗΣ | | ΝΑΙ | |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | | ΛΑΡΙΣΗΣ | | ΝΑΙ | |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | | Α' ΑΘΗΝΩΝ | | ΝΑΙ | |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | | ΜΕΣΣΗΝΙΑΣ | | ΝΑΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΕΘΥΜΝΗΣ | | ΝΑΙ | |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΡΙΝΘΙΑΣ | | ΝΑΙ | |
| **Πράξη: Για τις τιμωρούμενες σε βαθμό πλημμελήματος αξιόποινες πράξεις: α) της διατάραξης της λειτουργίας νομικού προσώπου δημοσίου δικαίου κατά συναυτουργία (άρθρα 168 παρ. 2 εδ. α΄ και 45 ΠΚ) και β) της φθοράς ξένης ιδιοκτησίας πραγμάτων που χρησιμεύουν για κοινό όφελος, τοποθετημένων σε δημόσιο χώρο και ιδιαίτερα μεγάλης αξίας κατά συναυτουργία (άρθρα 378 παρ. 2-1 εδ. β΄- α΄ και 45 ΠΚ). (ΣΥΝΟΛΙΚΑ ΨΗΦΟΙ: NAI:254, OXI:18, ΠΡΝ:0)** |  | |  | |  | |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | | ΛΕΣΒΟΥ | | ΝΑΙ | |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΖΑΚΥΝΘΟΥ | | ΝΑΙ | |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | | Α΄ ΠΕΙΡΑΙΩΣ | | ΝΑΙ | |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | | ΑΧΑΪΑΣ | | ΝΑΙ | |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΑΡΓΟΛΙΔΟΣ | | ΝΑΙ | |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | | ΚΑΣΤΟΡΙΑΣ | | ΝΑΙ | |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | | ΕΠΙΚΡΑΤΕΙΑΣ | | ΝΑΙ | |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | | Β' ΠΕΙΡΑΙΩΣ | | ΝΑΙ | |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | | ΑΧΑΪΑΣ | | ΟΧΙ | |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΟΔΟΠΗΣ | | ΝΑΙ | |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | | ΑΙΤΩΛΟΑΚΑΡΝΑΝΙΑΣ | | ΟΧΙ | |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΡΑΚΛΕΙΟΥ | | ΝΑΙ | |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΖΑΝΗΣ | | ΝΑΙ | |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΑΡΚΑΔΙΑΣ | | ΝΑΙ | |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΒΟΡΥΛΛΑΣ ΑΝΔΡΕΑΣ | ΝΙΚΗ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΒΡΕΤΤΟΣ ΝΙΚΟΛΑΟΣ | ΝΙΚΗ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΓΟΛΙΔΟΣ | | ΝΑΙ | |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | | ΗΡΑΚΛΕΙΟΥ | | ΟΧΙ | |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΤΗΣ | | ΝΑΙ | |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΘΗΝΩΝ | | ΝΑΙ | |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΙΛΚΙΣ | | ΝΑΙ | |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | ΘΕΣΠΡΩΤΙΑΣ | | ΝΑΙ | |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΧΑΛΚΙΔΙΚΗΣ | | ΝΑΙ | |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | | ΚΕΡΚΥΡΑΣ | | ΝΑΙ | |
| ΓΚΙΟΚΑΣ ΙΩΑΝΝΗΣ | Κ.Κ.Ε. | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | Α' ΑΘΗΝΩΝ | | ΝΑΙ | |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΚΩΝΙΑΣ | | ΝΑΙ | |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | | ΠΙΕΡΙΑΣ | | ΟΧΙ | |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΔΕΛΗΣ ΙΩΑΝΝΗΣ | Κ.Κ.Ε. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | | Α' ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | | ΞΑΝΘΗΣ | | ΝΑΙ | |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΛΕΥΚΑΔΟΣ | | ΝΑΙ | |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | | ΕΠΙΚΡΑΤΕΙΑΣ | | ΝΑΙ | |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΥΒΟΙΑΣ | | ΝΑΙ | |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΛΕΙΑΣ | | ΝΑΙ | |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | | ΚΕΦΑΛΛΗΝΙΑΣ | | ΝΑΙ | |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | | ΑΧΑΪΑΣ | | ΝΑΙ | |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | | Α' ΑΘΗΝΩΝ | | ΝΑΙ | |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΛΕΙΑΣ | | ΝΑΙ | |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΥΒΟΙΑΣ | | ΝΑΙ | |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | | ΕΥΒΟΙΑΣ | | ΝΑΙ | |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΕΒΡΟΥ | | ΝΑΙ | |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | | ΙΩΑΝΝΙΝΩΝ | | ΝΑΙ | |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΡΕΘΥΜΝΗΣ | | ΝΑΙ | |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΛΑΡΙΣΗΣ | | ΝΑΙ | |
| ΚΟΜΝΗΝΑΚΑ ΜΑΡΙΑ | Κ.Κ.Ε. | | ΛΕΣΒΟΥ | | ΝΑΙ | |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΚΟΝΤΗΣ ΙΩΑΝΝΗΣ | ΑΝΕΞ. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | | ΗΜΑΘΙΑΣ | | ΝΑΙ | |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΟΖΑΝΗΣ | | ΝΑΙ | |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | | ΛΑΚΩΝΙΑΣ | | ΝΑΙ | |
| ΚΤΕΝΑ ΑΦΡΟΔΙΤΗ | Κ.Κ.Ε. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | | ΒΟΙΩΤΙΑΣ | | ΝΑΙ | |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΥΡΙΑΖΙΔΗΣ ΔΗΜΗΤΡΙΟΣ | ΑΝΕΞ. | | ΔΡΑΜΑΣ | | ΝΑΙ | |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | | ΠΡΕΒΕΖΗΣ | | ΝΑΙ | |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΚΑΔΙΑΣ | | ΝΑΙ | |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | | ΛΑΡΙΣΗΣ | | ΝΑΙ | |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΡΙΣΗΣ | | ΝΑΙ | |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΛΙΝΟΥ ΑΘΗΝΑ | ΑΝΕΞ. | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΟΧΙ | |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΗΡΑΚΛΕΙΟΥ | | ΝΑΙ | |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΟΧΙ | |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΕΠΙΚΡΑΤΕΙΑΣ | | ΝΑΙ | |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΜΑΓΝΗΣΙΑΣ | | ΝΑΙ | |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | | ΧΙΟΥ | | ΝΑΙ | |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΙΟΥ | | ΝΑΙ | |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | | Α΄ ΠΕΙΡΑΙΩΣ | | ΝΑΙ | |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΒΟΙΩΤΙΑΣ | | ΝΑΙ | |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | | ΧΑΝΙΩΝ | | ΝΑΙ | |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | | ΠΙΕΡΙΑΣ | | ΝΑΙ | |
| ΜΠΑΡΑΝ ΜΠΟΥΡΧΑΝ | ΑΝΕΞ. | | ΞΑΝΘΗΣ | | ΝΑΙ | |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΕΡΚΥΡΑΣ | | ΝΑΙ | |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΦΩΚΙΔΟΣ | | ΝΑΙ | |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | ΣΕΡΡΩΝ | | ΝΑΙ | |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | Β΄ ΔΥΤΙΚΗΣ ΑΤΤΙΚΗΣ | | ΝΑΙ | |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | | Α΄ ΘΕΣΣΑΛΟΝΙΚΗΣ | | ΟΧΙ | |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΩΔΕΚΑΝΗΣΟΥ | | ΝΑΙ | |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΔΡΑΜΑΣ | | ΝΑΙ | |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | | ΗΛΕΙΑΣ | | ΝΑΙ | |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΔΡΑΜΑΣ | | ΝΑΙ | |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΟΧΙ | |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | | ΕΥΡΥΤΑΝΙΑΣ | | ΝΑΙ | |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΧΑΪΑΣ | | ΝΑΙ | |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΧΑΛΚΙΔΙΚΗΣ | | ΝΑΙ | |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | | ΕΒΡΟΥ | | ΝΑΙ | |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | | ΚΟΖΑΝΗΣ | | ΝΑΙ | |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΑΝΕΞ. | | Β΄ ΘΕΣΣΑΛΟΝΙΚΗΣ | | ΟΧΙ | |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΑΡΚΑΔΙΑΣ | | ΝΑΙ | |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | | Β΄ ΘΕΣΣΑΛΟΝΙΚΗΣ | | ΟΧΙ | |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | | ΦΛΩΡΙΝΗΣ | | ΝΑΙ | |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΙΛΚΙΣ | | ΝΑΙ | |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΕΣΒΟΥ | | ΝΑΙ | |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΚΙΛΚΙΣ | | ΝΑΙ | |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΗΡΑΚΛΕΙΟΥ | | ΝΑΙ | |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΚΑΒΑΛΑΣ | | ΝΑΙ | |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | | ΦΛΩΡΙΝΗΣ | | ΝΑΙ | |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | ΛΑΣΙΘΙΟΥ | | ΝΑΙ | |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΧΑΝΙΩΝ | | ΝΑΙ | |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΡΓΟΛΙΔΟΣ | | ΝΑΙ | |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | | ΕΠΙΚΡΑΤΕΙΑΣ | | ΟΧΙ | |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΡΟΥΝΤΑΣ ΓΕΩΡΓΙΟΣ | ΝΙΚΗ | | ΛΑΡΙΣΗΣ | | ΟΧΙ | |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | | ΦΘΙΩΤΙΔΟΣ | | ΝΑΙ | |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΗΡΑΚΛΕΙΟΥ | | ΝΑΙ | |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | | Α΄ ΘΕΣΣΑΛΟΝΙΚΗΣ | | ΝΑΙ | |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΤΡΙΚΑΛΩΝ | | ΝΑΙ | |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | | ΛΑΣΙΘΙΟΥ | | ΝΑΙ | |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΦΘΙΩΤΙΔΟΣ | | ΝΑΙ | |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | ΠΕΛΛΗΣ | | ΝΑΙ | |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | | ΑΙΤΩΛΟΑΚΑΡΝΑΝΙΑΣ | | ΝΑΙ | |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | | ΓΡΕΒΕΝΩΝ | | ΝΑΙ | |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | | ΣΑΜΟΥ | | ΝΑΙ | |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | | ΡΟΔΟΠΗΣ | | ΝΑΙ | |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | | ΑΡΤΗΣ | | ΝΑΙ | |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | | Α' ΑΘΗΝΩΝ | | ΝΑΙ | |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΚΟΡΙΝΘΙΑΣ | | ΝΑΙ | |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | | Α' ΑΘΗΝΩΝ | | ΝΑΙ | |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | | ΙΩΑΝΝΙΝΩΝ | | ΝΑΙ | |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | | Β' ΠΕΙΡΑΙΩΣ | | ΝΑΙ | |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | | ΜΑΓΝΗΣΙΑΣ | | ΝΑΙ | |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | | ΗΜΑΘΙΑΣ | | ΝΑΙ | |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΕΠΙΚΡΑΤΕΙΑΣ | | ΝΑΙ | |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | | ΚΑΡΔΙΤΣΗΣ | | ΝΑΙ | |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | | ΞΑΝΘΗΣ | | ΝΑΙ | |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | | ΙΩΑΝΝΙΝΩΝ | | ΝΑΙ | |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Α΄ ΠΕΙΡΑΙΩΣ | | ΝΑΙ | |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | | ΑΧΑΪΑΣ | | ΟΧΙ | |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | | ΔΩΔΕΚΑΝΗΣΟΥ | | ΝΑΙ | |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | | ΡΟΔΟΠΗΣ | | ΝΑΙ | |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | | ΛΑΡΙΣΗΣ | | ΟΧΙ | |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | | ΚΥΚΛΑΔΩΝ | | ΝΑΙ | |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | | ΑΧΑΪΑΣ | | ΝΑΙ | |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | | Α' ΑΘΗΝΩΝ | | ΝΑΙ | |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | | ΛΑΡΙΣΗΣ | | ΝΑΙ | |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | | ΜΕΣΣΗΝΙΑΣ | | ΝΑΙ | |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | | ΣΕΡΡΩΝ | | ΝΑΙ | |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | | Β1' ΒΟΡΕΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | | ΕΠΙΚΡΑΤΕΙΑΣ | | ΝΑΙ | |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | | Β΄ ΘΕΣΣΑΛΟΝΙΚΗΣ | | ΝΑΙ | |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | | ΡΕΘΥΜΝΗΣ | | ΝΑΙ | |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | | Α΄ ΘΕΣΣΑΛΟΝΙΚΗΣ | | ΝΑΙ | |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | | Β3' ΝΟΤΙΟΥ ΤΟΜΕΑ ΑΘΗΝΩΝ | | ΝΑΙ | |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | | Α' ΑΝΑΤΟΛΙΚΗΣ ΑΤΤΙΚΗΣ | | ΝΑΙ | |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | | ΜΕΣΣΗΝΙΑΣ | | ΝΑΙ | |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | | Β2' ΔΥΤΙΚΟΥ ΤΟΜΕΑ ΑΘΗΝΩΝ | | ΝΑΙ | |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | | ΚΟΡΙΝΘΙΑΣ | | ΝΑΙ | |
|  |  | |  | |  | |
|  | | Άρσεις Ασυλίας | |  | |  | |
|  | |  | |  | |  | |
| Ονοματεπώνυμο - Εμπλεκόμενοι | | Πράξη για την οποία ζητείται η άρση της ασυλίας | | Αποτελέσματα | | | |
| ΑΥΓΕΝΑΚΗΣ ΕΛΕΥΘΕΡΙΟΣ | | Για τις αξιόποινες πράξεις της διατάραξης της λειτουργίας επιχείρησης κοινής ωφέλειας (άρθρο 168 παρ. 2 ΠΚ), της απόπειρας επικίνδυνης σωματικής βλάβης (άρθρα 42 παρ. 1, 309 - 308 παρ. 1 εδάφ. α΄ ΠΚ), της παράνομης βίας (άρθρο 330 παρ.1 ΠΚ), της απειλής (άρθρο 333 παρ. 1 εδ. α΄ ΠΚ) και της εξύβρισης (άρθρο 361 παρ. 1 εδάφ. α΄ ΠΚ), που φέρεται ότι τελέσθηκαν στον Διεθνή Αερολιμένα Αθηνών, την 28η Ιουνίου 2024. | | ΝΑΙ | | 271 | |
| OXI | | 1 | |
| ΠΡΝ | | 0 | |
| ΣΥΝ | | 272 | |
| ΠΑΠΑΔΟΠΟΥΛΟΣ ΝΙΚΟΛΑΟΣ | | Για τις τιμωρούμενες σε βαθμό πλημμελήματος αξιόποινες πράξεις: α) της διατάραξης της λειτουργίας νομικού προσώπου δημοσίου δικαίου κατά συναυτουργία (άρθρα 168 παρ. 2 εδ. α΄ και 45 ΠΚ) και β) της φθοράς ξένης ιδιοκτησίας πραγμάτων που χρησιμεύουν για κοινό όφελος, τοποθετημένων σε δημόσιο χώρο και ιδιαίτερα μεγάλης αξίας κατά συναυτουργία (άρθρα 378 παρ. 2-1 εδ. β΄- α΄ και 45 ΠΚ). | | ΝΑΙ | | 254 | |
| OXI | | 18 | |
| ΠΡΝ | | 0 | |
| ΣΥΝ | | 272 | |
|  | |  | |  | |  | |
|  | | Ο Πρόεδρος | |  | |  | |

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας.

Παρακαλώ, κύριε Πρόεδρε.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, με αφορμή τη συμπλήρωση σήμερα επτά χρόνων από το κρατικό έγκλημα στο Μάτι, εκεί που για μια ακόμη φορά η κραυγαλέα έλλειψη υποδομών και στοιχειώδους συντονισμού στοίχισε τη ζωή σε πάνω από εκατό ανθρώπους, θα θέλαμε να επαναβεβαιώσουμε την απόφασή μας, τη δέσμευσή μας να συνεχίσουμε τον αγώνα για την πραγματική τιμωρία των ενόχων, για τη δικαίωση των θυμάτων, πάνω απ’ όλα για την αναμέτρηση με ένα κράτος που αντιμετωπίζει ως κόστος την προστασία της ανθρώπινης ζωής. Άλλωστε, μόλις χθες είχαμε μια ακόμα μεγάλη πυρκαγιά στην Κορινθία, που απέδειξε ξανά τις ανεπάρκειες αυτού του κράτους σε μέτρα πρόληψης, σε στελέχωση υπηρεσιών, σε μέσα πυρόσβεσης, παρά τις φιέστες που στήνει κάθε τρεις και λίγο ο κύριος Πρωθυπουργός.

Μιας και υπάρχουν αυτές τις μέρες συνθήκες καύσωνα, του οποίου μάλιστα αύριο αναμένεται η κορύφωση, θέλουμε, κύριοι της Κυβέρνησης, να σας κάνουμε μια απλή ερώτηση και αν μπορείτε να απαντήσετε: Τι σας εμποδίζει, αλήθεια, να νομοθετήσετε επιτέλους -εννοώ κυρίως το Υπουργείο Εργασίας, βέβαια- την πλήρη κατοχύρωση μέτρων υγείας και ασφάλειας των εργαζομένων, ώστε να τίθενται αυτόματα σε εφαρμογή κάθε φορά που υπάρχουν στη χώρα μας τέτοιες πολύ υψηλές θερμοκρασίες; Τι σας εμποδίζει να νομοθετήστε επίσης ταυτόχρονα και την πλήρη διασφάλιση του ημερομισθίου και του ενσήμου των εργαζομένων των οποίων σταματάει η εργασία; Γιατί τους έχετε κάθε φορά να περιμένουν τις εγκυκλίους που βγαίνουν καθυστερημένα και επί της ουσίας αποτελούν απλά ευχολόγια, χωρίς έλεγχο για τη στοιχειώδη εφαρμογή τους, χωρίς ουσιαστικά μέτρα προστασίας και με πολλές εξαιρέσεις; Πώς γίνεται από τη μια να έχουμε πολυνομοθεσία και αλλαγές επί αλλαγών, όπως με το σημερινό νομοσχέδιο σας, όταν πρόκειται να εξυπηρετηθούν συγκεκριμένα -φυσικά- ισχυρά οικονομικά συμφέροντα και από την άλλη να έχουμε τέτοια απαράδεκτη κωλυσιεργία, όταν πρόκειται για ανθρώπινες ζωές;

Ρητορικό βέβαια είναι το ερώτημα, γιατί δεν πρόκειται για αντίφαση. Απλώς, η υγεία και η ασφάλεια των εργαζομένων θυσιάζονται από το κράτος σας, από την Κυβέρνησή σας, για τα κέρδη των μεγάλων επιχειρηματικών ομίλων. Και ταυτόχρονα, ετοιμάζεστε να φέρετε το νομοσχέδιο για τη δεκατριάωρη εργασία.

Αλήθεια, μπορεί κάποιος από εσάς που τα ψηφίζετε όλα αυτά να δουλεύει για δεκατρείς ώρες με σαράντα και σαράντα δύο βαθμούς κελσίου πάνω στη σκαλωσιά ή την πυρακτωμένη άσφαλτο; Γιατί δεν δοκιμάζετε, να σας δούμε;

Ή τα κέρδη τους ή οι ζωές μας! Ισχύει και εδώ. Και ευτυχώς, υπάρχουν σωματεία, υπάρχουν συνδικάτα σε αυτή τη χώρα που έχουν αναλάβει συγκεκριμένη δράση. Γιατί αν περίμεναν από εσάς…

Πάμε τώρα στο προκείμενο. Ο βαθιά ταξικός χαρακτήρας της πολιτικής σας φανερώνεται και στο σημερινό νομοσχέδιο για τις αλλαγές στον Κώδικα Πολιτικής Δικονομίας. Σπεύδετε να ανταποκριθείτε στις κατευθύνσεις της Ευρωπαϊκής Ένωσης και τα προαπαιτούμενα του Ταμείου Ανάκαμψης, δηλαδή τις επιταγές του κεφαλαίου, των τραπεζών, των funds, προκειμένου να καταστεί η Δικαιοσύνη πυλώνας εμπιστοσύνης για τις μεγάλες επενδύσεις, όπως λέτε.

Σε αυτόν τον στόχο δεν είστε μόνοι σας. Τον έχετε υπηρετήσει χέρι - χέρι όσοι κυβερνήσατε μέχρι σήμερα με σειρά αλλαγών στο σύστημα απονομής της αστικής Δικαιοσύνης, με τον Κώδικα Πολιτικής Δικονομίας να αποτελεί το πλέον χαρακτηριστικό παράδειγμα.

Μια και είναι στην επικαιρότητα τώρα η συζήτηση για το τι έγινε τον Ιούλιο του 2015, θα θυμίσω ότι ήταν ακριβώς σαν σήμερα, πριν δέκα χρόνια ακριβώς, στις 23 Ιουλίου του 2015 -πώς τα φέρνει, αλήθεια, η ζωή καμιά φορά;-, όταν η κυβέρνηση ΣΥΡΙΖΑ-ΑΝΕΛ έφερνε μεγάλες αντιδραστικές τομές στον Κώδικα Πολιτικής Δικονομίας ως ένα επιτακτικό τότε μνημονιακό μέτρο, για την ακρίβεια προαπαιτούμενο του τρίτου μνημονίου, της καλύτερης συμφωνίας που, όπως λέτε τώρα, πετύχατε μετά από εκείνο το δημοψήφισμα - απάτη του ελληνικού λαού.

Μάλιστα, το ψηφίσατε, κύριοι του ΣΥΡΙΖΑ και της Νέας Αριστεράς σήμερα, αυτούσιο, όπως είχε ετοιμαστεί από την προηγούμενη κυβέρνηση της Νέας Δημοκρατίας και του ΠΑΣΟΚ, στο όνομα των ασφυκτικών χρονικών περιθωρίων στις διαπραγματεύσεις με τους Θεσμούς.

Φυσικά, και αυτό το μνημονιακό μέτρο, όπως και όλα τα άλλα, έμεινε, παγιώθηκε και ξεδίπλωσε σε βάθος χρόνου τις αρνητικές του συνέπειες σε βάρος των εργατικών λαϊκών στρωμάτων που αναγκάζονται να προσφεύγουν στη Δικαιοσύνη, όπως φυσικά και σε βάρος της πλειοψηφίας των εργαζομένων στον χώρο της Δικαιοσύνης.

Ποια είναι λοιπόν τα υλικά της συνταγής που προκρίνουν σήμερα μονοπωλιακοί όμιλοι, ο ΣΕΒ, η Ευρωπαϊκή Ένωση για την ακόμα μεγαλύτερη προσαρμογή της αστικής Δικαιοσύνης στις στρατηγικές ανάγκες του κεφαλαίου, που την ενισχύει η Κυβέρνηση της Νέας Δημοκρατίας ακόμα περισσότερο με το συγκεκριμένο νομοσχέδιο;

Μιλάτε για επιτάχυνση. Στην πραγματικότητα, το ερώτημα είναι: Επιτάχυνση για ποιον; Γιατί επιτάχυνση χωρίς ούτε να προσλαμβάνετε περισσότερους δικαστές, ούτε δικαστικούς υπαλλήλους, ούτε φυσικά να βελτιώνετε τις υποδομές σε πολλά δικαστήρια της χώρας, όπου η κατάσταση είναι πραγματικά τριτοκοσμική, πώς θα γίνει αυτό; Τον κύκλο σίγουρα δεν μπορείτε να τον τετραγωνίσετε.

Άρα, η επιτάχυνσή σας σημαίνει εντατικοποίηση, ασφυκτικές προθεσμίες, αύξηση του κόστους προσφυγής με παράβολα και κάθε είδους επιβαρύνσεις. Σημαίνει συρρίκνωση των όποιων δικονομικών δικαιωμάτων έχουν απομείνει και πάει λέγοντας. Αυτό κάνετε και με τις νέες ασφυκτικές προθεσμίες και με το όριο σελίδων στα δικόγραφα ενώπιον του Αρείου Πάγου, τους ηλεκτρονικούς φακέλους, τη συρρίκνωση της ζωντανής εξέτασης των μαρτύρων.

Προετοιμάζετε ταυτόχρονα το νέο τοπίο της σύγχρονης Δικαιοσύνης στη νέα ψηφιακή εποχή σε ένα σύστημα απονομής αποστειρωμένο, ψηφιακά πλέον γραφειοκρατικό, για να εφαρμόζονται απαρέγκλιτα και αποτελεσματικά οι αντιλαϊκοί σας νόμοι, για να κρίνονται νόμιμα και συνταγματικά τα μνημόνια, οι πλειστηριασμοί της λαϊκής κατοικίας από τους λεγόμενους servicers, τα ιδιωτικά πανεπιστήμια και ούτω καθεξής, ενώ δίνετε νέα πεδία για να κερδοφορούν οι μεγάλες δικηγορικές εταιρείες και οι πελάτες τους.

Με την ιδιωτικοποίηση ακόμα μεγαλύτερου μέρους της Δικαιοσύνης, με την επιπλέον μεταφορά της δικαστηριακής ύλης σε δικηγόρους και συμβολαιογράφους, στην πραγματικότητα στρώνετε ακόμα καλύτερα το έδαφος στις τράπεζες και τα funds για μαζικές κατασχέσεις και ηλεκτρονικούς πλειστηριασμούς της λαϊκής κατοικίας. Διαμορφώνετε έναν ακόμα πιο αποτελεσματικό και γρήγορο μηχανισμό για κατασχέσεις και πλειστηριασμούς για την αρπαγή της λαϊκής στέγης.

Και είναι ενθαρρυντικό ότι κάθε μέρα σωματεία, το ΠΑΜΕ, φορείς μαζικοί του λαϊκού κινήματος, ολόκληρες εργατικές γειτονιές, με επικεφαλής όλους τους Βουλευτές και τις Βουλευτίνες του ΚΚΕ σε όλη την Ελλάδα, αποτρέπουν τέτοιους πλειστηριασμούς, μπαίνουν μπροστά, βρίσκονται εκεί έξω στους δρόμους του αγώνα. Και βέβαια, δεν ξημεροβραδιάζονται εδώ μέσα στη Βουλή, με την ωραία ψύξη που έχει, για να κάνουν κοινοβουλευτικά σόου χάριν της τηλεθέασης ή ενός ψευδεπίγραφου αποπροσανατολιστικού καυγά, ούτε νομιμοποιούν με την παρουσία τους διαδικασίες – παρωδία, όπως η χθεσινή με την Προανακριτική του Καραμανλή.

Τονίζουμε ξανά ότι ειδικά η έκδοση διαταγών πληρωμής, δηλαδή τίτλων για πλειστηριασμούς από δικηγόρους, που φέρνετε είναι μία πάρα πολύ επικίνδυνη εξέλιξη και είναι και μια προσπάθεια εξαγοράς, ιδιαίτερα των σκληρά εργαζόμενων δικηγόρων, που στενάζουν και αυτοί από την υπέρογκη φορολογία, από την ακρίβεια, συνολικά από την αντιλαϊκή πολιτική.

Ανοίγει τον δρόμο να εκδίδονται πλέον μέσα στα γραφεία των ίδιων των τραπεζών και των εισπρακτικών εταιρειών και συνδυάζεται με τις νέες αλλαγές στην αναγκαστική εκτέλεση, όπως ο περιορισμός των λόγων ανακοπής, η απελευθέρωση της τοπικής αρμοδιότητας των συμβολαιογράφων και ούτω καθεξής με τη νέα fast track διαδικασία της πλατφόρμας για την εκδίκαση των εκκρεμών ανακοπών.

Οι όποιες νομοτεχνικές βελτιώσεις που φέρατε κατά τη διάρκεια της συζήτησης, όχι μόνο δεν αλλάζουν την ουσία και τον πυρήνα του νομοσχεδίου, αλλά φανερώνουν και ένα υποκριτικό παζάρι στις πλάτες του ελληνικού λαού, της πλειοψηφίας των δικηγόρων και των εργαζομένων στη Δικαιοσύνη.

Μπορείτε, όμως, να ζητήσετε τα εύσημα από τις τράπεζες, τα funds, τα «κοράκια», που τα ζητούσαν αυτά όλο το προηγούμενο διάστημα για να κινηθεί –έλεγαν- η αγορά ακινήτων από τους πλειστηριασμούς. Γι’ αυτούς το δίκαιο έγινε πράξη για μια ακόμα φορά, για να θυμηθούμε εδώ μέσα και κάτι γνωστές ατάκες που διάφοροι έχετε πει εδώ μέσα από το Βήμα της Βουλής.

Είναι δίκαιο όμως μόνο για το κεφάλαιο, είναι δίκαιο μόνο για τους επενδυτές, για τις τράπεζες, για τους ομίλους, για τις μεγάλες δικηγορικές εταιρείες. Αυτό ήταν και θα είναι άλλωστε πάντα σε αυτές τις συνθήκες το περιβόητο κράτος δικαίου που παπαγαλίζετε όλοι και όλες σας εδώ μέσα, Κυβέρνηση και βολική αντιπολίτευση, στο σημερινό σύστημα συνολικής αδικίας.

Είναι άδικο για τους πολλούς, τους εργαζόμενους και τα λαϊκά στρώματα που αναγκάζονται να προσφεύγουν σε μια ολοένα και πιο εχθρική γι’ αυτούς δικαιοσύνη. Είναι άδικο για την πλειοψηφία των δικηγόρων με τα χαμηλότερα εισοδήματα που συνθλίβονται σε εντατικούς ρυθμούς δουλειάς, μ’ ένα εισόδημα που καταληστεύεται πάλι από τους φόρους και από τις τεράστιες ασφαλιστικές εισφορές.

Χείρα βοηθείας σάς απλώνει φυσικά και ένα τμήμα της δικαιοσύνης, τα ανώτατα δικαστήρια που ικανοποιούν συνεχώς τις ορέξεις των αρπακτικών για να βάζουν στο χέρι τα σπίτια του λαού. Και επειδή καπνός δεν υπάρχει χωρίς φωτιά, σας λέμε και από αυτό εδώ το Βήμα να μην τολμήσετε με την αναμενόμενη απόφαση του Αρείου Πάγου να επιτρέψετε στα funds και στις τράπεζες να ρίχνουν στο κεφάλι εκατοντάδων χιλιάδων νοικοκυριών υπέρογκες δόσεις, όπως διαρρέουν άλλωστε ήδη διάφορα δημοσιεύματα. Να ψηφίσετε τώρα την τροπολογία που είχε καταθέσει το ΚΚΕ για την προστασία της κύριας κατοικίας, που έχει υπαχθεί σε ρύθμιση, από την αύξηση των επιτοκίων. Να ικανοποιήσετε τώρα τα δίκαια αιτήματα των εργαζομένων και του λαού για απαγόρευση πλειστηριασμών και προστασία της λαϊκής κατοικίας, για κατάργηση του απαράδεκτου Δικαστικού Χάρτη και του αντιδραστικού Κώδικα Πολιτικής Δικονομίας, για γενναίες προσλήψεις ανθρώπινου δυναμικού στα δικαστήρια και σύγχρονες υποδομές.

Το πώς αντιλαμβάνεστε βέβαια εσείς το δίκαιο το αποδείξατε περίτρανα και χθες με την ψηφοφορία-παρωδία για το πόρισμα της συγκάλυψης, μετά από μια Προανακριτική-καρικατούρα που στήσατε για τον Υπουργό σας Καραμανλή για το έγκλημα των Τεμπών. Το αποδεικνύετε και με τις μεθοδεύσεις σας για το σκάνδαλο του ΟΠΕΚΕΠΕ, όπου πάτε να διαγράψετε επί της ουσίας τη δικογραφία που έχει έρθει στη Βουλή και τις ευθύνες των Υπουργών σας, αρνούμενοι τη συγκρότηση Προανακριτικής Επιτροπής.

Το ΚΚΕ κατέθεσε χθες το ολοκληρωμένο σκεπτικό του για τις πολιτικές και ποινικές ευθύνες και ζητά τη συγκρότηση Προανακριτικής Επιτροπής για τους πρώην Υπουργούς Βορίδη και Αυγενάκη, για τη διερεύνηση των αδικημάτων της συνέργειας και ηθικής αυτουργίας σε απιστία τελεσθέντων από κοινού και κατ’ επανάληψη κακουργηματικού χαρακτήρα. Σας καλούμε να σταματήσετε τα παιγνίδια και να κάνετε δεκτή την πρόταση αυτή, όπως είναι το αίτημα σύσσωμου του ελληνικού λαού. Θα τα πούμε βέβαια πιο αναλυτικά και την ερχόμενη εβδομάδα για τα συγκεκριμένα.

Κυρίες και κύριοι, κλείνοντας επιτρέψτε μου μια σύντομη αναφορά στα ζητήματα της λεγόμενης εξωτερικής πολιτικής, αν και μόνο εξωτερική δεν είναι αυτή, ιδιαίτερα σήμερα, με τη χώρα μας να εμπλέκεται με ευθύνη της Κυβέρνησης πολύ βαθιά σε επικίνδυνους ανταγωνισμούς και στους πολέμους που είναι σε εξέλιξη. Και μη μας ρωτήσετε πάλι πού βλέπουμε την εμπλοκή. Η ίδια η Αναπληρώτρια Γενική Γραμματέας του ΝΑΤΟ, μιλώντας μάλιστα στην «Καθημερινή», μίλησε για τον ορατό ρόλο της Ελλάδας στη νότια πτέρυγα του ΝΑΤΟ, λέγοντας ότι έχετε προσφέρει υποστήριξη στον πόλεμο στην Ουκρανία με διάφορους τρόπους και για την εκπαίδευση πιλότων F-16 και είπε: «Ξέρουμε ότι μπορούμε να υπολογίζουμε στις δυνάμεις σας, ειδικά τώρα που προχωρούμε σε νέο πρόσθετο εκσυγχρονισμό». Κλείνουν τα εισαγωγικά, δικά της λόγια.

Βλέπετε πώς σας «καρφώνουν» οι σύμμαχοί σας, ενώ εσείς δεν βγάζετε τσιμουδιά ή λέτε άλλα αντ’ άλλων εδώ μέσα; Εδώ πρέπει να απαντήσετε στον ελληνικό λαό τι είναι αυτό στο οποίο υπολογίζουν οι νατοϊκοί. Είναι αεροσκάφη; Μήπως είναι πύραυλοι Patriot τώρα που και ο Τραμπ έχει δώσει το πράσινο φως και αναζητούνται πρόθυμοι;

Πρέπει επίσης να μιλήσετε υπεύθυνα στον ελληνικό λαό για το πού πηγαίνει το πράγμα με το Κυπριακό. Τόσο οι προκλήσεις Ερντογάν στα κατεχόμενα ανήμερα της επετείου της τουρκικής εισβολής όσο και το περιβάλλον στο οποίο έγινε η άτυπη πενταμερής στη Νέα Υόρκη δείχνουν ότι δεν έχει καμία επαφή με την πραγματικότητα ο εφησυχασμός που καλλιεργείται, ούτε βέβαια οι φρούδες ελπίδες για «παράθυρο» ευκαιρίας για λύση. Εδώ βλέπουμε την Τουρκία να μιλά πλέον μόνο για δύο κράτη και να μη συζητά τίποτε άλλο, ενώ το πιο ανησυχητικό είναι ότι η λεγόμενη διεθνής κοινότητα και οι ισχυροί σύμμαχοί σας κατά τα άλλα βέβαια, έχουν ουσιαστικά διαγράψει τον αληθινό χαρακτήρα του Κυπριακού ως διεθνούς προβλήματος ξένης εισβολής και κατοχής.

Όλες αυτές και πολλές ακόμα επικίνδυνες εξελίξεις στη Μέση Ανατολή, στις σχέσεις με τη Λιβύη κλπ. δεν μπορείτε να τις κρύψετε κάτω από το χαλί με τους διάφορους πανηγυρισμούς για την οριοθέτηση δύο θαλάσσιων πάρκων, πόσω μάλλον που κι αυτά ήταν «κουτσουρεμένα» σε σχέση με τις αρχικές σας διακηρύξεις, ενώ με τις ανακοινώσεις σας σπεύσατε να δείξετε την πρόθεσή σας για επικίνδυνες διευθετήσεις που ξέρουμε καλά ότι δρομολογούνται εντός του νατοϊκού πλαισίου.

Σταματήστε τον εφησυχασμό, σταματήστε την παραπλάνηση και πάνω απ’ όλα σταματήστε την εμπλοκή της Ελλάδας σε αυτό το ιμπεριαλιστικό μακελειό. Σε αντίθετη περίπτωση οι ευθύνες σας θα είναι ιστορικές.

Χαίρετε!

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο για μια παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Η Πρόεδρος της Πλεύσης Ελευθερίας έχει τον λόγο για πέντε λεπτά για μια παρέμβαση.

Κυρία Πρόεδρε, θα παρακαλούσα οι παρεμβάσεις να γίνονται από της θέσεώς σας και όχι από του Βήματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ποιον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Γι’ αυτό λέγονται παρεμβάσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Κανονισμός λέει ότι ο Πρόεδρος μιλάει πάντοτε από το Βήμα.

**ΠΡΟΕΔΡΕΥΩΝ (Γεώργιος Γεωργαντάς):** Μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το λέω για τους πολίτες. Όταν ήμουν Πρόεδρος της Βουλής ανέφερα και τα άρθρα του Κανονισμού και έτσι αρκετοί πολίτες, σε αντίθεση με την παραπλάνηση που επέρχεται απ’ ό,τι λέει ο εκάστοτε Προεδρεύων προσπαθώντας να διαχειριστεί τις εντυπώσεις, καταλάβαιναν και τι γίνεται στη Βουλή και ποια είναι τα δικαιώματα και ποιες είναι οι υποχρεώσεις και αν είναι αντικοινοβουλευτικό να είσαι εδώ και να εκπροσωπείς τους πολίτες ή αν είναι αντικοινοβουλευτικό να εισπράττεις αποζημιώσεις και να είσαι άφαντος και απών.

Είναι λοιπόν κατά την άποψή μου αντικοινοβουλευτικό την ώρα που ζητώ ως Αρχηγός κόμματος, όπως προβλέπεται και όπως πάντα γίνεται, να κάνω την παρέμβασή μου, να προσπαθεί το Προεδρείο να μειώσει την παρέμβαση λέγοντας «στη θέση σου και από τη θέση σου». Κατά τη γνώμη μου, όλο αυτό το οποίο γίνεται είναι ακραία απρεπές, όπως ακραία απρεπής ήταν η συμπεριφορά Βουλευτή που προέρχεται από τους Σπαρτιάτες, τώρα στηρίζει την Κυβέρνηση και είπε πόσο καλά τα κάνει η Κυβέρνηση στον τομέα των μεταφορών και των σιδηροδρόμων, συνεχάρη και τον κ. Κυρανάκη και γι’ αυτό δεν πείραξε που με καθύβρισε μέσα στη Βουλή. Απλώς του είπαν «εντάξει, ησυχάστε, να διαγραφεί από τα Πρακτικά».

Το πώς διαχειρίζεται λοιπόν τις εντυπώσεις ένα ολόκληρο σύστημα το οποίο υπάρχει χρόνια και κάποιοι το τροφοδοτούν χρόνια και κάποιοι το ανέχονται χρόνια και κάποιοι το υποστηλώνουν χρόνια και κάποιοι εν πάση περιπτώσει δεν έχουν να επιδείξουν τι έκαναν για να πέσει αυτό το σύστημα, είναι ένα πολύ μεγάλο ζήτημα.

Ζήτησα τον λόγο για παρέμβαση, όπως δικαιούμαι και ο Κανονισμός ορίζει ότι ο Πρόεδροι των Κοινοβουλευτικών Ομάδων μπορούν πάντοτε να μιλούν από το Βήμα. Έτσι λέει ο Κανονισμός. Βέβαια και τον Κανονισμό μπορούμε να τον διαστρέφουμε για να παράξουμε εντυπώσεις. Ο Κανονισμός επίσης λέει ότι οι πρώην Πρόεδροι της Βουλής έχουν το δικαίωμα ανά πάσα στιγμή να παίρνουν τον λόγο για δώδεκα λεπτά. Τον διαστρέφουμε και αυτόν για να δημιουργήσουμε εντυπώσεις.

Ο Κανονισμός λέει για κάθε άρθρο του νομοσχεδίου υπάρχει χρόνος ομιλίας τεσσάρων λεπτών. Εδώ είναι 170 άρθρα. Το διαστρέφουμε κι αυτό και λέμε 15 λεπτά ο εισηγητής. Το 4 λεπτά επί 170 άρθρα δεν κάνει 15 λεπτά. Έτσι, λοιπόν, διαχειρίζεστε. Γιατί και οι 5-6 που έρχεστε κουράζεστε να έρχεστε και δε θέλετε ούτε να μας ακούτε, ούτε να υπάρχει η Βουλή. Και υπάρχουν και κάποια πρόθυμα κοντύλια, που παίρνουν κονδύλια προφανώς και γράφουν «κουράζεται το Κοινοβούλιο, ταλαιπωρείται». Ποιο Κοινοβούλιο ταλαιπωρείται; Το μονίμως άδειο; Ταλαιπωρείστε που είμαστε εδώ και ασκούμε αντιπολίτευση; Τι να κάνουμε; Αυτή είναι η δημοκρατία.

Σας πείραξαν οι αναφορές στην εσχάτη προδοσία. Βασική έκφανση του άρθρου 134 είναι η διατάραξη των θεμελιωδών αρχών του πολιτεύματος μεταξύ των οποίων είναι η ύπαρξη αντιπολίτευσης και ο πολυκομματισμός. Εσείς αυτά δεν θέλετε.

Ο κ. Φλωρίδης πάλι έφυγε επιβεβαιώνοντας ακριβώς ότι από τότε που του διαμήνυσα ότι θα μηνυθεί, φεύγει και κόβει λάσπη. Και ορθώς ενδεχομένως πράττει. Όμως σήμερα είναι μια μέρα που προσκαλεί σε αναφορά στις ευθύνες που υπάρχουν και τις ποινικές και τις πολιτικές. Και σήμερα είναι και μία μέρα ειλικρίνειας. Συμπληρώνονται 7 χρόνια από το έγκλημα στο Μάτι. Επτά χρόνια από το 2018. Είναι ηχηρή η απραξία και των κυβερνήσεων και των αντιπολιτεύσεων. Από την πρώτη στιγμή ήμουνα στο πλευρό των θυμάτων και των ανθρώπων που κάηκαν οι δικοί τους άνθρωποι ζωντανοί, κάηκαν τα σπίτια τους, κάηκαν οι περιουσίες τους, στιγματίστηκε μια ολόκληρη κοινότητα. Τότε στοχοποιήθηκε όλη η κοινότητα του Ματιού, του Νέου Βουτζά, της Ραφήνας. Και τότε υπήρχαν κάποια μέσα που έδειχναν τις πρωτοβουλίες Κοντονή -αυτός ήταν τότε Υπουργός Δικαιοσύνης- ο οποίος έκανε παρεμβάσεις στην τότε εισαγγελέα του Αρείου Πάγου την Ξένη Δημητρίου-Βασιλοπούλου η οποία κατά παραγγελία και κατά προτεραιότητα ζητούσε τη διερεύνηση των αυθαίρετων. Και πηγαίναν οι κάμερες να δείχνουν την κατεδάφιση των αυθαιρέτων. Και τότε γινόταν τεράστια, τρομακτική διαχείριση της επικοινωνίας. Και όταν άλλαξε η κυβέρνηση το 2019 δεν καταθέσατε, κύριοι, ούτε πρόταση για εξεταστική επιτροπή για το Μάτι, ούτε πρόταση για προανακριτική επιτροπή για το Μάτι.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Εγώ κατέθεσα μαζί με τον Διαμαντή Καραναστάση στις 6 Αυγούστου του 2018, 12 μέρες μετά από το έγκλημα, μηνυτήρια αναφορά για κακουργήματα κατά παντός υπευθύνου και κατά όλων των υπευθύνων κυβερνητικών, υπηρεσιακών, υπαιτίων. Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μετά από δύο μήνες καταθέσαμε και υπόμνημα με πάρα πολλούς φακέλους που συγκεντρώσαμε με όλα τα στοιχεία που αλλιώς δεν θα συγκεντρώνονταν. Γιατί ωραία είναι τα λόγια αλλά τι κάνει κανείς για να τιμωρηθούν οι ένοχοι;

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαι μέχρι σήμερα καθημερινά στο πλευρό των ανθρώπων. Έχω να πω ότι και αυτούς τους έχετε προδώσει. Με μια στημένη δίκη κρίθηκαν σαν πλημμέλημα εκατόν τέσσερις επιβεβαιωμένοι νεκροί και ταυτοποιημένοι. Σαν τροχαίο, δηλαδή χωρίς θύματα. Σαν πλημμελήματα κρίθηκαν αυτά που ήταν στην πραγματικότητα κακουργήματα. ο τότε ανακριτής, ένα ηρωικό κατά την άποψή μου πρόσωπο στη δικαιοσύνη, τρεις φορές ζήτησε να χαρακτηριστεί το έγκλημα ως κακούργημα και τρεις φορές του το απέρριψαν κάποιοι πρόθυμοι εισαγγελείς. βρέθηκαν τρεις δικαστές που είπαν και αυτοί «είναι κακούργημα». Το Συμβούλιο Πλημμελειοδικών Αθηνών. Και βρέθηκε ένας άλλος πρόθυμος εισαγγελέας –Μεϊδάνης που δεν είχε καμία σχέση με τη δικογραφία- και είπε «κάνω έφεση, είναι πλημμέλημα». Και βρέθηκαν άλλοι πιο πρόθυμοι δικαστές και είπαν «δεν μπορεί να κρίνει κανείς στο στάδιο αυτό αν είναι κακούργημα ή πλημμέλημα». Την τελική ταφόπλακα την έβαλε ο δικός σας εισαγγελέας του Αρείου Πάγου, ο Ντογιάκος, που απέρριψε την αίτηση που κάναμε για να χαρακτηριστεί κακούργημα αυτό που είναι πράγματι κακούργημα.

Αλλά και εσείς, κύριοι της Αντιπολίτευσης, γιατί τόση σιωπή; Εμείς προτείναμε και την περασμένη Πέμπτη στη Διάσκεψη των Προέδρων, σήμερα που είναι αυτή η επέτειος να γίνει μια ειδική επετειακή αναφορά και να ασχοληθεί η Βουλή με το έγκλημα στο Μάτι. Και το απορρίψατε όλοι. Δεν υπήρξε ούτε ένας, από καμία κοινοβουλευτική ομάδα που να υποστήριξε την πρόταση αυτή. Γιατί; Είναι βολικό τελικά να παραμένουν οι εκκρεμότητες και σιγά σιγά να διαχέεται και να θάβεται η αλήθεια;

Κύριε Υφυπουργέ, η Πλεύση Ελευθερίας κατέθεσε πριν από περισσότερο από ενάμιση μήνα μία πρόταση νόμου. Την καταθέσαμε όλοι μας στην Κοινοβουλευτική Ομάδα. Είναι στη μνήμη των θυμάτων του Ματιού και στη μνήμη ειδικά των αόρατων παιδιών του Ματιού. Ξέρετε υπάρχουν εννέα παιδιά θύματα που δεν τα εκπροσώπησε κανείς στη δίκη γιατί δεν είχαν τον απαιτούμενο βαθμό συγγένειας οι επιζώντες συγγενείς τους. Κατέθεσε επιστολή στον Πρωθυπουργό ο Άρης Χερουβείμ που δεν κατάφερε να εκπροσωπήσει στη δίκη ως πολιτική αγωγή, ως υποστήριξη της κατηγορίας, τα δίδυμα ανιψάκια του, αυτά τα δύο αγγελούδια, αυτά τα δύο πεντάχρονα κοριτσάκια που κάηκε μαζί τους η μητέρα τους, η γιαγιά τους και δεν είχαν πατέρα. Μοναδικός συγγενής ο θείος. Δεν εκπροσωπήθηκαν στη δίκη. Έκανε επιστολή στον Πρωθυπουργό ο Άρης Χερουβείμ. Και τον παρακάλεσε να πάρει αυτήν την πρωτοβουλία για να μην υπάρξουν ποτέ ξανά αόρατα παιδιά. Και δεν ήταν μόνο παιδιά αόρατα. Και άλλοι άνθρωποι, όπως ο Γιώργος Καΐρης δεν μπόρεσε να εκπροσωπήσει τη σύντροφό του και μητέρα του παιδιού του γιατί δεν είχαν τυπικά γάμο. Οι πιο οικείοι άνθρωποι δεν μπόρεσαν να εκπροσωπήσουν τους δικούς τους ανθρώπους θύματα ενός εγκλήματος που μένει ατιμώρητο.

Εμείς καταθέσαμε, λοιπόν, πρόταση νόμου από τις 2 Ιουνίου του 2025. Ένα άρθρο έχει. Δεν είναι δύσκολο από τη μελετήσετε. «Προς αντιμετώπιση αρρύθμιστων περιπτώσεων που αφορούν την υποστήριξη της κατηγορίας προστίθενται τα εξής εδάφια στο άρθρο 63. Ειδικώς, σε περιπτώσεις κατά τις οποίες από την τέλεση του εγκλήματος έχει επέλθει ο θάνατος του παθόντος, το δικαίωμα προς υποστήριξη της κατηγορίας παρέχεται στους εγγύτερους εν ζωή συγγενείς του. Ομοίως σε περίπτωση θανάτου στην έννοια του συγγενούς και δικαιούμενου να παραστεί προς υποστήριξη της κατηγορίας συμπεριλαμβάνεται ο σύντροφος ζωής ή η σύντροφος ζωής ακόμη και αν δεν συνδέεται με το θύμα με δεσμούς αγχιστείας ή σύμφωνο συμβίωσης».

Γιατί είναι τόσο δύσκολο; Και εσείς της αντιπολίτευσης γιατί δεν λέτε λέξη; Γιατί δεν το στηρίζετε; Διατάξεις επί διατάξεων φέρνετε με ρυθμίσεις και διευθετήσεις. Αυτό το απλό, να μην ξαναμείνουν ανεκπροσώπητοι νεκροί-θύματα κρατικών εγκλημάτων, γιατί δεν το δέχεστε; Έχει, εξάλλου, συνταχθεί από τις 10 Ιουνίου και η Έκθεση του Γενικού Λογιστηρίου του Κράτους –βέβαια, ήταν πιο απασχολημένος ο κ. Φλωρίδης να μου επιτίθεται- που λέει ότι δεν προκαλεί καμία δημοσιονομική επιβάρυνση στο ελληνικό δημόσιο. Μάλιστα, μπορεί να αποφέρει και έσοδα, λέει το Γενικό Λογιστήριο του Κράτους, από τα παράβολα της υποστήριξης της κατηγορίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ολοκληρώνω, κύριε Πρόεδρε. Σε μισό λεπτό θα έχω ολοκληρώσει και ευχαριστώ.

Γιατί δεν το δέχεστε;

Καταθέτω στα Πρακτικά την πρότασή μας.

Καταθέτω, επίσης, στα Πρακτικά την πρώτη μου επίκαιρη ερώτηση με τίτλο «Ποτέ ξανά» ως Προέδρου της Κοινοβουλευτικής Ομάδας της Πλεύσης Ελευθερίας και σας καταθέτω την ειλικρινή απορία μου, αλλά και πρόσκλησή μου, αυτήν τη δίκαιη λύση, αυτήν την δίκαιη διάταξη, που η δικαιοσύνη και η ανθρωπιά και το φιλότιμο υπαγορεύουν, να την υιοθετήσετε, να την υποστηρίξετε.

Σας ευχαριστώ.

(Στο σημείο αυτό η Πρόεδρος της Πλεύσης Ελευθερίας, κυρία Ζωή Κωνσταντοπούλου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Πρόεδρε.

Θα συνεχίσουμε με δύο ομιλητές και αμέσως μετά θα πάρει τον λόγο ο Υπουργός. Δηλαδή θα συνεχίσουμε με τον κ. Μαρκογιαννάκη και με τον κ. Μουλκιώτη.

Ελάτε, κύριε Μαρκογιαννάκη, έχετε τον λόγο για επτά λεπτά.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η λειτουργία της δικαιοσύνης αποτελεί κρίσιμο δείκτη για μία ευνομούμενη δημοκρατική πολιτεία. Στη δικαιοσύνη καταφεύγουν οι πολίτες για να λύσουν τις διαφορές τους με το κράτος ή και με τους συμπολίτες τους όποτε παρουσιάζεται μία τέτοια ανάγκη. Από αυτήν αναζητούν το δίκιο τους ή και την προστασία τους από την καταπάτηση δικαιωμάτων τους ή την άδικη ζημία. Αν λοιπόν η λειτουργία της δικαιοσύνης εν όλω συνιστά κρίσιμο δείκτη για μία ευνομούμενη δημοκρατία, τότε η ταχύτητα στην απονομή της συνιστά με τη σειρά της κρίσιμο δείκτη για τη δικαιοσύνη καθ’ αυτή.

Και ερχόμαστε έτσι στο θέμα της σημερινής μας συζήτησης με αφορμή ένα νομοσχέδιο του Υπουργείου Δικαιοσύνης, το οποίο έχει συνταχθεί ακριβώς για να αντιμετωπίσει αυτό το πρόβλημα. Δεν υπάρχει, νομίζω, καμία αμφιβολία ότι στη χώρα μας η ταχύτητα στην απονομή δικαιοσύνης είναι χαμηλή.

Πριν από λίγες εβδομάδες η Ευρωπαϊκή Επιτροπή δημοσίευσε τον πίνακα αποτελεσμάτων στον τομέα της δικαιοσύνης, γνωστό ως EU Justice Scoreboard. Εκεί βρίσκει κανείς εξαιρετικά ενδιαφέροντες συγκριτικούς πίνακες για τις επιδόσεις της δικαιοσύνης σε όλα σχεδόν τα κράτη μέλη της Ένωσης. Στους πίνακες 4, 5 και 8 καταγράφονται οι επιδόσεις της χώρας μας σε ό,τι αφορά την ταχύτητα εκδίκασης των υποθέσεων στα διάφορα στάδια.

Δεν νομίζω να εκπλήσσεται κανείς με το γεγονός ότι η χώρα μας, εδώ και πολλά χρόνια, σε κάθε επιμέρους πίνακα βρίσκεται χαμηλά και αυτό παρά το γεγονός ότι καταγράφεται σημαντική βελτίωση τα τελευταία χρόνια στα στοιχεία που πάνε πίσω έως το 2014. Αυτό που έχει ενδιαφέρον είναι οι πίνακες που προηγούνται και δίνουν τα στοιχεία για το πόσες υποθέσεις εισάγονται ενώπιον των οργάνων της δικαιοσύνης σε κάθε χώρα, ανάλογα με τον πληθυσμό της. Θα αναμέναμε λογικά οι μεγάλοι χρόνοι εκδίκασης στη χώρα μας να οφείλονται στον τεράστιο όγκο εισερχομένων υποθέσεων.

Και όμως δεν είναι έτσι. Η Δανία, για παράδειγμα, έχει σαράντα υποθέσεις ανά εκατό κατοίκους και βρίσκεται στην πρώτη θέση ενώ εμείς είμαστε πολύ χαμηλά, στην προτελευταία συγκεκριμένα, χωρίς να έχουμε υπερβεί ποτέ τις πέντε υποθέσεις ανά εκατό κατοίκους. Και όμως η δικαιοσύνη στη Δανία χρειάζεται κατά μέσο όρο δύο με τρεις ημέρες στον αντίστοιχο δείκτη για την εκδίκαση υποθέσεων πρώτου βαθμού, ενώ εδώ χρειάζονται περισσότερες από εξακόσιες σαράντα.

Αυτό ακριβώς μας επισημαίνει και το Υπουργείο Δικαιοσύνης, δίνοντας το στοιχείο ότι στην Ελλάδα απαιτούνταν στο πρόσφατο παρελθόν κατά μέσο όρο 1.492 ημέρες για την έκδοση τελεσίδικης απόφασης.

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, θα διαβάσετε την ίδια Έκθεση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Τι προκύπτει απ’ όλα αυτά; Ότι είναι άμεση η ανάγκη να παρέμβει η πολιτεία.

Αυτές ακριβώς τις παρεμβάσεις έρχεται και κάνει η Κυβέρνηση με το σημερινό νομοσχέδιο. Στόχος του είναι η επιτάχυνση της απονομής δικαιοσύνης, με στοχευμένες παρεμβάσεις σε όλα τα επίπεδα. Επιχειρείται, δηλαδή, η συνολική αναμόρφωση του Κώδικα Πολιτικής Δικονομίας σε όλη τη σχετική διαδικασία από την κατάθεση του πρώτου δικογράφου έως και την έκδοση τελεσίδικης ή αμετάκλητης απόφασης. Κλειδί στις προτάσεις του Υπουργείου είναι η σύντμηση των προθεσμιών και διαδικασιών σε όλα τα βήματα.

Ίσως το πιο σημαντικό μέτρο αναφορικά με την τακτική διαδικασία να είναι το γεγονός ότι καθιερώνεται η έκδοση διάταξης από τον αρμόδιο δικαστή εντός τριάντα ημερών για τις εξής περιπτώσεις: Απόρριψη της αγωγής λόγω απαραδέκτου, ανάγκη συμπλήρωσης της αγωγής ή συμπλήρωση των αποδεικτικών στοιχείων.

Επιπρόσθετα, εισάγεται κανόνας ώστε στην τακτική διαδικασία ο προσδιορισμός δικασίμου να λαμβάνει χώρα ταυτόχρονα με την κατάθεση αγωγής και μάλιστα σε ορίζοντα έξι μηνών.

Προβλέπεται, ακόμη, η κατάθεση του ενδίκου μέσου στην γραμματεία του ίδιου του δικαστηρίου, προς το οποίο απευθύνεται, καθώς και ο άμεσος προσδιορισμός δικασίμου απευθείας στο ίδιο δικαστήριο.

Μιλώντας για μέτρα αποφόρτισης των δικαστηρίων και τη μείωση του όγκου εργασίας των δικαστικών υπαλλήλων, εισάγονται και εδώ σημαντικές αλλαγές.

Κατά πρώτον, όσον αφορά τη διαταγή πληρωμής και με τη διαταγή απόδοσης μισθίου, οι οποίες ανατίθενται πλέον σε δικηγόρους, χωρίς εμπλοκή δικαστικών υπαλλήλων.

Εξίσου σημαντική είναι και η μεταφορά της αρμοδιότητας για τη δημοσίευση διαθήκης από το δικαστήριο στον συμβολαιογράφο.

Σημειώνω, επιπλέον, τη δημιουργία Μητρώου Διαδικών και τη δημοσίευση των διαδικών από τους συμβολαιογραφικούς συλλόγους της χώρας μέσω ειδικής ψηφιακής πλατφόρμας. Και φυσικά το μέτρο για την αποσυμφόρηση των διαδικασιών στις αναγκαστικές εκτελέσεις, επίσης, με τη δημιουργία ηλεκτρονικής πλατφόρμας επαναπροσδιορισμού των ανακοπών που έχει ως στόχο την εκκαθάριση των πινακίων των πρωτοδικείων.

Κυρίες και κύριοι συνάδελφοι, η ταχύτητα στην απονομή της δικαιοσύνης δεν είναι κάποιος ψυχρός τεχνοκρατικός όρος. Είναι ουσιώδες στοιχείο στη λειτουργία της δημοκρατίας και συνιστά θεμελιώδες δικαίωμα των πολιτών, ακριβώς, διότι –όπως προείπα- συνιστά στοιχείο καθοριστικό, συνολικά, για την αποτελεσματική δράση της δικαιοσύνης, στο πλαίσιο μίας ευνομούμενης δημοκρατικής πολιτείας.

Η ταχεία απόδοση δικαίου είναι από μόνη της στοιχείο δικαιοσύνης, καθώς δεν ταλαιπωρεί αδίκως τα θύματα, προσθέτοντας βάρος σε αδικίες που έχουν ήδη υποστεί, ούτε επιτρέπει την επί μακρόν ουσιαστική ατιμωρησία διαφόρων θητών στα όρια της αρνησιδικίας.

Αντιθέτως, η ταχεία απονομή δικαιοσύνης προστατεύει τα θύματα και τους αδικούμενους. Προσφέρει έτσι στους πολίτες μία σημαντική δόση εμπιστοσύνης στους δημοκρατικούς θεσμούς, σε μία εποχή που η ανάγκη για κάτι τέτοιο είναι πανταχού παρούσα. Το βλέπουμε στις μετρήσεις, το συναντάμε στην καθημερινότητά μας.

Η απαξίωση των δικαστηρίων στα μάτια των πολιτών δεν αντιμετωπίζεται με ευχολόγια, διαπιστώσεις και κηρύγματα περί δημοκρατίας και ευνομίας. Προκύπτει μέσα από τα έργα, τα έργα και τις πράξεις της Κυβέρνησης, της Βουλής και της δικαιοσύνης. Οι πολίτες δεν μετρούν τις προθέσεις και τις εξαγγελίες. Αποτιμούν τις ενέργειες και απαιτούν αποτελεσματικότητα από τους πυλώνες των δημοκρατικών εξουσιών. Μία τέτοια ευκαιρία έχουμε σήμερα εδώ μπροστά μας με τις διατάξεις του συζητούμενου νομοσχεδίου.

Όταν, λοιπόν, το πρόβλημα είναι πασιφανές, οι ανάγκες άμεσες και η απαίτηση των πολιτών επιτακτική, δεν υπάρχουν περιθώρια εφησυχασμού. Ως Βουλή πρέπει να κάνουμε ό,τι περνάει από το χέρι μας για να αναβαθμίσουμε τη λειτουργία της δικαιοσύνης, όχι απλώς γιατί αυτό είναι πρακτικό για τις ζωές των συμπολιτών μας, αλλά επιπλέον διότι αυτό συνιστά εδραίωση και ενίσχυση της δημοκρατίας μας σε καιρούς που, φανερά πλέον, κάθε μορφής δήθεν φιλολαϊκοί εκπρόσωποι του κάθε προέλευσης αυταρχισμού, της επιτίθενται απ’ όλες τις πλευρές της.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έκανε μία αμοιβαία αλλαγή ο κ. Μουλκιώτης με τον κ. Ξανθόπουλο.

Καλείται τώρα στο Βήμα ο κ. Ξανθόπουλος και ακολουθεί ο κύριος Υπουργός.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Καταρχάς με τον κ. Μουλκιώτη ήμασταν συμφοιτητές και καταλαβαίνετε ότι είναι ένας άρρηκτος δεσμός και ευχαριστώ πάρα πολύ για τη γαλαντόμο στάση του, διότι κατεπείγομαι να τελειώσω.

Καταρχάς, κύριοι Υπουργοί, συνεδριάζει σήμερα η Βουλή έχοντας μια οδυνηρή εμπειρία ως έννομη τάξη από την απόρριψη της αγωγής του ελληνικού δημοσίου κατά της Novartis για λόγους αοριστίας. Έκανε μια δήλωση ο κύριος Υφυπουργός στη Βουλή στην Επιτροπή τις περασμένες ημέρες, αλλά θα ήθελα και στην Ολομέλεια, αν έχετε και καμιά επιπλέον πληροφόρηση, εν πάση περιπτώσει, ποια θα είναι τα επόμενα βήματα. Γιατί πρόκειται για όνειδος κυριολεκτικά για την έννομη τάξη της χώρας μας να απορρίπτεται αγωγή λόγω αοριστίας. Ειλικρινά, αισθάνομαι σαν δικηγόρος εξαιρετικά άσχημα, αλλά δεν θέλω να επεκταθώ. Δεν έχω δει το δικόγραφο, δεν νομιμοποιούμαι να εκφράζω άποψη. Ζητώ, όμως, από τους εκπροσώπους της Κυβέρνησης να μας πουν τι σκοπεύουν να κάνουν στα επόμενα στάδια για να θεραπευθεί αυτή η ήττα που έχουμε υποστεί ως χώρα.

Επί του νομοσχεδίου. Κυρίες και κύριοι συνάδελφοι, είμαι από το 2019 Βουλευτής, υπήρξα τομεάρχης δικαιοσύνης, παραμένω βέβαια ως δικηγόρος έστω και συνταξιούχος, και παρακολουθώ τις συνεχείς τροποποιήσεις των κωδίκων. Βεβαίως, κυρίως πρωταθλητές είναι οι Κώδικες Ποινικής Δικονομίας και ο Ποινικός Κώδικας, αλλά και της Πολιτικής Δικονομίας δεν πάει πίσω.

Παρακολουθούμε, λοιπόν, άλλη μία αποσπασματική, επιμεριστική, ατελέσφορη θα έλεγα τροποποίηση του Κώδικα Πολιτικής Δικονομίας και ειλικρινά δεν ξέρω από πού να το πιάσω και πού να το αφήσω. Ο Κώδικας Πολιτικής Δικονομίας, το λέω για τους πολίτες, είναι το εργαλείο το οποίο ρυθμίζει τη διαδικασία απονομής της δικαιοσύνης. Γι’ αυτό το πράγμα πρόκειται. Εάν, λοιπόν, κόπτεστε για τη βελτίωση των συνθηκών απονομής της δικαιοσύνης, προκαλέστε μία συζήτηση με όλους τους εμπλεκόμενους, να καταθέσουμε τις προτάσεις μας, να γίνει μια νομοπαρασκευαστική επιτροπή και να κάνει μία παρέμβαση ουσιαστική, με μέλλον, προοπτική και η οποία θα ανταποκρίνεται στις ανάγκες.

Κάθε τόσο παρακολουθούμε μια κοπτοραπτική η οποία και απομειώνει την προσπάθεια που θέλετε να κάνετε και αναιρεί αυτόν καθ’ αυτόν τον χαρακτήρα του νομοθετήματος ως κώδικα. Γιατί ο κώδικας όπως λέει και η ίδια η λέξη είναι ένα συνεκτικό νομοθέτημα του οποίου η μία διάταξη έχει άρρηκτη, διαλεκτική θα έλεγα, σχέση με την άλλη. Εδώ δεν πρόκειται περί αυτού.

Άρα, για να το ξεκαθαρίσω, επί της αρχής είμαστε απέναντι, είμαστε «κατά» γιατί δεν μπορούμε να νομιμοποιήσουμε αυτή την επιμεριστική και παρεμβατική λογική που έχετε και η οποία ουσιαστικά είναι και ανώφελη.

Αναφέρθηκε ο προηγούμενος συνάδελφος στον πίνακα αποτελεσμάτων σε ό,τι αφορά τον τομέα της δικαιοσύνης της Ευρωπαϊκής Επιτροπής, το EU Justice Scoreboard. Είναι η ετήσια έκθεση, για όσους μας ακούν, που παρέχει συγκριτικά στοιχεία σχετικά με την αποδοτικότητα, την ποιότητα και την ανεξαρτησία των συστημάτων απονομής της δικαιοσύνης στα κράτη-μέλη.

Η θλιβερή μας πρωτιά δεν είναι άλλη από την ταχύτητα στην απονομή της δικαιοσύνης. Στην Ελλάδα για να δίκαιο εκδικασθεί μία υπόθεση σε πρώτο βαθμό απαιτούνται κατά μέσο όρο εξακόσιες σαράντα δύο μέρες, δηλαδή περίπου δύο χρόνια, όταν το 2021 απαιτούνταν εξακόσιες εξήντα τέσσερις μέρες και 2022 εξακόσιες τριάντα τέσσερις. Δηλαδή, ελάχιστη, αν όχι μηδενική, πρόοδος.

Είμαστε τέταρτοι από το τέλος στις δημόσιες δαπάνες για τα δικαστήρια. Το 2023 δαπανήσαμε 69 ευρώ ανά κάτοικο σημειώνοντας ελαφρά άνοδο από τα 62 ευρώ που είχαμε δαπανήσει το 2021.

Την ίδια στιγμή, τα στοιχεία του Ευρωβαρόμετρου τα οποία ενσωματώνονται στο EU Justice Scoreboard, κάθε άλλο παρά κολακευτικά είναι για την εικόνα που τρέφουν οι πολίτες για τη δικαιοσύνη. Το 60% των Ελλήνων έχει κακή γνώμη για την ανεξαρτησία της δικαιοσύνης, με την πλειοψηφία του να δικαιολογεί τη γνώμη του με την επέμβαση οικονομικών συμφερόντων ή εκπροσώπων του πολιτικού κόσμου στη λειτουργία της δικαιοσύνης.

Αυτό είναι το πλαίσιο μέσα στο οποίο καλούμαστε να δράσουμε κι εσείς βεβαίως έχετε μια προνομιακή ευθύνη όντας Κυβέρνηση. Και τι κάνετε γι’ αυτό; Φέρνετε μια αποσπασματική ρύθμιση του Κώδικα Πολιτικής Δικονομίας, κλείνοντας το μάτι, κατά βάση στον τομέα της εκτέλεσης, σε πολύ ισχυρά συμφέροντα τα οποία περιμένουν από την εξέλιξη αυτής της νομοθετικής πρωτοβουλίας να καρπωθούν τα οφέλη. Γιατί, ας μην κρυβόμαστε πίσω από το δάχτυλό μας, τα σημαντικά στοιχεία αυτής της νομοθετικής σας πρωτοβουλίας εκεί κατατείνουν.

Δύο παρατηρήσεις, επειδή στις τέσσερις συνεδριάσεις που πέρασαν μέχρι σήμερα καταθέσαμε τις παρατηρήσεις μας και ο εισηγητής μας και όσοι συνάδελφοι μιλήσαμε στις Επιτροπές.

Υπάρχει το άρθρο 147. Τι λέει αυτό; Λέει ότι πρέπει να στελεχωθεί η εποπτεία των δικαστικών στατιστικών. Πολύ ωραία. Είναι θετικό. Θα το στηρίξουμε. Και κάνω μια ερώτηση. Τι γίνεται με τα στατιστικά της ποινικής δικαιοσύνης; Από το 2010 δεν υπάρχουν. Μπορεί να προχωρήσει η συντεταγμένη πολιτεία αγνοώντας τη στατιστική πραγματικότητα; Πώς θα παρέμβουμε στον τομέα της ποινικής δικαιοσύνης σε ανυπαρξία στατιστικών και βεβαίως και σε ανυπαρξία της αρμόδιας υπηρεσίας; Πρέπει να το δείτε και θα περιμένω στο κλείσιμό σας, κύριε Υπουργέ, μια απάντηση επ’ αυτού.

Το άρθρο 149. Παρατείνετε τη θητεία των συμβουλίων διοίκησης των πολιτικών δικαστηρίων και των διευθυνόντων προέδρων του δεύτερου βαθμού δικαιοδοσίας. Ουσιαστικά, δηλαδή, απονομιμοποιείτε τους ανθρώπους αυτούς στη συνείδηση των συναδέλφων τους. Διότι είναι δοτοί, διότι με νομοθετική παρέμβαση εξακολουθούν και έχουν τα οφίκια, τους θώκους τους οποίους δεν έπρεπε να έχουν. Είναι παραβίαση του θεσμού του αυτοδιοίκητου. Είναι σοβαρή εκτροπή που προσλαμβάνει πλέον χαρακτηριστικά μονιμότητας. Πέρσι έγινε με την επίκληση της ενοποίησης του πρώτου βαθμού δικαιοδοσίας. Φέτος δεν άκουσα κάποιον δικαιολογητικό λόγο.

Κλείνω, γιατί πέρασε ο χρόνος μου, με την παρέμβασή μου για το άρθρο 156 το οποίο σχολιάζει και η Επιστημονική Επιτροπή της Βουλής. Κοιτάξτε. Εδώ κυοφορείται ένα άλλο στραπάτσο της πρωτοβουλίας σας. Διότι υπάρχει μια απόφαση της Ολομέλειας του Αρείου Πάγου του 2025 η οποία έκρινε ότι δεν μπορεί να παρεμβαίνουμε εμείς ως νομοθετική εξουσία στη δικαιοδοτική κρίση των δικαστηρίων. Προσπαθείτε, λοιπόν, με τη διάταξη που φέρνετε ακόμη και σε εκκρεμείς σε κάθε δικονομικό στάδιο υποθέσεων, όταν πλέον αίρεται το αξιόποινο, εξαλείφεται το αξιόποινο, ο εισαγγελέας αυτοβούλως θα θέτει την υπόθεση στο αρχείο.

Υπάρχει μια απόφαση του Αρείου Πάγου η οποία λέει ότι δεν κάνατε καλά, υπάρχει η Επιστημονική Υπηρεσία της Βουλής η οποία λέει ότι αυτό πάσχει και σε αυτό καλείστε έστω με νομοτεχνική ρύθμιση να παρέμβετε γιατί θα υποστούμε ως έννομη τάξη άλλη μια ήττα εξαιτίας της αβελτηρία και της επιπολαιότητάς σας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, το Υπουργείο Δικαιοσύνης εισηγείται ένα ιδιαιτέρως σημαντικό για τη δικαιοσύνη και ιδίως την πολιτική δίκη σχέδιο νόμου, το οποίο εντάσσεται στον συνολικό σχεδιασμό και στόχο μας για περισσότερο προσβάσιμη, ταχύτερη, ποιοτικότερη, αλλά και με λιγότερα έξοδα δικαιοσύνη.

Γνωρίζουμε ότι η χώρα μας έχει το βραδύτερο χρόνο στην απονομή της δικαιοσύνης. Με βάση τα στοιχεία του έτους 2022 για την έκδοση τελεσίδικης απόφασης στην Ελλάδα απαιτούνταν χίλιες τετρακόσιες ενενήντα δύο ημέρες, δηλαδή χρόνος υπερδιπλάσιος από αυτόν του μέσου όρου των χωρών του Συμβουλίου της Ευρώπης που δεν υπερβαίνει τις επτακόσιες μέρες.

Η δικαστική προστασία πρέπει να είναι πλήρης και αποτελεσματική, δηλαδή να παρέχεται σε χρόνο και κατά τρόπο που εξασφαλίζουν την πραγματική απονομή της δικαιοσύνης, όπως επιτάσσουν το άρθρο 20 του Συντάγματος, το άρθρο 6 της ΕΣΔΑ και το άρθρο 41 του Χάρτη Θεμελιωδών Δικαιωμάτων.

Η υπερβολική βραδύτητα αποτελεί κατ’ ουσίαν άρνηση απονομής δικαιοσύνης που προκαλεί σοβαρά κοινωνικά προβλήματα κυρίως σε βάρος των ασθενέστερων και ευάλωτων πολιτών, επιδρά αρνητικά στην εθνική οικονομία και ασφαλώς αποθαρρύνει τις επενδύσεις.

Χαίρομαι που συμφωνούμε όλοι στα στοιχεία. Επιτρέψτε μου να αναφέρω όχι μόνο τα στοιχεία για το έτος 2022, αλλά τα στοιχεία της CEPEJ για τη δωδεκαετία 2010-2022. Η κατάσταση της ελληνικής δικαιοσύνης δυστυχώς επιδεινώθηκε. Θα μπορούσε κανείς να ισχυριστεί ότι αυτό συνέβη επειδή τα δικαστήρια κατακλύζονται από μεγάλο αριθμό υποθέσεων, τις οποίες αδυνατούν σε επίκαιρο χρόνο να διαχειριστούν. Από τα στοιχεία της CEPEJ, όμως, προκύπτει ότι ο αριθμός των εισερχομένων αστικών υποθέσεων αμφισβητούμενης δικαιοδοσίας στα δικαστήρια της χώρας μειώνεται συνεχώς. Το 2010 το σύνολο των υποθέσεων σε απόλυτους αριθμούς ήταν -προσέξτε τον αριθμό- τετρακόσιες τετρακόσες πενήντα πέντε χιλιάδες και το 2022 μόλις εκατόν σαράντα χιλιάδες. Προκύπτει, δηλαδή, ότι στη χώρα μας τη δωδεκαετία μας 2010-2022 μειώθηκαν κατά 67% περίπου οι εισερχόμενες υποθέσεις αμφισβητούμενης δικαιοδοσίας. Θα περίμενε κανείς η μείωση των εισερχόμενων υποθέσεων να είναι ανάλογη των περαιωθεισών. Δυστυχώς δεν είναι. Το 2010 περαιώθηκαν στην Ελλάδα τριακόσιες πενήντα εννιά χιλιάδες εξακόσιες επτά υποθέσεις και το 2022 μόλις εκατόν τριάντα χιλιάδες εκατόν εβδομήντα μια.

Με αυτούς τους ρυθμούς, ενώ το 2010 στα δικαστήρια της χώρας, κυρίες και κύριοι συνάδελφοι, εκκρεμούσαν εκατόν πενήντα εννιά χιλιάδες τριάντα μια υποθέσεις, το 2022 οι εκκρεμότητες αυξήθηκαν κατά 61% και εκκρεμούσαν διακόσιες πενήντα έξι χιλιάδες υποθέσεις. Σε αυτά βέβαια πρέπει να σημειωθεί ότι η ΕΛΑΣ διαθέτει μεγάλο αριθμό δικαστών, 37,8 δικαστές ανά εκατό χιλιάδες κατοίκους, με καλυμμένες όλες τις οργανικές θέσεις των δικαστών όλων των βαθμίδων, έναντι 21,9 του μέσου όρου των χωρών της Ευρώπης. Ο αριθμός μάλιστα των δικαστών στη χώρα μας αυξήθηκε τη δωδεκαετία 2010-2022 κατά 20%. Στον αντίποδα βέβαια ο μικρός αριθμός δικαστικών υπαλλήλων, μόλις 1,19 ανά εκατό χιλιάδες κατοίκους, έναντι 4,1 του μέσου όρου της Ευρώπης, με μείωση στη δωδεκαετία κατά 41%.

Και εδώ βέβαια τίθεται το ερώτημα: Πώς απαντά ο πολιτικός κόσμος; Πώς απαντά -ας πούμε- η Αντιπολίτευση σε αυτήν την κατάσταση; Δυστυχώς, με τη στερεότυπη έκφραση, την καραμέλα -επιτρέψτε μου να πω- «νομοθετείτε για τις τράπεζες και τα funds». Αυτοί και σήμερα, κυρίες και κύριοι συνάδελφοι, της Αντιπολίτευσης είναι η απάντησή σας στην αγωνία για ταχύτερη δικαιοσύνη.

Όμως, από την πρώτη στιγμή η Κυβέρνηση δήλωσε ότι θα αντιμετωπίσει αυτήν την εξαιρετικά δυσάρεστη και προβληματική κατάσταση εντός της τρέχουσας κυβερνητικής περιόδου, με στόχο στο τέλος της τρέχουσας κυβερνητικής θητείας να έχουμε προσεγγίσει ή να έχουμε φτάσει τον μέσο όρο στην απονομή της δικαιοσύνης των χωρών του Συμβουλίου της Ευρώπης. Τον στόχο αυτόν υπηρετούν στην ποινική και πολιτική δικαιοσύνη κυρίως οι παρακάτω θεσμικές πρωτοβουλίες της Κυβέρνησης.

Βασική η θέσπιση του δικαστικού χάρτη. Ο ν. 5108 είναι ίσως το σημαντικότερο και εμβληματικότερο νομοθέτημα στην ιστορία της ελληνικής δικαιοσύνης. Με την εφαρμογή του ενοποιήθηκε ο πρώτος βαθμός αναδιατάχθηκαν χωροταξικά οι δικαστικοί σχηματισμοί στη χώρα και υλοποιήθηκε το μεγαλύτερο πρόγραμμα επιμόρφωσης εν ενεργεία δικαστικών λειτουργών στον ευρωπαϊκό χώρο. Ήδη -τα ανέφερα συγκεκριμένα στην Επιτροπή κατά την επεξεργασία του νομοσχεδίου- έχουμε τα πρώτα θετικά αποτελέσματα. Θα το επαναλάβω σε σύντομες παρεμβάσεις μου κατά τη διάρκεια της διαδικασίας.

Επίσης, έχουμε πολύ θετική αναφορά στα αποτελέσματα της εφαρμογής για τους πρώτους μήνες του δικαστικού χάρτη στην έκθεση της Ευρωπαϊκής Επιτροπής για το κράτος δικαίου στη χώρα μας. Αναφέρει συγκεκριμένα στη σελίδα 6 η Ευρωπαϊκή Επιτροπή τα εξής:

«Έρευνα που διεξήγαγε η Παγκόσμια Τράπεζα μεταξύ των μελών του δικαστικού σώματος και του προσωπικού των δικαστηρίων που επηρεάστηκε από τον νέο δικαστικό χάρτη, καθώς και τα στατιστικά στοιχεία που συνελέγησαν, έδειξε ήδη ότι η μεταρρύθμιση έχει σημειώσει πολλά υποσχόμενα αποτελέσματα».

Επομένως, έχουμε ήδη τις πρώτες θετικές καταγραφές σε έναν νόμο που όταν συζητούνταν στην Εθνική Αντιπροσωπεία σύσσωμη καταψήφισε η Αντιπολίτευση, οι αλλαγές στον Ποινικό Κώδικα και στον Κώδικα Ποινικής Δικονομίας, ο ν.5095/2024 για τη μεταφορά δικαστηριακής ύλης στους δικηγόρους και το εισηγούμενο σχέδιο νόμου μεγάλης θεσμικής και πρακτικής σημασίας για τον νέο Κώδικα Πολιτικής Δικονομίας. Σπεύδω να πω ότι οι θεσμικές παρεμβάσεις μας θα ολοκληρωθούν με τον Κώδικα εξωδικαστικής επίλυσης των διαφορών που θα εισαχθεί προς συζήτηση και ψήφιση στην Εθνική Αντιπροσωπεία το πρώτο τρίμηνο του 2026.

Κυρίες και κύριοι συνάδελφοι, ο ισχύων Κώδικας Πολιτικής Δικονομίας επέτεινε δραματικά τις καθυστερήσεις, ιδιαίτερα στην τακτική διαδικασία με την οποίαν συζητούνται οι περισσότερες υποθέσεις. Είναι χαρακτηριστικό ότι στο Πρωτοδικείο Αθηνών οι αγωγές που συζητήθηκαν τον Απρίλιο του 2025 είχαν κατατεθεί τον Δεκέμβριο του 2021, δηλαδή μετά από χίλιες εβδομήντα πέντε μέρες και αναμένεται να εκδοθεί απόφαση περί τα τέλη του έτους. Δηλαδή, μετά από χίλιες τετρακόσιες μέρες οι διάδικοι θα έχουν απόφαση στον πρώτο βαθμό.

Με βάση τις διαπιστώσεις αυτές και τα δεδομένα που έχει δημιουργήσει ο δικαστικός χάρτης με τα πρώτα θετικά αποτελέσματα -στα οποία θα αναφερθώ στη συνέχεια-, με το συζητούμενο σχέδιο νόμου εισάγουμε δέκα σημαντικές μεταρρυθμίσεις στο δικονομικό μας δίκαιο που επιφέρουν εν μέρει αλλαγή και στο ισχύον δόγμα της πολιτικής δικονομίας.

Πρώτον, με την κατάθεση του εισαγωγικού δικογράφου ορίζεται αμέσως δικάσιμος μεταξύ έκτου και έβδομου μήνα από την κατάθεση. Αξιοποιείται έτσι για πρώτη φορά ο χρόνος της προδικασίας, ο οποίος χωρίζεται σε δύο στάδια. Στο πρώτο στάδιο που αφορά αποκλειστικά τους διαδίκους καταθέτουν τις προτάσεις στα νομιμοποιητικά και τα αποδεικτικά τους έγγραφα και το δεύτερο αφορά κυρίως το δικαστήριο. Εισάγεται για το δικαστήριο ο υποχρεωτικός προέλεγχος της αγωγής. Ο δικαστής εκδίδει υποχρεωτικά διάταξη απόρριψης της αγωγής ώστε οι διάδικοι να μην χρειάζεται να αναμένουν χρόνια για να πληροφορηθούν την απόρριψή τους για τυπικούς λόγους που δεν μπορεί να θεραπευτούν και προαιρετικά για άρση τυπικών πλημμελειών και ελλείψεων που μπορεί να οδηγήσουν στην απόρριψη της αγωγής.

Με τη διάταξη, επίσης, μπορεί να διαταχθεί συμπλήρωση των αποδείξεων, αναστολή της δίκης, συνένωση με σκοπό την συνεκδίκαση συναφών αγωγών και μια σειρά διαδικαστικών πράξεων που σήμερα οδηγούν στη δαπανηρή και χρονοβόρα επανασυζήτηση της αγωγής.

Τρίτη παρέμβαση. Η απόφαση εκδίδεται οπωσδήποτε από τον δικαστή που συζητά την υπόθεση, με μόνες εξαιρέσεις τον θάνατο, την παραίτηση ή παύση και την αφυπηρέτησή του.

Το άρθρο 12 του σχεδίου νόμου 119 του Κώδικα αποτελεί το θεσμικό υπόβαθρο -είναι η τέταρτη παρέμβαση- του ηλεκτρονικού φακέλου δικογραφίας, ο οποίος δημιουργείται από την κατάθεση του εισαγωγικού δικογράφου και μεταβιβάζεται ψηφιακά στα ανώτερα δικαστήρια.

Πέμπτη παρέμβαση, με ρητή διάταξη του σχεδίου νόμου όλες οι προθεσμίες είναι πλέον αποκλειστικές και δεσμευτικές για τους διαδίκους, αλλά και το δικαστήριο. Δεν υπάρχει πλέον έρεισμα για τη μειωτική για τη δικαιοσύνη νομολογική άποψη ότι οι προθεσμίες είναι μεν δεσμευτικές και αποκλειστικές για τους διαδίκους, αλλά ενδεικτικές για το δικαστήριο.

Έκτη παρέμβαση, τα ένδικα μέσα ασκούνται με κατάθεση δικογράφου στο δικαστήριο στο οποίο απευθύνονται και όχι στη γραμματεία του δικαστηρίου που εξέδωσε την προσβαλλόμενη απόφαση με ταυτόχρονο ορισμό δικασίμου.

Έβδομη παρέμβαση. Μεταφέρουμε περαιτέρω δικαστική ύλη στους δικηγόρους με βάση την καλή εμπειρία από τη μεταφορά με τον ν.5095 δικαστηριακής ύλης στους δικηγόρους τις μηδενικές ανακοπές στις υποθέσεις που έχουν ήδη μεταφερθεί στους δικηγόρους και βεβαίως τις διαταγές πληρωμής και διαταγές απόδοσης μισθού. Θα πω δυο λόγια για τη συνταγματικότητα στη συνέχεια της συζήτησης.

Όγδοη παρέμβαση. Οι διαθήκες δημοσιεύονται από τους συμβολαιογράφους. Μπαίνει έτσι τέλος στον μακρύ χρόνο αναμονής για τη δημοσίευση της διαθήκης, που στο Πρωτοδικείο Αθηνών ο χρόνος αυτός υπερβαίνει τις τριακόσιες μέρες. Με τις νέες διατάξεις η διαθήκη θα δημοσιεύεται σε επτά μέρες και στον ίδιο χρόνο θα εκδίδεται και το πιστοποιητικό.

Ένατη παρέμβαση. Επαναφέρεται η γραπτή εισήγηση στην αναιρετική διαδικασία.

Και δέκατη παρέμβαση, επέρχονται σοβαρές βελτιώσεις στη διαδικασία της αναγκαστικής εκτέλεσης υπέρ του καθ’ ηςαναγκαστική εκτέλεση οφειλέτη, με πιο σημαντική τον δραστικότατο περιορισμό της παρέκτασης αρμοδιότητας, που δημιουργούσε επαχθέστατες συνέπειες για τον καθ’ ης αναγκαστική εκτέλεση, καθώς τον ανάγκαζε να διεξάγει δίκη στα Δικαστήρια των Αθηνών χωρίς να υπάρχει καμία απολύτως σύνδεσή τους με την υπόθεση.

Επιπλέον, προσδιορίζουμε μέσω ηλεκτρονικής πλατφόρμας και στο πρότυπο της διαδικασίας του ν.3869/2010 όλες τις εκκρεμείς ανακοπές, οι δικάσιμοι των οποίων έχουν ορισθεί έως το τέλος του 2036, με σκοπό να εκκαθαριστούν και να συζητηθούν εντός της επόμενης τριετίας.

Κυρίες και κύριοι συνάδελφοι, αναγνωρίζουμε ασφαλώς την ανάγκη του δικονομικού δικαίου ως μέσο πραγματώσεως του ουσιαστικού δικαίου και δεν λησμονούμε ότι η ισονομία, την οποία εγγυάται το ουσιαστικό δίκαιο, δεν πρέπει να υπονομεύεται από το δικονομικό. Για να επιτευχθεί αυτό, ο νομοθέτης οφείλει να οργανώνει τη διαδικασία στα πολιτικά δικαστήρια με αφηρημένους, τυπικούς και υποχρεωτικούς κανόνες, που θα περιορίζουν την εξάρτηση της έκβασης της δίκης από αστάθμητους και συγκυριακούς παράγοντες, θα καθιστούν προβλέψιμα και διαφανή τα αποτελέσματά της και θα απομακρύνουν κάθε διάθεση για κατάχρηση και αυθαιρεσία.

Σκοπός μας είναι όχι σημειακές αλλαγές, αλλά οι πραγματικές μεταρρυθμίσεις που, όντως, θα εκσυγχρονίσουν το δικονομικό δίκαιο. Η πολιτική δίκη ως κοινωνικό φαινόμενο δεν μπορεί να θεωρηθεί αποκλειστικά ως μια υπόθεση των διαδίκων, αλλά αφορά κυρίως και το δημόσιο συμφέρον, για την ταχεία απονομή της δικαιοσύνης και για την εμπέδωση στη δικαιική συνείδηση της δίκης ως ενός αποτελεσματικού θεσμού απονομής της δικαιοσύνης και επίλυσης των διαφορών.

Είχα την ευκαιρία -και ολοκληρώνω, κύριε Πρόεδρε- να απαντήσω σε όλες τις παρατηρήσεις και τις επισημάνσεις των συναδέλφων Βουλευτών και στα σχόλια των εκπροσώπων των φορέων στην επιτροπή. Αναφέρθηκα, επίσης, στη συνεχή, πολύμηνη και ουσιαστική διαβούλευση με τον νομικό κόσμο και απέδειξα ότι από το σχέδιο νόμου ωφελούνται όλοι, δικαστές, δικηγόροι, συμβολαιογράφοι, δικαστικοί υπάλληλοι, δικαστικοί επιμελητές. Κυρίως, όμως, ωφελούνται οι πολίτες και ιδιαίτερα οι ασθενέστεροι, καθώς βλέπουν τις υποθέσεις τους να εκδικάζονται ταχύτερα, με απλούστερη διαδικασία και, ασφαλώς, με λιγότερα έξοδα.

Αυτός είναι ο λόγος που το συζητούμενο σχέδιο νόμου, κυρίες και κύριοι συνάδελφοι, εξασφάλισε πολύ μεγάλο βαθμό συναίνεσης και αποδοχής. Από τους δεκατρείς φορείς που μετείχαν στην επιτροπή, οι δέκα εκφράστηκαν θετικά και κάποιοι επαινετικά, θα έλεγα, για το σχέδιο νόμου.

Απομονωμένη, δυστυχώς, σε αυτή τη συναίνεση είναι η Αντιπολίτευση. Η Αντιπολίτευση έχει απομονωθεί από τον νομικό κόσμο, αλλά έχει απομονωθεί και από τους πολίτες που θέλουν σύγχρονη, ταχεία και ολιγοδάπανη απονομή δικαιοσύνης. Τη συναίνεση αυτή οφείλατε, είχατε την ευκαιρία, κυρίες και κύριοι συνάδελφοι, -και την έχετε ακόμη- να την επιδείξετε. Εκτός και εάν επιθυμείτε για ακόμη μια φορά η ιστορία να καταγράψει σύσσωμη την Αντιπολίτευση απούσα σε μια μεγάλη για την ελληνική δικαιοσύνη μεταρρύθμιση.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Μουλκιώτης από το ΠΑΣΟΚ.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είπε κάποια πράγματα ο κύριος Υφυπουργός. Ε, δεν είναι και έτσι, εν πάση περιπτώσει. Θα μας πει τώρα πώς από το Πρωτοδικείο Τρικάλων θα μάθουν εάν έχει ασκηθεί έφεση σε υπόθεσή τους. Πώς θα γίνει; Δεν ξέρω, λέω τώρα. Ή από το Πρωτοδικείο Άμφισσας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Το γράφει ο νόμος.

**ΓΕΩΡΓΙΟΣ ΜΟΥΛΚΙΩΤΗΣ:** Το γράφει ο νόμος; Θα πηγαίνει από τη Λάρισα ή από τον Βόλο ή από τα Τρίκαλα; Γιατί δεν υπάρχει και ο «Σόλωνας» ακόμα, δεν υπάρχει πουθενά. Τουλάχιστον να το βλέπαμε εκεί.

Λοιπόν, το νομοσχέδιο αυτό πραγματικά δεν είναι τίποτα άλλο, αλλά -να ακούσετε και κάποια πράγματα, δεν είναι κακό αυτό, εμείς δεν μιλάμε ούτε με έπαρση ούτε με αλαζονεία- υπάρχει ένα θέμα ενός σίριαλ συνεχών τροποποιήσεων των κωδίκων. Είναι γνωστό και γι’ αυτόν τον λόγο το λέμε. Να μην το πούμε; Η Νέα Δημοκρατία έρχεται με ένα άλλοθι για fast track διαδικασίες, εξπρές εκτελέσεις, ψηφιακούς λαβυρίνθους για τους πολίτες. Δεν είναι αυτή δικαιοσύνη. Είναι διευθετήσεις με μανδύα μεταρρύθμισης. Κάπως έτσι γίνεται.

Μετά από μια επικοινωνιακή σκόνη επιτάχυνσης, κρύβεται συρρίκνωση και δικαιωμάτων των αδυνάμων. Ναι, κύριοι Υπουργοί, μεταφέρεστε σε ένα άλλο επίπεδο επιβολής fast track διαδικασιών όχι για τη δικαιοσύνη, αλλά ουσιαστικά φτάσαμε στο σημείο να λέμε ότι όπως γίνεται δεν θα μείνει τίποτε όρθιο, θα εκποιούνται fast track όλες οι υπηρεσίες.

Μετατρέπονται τα δικαστήρια γενικά σε γραμμές παραγωγής εκτέλεσης χωρίς διάλογο, χωρίς τεκμηρίωση και χωρίς σεβασμό στους λειτουργούς της δικαιοσύνης, αλλά και στους πολίτες. Και όλα αυτά γίνονται σε μια περίοδο που η Κυβέρνηση έχει να αντιμετωπίσει τα Τέμπη, τον ΟΠΕΚΕΠΕ, τα φωτογραφικά έργα του Ταμείου Ανάκαμψης μέχρι και αυτό το κόλαφο, που προχθές μάθαμε. Τι ήταν αυτό τώρα; Novartis με το Ελληνικό Δημόσιο, αοριστία αγωγής. Ακούσατε; Αοριστία αγωγής του Ελληνικού Δημοσίου. Δεν λέω τίποτα άλλο. Οι νομικοί μπορεί να το καταλάβουν.

Δεν προκύπτει, λοιπόν, ότι με το παρόν νομοσχέδιο αντιμετωπίζονται τα προβλήματα της δικαιοσύνης όσο και να θέλετε να μας πείσετε. Ξέρετε ποια είναι η αναλογία δικαστών υπαλλήλων; Το ξέρετε. Ξέρετε ότι κάθονται δικαστές και περιμένουν πότε ο υπάλληλος θα τελειώσει με τον έναν δικαστή να πάει να δικάσει με τον άλλον; Το ξέρετε. Τι κάνουμε εκεί; Τίποτα. Πώς θα γίνει επιτάχυνση της δικαιοσύνης; Το βλέπουμε κάθε μέρα στα δικαστήρια. Το βλέπουμε. Άμα δεν το βλέπαμε, δεν θα σας το λέγαμε. Το βλέπουμε και προβληματιζόμαστε. Αντί, λοιπόν, να στελεχωθούν τα δικαστήρια, επιβάλλονται σφιχτές προθεσμίες. Αντί να υπάρχει ψηφιακή στήριξη πολιτών, δημιουργούνται πλατφόρμες αποκλεισμού τους ουσιαστικά, δεν είναι όλοι ενήμεροι ψηφιακά. Πώς εξυπηρετούνται οι ευάλωτοι;

Η Κυβέρνηση μειώνει την προθεσμία επίδοσης αγωγής, κύριε Υπουργέ, από τριάντα σε είκοσι ημέρες. Υπάρχει κάποιο τεκμηριωμένο όφελος; Δεν το ξέρω. Δεν έχω πειστεί μάλλον. Μετατρέπονται οι ανακοπές αναγκαστικής εκτέλεσης σε διαδικασίες εξπρές χωρίς μάρτυρες με προφορική διαδικασία.

Είχαμε το κόλαφο που έγινε με τους πλειστηριασμούς μέσω των ηλεκτρονικών υπολογιστών, οι ηλεκτρονικοί πλειστηριασμοί. Ξέρετε τι έχει γίνει. Δεν πιστεύω να μην ξέρετε. Είμαι βέβαιος ότι ξέρετε το τι έχει γίνει και πόσες περιουσίες έχουν αλλάξει εν μια νυκτί με αυτήν τη διαδικασία, γιατί έπρεπε να εξυπηρετηθεί μια κατάσταση. Ναι, έπρεπε να εξυπηρετηθεί μια κατάσταση των funds και των δανειστών, είναι ένα δεδομένο.

Πάμε για τον επαναπροσδιορισμό των ανακοπών μέσω πλατφορμών. Τι θα γίνει; Με τον ν.3869 ό,τι είχε προσδιοριστεί, τα ξέρουμε. Μάθαμε και είδαμε και πόσοι έχασαν θέματα, συμφέροντα. Δεν έφταιγαν, αλλά δυστυχώς τα έχασαν. Εδώ πρέπει να βρούμε λύση, έτσι ώστε να υπάρξει δυνατότητα σε αυτούς ανθρώπους να μην έχουν περαιτέρω άσχημες εξελίξεις. Υπήρξε μια πρόταση -δεν την υιοθετήσατε- εθελούσιας εισόδου στην πλατφόρμα για έξι μήνες, θα ξέραμε τι γινόταν. Δεν εξασφαλίστηκε ότι κανένας πολίτης, οι πιο ευάλωτοι, οι μη ψηφιακά καταρτισμένοι, που είπα, δεν θα χάσουν το σπίτι τους, επειδή δεν έχουν email. Δεν έχουν. Τι να κάνουμε τώρα;

Ξέρετε πόσοι λογαριασμοί ΔΕΗ έχουν κοπεί, επειδή δεν έχουν email και πέντε άτομα είχαν ένα email; Η ΔΕΗ τον τελευταίο καιρό, ξέρετε τι είπε; Κάθε άτομο πρέπει να έχει το δικό email. Και κόπηκαν λογαριασμοί. Δεν τα ξέρετε αυτά.

Να, λοιπόν ποια είναι τα προβλήματα. Δεν είναι όλα τόσο ρόδινα, όπως θέλετε να τα παρουσιάσετε. Ακούστε και εμάς μια φορά. Αφήστε αυτήν την υπερβολική έπαρση. Ακούστε τι σας λέμε.

Μιλάτε για στεγαστική κρίση. Και τώρα έτσι όπως γίνεται εδώ με αυτές οι διαταγές πληρωμής εγώ εκφράζω έντονα θέματα και ερωτήματα για την περιουσία. Οι στατιστικοί δείκτες δεν αρκούν. Ξεχνάτε ότι πίσω από κάθε νούμερο υπάρχει οικογένεια, υπάρχει άνθρωπος, υπάρχει σπίτι που χάνεται. Ναι, υπάρχει. Δεν είναι λαϊκισμός, είναι η πραγματικότητα.

Οι δικηγόροι της καθημερινότητας, του «πεζοδρομίου» -εντός εισαγωγικών που λέω εγώ- του δικαστηρίου τα βλέπουμε κάθε μέρα. Δεν μπορούμε να τα αγνοήσουμε. Σας τα λέμε. Λάβετε και αυτά υπόψιν.

Δεν θα πούμε ότι είναι όλα άσχημα με το νομοσχέδιο, θα πούμε ότι υπάρχουν και θετικές διατάξεις και για τον ηλεκτρονικό φάκελο. Ναι, θα το πούμε, βεβαίως. Σωστά, υπάρχει. Και πότε θα είναι διαθέσιμος και πώς θα προχωρήσει η όλη διαδικασία. Και για την τοπική αρμοδιότητα, σωστά. Είναι σημαντικές επίσης και όλες οι διαδικασίες που γίνονται για τη δικηγορική ύλη, ναι, σωστά. Μπαίνουν, όμως, διάφορα άλλα θέματα.

Το μεγάλο διακύβευμα, όμως, κύριοι Υπουργοί, του νομοσχεδίου είναι μεγάλες αλλαγές στις διατάξεις της αναγκαστικής εκτέλεσης. Είναι SOS οι διατάξεις που αφορούν την αναγκαστική εκτέλεση. Εν τέλει διευκολύνουν αναγκαστική εκτέλεση και πλειστηριασμούς και διευκολύνουν -το λέω- τα funds έναντι των δανειοληπτών. Δεν μπορεί να γίνει αυτό και να συνεχιστεί με αυτόν τον τρόπο.

Βεβαίως, οι ανακοπές, που είχαν συζητηθεί να προσδιοριστούν μετά τον 1/26 αναγκαστικά θα πρέπει να επαναπροσδιοριστούν από τους ανακόπτοντες μέσω ψηφιακής πλατφόρμας. Και αν δεν γίνει αυτό θα έχουμε μη ασκηθείσες ανακοπές; Πώς είμαστε και τι θα κάνουμε με αυτή τη λογική, κύριοι Υπουργοί;

Και, βεβαίως, η διάταξη του άρθρου 933 περιορίζει υπέρμετρα τους λόγους ανακοπής της αναγκαστικής εκτέλεσης. Γιατί να περιορίσει τόσο υπέρμετρα τους λόγους, που μπορούν να προβάλουν αυτοί που είναι αντιμέτωποι με διαταγές πληρωμής; Υπάρχει τόσο μεγάλος λόγος να έχουμε αυτούς τους περιορισμούς;

Θα πω για τις παρατηρήσεις του Επιστημονικού Συμβουλίου της Βουλής για το άρθρο 89, κύριοι Υπουργοί και για το πρακτικό δημοσίευσης διαθήκης. Όταν υπάρχει πράξη απόρριψης, υπάρχει προθεσμία και ποια είναι η προθεσμία που μπορεί να κάνει κάποιος ανακοπή κατά της πράξης απόρριψης της διαθήκης;

Επίσης, στο άρθρο 90 για την κήρυξη διαθήκης λέει κάποια πράγματα η Επιστημονική Υπηρεσία της Βουλής.

Βάζει ζητήματα για το θέμα του πραγματογνώμονα, το οποίο φέρνει οπωσδήποτε αυτός που ζητεί να λάβει χώρα ο αιτών και θέλει να προσκομίσει γραφολογική εξέταση και έκθεση. Εκεί, τι γίνεται τώρα; Προσκομίζει την έκθεση, είναι υποχρεωμένος ο συμβολαιογράφος να την αποδεχθεί ή την εκτιμά ελεύθερα; Δεν πρέπει να το γνωρίζουμε αυτό; Γιατί υπάρχει αυτός ο γραφολόγος που πρέπει να γνωρίζει και κάποια πράγματα. Υπάρχει δέσμευση, λοιπόν, ή δεν υπάρχει δέσμευση;

Και βεβαίως, να επισημάνω και εγώ, κύριοι Υπουργοί, αν μου επιτρέπετε, στο 156 –το άρθρο το οποίο υπάρχει ζήτημα σε σχέση με την διάκριση των λειτουργιών- αναφέρει η επιστημονική υπηρεσία ότι αφαιρείται από τα δικαστήρια η αρμοδιότητα να κρίνουν την εκάστοτε ουσιαστικού ποινικού δικαίου διάταξη. Είναι ζήτημα κι αυτό, δεν μπορεί να το προσπεράσουμε έτσι. Δεν μπορεί να γίνει η προσπέραση με αυτό τον εύκολο τρόπο.

Τέλος, θέλω να πω κάτι το οποίο χθες έλαβε χώρα. Υπήρξε μια διαδικασία. Υπήρξε ένα πόρισμα και υπήρχε μια απόφαση της πλειοψηφίας. Τι ανέφερε; Για παράβαση καθήκοντος. Το πόρισμα από μόνο του λέει «δεν ξέρουμε τι συμβαίνει». Το είπε το πόρισμα και μπορεί να το λέτε ότι το είπε το πόρισμα, αλλά εδώ η βουλή αποφάσισε συγκεκριμένα. Όταν η επιτροπή η οποία εισηγήθηκε έβαλε ζητήματα, δεν γνωρίζουμε τι έγινε. Όμως, θα επιμένω και καταλήγω ότι λέει ο νόμος περί ευθύνης υπουργών «ιδίως, πρέπει να είναι αιτιολογημένο το πόρισμα και περιλαμβάνει περιστατικά πραγματικά, αποδεικτικά μέσα που οδηγούν σε αυτά, όπως προέκυψαν κατά την προκαταρκτική εξέταση και την επαγωγή των πραγματικών περιστατικών στις εφαρμοζόμενες ποινικές διατάξεις και σαφή πρόταση για άσκηση ή μη άσκηση ποινικής δίωξης.

Ερώτηση για την παράβαση καθήκοντος: Υπήρξε ειδική προκαταρκτική εξέταση για την παράβαση καθήκοντος; Ερευνήθηκε αυτή πρόταση για παράβαση καθήκοντος στην επιτροπή, ναι ή όχι; Όχι. Εξετάστηκαν μάρτυρες για την παράβαση καθήκοντος, ναι ή όχι; Όχι. Δεν το λέω εγώ, το λέει το πόρισμα στη σελίδα 11. Λέει συγκεκριμένα ότι δεν καθίσταται σαφές σε ποιες ενέργειες προέβη υπουργός υποδομών κλπ. Αφού δεν εξετάστηκαν μάρτυρες, πώς να καταστεί σαφές; Και ερωτώ: Η πλειοψηφία αυτά δεν τα είδε; Τα είδε. Ή δεν τα είδε; Και πως ψήφισε; Αφού είναι ένα δεδομένο, αφού έχουμε όλα αυτά τα θέματα!

Υπάρχουν, λοιπόν, ενδείξεις απλές ή οτιδήποτε άλλο και πώς προέκυψαν; Δεν προέκυψαν. Για πρώτη φορά, λοιπόν, αυτή η Κυβέρνηση επέδειξε μεγάλη επιτυχία σε μηχανορραφίες και στην υποκρισία στο ελληνικό κοινοβούλιο, αλλά αυτό στοιχίζει στο σύστημα το πολιτικό, εν τέλει. Δηλαδή, στην αξιοπιστία του πολιτικού συστήματος.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Παπαδάκης από την Ελληνική Λύση, μετά η κυρία Φωτίου και μετά ο κ. Χουρδάκης.

Ορίστε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, Κυβέρνηση Νέας Δημοκρατίας έξι χρόνια, Ελλάδα 2.0, εκσυγχρονισμός και ψηφιοποίηση της δικαιοσύνης, δικαστήρια της Αίγινας.

Για κοιτάξτε εδώ! Τα δικαστήρια της Αίγινας, τα οποία είναι λες και περνάς έξω από παγωτατζίδικο.

Ορίστε, για τα Πρακτικά της Βουλής, να τα έχετε, να τα χαίρεστε εδώ που είστε και οι Υπουργοί.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από κει και πέρα, πρέπει να δούμε λίγο και το θέμα της ουσίας, να εκδίδονται δίκαιες αποφάσεις. Δεν είναι μόνο να μιλάμε για γρήγορη απονομή της δικαιοσύνης φαστ τρακ δικαιοσύνη. Καλά, είναι ουτοπικό να μιλάμε και για γρήγορη δικαιοσύνη στην Ελλάδα και για δίκαιες αποφάσεις. Το σημαντικότερο, όμως, αν με ρωτάτε, είναι το να βγάζουν οι δικαστές δίκαιες αποφάσεις και δεν μπορούμε να πούμε ότι είναι μια δίκαιη απόφαση -κατ’ αναλογία δικαίου- όταν, παραδείγματος χάρη, ένας ο οποίος κατηγορείται για δύο απόπειρες βιασμού -κακουργήματα- να τιμωρείται με τρία χρόνια ποινή φυλάκισης με αναστολή και ένας ο οποίος χρωστάει στο δημόσιο να του επιβάλλεται τρία χρόνια ποινή φυλάκισης και με το νέο ποινικό κώδικα να πηγαίνει φυλακή.

Θέλω να πω, λοιπόν, ότι πρέπει να δούμε λίγο και την ουσία και να γίνονται και επιθεωρήσεις στους δικαστές πως επιδίδονται σε τέτοιες αποφάσεις. Γιατί άλλο να προσβάλλεις το έννομο αγαθό της γενετήσιας ελευθερίας και άλλο οικονομικά αδικήματα.

Τώρα, όσον αφορά το Υπουργείο Δικαιοσύνης ακούστε τη δικαιοσύνη που φτιάξατε στην Ελλάδα. Η ευρωπαϊκή εισαγγελία διαβιβάζει δικογραφία για υπουργούς. Το κάνει, γιατί δεν έχει κάτι άλλο να κάνει; Το κάνει, γιατί βλέπει τα ονόματα των Υπουργών στη δικογραφία και είναι σαν μπαμπούλας και κατευθείαν στέλνει τη δικογραφία στη Βουλή; Φυσικά και όχι. Το κάνει, γιατί σύμφωνα με το άρθρο 86 του Συντάγματος που λέει ότι στο πλαίσιο άλλης ανάκρισης, άλλης προανάκρισης, άλλης προκαταρκτικής εξέτασης, προκύψουν στοιχεία -προκύψουν στοιχεία, προκύψουν στοιχεία, θα το λέμε δέκα φορές εδώ- τα οποία σχετίζονται με τα πρόσωπα των Υπουργών, τότε και μόνο τότε διαβιβάζεται η δικογραφία στη Βουλή αμελλητί.

Και οι μεγαλο-ποινικολόγοι που μπορεί να έχετε στη Νέα Δημοκρατία ή οι μεγαλο-συνταγματολόγοι, σίγουρα ξέχασαν και το άρθρο 43 του Κώδικα Ποινικής Δικονομίας που λέει ότι ο Εισαγγελέας κρίνει εάν μια μήνυση είναι, προφανώς, αβάσιμη ή ανεπίδεκτη δικαστικής εκτιμήσεως και τότε τη θέτει στο αρχείο, με συνοπτικά αιτιολογημένη πράξη. Όταν είναι –προφανώς- αβάσιμη, δεν τη στέλνει στη Βουλή, παρά μόνο όταν υπάρχουν στοιχεία και ενδείξεις ενοχής.

Σας στέλνει η Ευρωπαϊκή Εισαγγελία τη δικογραφία στη δικαιοσύνη που φτιάξατε, γιατί προκύπτουν στοιχεία για δύο Υπουργούς με την κατηγορία της συνέργειας σε απιστία και ηθική αυτουργία σε απιστία. Κακουργήματα. Εσείς τι κάνετε; Πετάτε την μπάλα στην εξέδρα, σφυρίζοντας αδιάφορα, ψάχνοντας πολιτικές ευθύνες από το 1998 ή από την εποχή του Κολοκοτρώνη, για να δούμε τώρα ποιοι έκλεψαν περισσότερο, να συμψηφίσετε εδώ τα κλεψιμαίικα. Όχι, εμείς κλέψαμε λιγότερο, εσείς κλέψατε περισσότερα.

Η Ευρωπαϊκή Εισαγγελία θα έπρεπε να ασκήσει ποινικές διώξεις χωρίς να ζητήσει καμία άδεια από τη Βουλή, γιατί εδώ τα εγκλήματα που φέρεται, σύμφωνα με τη δικογραφία, να τελέστηκαν από Υπουργούς, δεν είναι κατά την ενάσκηση των καθηκόντων, αλλά εξ αφορμής αυτών.

Όταν, δηλαδή, ο κ. Αυγενάκης, σύμφωνα με τη δικογραφία και σύμφωνα με τον κ. Σημανδράκο, ξεκλείδωσε τα έξι χιλιάδες παράνομα ΑΦΜ και πληρώθηκαν και ο κ. Αυγενάκης παραίτησε όλο το διοικητικό συμβούλιο, εξαναγκάζοντας τον κ. Σημανδράκο να παραιτηθεί και αυτός και μετά έβαλε τον δικό του και πλήρωσε τα ΑΦΜ, δεν ήταν κατά την ενάσκηση των καθηκόντων, ήταν εξ αφορμής ενάσκηση των καθηκόντων και άρα, λοιπόν, η Ευρωπαϊκή Εισαγγελία δεν πρέπει να ζητήσει καμία άδεια.

Τα ίδια φυσικά κάνατε και με τις εικονικές προανακριτικές που κάνατε για Καραμανλή και Τριαντόπουλο. Και από τη μία επαίρεστε στην ουσία ότι παραγκωνίζετε τις προανακριτικές, γιατί θέλετε την ισότητα μεταξύ πολιτικών και πολίτη, να έχουν την ίδια μεταχείριση, τον φυσικό δικαστή, από την άλλη, επιλέγετε το αδίκημα για το οποίο θα παραπεμφθεί ο Καραμανλής, ο Τριαντόπουλος, ο Αυγενάκης, ο οποιοσδήποτε, κάνοντας στενότατη χρήση του νόμου περί ευθύνης Υπουργών.

Εσείς επιλέγετε το αδίκημα, ενώ η Ευρωπαϊκή Εισαγγελία και η κάθε Εισαγγελία σας στέλνει δικογραφία με συγκεκριμένα στοιχεία, συγκεκριμένα αδικήματα, ενδείξεις ενοχής. Εσείς, όμως, που θέλετε την ισότητα με τους πολίτες, επιλέγετε το αδίκημα για το οποίο θα πάει ο κάθε πολιτικός της παρατάξεως σας. Αυτή είναι η ισότητα με τους πολίτες; Μπορεί ο πολίτης να επιλέξει το αδίκημα, για το οποίο θα κατηγορηθεί ή θα δώσει ανωμοτί εξηγήσεις; Σε αυτό το Υπουργείο προΐστασθε, κύριε Υπουργέ. Να χαίρεστε τη δικαιοσύνη που έχετε φτιάξει.

Όσον αφορά το νομοσχέδιο, έχετε φέρει δέκα νομοσχέδια με τίτλο: «Επιτάχυνση της δικαιοσύνης», «Επιτάχυνση της δικαιοσύνης» και η δικαιοσύνη συνεχίζει και πάει με ρυθμούς χελώνας. Ακόμα μια φορά νομοθετείτε υπέρ των funds και των τραπεζών. Δηλαδή, με το εν λόγω νομοσχέδιο ένας οφειλέτης του οποίου έχει κατασχεθεί το ακίνητο και μπορεί να πουλήσει το ακίνητό του ελεύθερα σε κάποιον αγοραστή που θα βρει, έτσι ώστε να του μείνει και κάνα φράγκο στην τσέπη εφόσον εξοφλήσει, αυτό -τέλος- δεν μπορεί να το κάνει.

Πλέον, θα πρέπει να πάρει την άδεια από το δικαστήριο και εφόσον, συμφωνήσουν οι ενυπόθηκοι δανειστές, θα μπορεί να γίνει η πώληση του ακινήτου. Δηλαδή, αυτό δεν πρόκειται να γίνει ποτέ, διότι οι ενυπόθηκοι δανειστές, τα funds, θα θέλουν όλο και περισσότερα και δεν πρόκειται σε καμία περίπτωση να γίνει η πώληση.

Στραγγαλίζετε τους οφειλέτες με την υποχρέωση του επαναπροσδιορισμού των εκκρεμών ανακοπών. Δηλαδή, μέχρι τώρα ένας οφειλέτης ο οποίος έχει κάνει μια ανακοπή κατά διαταγής πληρωμής, έχει πετύχει μια αίτηση αναστολής κατά της αναγκαστικής εκτέλεσης και έχει προσδιοριστεί να δικαστεί η υπόθεσή του μετά από δύο, τρία, τέσσερα χρόνια -όχι, όμως, από υπαιτιότητά του, από υπαιτιότητα της Κυβέρνησης, γιατί είναι φορτωμένα τα πινάκια, γιατί οι δικαστές δεν μπορούν να δικάσουν τόσο πολλές υποθέσεις και υπάρχει φόρτος εργασίας- εσείς λέτε με το ζόρι «όχι». Θα την επαναπροσδιορίσετε υποχρεωτικά, γιατί αλλιώς θεωρείται μη ασκηθείσα.

Σε αυτό το χρονικό διάστημα που σίγουρα θα λειτουργούσε υπέρ των οφειλετών, που θα μπορούσαν να ρυθμίσουν την οφειλή τους, θα μπορούσαν να πουλήσουν το ακίνητό τους, θα υπήρχε ο χρόνος για να πάρουν ανάσα, εσείς λέτε «φέρτε να δικαστεί γρήγορα η υπόθεση» παρ’ όλο που η δικαιοσύνη και οι δικαστές δεν μπορούν να δικάσουν -γι’ αυτό πάει η ανακοπή κατά διαταγής πληρωμής μετά από 3 με 4 χρόνια- αποδεδειγμένα. Είναι φορτισμένα τα πινάκια και εσείς τους λέτε «όχι θα δικάσετε» με κίνδυνο να εκδίδονται δικαστικές αποφάσεις που αφορούν την πρώτη κατοικία των Ελλήνων στο πόδι.

Αλλάξτε λοιπόν τον τίτλο του νομοσχεδίου για να είστε δίκαιοι και πείτε το «Διατάξεις για την επιτάχυνση των πλειστηριασμών κατά των οφειλετών και υπέρ των funds και των τραπεζών» στους οποίους χρωστάτε και εσείς κάποια εκατομμύρια.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία Φωτίου από τη Νέα Αριστερά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, θα μιλήσω αποκλειστικά για τις fast track εξώσεις, που προωθεί αυτό το νομοσχέδιο. Τι σκέφτηκε η Κυβέρνηση στη μέση της χειρότερης στεγαστικής κρίσης που βιώνουμε στη σύγχρονη εποχή στην Ελλάδα; Προωθεί μια εξαιρετικά επικίνδυνη και κοινωνικά ανάλγητη μεταρρύθμιση -όπως την λέει- δηλαδή την τροποποίηση του άρθρου 637 του Κώδικα Πολιτικής Δικονομίας, ώστε να επιτρέπεται η έκδοση διαταγής απόδοσης χρήσης μισθίου, δηλαδή η fast track έξωση μετά τη λήξη της μίσθωσης, χωρίς καθυστέρηση ενοικίου από τον μισθωτή και χωρίς δίκη. Με απλά λόγια η ρύθμιση αυτή καταργεί τον φυσικό δικαστή, αφού η διαταγή θα εκδίδεται από ιδιώτη δικηγόρο και όχι από ανεξάρτητο δικαστή.

Δεύτερον, στερεί από τους ενοικιαστές το δικαίωμα ακρόασης και προσφυγής, παραβιάζοντας το Σύνταγμα, άρθρο 20 παράγραφος 1, και την ΕΣΔΑ άρθρο 6.

Τρίτον, επιτρέπει την έξωση μέσα σε έναν έως δύο μήνες ακόμη και αν το ενοίκιο καταβάλλεται κανονικά, χωρίς καμία πρόβλεψη για τις ευάλωτες ομάδες. Κατά τα άλλα σκίζεστε για τους ανάπηρους, για τους ευάλωτους, για τους φτωχούς, τους οποίους εσείς αυξήσατε μέσα σε έξι χρόνια, όπως και την παιδική φτώχεια.

Η απόφαση αυτή λαμβάνεται, ενώ η Ελλάδα καταγράφει το υψηλότερο ποσοστό στεγαστικής κρίσης στην Ευρωπαϊκή Ένωση με σχεδόν ένα στα τρία νοικοκυριά να δαπανά πάνω από το 40% του διαθέσιμου εισοδήματός του για στέγαση, το οποίο σε συνδυασμό με την ακρίβεια και τον πληθωρισμό δημιουργεί την κρίση διαβίωσης. Δηλαδή, τελειώνουν τα λεφτά των ανθρώπων τις δεκαεπτά πρώτες ημέρες. Εκεί μας έχετε καταντήσει. Για τους ενοικιαστές το ποσοστό αυτό φτάνει πολλές φορές πάνω από το 50% και 60% στις αστικές περιοχές.

Με απλά λόγια, όπως λέει η Eurostat, εννέα στους δέκα από τους ενοικιαστές και τους νέους κυρίως, βρίσκονται σε στεγαστική κρίση στην Ελλάδα, όταν στην Ευρώπη είναι τρεις στους δέκα.

Οι τιμές των ακινήτων συνεχίζουν να αυξάνονται. Υπάρχει η πρόσφατη Έκθεση της Τράπεζα της Ελλάδος για την προσιτή στέγαση για τα ελληνικά νοικοκυριά. Φαντάζομαι θα την διαβάσατε. Πρόσφατη μεν, όμως την διαβάσατε, δεν μπορεί. Η Τράπεζα της Ελλάδας επισημαίνει ότι οι τιμές των ακινήτων συνεχίζουν να αυξάνονται, καθιστώντας τη στέγαση ακόμη πιο απρόσιτη. Εκρηκτική –λέει- είναι η άνοδος τιμών αγοράς και ενοικίων και η επίδραση της βραχυχρόνιας μίσθωσης Airbnb, Golden Visa κλπ, στην επιδείνωση του θέματος. Η Τράπεζα της Ελλάδος το λέει αυτό. Λέει: Η Ελλάδα είναι η μόνη χώρα της Ευρωπαϊκής Ένωσης χωρίς κοινωνική κατοικία και με ανύπαρκτο έλεγχο σε αυξήσεις των ενοικίων. Υπάρχει και μια συστηματική αδυναμία σε όλο αυτό.

Κάθεται κανείς και σκέφτεται: Ποιον εξυπηρετεί επιτέλους η ρύθμιση αυτή; Ποιον; Εξυπηρετεί τα συμφέροντα των μεγάλων εκμισθωτών, των Real Estate, των funds και των εταιρειών διαχείρισης ακινήτων, που επιδιώκουν να αυξήσουν τα μισθώματα ή να μετατρέψουν τις κατοικίες σε βραχυχρόνιες μισθώσεις. Αφαιρεί κάθε εγγύηση σταθερότητας και ασφάλειας από τους ενοικιαστές, μετατρέποντας τη στέγη σε επενδυτικό προϊόν. Ανοίγει επικίνδυνες πόρτες ιδιωτικοποίησης της δικαιοσύνης, αφού ο εκτελεστός τίτλος θα εκδίδεται από τον ίδιο τον δικηγόρο, που πληρώνεται από τον εκμισθωτή. Όπως επισημαίνει και η Ένωση Δικαστών και Εισαγγελέων στο σχόλιό της στη διαβούλευση του νομοσχεδίου, η μεταφορά της αρμοδιότητας αυτής σε ιδιώτες παραβιάζει τη συνταγματική αρχή της δικαιοδοτικής κρίσης και δημιουργεί σύγκρουση συμφερόντων.

Εμείς λέμε, λοιπόν, και ζητούμε τώρα άμεση απόσυρση της τροποποίησης του άρθρου 637 του Κώδικα Πολιτικής Δικονομίας. Ζητάμε διατήρηση της δικαστικής κρίσης σε κάθε διαδικασία που αφορά την έξωση και την απώλεια κατοικίας. Ζητάμε προστασία άμεση των ενοικιαστών και της πρώτης κατοικίας, αύξηση του ελάχιστου χρόνου μίσθωσης σε τέσσερα συν δύο χρόνια, ανώτατο επιτρεπόμενο ενοίκιο, πλαφόν. Δηλαδή να βάλετε πλαφόν και όριο ετήσιας αύξησης που θα υπολογίζεται με βάση την αντικειμενική αξία, το ενεργειακό πιστοποιητικό και τον δείκτη τιμών καταναλωτή.

Ζητάμε επίσης, διπλασιασμό του στεγαστικού επιδόματος που θεσμοθετήθηκε το 2018 και έκτοτε παραμένει στα ίδια ποσά με ταυτόχρονη διεύρυνση των εισοδηματικών κριτηρίων και επέκταση της επιδότησης σε κοινωνικές κατηγορίες, που δαπανούν πάνω από το 30% του εισοδήματός τους στη στέγη. Παράλληλα, σταμάτημα των πλειστηριασμών και θέσπιση αντικειμενικών κριτηρίων για την υποχρεωτική αποδοχή διαπραγμάτευσης από τράπεζες και funds, γιατί είναι ανάγκη επιτακτική, άμεσης προτεραιότητας.

Θεωρούμε ότι η κατοικία είναι δικαίωμα. Και γι’ αυτό νομίζουμε ότι πρέπει να βάλουμε τέλος στον φαύλο κύκλο της βραχυχρόνιας μίσθωσης τύπου Airbnb ως παράμετρο του υπερτουρισμού και στην Golden Visa, που μειώνουν δραματικά τις κατοικίες για μακροχρόνια μίσθωση.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Συγκεκριμένα να απαγορεύεται σε νομικά πρόσωπα, επιχειρήσεις ιδιωτικού ή δημοσίου δικαίου να εκμεταλλεύονται κατοικίες ως καταλύματα βραχυχρόνιας μισθώσεις τύπου Airbnb. Δεύτερον, να διατηρείται αυτό το δικαίωμα για φυσικά πρόσωπα για μία κατοικία ανά ΑΦΜ υπόχρεου και συζύγου. Να καταργηθεί η Golden Visa.

Θεωρούμε ότι η στέγη δεν είναι εμπόδιο στην αξιοποίηση της περιουσίας. Είναι δικαίωμα στην ασφάλεια, στην ποιότητα ζωής. Και η δικαιοσύνη δεν είναι υπηρεσία προς ανάθεση, είναι λειτούργημα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα κ. Χουρδάκης από τους ανεξάρτητους Βουλευτές.

**ΜΙΧΑΗΛ ΧΟΥΡΔΑΚΗΣ:** Θα ξεκινήσω με ένα θέμα ως συνέχεια της επίκαιρης ερώτησης που είχα το πρωί με τον Υπουργό Εξωτερικών, κ. Γεραπετρίτη. Μετά την ολοκλήρωση της επίκαιρης τόσο το δικό μου γραφείο όσο και το γραφείο του Υπουργείου Εξωτερικών στείλαμε, απ’ ότι κατάλαβα, δελτία Τύπου ενημερωτικά.

Δυστυχώς, στη χώρα που λέγεται Ελλάδα τα «παπαγαλάκια» παίζουν 99-1 τα δελτία Τύπου -μπορείτε να φανταστείτε ποιανού.

Και λέει ο κ. Γεραπετρίτης εδώ: «Οι τουρκικές αντιδράσεις δεν μας σταματούν. Η Ελλάδα είναι σήμερα στο πιο ισχυρό της σημείο. Δεν στηρίζεται σε τρίτους» κ.ο.κ. Όλα αυτά είναι εκατό περίπου τις τελευταίες τρεις ώρες. Προς επίρρωση του πόσο λάθος είναι όλα αυτά που λέει, καταθέτω στα Πρακτικά τη συμφωνία που έχει υπογράψει η Βρετανία με την Τουρκία για τα Eurofighter και ανακοινώθηκε σήμερα, καθώς και την προαναγγελία τουρκικής συμφωνίας με τη Συρία για την ΑΟΖ, για να φανεί εκ νέου πόσο λάθος κάνει και πόσο στον κόσμο του είναι και μακριά από την πραγματικότητα ο κ. Γεραπετρίτης και δυστυχώς μαζί με αυτόν στις πλάτες του και όλοι εμείς.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, σήμερα είναι μέρα μνήμης, πόνου και ευθύνης. Συμπληρώνονται επτά χρόνια από την τραγική ημέρα στο Μάτι με τους εκατόν τέσσερις νεκρούς. Όταν ξέσπασε φωτιά, το κράτος εξαφανίστηκε, η κρατική μηχανή παρέλυσε. Οι ευθύνες ήταν πολλές, διαχρονικές, σε περισσότερες από μία κυβερνήσεις. Το βασικό, όμως, πρόβλημα είναι το εξής, ότι δεν έχει αλλάξει τίποτα στην πράξη, οι παθογένειες υπάρχουν σε όλους ή σχεδόν σε όλους τους τομείς της δημόσιας διοίκησης από τον ΣΥΡΙΖΑ στη Νέα Δημοκρατία και ξανά στη Νέα Δημοκρατία. Εμείς οι πολίτες ακούμε μόνο κούφιες υποσχέσεις. Δεν υπάρχει κανένα ενιαίο δίκτυο για έγκαιρη προειδοποίηση από τις πυρκαγιές. Οι εκκενώσεις οργανώνονται με SMS και όχι με κάποιο σχέδιο. Δεν χρειάζεται να μπω σε περισσότερες λεπτομέρειες. Απόψε στο Μάτι θα είμαστε όλοι εκεί.

Σε ό,τι αφορά το σημερινό νομοσχέδιο, δεν μπορώ να μην πω ότι για πολλοστή φορά συμβαίνει το ίδιο πράγμα και μάλιστα αν παίζαμε αγώνα μπάσκετ, το ποσοστό ευστοχίας της Κυβέρνησης θα ήταν τρομακτικό, ας πούμε 30 στα 31 ή 31 στα 31 ή 40 στα 40. Νομοσχέδια έρχονται με διαδικασίες fast track μέσα σε περίοδο δύο εβδομάδων, άλλες φορές πριν από τα Χριστούγεννα, άλλες φορές πριν από το Πάσχα, τώρα πριν από το καλοκαίρι και ενώ από τις 16 Σεπτεμβρίου θα αρχίσει να λειτουργεί ό,τι προβλέπεται σε αυτό το νομοσχέδιο. Και είμαι βέβαιος ότι θα λειτουργεί, διότι η πλειοψηφία της Νέας Δημοκρατίας μέσω του εισηγητή θα ψηφίσει για όλους είτε το έχουν διαβάσει είτε δεν το έχουν διαβάσει είτε ξέρουν τι ψηφίζουν είτε -το πιο πιθανό- δεν ξέρουν τι ψηφίζουν. Και αυτό αποδεικνύεται και από το πόσοι λίγοι έχουν δηλωθεί από την Κυβέρνηση τα τελευταία νομοσχέδια, για να ψηφίσουν. Δεν υπήρχε, λοιπόν, καμία επείγουσα ανάγκη. Δεν πρόκειται ούτε για κάτι κρίσιμο ούτε κάποια ενσωμάτωση ευρωπαϊκής Οδηγίας, αλλά είναι σαφές ότι η Κυβέρνηση επιδιώκει να περάσει κρίσιμες ρυθμίσεις μακριά από τα φώτα της δημοσιότητας και της κοινωνικής λογοδοσίας, πράγμα που πια δεν προξενεί εντύπωση σε κανέναν.

Σε ό,τι αφορά το σημερινό νομοσχέδιο αυτό καθαυτό, βλέπουμε ότι, αντί να ενισχυθεί η δικαιοσύνη, μετατρέπεται σε ένα διαρκώς μεταβαλλόμενο, επισφαλές και επικίνδυνο για τα δικαιώματα των πολιτών τοπίο. Και το λέω αυτό, διότι, αντί για έναν συνεκτικό θεσμικά ολοκληρωμένο σχεδιασμό που θα είχε προκύψει από ουσιαστική διαβούλευση με τους λειτουργούς δικαιοσύνης, με τους νομικούς συλλόγους ανά την Ελλάδα, επανέρχεστε, κύριε Υπουργέ, ξανά σε αλλεπάλληλες και αποσπασματικές παρεμβάσεις που επιτείνουν τη σύγχυση και τη δυσλειτουργία.

Και επειδή μιλάω πάντα με δεδομένα, θέλω να σας θυμίσω το εξής: Στη δική σας ως κόμμα διακυβέρνηση έχουν γίνει αλλαγές στον Κώδικα Πολιτικής Δικονομίας το 2020, το 2021, το 2022, το 2023, το 2024 και τώρα ξανά το 2025. Μόνο το 2019 δεν προλάβατε. Πάλι καλά. Ο Κώδικας Πολιτικής Δικονομίας θυμίζει το γεφύρι της Άρτας. Δεν χρειάζεται να σας πω για ποιον λόγο είναι ξεκάθαρο ότι αποδυναμώνεται η ασφάλεια δικαίου και προκαλείται σύγχυση τόσο στους δικαστικούς λειτουργούς, τόσο στους δικηγόρους, κυρίως όμως στους πολίτες και γι’ αυτό δεν είναι καθόλου τυχαίο ότι ένα πολύ μεγάλο κομμάτι που αγγίζει το 80% του πληθυσμού λέει ότι δεν έχει εμπιστοσύνη στη δικαιοσύνη. Και πώς να έχει, όταν η νομοθέτηση γίνεται χωρίς σταθερότητα, χωρίς καμία προβλεψιμότητα και δημιουργούνται αντίθετα διοικητικά βάρη, αντιφατικές ερμηνείες και καθυστερήσεις. Αντί εξορθολογισμού έχουμε ένα τοπίο πιο αβέβαιο, πιο πολύπλοκο και πιο δυσλειτουργικό και μάλλον αυτό σας βολεύει.

Πολύ σύντομα θα σταχυολογήσω έξι παρατηρήσεις:

Πρώτον, παραβιάζεται η αρχή της σταθερότητας και της προβλεψιμότητας του Κώδικα Πολιτικής Δικονομίας. Είπα πριν πόσο αυτές οι ετήσιες -αν είναι δυνατόν, ετήσιες- αλλαγές επιτείνουν αυτό το πρόβλημα.

Δεύτερον, επιβαρύνεται δραματικά η πρώτη βαθμίδα απονομής δικαιοσύνης ιδίως δε στα πολυμελή πρωτοδικεία και η ρύθμιση αυτή καταρρίπτει κάθε λογική σε ό,τι αφορά τον δευτεροβάθμιο έλεγχο, γιατί οδηγεί σε μια στρεβλή κατάσταση, όπου οι ίδιοι δικαστές ελέγχουν αποφάσεις ομόβαθμών τους.

Τρίτον, η επιβολή δεσμευτικών προθεσμιών για τους δικαστές υπονομεύει το αυτοδιοίκητο της δικαιοσύνης, δηλαδή τα άρθρα 87 και 93 του Συντάγματος. Πρέπει να ξεκαθαριστεί ότι η δικαιοσύνη δεν είναι γραμμή παραγωγής. Όλοι θέλουμε ταχύτερη απονομή. Θέλουμε, όμως, και ευελιξία και σεβασμό στις τοπικές ιδιαιτερότητες.

Τέταρτον, πολύ σημαντικό, η fast track έξωση χωρίς ακρόαση από δικαστή πλήττει το δικαίωμα στη στέγη και στη δίκαιη δίκη των ενοικιαστών ακόμα και λόγω του ότι χάνουν το δικαίωμα υπεράσπισης, παρ’ όλο που θα πληρώνουν κανονικά τα ενοίκιά τους. Το πρόβλημα γίνεται πολλαπλάσιο και πολύ πιο έντονο δεδομένης της στεγαστικής κρίσης και της μηδενικής σχεδόν κυβερνητικής πρωτοβουλίας, για να ρυθμιστεί αυτό το πρόβλημα. Ακόμα και η Ένωση Ενοικιαστών και Ενοικιαστριών Θεσσαλονίκης καταγγέλλει ευθέως -και το είπε κατά τη σύντομη ακρόαση των φορέων- ότι στο σχέδιο νόμου η ανάγκη για στέγαση μετατρέπεται σε εμπόδιο και η έξωση στην πράξη γίνεται εργαλείο εκβιασμού και οι ενοικιαστές θα πετιούνται στον δρόμο.

Πέμπτον, η κατάργηση της τοπικής αρμοδιότητας στους πλειστηριασμούς οδηγεί σε συγκέντρωση των διαδικασιών στην Αθήνα. Θα έλεγε κανείς ότι αυτό ίσως θα είχε νόημα και θα ωφελούσε την καλύτερη λειτουργία. Όμως, δεν γίνεται γι’ αυτό. Γίνεται, για να αποκλειστούν οι αδύναμοι οφειλέτες από το να έρθουν στην Αθήνα και οι επαρχιακοί φορείς, και ταυτόχρονα αποκλείονται μικρά δικηγορικά γραφεία, επαρχιακοί συμβολαιογραφικοί σύλλογοι και τα μέλη τους και άρα, υπονομεύεται η ισότητα ενώπιον του νόμου και του συνταγματικού δικαιώματος στην περιουσία.

Έκτον και τελευταίο, με το άρθρο 134 η μη υποβολή αίτησης επαναπροσδιορισμού οδηγεί στην αυτόματη απόρριψη ήδη ασκηθείσης ανακοπής. Δηλαδή, καταργείται με νόμο ήδη ασκηθέν δικαίωμα με δικαστική απόφαση και η δικαιοσύνη κακώς με αυτόν τον τρόπο μετατρέπεται σε back office, δηλαδή σε «πατερίτσα» των funds, δηλαδή των τραπεζών, που ήδη λυσσομανούν στις τσέπες μας. Υπάρχει σαφής μη διάκριση των εξουσιών και καταστρατήγηση των άρθρων 20 και 26 του Συντάγματος.

Ολοκληρώνω, κύριε Πρόεδρε, λέγοντας το εξής. Τα παραπάνω δεν τα λέω εγώ ούτε τα λένε οι αντιπολιτευόμενοι έτσι, για να δημιουργήσουν εφέ και μπούγιο. Ακόμα και η Ένωση Δικαστών και Εισαγγελέων ήταν σαφής με το άρθρο 131 του νομοσχεδίου και όλα αυτά που περιέγραψα. Θα πρέπει να ληφθεί σοβαρά υπ’ όψιν ότι χρειάζεται σεβασμός στον δικαστή, σεβασμός στον πολίτη και κυρίως σεβασμός στο Σύνταγμα. Δεν χρειαζόμαστε αριθμούς. Δεν χρειαζόμαστε μόνο περισσότερες και ταχύτερες αποφάσεις και μικρότερη διαδικασία. Χρειαζόμαστε καλύτερες αποφάσεις και πιο δίκαιες αποφάσεις και για να επιτευχθεί αυτό, πρέπει να ακούτε, κύριοι της Κυβέρνησης, και τις δικαστικές ενώσεις και τις κοινωνικές οργανώσεις και τους δικηγόρους. Μόνο με αυτόν τον τρόπο θα καταφέρετε να βελτιώσετε τον βαθμό εμπιστοσύνης των πολιτών στη δικαιοσύνη.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει ο Υπουργός μια παρέμβαση.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε. Μια δήλωση θέλω να κάνω.

Επειδή ετέθη από κάποιους Βουλευτές το ζήτημα, αλλά και κυρίως επειδή εκδόθηκε και μία ανακοίνωση της Ένωσης Δικαστών και Εισαγγελέων για τον τρόπο επιλογής των ηγεσιών στον Άρειο Πάγο, στο Συμβούλιο της Επικρατείας και στο Ελεγκτικό Συνέδριο, έχω να πω τα εξής. Το ελληνικό Σύνταγμα προβλέπει ότι την αποκλειστική αρμοδιότητα για τον διορισμό των ηγεσιών των ανωτάτων δικαστηρίων την έχει το Υπουργικό Συμβούλιο μετά από πρόταση του Υπουργού Δικαιοσύνης. Αυτό είναι το Σύνταγμά μας και να υπενθυμίσω σε όλους που κάνουν ότι δεν καταλαβαίνουν ότι το Σύνταγμα της Ελλάδος ισχύει ακόμα. Η Ελληνική Δημοκρατία είναι συντεταγμένη δημοκρατία.

Πριν από μερικά χρόνια –νομίζω, το 2010- με εισήγηση του κ. Καστανίδη, Υπουργού Δικαιοσύνης τότε, αποφασίστηκε και θεσμοθετήθηκε η δυνατότητα της Βουλής να εκφράζει γνώμη μετά από ακρόαση των υποψηφίων για τις θέσεις των ανωτάτων ηγεσιών, η οποία πραγματοποιείται μέσω της Διάσκεψης των Προέδρων. Και αυτό ίσχυσε και ισχύει ακόμα.

Τα τελευταία χρόνια υπήρχε μία μόνιμη σύσταση από την Ευρωπαϊκή Επιτροπή στα ζητήματα κράτους δικαίου, η οποία έλεγε ότι πρέπει η Ελλάδα να αναπροσαρμόσει τη διαδικασία επιλογής των ηγεσιών των ανωτάτων δικαστηρίων. Έτσι, ψηφίσαμε πέρσι τον Ιούνιο τη ρύθμιση, η οποία προβλέπει ότι οι ολομέλειες των ανωτάτων δικαστηρίων μπορούν να εκφέρουν γνώμη με έναν συντεταγμένο τρόπο όσον αφορά την επιλογή των ηγεσιών τους.

Και μάλιστα, ορίστηκε ο τρόπος που θα γίνεται αυτό. Δηλαδή, όταν πρόκειται για τη θέση του Προέδρου του Ανωτάτου Δικαστηρίου είναι ένας κατάλογος πέντε και όταν πρόκειται για τη θέση του Εισαγγελέα του Αρείου Πάγου είναι μια πρόταση για τρεις.

Αυτό είναι το συνολικό συντεταγμένο σύστημα της χώρας που, επαναλαμβάνω, την τελική απόφαση, που έχει τον χαρακτήρα αποκλειστικότητας, την έχει το Υπουργικό Συμβούλιο.

Τι έγινε, λοιπόν, στην πρώτη εφαρμογή αυτού του νόμου, όπου εκλήθησαν οι ολομέλειες των ανωτάτων δικαστηρίων να εκφέρουν γνώμη; Ακολούθησε η πρόταση της Βουλής των Ελλήνων και η Κυβέρνηση κατέληξε στις αποφάσεις της. Αν θα δει κανένας, οι αποφάσεις της κινούνται εντός των ορίων που περιγράφει ο νόμος και η πρόταση της Βουλής. Δεν έχει ξεφύγει καθόλου, και όσον αφορά την Πρόεδρο του Αρείου Πάγου και όσον αφορά τον Εισαγγελέα του Αρείου Πάγου και όσον αφορά τους Αντιπροέδρους του Αρείου Πάγου και όσον αφορά τους τέσσερις Αντιπροέδρους στο Συμβούλιο της Επικρατείας και όσον αφορά μία θέση Αντιπροέδρου στο Ελεγκτικό Συνέδριο.

Παραδόξως είδα πριν από λίγο μία ανακοίνωση της Ένωσης Δικαστών και Εισαγγελέων που λέει περίπου ότι θα πρέπει να καταργηθεί η Βουλή των Ελλήνων, πρέπει να καταργηθεί η Κυβέρνηση και όλοι αυτοί να υπακούσουν στην ψηφοφορία που έγινε στις ολομέλειες των ανωτάτων δικαστηρίων. Έτσι δηλαδή από κράτος συντεταγμένης πολιτείας θα πάμε σε κράτος δικαστών για κάτι που δεν ισχύει πουθενά στον κόσμο.

Δεν υπάρχει ούτε μία χώρα στον κόσμο που οι ηγεσίες να εκλέγονται αποκλειστικά από τους δικαστές. Δεν υπάρχει εξουσία ανεξάρτητη στον κόσμο η οποία να μην έχει έμμεση νομιμοποίηση στη λαϊκή κυριαρχία. Και έμμεση νομιμοποίηση στη λαϊκή κυριαρχία μπορεί να έχει μόνο όταν εκφράζεται η Βουλή, όταν αποφασίζει η κυβέρνηση, διότι η Βουλή έχει την άμεση εκπροσώπηση του κόσμου με άμεσες αντιπροσωπευτικές εκλογές. Η κυβέρνηση μπορεί να υπάρξει μόνον εφόσον έχει τη νομιμοποίηση από τη Βουλή. Και η δικαστική εξουσία δεν μπορεί να αυτονομηθεί από τις άλλες δύο. Δεν γίνεται να αυτονομηθεί, διότι τότε πάμε σε άλλου είδους καθεστώς, το οποίο δεν έχει καμία σχέση με τη δημοκρατία.

Κατά συνέπεια, λοιπόν, όλες οι επιλογές οι οποίες έγιναν είναι με βασική πίστη και τήρηση του Συντάγματος και των νόμων που έχουν ψηφιστεί, οι όποιοι νόμοι προβλέπουν και τη γνώμη της Βουλής με έναν συντεταγμένο τρόπο και τη γνώμη της ολομέλειας των ανωτάτων δικαστηρίων.

Άρα λοιπόν θα πρέπει να υπενθυμίσω στην Ένωση των Δικαστών και Εισαγγελέων, στο Διοικητικό τους Συμβούλιο δηλαδή, ότι οι επιλογές -για μία ακόμη φορά το κάνω αυτό- των ηγεσιών των ανωτάτων δικαστηρίων δεν είναι επιλογές που αφορούν επαγγελματικό σωματείο, είναι επιλογές που αφορούν μία απολύτως ανεξάρτητη εξουσία. Κατά συνέπεια, αυτή η ανεξάρτητη εξουσία θα πρέπει να νομιμοποιείται στη βάση του πολιτεύματος, που είναι δημοκρατικό πολίτευμα. Και είναι δημοκρατικό πολίτευμα, διότι η βάση του είναι η λαϊκή κυριαρχία, όπως αυτή συντεταγμένα εκφράζεται.

Κατά συνέπεια, λοιπόν, καλό θα είναι σε όσους αναφέρονται σε αυτό το γεγονός να τους θυμίσουμε κάτι. Η πρόσφατη έκθεση της Ευρωπαϊκής Επιτροπής για το κράτος δικαίου στην Ελλάδα, λαμβάνοντας υπόψη και αυτή τη ρύθμιση, κατατάσσει την Ελλάδα στις δώδεκα καλύτερες χώρες από τις είκοσι επτά από την άποψη συστάσεων και μάλιστα ως η χώρα η οποία έχει τις λιγότερες συστάσεις σε σχέση με κάποιες άλλες, που είναι πάρα πολλές.

Επομένως, εκπροσωπώντας μία εξουσία, έστω συνδικαλιστικά, όπως κάνει η Ένωση Δικαστών και Εισαγγελέων, θα πρέπει να λαμβάνει υπόψη της ότι η χώρα έχει ακόμα Σύνταγμα. Και ευτυχώς, έχει ακόμα Σύνταγμα. Γιατί κάποιοι πιστεύουν ότι το Σύνταγμα δεν πρέπει να τηρηθεί και να επιβληθούν συσχετισμοί οι οποίοι αναπτύσσονται όπου αναπτύσσονται πάνω στο Κοινοβούλιο και πάνω στην εκλεγμένη Κυβέρνηση. Αυτό δεν μπορεί να γίνει ανεκτό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Σταμάτης από τη Νέα Δημοκρατία έχει τον λόγο τώρα.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ πολύ, κύριε Πρόεδρε.

Θα ήθελα πολύ γρήγορα να πάρω τον λόγο πάνω σε αυτά τα πολύ συγκεκριμένα που είπε ο Υπουργός. Ακόμα και ο δικαστής της εκάστοτε χώρας στο Ευρωπαϊκό Δικαστήριο Δικαιωμάτων του Ανθρώπου εκλέγεται από την Κοινοβουλευτική Συνέλευση, η οποία Κοινοβουλευτική Συνέλευση είναι από Βουλευτές από τα κράτη μέλη του Συμβουλίου της Ευρώπης, οι οποίοι έχουν προέλθει από εκλογές. Και νομίζω ότι είναι πολύ σαφές πώς η λαϊκή κυριαρχία πρέπει να ενσωματώνεται στο δίκαιο και πώς πρέπει ο καθένας να αναλαμβάνει τον ρόλο που του ορίζει το Σύνταγμα.

Ξέρετε -έχει πολύ ενδιαφέρον για το ότι μιλάμε για ένα νομοσχέδιο για τον Κώδικα Πολιτικής Δικονομίας, για τη Δικαιοσύνη-, μια μέρα σαν σήμερα δεν υπήρχε δικαιοσύνη στη χώρα, γιατί κάποιοι άλλοι αποφάσιζαν και όχι η δημοκρατία. Και αυτό νομίζω έχει τη σημειολογία του.

Κυρίες και κύριοι συνάδελφοι, νομίζω ότι η Κυβέρνηση τα τελευταία έξι χρόνια δείχνει με σταθερά γοργά βήματα πώς πρέπει να αλλάξει και την επιτάχυνση, αλλά και την απονομή της δικαιοσύνης. Και αυτό είναι κάτι το οποίο -και τα χρόνια του μνημονίου, αλλά και προγενέστερα- ο ελληνικός λαός το θέλει.

Νομίζω ότι στο τέλος αυτής της δεκαετίας, με όλες αυτές τις αλλαγές που έχει κάνει ειδικά η σημερινή πολιτική ηγεσία του Υπουργείου Δικαιοσύνης, θα δούμε ξεκάθαρα έναν νέο τρόπο για το πώς παίρνονται οι αποφάσεις, αλλά και κυρίως για το πώς είναι δίκαιες οι αποφάσεις. Γιατί αν ανατρέξουμε λίγο στο παρελθόν -αυτό είναι ευρέως γνωστό-, θα δούμε ότι είχε χαθεί η εμπιστοσύνη στην ελληνική Δικαιοσύνη, είχε χαθεί η εμπιστοσύνη ότι αυτό που αποφασίζουν τα δικαστήρια είναι αυτό το οποίο έπρεπε να είναι. Και σε αυτό έπαιξαν πολλοί παράγοντες ρόλο, και οι μεσαίες και οι υψηλές και οι πολύ υψηλές συντεχνίες, αλλά με θύμα πάντα τον πολίτη. Ο πολίτης πολλές φορές προσπαθούσε μέσα από αυτό, όχι μόνο να βρει το δίκιο του, αλλά να αναζητήσει τη δική του ύπαρξη μέσα σε αυτό που έχουμε εδώ, που είναι η δημοκρατία.

Νομίζω ότι όλη αυτή η διαδικασία της εξέλιξης, ακόμα και το κομμάτι της ψηφιοποίησης, να μπορεί πλέον να υπάρχει ένας φάκελος και να μην είναι ένα χαρτί που να ψάχνει ο καθένας να βρει, αυτό και μόνο δείχνει στον πολίτη ότι το κράτος, η ανεξάρτητη Δικαιοσύνη, μέριμνα γι’ αυτόν και ταυτόχρονα δίνει την προοπτική, όπως λέμε, για την πλήρη ψηφιοποίηση της Δικαιοσύνης. Και είναι πάρα πολύ σημαντικό, όχι μόνο για την αποσυμφόρηση των διαφόρων γραμματειών στα δικαστήρια, αλλά για το πώς ο πολίτης νιώθει.

Κύριε Υπουργέ, το ότι τροποποιείται αυτό που προβλέπεται ως προς την αποχή από την άσκηση ποινικής δίωξης σε βάρος ανηλίκου εάν αυτός τελέσει αξιόποινη πράξη, η οποία αν είναι πλημμέλημα και ο εισαγγελέας κρίνει ότι η άσκησή της δεν είναι αναγκαία για την αποτροπή τέλεσης νέων αξιόποινων πράξεων, είναι προς τη θετική κατεύθυνση. Αυτό νομίζω δείχνει πάρα πολύ σημαντικά το πώς αντιλαμβανόμαστε ακόμα και την ανήλικη παραβατικότητα.

Ταυτόχρονα, και λόγω της ψηφιακής εποχής και λόγω της ηπειρωτικής μας χώρας και των ελεύθερων μετακινήσεων, η εξέταση μαρτύρων με τηλεδιάσκεψη δίνει έναν τόνο αξιοπιστίας, αλλά ταυτόχρονα και έναν τόνο πιο γρήγορης και δίκαιης λύσης.

Εγώ δεν είμαι ειδικός σε αυτά, αλλά αφορά κάτι στο οποίο νομίζω έχω μια γνώση. Και επειδή πάμε στο πληροφοριακό σύστημα και στην ψηφιοποίηση, ελπίζω το Υπουργείο να έχει προβλέψει ότι πρέπει να είναι προσβάσιμα και για τους δικηγόρους με οπτική αναπηρία και για τα άτομα με οπτική αναπηρία που θα έχουν κάποιον φάκελο στο δικαστήριο, ώστε να είναι προσβάσιμο όλο αυτό το υλικό γι’ αυτούς τους ανθρώπους. Γιατί η ψηφιακή τεχνολογία είναι μέρος και της κοινωνικής δικαιοσύνης, αλλά και της δημοκρατίας, όταν έχεις πρόσβαση στο υλικό που πρέπει, είτε για να προασπίσεις τον εαυτό σου είτε για να προασπίσεις κάποιον ο οποίος αναζητάει το δίκιο του.

Νομίζω ότι η Κυβέρνηση δείχνει και με αυτό το νομοσχέδιο ότι δουλεύει νυχθημερόν, μη ακούγοντας τις κορώνες, τις κραυγές, γιατί προσπαθεί να φτιάξει μια χώρα που θα μπορέσει όχι μόνο να παίρνει καλές κριτικές από την Ευρώπη, αλλά να είναι στον βαθύ πυρήνα όχι μόνο λόγω της ιστορίας και του πολιτισμού της, αλλά επειδή έχει ένα κράτος σύγχρονο, ένα κράτος δικαίου και ένα κράτος δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κωτσός από τη Νέα Δημοκρατία έχει τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, θα ήθελα να ξεκινήσω με μία γενική παρατήρηση. Ο Κανονισμός λειτουργίας της Βουλής δεν μπορεί να ερμηνεύεται a la carte και όταν δικαιούμαστε κάτι να το ζητούμε στο σύνολό του, αλλά τις υποχρεώσεις μας να τις ερμηνεύουμε με τελείως διαφορετικό τρόπο. Εάν θέλουμε να γινόμαστε πειστικοί και σοβαροί και απέναντι στο Σώμα, αλλά και απέναντι στους πολίτες, τον Κανονισμό της Βουλής οφείλουμε να τον σεβόμαστε στο σύνολό του και στην ολότητά του.

Συνηθίζαμε να λέμε μέχρι πρότινος ότι οι τρεις μεγάλες παθογένειες του public management, της δημόσιας διοίκησης στην Ελλάδα, ήταν το βαθύ κράτος πολλές φορές και η γραφειοκρατία που το χαρακτήριζε και το χαρακτηρίζει -σε μικρότερο, πολύ μικρότερο βαθμό πλέον- μετά την Ψηφιακή Διακυβέρνηση-, που ταλαιπωρούσε τους πολίτες, η αστάθεια και η ευμεταβλητότητα που υπήρχε στο ασφαλιστικό και στο φορολογικό σύστημα και βεβαίως η εξαιρετικά αργή απονομή της δικαιοσύνης, τρεις παράγοντες που λειτουργούσαν αποτρεπτικά και σε επενδυτικό επίπεδο, αλλά ταυτόχρονα ταλαιπωρούσαν και πάρα πολύ τον πολίτη.

Θα σας αναφέρω δύο προσωπικές εμπειρίες που καταμαρτυρούν αυτά που ανέφερα πιο πριν, όντας δήμαρχος. Μία από τις καλύτερες επιχειρήσεις που λειτουργούν πλέον στον Δήμο Μουζακίου και που αφορά εμφιάλωση νερού, ενεπλάκη εν τη γενέσει της, στο ξεκίνημά της, σε δικαστική διαμάχη, διότι κάποιοι κάτοικοι διαφωνούσαν και προσέφυγαν στο Συμβούλιο της Επικρατείας, μια διαμάχη που κράτησε σχεδόν δώδεκα χρόνια. Το αποτέλεσμα; Ο αρχικός επενδυτής να πτωχεύσει και η επένδυση να περάσει σε έναν μεγάλο βαθμό σ’ ένα ολλανδικό fund.

Δεύτερη περίπτωση: Μήνυση που υποβλήθηκε το 2010, πρωτόδικα εισήχθη και συζητήθη το 2019 και μάλιστα για αδίκημα το οποίο είχε παραγραφεί στην πενταετία και ενώ ο εισαγγελέας πρότεινε αθώωση, η Πρόεδρος ανακοίνωσε ποινή πέντε μήνες φυλακή. Όταν ο δικηγόρος, ο συνήγορος τής υπενθύμισε «μα, τι λέτε, κυρία Πρόεδρε, έχει παραγραφεί το ‘15», αφού διέκοψε και επανήλθε, η απάντηση ήταν «ανακοίνωσα την ποινή στο ακροατήριο, στο εφετείο». Αντιλαμβάνεστε; Δικαιώθηκαν μέσα από αυτές τις δύο περιπτώσεις οι δικηγόροι που σας ανέφερα που τι συνηθίζουν να λένε; «Όταν πας στο δικαστήριο, αν είσαι αθώος να φοβάσαι, αν είσαι ένοχος ήλπιζε».

Αυτήν τη δικαιοσύνη θέλουμε; Με αυτήν τη δικαιοσύνη θα πορευθεί στο αύριο η χώρα μας; Με αυτήν τη δικαιοσύνη θα κάνουμε τους πολίτες να πιστεύουν ότι πραγματικά η δικαιοσύνη είναι το τελευταίο καταφύγιο του πολίτη και κυρίως θα πείσουμε εκείνους που θέλουν να επενδύσουν στη χώρα μας ότι η χώρα μας είναι ένας φιλοεπενδυτικός προορισμός; Όταν κάποιος γνωρίζει ή υποθέτει ότι αν ξεκινήσει μια επένδυση, θα του πάρει πέντε, έξι, εφτά χρόνια, αν εμπλακεί σε δικαστική διαμάχη, θα τολμήσει ποτέ να επενδύσει;

Η Κυβέρνησή μας λοιπόν τα τελευταία έξι χρόνια τι κάνει; Έχει αναλάβει μία θεσμική μεταρρυθμιστική προσπάθεια στην κατεύθυνση και της επιτάχυνσης των διαδικασιών απονομής της δικαιοσύνης και της σύγχρονης και καλύτερης οργάνωσης της δικαιοσύνης και του εκσυγχρονισμού της, ούτως ώστε πραγματικά να επιτελεί με τον καλύτερο δυνατό τρόπο την αποστολή της.

Ο νέος Δικαστικός Χάρτης λειτουργεί προς αυτήν την κατεύθυνση, γιατί μη μου πείτε τώρα ότι οι 1.400 ημέρες για την έκδοση μιας απόφασης είναι λογικό αποτέλεσμα που μας κατατάσσει μάλιστα τελευταία χώρα στις χώρες που συμμετέχουν στο Συμβούλιο της Ευρώπης. Το γεγονός ότι ο νέος Δικαστικός Χάρτης λειτουργεί προς τη σωστή κατεύθυνση αναγνωρίζεται και νομίζω ότι το καταλαβαίνουμε όλοι μας και ερχόμαστε τώρα με το νέο νομοθέτημα τι να κάνουμε; Να μειώσουμε τον χρόνο απονομής της δικαιοσύνης, να θεσμοθετήσουμε σύγχρονες τομές για να μην είναι οι πολίτες όμηροι της γραφειοκρατίας ή των διαδικασιών, να ξέρουμε ότι όταν κατατίθεται το δικόγραφο, προσδιορίζεται η δικάσιμος και οι διάδικοι γνωρίζουν πότε θα εκδικαστεί η συγκεκριμένη υπόθεση.

Ο Ψηφιακός Φάκελος επίσης είναι μια σημαντική πρωτοβουλία. Για πρώτη φορά υπάρχει πρόβλεψη στον Κώδικα Πολιτικής Δικονομίας για έκδοση διάταξης, ούτως ώστε για τυπικές πλημμέλειες να ενημερώνεται αυτός που έχει καταθέσει την αγωγή για να ξέρει τι μέλλει γενέσθαι, για να μην του απορριφθεί ως αβάσιμη. Η έκδοση διαταγής πληρωμής από τους δικηγόρους θα επιταχύνει την όλη διαδικασία, όπως επίσης και η πρόβλεψη για δεσμευτικές προθεσμίες όχι μόνο για τους διαδίκους, αλλά και για το ίδιο το δικαστήριο σε μια προσπάθεια ισονομίας και ισοπολιτείας.

Εκτιμώ ότι προς τη σωστή κατεύθυνση κινείται και η διαδικασία της δημοσίευσης των διαθηκών που πλέον μπορεί να γίνεται από τους συμβολαιογράφους, ώστε να αποφορτίζεται ο όγκος δουλειάς από τα δικαστήρια δραστικά και όπως υπολογίζεται, από τις 300 ημέρες περίπου, θα πάμε μόλις στις 7.

Νομίζω ότι όλα αυτά, αγαπητές και αγαπητοί συνάδελφοι, κατατείνουν στο γεγονός ότι η Κυβέρνηση αν μη τι άλλο προσπαθεί στον χώρο της δικαιοσύνης, από ένα απαρχαιωμένο σύστημα που ήταν πιο πριν και από οργάνωση και σε ό,τι αφορά τον χρόνο απονομής, να πάμε σ’ ένα πιο σύγχρονο, πιο αποτελεσματικό, πιο λειτουργικό, πιο ευέλικτο, πιο γρήγορο σύστημα απονομής δικαιοσύνης και νομίζω ότι εδώ πρέπει να συνηγορήσουμε όλοι μας. Δεν είναι πεδίο μικροπολιτικής και μικρόψυχης αντιπαράθεσης ο συγκεκριμένος τομέας. Αφορά το σύνολο των πολιτών, αφορά την αναπτυξιακή προοπτική της χώρας μας και κυρίως αφορά ένα κράτος δικαίου όπως θέλουμε, οραματιζόμαστε και θα γίνει η Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Υψηλάντης από τη Νέα Δημοκρατία έχει τον λόγο.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θα ήθελα να ξεκινήσω τη σημερινή μου ομιλία με δύο γενικές παρατηρήσεις.

Η πρώτη αφορά αυτό το οποίο βίωσε το Κοινοβούλιο εδώ και δύο μέρες με λόγια βαριά, λόγια εξυβριστικά, λόγια τοξικά τα οποία δηλητηριάζουν σε κάθε περίπτωση και κάθε μια προσωπικότητα εδώ μέσα, αλλά συνάμα είναι ένας λόγος ο οποίος βλάπτει σοβαρά τη δημοκρατία. Ο τοξικός λόγος είναι γνωστό και στην ιστορία ότι είναι προάγγελος ολοκληρωτικών καταστάσεων και αυτό εδώ στη χώρα μας, εδώ και 51 χρόνια τουλάχιστον, από την παράταξη της Νέας Δημοκρατίας που έφερε τη δημοκρατία και έχει κάνει τις μεγάλες παρεμβάσεις, δεν επετράπη και δεν θα επιτραπεί. Το δυστύχημα το μεγάλο είναι ότι μία μερίδα του κόσμου, των πολιτών ακολουθεί μέσα από το διαδίκτυο -και όχι μόνο- την ίδια αυτήν πρακτική που ακολουθούν οι μέντορες δήθεν αυτοί της δημοκρατίας και της ηθικής.

Το δεύτερο που ήθελα να πω είναι πώς έχουμε φτάσει μία βασική αρχή του δικαίου, «pacta sunt servanda», «αυτό το οποίο συμφωνείται, αυτό πρέπει να ακολουθείται», σήμερα να γίνεται μία μέθοδος και καλά αντιδημοκρατική.

Μα, κυρίες και κύριοι συνάδελφοι, όταν υπάρχει ένα συμφωνητικό σε μία μίσθωση που δεν τηρείται, όποιος έρθει να κρίνει εάν τηρείται σωστά ή όχι, αυτός θα ελεγχθεί σε κάθε περίπτωση. Παίρνουμε για παράδειγμα ότι τη διαταγή απόδοσης μισθίου θα τη βγάζουν οι δικηγόροι και ότι μετά δεν θα υπάρχει τρόπος, θα διώχνουμε τους ανθρώπους από τα σπίτια κοκ. Αυτά εδώ είναι γελοιότητες δυστυχώς. Είναι πράγματα μη σοβαρά. Και απορώ πώς στέκουν εδώ πέρα σε έναν λόγο πολιτικό ο οποίος μπορεί να αντέξει κάθε κριτικής. Και γι’ αυτό ήθελα να πω ότι το νομοσχέδιο αυτό το οποίο συζητείται αποτελεί μία μεταρρύθμιση τολμηρή η οποία ακολουθεί έναν μεγάλο στόχο και έναν μεγάλο αγώνα που δίνει αυτή τη στιγμή το κράτος μας. Αφορά την επιτάχυνση των διαδικασιών απονομής δικαιοσύνης με την ψηφιοποίηση των διαδικασιών, την αποσυμφόρηση υποθέσεων από τα δικαστήρια της χώρας προϊόν μιας ενδελεχούς εργασίας και μιας εκτεταμένης διαβούλευσης με τους καθ’ ύλην αρμόδιους φορείς. Το νομοσχέδιο εκφράζει το πολιτικό στίγμα της Κυβέρνησης για μια δικαιοσύνη ταχεία, διαφανή και προσιτή που υπηρετεί όλους ανεξαιρέτως τους πολίτες μειώνοντας το κόστος και την ταλαιπωρία των μακροχρόνιων διαδικασιών.

Η επεξεργασία του νομοσχεδίου στην αρμόδια επιτροπή της Βουλής κατέδειξε σε πολύ μεγάλο βαθμό συναίνεση και των φορέων. Οι νομοτεχνικές βελτιώσεις ενσωματώνουν προτάσεις της Αντιπολίτευσης και εμπλεκομένων φορέων χωρίς να αλλοιώνεται η φιλοσοφία του νομοσχεδίου. Οι ενστάσεις για τη μεταφορά αρμοδιοτήτων σε δικηγόρους και σε συμβολαιογράφους απαντήθηκαν πειστικά με διατάξεις που διασφαλίζουν την έννομη προστασία όλων των διαδίκων.

Στο πρώτο μέρος που τιτλοφορείται εκσυγχρονισμός της πολιτικής δικονομίας με 128 άρθρα αναμορφώνει τον κώδικα πολιτικής δικονομίας και τον εναρμονίζει με το νόμο 5108/2024 με βασικές καινοτομίες την ορθολογική κατανομή των υποθέσεων. Η κατανομή με βάση το επιδικαζόμενο ποσό στο άρθρο 6 θα αποσυμφορήσει τα πρωτοδικεία αντιμετωπίζοντας καθυστερήσεις, ψηφιοποίηση και προδικασίες, ο ηλεκτρονικός φάκελος του άρθρου 12. Η διάταξη του δικαστή για τη διόρθωση τυπικών πλημμελειών αποτρέπουν απορρίψεις αγωγών για αοριστίες εξοικονομώντας χρόνο και έξοδα και ο προσδιορισμός δικάσιμου εντός έξι μηνών καταργεί επαναληπτικές συζητήσεις. Για τις διαταγές πληρωμής που αναφέρθηκα και απόδοσης του μισθίου, τα άρθρα 64 επόμενα και 73 απαλλάσσουν τους δικαστές από τυπικές διαδικασίες. Η δημοσίευση των διαθηκών με μεταφορά στους συμβολαιογράφους και το μητρώο διαθηκών μειώνουν τον χρόνο δημοσίευσης από τριακόσιες σε επτά ημέρες. Οι νέες τεχνολογίες με την τηλεδιάσκεψη για εξέταση μαρτύρων, η σύντμηση προθεσμιών, όλες αυτές οι διατάξεις απελευθερώνουν το 15% του δικαστικού χρόνου και σύμφωνα με την Παγκόσμια Τράπεζα επιτρέπουν πληρέστερη μελέτη δικογραφιών.

Το δεύτερο μέρος αντιμετωπίζει καθυστερήσεις στην ανακοπή κατά της αναγκαστικής εκτέλεσης με δικάσιμους έως το 2035.

Το τρίτο μέρος περιλαμβάνει αύξηση θέσεων αρεοπαγιτών κατά πέντε, ρυθμίσεις χρέωσης υποθέσεων, άδεια για αιτήσεις αναίρεσης από το δημόσιο και την ΑΑΔΕ μειώνοντας στο 40% των εκκρεμών υποθέσεων καθώς επίσης και η τροπολογία η οποία έχει εισαχθεί που ρυθμίζει θέματα για τη νομική προσωπικότητα διαμεσολαβητών και τη μίσθωση ακινήτων. Οι νομοτεχνικές βελτιώσεις ενισχύουν τη λειτουργικότητα του συγκεκριμένου νομοσχεδίου κατά την άποψή μου.

Το νομοσχέδιο φέρει το στίγμα της Κυβέρνησης για μια σύγχρονη ευνομούμενη κοινωνία μειώνοντας το χρόνο έκδοσης αποφάσεων από 1.492 μέρες απαλλάσσοντας δικαστές και γραμματείς από γραφειοκρατία και ενισχύοντας τον ρόλο των δικηγόρων και συμβολαιογράφων εξασφαλίζοντας και διασφαλίζοντας την ισότιμη πρόσβαση στη δικαιοσύνη.

Κύριοι συνάδελφοι, το σχέδιο νόμου είναι ευεργετικό πέρα από την ίδια την κοινωνία και τους πολίτες, αφού γίνεται άλλη μια σημαντική προσπάθεια για ταχεία και αποτελεσματική δίκαιη δίκη, για τους παράγοντες της δίκης αλλά και για τους συμβολαιογράφους και τους δικαστικούς επιμελητές. Συνεπώς, καλώ όλους να στηρίξουμε αυτή την μεταρρύθμιση που εκφράζει τη δέσμευση όλων μας για τον εκσυγχρονισμό της δικαιοσύνης αλλά και τη χρονική και ποιοτική της βελτίωση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καππάτος από τη Νέα Δημοκρατία έχει τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σε κάθε εποχή της ιστορίας οι θεσμοί δεν κρίνονται από την ακινησία τους αλλά από την ικανότητά τους να μεταρρυθμίζονται και η δικαιοσύνη ως θεμέλιο του κράτους δικαίου δεν αποτελεί εξαίρεση. Σήμερα βρισκόμαστε ενώπιον μιας θεσμικής τομής που δεν προκύπτει από την επιθυμία για εντυπωσιασμό ή για νομική ρητορική αλλά από την υπαρξιακή ανάγκη του κράτους μας να επανακτήσει την αξιοπιστία του στα μάτια του πολίτη. Η αργοπορία στην απονομή δικαιοσύνης δεν είναι μια απλή λειτουργική αστοχία. Είναι μια μορφή αρνησιδικίας που διαβρώνει το κοινωνικό συμβόλαιο, τραυματίζει την εμπιστοσύνη στο θεσμό και αποθαρρύνει κάθε επένδυση σε θεσμικό πολιτισμό. Το σχέδιο του Υπουργείου Δικαιοσύνης έρχεται ακριβώς να αντιστρέψει αυτή την πορεία, όχι με βιασύνη αλλά με στρατηγική επιμονή, όχι με σπασμωδικές ρυθμίσεις, αλλά με αρχιτεκτονική συνείδηση για το πώς απονέμεται δικαιοσύνη σε μια σύγχρονη ευρωπαϊκή δημοκρατία.

Είναι γεγονός ότι η δικαιοσύνη στην πατρίδα μας παρέμεινε επί χρόνια καθηλωμένη σε διαδικασίες που δεν ανταποκρίνονταν ούτε στην πολυπλοκότητα των σύγχρονων κοινωνικών και οικονομικών σχέσεων, ούτε στις προσδοκίες των πολιτών για αποτελεσματική και έγκαιρη επίλυση διαφορών. Για πρώτη φορά εδώ και δεκαετίες επιχειρείται με τόση συνοχή και τόλμη η αναδιάταξη του τρόπου με τον οποίο κινείται η πολιτική δίκη από την αρχική κατάθεση του δικογράφου μέχρι την τελεσίδικη απόφαση. Και αυτό δεν είναι απλώς μια βελτίωση της ταχύτητας. Είναι μια ριζική μετατόπιση από το παλιό δικονομικό παράδειγμα της αδράνειας προς μια νέα κουλτούρα ενεργητικής, διαφανούς και ευθύνης φορούσας απονομής δικαιοσύνης. Μιας δικαιοσύνης που υπηρετεί τον πολίτη χωρίς καθυστερήσεις υπεκφυγές ή σιωπές που μετατρέπονται σε άρνηση δικαιώματος. Και για να φτάσουμε σε αυτή την αναγκαία τομή δεν αρκεί απλώς να συντομεύσουμε διαδικασίες. Οφείλουμε να ξανασκεφτούμε τη δομή και τη ροή της δίκης με όρους ορθολογικούς τεχνολογικά ενήμερους και θεσμικά δίκαιους.

Η εισαγωγή μιας ουσιαστικής προδικασίας στην οποία ο δικαστής εξετάζει εγκαίρως την πληρότητα της αγωγής και υποδεικνύει τις ελλείψεις που χρήζουν διόρθωσης δεν είναι μόνο ένα εργαλείο εξοικονόμηση χρόνου. Είναι πράξη θεσμικού σεβασμού απέναντι στον διάδικο που δικαιούται να γνωρίζει έγκαιρα αν και πώς η υπόθεσή του θα εκδικαστεί. Είναι ταυτόχρονα και μια πρώτη άσκηση ευθύνης από την πλευρά του δικαστή ο οποίος καλείται να καταθέσει το κύρος και την κρίση του ήδη πριν την έναρξη της ακροαματικής διαδικασίας. Έτσι αποφεύγεται η ανακύκλωση δικών που θα μπορούσαν να έχουν περατωθεί πολύ νωρίτερα και απελευθερώνονται πόροι, χρόνος και ενέργεια για την επί της ουσίας απονομή του δικαίου.

Το σχέδιο νόμου δεν περιορίζεται όμως σε διαδικαστικές καινοτομίες. Επεμβαίνει με σαφήνεια και θάρρος σε παθογένειες που για χρόνια θεωρούνταν σχεδόν φυσικές, όπως η συγκέντρωση υποθέσεων στα μεγάλα αστικά κέντρα, η ατέρμονη διαιώνιση ανακοπών κατά της αναγκαστικής εκτέλεσης. Η αποσυμφόρηση των πρωτοδικείων και ιδίως του Πρωτοδικείου Αθηνών δεν είναι τεχνικό ζήτημα. Είναι δημοκρατική υποχρέωση.

Όταν οι πολίτες της περιφέρειας ή οι οικονομικά ασθενέστεροι αδυνατούν να προσφύγουν σε μια αποδοτική και προσβάσιμη δικαιοσύνη, η ισότητα ενώπιον του νόμου καθίσταται προσχηματική.

Η πρόβλεψη για τον επαναπροσδιορισμό των ανακοπών με χρήση ψηφιακής πλατφόρμας και η πρόβλεψη υποχρεωτικής ενεργοποίησης από τον ενδιαφερόμενο διάδικο αποτελούν δείγμα νέας λογικής. Το κράτος εγγυάται το πλαίσιο, αλλά απαιτεί και από τον πολίτη τη δική του συμμετοχή στην ορθή λειτουργία του θεσμού. Είναι αυτή η αμφίδρομη σχέση ευθύνης που συνιστά την καρδιά μιας ώριμης φιλελεύθερης δημοκρατίας.

Εξίσου ριζική είναι και η επιλογή να ανατεθούν συγκεκριμένες διαδικασίες, όπως η έκδοση διαταγών πληρωμής ή η απόδοση μισθίου σε πιστοποιημένους δικηγόρους, αποδεσμεύοντας με αυτόν τον τρόπο τη δικαστική γραμματεία και τους δικαστές από τα καθήκοντα αυτά. Πρόκειται για μια απόφαση που υπηρετεί ταυτόχρονα την αποδοτικότητα και τον σεβασμό στον θεσμικό ρόλο των λειτουργών της δικαιοσύνης.

Η οργάνωση της έννομης τάξης δεν είναι στατική ούτε ιεραρχική με την παλιά έννοια. Είναι ένα δίκτυο αρμοδιοτήτων στο οποίο κάθε κρίκος έχει σημασία και πρέπει να αξιοποιείται σύμφωνα με την εξειδίκευσή του. Ο δικαστής δεν είναι διοικητικός υπάλληλος. Είναι φορέας κρίσης. Όσο περισσότερο τον απαλλάσσουμε από γραφειοκρατικά βάρη τόσο περισσότερο του επιτρέπουμε να επιτελέσει το λειτούργημά του στο πεδίο που έχει μεγαλύτερη αξία, στην απονομή του δικαίου, με ποιότητα, ταχύτητα και ευθυκρισία.

Η ουσία, όμως, της μεταρρύθμισης δεν εξαντλείται στο οργανωτικό ή στο τεχνικό επίπεδο. Στο βάθος της πρόκειται για μια βαθιά πολιτική επιλογή, να πάψει το κράτος να λειτουργεί ως μηχανισμός αναβλητικότητας και να μετατραπεί σε εγγυητή αξιοπιστίας. Όταν ο πολίτης γνωρίζει εκ των προτέρων πότε θα εκδικαστεί η υπόθεσή του και εντός ποιου χρονικού πλαισίου θα εκδοθεί η απόφαση, αισθάνεται ότι δεν απευθύνεται σε έναν αδιαφανή και αργόσυρτο μηχανισμό, αλλά σε έναν οργανωμένο θεσμό που σέβεται την αγωνία. Η δικαστική προστασία παύει να είναι υπόσχεση και γίνεται πραγματικότητα.

Σε αυτή τη μετάβαση, από την αβεβαιότητα στην προβλεψιμότητα, κατοικεί η ουσία του κράτους δικαίου, όπως το οραματίζεται κάθε υπεύθυνη κεντροδεξιά πολιτική δύναμη, με σεβασμό στις ελευθερίες, με προσήλωση στην ευθύνη, με πίστη στη δύναμη των θεσμών, που λειτουργούν για όλους και όχι για λίγους.

Κυρίες και κύριοι συνάδελφοι, το σχέδιο νόμου που συζητούμε σήμερα αποτελεί μια καθαρή δήλωση πολιτικής βούλησης. Είναι η απάντηση ενός κράτους που δεν φοβάται να μεταρρυθμιστεί, δεν διστάζει να αναγνωρίσει τις αδυναμίες του και έχει τη δύναμη να τις διορθώσει, με θεσμική σοβαρότητα και ιδεολογική συνέπεια.

Η Κεντροδεξιά παράταξη πίστευε πάντα και συνεχίζει να πιστεύει ότι η δικαιοσύνη δεν είναι προνόμιο, αλλά δικαίωμα και για να είναι πραγματικό δικαίωμα πρέπει να ασκείται εγκαίρως, να κρίνεται επί της ουσίας, να μην πνίγεται από τη γραφειοκρατία, ούτε να ακυρώνεται από την αδράνεια. Με αυτή τη μεταρρύθμιση κάνουμε ένα βήμα πιο κοντά σε μια Ελλάδα που δεν συμβιβάζεται με τη μετριότητα, σε μια Ελλάδα που τιμά τους πολίτες της προσφέροντάς τους αυτό που δικαιούνται, μια γρήγορη, δίκαιη, σύγχρονη και αξιοπρεπή δικαιοσύνη.

Καθώς σήμερα συμπληρώνονται επτά χρόνια από την εθνική τραγωδία στο Μάτι δεν μπορούμε να μην σταθούμε σιωπηλοί και με σεβασμό μπροστά σε εκατόν τέσσερις νεκρούς, στους δεκάδες τραυματίες, στις οικογένειες που αφανίστηκαν μέσα σε λίγα λεπτά, στις κραυγές ενός λαού που ένιωσε τι σημαίνει εγκατάλειψη από το ίδιο του το κράτος. Μια ολόκληρη περιοχή παραδόθηκε στις φλόγες. Και τότε δεν υπήρχε σχέδιο, δεν υπήρχε συντονισμός, δεν υπήρχε κράτος.

Κι όμως, εκείνοι που κυβερνούσαν τότε, η κυβέρνηση του ΣΥΡΙΖΑ, και που φέρουν ακέραιη την ευθύνη για το έγκλημα της εγκατάλειψης, σήμερα έχουν το θράσος να κουνάνε το δάχτυλο, να παριστάνουν τους τιμητές, να μιλούν για δικαιοσύνη.

Η απάντησή μας είναι οι πράξεις, η θεσμική επάρκεια, η αλήθεια και πάνω απ’ όλα ο σεβασμός στους ανθρώπους που χάθηκαν άδικα. Γιατί αυτή είναι η Ελλάδα που υπερασπιζόμαστε, η Ελλάδα της ευθύνης και όχι της εγκατάλειψης. Είναι η Ελλάδα που διδάσκεται από τα λάθη της, που δεν ξεχνά τις πληγές της, που δεν επιτρέπει σε κανέναν να παίζει με τη μνήμη και τον πόνο. Είναι η Ελλάδα που αξίζουμε και η Ελλάδα που χτίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο κ. Βαλτογιάννης, ανεξάρτητος Βουλευτής.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο νομός που εκλέχθηκα Βουλευτής βασίζεται στη γεωργία και την κτηνοτροφία. Εγώ και οι ψηφοφόροι μου είμαστε αγρότες και κτηνοτρόφοι και είμαι περήφανος που κανένας από εμάς δεν είναι μέσα στη δικογραφία του ΟΠΕΚΕΠΕ, ενώ είναι πάρα πολλοί δικοί σας.

Από τις πρώτες ομιλίες που έκανα μέσα στη Βουλή για τα αγροτικά θέματα είχα πει στον Υπουργό Αυγενάκη ότι τα καλύτερα εκλογικά σας κέντρα είναι ο ΟΠΕΚΕΠΕ και ο ΕΛΓΑ και μετά από ενάμιση χρόνο ήρθε η Ευρωπαία Εισαγγελέας και με δικαίωσε. Σε μία άλλη ομιλία, απευθυνόμενος στον κ. Τσιάρα, είπα ότι υπάρχουν τρεις κατηγορίες αγροτών: οι μεγαλοαγρότες, οι μικρομεσαίοι, που ανήκω κι εγώ και οι κομπιναδόροι αγρότες. Είχα πει ότι εσείς νομοθετείτε μόνο για τους κομπιναδόρους και τους άλλους που παράγουν θέλετε να τους εξαφανίσετε.

Και να, λοιπόν, που δεν άργησε να φανεί η αλήθεια. Η υπόθεση του ΟΠΕΚΕΠΕ δεν είναι απλώς διοικητική αμέλεια. Είναι σκάνδαλο που εκθέτει ολόκληρο το πολιτικό σας σύστημα. Εκατοντάδες εκατομμύρια με επιδοτήσεις μοιράστηκαν με ψεύτικες δηλώσεις, με εικονικά χωράφια και ανύπαρκτα ζώα.

Ας πούμε κάποιες αλήθειες που πρέπει να μάθει ο ελληνικός λαός σε σχέση με τις ευρωπαϊκές αγροτικές επιδοτήσεις. Εδώ δεν υπάρχει εξαπάτηση. Υπάρχει ένα μεγάλο έγκλημα και συνεχόμενο εις βάρος των αγροτών και των κτηνοτρόφων που ευθύνη έχουν όλες τις κυβερνήσεις, Νέα Δημοκρατία, ΠΑΣΟΚ και ΣΥΡΙΖΑ και ξεκινά από την εποχή που είχαν ξεκινήσει οι επιδοτήσεις να έρχονται στην Ελλάδα, από την εποχή που γίνονταν οι επιδοτήσεις στις νομαρχίες. Το μεγάλο φαγοπότι, όμως, έχει γίνει από την εποχή του «όλα τα κιλά, όλα τα λεφτά». Και φτάσαμε μέχρι σήμερα στο έγκλημα του ΟΠΕΚΕΠΕ. Και μιλάμε για έγκλημα.

Πρώτο έγκλημα είναι ότι όλοι εσείς κλέβατε εμάς τους αγρότες και τα δίνατε στους δικούς σας κομπιναδόρους.

Δεύτερο έγκλημα είναι ότι με τα λεφτά που κλέβατε από εμάς δωροδοκούσατε τους δικούς σας, τους απατεώνες, για να πάρετε το 41%. Αλήθεια, γιατί ντρέπεστε τώρα να φωνάξετε μέσα στη Βουλή για το 41%; Αναρωτιέμαι, όταν γίνονταν τόσες μεθοδεύσεις και προσχεδιασμένα, δεν ήταν αυτό εξαπάτηση του λαού ή μήπως η δημοκρατία σας έχει επιλεκτική ευαισθησία; Γιατί εμένα με σύρατε στα δικαστήρια για εξαπάτηση εκλογικού σώματος, αλλά σε άλλους δίνετε κυβερνητικά έδρανα.

Τρίτο έγκλημα είναι ότι χρεώσατε όλους τους κανονικούς και καθαρούς αγρότες και γι’ αυτό σήμερα βρίσκονται χρεωμένοι στις τράπεζες, στα ΤΟΕΒ και στον ΟΓΑ, με αποτέλεσμα να χάνουν τις περιουσίες τους. Και ευθύνη έχετε εσείς με τις κομπινοδουλειές σας. Αλήθεια, μπορεί να μας πει ο Υπουργός Γεωργίας πώς ο Έλληνας αγρότης μπορεί σήμερα να συναγωνιστεί τον Ευρωπαίο αγρότη από τη στιγμή που του κλέψατε τόσα εκατομμύρια; Ο Πρωθυπουργός είπε ότι θα πάρει πίσω τα δισεκατομμύρια από τους κολλητούς σας, τους κομπιναδόρους. Δεν μας είπε, όμως, ακόμα όταν τα πάρει, πού θα πάνε αυτά τα λεφτά, που σίγουρα δεν θα τα πάρει.

Ο κόσμος βλέπει, θυμάται και πλέον δεν συγχωρεί. Κανείς δεν πιστεύει ότι οι ίδιοι που διατηρούσατε το σύστημα θα το καθαρίσετε. Όταν είστε μέρος του προβλήματος, δεν μπορείτε να παριστάνετε τον σωτήρα. Και τώρα έρχεστε και λέτε ότι θα φέρετε πίσω τα κλεμμένα. Πώς, κύριοι; Εσείς τα μοιράζατε. Εσείς τα υπογράφατε. Εσείς τα καλύπτατε.

Όπως όλα δείχνουν, την ίδια λογική διαπερνά και το νομοσχέδιο που φέρατε σήμερα για ψήφιση. Είναι συνέχεια αυτής της πολιτικής που ευνοεί τους ισχυρούς και αφήνει τον απλό άνθρωπο απροστάτευτο. Πίσω από τον τίτλο της επιτάχυνσης της δικαιοσύνης, κρύβετε μια βαριά πραγματικότητα, την διευκόλυνση των πλειστηριασμών, την ενίσχυση των funds και την υποβάθμιση της προστασίας των πολιτών. Είναι κομμένο και ραμμένο για τους ισχυρούς, για όσους έχουν τα μέσα, τους δικηγόρους, τις προσβάσεις και τα συμφέροντα.

Το βασικότερο πρόβλημα είναι η αναγκαστική εκτέλεση. Με τις νέες ρυθμίσεις οι τράπεζες και οι εταιρείες διαχείρισης κόκκινων δανείων αποκτούν ακόμα πιο γρήγορη και εύκολη πρόσβαση στην περιουσία των πολιτών. Αυτό δεν είναι επιτάχυνση της δικαιοσύνης. Είναι η επιτάχυνση των εξώσεων. Δεν είναι μεταρρύθμιση. Είναι ξεπούλημα.

Η Κυβέρνηση δεν διασφαλίζει ούτε ενημερώνει ούτε έχει δίκαιες προθεσμίες για όσους παλεύουν να κρατήσουν το σπίτι τους. Αντί να ενισχύσει τα νομικά εργαλεία των αδυνάτων, τους αφήνει και τα λίγα που έχουν.

Παράλληλα, λειτουργεί ένα περιβάλλον που ευνοεί τη βιομηχανία των εκτελέσεων. Στήνεται ένα σύστημα που πιέζει τον πολίτη με προθεσμίες και ηλεκτρονικές διαδικασίες που δεν μπορεί να χειριστεί ο απλός άνθρωπος. Ζητάτε από ηλικιωμένους, από χαμηλοσυνταξιούχους και από ανθρώπους χωρίς πρόσβαση στην τεχνολογία να μπουν σε πλατφόρμες και να επαναπροσδιορίσουν τις υποθέσεις τους. Ποιος θα τους βοηθήσει; Πού είναι η πρόβλεψη για νομική συνδρομή; Πού είναι η φροντίδα για τον άνθρωπο που δεν έχει στον ήλιο μοίρα;

Ας ήσασταν ειλικρινείς. Θα ξεκινούσατε με ενισχύσεις των δικαστικών υπαλλήλων, θα φέρνατε μέτρα ενίσχυσης των δικαστών, θα ενισχύατε τη νομική βοήθεια για τους αδύναμους. Αντί για αυτά, τους φορτώνετε ψηφιακές πλατφόρμες και χρονοδιαγράμματα, χωρίς καμία υποδομή.

Ο πολίτης δεν έχει απέναντί του μόνο την τράπεζα, έχει και το κράτος. Και το κράτος δεν στέκεται δίπλα του. Στέκεται πίσω από τον πλειστηριαστή, σαν να χαίρεται που θα χάσει το σπίτι του. Ξέρετε πόσοι άνθρωποι σήμερα δεν γνωρίζουν καν ότι εκκρεμεί εις βάρος τους πράξη εκτέλεσης; Ξέρετε πόσοι χάνουν το σπίτι τους, χωρίς να προλάβουν να αντιδράσουν; Δεν τους προστατεύει ο νόμος σας. Τους εκθέτει και εδώ είναι που ξεγυμνώνεται η αλήθεια.

Δεν μπορεί να μην θυμηθεί κανείς τι πραγματικά σημαίνει κομπίνα με κρατική σφραγίδα, όταν νομοθετείτε με τέτοια ευκολία υπέρ των λίγων. Βιάζεστε να κλείσετε φακέλους με σπίτια και λαϊκές περιουσίες, αλλά αφήνετε ανοιχτούς φακέλους για υπουργούς, διοικήσεις και κομματικούς ευνοούμενους. Η δικαιοσύνη στην Ελλάδα δεν είναι γρήγορη. Είναι επιλεκτική και εσείς αυτό το μοντέλο το θέλετε και το θωρακίσατε. Όχι να το αλλάξετε, δεν θέλετε να το αλλάξετε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Ζεμπίλης από τη Νέα Δημοκρατία.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν υπάρχει αμφιβολία ότι ο θεσμικός εκσυγχρονισμός της δικαιοσύνης αποτελούσε για τις τελευταίες δεκαετίες ένα κυρίαρχο κοινωνικό αίτημα. Για τον λόγο αυτό, άλλωστε, από το 2000 ψηφίστηκαν και εφαρμόστηκαν περισσότεροι από σαράντα πέντε νόμους που αποσκοπούσαν στην επιτάχυνση της δικαιοσύνης.

Δυστυχώς, όμως, τα διαδοχικά αυτά νομοθετήματα αποτύγχαναν, με αποτέλεσμα η κατάσταση να παραμένει η ίδια, αν δεν χειροτέρευε κιόλας. Είναι χαρακτηριστικό ότι το 2010 απαιτούνταν εκατόν ενενήντα ημέρες, ενώ το 2021 απαιτούνταν επτακόσιες είκοσι οκτώ ημέρες για την έκδοση απόφασης στον πρώτο βαθμό και αυτό παρά το γεγονός ότι υπήρχε αισθητή μείωση των υποθέσεων. Αυτό συνέβαινε κυρίως για δύο λόγους. Πρώτον, διότι οι νομοθετικές αυτές πρωτοβουλίες ήταν αποσπασματικές και δεύτερον, διότι δεν ήταν αρκούντως θαρραλέες, ώστε να συγκρουστούν με τις συντεχνίες, να συγκρουστούν δηλαδή με τα συστήματα εξουσίας που επιθυμούν να ορίσουν εκείνα τα ανεκτά όρια της κάθε μεταρρύθμισης.

Όμως, η κατάσταση αυτή που άγγιζε τα όρια της αρνησιδικίας δεν μπορούσε να συνεχιστεί άλλο. Η Ελλάδα, σύμφωνα με τα στοιχεία της Παγκόσμιας Τράπεζας, είχε με διαφορά από όλα τα κράτη της Ευρωπαϊκής Ένωσης την πλέον βραδεία απονομή της δικαιοσύνης.

Συγκεκριμένα, για το 2020 ο μέσος χρόνος επίλυσης της αστικής διαφοράς για τελεσίδικες αποφάσεις στη χώρα ήταν οι χίλιες επτακόσιες έντεκα ημέρες. Αντίθετα, ο μέσος όρος στην Ευρωπαϊκή Ένωση ήταν οι τετρακόσιες πενήντα πέντε ημέρες. Το γεγονός αυτό αποτελούσε μείζον ανασχετικό παράγοντα για την προσέλκυση επενδύσεων, αλλά και για την εμπέδωση κλίματος και αισθήματος δικαίου στη χώρα.

Έτσι, όχι άδικα στα μάτια του κόσμου, ο εκσυγχρονισμός της δικαιοσύνης αποτελούσε τη μεταρρύθμιση των μεταρρυθμίσεων. Αποτελούσε τον δείκτη για να διαπιστωθεί το μέγεθος της αποφασιστικότητας της Κυβέρνησης για βαθιές τομές και διαρθρωτικές αλλαγές. Πράγματι, κατά την τρέχουσα θητεία το Υπουργείο Δικαιοσύνης προχωρά με θάρρος και γοργούς ρυθμούς σε μια ολοκληρωμένη και συστηματική προσπάθεια, για να αντιμετωπίσει τις χρόνιες παθογένειες της ελληνικής δικαιοσύνης. Με αυτό τον τρόπο αποδεικνύεται ότι η Ελλάδα από χώρα ακινησίας μπορεί να γίνει μια βαθιά μεταρρυθμιστική χώρα, όταν υπάρχει το κοινωνικό αίτημα, η πολιτική βούληση και οι άνθρωποι στο πεδίο που θα προχωρήσουν και θα υλοποιήσουν αυτές τις πολιτικές.

Ειδικότερα, ο νέος Δικαστικός Χάρτης με την ενοποίηση του πρώτου βαθμού δικαιοδοσίας αποτέλεσε μία από τις μεγαλύτερες μεταρρυθμίσεις στον χώρο της δικαιοσύνης από τη σύσταση του ελληνικού κράτους. Ήδη τα πρώτα αποτελέσματα είναι θεαματικά ως προς την ποσοτική απόδοση των δικαστηρίων και τη μείωση του χρόνου που απαιτείται για την περαίωση των υποθέσεων. Έτσι, τους πρώτους μήνες εφαρμογής του νέου Δικαστικού Χάρτη το ποσοστό εκκαθάρισης στα πρωτοδικεία από το 89,6% έχει ανέβει στο 94%. Επίσης, ο μέσος όρος στη χώρα και ο εξαμηνιαίος χρόνος εκδίκασης από τις επτακόσιες έξι μέρες έχει φτάσει στις πεντακόσιες και αυτό χωρίς καν να έχουν ολοκληρωθεί οι θεσμικές παρεμβάσεις του Υπουργείου Δικαιοσύνης για την επιτάχυνση της δικαιοσύνης στη χώρα, όπως αυτές που συζητάμε σήμερα στο πλαίσιο της τροποποίησης του Κώδικα Πολιτικής Δικονομίας.

Με την καινούργια δικονομία προβλέπεται να συντομευθεί ακόμα περισσότερο ο χρόνος έκδοσης της τελεσίδικης απόφασης, περίπου στις εξακόσιες τριάντα ημέρες από τις χίλιες πεντακόσιες που είναι σήμερα, ώστε να φθάσουμε στο μέσο όρο του χρόνου που ισχύει στις χώρες του Συμβουλίου της Ευρώπης.

Από τις σημαντικές μεταρρυθμίσεις του νέου Κώδικα για την καθιέρωση της προδικασίας, τη σύντμηση των προθεσμιών, την απλοποίηση της αναγκαστικής εκτέλεσης, θα ήθελα να σταθώ ιδιαίτερα στη μεταφορά για δεύτερη φορά μεγάλου όγκου υποθέσεων έξω από τη δικαιοδοτική λειτουργία. Στο πλαίσιο αυτό, η αρμοδιότητα έκδοσης των διαταγών πληρωμής και των διαταγών απόδοσης μισθίου μεταβιβάζεται στους δικηγόρους. Με αυτό τον τρόπο βλέπουμε στις πράξεις και όχι στα λόγια να ενισχύεται η δικηγορική ύλη και να αναβαθμίζεται το δικηγορικό κύρος των δικηγόρων ως πραγματικών συλλειτουργών της δικαιοσύνης.

Περαιτέρω, το μέτρο συμβάλλει στην αποσυμφόρηση και την επιτάχυνση της απονομής δικαιοσύνης. Ήδη τα αποτελέσματα είναι θεαματικά από τα στατιστικά στοιχεία που προκύπτουν, μετά την εφαρμογή του ν.5.095/2024 ως προς την εξοικονόμηση πολύτιμου δικαστικού χρόνου. Με τον νόμο αυτό να λειτουργεί από το τέλος Ιουνίου και παρά τις δικαστικές διακοπές, περίπου είκοσι τρεις χιλιάδες υποθέσεις που θα απασχολούσαν δικαστές και δικαστικούς γραμματείς, επιλύθηκαν σε αυτό το διάστημα από τους δικηγόρους. Στην ίδια κατεύθυνση κατατείνει και η μεταβίβαση αρμοδιότητας για τη δημοσίευση των διαθηκών από το δικαστήριο στους συμβολαιογράφους.

Ωστόσο, η έκθεση της Ευρωπαϊκής Επιτροπής επισημαίνει και τη μεγάλη πρόοδο που έχει συντελεστεί στην ψηφιοποίηση της ελληνικής δικαιοσύνης. Ψηφιακά εργαλεία, όπως η τηλεδιάσκεψη στα δικαστήρια και στα σωφρονιστικά καταστήματα και το ηλεκτρονικό πινάκιο απελευθερώνουν πόρους και ανθρώπινο δυναμικό, βελτιώνουν την πρόσβαση των πολιτών στη δικαιοσύνη και συμβάλλουν στον θεσμικό εκσυγχρονισμό της.

Με το παρόν σχέδιο νόμου καθιερώνεται, επιπλέον, ο ψηφιακός φάκελος που σημαίνει ότι όλα τα δικόγραφα και οι αποφάσεις μιας υπόθεσης θα είναι συγκεντρωμένες σε ένα ηλεκτρονικό αρχείο. Με τον τρόπο αυτό ολοκληρώνεται η μετάβαση της δικαιοσύνης σε μια σύγχρονη ψηφιακή εποχή.

Πριν κλείσω την ομιλία μου, όμως και με αφορμή την ίδρυση της Ιατροδικαστικής Υπηρεσίας της Δυτικής Μακεδονίας, θα ήθελα να επισημάνω ότι παρατηρείται σημαντική δυσλειτουργία από την υπαγωγή της Εύβοιας στην Ιατροδικαστική Υπηρεσία της Λαμίας. Η Εύβοια είναι το δεύτερο μεγαλύτερο νησί, με πληθυσμό άνω των διακοσίων χιλιάδων κατοίκων, με σημαντικά προβλήματα προσπελασιμότητας, έλλειψης υποδομών και με ιδιαίτερα γεωμορφολογικά χαρακτηριστικά.

Αφήσαμε να κυλήσει ο χρόνος, όμως, διαπιστώνουμε ότι στους λίγους μήνες που εφαρμόζεται ο σχετικός νόμος, παρατηρούνται καθυστερήσεις, ταλαιπωρία των πολιτών και επιβάρυνση του αστυνομικού έργου, όπως προκύπτει και από την ανακοίνωση της Ένωσης Αστυνομικών Υπαλλήλων Εύβοιας. Άλλωστε, η Λαμία είναι σαφέστατα για εμάς πιο μακριά από την Αθήνα και με λιγότερο οργανωμένη υπηρεσία.

Αίτημα της τοπικής κοινωνίας αποτελεί, συνεπώς, η ίδρυση Ιατροδικαστικής Υπηρεσίας στην Εύβοια ή, τουλάχιστον, η διάθεση από το Υπουργείο Δικαιοσύνης ιατροδικαστή στο Νοσοκομείο Χαλκίδας, για να εξετάζει τις περιπτώσεις εκείνες που χρήζουν ιατροδικαστικής διερεύνησης.

Ολοκληρώνοντας την τοποθέτησή μου, θέλω να δηλώσω ότι υπερψηφίζω το παρόν σχέδιο νόμου, με το οποίο συνεχίζεται αυτή η μεγάλη, ιστορική, εμβληματική μεταρρύθμιση στον χώρο της δικαιοσύνης, μια μεταρρύθμιση που στην πραγματικότητα, αποτελεί την επανάσταση του αυτονόητου, την επανάσταση της λογικής και που, παρά ταύτα, καθυστέρησε για εκατόν δεκατρία ολόκληρα χρόνια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Χρηστίδου, Ανεξάρτητη Βουλευτής και αμέσως μετά ο κ. Μανούσος.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, αγαπητοί συνάδελφοι, στέκομαι σήμερα εδώ, ως Ανεξάρτητη Βουλευτής που στηρίζει και έχει ενταχθεί στο Κίνημα Δημοκρατίας, για να δώσω φωνή σε όσους δεν την έχουν απέναντι σε ένα σχέδιο νόμου που απειλεί να μετατρέψει τον Κώδικα Πολιτικής Δικονομίας σε ένα ακόμα εργαλείο, για ακόμα μία φορά, για τους λίγους, τις τράπεζες και τα funds και όχι τους πολίτες. Μεταρρυθμίσεις χωρίς σχέδιο. Άλλη μια φορά η Κυβέρνηση επαίρεται για μεταρρυθμίσεις.

Ας πούμε τα πράγματα όπως είναι. Πρόχειρα μπαλώματα. Δεν πέρασε ούτε ένας χρόνος από την τελευταία τροποποίηση του Κώδικα και ήδη διορθώνετε τα αδιόρθωτα. Γιατί; Διότι πολύ απλά σχεδιάζετε χωρίς κανέναν μακροπρόθεσμο σχεδιασμό. Σχεδιάζετε στα τυφλά, χωρίς στοιχεία, χωρίς σοβαρή διαβούλευση, χωρίς να ακούτε την κοινωνία και χωρίς να ακούτε και τον ίδιο τον κόσμο της δικαιοσύνης. Αλλάζετε τους κώδικες όπως αλλάζετε τις γραβάτες σας.

Οι κώδικες επί των ημερών σας αλλάζουν ανά εξάμηνο. Αυτό δεν έχει ξαναγίνει στα ελληνικά και στα νομικά χρονικά. Όλος ο νομικός κόσμος βρίσκεται στα κάγκελα. Οι δικηγόροι στα πρόθυρα τρέλας, στην κυριολεξία. Μας λένε μάχιμοι δικηγόροι ότι είναι η πρώτη φορά στις πολυετείς καριέρες τους που δεν προλαβαίνουν. Είναι αδύνατον! Είναι ανθρωπίνως αδύνατο να παρακολουθήσουν τις αλλαγές στους Κώδικες και στους νόμους. Οι ίδιοι οι δικαστές ανεβαίνουν στην έδρα και για πρώτη φορά, τους βλέπουν με τους Κώδικες ανοιχτούς να ψάχνουν και να διαβουλεύονται -αν είναι δυνατόν!- τι ισχύει, ποια διάταξη. Αυτή η εικόνα μιλάει από μόνη της και σίγουρα δεν σημαίνει ασφάλεια δικαίου.

Είναι δυνατόν ένας πολίτης στην Ελλάδα του 2025 να μην ξέρει ποιος νόμος ισχύει στην περίπτωσή του, με ποια διάταξη θα εκδικαστεί η υπόθεσή του; Οι ίδιοι οι δικηγορικοί σύλλογοι σε αρκετές διατάξεις σάς είπαν ξεκάθαρα ότι δεν είναι κατανοητό τι εννοούν, ότι άλλες διατάξεις έρχονται χωρίς κανέναν απολύτως λόγο και ότι επιφέρουν μια τρομερή αναστάτωση σε όλον τον κόσμο, χωρίς αποτέλεσμα στην πράξη. Διότι είπαμε ότι τον Πρωθυπουργό ενδιαφέρει η Ελλάδα των αποτελεσμάτων και όχι των συνθημάτων. Το λέει αυτό.

Ο Κώδικας Πολιτικής Δικονομίας -όπως όλοι οι Κώδικες, άλλωστε- θα έπρεπε να λειτουργεί ως ένα σταθερό, προβλέψιμο και ισορροπημένο ρυθμιστικό πλαίσιο για την πολιτική δίκη. Αντί για αυτό, έχει μετατραπεί σε ένα νομοθέτημα που αλλάζει σαν τα πουκάμισα, χωρίς ουσιαστική διαβούλευση, χωρίς επαρκή τεκμηρίωση και χωρίς προηγούμενη αποτίμηση της αποτελεσματικότητας των προηγούμενων αλλαγών. Και ποιον εξυπηρετείτε; Ποιον βολεύει η κατάργηση της τοπικής αρμοδιότητας του πλειστηριασμού; Σίγουρα όχι τον δικηγόρο της περιφέρειας, που βλέπει δουλειές να χάνονται και σίγουρα όχι τον πολίτη, που καλείται να τρέξει στην Αθήνα.

Ξέρουμε ποιον βολεύει. Τους μεγάλους οφειλέτες βολεύει, τους εισπρακτικούς μηχανισμούς βολεύει. Συγκεκριμένες, συνειδητές σας επιλογές στερούνται αιτιολογικής βάσης και συνιστούν μέτρα αντισυνταγματικά, κοινωνικά άδικα και οικονομικά επιζήμια.

Αναφορικά με τα συνταγματικά ζητήματα, οι σύλλογοι καταγγέλλουν παραβίαση των αρχών της ισότητας, της αναλογικότητας, καθώς επίσης και του δικαιώματος της δικαστικής προστασίας και του δικαιώματος περιουσίας. Θίγεται το δικαίωμα της δικαστικής προστασίας, αφού ο οφειλέτης χάνει τη δυνατότητα άμεσης πρόσβασης στον φάκελο και δυσχεραίνεται η άσκηση εκ μέρους του των ενδίκων μέσων. Υποβαθμίζεται η θεσμική ουδετερότητα και δημιουργείται κίνδυνος εξάρτησης και δημιουργίας επαναλαμβανόμενων συνεργασιών μεταξύ λίγων γραφείων και μεγάλων οικονομικών φορέων.

Περιθωριοποιείτε την τοπική κοινωνία. Ευνοείτε την υπερσυγκέντρωση πλειστηριασμών σε λίγα μεγάλα γραφεία της Αθήνας. Ανεβάζετε το όριο αρμοδιότητας στις εφέσεις στις 80.000 ευρώ. Μας λέτε ότι έτσι θα τρέξουν οι δίκες. Ποιες δίκες;

Όταν οι δικαστές θα δικάζουν στον πρώτο και στον δεύτερο βαθμό τις ίδιες υποθέσεις, η ανεξαρτησία και η αντικειμενικότητα, κυρίες και κύριοι συνάδελφοι της κυβερνητικής Πλειοψηφίας, πάνε περίπατο.

Μιλάτε για διαμεσολάβηση, αλλά πώς; Κλείνετε το οξυγόνο του θεσμού, αφήνετε τους πολίτες να τρέχουν, με προθεσμίες παράλληλα. Αυτή η Κυβέρνηση βλέπει τον συμβιβασμό ως φωτογραφία για το δελτίο Τύπου, όχι ως πραγματική διέξοδο.

Και το κερασάκι στην τούρτα; Η αλήθεια πίσω από την πλατφόρμα, όλα για τα funds.

Και τι να πούμε για τις ανακοπές; Αν δεν επαναπροσδιορίσεις την ανακοπή σου, τη χάνεις. Μια χαρά μηχανισμός, δηλαδή, για να χάνονται σπίτια και να μεγαλώνουν τα χαρτοφυλάκια των servicers. Αυτή είναι η επιτάχυνση της δικαιοσύνης, τα funds να τρέχουν και ο πολίτης από πίσω.

Διαθήκες και συμβολαιογράφοι: Ένας φαύλος κύκλος. Αντί να διορθώσετε την έλλειψη δομών, φορτώνετε στους ήδη πνιγμένους συμβολαιογράφους και τη δημοσίευση των ιδιόγραφων διαθηκών. Ποιος θα προλάβει, αναρωτιόμαστε. Ποιος θα εξυπηρετήσει; Ή μήπως δεν σας νοιάζει;

Προθεσμίες-εξπρές και δικαιώματα στον κάλαθο. Ο Συνήγορος του Πολίτη προειδοποίησε ότι η ρύθμιση για επιδόσεις σε νοσοκομεία και φυλακές μπορεί να αφήσει τους πιο αδύναμους χωρίς υπεράσπιση. Εσείς κωφεύετε.

Εμείς, λοιπόν, απέναντι σε όλα αυτά λέμε ένα πράγμα: Αυτή η Βουλή δεν είναι σφραγίδα. Δεν θα επιτρέψουμε να γίνει η δικαιοσύνη όμηρος των ισχυρών. Δεν μπορούμε να δεχθούμε να είναι το Κοινοβούλιο μια σφραγίδα σε νομοσχέδια copy-paste από τραπεζικά γραφεία. Εμείς ήμασταν, είμαστε και θα είμαστε δίπλα στον πολίτη, όχι δίπλα στα funds, όχι στα υπερκέρδη για τους ισχυρούς.

Γι’ αυτό, λοιπόν, σας καλούμε να σταματήσετε τις πρόχειρες ρυθμίσεις. Ακούστε τη νομική κοινότητα, ανοίξτε πραγματικό διάλογο, προστατέψτε τα δικαιώματα, όχι τα κέρδη λίγων. Δώστε χρόνο και χώρο να χτιστεί μια δικαιοσύνη για τον πολίτη και όχι για τα ισχυρά συμφέροντα. Η ταχύτητα χωρίς δικαιοσύνη είναι αδικία. Η δικαιοσύνη χωρίς ισότιμη πρόσβαση είναι ψεύδος. Η δικαιοσύνη χωρίς ποιότητα δεν είναι δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Η δικαιοσύνη για τους λίγους δεν είναι δικαιοσύνη. Η δικαιοσύνη που γράφεται στα μέτρα των funds δεν είναι δημοκρατία. Και στο Κίνημα Δημοκρατίας λέμε «όχι» σε ένα νομοσχέδιο που διαλύει τον πυρήνα της έννομης τάξης, «όχι» στην κοινωνική αδικία, «όχι» σε μια δικαιοσύνη που μετατρέπεται σε εργαλείο εκποίησης της περιουσίας του πολίτη. Διότι η δημοκρατία και το δίκαιο δεν εκποιούνται.

Και κάτι τελευταίο. Το να μιλά ο κύριος Υπουργός για λαϊκή κυριαρχία είναι εξίσου πειστικό με το να υπερασπίζεται την ελευθερία κάποιος που ζει για να την περιορίζει. Και αυτό, διότι η επίκληση του Συντάγματος από εκείνους που το μεταχειρίζονται ως εργαλείο ελέγχου, δεν είναι υπεράσπιση θεσμών. Όταν μια Ένωση Δικαστών ζητά προστασία της ανεξαρτησίας της, δεν απειλεί τη δημοκρατία. Την υπερασπίζεται.

Ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Μανούσος, Ανεξάρτητος Βουλευτής.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πραγματικά, έχουμε χάσει το μέτρημα τα τελευταία δύο χρόνια με τις νομοθετικές παρεμβάσεις που έχετε κάνει για την, υποτίθεται, καλυτέρευση της απονομής δικαιοσύνης στη χώρα μας. Αντί αυτού, βλέπουμε μέχρι και σήμερα τις ίδιες παθογένειες -χρόνιες, μάλιστα- τα ίδια λάθη να ταλανίζουν δικαστές και διαδίκους, μη θέλοντας επί της ουσίας να λύσετε το πρόβλημα, αφού αυτό εξυπηρετεί άριστα τις πολιτικές σας.

Όλοι οι νόμοι που έχετε φέρει -οι περισσότεροι με αντιδράσεις από την Ένωση Δικαστών και Εισαγγελέων, αλλά και τους Δικηγορικούς Συλλόγους- είναι επιδερμικοί, πρόχειροι και εξόχως επικοινωνιακοί, προφανώς για να καλλιεργήσετε και να χαϊδέψετε τα αυτιά του εκλογικού σας ακροατηρίου και όχι για να επέλθει, όπως λέτε, η πολυπόθητη κάθαρση.

Θα ξεκινήσω με τον σχολιασμό του παρόντος νομοσχεδίου. Και ακολούθως θα κάνω μια ανάλυση για την ανεξαρτησία της δικαιοσύνης γενικότερα. Το εν λόγω νομοσχέδιο παρουσιάζεται ως μεταρρυθμιστικό εργαλείο για την αποσυμφόρηση των δικαστηρίων. Στην πραγματικότητα, όμως, είναι ένα σύνολο τεχνικών ρυθμίσεων που υπονομεύουν το δικαίωμα ουσιαστικής δικαστικής προστασίας, που διευκολύνουν την ασυδοσία των funds και των τραπεζών στους πλειστηριασμούς και που επιβάλλουν μια ψηφιακή γραφειοκρατία που δεν συνοδεύεται από καμία πραγματική εγγύηση για τον πολίτη. Προωθείτε τροποποιήσεις στον Κώδικα Πολιτικής Δικονομίας και στο καθεστώς ανακοπών, με σκοπό, όπως λέτε, την επιτάχυνση της διαδικασίας. Η αλήθεια, όμως, είναι μία. Ο στόχος είναι η ταχύτερη εκποίηση περιουσιών και όχι η απονομή δικαιοσύνης.

Με τα άρθρα 131 έως 141 για τον επαναπροσδιορισμό των ανακοπών κατά της εκτέλεσης, η Κυβέρνηση αφενός επιβάλλει ασφυκτικές προθεσμίες και ψηφιακή διαδικασία που αφαιρεί το δικαίωμα από τον πολίτη σε δικαίωμα ακρόασης και αφετέρου θεσπίζει σιωπηρή απόρριψη, με αποτέλεσμα να εκτελούνται πλειστηριασμοί ενώ ακόμη εκκρεμούν δικαστικές κρίσεις. Είναι αυτό κράτος δικαίου; Δεν νομίζω. Το κεφάλαιο περί ανακοπών κατά της εκτέλεσης είναι το πλέον προβληματικό. Οι προθεσμίες είναι σύντομες, οι εγγυήσεις είναι ασθενείς, η έμφαση δίνεται στην τυπικότητα και όχι στην ουσία. Αφήνετε χιλιάδες δανειολήπτες στο έλεος των πλειστηριασμών, χωρίς επαρκή δυνατότητα αντίδρασης. Αντί να προστατέψετε την πρώτη κατοικία και τους ευάλωτους συμπατριώτες μας, νομοθετείτε προς όφελος των εισπρακτικών και των τραπεζών.

Και κάτι πιο θεσμικό αλλά εξίσου σοβαρό είναι το εξής. Η σταδιακή ανάθεση κρίσιμων διαδικασιών σε πλατφόρμες, με αποφάσεις Υπουργών, και σε διοικητικούς υπαλλήλους χωρίς έλεγχο και λογοδοσία συνιστά ευθεία απειλή για την αρχή της διάκρισης των εξουσιών. Η Κυβέρνηση επικαλείται την ψηφιακή μετάβαση ως πανάκεια για όλα τα δεινά της δικαιοσύνης. Μόνο που η ηλεκτρονική δικαιοσύνη, το λεγόμενο «e-Justice», χρησιμοποιείται εδώ ως επικοινωνιακό φύλλο συκής για να καλύψει την έλλειψη δικαστών και δικαστικών υπαλλήλων, την υποστελέχωση των γραμματειών και την ανυπαρξία πραγματικών μεταρρυθμίσεων σε επίπεδο δομών και υποδομών. Η ψηφιοποίηση από μόνη της δεν είναι μεταρρύθμιση, όταν το σύστημα δικαιοσύνης παραμένει βραδυκίνητο, υποστελεχωμένο και ανοχύρωτο τεχνικά. Αυτό βεβαίως είχε αντίκτυπο και στην οικονομία μας, αλλά και στις επενδύσεις.

Σύμφωνα με έγκριτους νομικούς που μιλήσαμε τις τελευταίες ημέρες μιλάμε για ένα νομοσχέδιο «κουρελού» -έτσι ακριβώς μας το αποκάλεσαν- με νομοθετικά μπαλώματα που έχει καταστήσει τη δικαιοσύνη πειραματόζωο και την οποία δικαιοσύνη την τροφοδοτείτε συνεχώς με ενέσεις δηλητηρίου, δημιουργώντας ανασφάλεια δικαίου στους πολίτες και αλλάζοντας το νομοθετικό πλαίσιο κάθε έξι μήνες. Πάνω από εικοσιπέντε αλλαγές έχετε κάνει στον Ποινικό Κώδικα τον τελευταίο ενάμιση χρόνο και δεν έχετε καμία διάθεση να σταματήσετε. Σε ένα κράτος δικαίου ο νόμος πρέπει να είναι σταθερός, διαχρονικός, σχετικός. Η διαρκής πολυνομία αποτελεί ανυπέρβλητο εμπόδιο τόσο για το δικαστικό σώμα, όσο και για τους πολίτες. Πριν από μερικές εβδομάδες είχα γράψει ένα άρθρο για την ανεξαρτησία της δικαιοσύνης. Το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι τελευταίες εξελίξεις με το σκάνδαλο του ΟΠΕΚΕΠΕ, με το έγκλημα των Τεμπών, αλλά και με τη δική μας υπόθεση περί εξαπατήσεως εκλογέων, με δικαιώνουν απόλυτα. Δεν είναι, όμως, μόνο αυτές οι υποθέσεις που δημιουργούν αμφιβολίες για την αμεροληψία και την ανεξαρτησία της δικαιοσύνης, του βασικού πυλώνα για ένα κράτος δικαίου. Στο παρελθόν είχαμε δει τα βίντεο Μπαλτάκου. Είχαμε δει τα ηχητικά Σαμαρά που έδινε εντολές στον ανώτατο δικαστικό Παναθηναϊκάκια. Αλλά και πιο πρόσφατα είδαμε τις καταγγελίες του Αντιπροέδρου του Αρείου Πάγου κ. Τζανερίκου, ο οποίος ακόμη περιμένει κλήση από τους συναδέλφους του για να καταθέσει για την απόπειρα δωροδοκίας από ανώτατο κυβερνητικό στέλεχος. Ουδέν πράξατε. Και όχι μόνο αυτά. Βλέπω εδώ τους συναδέλφους της Νέας Δημοκρατίας να ενοχλούνται από την παρουσία της κυρίας Κωνσταντοπούλου. Θα τους υπενθυμίσω ότι αν δεν ήταν οι δικές τους μηχανορραφίες, να κόψουν το εθνικό κόμμα «Έλληνες» από τις εκλογές του Μαΐου, πολύ πιθανόν η κυρία Κωνσταντοπούλου να έβλεπε τα βουλευτικά έδρανα από τον αναπαυτικό καναπέ του σπιτιού της.

Κοινή συνισταμένη όλων αυτών των περιπτώσεων βεβαίως είναι η πλήρης ευθυγράμμιση με τις κυβερνητικές επιταγές. Πόσο τυχαίο είναι αυτό; Στη δική μας περίπτωση, δε, ο εισαγγελέας ο οποίος έκανε την έφεση ενάντια στην αθωωτική μας απόφαση -και αναφέρομαι στον κ. Αντωναράκο- ήταν ο ίδιος που ενώπιον της δικαστικής αίθουσας σε προηγούμενη δικάσιμο ομολόγησε ότι είχε σκοπό να μας καταδικάσει πριν την έναρξη της διαδικασίας. Και γιατί το λέω αυτό; Το λέω αυτό διότι ενώπιον όλων είπε το εξής αμίμητο: «Αυτή η δίκη πρέπει να γίνει διότι κάποιοι εδώ ίσως να μην έπρεπε να είναι Βουλευτές». Θα υπενθυμίσω στον κ. Αντωναράκο, αλλά και σε όλους που είμαστε εδώ σήμερα, ότι ο μοναδικός που έχει δικαίωμα και λόγο για το ποιοι εισέρχονται στην Εθνική Αντιπροσωπεία και ποιοι εξέρχονται από αυτή, είναι ο ελληνικός λαός και μόνο, ούτε τα ποινικά δικαστήρια, ούτε τα εκλογοδικεία. Με αυτά και με αυτά έχουμε γίνει ο περίγελος της Ευρωπαϊκής Εισαγγελίας, η οποία κοντεύει να εγκατασταθεί μόνιμα στη χώρα μας.

Θα κλείσω με τις προτάσεις που είχα κάνει στο εν λόγω άρθρο για την ανεξαρτησία της δικαιοσύνης και τη θωράκισή της φυσικά. Πρώτον, πλήρης κατάργηση -και όχι τροποποίηση, όπως λέει ο κ. Μητσοτάκης- του άρθρου 86 του Συντάγματος, ώστε οι δικογραφίες που αφορούν μέλη της Κυβέρνησης να πηγαίνουν απευθείας στον φυσικό δικαστή, χωρίς τη διαμεσολάβηση -και ενίοτε «πλυντήριο»- της Βουλής. Δεύτερον, πλήρης απαγκίστρωση της δικαιοσύνης από την εκτελεστική εξουσία, τον Πρωθυπουργό και το Υπουργικό Συμβούλιο. Αυτό σημαίνει αναθεώρηση του άρθρου 90 του Συντάγματος, ώστε η ηγεσία των ανώτατων δικαστηρίων της χώρας να επιλέγονται μόνο από το ίδιο το δικαστικό σώμα και τους δικηγορικούς συλλόγους, όπως γίνεται και σε άλλα κράτη της Ευρωπαϊκής Ένωσης σήμερα.

Πριν από λίγες ημέρες παρακάμψατε την ψηφοφορία, όπως είχατε νομοθετήσει προ καιρού, της Ολομέλειας και επιλέξατε την Αρεοπαγίτισσα της αρεσκείας σας για Πρόεδρο του Αρείου Πάγου. Εγώ θέλω να είμαι δίκαιος. Θα περιμένουμε να δούμε και την κυρία που έχετε επιλέξει, αν θα επιληφθεί και αν θα κάνει τη δουλειά της, ως οφείλει, σαν κορυφή της ιεραρχίας στην ελληνική δικαιοσύνη.

Επίσης, τρίτον, θα ήθελα να πω ότι είναι σημαντικό να αλλάξουμε τον τρόπο επιλογής των Προέδρων των Ανεξάρτητων Αρχών, με αναθεώρηση του άρθρου 101 του Συντάγματος και του Κανονισμού της Βουλής, ώστε κάθε κόμμα να προτείνει από έναν υποψήφιο, με εξαίρεση την κυβερνητική πλειοψηφία που μπορεί να προτείνει τρεις και την αξιωματική αντιπολίτευση που μπορεί να προτείνει δύο, και ακολούθως θα γίνεται δημόσια κλήρωση με όλους τους υποψηφίους, και αυτός που θα κληρωθεί θα επιλέγεται με ενισχυμένη πλειοψηφία, τα τρία πέμπτα από τα μέλη της Διάσκεψης των Προέδρων. Με αυτόν τον τρόπο θα παρακαμφθούν οι κυβερνητικές μεθοδεύσεις και οι συχνές επαναλήψεις της διαδικασίας.

Κάνοντας τα τρία αυτά απλά βήματα, θα δώσουμε ελπίδα στους Έλληνες πολίτες και θα ελπίζουμε σε ένα καλύτερο αύριο, τόσο για τη δικαιοσύνη όσο και για εμάς τους ίδιους.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κυρία Παπαϊωάννου, ανεξάρτητη Βουλευτής.

**ΑΡΕΤΗ ΠΑΠΑΪΩΑΝΝΟΥ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, με το σημερινό νομοσχέδιο η Κυβέρνηση επιχειρεί μία ακόμη τροποποίηση του Κώδικα Πολιτικής Δικονομίας, η οποία και παρουσιάζεται σαν μεταρρυθμιστική παρέμβαση επιτάχυνσης της απονομής της δικαιοσύνης. Στην πραγματικότητα νομοθετεί σε βάρος των δικαιωμάτων των πιο ευάλωτων κοινωνικών ομάδων, όπως είναι οι οφειλέτες, οι ενοικιαστές και οι πολίτες που κατοικούν στην περιφέρεια. Δημιουργεί νέα αυξημένα κόστη για τους πολίτες. Φέρνει περισσότερους περιορισμούς και δυσκολίες για αυτούς που δεν τα βγάζουν πέρα, και οι οποίοι πλέον είναι πολλοί. Για να μιλήσουμε ξεκάθαρα, στην ουσία σήμερα επιταχύνεται η διαδικασία αναγκαστικής εκτέλεσης για να βγουν πιο γρήγορα στο σφυρί οι λαϊκές κατοικίες και τα κλεισμένα εργοστάσια από τα funds και τις τράπεζες.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Μέχρι σήμερα έχουν έρθει οι αλλαγές στον Κώδικα Πολιτικής Δικονομίας από αυτήν την Κυβέρνηση το 2020, το 2021, το 2022, το 2023 και το 2024. Αυτές οι διαρκείς τροποποιήσεις αποδεικνύουν πρώτα-πρώτα την προχειρότητα της κάθε μιας προηγούμενης ρύθμισης, και σύντομα χρειάζεται να αλλάξει ξανά. Και ποιο είναι το αποτέλεσμα; Το αποτέλεσμα είναι όχι μόνο να αποδυναμώνεται η ασφάλεια δικαίου, αλλά και να προκαλείται σύγχυση στους πολίτες, στους δικηγόρους, ακόμη και στους δικαστικούς λειτουργούς.

Αντί να εξορθολογίζεται η διαδικασία, αυτές οι αλλεπάλληλες τροποποιήσεις κάνουν τη δικαστική πράξη περισσότερο αβέβαιη, περίπλοκη και δυσλειτουργική.

Πιο συγκεκριμένα, όταν μιλάμε για επιτάχυνση της διαδικασίας απονομής δικαιοσύνης μέσω fast track εξώσεων, fast track πλειστηριασμών, συγκέντρωσης των διαδικασιών όλων στην Αθήνα, εξόντωσης των δικαστικών υπαλλήλων και πίεσηw στους δικαστές με προθεσμίες που απειλούν το κύρος των αποφάσεων, τότε δεν πρόκειται για πρόοδο, αλλά για θεσμική διολίσθηση. Και οι νέες προτεινόμενες αλλαγές έρχονται χωρίς συγκεκριμένα στοιχεία και αιτιολόγηση για τη δικαστηριακή πραγματικότητα και χωρίς να έχει υπάρξει κανένας απολογισμός των προηγούμενων μεταρρυθμίσεων στην πολιτική δίκη. Ποτέ δεν θα μάθουμε τι και πόση επιτάχυνση επιτεύχθηκε, παραδείγματος χάρη, με την υποχρεωτική διαμεσολάβηση.

Ας μιλήσω λίγο πιο συγκεκριμένα για τα κεφάλαια αυτού του νομοσχεδίου. Στην αναγκαστική εκτέλεση πρώτα, στις ανακοπές, με τις τροποποιήσεις στα άρθρα 933 και 934 του Κώδικα Πολιτικής Δικονομίας ανασχεδιάζεται η διαδικασία ανακοπής κατά της αναγκαστικής εκτέλεσης με κυριότερη μεταρρύθμιση οι παλιές ανακοπές που δεν έχουν προσδιοριστεί θα απαιτούν επαναπροσδιορισμό μέσω ηλεκτρονικής πλατφόρμας. Εάν δεν υποβληθεί εμπρόθεσμα η αίτηση επαναπροσδιορισμού, τότε η ήδη κατατεθείσα ανακοπή θεωρείται ως μηδέποτε ασκηθείσα, ακόμη και αν υπάρχει δικαστική απόφαση εντωμεταξύ αναστολής εκτέλεσης.

Πρόκειται για όσους είναι νομικοί για μια πρωτοφανή ρύθμιση στον πυρήνα της δικονομικής έννομης τάξης. Με τον τρόπο αυτό παρακάμπτεται η ισχύς ήδη ασκηθέντων ενδίκων βοηθημάτων, αγνοείται προκλητικά η αρχή της μη αναδρομικότητας της δυσμενούς νομοθετικής μεταβολής, παραβιάζεται ευθέως η αρχή της διάκρισης των εξουσιών, καθώς νομοθετικά καταργείται η ισχύς ακόμη και δικαστικής απόφασης.

Η Ένωση Δικαστών και Εισαγγελέων έχει διατυπώσει έντονη αντίθεση χαρακτηρίζοντας αυτή τη διάταξη αντισυνταγματική, αλλά και επικίνδυνη για τη δημόσια τάξη.

Και τίθεται το ερώτημα: Είναι δυνατόν να οδηγούμε τους πολίτες σε απόρριψη των νομίμων δικαιωμάτων τους λόγω τεχνικής προθεσμίας σε πλατφόρμα; Δηλαδή να χάνει ο πολίτης το σπίτι του επειδή δεν γνώριζε να υποβάλλει αίτηση για επαναπροσδιορισμό σε μια νέα διαδικασία που δεν υπήρχε όταν άσκησε το πρώτον το δικαίωμά του; Αυτό δεν είναι ούτε επιτάχυνση ούτε πρόοδος, είναι αφαίρεση του δικαιώματος σε δίκαιη δίκη και σε αποτελεσματική έννομη προστασία.

Δεύτερο και πολύ σπουδαίο: Έχουμε κατάργηση της τοπικής αρμοδιότητας στους πλειστηριασμούς.

Εδώ, κύριε Υπουργέ, έχουμε μείνει όλοι με την απορία: Γιατί ενώ σας το λένε όλοι μα όλοι -οι πολίτες, οι δικηγορικοί σύλλογοι, οι συμβολαιογραφικοί σύλλογοι εκτός από τρία άτομα του Συμβολαιογραφικού Συλλόγου Αθηνών- επιμένετε σε αυτή τη διάταξη; Ποιους εξυπηρετείτε; Κοντράρεστε με τους πολίτες και τους επιστημονικούς συλλόγους όλης της περιφέρειας για να προστατεύσετε έναν ανώνυμο επισπεύδοντα, όπως ατυχώς μου περιγράψατε χθες ότι έτσι θα προστατευθεί ένας επισπεύδων, ο οποίος έχει μια απαίτηση από δικαιοπραξία που βλέπει ότι δεν ικανοποιείται και θα πάει στην Αθήνα για να ικανοποιηθεί η απαίτηση του. Όχι, βέβαια. Εξυπηρετείτε τις τράπεζες και τα funds. Είναι ξεκάθαρο, διότι τα funds είχαν και έχουν οργανωμένο νομικό τμήμα στην Αθήνα. Εδώ είναι η έδρα τους, εδώ θέλουν να γίνεται η διαδικασία. Πού να τρέχουν τώρα σε συμβολαιογράφους της επαρχίας, άλλος εδώ, άλλος εκεί να απασχολούν προσωπικό, να βρίσκουν την άκρη; Θα έχουν εδώ δυο-τρία μεγάλα συνεργαζόμενα γραφεία στην Αθήνα να τελειώνουν τις δουλίτσες τους γρήγορα. Αλίμονο στον ταλαίπωρο πολίτη, ο οποίος είναι αναγκασμένος για να σώσει το σπίτι του ή την περιουσία του να τρέχει στην Αθήνα και να πληρώνει πολλαπλάσια. Και ρωτώ: Αυτό σας βρίσκει εσάς σύμφωνους, ώστε να το νομοθετείτε κόντρα σε ότι σας λένε όλοι;

Η κατάργηση, λοιπόν, της κατά τόπον αρμοδιότητας στους πλειστηριασμούς και η συγκέντρωσή τους στην Αθήνα θα έχει δραματικές συνέπειες. Αποκλείει τους επαρχιακούς οφειλέτες από αποτελεσματική υπεράσπιση, αυξάνει το κόστος υπεράσπισης για τον πολίτη οδηγώντας πολλούς σε σιωπηλή παραίτηση από τη νομική άμυνα.

Μετά τη χθεσινή τοποθέτησή μου στην αρμόδια Επιτροπή, πήρα την απάντηση από εσάς, κύριε Μπουγά, ότι ο επισπεύδων θα ορίζει υπάλληλο του πλειστηριασμού συμβολαιογράφο στην περιφέρεια του πρωτοδικείου της κατοικίας του οφειλέτη και αν δεν υπάρχει πιστοποιημένος συμβολαιογράφος, τότε θα προχωρήσει παρακάτω.

Από πού προκύπτει, κύριε Υφυπουργέ, αυτή η διαδοχική διαδικασία που περιγράψατε στην Επιτροπή, δηλαδή η υποχρέωση του επισπεύδοντα να προχωρήσει βήμα-βήμα;

Υποσχεθήκατε ότι θα φέρετε στους συλλόγους και μια τροπολογία για βεβαίωση άρνησης διεξαγωγής πλειστηριασμού από πιστοποιηθέντα συμβολαιογράφο. Δεν τη βλέπω πουθενά. Αν δεν τη βλέπω και υπάρχει, πείτε την.

Λοιπόν, υπάρχει πρόβλημα και καθυστέρηση στην απονομή της Δικαιοσύνης. Δεν λύνεται με αυτά τα μέτρα τα οποία έχετε φέρει. Οφείλετε να προχωρήσετε σε ενίσχυση της υλικοτεχνικής υποδομής των δικαστηρίων, στην πλήρωση των κενών οργανικών θέσεων και σεβασμό στη δικαστική κρίση και τον θεσμικό διάλογο με τους φορείς της Δικαιοσύνης.

Σκοπεύετε, μάλιστα, να εφαρμόσετε το νέο νομοθέτημα να μη ζορίζονται τα funds αμέσως μετά τις δικαστικές διακοπές, δηλαδή στις 16/9, κατά παρέκκλιση από τη συνήθη πρακτική να εφαρμόζονται τόσο σημαντικές τροποποιήσεις σε θεσμικά νομοθετήματα από 1/1 της νέας χρονιάς.

Κλείνοντας θα πω ότι τα αποτελέσματα αυτών των τακτικών τα έχουν ήδη αντιμετωπίσει οι δικηγόροι με το απόλυτο επιτελικό μπάχαλο που δημιούργησε ο νέος δικαστικός χάρτης πρόσφατα, που χαρακτηρίστηκε κι αυτός από εσπευσμένη εφαρμογή.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κοινοβουλευτικός εκπρόσωπος του ΠΑΣΟΚ-Κινήματος Αλλαγής, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, επειδή ακριβώς η σημερινή συζήτηση αφορά στη Δικαιοσύνη και επειδή η Δικαιοσύνη πράγματι δεν είναι μόνο το σύστημα απονομής, αλλά και μια έννοια υψηλότερη που αναφέρεται στην ιδέα του δικαίου, δεν μπορώ παρά να αρχίσω αυτή την ομιλία γυρίζοντας το ρολόι μερικές μόνο ώρες πίσω, όταν σε αυτήν εδώ την Αίθουσα της Ολομέλειας οι Βουλευτές της Πλειοψηφίας μόνοι ψήφιζαν την ουσιαστική αμνήστευση του κ. Καραμανλή για το εγκληματικό δυστύχημα των Τεμπών. Έγραψαν μόνοι τους τίτλους τέλους σ’ ένα δράμα, το οποίο μόνοι σκηνοθέτησαν, μόνοι πρωταγωνίστησαν, το δράμα της νέας παραβίασης του Συντάγματος και σε αυτό έμειναν μόνοι, όπως ακριβώς έπρεπε. Διότι η Νέα Δημοκρατία και η κοινοβουλευτική της ομάδα επέδειξε για μια ακόμη φορά αξιοζήλευτη συνέπεια σε όλους τους λάθος λόγους, συνέπεια σε μια κατασκευασμένη κατηγορία που δεν στηρίχθηκε επ’ ουδενί στην ποινική δικογραφία που διαβιβάστηκε σε αυτό το Σώμα, στηρίχθηκε αποκλειστικά στις πολιτικές στοχεύσεις της Πλειοψηφίας που την εφηύρε.

Όταν ο λαός ξεσηκώθηκε και μας είπε «κάντε κάτι», δεν εννοούσε να κάνετε κάτι για να αθωώσετε τον κ. Καραμανλή, κυρίες και κύριοι συνάδελφοι της Πλειοψηφίας, αλλά να αποδοθεί δικαιοσύνη. Δυστυχώς, η Νέα Δημοκρατία δείχνει συνέπεια σε μια πρακτική που καταστρατηγεί ευθέως το Σύνταγμα, διότι δεν διενεργήθηκε προκαταρκτική εξέταση, δεν εξετάστηκαν μάρτυρες, δεν προσκομίστηκαν έγγραφα, δεν χορηγήθηκαν καν αντίγραφα στους συναδέλφους Βουλευτές. Η μόνη διαδικαστική ενέργεια ήταν μια επιστολή, μια σελίδα και μόνο, στην οποία στηρίχτηκε ένα ολόκληρο πόρισμα, ένα σημείωμα, όπως το χαρακτήρισε ο κ. Καραμανλής. Δεν ήταν ούτε καν υπόμνημα ούτε καν παροχή εξηγήσεων, όπως ορίζει η ποινική δικονομία, αλλά σημείωμα και αυτό ονομάστηκε, κατά τα λοιπά, από εσάς ποινική διαδικασία. Δεν ήταν παρά μια ακόμη ευθεία καταστρατήγηση του Συντάγματος, προκειμένου να προστατευθεί ο κ. Καραμανλής.

Το πόρισμα που ψηφίστηκε χθες δεν ήταν αιτιολογημένο, δεν ήταν στοιχειοθετημένο, δεν ήταν αποτέλεσμα προκαταρκτικής εξέτασης.

Όπως ακριβώς και στην Επιτροπή Τριαντόπουλου, δυστυχώς, κυρίες και κύριοι συνάδελφοι της Πλειοψηφίας, καθ’ υπόδειξη του Προέδρου της Κοινοβουλευτικής σας Ομάδας και Πρωθυπουργού της χώρας, υποβάλατε και ψηφίσατε ένα κείμενο αστήριχτο εκτός δικογραφίας. Κατά τα λοιπά, το Κόμμα σας εμπιστεύεται τη Δικαιοσύνη. Δεν το πιστεύετε ούτε οι ίδιοι. Πετάξατε από πάνω σας αυτή την υπόθεση γνωρίζοντας ότι έτσι συγκαλύπτετε με ένα παχύ πέπλο υποκρισίας την αναγκαία διερεύνηση για τις εγκληματικές παραλείψεις της ασφάλειας που οδήγησαν στο πολύνεκρο εγκληματικό δυστύχημα.

Η Κοινοβουλευτική Ομάδα της Νέας Δημοκρατίας γνωρίζει, αλλά δείχνει προκλητική συνέπεια στη συγκάλυψη. Η Πλειοψηφία είναι και ήταν και χθες συνεπής στην ασυνέπειά της απέναντι στις συνταγματικές της υποχρεώσεις.

Εμείς είμαστε και παραμένουμε συνεπείς σε αυτό που είπαμε εξ αρχής, ότι δεν θα αποδεχόμασταν και δεν θα νομιμοποιούσαμε τη συγκάλυψη, δεν θα αποδεχόμασταν και δεν θα αποδεχθούμε ποτέ και σε καμία υπόθεση να παρακάμπτεται η δικαιοσύνη, να παρεμποδίζεται η δικαιοσύνη, να ματαιώνεται η δικαιοσύνη. Δεν μπορούν οι βουλές της Πλειοψηφίας να επιβάλλονται στη Βουλή των Ελλήνων και στην ελληνική και ευρωπαϊκή δικαιοσύνη. Δεν μιλάμε εδώ για νομοσχέδια, δεν μιλάμε για την κανονιστική λειτουργία του Κοινοβουλίου, μιλάμε για τη διερεύνηση αδικημάτων, το σημείο εκείνο στο οποίο συναντάται η νομοθετική με τη δικαστική εξουσία, τη βαθύτερη πολιτική ουσία του δημοκρατικού μας πολιτεύματος.

Όταν η προστασία των υπουργικών καθηκόντων μετατρέπεται σε προνομία, προνόμιο, όταν η νομοθετική εξουσία εμποδίζει τόσο απροκάλυπτα τη δικαστική, τότε είναι που το κράτος δικαίου κλονίζεται, είναι που η δημοκρατία πληγώνεται.

Και το λέμε αυτό όχι μόνο για τη χθεσινή υπόθεση, αλλά και για τα υπόλοιπα σκάνδαλα, διότι για τα Τέμπη είχαμε ποινική δικογραφία της Ευρωπαϊκής Εισαγγελίας να πετιέται στον κάλαθο των αχρήστων και το ίδιο ετοιμάζεστε, κυρίες και κύριοι συνάδελφοι της Πλειοψηφίας, να πράξετε και με μια δεύτερη δικογραφία της Ευρωπαϊκής Εισαγγελίας, αυτή τη φορά για τον ΟΠΕΚΕΠΕ. Για τον ΟΠΕΚΕΠΕ ξεχωρίζει πράγματι η κυνική δήλωση του συναδέλφου Βουλευτή της Πλειοψηφίας για το πλήρες ακαταδίωκτο των Υπουργών και δεν είδαμε καμία αντίδραση σε αυτό.

Είναι αυτή η δημοκρατία μας; Όχι, είναι η Νέα Δημοκρατία σας, διότι ο Βουλευτής πράγματι είπε την αλήθεια, που την εξέθεσε ακόμη πιο κυνικά ο Υπουργός Υγείας της Κυβέρνησης της Νέας Δημοκρατίας, ότι δεν θέλετε να γίνει η διερεύνηση για τον ΟΠΕΚΕΠΕ, τόσο απλά. Δεν θέλετε! Και επειδή ακριβώς δεν θέλετε, αναγνωρίζετε στους Υπουργούς σας το πλήρες ακαταδίωκτο όχι μόνο έναντι της ελληνικής δικαιοσύνης, αλλά και έναντι της Ευρωπαϊκής Εισαγγελίας.

Και αντί πολλών για τον ΟΠΕΚΕΠΕ, εγώ θα επιλέξω να απευθυνθώ στον απόντα -η αλήθεια είναι- κ. Φλωρίδη, που γνωρίζω ότι ο κύριος Υπουργός Δικαιοσύνης είναι επιμελής και ακούει πάντα τις συνεδριάσεις της Ολομέλειας. Ο κύριος Υπουργός της Δικαιοσύνης, ο οποίος γνωρίζει τη δικογραφία διότι αυτός τη διαβίβασε στη Βουλή, από το γραφείο του πέρασε για να έρθει εδώ, εντούτοις συμμετέχει και ο ίδιος εδώ και πολλές ημέρες σε ένα σχέδιο συσκότισης και παραπληροφόρησης πάνω στο σκάνδαλο του ΟΠΕΚΕΠΕ, το οποίο έχει ενορχηστρωτή το ίδιο το Μέγαρο Μαξίμου. Διότι ο κύριος Υπουργός της Δικαιοσύνης ήταν από τους πρώτους λαλίστατους Υπουργούς της Κυβέρνησης, ο οποίος έσπευσε να πει ότι το ΠΑΣΟΚ που κυβέρνησε είκοσι πέντε χρόνια δεν γίνεται να μην γνωρίζει. Και εγώ τώρα υπερβαίνω κατά πολύ το ηθικό, ψυχολογικό, πολιτικό ερώτημα του πώς ένας άνθρωπος ο οποίος ήταν Βουλευτής και Υπουργός του ΠΑΣΟΚ σε πολλά από αυτά τα είκοσι πέντε χρόνια μπορεί να ξεστομίζει τέτοια φράση, αλλά αυτό ανήκει πια στους πολίτες να το κρίνουν, να κρίνουν την πολιτική ηθική καθενός και καθεμιάς από εμάς.

Όμως, ένα λεπτό, ο Υπουργός Δικαιοσύνης για το ΠΑΣΟΚ διαβίβασε ποινική δικογραφία στη Βουλή ή για τους Υπουργούς της Νέας Δημοκρατίας; Διότι στο τέλος από την πολλή προπαγάνδα κινδυνεύουμε να ξεχάσουμε και αυτά που ξέραμε, να χάσουμε και το μυαλό μας.

Και συνέχεια και απόδειξη αυτής της συστηματικής προπαγάνδας και παραπληροφόρησης και συσκότισης είναι και το χθεσινό δημοσίευμα, το οποίο το Γραφείο Τύπου του ΠΑΣΟΚ έχει από χθες καταδικάσει, με το οποίο ούτε λίγο ούτε πολύ τα συγχέετε όλα και εμπλέκετε και τον Αντιπεριφερειάρχη Κρήτης σε μία υπόθεση στην οποία ο ίδιος, φυσικά, έχει σπεύσει να απαντήσει με στοιχεία και τεκμήρια. Γιατί το λέω; Διότι αυτό ακριβώς το δημοσίευμα το αστήρικτο και το συκοφαντικό έσπευσε εντός δευτερολέπτων –η εκπρόσωπος Τύπου και άρα, η Νέα Δημοκρατία, το κόμμα που στηρίζει την Κυβέρνηση- να το υιοθετήσει ολόκληρο άκριτα. Το μοτίβο είναι συγκεκριμένο. Υπάρχει ένα συγκεκριμένο συντονιστικό κέντρο σε όλα αυτά, στη σπέκουλα και στη λάσπη. Ένα δημοσίευμα βγαίνει, σε δευτερόλεπτα γίνεται κτήμα του κυβερνώντος κόμματος και αποκτά υπόσταση είδησης, πολιτικής τοποθέτησης πια από την Κυβέρνηση.

Δεν γνωρίζει κανένας στην Κυβέρνηση, ο Υπουργός Δικαιοσύνης, ο Υπουργός Εσωτερικών, ότι για παράδειγμα οι αντιπεριφερειάρχες δεν έχουν καμία αρμοδιότητα για την υποβολή των φακέλων για τις επιδοτήσεις, καμία αρμοδιότητα για την ενεργοποίηση των δικαιωμάτων, καμία αρμοδιότητα για την κατανομή των βοσκοτόπων; Γιατί λέτε ψέματα; Γιατί υιοθετείτε ψέματα άκριτα ως κόμμα; Γιατί αυτή η Κυβέρνηση αντί να στηρίξει την αυτοδιοίκηση, να είναι αρωγός των περιφερειαρχών, των αντιπεριφερειαρχών, των δημάρχων, αντί να τους στηρίξει, τους ενοχοποιεί ακόμα και για τα σκάνδαλα για τα οποία η ίδια ευθύνεται;

Γιατί προφανώς φοβάστε και κάνετε τα πάντα για να καλύψετε τις ευθύνες των Υπουργών σας, που δεν θα διστάσετε να εμπλέξετε τον οποιονδήποτε σε αυτήν τη δυσώδη υπόθεση.

Σπεύδετε, λοιπόν, να υιοθετήσετε συκοφαντίες για να καλύψετε τις ευθύνες των δικών σας ανθρώπων. Αναζητείτε δήθεν στελέχη του ΠΑΣΟΚ παντού για να κατασυκοφαντήσετε την παράταξη που ανέδειξε πρώτη το σκάνδαλο το γαλάζιο, την εγκληματική οργάνωση που λειτούργησε με κάλυψη και προστασία του επιτελικού κράτους Μητσοτάκη εν γνώσει του Πρωθυπουργού.

Και πράγματι, φτάνετε στο σημείο να συγχέετε και τους πραγματικούς κτηνοτρόφους, τους πραγματικούς αγρότες, οι οποίοι πραγματικά είναι οι μεγάλοι ηττημένοι, οι μεγάλοι χαμένοι αυτού του συστήματος -γιατί έχουν χάσει ενισχύσεις που έπρεπε να έχουν λάβει για να τις πάρουν οι απατεώνες φίλοι του συστήματος- συγχέετε πραγματικές αγροτικές δραστηριότητες και πραγματικές νόμιμες δηλώσεις με τους παράνομους απατεώνες-πελάτες του εγκληματικού συστήματος το οποίο ανεχτήκατε εν γνώσει σας.

Αντί πολλών, αν, λοιπόν, συνάδελφοι της Πλειοψηφίας -και αφήνω την Κυβέρνηση έξω από αυτό- και ο Υφυπουργός ως Βουλευτής, θέλετε την αλήθεια όπως λέτε, ιδού η Ρόδος, την άλλη βδομάδα να στηρίξετε τα αιτήματα για την προανακριτική επιτροπή πολύ συγκεκριμένα για το συγκεκριμένο αδίκημα, για το οποίο η Ευρωπαϊκή Εισαγγελία έχει διαβιβάσει τον φάκελο της δικογραφίας στη Βουλή. Όλα τα άλλα είναι έπεα πτερόεντα και είναι πολιτικές εντυπώσεις. Η ουσία είναι μία: Ψηφίστε την προανακριτική επιτροπή για να υπάρξει άπλετο φως σε μία σκοτεινή υπόθεση που εκθέτει τη χώρα μας, πλήττει τον πρωτογενή τομέα, απειλεί τον αγροτικό τομέα με μνημόνιο. Μας έχει κάνει ξανά τα μαύρα πρόβατα στην Ευρώπη, τώρα που αναθεωρείται η Κοινή Αγροτική Πολιτική και διατρέχουμε τον κίνδυνο εκφυλισμού ως δημοκρατία και ως αναπτυξιακό πρότυπο πια, ως οικονομία τα επόμενα πολλά χρόνια.

Κάνουμε αυτήν τη συζήτηση για τη δικαιοσύνη, κυρία Πρόεδρε, πράγματι σε μία έντονη περίοδο στην οποία έχει αποκαλυφθεί όχι μόνο η ανεπάρκεια της Κυβέρνησης στην αντιμετώπιση των προβλημάτων, αλλά και η συμβολή της στην αδιαφάνεια, στις πληγές στο κράτος δικαίου, στη διασπάθιση του δημοσίου χρήματος. Η εισηγήτριά μας, η Ευαγγελία Λιακούλη, με λεπτομέρεια, προσοχή και προσήλωση στο περιεχόμενο των ρυθμίσεων και στην επίδραση του νομοσχεδίου στη δικονομία, αλλά και στην καθημερινή ζωή των παραγόντων της δίκης, το έχει κάνει αυτό ήδη από την επιτροπή σημείο προς σημείο, έχει τοποθετηθεί.

Δεν έχουμε καμία εμπιστοσύνη στην Κυβέρνηση, όταν μιλά για την επιτάχυνση, όταν μια Κυβέρνηση έχει ανεχτεί την ψηφιακή καθυστέρηση του δικαστικού συστήματος, την υποστελέχωση των δικαστηρίων, την απένταξη έργων κρίσιμων για τις υποδομές. Δεν έχουμε εμπιστοσύνη, όταν την ακούμε να μιλάει για επιτάχυνση, όταν τροποποιεί κώδικες κατά βούληση και κατ’ αρέσκειαν, χωρίς νομοπαρασκευαστικές επιτροπές, χωρίς αξιολόγηση εφαρμογής, αλλά μόνο αποσπασματικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η εισηγήτριά μας αναφέρθηκε, κυρία Πρόεδρε, σε διατάξεις που θα υπερψηφίσουμε και σε άλλες που θα καταψηφίσουμε, σε προκλητικές ρυθμίσεις ως προς την αναγκαστική εκτέλεση, που πράγματι διευκολύνουν τα funds έναντι των δανειοληπτών με τη διευκόλυνση και επίσπευση των αναγκαστικών πλειστηριασμών, με χειρουργικές παρεμβάσεις σε προθεσμίες και λόγους ανακοπής, ακόμη και την επιλογή των συμβολαιογράφων εκτός του τόπου της εκτελέσεως κατά κανόνα στην Αθήνα, που δημιουργεί δυσθεώρητα εμπόδια στους ευάλωτους οφειλέτες σε μια εποχή στην οποία η στεγαστική κρίση γίνεται μία από τις μεγαλύτερες προκλήσεις της χώρας, αγγίζει εκατοντάδες χιλιάδες νοικοκυριά, ανθρώπους που δεν μπορούν να πληρώσουν ούτε τη δόση του δανείου ούτε το ενοίκιο, νέους, φοιτητές και φοιτήτριες που βλέπουν το αναφαίρετο δικαίωμά τους να πάνε να σπουδάσουν σε ένα πανεπιστήμιο να χάνεται, να μπαίνει στο ζύγι, από τη μια μέρα τα όνειρά τους να χάνονται μέχρι την επόμενη μέρα στα υψηλά ενοίκια.

Και θα κλείσω, κυρία Πρόεδρε, με μία ανοχή ενός, δύο λεπτών, σας παρακαλώ, με ένα κορυφαίο θεσμικό ζήτημα που επανέφερε σήμερα ο ίδιος ο Υπουργός Δικαιοσύνης απαντώντας στην Ένωση Δικαστών και Εισαγγελέων. Μιλώ για την εξόφθαλμη παραβίαση του κράτους δικαίου στην επιλογή των ανώτατων δικαστικών λειτουργών.

Πριν από μερικούς μήνες, η Κυβέρνηση ή η «ομάδα αλήθειας» -αλλά αυτά συγχέονται, όπως σωστά είπε το Γραφείο Τύπου του ΠΑΣΟΚ από χθες- είχε χαρακτηρίσει αδιάβαστο τον Νίκο Ανδρουλάκη, επειδή δήθεν δεν είχε επικαλεστεί τον ν. 5123/2024 και τις αλλαγές που πράγματι αυτός επέφερε με τη συμμετοχή των ολομελειών των δικαστηρίων στην επιλογή της ηγεσίας τους.

Ο εισηγητής της Νέας Δημοκρατίας κ. Κωνσταντινίδης μιλούσε πέρυσι για τη θεραπεία ενός ελλείμματος του κράτους δικαίου και για την ακηδεμόνευτη λειτουργία της δικαιοσύνης στην πατρίδα μας. Παιάνιζε η Πλειοψηφία τότε! Ο ενθουσιασμός του συναδέλφου μας από την Κοζάνη για τη νεοεισαχθείσα διάταξη διαψεύστηκε, δυστυχώς, από την πραγματικότητα και την τακτική που η Κυβέρνηση, την οποία ο ίδιος και οι συνάδελφοί μας στη Νέα Δημοκρατία στηρίζουν, ένα μόλις έτος αργότερα. Δεν ήμασταν αρνητικοί στη διάταξη, αλλά γνωρίζαμε από τότε και σας λέγαμε ότι αν δεν αναθεωρηθεί το Σύνταγμα, ούτε αυτή η διάταξη είναι επαρκώς διασφαλιστική και δεν πιστεύαμε ότι θα την εφαρμόσετε, ιδίως όταν έχουμε μια τέτοια Κυβέρνηση σαν και εσάς. Ήμασταν ρεαλιστές και το γνωρίζαμε. Γνωρίζαμε τι θα γίνει.

Αδιάβαστη, λοιπόν, αποδεικνύεται η Κυβέρνηση ως προς το τι σημαίνει κράτος δικαίου. Διότι το κράτος δικαίου είναι ένα εμπόδιο, οι έλεγχοι και τα μέσα εξισορρόπησης της πολιτικής εξουσίας είναι ένα εμπόδιο που πρέπει πάντοτε να υπερκεραστεί πάση θυσία και παντί τρόπω από αυτήν την Κυβέρνηση χωρίς ηθικές ή νομικές αναστολές.

Έναν χρόνο, λοιπόν, μετά από τη δημοσίευση αυτού του νόμου, τον καταργείτε στην ουσία, διότι οι δικαστές της ολομέλειας πρότειναν, αλλά οι επιλογές τους δεν άρεσαν και αγνοήθηκαν. Οι λιγότερο ενοχλητικοί προτιμήθηκαν, αλλά οι ενοχλητικοί πάντως σίγουρα αγνοήθηκαν ακόμη κι αν ψηφίστηκαν από τους συναδέλφους τους. Αγνοήθηκε τόσο η γνώμη των δικαστών όσο και οι αντικειμενικοί όροι, όπως η αρχαιότητα.

Τι καταφέρνει, λοιπόν, σήμερα η Κυβέρνηση Μητσοτάκη που δήθεν καυχιέται ότι ανταποκρίνεται στις ευρωπαϊκές υποχρεώσεις της χώρας, όταν σύρθηκε μετά τις συστάσεις του Συμβουλίου της Ευρώπης, της Ευρωπαϊκής Ένωσης, των συνταγματολόγων, της νομικής κοινότητας της χώρας και των δικαστών, να κάνει αυτή τη ρύθμιση και πανηγύριζε γι’ αυτήν; Πολύ απλά, δύο γεγονότα. Πρώτον, να αγνοεί την ίδια τη λειτουργία της νομικής κοινότητας και των ίδιων των δικαστών στους οποίους κατά τα λοιπά έδωσε το δικαίωμα να εκλέγουν και δεύτερον, να επιλέγει και πάλι κατ’ αρέσκειαν, όπως έκανε, εμπαίζοντας τους δικαστές και τη νομική κοινότητα, τους οποίους μάλιστα δικαστές πολλές φορές και σε συναντήσεις εσείς προσωπικά, κύριε Υφυπουργέ, όπως και ο Υπουργός, είχατε δεσμευτεί ότι θα σεβόσασταν τις αποφάσεις τους.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μάντζο, τώρα όμως το παρακάνατε.

**ΔΗΜΗΤΡΙΟΣ ΜΑΝΤΖΟΣ:** Κλείνω, κυρία Πρόεδρε, με μία φράση.

Εμείς ως παράταξη δεσμευόμαστε ότι η επιλογή των ανωτάτων δικαστικών λειτουργών θα αναθεωρηθεί και πρέπει να αναθεωρηθεί στην επόμενη συνταγματική αναθεώρηση με την αναθεώρηση του άρθρου 90 του Συντάγματος. Εμείς δεσμευόμαστε για το επόμενο βήμα της ενίσχυσης της λειτουργικής ανεξαρτησίας της δικαιοσύνης από την εκτελεστική εξουσία και το Υπουργικό Συμβούλιο. Εσείς δεσμεύεστε; Αυτό είναι το τελευταίο μου ερώτημα. Διότι αν άκουσα και κατάλαβα καλά νωρίτερα, ο κύριος Υπουργός της Δικαιοσύνης, που είναι ο αρμόδιος γι’ αυτά τα ζητήματα, είπε το ακριβώς αντίθετο από τη θέση του Υπουργού, ότι το Σύνταγμα εφαρμόζεται και αυτό είναι σήμερα.

Το ερώτημα είναι το εξής: Θα αλλάξετε τη διάταξη του άρθρου 90, ώστε να ενισχύσουμε τη θεσμική και λειτουργική ανεξαρτησία της ελληνικής δικαιοσύνης και να βοηθήσουμε να θεραπευτούν τα τραύματα που έχουν καταφερθεί εναντίον του σώματος της ελληνικής δικαιοσύνης, να θεραπεύσουμε το έλλειμμα εμπιστοσύνης των πολιτών στην πολιτεία και τη δημοκρατία ή θα σφυρίξετε για μία ακόμη φορά αδιάφορα συνεχίζοντας να κάνετε τα δικά σας ανίερα παιχνίδια εις βάρος των θεσμών της πολιτείας μας;

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε να παρέμβει ο Υφυπουργός Δικαιοσύνης κ. Μπούγας.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Άκουσα αρκετούς συναδέλφους και όλοι οι συνάδελφοι της Αντιπολίτευσης εστίασαν την κριτική τους μόνο στα άρθρα που αφορούν στην αναγκαστική εκτέλεση, διότι για όλα τα υπόλοιπα από τα εκατόν εξήντα τέσσερα άρθρα του νομοσχεδίου δεν ασκήθηκε κριτική ούτε σε αυτά που αφορούν στα ένδικα μέσα ούτε στην τακτική διαδικασία ούτε στις υπόλοιπες ρυθμίσεις στις οποίες όντως, νομίζω, ότι σιωπηρά συναινούν και συνομολογούν ότι επιταχύνουν την πολιτική δίκη.

Θα ήθελα, όμως, να δώσω συγκεκριμένες απαντήσεις, διότι διαπίστωσα ότι όλες οι πτέρυγες της Αντιπολίτευσης, από την άκρα δεξιά έως και το Κομμουνιστικό Κόμμα Ελλάδος, μίλησαν ακριβώς με την ίδια φρασεολογία. Έκαναν λόγο για fast track διαδικασίες και για αναγκαστική εκτέλεση στην υπηρεσία των τραπεζών και των funds. Είναι η ίδια ακριβώς διατύπωση από όλες τις πτέρυγες, από όλα τα κόμματα της Βουλής για τις συγκεκριμένες διατάξεις.

Πάμε τώρα να δούμε συγκεκριμένα εάν ισχύει αυτή η κριτική της Αντιπολίτευσης ή όχι μιλώντας μία προς μία για τις διατάξεις που αφορούν στην αναγκαστική εκτέλεση.

Ας δούμε ποιες είναι αυτές οι διατάξεις. Κανένα από τα κόμματα που άσκησαν κριτική δεν διάβασε και δεν μίλησε για το άρθρο 6 του νομοσχεδίου. Το άρθρο 6 είναι αυτό που περιορίζει δραστικά την παρέκταση αρμοδιότητας. Παρέκταση σημαίνει όταν δύο συμβαλλόμενοι συνομολογούν ότι δικαστήρια που δεν είναι αρμόδια αποκτούν αρμοδιότητα, λόγω της συμβατικής αυτής δέσμευσής τους. Αυτό γίνεται κυρίως, για να μην πω αποκλειστικά, στις συμβάσεις μεταξύ τραπεζών και οφειλετών, στις ασφαλιστικές εταιρείες και όπου έχει ισχύ ο ένας συμβαλλόμενος έναντι του άλλου.

Τι συνέπειες έχει αυτή η ρύθμιση, η δυνατότητα συνομολόγησης της ρήτρας παρέκτασης; Αφορά μεγάλες ασφαλιστικές εταιρείες, τράπεζες, funds, για δανειακές συμβάσεις που έφερναν τους οφειλέτες, τους αντισυμβαλλόμενους, στα δικαστήρια των Αθηνών. Μία δανειακή σύμβαση, δηλαδή, που έχει υπογραφεί στην Ορεστιάδα ή στη Θεσσαλονίκη ή στην Καβάλα, με βάση αυτή τη ρήτρα ό,τι διαφορά προκύψει και διαφορά στην αναγκαστική εκτέλεση έρχεται στα δικαστήρια των Αθηνών. Δεν έγινε κουβέντα για τη διάταξη του άρθρου 6 με το οποίο αυτό πλέον καταργείται.

Αντιλαμβάνεστε πόσο μεγάλη ωφέλεια είναι για τους δανειολήπτες οι οποίοι βλέπουν να ξεκινά αναγκαστική κατάσχεση στην Ορεστιάδα, όπως είπα πριν, ενώ θα έπρεπε να κάνουν δίκη στην Αθήνα, να έρθουν στην Αθήνα, να βρουν δικηγόρο στα δικαστήρια των Αθηνών και να ασκήσουν την ανακοπή τους, τώρα πλέον αυτό δεν μπορεί να γίνει. Θα γίνει η ανακοπή στον τόπο τους. Αυτό ωφελεί τους οφειλέτες ή ωφελεί τα funds, κυρίες και κύριοι συνάδελφοι; Περιμένω από τους συναδέλφους που θα τοποθετηθούν να απαντήσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μία άλλη διάταξη που αποσιωπήθηκε από τους συναδέλφους της Αντιπολίτευσης είναι το άρθρο 120. Τι λέει, λοιπόν, το άρθρο 120; Αντί να έχουμε διαδοχικούς πλειστηριασμούς και να περιέλθει τελικά το ακίνητο στον επισπεύδοντα σε εξευτελιστική τιμή, πολύ κάτω της αξίας του, να μπορεί ο οφειλέτης με αίτησή του να διασφαλίζει την πώλησή του στην τιμή του 70% της πρώτης προσφοράς, έτσι ώστε να βλέπει το ακίνητό του να μεταβιβάζεται σε μια τιμή η οποία είναι αξιοπρεπής, προκειμένου να μπορεί να αποπληρώσει τις οφειλές του και τα έξοδα και να μην ευτελίζεται το τίμημα και να μην το παίρνουν οι δανειστές, οι επισπεύδοντες, για ένα κομμάτι ψωμί. Και αυτό δεν το είδατε στο σχέδιο νόμου.

Το μόνο που είδατε ήταν το άρθρο 938 που προβλέπει αναστολή. Και τι κάνει το άρθρο 938; Κάνει την πενθήμερη προθεσμία δεκαπέντε ημερών. Γιατί το κάνει αυτό; Το κάνει ασφαλώς για να δώσει χρόνο καλύτερης προετοιμασίας άσκησης ενδίκου μέσου και προσωρινής προστασίας στον οφειλέτη, ώστε να μην έχουμε πέντε μέρες και αμέσως μετά τον πλειστηριασμό. Αυτή, λοιπόν, η επιμήκυνση της προθεσμίας δεν μπορεί να είναι υπέρ των τραπεζών. Και δεν μπορώ να αντιληφθώ με ποια λογική έρχεστε και κάνετε κριτική ότι αυτή η διάταξη είναι υπέρ των τραπεζών, ενώ είναι προφανές ότι είναι υπέρ των οφειλετών.

Αν δείτε δε μία σημερινή ανακοίνωση του Δικηγορικού Συλλόγου Αθηνών, θα διαπιστώσετε ότι είναι μια υπόθεση η οποία ουσιαστικά χάθηκε, λόγω αυτής της πολύ σύντομης προθεσμίας για την άσκηση ανακοπής.

Επίσης, έγινε πολύς λόγος για τον περιορισμό των λόγων της ανακοπής του 933. Κανένας λόγος ανακοπής δεν περιορίζεται.

Απλώς έχουμε πει ότι οι διαταγές πληρωμής θα ασκούνται με διατάξεις των άρθρων 632 και 633 με πολύ μεγαλύτερες δικονομικές εγγυήσεις για την προστασία των καθ’ ων οι διαταγές πληρωμής και στο πλαίσιο της αναγκαστικής εκτέλεσης μπορεί να ασκεί ανακοπή μόνον εφόσον αφορά τη διαδικασία της αναγκαστικής εκτέλεσης.

Πού είδατε μείωση των λόγων ανακοπής; Για πείτε μου, από ποια διάταξη σας προκύπτει ότι μειώνονται οι λόγοι ανακοπής για να ξέρουμε και εμείς τελικά αν διαβάζουμε το ίδιο νομοσχέδιο.

Πάμε παρακάτω τώρα για την τοπική αρμοδιότητα του συμβολαιογράφου που διενεργεί τον πλειστηριασμό. Μίλησαν όλοι. Να μιλούν, όμως, αρνητικά γι’ αυτήν τη διάταξη και οι Βουλευτές του ΣΥΡΙΖΑ πάει πολύ, διότι σας υπενθυμίζω ότι ό,τι σήμερα βλέπετε στο σχέδιο νόμου είναι ρύθμιση του ν. 4512/2018. Τι λέει αυτή η ρύθμιση; Λέει ότι εάν ο συμβολαιογράφος που είναι διορισμένος στην πρωτοδικειακή περιφέρεια για οποιονδήποτε λόγο αρνηθεί να διενεργήσει τον πλειστηριασμό, τότε αντί να πάμε στην εφετειακή περιφέρεια και στην όμορη εφετειακή, που αυτό δημιουργούσε πολύ μεγάλη δυσκολία, καθυστέρηση και ματαιώσεις ή αναβολές των πλειστηριασμών, μπορεί να γίνει ο πλειστηριασμός σε συμβολαιογράφο σε οποιοδήποτε σημείο της χώρας. Στη διάταξη αναφέρεται η Αθήνα, αλλά με νομοτεχνική βελτίωση η οποία θα γίνει σε λίγο, θα μπορεί να γίνει αυτό.

Τι σημαίνει αυτό; Σημαίνει, πρώτον, ότι είναι υποχρεωτικό να διενεργείται ο πλειστηριασμός από συμβολαιογράφο διορισμένο στην πρωτοδικειακή περιφέρεια. Όποιος συμβολαιογράφος είναι πιστοποιημένος και δεχθεί να κάνει τον πλειστηριασμό στη Λάρισα, στη Λευκάδα, στη Μαγνησία, σε αυτόν θα γίνει υποχρεωτικά ο πλειστηριασμός.

Πού βλέπετε, λοιπόν, φαλκίδευση των δικαιωμάτων των οφειλετών, αφού ξεκινάμε με την υποχρεωτικότητα διενέργειας του πλειστηριασμού στον συμβολαιογράφο που είναι διορισμένος στην πρωτοδικειακή περιφέρεια και αν κανείς από αυτούς δεν είναι πιστοποιημένος ή κανείς δεν θέλει, τότε μπορεί να απευθυνθούμε σε συμβολαιογράφο οπουδήποτε στη χώρα; Βλέπετε εδώ καμία φαλκίδευση των δικαιωμάτων των οφειλετών; Βλέπετε καμία παροχή ή καμία προσφορά στα funds και στις τράπεζες; Και εάν υπάρχει κάτι τέτοιο, ας μας εξηγήσουν οι Βουλευτές του ΣΥΡΙΖΑ γιατί αυτό το νομοθέτησαν οι ίδιοι το 2018.

Όσον αφορά την ηλεκτρονική πλατφόρμα, να πω ότι είναι ένας τρόπος για να εκκαθαριστούν γρήγορα υποθέσεις που φτάνουν μέχρι το 2036. Ποιες είναι αυτές οι υποθέσεις; Είναι οι ανακοπές κατά της διαδικασίας αναγκαστικής εκτέλεσης -πολλές από αυτές έχουν ήδη εκκαθαριστεί διότι έχει γίνει αίτηση προτίμησης λόγω επαπειλούμενου πλειστηριασμού και έχει εκδοθεί ήδη απόφαση- και υπάρχουν κάποιες άλλες που έχει γίνει ο πλειστηριασμός και δεν υφίσταται ενδιαφέρον. Θεωρούμε ότι από τις περίπου 30.400 αποκοπές που εκκρεμούν μέχρι το 2036 με βάση την ετήσια εμπειρία από το Πρωτοδικείο Αθηνών -στο Πρωτοδικείο Αθηνών αφορά αυτή η ρύθμιση αποκλειστικά- θα συζητηθεί το 1/3, δηλαδή περίπου 10.000.

Και ερωτώ το εξής: Όπως είπα, οι περιπτώσεις ανακοπών αφορούν πλειστηριασμούς στην πλειονότητά τους που έχουν ήδη γίνει. Αν, λοιπόν, έχει γίνει ο πλειστηριασμός και έχει ασκηθεί ανακοπή από αυτόν που έχει χάσει το σπίτι του, τι λέτε, κυρίες και κύριοι συνάδελφοι, θέλει να γίνει γρήγορα ή θέλει να περιμένει μέχρι το 2036; Με ποια λογική ικανοποιεί αυτή η ρύθμιση την τράπεζα;

Λέμε, λοιπόν, ότι αν μετά από ειδοποίηση του πληρεξουσίου δικηγόρου που έχει ασκήσει την ανακοπή, θέλει να κάνει χρήση της ηλεκτρονικής πλατφόρμας με μια απλή διαδικασία, η οποία είναι πολύ απλή στην υλοποίησή της και χωρίς έξοδα, ο δικηγόρος δηλώνει ότι επιθυμεί την εκδίκαση της ανακοπής και δηλώνει επίσης ποιες είναι οι συναφείς υποθέσεις, έτσι ώστε να μην πάμε στο φαινόμενο των διαδοχικών αναβολών που επιβαρύνουν τα πινάκια και επιβαρύνουν με έξοδα τους οφειλέτες. Θα συγκεντρωθούν όλες σε μία δικάσιμο και η διαδικασία όχι μόνο δεν έχει ελάσσονες δικονομικές εγγυήσεις, αλλά ακολουθεί κατά βάση τις μείζονες εγγυήσεις της τακτικής διαδικασίας. Και επειδή υπήρξαν ενστάσεις ότι τάχα ξεπερνάμε την προφορικότητα της διαδικασίας εκδίκασης των ανακοπών, σας καλώ να δείτε την παράγραφο 4 του οικείου άρθρου, όπου λέμε πως ο δικαστής που δικάζει την υπόθεση, αν υπάρχουν λόγοι ανακοπής, όπως είναι η καταχρηστικότητα, που χρειάζεται να εξεταστούν μάρτυρες ή να εξεταστούν οι διάδικοι, μπορεί να τους καλέσει στο ακροατήριο και να τους εξετάσει.

Πείτε μου, λοιπόν, πώς περιορίζονται και από αυτήν τη διάταξη τα δικαιώματα των οφειλετών και παραχωρούμε τάχα τη διαδικασία της αναγκαστικής εκτέλεσης στα funds και στις τράπεζες. Το αντίθετο ακριβώς συμβαίνει. Φροντίζουμε να ενισχύσουμε τα δικαιώματα των οφειλετών και όσων ξεκινά σε βάρος τους αναγκαστική διαδικασία.

Όμως εδώ πρέπει να είμαστε σαφείς ως προς το εξής: Ξέρετε ότι η παροχή έννομης προστασίας πρέπει να προβλέπει αναγκαστικά και αποτελεσματική αναγκαστική εκτέλεση. Άλλως, με την έκδοση μόνον αποφάσεων σε πρώτο και δεύτερο βαθμό, είναι αναποτελεσματική η παροχή έννομης προστασίας από μια συντεταγμένη πολιτεία. Η αναγκαστική εκτέλεση δεν αφορά μόνο τα funds και τις τράπεζες, αλλά μπορεί να αφορά και έναν εργαζόμενο ο οποίος θέλει να πάρει τα χρήματά του με διαδικασία αναγκαστικής εκτέλεσης, έναν ασφαλισμένο που στρέφεται κατά της ασφαλιστικής εταιρείας, έναν άρρωστο ο οποίος προσπαθεί με αναγκαστική εκτέλεση να πάρει τα χρήματα που του έχουν επιδικαστεί από την ιατρική αμέλεια. Αυτές τις περιπτώσεις τις έχετε σκεφτεί;

**ΠΡΟΕΔΡΕΥΟΥΣΑ (Όλγα Γεροβασίλη):** Υπουργέ, θυμίζω ότι έχετε φτάσει στα έντεκα λεπτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Τελειώνω, κυρία Πρόεδρε, με μία φράση γιατί θα πάρω τον λόγο στο τέλος.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, γιατί αυτό ήταν παρέμβαση. Γι’ αυτό σας το θυμίζω.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έχετε δίκιο και πολύ σωστά παρεμβαίνετε.

Λέω, λοιπόν, κλείνοντας ότι όλες αυτές οι παρεμβάσεις είναι υπέρ των οφειλετών και ιδιαίτερα των ευάλωτων οφειλετών. Περιμένω να μου πείτε από ποιες από αυτές τις διατάξεις στις οποίες κάνατε κριτική προκύπτει ότι νομοθετούμε υπέρ των τραπεζών και των funds.

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κυρία Πρόεδρε.

Δεν θα ζητούσα τον λόγο, αλλά μου έκανε προκλητική εντύπωση η βουλιμία του κυρίου Υφυπουργού. Μίλησε δεκαεπτά λεπτά στην πρωτολογία του και άλλα έντεκα τώρα, θεωρώντας ότι έχει, με το δικαίωμα και την υπερεξουσία της κοινοβουλευτικής πλειοψηφίας, όσο χρόνο θέλει στη διάθεσή του. Μετά κατηγορούν την κ. Κωνσταντοπούλου ή άλλα κόμματα της Αντιπολίτευσης ότι κάνουν κατάχρηση του χρόνου.

**ΠΡΟΕΔΡΕΥΟΥΣΑ (Όλγα Γεροβασίλη):** Οι Υπουργοί έχουν περισσότερο χρόνο, σας θυμίζω, μαζί με τη σχετική ελαστικότητα βεβαίως.

**ΧΡΗΣΤΟΣ ΓΙΑΝΝΟΥΛΗΣ:** Σύμφωνοι. Έχετε απόλυτο δίκιο και δεν κατηγορώ κανέναν, αλλά θέλει ένα μέτρο και στον χρόνο και στην ουσία.

Πάμε στην ουσία. Ψέγετε την Αντιπολίτευση για πράγματα που δεν είδε και δεν ανακάλυψε στο νομοθέτημά σας. Θα σας καλέσω να δείτε, να ακούσετε και να σας μεταφέρω -δικαίωμά σας αν θα το θεωρήσετε αξιόπιστο- μια εικόνα που εσείς δεν βλέπετε στην πραγματική καθημερινότητα και ζωή των Ελλήνων.

Δεν ξέρω αν λέγεται «αντιποίηση αρχής», κύριε Υπουργέ. Αυτήν όμως τη στιγμή αυτό που δεν υπάρχει στο νομοσχέδιό σας είναι η ζούγκλα της επικοινωνίας, των εκβιασμών, των πιέσεων, των υπερεξουσιών και του ανέλεγκτου. Το έχουν πάρει μόνοι τους ή εκμεταλλεύονται την ανοχή της ελληνικής πολιτείας και της Τράπεζας της Ελλάδος;

Θέλω να σας μυήσω στον κόσμο της καθημερινότητας όπου συνάδελφοί σας νομικοί, υποδυόμενοι πολλές φορές έναν ρόλο -αυτό είναι τεχνική προφανώς- μεγαλύτερης βαρύτητας από αυτόν που έχουν, να τρομοκρατούν και να πανικοβάλλουν τους ανθρώπους για το μοναδικό περιουσιακό στοιχείο που έχουν, ένα σπίτι, ή να υπερβάλλουν στις συνέπειες που θα αντιμετωπίσουν εάν αντισταθούν σε οτιδήποτε παρουσιάζεται από αυτούς τους συναδέλφους σας. Άρα η πραγματικότητα και το πόσο ευνοούνται τα funds και οι servicers είναι κάτι που προφανώς αγνοείτε. Είπατε ότι το 2018, σε μία χρεοκοπημένη χώρα που είχε χάσει σχεδόν την εθνική κυριαρχία της από τη χρεοκοπία που προκαλέσατε εσείς, νομοθετήθηκε κάτι το οποίο μετά από τόσα χρόνια εσείς δεν είχατε τη δυνατότητα να το θεραπεύσετε, δεν θέλατε. Το ανακαλύψατε τον Ιούλιο του 2025 και ψέγετε και πάλι τον ΣΥΡΙΖΑ ως υπαίτιο για κάτι που έρχεται αντιμέτωπο με τη δική σας αδράνεια και αναποτελεσματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Και κάτι τελευταίο γιατί ελπίζω να έχουμε τηρουμένων των αναλογιών τη δυνατότητα του χρόνου και της άνεσης να διατυπώσουμε τις απόψεις μας.

Ποιος σας είπε, κύριε Υφυπουργέ, ότι η Ένωση Δικαστών και Εισαγγελέων είναι ένας φορέας τον οποίο μπορείτε να επιλέγετε ως επικουρικό επιχείρημα ή στοιχείο επιβεβαίωσης των πολιτικών σας, αλλά όχι όταν σας καταγγέλλει για πολύ σοβαρές παραβιάσεις και επικοινωνιακή διαχείριση ενός ζητήματος που την καίει αυτήν τη χώρα, της αξιοκρατίας στην επιλογή της ηγεσίας της Δικαιοσύνης;

Σας λέει στα μούτρα ότι κοροϊδέψατε τον κόσμο η Ένωση Δικαστών και Εισαγγελέων. Δεν είναι καμία οργάνωση Καισαριανής ή Παγκρατίου, καμία ΟΜ του ΣΥΡΙΖΑ που το λέει αυτό. Το λέει η Ένωση Δικαστών και Εισαγγελέων. Και λέει τι;

Από ένα νομοθέτημα στο οποίο κομπορρημονούσατε και πολύ σωστά είπε ο κ. Μάντζος ότι παιάνιζαν τα φερέφωνα και τα μέσα ενημέρωσης της Νέας Δημοκρατίας, ότι επιτέλους η αξιολογική κρίση των ολομελειών των δικαστών θα είναι το όχημα, το πρόκριμα για την επιλογή της Δικαιοσύνης. Και έρχεται η πραγματικότητα και όχι μόνο σας διαψεύδει, σας εκθέτει ανεπανόρθωτα.

Οι οκτώ πρώτες επιλογές, οι πρωτεύσαντες οκτώ δεν βρίσκονται σε καμία από τις επιλογές σας. Αυτό είναι αξιοκρατία; Δεν υπάρχουν, κύριε Υπουργέ. Διαβάστε την Ένωση Δικαστών.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γιατί να το διαβάσω, αφού έχω την Εφημερίδα της Κυβερνήσεως εδώ που έχει δημοσιευτεί.

**ΧΡΗΣΤΟΣ ΓΙΑΝΝΟΥΛΗΣ:** Και για πείτε μου, από τους πρωτεύσαντες πόσοι αξιοποιήθηκαν;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τέσσερις.

**ΧΡΗΣΤΟΣ ΓΙΑΝΝΟΥΛΗΣ:** Σε σύνολο;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τι σημαίνει πρωτεύσαντες;

**ΧΡΗΣΤΟΣ ΓΙΑΝΝΟΥΛΗΣ:** Σε σύνολο;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εννέα.

**ΧΡΗΣΤΟΣ ΓΙΑΝΝΟΥΛΗΣ:** Αστειεύεστε τώρα, έτσι; Αστειεύεστε. Τέσσερις σε σύνολο εννέα. Και παιανίζατε την επιτυχία της αξιοκρατίας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Από εκεί και κάτω είναι…

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, τα υπόλοιπα αργότερα.

**ΧΡΗΣΤΟΣ ΓΙΑΝΝΟΥΛΗΣ:** Πρωτεύσαντες, κύριε Υπουργέ, είναι αυτοί που έχουν το πρόκριμα της επιλογής. Το 4 με 9 είναι μια εξίσωση αστειότητας. Παραδεχτείτε το.

Με συγχωρείτε, κυρία Πρόεδρε, είναι μεταδοτική η ασθένεια της υπέρβασης του χρόνου.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό παρατηρώ. Θα έλεγα να σταματήσει εδώ.

**ΧΡΗΣΤΟΣ ΓΙΑΝΝΟΥΛΗΣ:** Ελπίζω να είναι ιάσιμο.

**ΠΡΟΕΔΡΕΥΟΥΣΑ (Όλγα Γεροβασίλη):** Θα προσπαθήσουμε όλοι να συντομεύουμε.

**ΧΡΗΣΤΟΣ ΓΙΑΝΝΟΥΛΗΣ:** Δύο μέρες ασχολούμαστε με το τι είπα εγώ και τι δεν είπα εγώ. Θα απαντήσει κάποιος από το Υπουργείο Δικαιοσύνης για την ταπεινωτική ήττα στα δικαστήρια της Αθήνας για την αγωγή του Νομικού Συμβουλίου του Κράτους κατά της Novartis επί της ουσίας ή έχετε πάθει αφωνία;

Ευχαριστώ πολύ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, θα ήθελα να καταθέσω νομοτεχνικές βελτιώσεις.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κυρία Πρόεδρε.

Αξιότιμε κύριοι Υπουργοί, αγαπητές και αγαπητοί συνάδελφοι, το σημερινό σχέδιο νόμου του Υπουργείου Δικαιοσύνης αποτελεί μια ακόμα ουσιαστική, ώριμη και θεσμικά επιμελημένη μεταρρύθμιση στον Κώδικα Πολιτικής Δικονομίας, μια μεταρρύθμιση που ανταποκρίνεται στην ανάγκη των πολιτών για μια Δικαιοσύνη πιο γρήγορη, πιο λειτουργική και μια Δικαιοσύνη που δεν αναβάλλεται επ’ αόριστον, για ένα κράτος δικαίου που λειτουργεί στην πράξη. Όπως επεσήμαναν και ο Υπουργός και ο Υφυπουργός, στόχος είναι μια δικαιοσύνη ευπρόσιτη, ταχύτερη και περισσότερο αποτελεσματική, μια δικαιοσύνη που υπηρετεί ουσιαστικά τον πολίτη.

Το παρόν νομοσχέδιο δεν κινείται αποσπασματικά. Περιλαμβάνει παρεμβάσεις στον Κώδικα Πολιτικής Δικονομίας, ρυθμίσεις για τη δημοσίευση διαθηκών, τροποποιήσεις στο πλαίσιο των ανακοπών και πλήθος διατάξεων που αφορούν τη λειτουργία της δικαιοσύνης συνολικά. Έρχεται να ενοποιήσει προηγούμενες αποσπασματικές παρεμβάσεις, να θεραπεύσει ελλείψεις και κυρίως, να εισαγάγει έναν νέο τρόπο σκέψης για το πώς λειτουργεί η πολιτική δίκη στον 21ο αιώνα. Πρόκειται για ένα εκτενές, τεχνικά σύνθετο, αλλά κοινωνικά αναγκαίο σχέδιο νόμου.

Το νομοσχέδιο διασφαλίζει τη συνοχή και την προβλεψιμότητα των διαδικασιών. Η επιμήκυνση και ο εξορθολογισμός των προθεσμιών συμβάλλουν στην καλύτερη προετοιμασία των διαδίκων και στη μείωση των περιπτώσεων ματαίωσης ή καθυστέρησης της δίκης. Ενισχύεται έτσι ο σεβασμός στον πολίτη και στον χρόνο του πολίτη, αλλά και του δικαστή και κυρίως, αποκαθίσταται η προσδοκία για ταχεία και αποτελεσματική επίλυση των διαφορών.

Παράλληλα, εισάγονται κρίσιμες καινοτομίες με εργαλείο την τεχνολογία. Το ηλεκτρονικό μητρώο διαθηκών που δημοσιεύεται μέσω συμβολαιογράφων με πλήρη διασφάλιση του απορρήτου και της ακεραιότητας της πληροφορίας βάζει τέλος στην ταλαιπωρία των συγγενών, στους διοικητικούς σκοπέλους και στις χρονοβόρες ερμηνείες. Η εισαγωγή του μητρώου αυτού επιβεβαιώνει τη στροφή της ελληνικής πολιτείας προς μια δικαιοσύνη ανοικτή, μεθοδική και φιλική προς τον πολίτη, ένα ακόμη βήμα στον αναγκαίο ψηφιακό μετασχηματισμό.

Ακόμη ενισχύεται η πρόσβαση στη δικαιοσύνη μέσω της σαφήνειας και του εξορθολογισμού των ένδικων μέσων. Οι ρυθμίσεις για την ανακοπή κατά της εκτέλεσης, τις εφέσεις και την αναίρεση επιδιώκουν να προσδώσουν ουσία και όχι απλώς τύπο στα μέσα προστασίας των διαδίκων. Η επιτάχυνση δεν είναι αυτοσκοπός, είναι προϋπόθεση αξιοπιστίας. Οι πολίτες που περιμένουν 5, 7 ή και 10 χρόνια σε άλλες περιπτώσεις για μια τελεσίδικη απόφαση δεν αισθάνονται ότι υπηρετούνται από το κράτος. Το σημερινό νομοσχέδιο αλλάζει κυρίως αυτό δεδομένο.

Επιπλέον, ενισχύεται ο ρόλος του δικηγόρου και διασαφηνίζονται οι υποχρεώσεις του. Η εκκαθάριση των δικονομικών υποχρεώσεων ενισχύει τον επαγγελματισμό, την ευθύνη και τη διαφάνεια και αποτελεί ένα ακόμη βήμα στο σεβασμό του ρόλου του νομικού κόσμου ως πυλώνα απονομής δικαιοσύνης.

Τέλος, εισάγεται μεταβατικό πλαίσιο με σαφές χρονοδιάγραμμα. Έτσι διασφαλίζεται η ασφάλεια δικαίου, προστατεύονται οι πολίτες και δεν αιφνιδιάζονται στην πράξη. Η μετάβαση είναι σταδιακή με αρχή, μέση και τέλος.

Κυρίες και κύριοι συνάδελφοι, όσοι συμμετείχαμε στις συνεδριάσεις της αρμόδιας επιτροπής είδαμε ότι η κοινοβουλευτική διαδικασία που προηγήθηκε ήταν ουσιαστική και γόνιμη. Ακούστηκαν σημαντικές παρατηρήσεις είτε σε τεχνικό είτε σε πολιτικό επίπεδο για την ταχύτητα εφαρμογής των διατάξεων, για τον ψηφιακό μετασχηματισμό, για την επάρκεια των υποδομών, αλλά και για την ανάγκη προστασίας της κοινωνικής δικαιοσύνης.

Οι εκπρόσωποι των θεσμικών φορέων από τους δικηγορικούς και συμβολαιογραφικούς συλλόγους, την Εθνική Επιτροπή για τα Δικαιώματα του Ανθρώπου ως τις ενώσεις δικαστικών λειτουργών και υπαλλήλων συνέβαλαν καθοριστικά στη βελτίωση του νομοσχεδίου. Πολλές από τις παρατηρήσεις τους ενσωματώθηκαν με τις νομοτεχνικές βελτιώσεις του Υπουργείου, αποδεικνύοντας ότι η μεταρρύθμιση αυτή εξελίχθηκε με πνεύμα συνεργασίας, θεσμική ευθύνη και πραγματική διάθεση για διάλογο.

Το αποτέλεσμα δεν περιορίζει δικαιώματα, δεν θίγει ένδικα μέσα, δεν αποδυναμώνει την προστασία των πιο ευάλωτων. Αντίθετα, με την εισαγωγή του ψηφιακού φακέλου και την παροχή ηλεκτρονικής πρόσβασης σε κρίσιμα έγγραφα ενισχύεται η διαφάνεια, επιταχύνεται η διαδικασία και βελτιώνεται ουσιαστικά η πρόσβαση στη δικαιοσύνη.

Η μεταρρύθμιση αυτή δεν επιβάλλεται από μια συγκυριακή πολιτική βούληση. Είναι προϊόν θεσμικής ωρίμανσης, διαλόγου και ανταλλαγής απόψεων με τους φορείς της δικαιοσύνης. Όπως επεσήμανε και η Εθνική Επιτροπή για τα Δικαιώματα του Ανθρώπου, η διαδικασία διαβούλευσης ήταν ουσιαστική και οι προτάσεις που υιοθετήθηκαν συνάδουν με τις αρχές της καλής νομοθέτησης και τις ευρωπαϊκές συστάσεις για το κράτος δικαίου.

Και εδώ, μιας και μιλάμε για καλή νομοθέτηση, θα ήθελα να συγχαρώ τον Υπουργό και τον Υφυπουργό, τους συνεργάτες τους και βέβαια τον εισηγητή μας, τον κ. Ελευθέριο Κτιστάκη, για την πολύ σοβαρή δουλειά που έκαναν.

Κλείνοντας θέλω να πω ότι η ελληνική κοινωνία ζητά μια δικαιοσύνη που λειτουργεί, που σέβεται τον χρόνο του πολίτη, που παρέχει ουσιαστική προστασία, που δεν εξαντλείται σε τύπους, αλλά αναζητά την ουσία. Αυτό ακριβώς υπηρετεί το νομοσχέδιο που καλούμαστε να υπερψηφίσουμε. Δεν είναι απλώς μια νέα διαδικασία. Είναι μια νέα φιλοσοφία, μια νέα θεσμική αρχιτεκτονική για την πολιτική δίκη, μια αρχιτεκτονική που ανταποκρίνεται στις απαιτήσεις της εποχής και απαντά στις προσδοκίες των πολιτών.

Γι’ αυτό λοιπόν εγώ προσωπικά και ελπίζω και όλοι οι υπόλοιποι στηρίζουμε με θετική ψήφο μια παρέμβαση που δεν περιορίζεται σε τεχνικές βελτιώσεις, αλλά επαναφέρει τη δικαιοσύνη στο προσκήνιο ως δικαίωμα και την πολιτεία ως εγγυητή του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει τώρα η Βουλευτής της Νέας Δημοκρατίας κ. Άννα Μάνη-Παπαδημητρίου.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε ένα κρίσιμο νομοσχέδιο του Υπουργείου Δικαιοσύνης, το οποίο αφορά στον πυρήνα της δημοκρατικής μας λειτουργίας, την ταχεία, δίκαιη και αξιόπιστη απονομή της δικαιοσύνης.

Η Νέα Δημοκρατία από την πρώτη στιγμή έθεσε ως στρατηγική προτεραιότητα τη θεσμική ενίσχυση της δικαιοσύνης και τη βελτίωση της προσβασιμότητάς της για κάθε πολίτη.

Η σημερινή νομοθετική πρωτοβουλία έρχεται να απαντήσει σε ένα διαχρονικό πρόβλημα, τις υπερβολικές καθυστερήσεις, που συχνά καταλήγουν να λειτουργούν ως άρνηση δικαίου, καθυστερήσεις που λειτουργούν αποτρεπτικά για επενδύσεις και οικονομική ανάπτυξης, καθυστερήσεις που αγγίζουν τον μέσο Έλληνα πολίτη, που περιμένει χρόνια να δικαιωθεί για μια εργατική διαφορά, για μια υπόθεση κληρονομιάς, για κάθε αστική διαφορά. Και αυτή η αναμονή έχει και οικονομικό αλλά και βαρύ ψυχικό κόστος.

Έτσι, το παρόν νομοσχέδιο στοχεύει στην επιτάχυνση των διαδικασιών, στην αποσυμφόρηση των δικαστηρίων, στην ενίσχυση του ρόλου των δικηγόρων και στην αξιοποίηση σύγχρονων μεθόδων και εργαλείων. Στο πλαίσιο αυτό δεν συνιστά σημειακή και αποσπασματική νομοθετική πρωτοβουλία, αλλά απάντηση με σαφείς τροποποιήσεις, ώστε να δοθεί αναπνοή στη δικαιοσύνη, σε συνέχεια προηγούμενων πρωτοβουλιών, ιδίως του ν.5108/2024. Τα θετικά αποτελέσματα ήδη καταγράφονται, όπως νωρίτερα μας τα παρέθεσε κι ο Υφυπουργός Δικαιοσύνης.

Κατ’ αρχάς η κατάρτισή του δεν έγινε σε θεσμικό κενό. Αντιθέτως, προηγήθηκε ουσιαστικός διάλογος, τόσο εντός της Βουλής όσο και με όλους τους εμπλεκόμενους φορείς, και μάλιστα και κατά την επεξεργασία επί δώδεκα μήνες από ειδική επιτροπή στο Υπουργείο Δικαιοσύνης. Και όπως κι εσείς γνωρίζετε, όσοι κυρίως συμμετείχατε στην αρμόδια επιτροπή, ενσωματώθηκαν αρκετά από τα σχόλια που διατυπώθηκαν στη δημόσια διαβούλευση, όπως και αρκετές προτάσεις που κατατέθηκαν από συναδέλφους όλων των κομμάτων κατά τις συνεδριάσεις της αρμόδιας κοινοβουλευτικής επιτροπής.

Το σχέδιο νόμου αγγίζει πολλά δικονομικά ζητήματα με στόχο την επιτάχυνση. Θα σταθώ ενδεικτικά σε κάποια από αυτά, όπως ο άμεσος ορισμός δικασίμου με την κατάθεση του ενδίκου βοηθήματος, όπως η εισαγωγή για πρώτη φορά στο δικονομικό μας δίκαιο του θεσμού της έκδοσης διάταξης από τον αρμόδιο δικαστή πριν από την ορισθείσα δικάσιμο, διάταξη για συμπλήρωση τυπικών παραλείψεων, για θεραπεία περιπτώσεων αοριστίας ή άλλων τυπικών παραλείψεων.

Αναφορικά με την τακτική διαδικασία καθιερώνεται η έκδοση διάταξης από τον αρμόδιο δικαστή εντός τριάντα ημερών από τη χρέωση, είτε για απόρριψη της αγωγής λόγω απαραδέκτου, είτε για τη συμπλήρωσή της από τους διαδίκους, είτε για συμπλήρωση των αποδείξεων, καθώς και για την εκδίκαση, τον χωρισμό δικογράφων, την αναστολή, ή άλλων διαδικαστικών ενεργειών.

Με τη ρύθμιση καταργείται η επαναληπτική συζήτηση της υπόθεσης, καθόσον τυχόν ελάττωμα ή παράλειψη θα έχει διορθωθεί και συμπληρωθεί βάσει της προαναφερόμενης διάταξης πριν από τη συζήτηση.

Στο σημείο αυτό, κύριε Υπουργέ, μήπως θα ήταν ορθό να εξετάσουμε την πρόβλεψη για την καταβολή παραβόλου ή τουλάχιστον για τον διπλασιασμό του παραβόλου των 200 ευρώ σε περίπτωση ήττας του διαδίκου;

Στη συνέχεια θα ήθελα να σταθώ στη διάταξη με την οποία εισάγεται η εξέταση μαρτύρων ακόμη και με τηλεδιάσκεψη, ρύθμιση που εκσυγχρονίζει τη δικαστική διαδικασία, μειώνει τα λειτουργικά έξοδα και τις καθυστερήσεις και διευκολύνει την προσβασιμότητα στη δικαιοσύνη, ειδικά για μάρτυρες που βρίσκονται σε άλλη γεωγραφική περιοχή ή αντιμετωπίζουν αντικειμενικές δυσκολίες μετακίνησης.

Επίσης μια πρόβλεψη με τεράστια πρακτική αξία αποτελεί και η δημιουργία ηλεκτρονικού φακέλου δικογραφίας. Πλέον δημιουργείται ένας ενιαίος ψηφιακός φάκελος, στον οποίο θα περιλαμβάνονται ενδεικτικά το δικόγραφο της αγωγής, της ανακοπής, της έφεσης, της αναίρεσης, οι προτάσεις των διαδίκων, το δικαστικό ένσημο και άλλα συναφή έγγραφα.

Η ψηφιοποίηση αυτή θα καταργήσει σταδιακά τους ογκωδέστατους φακέλους δικογραφιών, θα επιταχύνει τις διαδικασίες, θα μειώσει τα λάθη, τις απώλειες και τις καθυστερήσεις και θα ενισχύσει τη διαφάνεια και την πρόσβαση όλων των εμπλεκόμενων μερών στη δικογραφία.

Περαιτέρω, άλλη διάταξη, αναφορικά με τις αιτήσεις αναίρεσης οι οποίες ασκούνται από το δημόσιο, την Ανεξάρτητη Αρχή Δημοσίων Εσόδων και τους Οργανισμούς Κοινωνικής Ασφάλισης ενώπιον του Συμβουλίου Επικρατείας, ορίζεται πλέον ότι για λόγους αποσυμφόρησης του ανωτάτου δικαστηρίου απαιτείται άδεια, η οποία χορηγείται από δικαστικό σχηματισμό σε συμβούλιο, ο οποίος μπορεί να αποφαίνεται και κατά πλειοψηφία και με συνοπτική αιτιολογία.

Αυτό, διότι όπως προκύπτει από πρόσφατα στοιχεία το 40% των υποθέσεων που εκκρεμούν ενώπιον του Συμβουλίου Επικρατείας αφορούν αιτήσεις αναίρεσης του δημοσίου, της ΑΑΔΕ και των Οργανισμών Κοινωνικής Ασφάλισης.

Αγαπητές και αγαπητοί συνάδελφοι, κλείνοντας θέλω να σταθώ σε μια σημαντική καινοτομία. Πρόκειται για τη ρύθμιση που προβλέπει τη δυνατότητα έκδοσης διαταγής πληρωμής και διαταγής απόδοσης χρήσης μισθίου από δικηγόρους.

Χαιρετίζω και εγώ ως δικηγόρος τις εν λόγω διατάξεις, διότι διευρύνεται η δικηγορική ύλη, σε συνέχεια της διεύρυνσης που προηγήθηκε ήδη με τις προσημειώσεις και τα κληρονομητήρια από την παρούσα Κυβέρνηση και από το Υπουργείο Δικαιοσύνης, αναβαθμίζεται ο ρόλος του δικηγόρου ως λειτουργού της δικαιοσύνης και παράλληλα αποσυμφορούνται τα δικαστήρια από υποθέσεις τυπικού χαρακτήρα, επιτρέποντας στους δικαστές να επικεντρωθούν σε πιο σύνθετα ζητήματα.

Και μάλιστα από τις παραπάνω διατάξεις δεν προκύπτει ζήτημα συμφωνίας με το Σύνταγμα, καθώς η διαταγή πληρωμής δεν συνιστά δικαστική απόφαση, αλλά πράξη του δικαστή, που δεν παράγει δεδικασμένο, παρά επιτρέπει μόνο την έκδοση εκτελεστού τίτλου. Εξάλλου και στην έκθεση της Επιστημονικής Υπηρεσίας της Βουλής, την οποία έχουμε λάβει, δεν υπάρχει καμία σχετική αναφορά περί της αντισυνταγματικότητας των σχετικών διατάξεων.

Κυρίες και κύριοι συνάδελφοι, εν κατακλείδι συγχαίρω την ηγεσία του Υπουργείου Δικαιοσύνης για τη μεθοδική δουλειά και τη διεξοδική διαδικασία διαβούλευσης. Συγχαίρω και τον Εισηγητή μας. Είναι αδιαμφισβήτητο ότι η θεσμική αναμόρφωση που προτείνεται με το παρόν σχέδιο νόμου επιχειρεί να αντιμετωπίσει χρόνια προβλήματα στην απονομή της δικαιοσύνης και να διασφαλίσει την ταχύτητα, τη διαφάνεια, την αποτελεσματικότητα, την ποιότητα και την αξιοπιστία του δικαστικού συστήματος στη χώρα.

Είναι χρέος μας να αξιοποιήσουμε την εν λόγω ευκαιρία, αν πράγματι στόχος μας είναι ο αναπτυξιακός προσανατολισμός της πατρίδας μας και το ευρύτερο δημόσιο συμφέρον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ανακοινώνεται στο Σώμα ότι η Διαρκής Επιτροπή Οικονομικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Εθνικός Τελωνειακός Κώδικας και άλλες διατάξεις - Συνταξιοδοτικές διατάξεις».

Τον λόγο τώρα θα έχει ο Κοινοβουλευτικός Εκπρόσωπος του Κομμουνιστικού Κόμματος κ. Γκιόκας για έξι λεπτά. Θα ακολουθήσει η κ. Σπυριδάκη και ο κ. Κόντης.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Συζητάμε ένα ακόμη νομοσχέδιο του Υπουργείου Δικαιοσύνης που έρχεται με τον βαρύγδουπο, γνωστό πλέον τίτλο της επιτάχυνσης και πραγματικά έχουμε χάσει το μέτρημα πόσα νομοσχέδια του Υπουργείου Δικαιοσύνης, και με τη σημερινή Κυβέρνηση αλλά και με όλες τις προηγούμενες, έχουν έτσι με αυτόν τον τίτλο, υποτίθεται της επιτάχυνσης και του εκσυγχρονισμού της δικαιοσύνης, για να φέρουν τελικά σοβαρές -και εμείς λέμε- πολύ αρνητικές, αντιδραστικές αλλαγές στο δίκαιο.

Μιλάτε για επιτάχυνση και εκ των πραγμάτων τίθεται ένα πολύ κρίσιμο ερώτημα. Όλες οι υποθέσεις θα δικάζονται πιο γρήγορα; Για όλες τις υποθέσεις θα βγαίνουν πιο γρήγορα οι αποφάσεις και θα υπάρχει μια πιο ποιοτική απονομή της δικαιοσύνης; Και πώς, αλήθεια, θα γίνει αυτό όταν δεν παίρνετε κανένα απολύτως μέτρο σε ό,τι έχει να κάνει με τη στελέχωση των δικαστηρίων, με την πρόσληψη δικαστών, με την κάλυψη των κενών σε δικαστικούς υπαλλήλους, με τη βελτίωση της υλικοτεχνικής υποδομής των δικαστηρίων;

Από τη στιγμή λοιπόν, που δεν μπορείτε να τετραγωνίσετε τον κύκλο -δεν το λέμε εμείς, αυτό το λέει η κοινή λογική- υποχρεωτικά θα καταφύγετε στο εξής: Θα ιεραρχήσετε κάποιες υποθέσεις που θα δικάζονται πιο γρήγορα σε βάρος κάποιων άλλων, θα παρακάμψετε διαδικασίες και στάδια, θα κάνετε σύντμηση προθεσμιών, θα καταργήσετε δικονομικά δικαιώματα που υπήρχαν και πάει λέγοντας. Δεν υπάρχει μέση οδός σε αυτό. Ή θα κάνετε το ένα ή θα κάνετε το άλλο.

Το ερώτημα συνεπώς -που κανονικά θα πρέπει να τίθεται- είναι επιτάχυνση για ποιον; Με ποια κριτήρια θα γίνεται η ιεράρχηση και η προτεραιοποίηση των υποθέσεων; Ποιους θα ωφελούν και ποιους θα ζημιώνουν τελικά τα κριτήρια, τα οποία θέτετε, με δεδομένο ότι εφόσον μιλάμε για τον Κώδικα Πολιτικής Δικονομίας, μιλάμε για μια διαδικασία επίλυσης ιδιωτικών διαφορών, όπου υπάρχει ένα ισχυρό μέρος -υπάρχει η τράπεζα, υπάρχει το fund, υπάρχει η μεγαλοεργοδοσία και υπάρχει και ένα αδύναμο μέρος, όπως είναι ο μικροοφειλέτης, όπως είναι ο εργαζόμενος, όπως είναι οι διάδικοι που ανήκουν στα εργατικά λαϊκά στρώματα;

Όλες αυτές οι αλλαγές που έχουν γίνει -όχι μόνο με το σημερινό νομοσχέδιο, αλλά και με προηγούμενα νομοσχέδια προηγούμενων κυβερνήσεων- τελικά έχουν διαμορφώσει μια ακόμη πιο ταξική δικαιοσύνη, μια δικαιοσύνη και αργή και ακριβή και δυσπρόσιτη για τα εργατικά λαϊκά στρώματα.

Συνεπώς, αυτό είναι το κρίσιμο ζήτημα: Δικαιοσύνη για ποιον; Επιτάχυνση για ποιον; Σε τελική ανάλυση, δίκαιο για ποιον; Διότι το ένα ζήτημα δεν μπορεί να αποσυνδεθεί από το άλλο. Το πιο χαρακτηριστικό παράδειγμα του συγκεκριμένου νομοσχεδίου και ο βασικός λόγος για τον οποίο έρχονται οι αλλαγές στον Κώδικα Πολιτικής Δικονομίας, είναι οι αλλαγές στην αναγκαστική εκτέλεση, δηλαδή στη διαδικασία εκείνη που αφορά -μεταξύ άλλων- και την αρπαγή της λαϊκής κατοικίας.

Θα θέλαμε πραγματικά να αναφερθούμε στα επιχειρήματα που πριν λίγο ανέπτυξε ο κ. Μπούγας εδώ, διερωτώμενος «Αλήθεια, που βλέπετε ότι με τις νέες διατάξεις επιβαρύνεται ο οφειλέτης;».

Πάμε να τα πάρουμε συγκεκριμένα. Αναφέρθηκε στην παρέκταση αρμοδιότητας. Εμείς ποτέ, κύριε Υπουργέ, δεν ασκήσαμε κριτική στην παρέκταση αρμοδιότητας. Όμως, είπαμε ότι ακόμη και αυτή η ρύθμιση που θα μπορούσε να θεωρηθεί θετική, ακυρώνεται από άλλου είδους ρυθμίσεις.

Δεύτερον, για την τοπική αρμοδιότητα συμβολαιογράφων, ο κ. Μπούγας δεν επιχειρηματολόγησε για το αν η συγκεκριμένη ρύθμιση της τοπικής αρμοδιότητας είναι θετική ή αρνητική. Είπε μόνο ότι τα ίδια έκανε και ο ΣΥΡΙΖΑ. Αυτό είπε. Κρύφτηκε πίσω από τη διάταξη του ΣΥΡΙΖΑ -που όντως υπήρξε- προκειμένου να βγάλει λάδι μια διάταξη που έρχεται εδώ και που πραγματικά δυσχεραίνει τη θέση του οφειλέτη. Εδώ να κάνουμε και έναν παραλληλισμό: Η αλλαγή της τοπικής αρμοδιότητας των συμβολαιογράφων είναι η τεχνική λύση του Υπουργείου Δικαιοσύνης. Το Υπουργείο Αγροτικής Ανάπτυξης είχε την τεχνική λύση με τα εικονικά βοσκοτόπια για να εξυπηρετούνται διάφοροι επιτήδειοι. Το Υπουργείο Δικαιοσύνης έχει την τεχνική λύση με την εικονική αρμοδιότητα των συμβολαιογράφων, για να εξυπηρετούνται οι τράπεζες, τα funds, οι servicers και πάει λέγοντας.

Τρίτο επιχείρημα του κ. Μπούγα «Δεν υπάρχει κανένας περιορισμός στο λόγο ανακοπής». Σοβαρά; Το άρθρο 933 του Κώδικα Πολιτικής Δικονομίας με το συγκεκριμένο νομοσχέδιο, είναι το ίδιο με αυτό που ήταν πριν ή προστίθεται συγκεκριμένη απαγόρευση που περιορίζει τους λόγους ανακοπής; Προστίθεται απαγόρευση, ρητή μάλιστα, η οποία περιορίζει τους λόγους ανακοπής.

Τέταρτον, στα επιχειρήματα του ο κ. Μπούγας αναφέρθηκε στην πλατφόρμα. Το διαβάσαμε όλο το προηγούμενο διάστημα στις σελίδες των οικονομικών εφημερίδων ότι ήταν απαίτηση των τραπεζών, των Funds, να προχωρήσει η συγκεκριμένη ρύθμιση για να γίνει εκκαθάριση των ανακοπών κ.λπ. και να προχωρήσει η συγκεκριμένη διαδικασία. Αναφέρεστε λέει, στη θετική εμπειρία της πλατφόρμας του νόμου Κατσέλη. Για ποιόν είναι θετική η εμπειρία; Για τους οφειλέτες, για τους δικηγόρους που έπρεπε να επαναπροσδιορίσουν τις υποθέσεις, όπως θα είναι υποχρεωμένοι και τώρα να επαναπροσδιορίσουν τις υποθέσεις; Ήταν θετική, βεβαίως για τις τράπεζες και τα funds. Να λοιπόν, γιατί λέμε: δικαιοσύνη για ποιον;

Και φυσικά, ο κ. Μπούγας δεν ανέφερε τίποτα για τη ρύθμιση που αφορά τις μορφές ιδιωτικοποίησης της δικαιοσύνης με την ανάθεση δικαστικών πράξεων, όπως των διαταγών πληρωμής σε δικηγόρους ή όπως την κήρυξη διαθήκης σε συμβολαιογράφους κ.λπ. που στην ουσία ανοίγουν το δρόμο, οι διαταγές πληρωμής -που είναι τίτλοι για πλειστηριασμούς- να εκδίδονται πλέον μέσα στα γραφεία των τραπεζών και των εισπρακτικών εταιρειών. Απλά πετάτε ένα τυράκι σε τμήματα των εργαζομένων που πλήττονται και αυτά από την πολιτική σας, για να αποσπάσετε τη συναίνεσή τους.

Εδώ -επειδή έχει ακουστεί και αυτό- δεν τίθεται ζήτημα αν είναι ανώτεροι οι δικαστές ή κατώτεροι οι δικηγόροι, είναι ότι μιλάμε για δύο διακριτούς ρόλους. Η έκδοση διαταγής πληρωμής, μπορεί μεν να μην είναι δικαστική απόφαση, όμως παράγει δεδικασμένο, έχει χαρακτηριστικά δικαιοδοτικής κρίσης, ανάλογης με της δικαστικής απόφασης, συνεπώς, πρέπει να εκδίδεται από ένα όργανο που έχει εχέγγυα προσωπικής και λειτουργικής ανεξαρτησίας και τέτοιο δεν το έχουν οι δικηγόροι. Βεβαίως -μία παρένθεση- ούτε σε αυτό πρωτοτυπείτε. Επαναλαμβάνετε ρυθμίσεις προηγούμενων κυβερνήσεων.

Να θυμίσω μόνο, ότι όταν πέρασε η αρμοδιότητα των πλειστηριασμών στους συμβολαιογράφους επί ΣΥΡΙΖΑ, τότε ο ΣΥΡΙΖΑ τι είχε κάνει, κύριε Φλωρίδη; Είχε περάσει, είχε δώσει την αρμοδιότητα για τα συναινετικά διαζύγια στους συμβολαιογράφους. Το τυράκι μαζί με τη φάκα! Μάλιστα ήταν εκείνες οι ημέρες παραμονές Χριστουγέννων που είχε κρατήσει ανοιχτή τη Βουλή για να περάσει το ιδιώνυμο, σε βάρος όσων αγωνίζονται ενάντια στους πλειστηριασμούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, παρακαλώ.

**ΙΩΑΝΝΗΣ ΓΚΙΟΚΑΣ:** Τελειώνω με μια αναφορά σε αυτό που είπε ο κ. Φλωρίδης όσον αφορά τον νόμο για την επιλογή της ηγεσίας των ανωτάτων δικαστηρίων κ.λπ..

Κύριε Φλωρίδη, συμφωνούμε όντως πως αυτό που κάνατε είναι σύμφωνο με το Σύνταγμα. Αυτό είναι το πρόβλημα όμως. Το πρόβλημα είναι ακριβώς η συνταγματική ρύθμιση. Απλώς αποδεικνύεται ότι ο νόμος, τον οποίο θεσπίσατε, ήταν ένας νόμος απάτη, ένας νόμος απλά για να ρίξετε στάχτη στα μάτια των δικαστών και αποδεικνύεται ότι με βάση την ψηφοφορία τους, τους αγνοήσατε παντελώς και πετάξατε στον κάλαθο των αχρήστων, την όποια γνωμοδότηση είχαν.

Το πρόβλημα είναι η συνταγματική ρύθμιση. Εδώ -για να θυμηθούμε και ορισμένα πράγματα- όταν έγινε η Συνταγματική Αναθεώρηση του 2019 -Προτείνουσα Βουλή με κυβέρνηση ΣΥΡΙΖΑ και Αναθεωρητική Βουλή με κυβέρνηση Νέας Δημοκρατίας- ως ΚΚΕ, στο κομμάτι δικαιοσύνης είχαμε προτείνει δύο πράγματα. Είχαμε προτείνει την κατάργηση του νόμου περί ευθύνης υπουργών -που βλέπουμε τις συνέπειες σήμερα- και είχαμε προτείνει την αλλαγή του τρόπου επιλογής της ηγεσίας των ανωτάτων δικαστηρίων, με βάση και εσωτερικό δημοψήφισμα που είχε κάνει τότε η Ένωση Δικαστών και Εισαγγελέων.

Ξέρετε ποια ήταν η απάντηση τότε της Νέας Δημοκρατίας, κύριε Ψυχογιέ και κύριε Μάντζο; Την γνωρίζουμε. Νέα Δημοκρατία, ΠΑΣΟΚ και ΣΥΡΙΖΑ απορρίψατε την πρόταση του ΚΚΕ και για την κατάργηση του νόμου περί ευθύνης υπουργών και για την κατάργηση του τρόπου επιλογής της ηγεσίας των ανωτάτων δικαστηρίων. Τώρα κλαίγεστε πάνω στην πολιτική που εφαρμόζει η Κυβέρνηση της Νέας Δημοκρατίας που όμως έγινε και με τη δική σας ανοχή και με τη δική σας συναίνεση.

**ΠΡΟΕΔΡΕΥΟΥΣΑ (Όλγα Γεροβασίλη):** Η κ. Αικατερίνη Σπυριδάκη, Βουλευτής του ΠΑΣΟΚ έχει τον λόγο.

Παρακαλώ, κυρία Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω όχι με νομικούς όρους, αλλά με μία πολιτική διαπίστωση. Όταν μία κυβέρνηση χάνει τον έλεγχο και τον προσανατολισμό της δεν χρειάζονται δηλώσεις. Τα δηλώνει όλα και τα λέει όλα η πραγματικότητα και τις τελευταίες βδομάδες η πραγματικότητα φωνάζει.

Βλέπουμε μια κυβέρνηση που κυβερνά με πίεση και φόβο. Δεν εξηγεί, δεν απαντά, δεν απολογείται. Νομοθετεί με τακτικισμούς, χτίζοντας μια βιτρίνα κανονικότητας. Αλλά ποιον πείθετε ακριβώς; Την κοινωνία; Τη δικαιοσύνη; Ποιον;

Αντί να σέβεστε τους θεσμούς, τους μετατρέπετε σε εργαλεία. Το είδαμε και στην επιλογή της ηγεσίας του Αρείου Πάγου. Ανακοινώσατε τάχα τη συμμετοχή των δικαστών, αλλά παρακάμψατε όσους έτυχαν της εμπιστοσύνης των συναδέλφων τους. Αλήθεια, γιατί όμως δεν μας απαντάτε; Επιλέξατε τους καλύτερους ή τους πιο βολικούς; Η ιστορία θα το δείξει. Εμείς προς το παρόν κρίνουμε τις προθέσεις και τις πρακτικές.

Αποκαλυπτική, όμως, ήταν και η χθεσινή παράσταση στην υπόθεση του κ. Καραμανλή, με πόρισμα που γράψατε μόνοι σας, που υποστηρίξατε μόνοι σας, που υπερψηφίσατε μόνοι σας. Δεν γίνεται, όμως, να παίζετε και τους συγγραφείς και τους δικηγόρους και τους δικαστές. Η υπόθεση των Τεμπών δεν είναι ένα πεδίο πολιτικής αυτοδικαίωσης. Είναι μια εθνική τραγωδία και δεν συγχωρεί εργαλειοποίηση ούτε συγκάλυψη.

Παραπέμπετε τον Υπουργό σας για πλημμέλημα, με την αιτιολογία ότι είχε δόλο να βλάψει, να καταστρέψει τον ΟΣΕ. Δημιουργείτε νομικό αφήγημα για απαλλαγή. Μιλάμε για συνειδητή απονομιμοποίηση της θεσμικής διαδικασίας. Και ερωτώ: Πιστεύετε ότι οι πολίτες εκεί έξω, οι οποίοι περιμένουν και απαιτούν αλήθεια, φως και δικαιοσύνη, μετά από τη χθεσινή παρωδία νοιώθουν ότι έχουν ένα κοινοβούλιο που τα υπερασπίζεται και ένα κράτος που μπορεί να τους τα προσφέρει; Γιατί εγώ δεν πιστεύω κάτι τέτοιο.

Το ίδιο έργο τώρα και στον ΟΠΕΚΕΠΕ. Η Ευρωπαϊκή Εισαγγελία μιλάει για εγκληματική οργάνωση με συγκεκριμένα ονόματα, πρόσωπα και ρόλους. Και τι κάνετε; Έρχεστε και μας ανακοινώνετε εξεταστική επιτροπή από το 1998. Δηλαδή, μας ζητάτε να ερευνήσουμε ένα συγκεκριμένο έγκλημα του σήμερα, ξεκινώντας από είκοσι πέντε χρόνια πριν, όταν ο ΟΠΕΚΕΠΕ δεν είχε καν την ευθύνη των επιδοτήσεων. Είναι δύο διαφορετικά πράγματα. Εσείς το γνωρίζετε πολύ καλά, καλό είναι να το μάθει και ο κόσμος. Οι παθογένειες και η κακοδιαχείριση του ΟΠΕΚΕΠΕ και μία συγκεκριμένη δικογραφία. Ο δρόμος, λοιπόν, στη δεύτερη περίπτωση είναι μονάχα ένας. Απλά εσείς προκαλείτε αντιπερισπασμό, που προσβάλλει όχι μόνο τη δική μας νοημοσύνη αλλά και την νοημοσύνη των πολιτών.

Η αλήθεια είναι μία. Δεν θέλετε να ελέγξετε, δεν θέλετε να αποδώσετε ευθύνες. Φτιάχνετε εξεταστικές επιτροπές κομμένες και ραμμένες στα μέτρα σας, για να θολώσετε τα νερά.

Το λέμε ξεκάθαρα: Η μόνη θεσμικά επαρκής διαδικασία είναι η προανακριτική επιτροπή. Τα υπόλοιπα είναι προσχήματα. Και το χειρότερο; Φτιάχνετε άλλοθι για να μην απαντήσετε. Η Κυβέρνηση που υπόσχεται διαφάνεια, είναι η ίδια που αποφεύγει τον έλεγχο. Η Κυβέρνηση που θλίβεται για τα Τέμπη, είναι η ίδια που στήνει το έδαφος για την απαλλαγή.

Σήμερα φέρνετε ένα νομοσχέδιο για τη δικαιοσύνη, την ώρα που υπονομεύετε την ανεξαρτησία της, την εμπιστοσύνη της κοινωνίας και το κύρος της. Ποια μεταρρύθμιση φέρνετε; Της χειραγώγησης; Της επιβολής ελέγχου; Ή του «ό,τι δεν ελέγχω, το στήνω μόνος μου»; Αντί για ρυθμίσεις ουσίας, φέρνετε διαχειρίσεις εντυπώσεων, αντί για εμπιστοσύνη, ανακυκλώνετε δυσπιστία, αντί για αλήθεια, στήνετε σενάρια πολιτικής επιβίωσης και αυτό δεν είναι απλά επικίνδυνο. Είναι βαθιά αντιδημοκρατικό.

Έρχομαι στο νομοσχέδιό σας. Βλέπουμε ένα νομοσχέδιο να κάνει σημαία την επιτάχυνση της δικαιοσύνης με μια νέα φιλοσοφία, χωρίς παράλληλα να αγγίζει τα ουσιαστικά θέματα που καίνε την καθημερινή δικηγορική και δικαστική πράξη. Δεν βλέπουμε προβλέψεις για την έλλειψη στελέχωσης, για την ανάγκη ολοκλήρωσης της ψηφιοποίησης ή τις ανεπαρκείς υποδομές. Μια απλή βόλτα στα δικαστήρια των Ευελπίδων μπορεί άμεσα να αποδομήσει την εικόνα ενός ευρωπαϊκού κράτους.

Οι διαφορετικές μας αντιλήψεις και πολιτικές στοχεύσεις είναι πρόδηλες και σε αυτό το νομοσχέδιο. Βλέπουμε ρυθμίσεις, από τη μία, που φέρνουν σύγχυση και πίεση και από την άλλη, που μάλλον επιδιώκουν επιφανειακές βελτιώσεις στατιστικών.

Στο πολύ κρίσιμο ζήτημα των αναγκαστικών εκτελέσεων, ο προσανατολισμός είναι ξεκάθαρος. Η νομοθέτηση ακολουθεί όρους που εξυπηρετούν τράπεζες και funds, με χαρακτηριστικό παράδειγμα την ψηφιακή πλατφόρμα επαναπροσδιορισμού των ανακοπών, με μηδενική μέριμνα για τους ψηφιακά αποκλεισμένους, χωρίς ενημέρωση, χωρίς πραγματική υποστήριξη. Το σύστημα στηρίζεται στην υπόθεση ότι όλοι έχουν έναν δικηγόρο, ίντερνετ και γνωρίζουν τις διαδικασίες, αλλά η πραγματικότητα είναι άλλη και δυστυχώς, για άλλη μία φορά είσαστε πολύ μακριά από την πραγματικότητα.

Ο μικρός οφειλέτης, ο άνθρωπος της καθημερινότητας βρίσκει μπροστά του ένα χάος. Και ερωτώ: Μέσα σε αυτό το χάος ποιος θα του εξασφαλίσει το δικαίωμα να υπερασπιστεί τον εαυτό του; Γιατί δεν ξεκινάτε πιλοτικά την εφαρμογή, με προαιρετική συμμετοχή, ώστε να υπάρχει χρόνος προσαρμογής; Θα σας πω εγώ γιατί. Γιατί όλα δείχνουν ότι η πλατφόρμα δεν σχεδιάστηκε για να εξυπηρετεί τη δικαιοσύνη. Σχεδιάστηκε για να εξυπηρετεί και να διευκολύνει τις εκποιήσεις.

Παράλληλα, περιορίζονται και οι λόγοι ανακοπής κατά της εκτέλεσης. Δηλαδή, μειώνονται -για να το πούμε απλά- οι οικονομικές δυνατότητες του πολίτη να αμφισβητήσει, να προσβάλει την σε βάρος του εκτέλεση, όπως επίσης μειώνεται η προθεσμία για αναστολή των πλειστηριασμών. Αυτό πρακτικά σημαίνει ότι έχουμε λιγότερα δικαιώματα για τον οφειλέτη και μεγαλύτερο πεδίο ενδεχόμενης ασυδοσίας για τον πιστωτή, δηλαδή τις τράπεζες και τα funds.

Αυτές οι επιλογές, κυρίες και κύριοι της Κυβέρνησης, δεν ταιριάζουν σε εικόνα εξισορρόπησης. Αντίθετα, σπρώχνουν προς τη μία πλευρά και σπρώχνοντας προς αυτήν την πλευρά, στα μάτια του πολίτη έχουμε την εικόνα της δικαιοσύνης ως εργαλείο επιβολής. Αυτό αποτυπώνεται και με σχετικά νούμερα. Θα σας καταθέσω στα Πρακτικά σχετικό δημοσίευμα, σύμφωνα με το οποίο το 60% των ερωτηθέντων Ελλήνων δεν θεωρεί το δικαστικό σώμα ανεξάρτητο -έξι στους δέκα- και το 26% χαρακτηρίζει το δικαστικό σύστημα ως πολύ κακό. Διότι ο πολίτης, μαζί με όσα ανέφερα ήδη, βλέπει καθημερινά το πεδίο της υπεράσπισής του να στενεύει.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γι’ αυτό τον λόγο η χώρα δεν έχει ανάγκη από αριθμοκεντρικές μεταρρυθμίσεις χωρίς επαρκή επεξεργασία, απλά για να πούμε ότι κάτι κάναμε και ότι όλα καλά τα κάναμε. Η χώρα και το νομικό σύστημα έχει ανάγκη από ουσία. Αυτό μπορεί να σας επιβεβαιώσει, άλλωστε, κάθε πολίτης που έχει προσφύγει στη δικαιοσύνη, κάθε δικηγόρος και κάθε δικαστής που το ζουν καθημερινά.

Πρωτίστως, λοιπόν, απαιτείται θεσμική ανασυγκρότηση ουσιαστική και ανθρώπινη και ένα διαρθρωμένο στρατηγικό σχέδιο που να αγγίζει τα πραγματικά προβλήματα της δικαιοσύνης. Ρυθμίσεις και κανόνες φτιαγμένοι να εξυπηρετούν τα συμφέροντα λίγων εις βάρος των πολλών είναι εκτός των δικών μας αρχών.

Κύριοι της Κυβέρνησης, είχατε την ευκαιρία να απολογηθείτε θεσμικά, να σταθείτε απέναντι στην κοινωνία με αλήθεια και υπευθυνότητα. Αντί αυτού, επιλέξατε να μείνετε πίσω από τα τείχη σας και να προστατεύσετε, να θωρακίσετε την εξουσία σας, σαν να σας ανήκουν οι θεσμοί, σαν να είναι ιδιοκτησία σας και όχι σαν να είναι πυλώνες της δημοκρατίας. Προσπαθείτε να βάψετε τη σκουριά με χρυσό. Όσο, όμως, και αν ωραιοποιήσετε και στολίσετε το κάδρο της φθοράς σας, η εικόνα είναι η ίδια.

Εμείς, ως ΠΑΣΟΚ, δεν θα παίξουμε το θέατρο της συγκάλυψης. Θα συνεχίσουμε να λέμε με καθαρό λόγο και ευθύτητα το αυτονόητο: Όταν δεν υπάρχει δικαιοσύνη για όλους, δεν υπάρχει για κανέναν. Και για να κλείσω, το ΠΑΣΟΚ δεν θα επιτρέψει θεσμικές οπισθοδρομήσεις, κυβιστήσεις και στρεβλώσεις που υπονομεύουν το κράτος δικαίου στον βωμό της ικανοποίησής σας και μιας επίπλαστης αποτελεσματικότητας.

Τα θεμέλια της δημοκρατίας δεν είναι εργαλείο ούτε τσιφλίκι κανενός. Και από εκεί και πέρα, σε αυτούς τους καιρούς που ζούμε, στους καιρούς που εξαιτίας της δικής σας Κυβέρνησης βομβαρδιζόμαστε καθημερινά με σκάνδαλα, ο καθένας ας πάρει την ευθύνη των λόγων και των πράξεών του, όχι μπροστά στα φώτα της επικοινωνίας, αλλά μπροστά στην κοινωνία και στην ιστορία που τελικά δεν ξεχνά και είμαι σίγουρη ότι για τις δικές σας ημέρες θα εκφραστεί με τα πιο μελανά της χρώματα.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ιωάννης Κόντης, ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε αυτό τον Κώδικα Πολιτικής Δικονομίας, τις παρεμβάσεις μάλλον, αλλά εγώ οφείλω να σταθώ σήμερα σε μία αποφράδα μέρα, η οποία προ επτά ετών σημάδεψε την Ελλάδα, μας λύπησε. Είχε σαν αποτέλεσμα εκατόν τέσσερις νεκρούς με την πυρκαγιά στο Μάτι.

Δυστυχώς, βλέπουμε ότι περνούν τα γεγονότα και όσο περνά ο καιρός, ξεχνάμε και οι αναφορές είναι όλο και πιο λίγες. Μόνο οι άνθρωποι που είχαν τα θύματα είναι αυτοί που θυμούνται και ζουν με την ανάμνηση αυτή. Δεν είδαμε να γίνει ποτέ μια πορεία για αυτούς, να γίνει μια συγκέντρωση. Δεν είδαμε τίποτα, κύριε Υπουργέ.

Να πω επίσης, επειδή άκουσα να υπάρχει συζήτηση για τη δικαιοσύνη, για την απονομή, για την επιλογή των δικαστών, ότι επειδή είχα εμπειρία και γνώριζα το συνεπώνυμο και αδερφό σας κ. Βασίλη Φλωρίδη, πραγματικά λυπάμαι που δεν επελέγη -χωρίς να υποτιμώ τον κύριο που επελέγη, τον κ. Τζαβέλλα-, ένας αδέκαστος δικαστικός, τον οποίον έζησα όταν ήταν αθλητικός εισαγγελέας. Δυστυχώς όμως, κύριε Φλωρίδη, κύριε Υπουργέ, είναι τόση η πολιτική δειλία στους καιρούς μας -και δεν λέω εσάς, εννοώ η κομματική- που δεν μας επιτρέπει κάποιον άνθρωπο ο οποίος είναι ίσως κοντά σε ένα περιβάλλον, να τον επιλέξουμε, επειδή ακριβώς φοβόμαστε τι θα πουν οι αντίπαλοί μας.

Διότι εγώ πιστεύω ότι έζησα έναν αδέκαστο άνθρωπο, τον οποίο τότε κυνήγησαν, κύριε Υπουργέ, όλες οι ομάδες και ολιγάρχες, γιατί δεν ήθελε να βάλει νερό στο κρασί του και κατόρθωσαν να τον βγάλουν, ενώ είχε κάνει το περίφημο «ιδιώνυμο» -αν θυμάστε- και σταμάτησε η βία στα γήπεδα μέσα σε δύο μέρες. Είναι ο ίδιος που βρήκε τον δολοφόνο του Γραικού, όταν τα είχε παρατήσει η δικαιοσύνη για δύο χρόνια και δεν ασχολείτο και ο ίδιος που καθάρισε τότε το Πανεπιστήμιο της Θεσσαλονίκης, μεταξύ άλλων.

Να πω, λοιπόν, ότι κάποτε πρέπει να έχουμε το κουράγιο -εγώ έχω το κουράγιο να το λέω, όσο και αν κάποιοι και εκ δεξιών και αριστερών από εμένα θα πουν ότι δεν είναι σωστό αυτό που λέω, εγώ το λέω- να πούμε για τον Κώδικα αυτό, κύριε Υπουργέ, ότι, δυστυχώς, στην Ελλάδα, αυτοί που κυβερνούν είναι οι τράπεζες και τα funds ή, μάλλον, οι τράπεζες, γιατί τα funds είναι θυγατρικές τους. Είναι εταιρείες τις οποίες και εδώ δεν τολμάμε να ξεσκεπάσουμε. Είναι εταιρείες που δεν υπάρχουν στον χάρτη. Αν πάει κανείς στην Ιρλανδία, στις διευθύνσεις που δίνουν αυτοί οι αστείοι τύποι, είναι ταχυδρομικές θυρίδες.

Μια φορά περνούσα τυχαία από μία και μου είχαν δώσει τη διεύθυνση μιας εξ αυτών και ήταν πάνω από μια μπυραρία ένα σπιτάκι, στο οποίο ανέβαινες με ένα σκαλάκι, το οποίο θα κατέρρεε αν έμπαινε κανείς μέσα. Δεν έμπαινε άνθρωπος και έχουν εδώ εκπροσώπους, οι οποίοι εμφανίζονται για να στείλουν στη γκιλοτίνα τους Έλληνες και να παίρνουν τα σπίτια τους ή οτιδήποτε άλλο. Και τώρα θα παίρνουν και τα ασφαλιστικά χρέη, τις ασφαλιστικές εισφορές προς τον ΕΦΚΑ.

Και επίσης, είδαμε ότι είναι τόσο εύκολες στο να εφευρίσκουν πράγματα οι τράπεζες που πούλησαν εν μία νυκτί δήθεν τα ΑΤΜ τους. Έφτιαξαν εταιρείες και αποδείχθηκε, έκανε το λάθος ή δεν ξέρω τι η Πειραιώς, που φάνηκε στη μετοχική σύνθεση να έχει 20% στην αγοράστρια εταιρεία -οι άλλοι σίγουρα είναι από πίσω- και πούλησαν τα ΑΤΜ τους, γιατί; Για να τριπλάρουν την επιβολή αυτού του νόμου, ο οποίος έλεγε να μηδενίσουν ή να βάλουν ένα ελάχιστο ποσό στις χρεώσεις.

Αυτούς κάποτε πρέπει να τους αντιμετωπίσουμε όπως τους αρμόζει, κύριε Υπουργέ. Και να πω κάτι; Δεν προσφέρουν τίποτα στην ελληνική οικονομία. Απομυζούν την ελληνική οικονομία οι τράπεζες, δεν βοηθούν τους μεσαίους, τους μικρομεσαίους ή οτιδήποτε άλλο και δεν φορολογούνται και τα υπερκέρδη τους και χωρίς καμία αιδώ, δίνουν και 2 εκατομμύρια τον χρόνο μπόνους στον CEO που έχει η κάθε τράπεζα και ο κάθε οργανισμός από αυτούς.

Θεωρούμε, λοιπόν, ότι δεν πρέπει να υπάρχουν αυτές οι διευκολύνσεις που έχουν ειδικά στο θέμα των ηλεκτρονικών πλειστηριασμών ούτε επίσης οι ευνοϊκοί όροι στους επισπεύδοντες, στα funds και τις τράπεζες, που προκύπτουν και από το άρθρο 106.

Δεν θέλω να ασχοληθώ άλλο με το νομοσχέδιο. Έτσι και αλλιώς, δεν το επεξεργάστηκα. Δεν επεξεργαζόμαστε νομοσχέδια οι αυτόνομοι.

Να πω, επίσης, κύριε Υπουργέ, κάτι διαφορετικό, γιατί εδώ τα λέμε όλα τώρα, δεν μιλάμε αλλού. Υπάρχει τους τελευταίους μήνες μια επικίνδυνη κατάσταση στην Ελλάδα και στην Ευρώπη, αλλά εγώ την εντοπίζω στην Ελλάδα. Χτες, στη Σύρο, πλησίασε ένα κρουαζιερόπλοιο, το «Iris» και πήγαν διακόσια-τριακόσια άτομα και δεν το άφησαν να προσεγγίσει.

Δεν προσέγγισε, παρότι υπήρχε αντίθετη απόφαση της Εισαγγελέως της Σύρου και του Λιμενικού, κύριε Υπουργέ. Δεν προσέγγισε το κρουαζιερόπλοιο, με αποτέλεσμα να χάσει και η Σύρος τους πελάτες οι οποίοι θα αποβιβάζονταν για μια ημέρα, να χάσει το εμπορικό κέντρο της Σύρου χρήματα.

Το ίδιο έγινε στη Ρόδο. Στη Ρόδο, μάλιστα, μαχαίρωσαν κάποιους εβραίους πολίτες σε ένα κατάστημα μια ομάδα τριάντα ατόμων. Εδώ, στην Αθήνα, δημιουργήθηκαν ομάδες οι οποίες χτυπούν όποιον αντιλαμβάνονται ότι μιλάει εβραϊκά. Χτύπησαν και ένα κατάστημα, το Κοσέρ Burger, εδώ, στο κέντρο.

Και ξέρετε τι αντιλαμβάνομαι; Ότι αρχίζει μια κατάσταση και δεν θα πάω να κάνω συμψηφισμό με την Παλαιστίνη, όχι, είναι σίγουρα κατακριτέο αν θα πεθάνει κόσμος ή όχι, αλλά είναι κατακριτέο ότι και οι κάτοικοι ανέχονται τη Χαμάς, τους τρομοκράτες ισλαμιστές και ανέχονται αυτό, ενώ στη Δυτική Όχθη δεν ενοχλεί κανείς τους Παλαιστινίους. Υπάρχει και η Δυτική Όχθη με πέντε εκατομμύρια Παλαιστίνιους.

(Θόρυβος από την πτέρυγα του ΚΚΕ)

Και βλέπουμε να δημιουργείται μια κατάσταση σαν το 1933 στη Γερμανία, που άρχισε πώς; Μποϋκοτάζ αρχικά στους εβραίους και αποκλεισμός, το 1935 έγινε η Νύχτα των Κρυστάλλων και το 1938, με πρόσχημα μια δολοφονία ενός Γερμανού διπλωμάτη από έναν Πολωνοεβραίο, η τελική λύση, που άρχισε το 1942.

Θα φτάσουμε, λοιπόν, να βάλουμε σε στόχο όλους τους εβραίους που έρχονται στην Ελλάδα ή στην Ευρώπη, οι οποίοι μπορεί να είναι και αντίθετοι με το ό,τι συμβαίνει, εάν συμβαίνει οτιδήποτε. Διότι έχουμε δει να αντιτίθενται και στις πολιτικές του Νετανιάχου. Εμείς θα καταδικάσουμε όλους τους εβραίους; Και τι θα κάνουμε; Τάγματα εφόδου, που θα κυνηγούν κρουαζιερόπλοια και ανθρώπους στους δρόμους;

Εσείς που θεωρητικά έχετε τις αριστερές ιδέες και τις δημοκρατικές, συμφωνείτε με αυτό;

**ΓΕΩΡΓΙΟΣ ΨΥΧΟΓΙΟΣ:** Πάνε να πάρουν φαΐ και τους σκοτώνουν!

**ΙΩΑΝΝΗΣ ΚΟΝΤΗΣ:** Συμφωνείτε; Όχι, δεν συμφωνεί κανείς.

Δεν πρέπει να κάνουμε συμψηφισμούς. Και να μιλήσουμε για σκοτωμούς; Στις 7 Οκτωβρίου του 2023, δολοφόνησαν αυτοί της Χαμάς τρεις χιλιάδες παιδιά. Δεν μίλησε κανείς. Κανένας δεν μίλησε ούτε είδαμε να υπάρχει παρέμβαση.

**ΓΕΩΡΓΙΟΣ ΨΥΧΟΓΙΟΣ:** Όλοι πήραμε θέση.

**ΙΩΑΝΝΗΣ ΚΟΝΤΗΣ:** Και τα λέω και πάλι εγώ, που και μένα πάλι θα με κρίνουν και εξ αριστερών και εκ δεξιών, αλλά λέω αλήθεια. Δεν φοβάμαι να την πω. Αυτή είναι η διαφορά μας.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Βουλευτής του ΠΑΣΟΚ-Κινήματος Αλλαγής, ο κ. Δημήτρης Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η δικαιοσύνη είναι η τελευταία γραμμή άμυνας της δημοκρατίας απέναντι στην αυθαιρεσία, την ανισότητα και την καταστρατήγηση των δικαιωμάτων των πολιτών. Και αυτή η γραμμή φοβάμαι πως έχει ρηγματωθεί. Η κρίση εμπιστοσύνης προς τη δικαιοσύνη είναι, δυστυχώς, υπαρκτή, βαθιά και διαρκής. Αποτυπώνεται στις καθυστερήσεις απονομής δικαίου, στα φαινόμενα αδιαφάνειας, στις πολιτικές παρεμβάσεις, στην αίσθηση των πολιτών για διαφορετική μεταχείριση ισχυρών και αδύναμων.

Και σε αυτό το πλαίσιο έρχεται η σημερινή συζήτηση. Πρόκειται για ένα ακόμα νομοσχέδιο του Υπουργείου Δικαιοσύνης που κυρίως τροποποιεί διατάξεις του Κώδικα Πολιτικής Δικονομίας, ενός κορυφαίου θεσμικού κειμένου, που δεν πρέπει όμως να αλλάζει χωρίς σοβαρό σχεδιασμό, χωρίς θεσμική επεξεργασία και επιστημονική τεκμηρίωση.

Έτσι, με αυτόν τον τρόπο αποκτά κύρος, διάρκεια και αποτελεσματικότητα οποιαδήποτε παρέμβαση στο δικονομικό δίκαιο, πόσω μάλλον σε κρίσιμες διαδικασίες, όπως αυτή της αναγκαστικής εκτέλεσης, που αφορούν ως επί το πλείστον το ιδιωτικό χρέος και την εκμετάλλευση εκατοντάδων χιλιάδων νοικοκυριών από πιστωτικά ιδρύματα, funds και servicers.

Για την αλλαγή ενός τέτοιου θεσμικού κειμένου, όπως ο Κώδικας Πολιτικής Δικονομίας, απαιτείται να προηγηθεί προσεκτικός και μακροπρόθεσμος σχεδιασμός, κατόπιν ενδελεχούς τεκμηρίωσης, διαλόγου και συνεργασίας με όλους τους εμπλεκόμενους φορείς, με τους Δικηγορικούς Συλλόγους, με την Ένωση Δικαστών και Εισαγγελέων, τους συμβολαιογράφους, την επιστημονική κοινότητα, την κοινωνία των πολιτών.

Αντί για αυτό, η Κυβέρνηση για άλλη μια φορά επέλεξε να κινηθεί μονομερώς, χωρίς προεργασία, χωρίς ευρεία συναίνεση, χωρίς επαρκή τεκμηρίωση. Δεν θα μπορούσαν, λοιπόν, παρά να υπάρξουν σημαντικές αντιδράσεις, αντιδράσεις από το σύνολο σχεδόν της νομικής κοινότητας.

Υπό το βάρος, λοιπόν, αυτών των αντιδράσεων, η Κυβέρνηση έσπευσε εκ των υστέρων και άρον-άρον να διορθώσει ρυθμίσεις που από την αρχή ήταν εμφανώς προβληματικές.

Κυρίες και κύριοι συνάδελφοι, η συζήτηση για τη δικαιοσύνη στην Ελλάδα δεν μπορεί να περιορίζεται σε επιμέρους νομοτεχνικές παρεμβάσεις. Οφείλουμε να μιλήσουμε ανοιχτά για το θεσμικό αδιέξοδο που βιώνουν οι πολίτες στην καθημερινή τους επαφή με τη δικαιοσύνη. Η καθυστέρηση στην απονομή δικαίου έχει μετατραπεί σε διαρκές τραύμα για τον κοινωνικό ιστό. Ταυτόχρονα, η γραφειοκρατία και η πολυνομία πνίγουν τον επαγγελματία, τον μικρομεσαίο, τον πολίτη. Κανείς δεν μπορεί να είναι βέβαιος για το ποια διάταξη πλέον είναι σε ισχύ, ποια διαδικασία πρέπει να ακολουθήσει, ποια είναι η γρηγορότερη οδός. Οι ανισότητες στην πρόσβαση στη δικαιοσύνη είναι κραυγαλέες. Ο αδύναμος, ο μόνος, ο οικονομικά ασθενής βλέπει ότι με δυσκολία μπορεί να διεκδικήσει το δίκιο του.

Κυρίες και κύριοι συνάδελφοι, η Κυβέρνηση και συγκεκριμένα, η σημερινή ηγεσία του Υπουργείου Δικαιοσύνης μάς επαίρεται ότι εκσυγχρονίζει τη δικαιοσύνη, συμπεριλαμβανομένων και των νέων δεδομένων στη διαδικασία επιλογής της ηγεσίας της.

Πριν λίγες εβδομάδες, λοιπόν, στην κρίσιμη διαδικασία επιλογής της ηγεσίας του Αρείου Πάγου, του Συμβουλίου της Επικρατείας και του Ελεγκτικού Συνεδρίου, οι ίδιοι οι δικαστές με θεσμική πλειοψηφία κατέδειξαν ποιοι, κατά τη γνώμη τους, είναι οι καταλληλότεροι για την προεδρία, για την αντιπροεδρία των ανωτάτων δικαστηρίων της χώρας.

Η Κυβέρνηση, ωστόσο, δεν μπόρεσε να ξεπεράσει τις παθογένειες του ίδιου του DNA της, του ίδιου του χαρακτήρα της. Αγνόησε πλήρως τη βούληση του Δικαστικού Σώματος και διόρισε πρόσωπα της δικής της αρεσκείας.

Με ποια κριτήρια; Με ποια θεσμική νομιμοποίηση; Ερωτήματα είναι αυτά. Με ποιον σεβασμό στο Σύνταγμα και στην ανεξαρτησία της δικαιοσύνης; Το μήνυμα ήταν σαφές. Η Κυβέρνηση θέλει να ελέγξει και τον τελευταίο θεσμό, ακόμη και όταν αυτό οφείλει να στέκεται πέρα και πάνω από πολιτικές σκοπιμότητες. Η πράξη αυτή δεν αποτελεί απλώς λάθος, αποτελεί μια θεσμική προσβολή που υπονομεύει την εμπιστοσύνη των πολιτών και το ίδιο το κύρος της δικαιοσύνης.

Ας αναλογιστούμε το εξής. Σε ποια άλλη ευρωπαϊκή χώρα η ηγεσία των ανωτάτων δικαστηρίων αλλάζει χωρίς να λαμβάνεται υπόψη καν κατ’ ελάχιστον η βούληση της τοπικής κοινότητας; Ποιο μήνυμα στέλνουμε στους πολίτες, στους νομικούς, στους νέους δικαστές τού αύριο; Αν δεν διαφυλάξουμε την ανεξαρτησία, την ακεραιότητα και τη διαφάνεια της δικαιοσύνης, όλα τα άλλα είναι κενό γράμμα.

Κυρίες και κύριοι συνάδελφοι, για άλλη μία φορά η Κυβέρνηση καταθέτει ένα σχέδιο νόμου με ρυθμίσεις που προέρχονται όχι μέσα από θεσμικό διάλογο και τεκμηριωμένη πολιτική, αλλά στο πλαίσιο εξυπηρέτησης συγκεκριμένων συμφερόντων. Με πρόσχημα την επιτάχυνση των διαδικασιών και την αποσυμφόρηση των δικαστηρίων, το παρόν νομοσχέδιο περιορίζει ουσιαστικά τη δυνατότητα του πολίτη να υπερασπιστεί τα δικαιώματά του σε κρίσιμες φάσεις της δικονομικής διαδικασίας.

Στον πυρήνα των διατάξεων που αφορούν την αναγκαστική εκτέλεση παρατηρούμε ένα επικίνδυνο ανασχεδιασμό του ισχύοντος πλαισίου με τρόπο που συστηματικά αποδυναμώνει τον οφειλέτη και ενισχύει θεσμικά τον δανειστή. Η νέα δομή των ένδικων μέσων, οι περιορισμοί στην ανακοπή κατά του πλειστηριασμού, οι αλλαγές στην προθεσμία και στο αντικείμενο των αντιρρήσεων, οι νέες ρυθμίσεις περί επίσπευσης της διαδικασίας, ουσιαστικά στραγγαλίζουν τον δανειολήπτη και του αφαιρούν το τελευταίο δικαίωμα άμυνας. Ενισχύεται έτσι μια δικονομική ασυμμετρία υπέρ των funds και των servicers που απολαμβάνουν πλέον ταχεία, σχεδόν, απρόσκοπτη δυνατότητα εκποίησης περιουσιών, και συχνά πρώτης κατοικίας, σε ένα πλαίσιο που οι πραγματικές δυνατότητες του πολίτη για νομική προστασία περιορίζονται συνεχώς ασφυκτικά.

Δεν είναι τυχαίες άλλωστε, κύριοι Υπουργοί, οι αναφορές και τα δημοσιεύματα που υπάρχουν το τελευταίο διάστημα για την πρόθεση πλέον των funds να βγάλουν δέκα χιλιάδες, όπως λένε, κατοικίες στην αγορά. Προσέξτε! Ήταν δημοσιεύματα που έγιναν λίγες εβδομάδες πριν. Η επίκληση της επιτάχυνσης των διαδικασιών δεν μπορεί να λειτουργήσει ως άλλοθι. Η επιτάχυνση δεν μπορεί να είναι μονομερής, δεν μπορεί να είναι συνώνυμο της διάλυσης των δικαιωμάτων του αδύναμου και της ενίσχυσης του ισχυρού. Και όλα αυτά τη στιγμή που η κοινωνία βρίσκεται σε κρίση, τη στιγμή που χιλιάδες συμπολίτες μας παλεύουν να κρατήσουν το σπίτι τους, να προστατεύσουν την εργασία τους, να σταθούν όρθιοι. Αντί για μέτρα ισορροπίας, διαφάνειας και δικαιοσύνης, η Κυβέρνηση επιλέγει για ακόμη μία φορά την μεροληψία υπέρ των ισχυρών.

Κυρίες και κύριοι συνάδελφοι, το ΠΑΣΟΚ-Κίνημα Αλλαγής έχει σαφή θέση. Δεν νοείται ουσιαστική μεταρρύθμιση της δικαιοσύνης χωρίς συμμετοχή των ίδιων των λειτουργών της, χωρίς συμμετοχή, χωρίς διάλογο με τους δικηγόρους, τους δικαστές, τους συμβολαιογράφους, την πανεπιστημιακή κοινότητα, χωρίς διαφάνεια, χωρίς τεκμηρίωση, χωρίς μακρόπνοο σχεδιασμό. Πιστεύουμε σε μια δικαιοσύνη γρήγορη, αλλά δίκαιη, που να σέβεται τα δικαιώματα όλων και όχι μόνο των ισχυρών. Πιστεύουμε σε μια δικαιοσύνη που απονέμεται με σεβασμό στον άνθρωπο και όχι με βάση τα συμφέροντα των αγορών. Πιστεύουμε σε μια δικαιοσύνη ανεξάρτητη, θεσμικά θωρακισμένη, όχι υποχείριο πολιτικών σκοπιμοτήτων.

Η δημοκρατία μας χρειάζεται δικαιοσύνη που να σέβεται, να προστατεύει και να εμπνέει. Και αυτή η δικαιοσύνη, σύμφωνα τουλάχιστον με τις δικές μας πεποιθήσεις, χτίζεται με διάλογο, με ευθύνη και με θεσμική σοβαρότητα.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης. Μετά είναι ο κ. Χήτας.

**ΔΗΜΗΤΡΙΟΣ ΚΟΥΒΕΛΑΣ:** Κυρία Πρόεδρε, γιατί μιλάνε δύο Κοινοβουλευτικοί συνεχόμενα;

**ΠΡΟΕΔΡΕΥΟΥΣΑ (Όλγα Γεροβασίλη):** Έχει γίνει αλλαγή μεταξύ Βουλευτών και Κοινοβουλευτικών, για αυτό είναι δύο συνεχόμενοι. Έδωσε τη θέση του ο κ. Γιαννούλης, στον κ. Μπιάγκη. Μετά θα είστε εσείς. Έχουμε πει ενδιάμεσα να υπάρχει…

**ΔΗΜΗΤΡΙΟΣ ΚΟΥΒΕΛΑΣ:** Κυρία Πρόεδρε, όχι ανάμεσα σε Κοινοβουλευτικούς Εκπροσώπους…

**ΠΡΟΕΔΡΕΥΟΥΣΑ (Όλγα Γεροβασίλη):** Έτσι είναι. Ήταν να μιλήσει πρώτος ο κ. Γιαννούλης και μετά ο κ. Μπιάγκης, και άλλαξαν μεταξύ τους.

**ΔΗΜΗΤΡΙΟΣ ΚΟΥΒΕΛΑΣ:** Όμως, λέγαμε τουλάχιστον δύο Βουλευτές να παίρνουν τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει. Θα παρακαλέσουμε τον κ. Χήτα να μιλήσετε εσείς, και να μιλήσει μετά εκείνος. Δεν χαλάει ο κόσμος για πέντε λεπτά.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κυρία Πρόεδρε.

Κύριοι Υπουργοί, αγαπητοί συνάδελφοι, έξω τουλάχιστον πάμε καλά. Ευτυχώς έξω πάμε καλά, αλλά όχι σε διπλωματικό επίπεδο. Πριν από λίγο η γυναικεία ομάδα πόλο κατέκτησε το παγκόσμιο κύπελλο απέναντι στην Ουγγαρία. Είναι ένα μήνυμα ελπίδας, και πιστεύω ότι εκφράζω όλη τη Βουλή.

**ΠΡΟΕΔΡΕΥΟΥΣΑ (Όλγα Γεροβασίλη):** Μία φορά δημοσιογράφος, για πάντα δημοσιογράφος.

**ΧΡΗΣΤΟΣ ΓΙΑΝΝΟΥΛΗΣ:** Δεν το χάνω, πεθαίνει τελευταίο, κυρία Γεροβασίλη. Και άμα συνδυάζεται με την πολιτική, είναι χημική ένωση δύσκολη.

Έξω, λοιπόν, πάμε καλά, και έρχεται μία διάκριση που μας κάνει υπερήφανους. Γιατί αντίθετα με το εσωτερικό –και ελπίζω, κύριε Υπουργέ, να έχετε κάποια ψήγματα χιούμορ- βλέποντας τη σύνθεση της Αίθουσας απόψε, με την κυρία Γεροβασίλη να προεδρεύει, την Τζώρτζια λοξά αριστερά απέναντί μου, και όλα αυτά που συμβαίνουν, μου έρχεται ένα τραγούδι, αλλά δεν θα επιχειρήσω να το κάνω…

**ΠΡΟΕΔΡΕΥΟΥΣΑ (Όλγα Γεροβασίλη):** Το είπαμε, αλλά δεν τηρήθηκε.

**ΧΡΗΣΤΟΣ ΓΙΑΝΝΟΥΛΗΣ:** Δεν πρόκειται να σας βάλω σε αυτή τη δοκιμασία.

Αλλά για την πολιτική ηγεσία του Υπουργείου Δικαιοσύνης, και για τον Υπουργό Δικαιοσύνης τον κ. Φλωρίδη, ταιριάζει το «Γεννήθηκες για την καταστροφή». Και θα έλεγα ότι στον μόνο πολιτικό που θα μπορούσε επίσης να ταιριάξει η ίδια δημιουργία, είναι στον κ. Χατζηδάκη. Φαίνεται ότι σε αυτήν την Αίθουσα δεν μπορούμε να συνεννοηθούμε με μέτρο την κοινή λογική.

Κύριε Υφυπουργέ, το άρθρο 86 του Συντάγματος έχει καταργηθεί; Έχει αναθεωρηθεί; Κύριε Υφυπουργέ, απευθύνομαι σε εσάς, αν έχετε την καλοσύνη.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ακούω.

**ΧΡΗΣΤΟΣ ΓΙΑΝΝΟΥΛΗΣ:** Είναι εύκολη μια απάντηση; Έχει αναθεωρηθεί; Έχει καταργηθεί;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αν δεν το ξέρετε, τι να σας πω;

**ΧΡΗΣΤΟΣ ΓΙΑΝΝΟΥΛΗΣ:** Μου λέτε: «Αν δεν το ξέρω»! Προφανώς δεν το ξέρετε γιατί είναι η εύκολη απάντηση…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν προβλέπονται ερωτοαπαντήσεις, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Δεν υπάρχει απάντηση. Κακός νόμος, νόμος! Υπάρχει. Και σε αυτήν την Αίθουσα δεν μπορούμε με μικροψεματάκια και κουτοπονηριές να παραπλανούμε την κοινή γνώμη και να δημιουργούμε μια εντύπωση διαφορετική από αυτή που υπάρχει.

Το άρθρο 86 του Συντάγματος ισχύει. Το παραβιάσατε και το παραβιάζετε σε κρίσιμα για την εμπιστοσύνη του πολιτικού συστήματος, του κοινοβουλευτισμού και της δημοκρατίας, ανερυθρίαστα και με πολλά ψέματα στη φαρέτρα της πολιτικής σας πρακτικής.

Πάμε τώρα στα ζητήματα των αλλαγών στην πολιτική δικονομία. Ας κάνω τη δεύτερη ρητορική ερώτηση γιατί προφανώς η αλαζονεία και η αμετροέπεια της πολιτικής ηγεσίας είναι να μην απαντούν, να αναμετρώνται μόνο με το πώς θα παρερμηνεύσουν στην πραγματικότητα.

Στη σημερινή της ανακοίνωση η Ένωση Δικαστών και Εισαγγελέων –δεν χρειάζεται να ξανακάνουμε τις συστάσεις για το τι είναι η Ένωση Δικαστών και Εισαγγελέων- γράφει το εξής, και διαβάζω την προτελευταία παράγραφο: «Οι όποιες ψευδαισθήσεις είχαν καλλιεργηθεί…» -αναφέρονται στον νόμο για τον οποίο κομπορρημονούσατε όπου οι ολομέλειες των ανωτάτων δικαστηρίων με μυστικές ψηφοφορίες και διαδικασίες θα προκρίνουν για τις θέσεις της ηγεσίας τούς πλέον ικανούς- «…κατέρρευσαν με πάταγο τέτοιο που δονεί την Ευελπίδων και τη Λεωφόρο Αλεξάνδρας. Αρεοπαγίτες εγνωσμένου κύρους και ήθους που χαίρουν εκτίμησης από όλον τον νομικό κόσμο με άρτια νομική κατάρτιση, πρωτεύσαντες στην εκλογική διαδικασία μεταξύ των μελών του δικαστηρίου, δεν κρίθηκαν ικανοί να καταλάβουν καμία από τις οκτώ θέσεις των Αντιπροέδρων του Αρείου Πάγου που κενώθηκαν».

Αυτοί είστε. Αυτοί είστε! Μόλις πριν από λίγο επιχειρήθηκε μια λαθροχειρία από τον κ. Φλωρίδη, λέγοντάς μου ότι τέσσερις από τους εννέα είναι μεταξύ των πρωτευσάντων. Ποιον να πιστέψει ο δύσμοιρος πολίτης που παρακολουθεί αυτή τη συζήτηση;

Δεν θεωρώ ότι εγώ έχω μεγαλύτερο καταπίστευμα αξιοπιστίας, αλλά εσείς έχετε μεγαλύτερο απόθεμα αναξιοπιστίας. Γιατί; Γιατί πρωταγωνιστείτε εδώ και δύο μέρες σε μια σειρά παραπλανητικών πολιτικών πρακτικών χωρίς όριο.

Πάμε τώρα στο πόσο πλήττονται ή όχι οι ευάλωτοι οφειλέτες και πώς οι αλλαγές στην πολιτική δικονομία βελτιώνουν την εικόνα και δεν είναι επί τα χείρω για την κατάσταση όσων είναι εμπλεκόμενοι στο ιδιωτικό χρέος.

Θα ήθελα να σας ρωτήσω, κύριε Υφυπουργέ, αν έχετε συζητήσει ποτέ με οφειλέτη, ο οποίος δέχτηκε πρόταση ρύθμισης. Δεν είναι αρμοδιότητα του Υπουργείου Δικαιοσύνης, αλλά μιλάμε συνολικά για τη Δικαιοσύνη. Ξέρω ότι έχετε εύκολη τη διαφυγή με το Υπουργείο Ανάπτυξης κ.λπ.. Η Κυβέρνηση, όμως, είναι ενιαία και η πολιτική της, πέρα από το αν αλλάζουν τομείς και υπουργεία, καταλήγει να έχει αποτελέσματα στον άνθρωπο. Έχετε αναρωτηθεί, έχετε ρωτήσει, λοιπόν, κάποιον οφειλέτη στις συνομιλίες του με τους servicers και τα funds ποιο είναι το κλίμα; Για κάποιον, λοιπόν, που οφείλει 60.000 ευρώ και έχει υποθηκεύσει την κύρια ή τη μοναδική του κατοικία ζητείται προκαταβολή 25.000 ευρώ και δόσεις που δεν θα μπορούσε να ανταπεξέλθει παρά μόνο ο Μίδας. Αυτό το γνωρίζετε; Και το όχημα που δίνετε σε αυτή την παγιωμένη πρακτική με τις αλλαγές στην πολιτική δικονομία είναι σε αυτούς που υποδύονται μια ανώτατη αρχή, που είναι απλοί δικηγόροι ή ακόμα και οι εργαζόμενοι σε call centers, να απειλούν, να τρομοκρατούν, να πιέζουν, να καταστρατηγούν έστω τα όποια ανώδυνα μέτρα-χάδι έχετε λάβει για την αποκατάσταση αυτής της σχέσης οφειλέτη και επισπεύδοντoς και ο κόσμος να ζει μια διαφορετική πραγματικότητα από αυτήν που υποτίθεται ότι προσπαθείτε να θεραπεύσετε εσείς παιανίζοντας μεταρρυθμίσεις, οι οποίες, με βάση και την εμπειρία που έχουμε από τις επιλογές σας, θα φέρουν τα αντίστροφα αρνητικά αποτελέσματα.

Αναρωτιέστε γιατί δεν πανηγυρίζουμε –ο Υφυπουργός κυρίως- για τις μνημειώδεις αλλαγές που περιλαμβάνονται σε αυτό το νομοθέτημα. Μα, δεν πανηγυρίζουμε. Ξέρετε γιατί; Γιατί είμαστε βέβαιοι ότι τα συγκεκριμένα συμφέροντα που εξυπηρετείτε σας κρατούν από το χέρι, σας κρατούν από τη μύτη, σας ελέγχουν και συμπεριφέρονται ως κράτος εν κράτει, συνεπικουρούμενοι από την απεριόριστη ευγένεια και κατανόηση που απολαμβάνουν από την Τράπεζα της Ελλάδος, η οποία όταν τίθενται ζητήματα κοινωνικής δικαιοσύνης, είναι άτεγκτη λέγοντας ότι θα υπάρξει δημοσιονομικός εκτροχιασμός και όταν πρόκειται, όμως, για την παραβίαση θεμελιωδών δικαιωμάτων των πολιτών, τα στρογγυλεύουμε λίγο λέγοντας «να το δούμε, αν υπάρχουν παραβάσεις, αν υπάρχουν παρεκκλίσεις και παράτυπες ή παράνομες συμπεριφορές». Πρόκειται για δύο μέτρα και δύο σταθμά. Στα πούπουλα είναι τα funds και οι servicers, στην πυρά οι Έλληνες πολίτες.

Ξεκινώντας από τον νόμο Κατσέλη, η δυσανεξία σας από τότε υπήρξε. Εμάς μας κατηγορήσατε ότι δεν τον ψηφίσαμε, αλλά εμείς είμαστε αυτοί που και τον βελτιώσαμε και τον εφαρμόσαμε. Εσείς είστε αυτοί που ήρθατε και καταργήσατε ίσως το μοναδικό νομοθέτημα στην Ελλάδα που έτυχε αναγνώρισης και αποτελεσματικότητας και σκάλωσε –πού- στην άρνησή σας από το 2019 και μετά να στελεχώσετε…

Ο κ. Καστανίδης ως Υπουργός Δικαιοσύνης είχε δεσμευθεί για την πρόσληψη εξήντα ειρηνοδικών, αν δεν κάνω λάθος, κύριε Μάντζο, ειδικά για το θέμα του νόμου Κατσέλη και ήρθατε εσείς το 2019 αποψιλώνοντας μέρα-μέρα τον συγκεκριμένο νόμο και τον καταστήσατε κενό γράμμα, νεκρό γράμμα με δικασίμους που πηγαίναν στον 22ο αιώνα.

Αυτή είναι η πραγματικότητα, κυρίες και κύριοι συνάδελφοι. Αυτή είναι μια πραγματικότητα που αρνείται η Κυβέρνηση όχι μόνο για το θέμα των αλλαγών στον Κώδικα Πολιτικής Δικονομίας, όχι μόνο στο μείζον ζήτημα που είναι και ζήτημα δημοκρατίας της αξιολόγησης και της αξιοκρατίας στην ανάδειξη της ηγεσίας της Δικαιοσύνης, αλλά είναι η πρακτική που έχετε εφαρμόσει ακόμα και στη διερεύνηση. Κάθε χρόνο, κάθε εξάμηνο βρισκόμαστε εδώ για να συζητήσουμε κάποια υπόθεση αδιαφάνειας, διαφθοράς, υποψίας, διασπάθισης δημοσίου χρήματος, πελατειακών σχέσεων, αναξιοκρατίας και prive νομοθέτησης.

Αυτό είναι το κλάσμα, ο παρονομαστής της εξαετούς διακυβέρνησης της Νέας Δημοκρατίας, η οποία πραγματικά έχοντας τη μέθεξη ότι μετά από αρκετά χρόνια βρέθηκε μόνη της στην εξουσία νόμισε ότι το 2019 και το 2023 με το 41% είναι συγχωροχάρτι και λευκή επιταγή για να κάνετε ό,τι θέλετε. Πραγματικά αυτό είμαι βέβαιος ότι θα διδάσκεται στις σχολές πολιτικών επιστημών ως δείγμα, αρνητικό δείγμα, ως υπόδειγμα, αρνητικό υπόδειγμα, πού σε οδηγεί ένα σαρδάμ.

Η μόνη αλήθεια που έχει πει στη ζωή του ο κ. Μητσοτάκης ήταν στη Διεθνή Έκθεση Θεσσαλονίκης όταν είπε ότι «εμάς μας ενδιαφέρει η επικοινωνία και όχι η ουσία». Δεν αδυνατώ, αλλά δεν θέλω να σας απαντήσω για τη δεύτερη μανιέρα που έχετε εφεύρει από το 2019, την κενή χρονοκάψουλα. Το 2019 παραδίδει την εξουσία ο ΣΥΡΙΖΑ-Προοδευτική Συμμαχία με ένα αποθεματικό 37 δισεκατομμυρίων και έξι χρόνια μετά ως σκιά σας στοιχειώνει και είναι η μόνιμη επωδός και η εύκολη λύση ότι ευθύνεται η Κυβέρνηση προ εξαετίας.

Πραγματικά, κύριε Υφυπουργέ, σε αυτό που αναφερθήκατε για τους ηλεκτρονικούς πλειστηριασμούς, για οτιδήποτε, έχετε την εντύπωση ότι ακόμα και ένα παιδί έκτης δημοτικού δεν θα αναρωτηθεί το εξής: Μα, έξι χρόνια δεν είναι ικανά και αρκετά για να θεραπεύσουν οτιδήποτε έγινε κάτω από συνθήκες απώλειας της εθνικής κυριαρχίας γιατί χρεοκοπήσατε τη χώρα, γιατί τη ρημάξατε, όπως τη ρημάζετε και τώρα με τον ΟΠΕΚΕΠΕ, με τις απ’ ευθείας αναθέσεις;

Γνωρίζετε ότι η εμπιστοσύνη του κόσμου κερδίζεται με την ευρύτερη γνώση σπουδαίων ή κακών στιγμών της Δικαιοσύνης που αποτυπώνονται στην ιστορία. Δυστυχώς, με την Κυβέρνησή σας πληθαίνουν οι κακές στιγμές και αναζητούμε με το φανάρι του Διογένη τις καλές. Έχετε τραυματίσει σοβαρά την εικόνα της Δικαιοσύνης και την εμπιστοσύνη των πολιτών όχι γιατί δεν υπάρχουν έντιμοι και άξιοι δικαστές, αλλά γιατί θέλετε αυτό που σ’ εμάς το προσφέρετε ως χρηστομάθεια «εμπιστεύεστε τη Δικαιοσύνη; θα υπογράψετε δήλωση νομιμότητας και νομιμοφροσύνης; εμπιστεύεστε τη Δικαιοσύνη;», ενώ εσείς προσπαθείτε με κάθε τρόπο να την ελέγξετε παρελκυστικά και με τρόπους που εύχεστε -δεν τα καταφέρνετε συχνά- να ξεφύγουν της προσοχής της Αντιπολίτευσης.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κλείνω, κυρία Πρόεδρε.

Την τελευταία λέξη θα τη βάλει ο εισηγητής του νομοσχεδίου, ο κ. Ξανθόπουλος, σε λίγο.

Θα κλείσω με μία διάσταση της δικαιοσύνης που δεν σας απασχολεί καθόλου. Είναι η κοινωνική δικαιοσύνη και η κοινωνική συνοχή. Σας ενημερώνω, λοιπόν, ότι αύριο -ήδη έχει δοθεί στη δημοσιότητα- ο ΣΥΡΙΖΑ-Προοδευτική Συμμαχία θα καταθέσει τροπολογία που αφορά την πραγματικά μεγαλειώδη δικαιοσύνη της κοινωνικής συνοχής, της ισηγορίας και της ισότιμης δυνατότητας όλων στη ζωή και όχι απλά στην επιβίωση σε αυτόν τον τόπο. Θα καταθέσει μια τροπολογία, πραγματική πρόκληση για εσάς που ομνύετε στα συμφέροντα των πολιτών, για την καθιέρωση της δέκατης τρίτης σύνταξης…

**ΘΕΟΦΙΛΟΣ ΞΑΝΘΟΠΟΥΛΟΣ:** Την καταθέσαμε.

**ΧΡΗΣΤΟΣ ΓΙΑΝΝΟΥΛΗΣ:** Την καταθέσαμε, ναι και θα συζητηθεί αύριο στο νομοσχέδιο για τις τελωνειακές υποθέσεις του Υπουργείου Οικονομικών, μια τροπολογία για την κατάργηση της εισφοράς αλληλεγγύης και κατάργηση ενσωμάτωσης της προσωπικής διαφοράς. Το ξαναλέω για να ακουστεί σε όλους όσοι έχουν την ελπίδα και την προσδοκία ότι πολλά μπορούν να αλλάξουν σε αυτό τον τόπο, αν αλλάξουμε πολιτικές και αν απαλλαγούμε από την αγέλη που έχει επιτεθεί στα δημόσια οικονομικά. Η τροπολογία προβλέπει την παροχή της δέκατης τρίτης σύνταξης, κατάργηση εισφοράς αλληλεγγύης και κατάργηση ενσωμάτωσης προσωπικής διαφοράς. Είναι μία ελπίδα. Αποδείξτε ότι πραγματικά πολιτικά δεν έχετε γεννηθεί για την καταστροφή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου για την ομιλία της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, βλέπω ότι ξεκίνησε ο χρόνος πριν ξεκινήσω.

**ΘΕΟΦΙΛΟΣ ΞΑΝΘΟΠΟΥΛΟΣ:** Έτσι και αλλιώς τον αγνοείτε, κυρία Πρόεδρε!

**ΠΡΟΕΔΡΕΥΟΥΣΑ (Όλγα Γεροβασίλη):** Το πάτησα ξέροντας ότι δεν έχετε αρχίσει ακόμα, αλλά ξέροντας επίσης ότι δεν πρόκειται να σας κοπεί ο χρόνος για δευτερόλεπτα έτσι και αλλιώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Θα ξεκινήσω την ομιλία μου συγχαίροντας τις αθλήτριες της εθνικής ομάδας πόλο που κατέκτησαν το παγκόσμιο, το χρυσό. Και αισθάνομαι πραγματικά περήφανη, γιατί, πρώτον, οι γυναίκες είχαν την τελευταία λέξη, δεύτερον, γιατί οι αθλήτριές μας μας κάνουν περήφανες και περήφανους και τρίτον, γιατί αποδεικνύεται ότι σε πείσμα της φαυλότητας και της διαφθοράς που επικρατεί στα κυβερνητικά και κρατικά κλιμάκια, στην αληθινή ζωή και στον πραγματικό κόσμο υπάρχει ποιότητα, υπάρχει πείσμα, υπάρχει αγωνιστικότητα, υπάρχει ομαδική δουλειά, υπάρχει διεκδίκηση, περηφάνια και η αγωνιστικότητα αμείβεται και ανταμείβεται.

Θα είναι σύντομη η ομιλία μου, γιατί έχω ένα υψηλό καθήκον που δεν θέλω να το αφήσω, όπως δεν το έχω αφήσει ποτέ όλα αυτά τα χρόνια. Και το πρωί βρισκόμουν στο Κόκκινο Λιμανάκι, κοντά στα θύματα, στις οικογένειες, στην κοινότητα του Ματιού, του Νέου Βουτζά, της Ραφήνας, στην κοινότητα των ανθρώπων που επλήγη από αυτό το φοβερό έγκλημα και τώρα εκεί πάλι θα πάω.

Και είναι πάντα ένα δίλημμα, γιατί αυτή η φοβερή και μαύρη επέτειος του εγκλήματος στο Μάτι που το ζήσαμε συμπίπτει με μία άλλη ιστορική δημοκρατική επέτειο, την πτώση της χούντας, στις 23 Ιουλίου του 1974, πτώση της χούντας, βέβαια, που συνδέθηκε με μαύρες επετείους, το πραξικόπημα στην Κύπρο και την τουρκική εισβολή και κατοχή, τον λόγο ύπαρξης, δηλαδή, της χούντας που μόλις εκπλήρωσε τον σκοπό της εξηφανίσθη. Είναι πάντα ένα δίλημμα και πάντα σκέφτομαι τα τελευταία χρόνια ότι έτσι δεν παρίσταμαι, όπως έκανα παλιότερα στην επετειακή εκδήλωση στο Πάρκο Ελευθερίας. Με έναν τρόπο, όμως, τη δημοκρατία και τους αγώνες για τη δημοκρατία την τιμούμε, όταν δεν παύουμε να αγωνιζόμαστε και όταν συμπαραστεκόμαστε και υπερασπιζόμαστε εκείνους οι οποίοι βάλλονται, όταν καταλύονται οι αρχές της δημοκρατίας και του κράτους δικαίου.

Είμαστε σε μία συνθήκη εδώ και πολλά χρόνια, από την επιβολή του πρώτου μνημονίου, συνολικής αμφισβήτησης των αρχών του κράτους δικαίου και παρά τις διακυμάνσεις που μπορεί να έχουμε διαπιστώσει αυτό που τώρα βιώνουμε είναι –νομίζω- το πιο κυνικό και σκληρό πρόσωπο αυτών που αμφισβητούν την ουσία και το περιεχόμενο της δημοκρατίας, το πιο κυνικό και σκληρό πρόσωπο εκείνων που θέλουν να ελέγχουν τα πάντα, θέλουν να ελέγχουν και πώς θα αναπνέει ο πολίτης, θέλουν να ελέγχουν και το οξυγόνο.

Έτσι, σε αυτήν τη συνθήκη εμένα το καθήκον με καλεί κοντά στους ανθρώπους που δίνουν ακόμη τον αγώνα για τη δικαίωση για το έγκλημα στο Μάτι, αυτή τη δικαίωση που όλοι μαζί τους τη στερήσατε, γιατί ούτε αυτοί που έχουν την πολιτική και ποινική, κυβερνητική ευθύνη ανέλαβαν την ευθύνη αυτή. Μόνο λόγια, σαν τον κ. Μητσοτάκη και ο κ. Τσίπρας, γι’ αυτό ο Μητσοτάκης θέλει Τσίπρα, γιατί και ο Τσίπρας τι είπε τότε; «Αναλαμβάνω την πολιτική ευθύνη και σας καλώ όλους μαζί να την αναλάβουμε». Τι έγινε αυτή η πολιτική ευθύνη; Παραιτήθηκε κανείς; Τιμωρήθηκε κανείς; Έγινε έλεγχος; Έγινε λογοδοσία; Όχι, στο τέλος θα πρέπει να ζητήσουν και συγγνώμη οι νεκροί.

Και κάποιοι που είστε μέσα σε αυτήν την Αίθουσα και ζήσατε τα γεγονότα και έχετε συμμετοχή σε γεγονότα που είναι καταγεγραμμένα στη δημόσια μνήμη οφείλετε κάποια στιγμή να πείτε την αλήθεια, να πείτε πώς στήθηκε εκείνη η επικοινωνιακή σύσκεψη μπροστά στις κάμερες, με τον Τσίπρα να εμφανίζεται ότι δεν γνώριζε για νεκρούς, ενώ γνώριζε -όλοι γνωρίζατε, είχε κυκλοφορήσει και στο διαδίκτυο- πώς στήθηκε, ποιος αποφάσισε να στηθεί αυτό το κακοπαιγμένο θέατρο μπροστά στις κάμερες με έναν Πρωθυπουργό να υποκρίνεται ότι δεν ξέρει τίποτε και θέλει να ενημερωθεί για μια φωτιά που κατέβηκε από τον Βουτζά, αλλά ήταν έτοιμος να πει «ε, σε δύο ώρες τι να προλάβεις;». Πρέπει να πείτε τι έγινε, πρέπει να πείτε ποιανού έμπνευση ήταν οι εξωτερικές απειλές, γιατί και σήμερα ακούμε για bots, για ξένες δυνάμεις και τότε ακούγαμε ότι προσκλήθηκε η αμερικανική κυβέρνηση να έλθει το Ζέπελιν να εντοπίσει τους πράκτορες που έβαλαν τη φωτιά, τα θυμόμαστε αυτά.

Και επειδή έχουμε κάνει όλοι τη διαδρομή και έχουμε όλοι εμπειρία, η λογοδοσία είναι πολύ σημαντικό πράγμα, όπως και η αλήθεια. Μπροστά στις κάμερες κάποιοι έλεγαν ότι δεν ξέρουν τίποτε και είχαν επιβεβαιωμένα τότε ανευρεθεί -ήταν 12.00΄ το βράδυ, κύριε Τζανακόπουλε!- δεκάδες άνθρωποι, είχαν αποτεθεί σωροί στο λιμάνι της Ραφήνας, άνθρωποι είχαν βρει καμένους τους δικούς τους ανθρώπους και ένας Πρωθυπουργός παρίστανε τον ανήξερο και ένας καταδικασμένος πλέον Αρχηγός της Πυροσβεστικής παρίστανε ότι τον ενημερώνει. Ο Τερζούδης, λέω, είναι ένας από αυτούς που πήγαν φυλακή, για λίγο βέβαια και όχι για τόσο όσο δικαιολογείται από την αφαίρεση εκατόν τεσσάρων ανθρώπινων ζωών επιβεβαιωμένων και ταυτοποιημένων και άλλων δεκαέξι ανθρώπων που δεν έχουν ταυτοποιηθεί και τα υπολείμματά τους βρίσκονται σε ομαδικό τάφο. Όλα αυτά τα ανακάλυψαν οι συγγενείς.

Εγώ ήμουν δίπλα τους από την πρώτη στιγμή όχι ως συνήγορός τους, αλλά ως άνθρωπος και καταγγέλλοντας αυτό το οποίο συνέβη. Και είπα καταθέτοντας στη δίκη, σε αυτήν τη στημένη σε πρώτο βαθμό, που στημένη ήταν και σε δεύτερο, ότι αν δεν υπάρξει λογοδοσία για το Μάτι, αν δεν υπάρξει τιμωρία για το Μάτι, θα υπάρξει κι άλλο έγκλημα. Και δεν είχα προλάβει να τελειώσω την κατάθεσή μου στο τριμελές πλημμελειοδικείο -πλημμέλημα το έγκλημα στο Μάτι!- και έγινε το έγκλημα στα Τέμπη.

Η ευθύνη είναι πολύ σημαντικό πράγμα. Και επειδή λέγονται πολλά λόγια, εγώ δεν τσουβαλιάζω και μπορώ να περιμένω να φανούν όλες οι πτυχές. Το σίγουρο, όμως, είναι ότι για το έγκλημα αυτό δεν υπήρξε ούτε αλήθεια ούτε λογοδοσία. Το σίγουρο είναι ότι ο κόσμος επιχειρήθηκε να εξαπατηθεί και τα θύματα στοχοποιήθηκαν, γιατί τους κόλλησαν το στίγμα των ιδιοκτητών αυθαιρέτων που αυτοί έφταιγαν που κάηκαν, ενώ η πραγματικότητα ήταν πρώτον, ότι δεν υπήρχαν αυθαίρετες ιδιοκτησίες. Ο δε Νέος Βουτζάς, ο πρώτος οικισμός στον οποίο μπήκε η φωτιά στις 5.30΄ το απόγευμα, τέτοια μέρα ήταν στις 23 Ιουλίου του 2018, είναι όλος εντός σχεδίου. Τα κόμματα εξουσίας και το κόμμα που κυβερνούσε τότε, ο ΣΥΡΙΖΑ, είχε συμμετάσχει σε νομοθέτηση νομιμοποίησης αυθαιρέτων. Αυτή είναι η αλήθεια. Αυτή είναι η αλήθεια!

Και ξέρετε, για να έχουμε αξιοπιστία, πρέπει να λέμε τα ίδια, όταν οι περιστάσεις είναι ανάλογες. Πρέπει να λέμε σύστοιχα πράγματα και να πράττουμε σύστοιχα πράγματα. Εγώ τότε κατήγγειλα και την Εισαγγελέα του Αρείου Πάγου Ξένη Δημητρίου - Βασιλοπούλου που παρενέβαινε τότε σαν άλλη Αδειλίνη, όπως και τον Υπουργό Δικαιοσύνης Κοντονή που παρενέβαινε τότε σαν άλλος Φλωρίδης και έκανε δημόσιες δηλώσεις να διερευνηθούν κατά προτεραιότητα τα αυθαίρετα. Και τον είχα πιάσει -τώρα έχει έρθει σε εσάς, να τον χαίρεστε!- και επ’ αυτοφώρω να κάνει μυστική συνάντηση με την Εισαγγελέα του Αρείου Πάγου Ξένη Δημητρίου - Βασιλοπούλου στις 7 Αυγούστου του 2018, δηλαδή την ακριβώς επομένη της αυτοψίας των εισαγγελέων στο Μάτι. Και το είχα καταγγείλει και έτσι είχε δημοσιοποιηθεί. Και τότε -γιατί υπήρχε και τότε διαχείριση της ενημέρωσης- έβγαλαν παραπολιτικό, ότι λέει ψέματα η Κωνσταντοπούλου και ότι αυτά είναι μυθεύματα. Είχε πάει ο Υπουργός Δικαιοσύνης στις 7 Αυγούστου για να συζητήσει με την Εισαγγελέα του Αρείου Πάγου ένα ζήτημα παραχώρησης ενός ακινήτου από το Υπουργείο Δικαιοσύνης στην Εισαγγελία ή το αντίστροφο, δεν θυμάμαι τι έλεγε το παραπολιτικό του έγκριτου εντύπου που το είχε δημοσιοποιήσει.

Οι πολίτες είναι πάντα τα θύματα και οι εξουσίες πολύ συχνά είναι ασύδοτες και ανάλγητες και βρίσκουν πολύ εύκολα τρόπους και λόγους να δικαιολογούν τους εαυτούς τους. Εγώ όταν ακούω όλα αυτά τα σενάρια, ότι κάποιοι ονειρεύονται να επιστρέψει ο Τσίπρας, σκέφτομαι πάντα αυτή τη σύσκεψη μπροστά στις κάμερες, σκέφτομαι πάντα αυτόν τον κακό θεατρίνο Πρωθυπουργό που έκανε τον ανήξερο, γιατί η πραγματικότητα ήταν ότι ήταν αφημένοι και εγκαταλελειμμένοι οι πολίτες όλης της χώρας, ενώ υπήρχε κίνδυνος 4, γιατί όλοι οι μηχανισμοί προετοιμάζονταν για τις φιέστες της δήθεν εξόδου από τα μνημόνια. Αυτή είναι η πραγματικότητα.

Και ο Τσίπρας που είχε πάει στη Βοσνία να τον βραβεύσει για τη Συμφωνία των Πρεσπών, τη φοβερή αυτή συμφωνία που έφερε και επέβαλε ο Τραμπ, δεν διέκοψε το ταξίδι του, επειδή κάηκαν άνθρωποι. Κάθισε, βραβεύτηκε, πέταξε τριαντάφυλλα, έφαγε και γύρισε στις 12.00΄ το βράδυ. Και επειδή δεν διέκοψε το ταξίδι του, ενώ είχαν καεί τόσοι άνθρωποι, έπρεπε να στηθεί όλο αυτό το κακοπαιγμένο θέατρο -γιατί δεν θέλω να προσβάλω το θέατρο και τους καλλιτέχνες-όλη αυτή η κακοστημένη παράσταση του ανήξερου Πρωθυπουργού για να δικαιολογηθεί το ότι δεν διέκοψε το ταξίδι του, ότι συνέχισε την dolce vita και τη βράβευση, ενώ είχε καεί ο τόπος.

Και ξέρετε ποιο είναι το χειρότερο; Διότι εγώ έχω γνωρίσει τους περισσότερους ανθρώπους προσωπικά. Πήγα στο Μάτι την αμέσως επόμενη μέρα. Ξέρετε, λοιπόν, ποιο είναι το χειρότερο; Το χειρότερο είναι ότι την ώρα που γινόταν αυτή η σύσκεψη μπροστά στις κάμερες, υπήρχαν άνθρωποι που χαροπάλευαν. Υπήρχαν άνθρωποι εγκαταλελειμμένοι στα κύματα που δεν τους έσωσε κανένα Λιμενικό. Τους έσωσαν ψαράδες και μάλιστα και αλλοδαποί ψαράδες, από αυτούς που στοχοποιούνται τώρα και στοχοποιείται γενικά ό,τι είναι διαφορετικό, ό,τι είναι ευάλωτο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Η Αθηνά Μουτάφη μαζί με την κόρη της και τον γιο της κολυμπούσαν στα κύματα επί ώρες και ο εικοσιπεντάχρονος γιος της τής είπε «μάνα, εγκαταλείπω» -«μάνα εγκαταλείπω»!- και χάθηκε το παιδί αυτό. Σήμερα δεν μπορεί να μην τα μνημονεύσουμε αυτά. Βέβαια, εγώ έχω την κακή συνήθεια να τα μνημονεύω και πολύ συχνότερα. Και προσκαλώ, πραγματικά προσκαλώ, αυτούς που γνωρίζετε και που θέλετε, εν πάση περιπτώσει, ενδεχομένως να καθαρίσετε τη συνείδησή σας να μιλήσετε για το τι έγινε και πώς έγινε και πώς στήθηκε αυτό το πράγμα, γιατί βέβαια έχουν ξεπεράσει κάθε όριο οι σημερινοί, αλλά δυστυχώς τα παραδείγματα της θυματοποίησης των απλών ανθρώπων από τις κυβερνήσεις είναι πολλά και πάμπολλα.

Κύριε Υφυπουργέ, πέτυχα τον Υπουργό στο ασανσέρ καθώς έβγαινα και περίμενα να μπει. Και του λέω «Όπως βλέπετε, δεν μπορείτε να με αποφύγετε» και άρχισε λίγο να τρέμει και μου είπε «Μα, μα, δεν θέλω να σας αποφύγω». Και του είπα «ούτε και τη μήνυση θα την αποφύγετε».

Τώρα ορθώς απουσιάζει γιατί δεν έχει και καμία σχέση ο Υπουργός αυτός με τη δικαιοσύνη. Δυστυχώς, βέβαια, δεν έχει καμία σχέση και η συνολική πολιτική σας, η πολιτική της Κυβέρνησης με την αξία και την έννοια της δικαιοσύνης, με την αξίωση για ανεξάρτητη δικαιοσύνη και επειδή θα μου επιτρέψετε και πάλι να έχω το δυσμενές προνόμιο να είμαι στο πλευρό των ανθρώπων που στοχοποιείται η κατοικία τους εδώ και πάρα πολλά χρόνια, από τότε που σταματούσαμε τους πλειστηριασμούς κάθε Τετάρτη στο Ειρηνοδικείο. Μιλάω για το 2016. Μιλάω για το 2017. Μιλάω για τον Νοέμβρη του 2017 που πέσανε χημικά μέσα στο Ειρηνοδικείο. Μιλάω για τον Νοέμβρη και Δεκέμβρη του 2017 που έφερε η Κυβέρνηση Τσίπρα το ιδιώνυμο, όποιος σταματάει πλειστηριασμό έχει επιβαρυμένη ευθύνη και τους είχα πει τότε «Ελάτε να με συλλάβετε». Δεν ήμουν ούτε Βουλευτής ούτε κρατούσα καμία εξουσία, κυρία Πρόεδρε. Αντίθετα, ούτε την αγάπησα την εξουσία, ούτε στρογγυλοκάθισα στην εξουσία. Πάντα με τον κόσμο ήμουνα.

Όταν σταματάγαμε, λοιπόν, τους πλειστηριασμούς, όταν ερχόντουσαν τα ΜΑΤ μέσα στο Ειρηνοδικείο, όταν ξυλοκοπούσαν τα ΜΑΤ τους ανθρώπους που υπερασπίζονταν την πρώτη κατοικία, δεν είδα κανένα κόμμα εκεί. Δεν είδα, η αλήθεια είναι αυτή. Μία φορά με σημαίες, όταν το θέμα ανέβηκε στην επικαιρότητα και μετά πάλι υπαναχώρηση.

Όταν αγωνίζεσαι, αγωνίζεσαι παντού και είναι πολύ φτηνό το να στοχοποιείς τον αγώνα του άλλου, επειδή δεν είναι δικός σου κομματικός. Αν αγωνίζεσαι για την κοινωνία, δεν ζητάς κομματική ταυτότητα. Αν αγωνίζεσαι για την κοινωνία, αγωνίζεσαι για όποιον βάλλεται, για όποιον στοχοποιείται, όπου κι αν ανήκει, ό,τι κι αν πιστεύει. Διότι, η προστασία των δικαιωμάτων είναι αδιαπραγμάτευτη αξία.

Θέλω, λοιπόν, να σας πω ότι το νομοσχέδιό σας είναι βαρύτατα αντικοινωνικό. Στοχοποιεί τους πολίτες με όλες τους τις ιδιότητες, ως διαδίκους, ως πολίτες που βάλλονται τα δικαιώματά τους. Το κάνετε για να διευκολύνετε τις τράπεζες, στις οποίες εσείς χρωστάτε 500.000.000 ευρώ και εσάς διευκολύνουν και από εσάς ζητούν εξυπηρετήσεις. Θα τα πω και αύριο ακόμα πιο αναλυτικά. Το κάνετε γιατί θέλετε να εξασφαλίσετε μια μετάβαση και μεταβίβαση της ιδιοκτησίας και της περιουσίας.

Αυτός είναι ο στόχος της αντίληψής σας, ότι το κεραμίδι πάνω από το κεφάλι του ανθρώπου, η ιδιοκατοίκηση, όπως την ονομάζει ο κ. Στουρνάρας, είναι κακό πράγμα. Αυτά έλεγε όταν έφερνε τα μνημόνια από άλλη θέση και μετά από άλλη και από άλλη και από άλλη και πάντα εκεί είναι καθισμένος. Έλεγε ότι έχει η Ελλάδα πολύ υψηλό ποσοστό ιδιοκατοίκησης. Μα, καλό δεν είναι αυτό; Δεν είναι καλό ότι οι άνθρωποι έχουν κάνει προκοπή και μπορούν να έχουν τη στέγη τους και ένα κεραμίδι πάνω από το κεφάλι τους; Εσείς λέτε: «Όχι, δεν είναι καλό».

Είναι καλό να έχετε εσείς αμύθητες περιουσίες που δεν δικαιολογούνται από τη δουλειά σας και από τα νόμιμα εισοδήματά σας. Διότι, αν γινόταν πραγματικός έλεγχος πόθεν έσχες, θα έπρεπε να μας πείτε όλοι σας το «πόθεν», όλοι όσοι μπήκαν στην πολιτική με ένα βρακί και βγήκαν με ακίνητα, επιχειρήσεις και ατελείωτες, αμύθητες περιουσίες που δεν δικαιολογούνται, που δεν μπορούν να ανιχνευθούν πώς αποκτήθηκαν, με δάνεια τα οποία δεν μπορεί να πάρει ένας μικρομεσαίος επιχειρηματίας και επαγγελματίας, γιατί δεν του τα δίνει καμία τράπεζα. Στον κ. Μητσοτάκη τα δίνει, όμως. Γιατί; Σε μεγαλοστελέχη κομματικά τα δίνουν. Γιατί; Διότι, υπάρχει αυτή η βαριά διαπλοκή και συναλλαγή.

Είναι σκανδαλώδες το γεγονός ότι τα δικαστήρια βρίσκονται σε ακραία εγκατάλειψη. Είναι σκανδαλώδες ότι οι δικαστικοί υπάλληλοι αντιμετωπίζουν συνθήκες γαλέρας καθημερινά. Οι υπερωρίες τους είναι απλήρωτες, κουβαλάνε με καρότσια του σούπερ μάρκετ τις δικογραφίες, καλούνται να εκπληρώνουν καθήκοντα πολλαπλά που δεν είναι δικά τους και για τα οποία πολύ συχνά λογοδοτούν, χωρίς να έχουν κανενός είδους εγγύηση. Είναι δεδομένο ότι τίποτα από αυτά δεν σας ενδιαφέρει, διαφορετικά θα συμπληρώνατε τις κενές οργανικές θέσεις που υπάρχουν στη δικαιοσύνη, όπως σε όλους τους κομβικούς τομείς.

Διαφορετικά, θα αναλαμβάνατε πρωτοβουλίες για την πραγματική πρόσβαση του πολίτη στη δικαιοσύνη. Όχι, δεν το κάνετε αυτό. Θέλετε χαράτσια. Θέλετε διευκόλυνση των διαταγών πληρωμής, των πλειστηριασμών, συνολικά των πράξεων εκτελέσεως και των κατασχέσεων. Και τώρα λέτε ότι θα τα κάνουν οι δικηγόροι, την ώρα που οι τράπεζες και τα funds, τα οποία όλοι μαζί τα ψηφίσατε επί Κυβέρνησης Τσίπρα…

Δηλαδή, εν πάση περιπτώσει, ας έχουμε μία ειλικρίνεια. Το 2015 στα τέλη και το 2017 ψηφίστηκαν οι νόμοι αυτοί. Τότε χτύπαγε τα χέρια του ο Κοντονής στους συμβολαιογράφους και τότε λέγανε οι συμβολαιογράφοι: «Εκβιαζόμαστε από έναν εκβιαζόμενο» και ότι είναι απολύτως επιβεβλημένο για λόγους επιβολής των μνημονίων να υιοθετηθούν και οι ηλεκτρονικοί πλειστηριασμοί που δόθηκαν σε έναν επιχειρηματία της Ζακύνθου, γνωστό του Υπουργού, με καμία, με μηδενική προϋπηρεσία στα θέματα διαχείρισης πλατφόρμας ιδιοκτησίας, αλλά με προϋπηρεσία στα τηλέφωνα «090». Τα ξέρετε πιστεύω αυτά και είναι καιρός όσοι διαχωρίζετε τη θέση σας από αυτά, να μιλήσετε. Διαφορετικά, δεν υπάρχει αξιοπιστία.

Θα βγάζουν δικηγόροι διαταγές πληρωμής; Θα βγάζουν, δηλαδή, οι δικηγόροι φιρμάνια κατάσχεσης περιουσιών, χωρίς να μεσολαβεί δικαστική κρίση; Εγώ από αυτό το Βήμα, καλώ όλους τους συναδέλφους μου να πάρουμε απόφαση -και είναι ευθύνη και των δικηγορικών συλλόγων- ότι δεν συμμετέχουμε σε τέτοιες διαδικασίες. Είναι ευθύνη των δικηγόρων να προστατεύσουν την κοινωνία και είναι ευθύνη των δικηγόρων να αναλάβουμε και τον ρόλο που μας αναλογεί.

Το νομοσχέδιό σας είναι και βαρύτατα αντιδικηγορικό. Ο δικηγόρος εμφανίζεται ως οχληρό εμπόδιο πάρα πολλές φορές, που μπορεί ο δικαστής να τον πετάει έξω. Είχαμε κρούσμα πρόσφατο δικαστικής απόφασης που είπε ότι ο δικηγόρος πρέπει να έχει τεταμένη την προσοχή του και να εντοπίζει και να γράφει έφεση σε λίγες ώρες, εάν του δικαστή του έρθει να βγάλει την απόφαση στη λήξη της προθεσμίας.

Είστε αντιδικηγορικοί και είστε και δικηγόροι και εσείς και ο κ. Φλωρίδης και φέρνετε ένα αντιδικηγορικό νομοσχέδιο και αντιδικαιικό. Όμως, υπάρχει τεράστια ευθύνη και στους δικαστές και στους δικηγορικούς εκπροσώπους που νόμισαν ότι, επειδή τους προσκαλείτε σε συναντήσεις και τους τάζετε ότι θα αλλάξετε εσείς, θα αλλάξει ο λύκος και θα αποκτήσει προβιά προβάτου. Ας μην μιλάω για πρόβατα, όμως. Είναι τζιζ αυτές τις μέρες.

Βγάλανε σήμερα οι δικαστές και οι εισαγγελείς δελτίο τύπου ότι τελείωσαν οι αυταπάτες και απογοητεύτηκαν γιατί διορίσατε άλλους από εκείνους που ψηφίσανε.

Όχι, με συγχωρείτε, έχετε τεράστια ευθύνη, κύριοι δικαστές και εισαγγελείς, που μπήκατε σε ένα αλισβερίσι με το Υπουργείο. Φτάσατε να βγάζετε δελτία τύπου κατά παραγγελία του Υπουργείου στοχοποιώντας δικηγόρο –εμένα- γιατί σας το ζήτησε το Υπουργείο. Αυτή είναι η συνθήκη με την οποία δράτε. Διαπραγματευόσασταν με τους δικαστές και τους εισαγγελείς, με την Ένωσή τους, τους τάζατε διάφορα, σας ζήταγαν διάφορα και αυτοί δέχτηκαν να βγάλουν δελτία τύπου και να στοχοποιήσουν πολιτική Αρχηγό και δικηγόρο γιατί τους το ζητήσατε, γιατί υπερασπίστηκα την οικογένεια του Αλέξανδρου Γρηγορόπουλου και πετύχαμε να βάλουμε τελεσίδικα ισόβια τον δολοφόνο του δεκαπεντάχρονου παιδιού Κορκονέα.

Και επειδή, φαίνεται, κάποιοι ανησύχησαν ότι αυτή είναι πολύ αποφασισμένη για να καταφέρνει δεκαεξίμισι χρόνια μετά να επανέρχονται τα ισόβια στον Κορκονέα και μπορεί να είναι και αποφασισμένη για άλλα πράγματα, κάτσε να βάλουμε τους δικαστές και τους εισαγγελείς να διαμαρτυρηθούν.

Έχετε εργαλειοποιήσει παντελώς και την Ένωση Δικαστών και Εισαγγελέων, που με ανεπίτρεπτο τρόπο δέχτηκε αυτή σας την πρόταση, και τις ηγεσίες της δικαιοσύνης με δελτία τύπου και αποκορύφωμα το δελτίο τύπου της κυρίας Κλάπα. Το τελευταίο της, το κύκνειο δελτίο τύπου της ήταν «Γιατί δεν διώκεται πειθαρχικά η Κωνσταντοπούλου;». Τα έχετε δει αυτά; Τα έχουμε δει ποτέ, κύριε Μάντζο, που είμαστε δικηγόροι; Έχουμε δει τόσα δελτία τύπου δικαστών για δικηγόρο; Ε, τα είδαμε στη δική μου περίπτωση, επειδή η δικηγόρος είναι πολιτική Αρχηγός και ενοχλεί την Κυβέρνηση. Το τελευταίο τέτοιο δελτίο τύπου του Ελεγκτικού Συνεδρίου προχθές στις 21 Ιουλίου.

Θα κάνω μια ειδική ομιλία για το πόσα δελτία τύπου κατά παραγγελία σας έχουν βγάλει δικαστές τους οποίους προαγάγατε; Γιατί, νομίζω ότι και τον κ. Πέππα που έβγαλε προχθές δελτίο τύπου, τον προαγάγατε και τον κ. Λυμπερόπουλο που έβγαλε, επίσης προχθές, δελτίο τύπου τον προαγάγατε. Έτσι δεν είναι; Είναι και κανένας άλλος;

Και βέβαια, όποιον δικαστή είναι επικίνδυνος, γιατί δεν είναι του χεριού σας… Εγώ αυτό καταλαβαίνω, δεν τον ξέρω προσωπικά τον κ. Βενιζελέα, ξέρω, όμως, ότι τον εμπιστεύθηκαν οι συνάδελφοί του με πολύ μεγάλη πλειοψηφία και ξέρω ότι πήρε θέση υπέρ των πολιτών και κατά των funds στην ντροπιαστική εκείνη απόφαση που δέχθηκε η Ολομέλεια του Αρείου Πάγου να βγάλει απόφαση οκτώ μέρες μετά το ακροατήριο, με πρωτοφανή ταχύτητα γιατί το ζητούσαν τα funds και η Κυβέρνησή σας. Ξέρετε ότι ήταν Φλεβάρης του 2023. Τότε με αυτά καταπιανόσασταν. Αντί να καταπιάνεστε με τον σιδηρόδρομο που έμπαινε ο κόσμος απροστάτευτος, καταπιανόσασταν με το πώς θα βγάλει ο Άρειος Πάγος την κατά τις βουλές και επιθυμίες σας απόφαση για τα funds. Και έβγαλε πράγματι.

Και ο δικαστής, ο κ. Βενιζελέας που ήταν, όπως έχουμε πληροφορηθεί και νομίζω, ο εισηγητής εκ μέρους της Μειοψηφίας, τιμωρήθηκε με καθ’ έξιν και κατά συρροή και κατά σύστημα και κατ’ εξακολούθηση παράλειψη σε προαγωγή. Βεβαίως εύσημο είναι για έναν δικαστή το να μην τον προτιμάνε με αυτόν τον τρόπο και εύσημο είναι και υπέρ εκείνων των δικαστών οι οποίοι έχουν ανεπίληπτη πορεία και δεν τους επιλέξατε ως βολικούς και του χεριού σας.

Αυτά που έχουμε δει επί περιόδου Κλάπα και Αδειλίνη είναι τερατώδη και περιμένω τώρα τι θα δούμε. Και είναι προς τιμήν εκείνων των δικαστών και εισαγγελέων που κρατάνε την αξιοπρέπειά τους και την ανεξαρτησία τους.

Εμείς, φυσικά, καταψηφίζουμε το νομοσχέδιό σας. Φυσικά, αντιτιθέμεθα στους πλειστηριασμούς και στις εξώσεις και δεν το κάνουμε πρώτη φορά σήμερα. Φυσικά στις 22 Ιουλίου –και όχι στις 23, όπως είπα στον κ. Κουτσούμπα- του 2015 αντίστοιχο νομοσχέδιο για δεύτερα προαπαιτούμενα έφερε η Κυβέρνηση ΣΥΡΙΖΑ, όπου ο Υπουργός Δικαιοσύνης Παρασκευόπουλος υπέγραψε τον ίδιο νόμο τον οποίο κατέκρινε όταν τον ίδιο νόμο είχε φέρει ο Αθανασίου, ο δικός σας τώρα Βουλευτής, τότε κραταιότατος Υπουργός Δικαιοσύνης και πρώην Πρόεδρος της Ένωσης Δικαστών και Εισαγγελέων.

Γιατί έτσι βλέπουμε τις διαδρομές από τους δικαστές που γίνονται Βουλευτές και Υπουργοί, από τους δημοσιογράφους που γίνονται Βουλευτές και Υπουργοί και από τους πάσης φύσεως καθηγητάδες που γίνονται Βουλευτές και Υπουργοί και ξεχνούν τι δίδασκαν ή αλλάζουν αυτά που δίδασκαν, με κορυφαία περίπτωση, βέβαια, έναν άλλον Πρόεδρο Δημοκρατίας τον Παυλόπουλο. Γιατί εγώ πάντοτε ασκούσα κριτική στους Προέδρους Δημοκρατίας κι έχω ασκήσει τη δριμύτερη κριτική και στον Παυλόπουλο και στη Σακελλαροπούλου και στον Τασούλα και είναι τρομακτικό ότι αυτό που σκαρφιστήκατε είναι να με λογοκρίνετε για την κριτική στον Τασούλα και τρομακτικό ότι ο δικός σας Βουλευτής εθίγη που κρίναμε τον Τασούλα.

Είναι, λοιπόν, δεδομένο ότι όλοι αυτοί που μέσα από τη διαδρομή τελικά καταλήγουν σε θέσεις εξουσίας είτε να εξαργυρώνουν αυτά που λέγανε ή αποφασίζανε, είτε να τα γυρίζουν είτε να τα αναπλαισιώνουν, τελικώς δείχνουν στους πολίτες ότι ο δρόμος δεν είναι ο δρόμος που έχετε ακολουθήσει, δεν είναι της ευκολίας, της χλιδής, του βολέματος, της καρέκλας, δεν είναι ο δρόμος της παράστασης αντίρρησης στο σύστημα, το οποίο, όμως, το υποστυλώνουμε κάθε φορά που πάει να πέσει. Ο δρόμος είναι ο δύσκολος, της αντίστασης, της ανυπακοής. Πώς το ξεχάσαμε και αυτό; Και τι θα έλεγε άραγε ο Λαμπρούλης στον Γρηγόρη Λαμπράκη; Τι θα του έλεγε; «Δεν είναι σωστό. Απαγορεύεται!».

Να με συγχωρήσετε που δεν θα σας ακούσω, είδα ότι ήρθατε, κύριε Καιρίδη, φουριόζος, αλλά θα πάω τώρα να κάνω αυτό που θεωρώ δικό μου καθήκον και είμαι βέβαιη ότι κάποια στιγμή και αυτή εδώ η Βουλή θα είναι σε θέση να εκπληρώνει το κοινωνικό, πολιτικό και ιστορικό της καθήκον.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα μπορούσα να έχω τον λόγο, κυρία Πρόεδρε;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, έχετε τον λόγο, κύριε Υπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Παίρνω τον λόγο για να καταθέσω τέσσερις νομοτεχνικές βελτιώσεις που είναι υπογεγραμμένες από τον Υπουργό, στα άρθρα 26, 88 και 89 του σχεδίου νόμου και στο άρθρο 2 της τροπολογίας.

Θα τις καταθέσω, κυρία Πρόεδρε, στα Πρακτικά για να διανεμηθούν στους συναδέλφους.

(Στο σημείο αυτό ο Υφυπουργός Δικαιοσύνης κ. Ιωάννης Μπούγας καταθέτει για τα Πρακτικά τις προαναφερθείς νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ.

Τον λόγο έχει τώρα ο Κοινοβουλευτικός Εκπρόσωπος από την Ελληνική Λύση κ. Κωνσταντίνος Χήτας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

**ΚΩΝΣΤΑΝΤΙΝΟΣ ΧΗΤΑΣ:** Κυρία και κύριε Πρόεδρε, μιας και είστε δύο για την αλλαγή, ξεκινώντας και πριν μπω στα του νομοσχεδίου, θέλουμε και εμείς ως Ελληνική Λύση να πούμε ότι τα κορίτσια μας μας έκαναν πολύ υπερήφανους σήμερα και αναφέρομαι στις αθλήτριες της Εθνικής Ομάδας Πόλο που έφτασαν στην κορυφή του κόσμου -είναι πάρα πολύ μεγάλη η επιτυχία αυτή-, κερδίζοντας στον τελικό την Ουγγαρία με 12-9. Είναι η δεύτερη φορά που η ομάδα αυτή φτάνει στην κορυφή του κόσμου. Το είχε καταφέρει και πριν δεκατέσσερα χρόνια. Το κατάφερε και σήμερα. Νομίζω ότι τέτοιου είδους επιτυχίες μάς κάνουν υπερήφανους και φουσκώνουμε από περηφάνια.

Αυτές οι Ελληνίδες σήκωσαν την Ελλάδα σήμερα στις πλάτες τους μέσα από το νερό και αυτό είναι χαρακτηριστικό, την ώρα που η ηγεσία του τόπου βουλιάζει την πατρίδα μας κάθε μέρα όλο και περισσότερο. Μπράβο στα κορίτσια μας! Μας κάνατε πάρα πολύ χαρούμενους.

Κάποια στιγμή, κύριε Μπούγα, προβληματιστήκαμε για το τι στάση θα κρατήσουμε στο νομοσχέδιο αυτό, όταν το πήραμε στα χέρια μας. Το επεξεργαστήκαμε, πήγαμε στις επιτροπές, ξεκίνησαν οι επιτροπές. Καμιά φορά όμως όσο καλή διάθεση και να έχεις να ψηφίσεις κάτι σωστό ή οτιδήποτε άλλο, όταν βλέπεις χονδροειδώς, δηλαδή χοντροκομμένα, ποιοι είναι οι τίτλοι του νομοσχεδίου σήμερα…

Θα κάνω τρεις, τέσσερις αναφορές για να καταλάβει ο κόσμος που μας παρακολουθεί τι θα ψηφίσετε σήμερα εσείς, τι περιλαμβάνει το νομοσχέδιο αυτό. Περιλαμβάνει διευκόλυνση στην έκδοση διαταγών πληρωμής και διαταγών απόδοσης μισθίου. Πώς μπορούμε να το ψηφίσουμε εμείς αυτό; Περιλαμβάνει διατάξεις για fast track πλειστηριασμούς για τράπεζες και funds. Πώς θα το ψηφίσουμε αυτό; Εντάξει, δεν το ψηφίζει και ο ΣΥΡΙΖΑ απ’ ό,τι κατάλαβα, αλλά τώρα έβλεπα στο κινητό μου ότι όλοι αυτοί οι ηλεκτρονικοί πλειστηριασμοί νομοθετήθηκαν το 2015, εφαρμόστηκαν το 2016, 2017 από εσάς. Δηλαδή να σκούζετε, να φωνάζετε εσείς για ηλεκτρονικούς πλειστηριασμούς, όταν τους έχετε νομοθετήσει εσείς τους ηλεκτρονικούς πλειστηριασμούς, αυτό πάει πολύ. Θα μου πείτε από την άλλη ότι αυτό πληρώνεται κιόλας και γι’ αυτό έχετε αυτήν τη συρρίκνωση. Ο κόσμος το έχει καταλάβει. Κάπου όμως έλεος!

Τι άλλο περιλαμβάνει; Κατασχέσεις, πλειστηριασμούς, εκτελέσεις, εξώσεις. Αυτά, κύριε Μπούγα, περιλαμβάνει το νομοσχέδιο αυτό, μεταξύ άλλων φυσικά. Πώς θα μπορούσαμε να τα ψηφίσουμε;

Για την αποπομπή Βενιζελέα που καταψήφισε τα funds -αναφέρθηκε ο Πρόεδρός μας, αναφέρθηκε ο Βασίλης ο Γραμμένος- τι να πω; Τα προφανή είναι αυτά και τα αυτονόητα.

Κύριε Υφυπουργέ της Δικαιοσύνης, το νομοσχέδιο αυτό περιλαμβάνει πολλά για τα funds, για τις τράπεζες. Αυτή η πονεμένη συζήτηση για τα σπίτια των Ελλήνων, για την οποία καμιά φορά κατηγορείτε την Αντιπολίτευση και λέτε ότι βρίσκουμε έναν τρόπο να λαϊκίσουμε, δεν είναι καθόλου λαϊκισμός, είναι μια σκληρή πραγματικότητα που καλούνται πάρα πολλές χιλιάδες Ελλήνων να αντιμετωπίσουν καθημερινά. Και μάλιστα αύριο θα έρθει και μια τροπολογία -θα τα πούμε και αύριο- στο αυριανό νομοσχέδιο -μας έχετε «τεντώσει» με λίγα λόγια, κάθε μέρα είμαστε στη Βουλή δώδεκα ώρες, δεν πειράζει, χαλάλι, αυτή είναι η δουλειά του Βουλευτή και εμείς είμαστε εδώ συνεχώς- θα φέρει ο κ. Πιερρακάκης την τροπολογία για το «νταβατζηλίκι» των τραπεζών και τα όσα χρεώνουν. Τη φέρνετε ως μια σωτήρια παρέμβαση και έκανε και δηλώσεις ο Πρωθυπουργός ότι «όπου βλέπουμε ότι δεν εφαρμόζεται ο νόμος, όπου κάνουν μπαγαποντιές, εμείς ερχόμαστε» κ.λπ.

Ξέρετε ποιο είναι το μεγαλύτερο σκάνδαλο στην Ελλάδα, κύριε Μπούγα; Το ότι οι τράπεζες είναι νταβατζήδες το ξέρουμε, το ότι οι τράπεζες ρουφάνε το μεδούλι των Ελλήνων το ξέρουμε, το ότι οι τέσσερις συστημικές τράπεζες -δεν σας λέω για όλες τις τράπεζες που υπάρχουν, για τις τέσσερις θα σας πω, μονάχα αυτό- και ληστεύουν τους Έλληνες και τις μικρές επιχειρήσεις και σε συνεργασία πάντα με τα funds και με τις εισπρακτικές εταιρείες σού παίρνουν το σπίτι, σου πλειστηριάζουν το σπίτι με ηλεκτρονικές μεθόδους κλπ. το ξέρουμε. Αυτές οι τέσσερις συστημικές τράπεζες μόνο -ακούστε λίγο το νούμερο- είχαν έσοδα 8,5 δισεκατομμύρια από προμήθειες, κύριε Υφυπουργέ. Είχαν 1,9 δισεκατομμύρια από τις προμήθειες μόνο, αφορολόγητα κέρδη 4,3 δισεκατομμύρια. Οι τράπεζες! Έλεος με τις τράπεζες! Μιλάμε για χορό δισεκατομμυρίων. Και μην ξεχνάμε τον αναβαλλόμενο φόρο, αυτό που λέμε, ότι, κύριε Υφυπουργέ, θα παραμένουν αφορολόγητα όλα αυτά έως ότου σωρευτικά υπερβούν τα 60 δισεκατομμύρια. Ζήσε, Μάη μου, να φας τριφύλλι! Αυτό νομοθετήθηκε επί Νέας Δημοκρατίας το 2014.

Μην τα ξεχνάμε αυτά. Δεν γνωριστήκαμε σήμερα σε αυτήν τη χώρα ούτε σε αυτήν την Αίθουσα. Όλοι κουβαλάτε ένα πολύ αμαρτωλό παρελθόν. Ιδίως όσοι έχετε κυβερνήσει τον τόπο αυτό. Και δήθεν τώρα νοιάζεστε να λύσετε προβλήματα που εσείς δημιουργήσατε. Το ότι η χώρα κατέρρευσε και χρεοκόπησε -το έχουμε ξαναπεί πολλές φορές- δεν ήταν μια ατυχής στιγμή, δεν έγινε από μόνο του αυτό, κάποιοι την οδήγησαν εκεί και αυτοί οι «κάποιοι» έχουν ονοματεπώνυμο, είναι κόμματα τα οποία κυβέρνησαν τη χώρα. Είστε εσείς, το ΠΑΣΟΚ, το ΠΑΣΟΚ, εσείς και έχουμε και μια πινελιά εδώ, τον ΣΥΡΙΖΑ, όσο πρόλαβαν. Εκεί ξεκίνησε αυτό το μαρτύριο.

Εσείς όμως συνεχίζετε τώρα να κοροϊδεύετε τους Έλληνες. Θα έρθει αύριο ο κ. Πιερρακάκης και θα μας πει: «Εγώ κάνω παρέμβαση και σταματάω τις χρεώσεις των τραπεζών. Είδατε τι καλή κυβέρνηση που είμαστε;». Κοροϊδεύετε τον κόσμο με αυτά που κάνετε.

Η παρέμβαση του Πιερρακάκη αύριο, κύριε Υπουργέ, ξέρετε πόσο κοστίζει στις τράπεζες; Καταξοδεύτηκαν! Πώς τις πετσοκόψατε έτσι τις τράπεζες πραγματικά, με τι θράσος και θάρρος! Μπράβο σας! Θα χάσουν 40 εκατομμύρια όταν εισπράττουν ετησίως 2,2 δισεκατομμύρια και αισχροκερδούν παντού. Αυτά είναι τα λεφτά που θα πάρετε αύριο από τις χρεώσεις, 40 εκατομμύρια, όταν εισπράττουν από αυτές 2,2 δισεκατομμύρια. Δεν σας πάει το πονόψυχο, να ξέρετε. Ευτυχώς οι Έλληνες πλέον καταλαβαίνουν. Συνεχίζετε να κοροϊδεύετε τους πολίτες ότι δήθεν τους προστατεύετε με την τροπολογία που θα φέρετε αύριο ή με οποιαδήποτε άλλη παρέμβαση μπορεί να φέρετε.

Κύριε Μπούγα, κύριε Υφυπουργέ της Δικαιοσύνης, που νομοθετείτε και για τα funds σήμερα και όλα αυτά, ξέρετε από τα μπινελίκια του Σταϊκούρα -θυμάστε πριν τρία χρόνια που έλεγε «έπεσαν μπινελίκια»- δεν τρόμαξε κανείς τους τραπεζίτες, πιστέψτε με. Μέχρι την αυριανή τροπολογία είναι ένα τσιγάρο δρόμος. Δεν άλλαξε τίποτα, κύριε Υπουργέ, τίποτα απολύτως. Δεν μπορεί να αλλάξει τίποτα με το καθεστώς αυτό.

Πώς μπορεί ένα κόμμα που κυβερνάει να επιβληθεί στις τράπεζες όταν χάρη σε αυτές ζει το κόμμα αυτό. Όταν το κόμμα αυτό χρωστάει 500 εκατομμύρια στις τράπεζες, πώς μπορεί να χτυπήσει το χέρι στο τραπέζι και να τους πει: Ως εδώ και μη παρέκει. Για να το πούμε, ρε παιδιά, λίγο αλλιώς το πράγμα γιατί έχω και μια κοινωνία κάτω η οποία βογκάει; Μα το κόμμα σας είναι υποχείριο των τραπεζών. Μισό δισεκατομμύριο. Άλλο μισό δισεκατομμύριο εδώ, το αόρατο ΠΑΣΟΚ -πού πήγε το ΠΑΣΟΚ;-, με τέσσερα, πέντε ΑΦΜ. Και εσείς θα σώσετε τη χώρα και τους πολίτες, που χρωστάτε 1 δισεκατομμύριο μαζί, με τέσσερα, πέντε ΑΦΜ; Καλά τώρα, είμαστε σοβαροί; Εσείς θα μας σώσετε; Έλα, Παναγιά μου! Εντάξει, μπορεί να έχετε και δίκιο. Αυτό θα κάνει αύριο ο κ. Πιερρακάκης. Θα τα πούμε και αύριο.

Κύριε Μπούγα, ήσασταν και χθες εδώ. Πιο συχνά βλεπόμαστε μεταξύ μας παρά με τις οικογένειές μας τις τελευταίες μέρες. Μην γελάτε. Σας άρεσε η εικόνα η χθεσινή; Δεν είναι ντροπιαστικό; Μόνοι σας, ολομόναχοι να ψηφίζετε το «πλυντήριο» του Καραμανλή; Δεν είναι κατάντια αυτό; Ξέρετε ποιο είναι το πιο ενοχλητικό; Ποιο είναι το συμπέρασμα από το χθεσινό «ξέπλυμα» του Καραμανλή; Ξέρετε τι μας είπατε χθες και αυτό είναι το μεγάλο πρόβλημα; «Δεν χρειάζεται να έχεις δίκιο. Απλά να είμαστε οι περισσότεροι». Αν είστε οι περισσότεροι, και άδικο να έχετε, θα κάνετε αυτό που θέλετε εσείς. Και αυτό είναι το χειρότερο σε μια δημοκρατία. Τον βγάλατε λάδι μόνοι σας και δεν είχατε μόνο ολόκληρη την Αντιπολίτευση απέναντί σας, είχατε όλη την ελληνική κοινωνία. Απέναντί σας εχθές ήταν όλη η ελληνική κοινωνία και όχι μόνο όλη η Αντιπολίτευση.

Ξέρετε τι άλλο, κύριε Μπούγα, απέδειξε η χθεσινή ψηφοφορία για την υπόθεση Τεμπών - Καραμανλή; Κάτι που εμείς το βρίσκουμε πολύ απίστευτο και πολύ τρομακτικό: τη συνεργασία της Νέας Δημοκρατίας για να συγκεντρώσει τις ψήφους αυτές εχθές, που ψηφίσατε μόνοι σας, μόνοι σας κάνατε το πάρτι, αυτοπροσκληθήκατε, μόνοι σας ήρθατε, μόνοι σας φάγατε και ήπιατε, μόνοι σας φύγατε. Δεν υπήρχε άλλος. Αυτό είναι κατάντια και οφείλεται σε εσάς αυτό.

Αυτό λοιπόν που είναι τρομακτικό είναι η συνεργασία της Νέας Δημοκρατίας με ποιους; Όπως αποδείχτηκε και σήμερα και από τα βίντεο που είχαμε δει, με τον τραμπούκο Αυγενάκη –μάλλον είναι ανεξάρτητος, δεν ξέρω-, δηλαδή χρειαστήκατε την ψήφο του, και από ανεξάρτητους Βουλευτές, κύριε Μπούγα, οι οποίοι μπήκαν με περικεφαλαίες εδώ μέσα, αλλά βρίσκονται σε αγαστή συνεργασία με την Κυβέρνηση το τελευταίο εξάμηνο κι έχουν γίνει τα στηρίγματά σας κανονικότατα και ψηφίζουν ό,τι θέλει η Νέα Δημοκρατία.

Και στην υπόθεση των Τεμπών η Νέα Δημοκρατία ήθελε το μπάζωμά της στο έγκλημα που έκανε και το πέτυχε με τον Αυγενάκη και με τους δήθεν εκεί πίσω ανεξάρτητους. Ο άλλος έφυγε από εκεί πίσω που υμνούσε τον Μητσοτάκη χθες. Τι ζούμε, Θεέ μου; Αυτά όμως πρέπει να τα βλέπουν οι Έλληνες πολίτες. Αυτά πρέπει να τα βλέπουν οι Έλληνες πολίτες γιατί ψηφίζουν, να γνωρίζουν πολύ καλά τι ψηφίζουν.

Δηλαδή για τον Καραμανλή εχθές που ήταν ο αρμόδιος Υπουργός, που γνώριζε την κατάσταση στους σιδηροδρόμους, που είχε λάβει γραπτές καταγγελίες από τους εργαζόμενους και τους ιθύνοντες και όλους αυτούς, τι του είπατε χθες; Πας για παράβαση καθήκοντος για τα οικονομικά του ΟΣΕ. Αυτό του είπατε χθες. Πλημμέλημα, παράβαση καθήκοντος για τα οικονομικά του ΟΣΕ. Για τους 57 νεκρούς τίποτε. Αλλά το άλλο το είπατε. Αυτό ήταν το χθεσινό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ίδιο πάτε να κάνετε και με τον ΟΠΕΚΕΠΕ. Θα τα πούμε την άλλη εβδομάδα, δεν θα μακρολογήσω τώρα, γιατί έχουμε την άλλη εβδομάδα και την εξεταστική της Νέας Δημοκρατίας, έχουμε τις προανακριτικές του ΠΑΣΟΚ και του ΣΥΡΙΖΑ, εδώ θα είμαστε να τα πούμε, αλλά το ίδιο πάτε να κάνετε κι εκεί, να τους βγάλετε όλους λάδι, ζητώντας εξεταστική. Δηλαδή τι; Κάτι το οποίο δεν πιστεύετε ούτε εσείς οι ίδιοι.

Ένα πράγμα θα πω μόνο για την ημέρα της Τετάρτης που θα συζητηθούν οι προανακριτικές του ΠΑΣΟΚ και του ΣΥΡΙΖΑ. Εμείς δεν έχουμε τον απαραίτητο αριθμό Βουλευτών για να καταθέσουμε προανακριτική, για να είχαμε καταθέσει εν πάση περιπτώσει.

Από τη στιγμή που θα απορριφθούν από τη Νέα Δημοκρατία οι δύο προτάσεις προανακριτικής, σύμφωνα με το άρθρο 155 παράγραφος 10 του Κανονισμού της Βουλής, αλλά και το άρθρο 5 παράγραφος 7 του ν.3126 του 2003, εάν η Ολομέλεια της Βουλής, κυρίες και κύριοι, απορρίψει την πρόταση για την άσκηση ποινικής δίωξης, νέα πρόταση που στηρίζεται στα ίδια πραγματικά περιστατικά είναι απαράδεκτη. Τι σημαίνει αυτό; Δηλαδή μετά τη βέβαιη απόρριψη των αιτημάτων του ΠΑΣΟΚ και του ΣΥΡΙΖΑ για προανακριτική επιτροπή, δεν θα μπορεί να κατατεθεί νέα πρόταση για τα ίδια αδικήματα. Έτσι θα έχει κουμπώσει, θα έχει κλείσει το θέμα και δεν κουνιέται τίποτα. Και εδώ έχουμε κουκούλωμα και πάμε σε μια εξεταστική που θα μιλάμε για τα προηγούμενα 25 χρόνια, που μέχρι το 2019 έχουν διαγραφεί όλα τα αδικήματα, που από τον Ιούλιο του 2019 ως τον Δεκέμβριο του 2019 αναθεωρήθηκε το Σύνταγμα και πάλι θα παραγραφούν τον Οκτώβριο και πάει η ζωή λέγοντας και συνεχίζουμε και όλα καλά και όλα ωραία.

Όμως έρχεται και άλλη δικογραφία. Δεν θα γλιτώσετε έτσι εύκολα. Και μαθαίνουμε ότι η δεύτερη δικογραφία είναι και πιο ογκώδης και πιο καυτερή σαν πιπεριά που καίει. Έτσι μαθαίνουμε για τη δεύτερη δικογραφία που έρχεται. Το σκάνδαλο του ΟΠΕΚΕΠΕ να ξέρετε έχει ουρά και η ουρά είναι συγκεκριμένη, έχει την περίοδο 2022-2023.

Θα πρέπει επιτέλους η Κυβέρνηση της Νέας Δημοκρατίας να σταματήσει το παραμύθι ότι δεν ξέρει ποιοι πήραν τα κλεμμένα και ότι τότε κρατούσαμε χειρόγραφα αρχεία και ότι δεν υπήρχαν ηλεκτρονικά αρχεία και ότι πλέον δεν φαίνονται τα ονόματα και οι πληρωμές, αν μπεις στο site, λέει πληρωμή ανώνυμη.

Εμείς λοιπόν προτείνουμε τη λύση να ζητήσει η Κυβέρνηση της Νέας Δημοκρατίας από την Τράπεζα Πειραιώς όλες τις πληρωμές του 2022 και του 2023 από τα αρχεία που έστειλε ο ΟΠΕΚΕΠΕ από το 2019 ως το 2024 και τα εξτρέ των πληρωμών. Ζητήστε τα από την τράπεζα. Από αυτήν την κίνηση θα βρούμε και τους κλέφτες, αλλά και την εγκληματική οργάνωση. Μπορείτε να το κάνετε; Ή μάλλον το ερώτημα είναι άλλο, γιατί ότι μπορείτε μπορείτε. Θέλετε να το κάνετε; Δεν νομίζω.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Επόμενος ομιλητής είναι ο κ. Δημήτριος Κούβελας, Βουλευτής της Νέας Δημοκρατίας. Θα ακολουθήσουν η κ. Πέρκα, ο κ. Χαλκιάς, ο κ. Καιρίδης και ο κ. Κατσιβαρδάς.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, σήμερα συμπληρώνονται επτά χρόνια από την ανείπωτη εκείνη καταστροφή στο Μάτι, όπου 104 συνάνθρωποί μας χάθηκαν με φρικτό τρόπο μέσα σε λίγες ώρες. Μια τραγωδία που αποκάλυψε με τον πιο σκληρό τρόπο τα όρια, τα λάθη, τις ανεπάρκειες του κρατικού μηχανισμού της εποχής εκείνης.

Το «Ποτέ ξανά» ας είναι πυξίδα για τη σημερινή πολιτεία που μαθαίνει, που έχει αλλάξει, που ενισχύει σταθερά τους θεσμούς πρόληψης, συντονισμού και διαχείρισης κρίσεων. Η λειτουργία του 112 από το φθινόπωρο του 2019 είναι ένα χαρακτηριστικό παράδειγμα που σώζει ζωές. Η συλλογική μνήμη δεν υπηρετείται προφανώς από τυπικές αναφορές, αλλά με διαρκή πολιτική εγρήγορση, θεσμική θωράκιση και βαθύ αίσθημα ευθύνης απέναντι στους συμπολίτες μας.

Η ανθρώπινη ζωή δεν μπορεί και δεν πρέπει να τίθεται σε κίνδυνο από παραλείψεις του βαθέος κράτους, από ανεπαρκείς δημόσιους λειτουργούς ή από ανεύθυνες πολιτικές ηγεσίες. Δεν ξεχνάμε. Δεν επιτρέπουμε την αδράνεια. Δεν ανεχόμαστε την επανάληψη τέτοιων τραγωδιών.

Η συζήτηση επί του σχεδίου νόμου του Υπουργείου Δικαιοσύνης για την τροποποίηση του Κώδικα Πολιτικής Δικονομίας αποτελεί μιας πρώτης τάξεως ευκαιρία να αναμορφώσουμε το μέλλον της απονομής της δικαιοσύνης στη χώρα μας.

Ως μάχιμος δικηγόρος και μέλος της νομικής κοινότητας της Θεσσαλονίκης, σας μεταφέρω, κύριε Υπουργέ, κυρίες και κύριοι Βουλευτές, τις προσδοκίες, αλλά κυρίως τις ανάγκες τόσο των πολιτών προπάντων όσο και των δικηγόρων για μια Δικαιοσύνη πιο γρήγορη, πιο δίκαιη, πιο αξιόπιστη, πιο ποιοτική.

Το παρόν σχέδιο νόμου αποτελεί έναν εκτεταμένο ανασχεδιασμό του Κώδικα Πολιτικής Δικονομίας με στόχο την επιτάχυνση απονομής της δικαιοσύνης, την αναπροσαρμογή και προσαρμογή της στις σύγχρονες τεχνολογικές απαιτήσεις, τη μείωση του κόστους για τους διαδίκους και τελικά την αποσυμφόρηση των δικαστηρίων.

Αξιοσημείωτος είναι ο ηλεκτρονικός φάκελος της δικογραφίας, ο οποίος εισάγεται πλέον και θεσμοθετείται, που θα περιλαμβάνει κάθε στοιχείο της δικογραφίας από τα αρχικά δικόγραφα μέχρι το αποδεικτικό υλικό, ακόμη και τη σχετική νομολογία, και εντάσσεται πλέον στο ολοκληρωμένο πληροφοριακό σύστημα διαχείρισης και παρακολούθησης των υποθέσεων. Ήδη λειτουργούν ψηφιακές υπηρεσίες, όπως η ηλεκτρονική κατάθεση δικογράφων, η εξ αποστάσεως διεξαγωγή δικών και η πρόσβαση στα ηλεκτρονικά πινάκια που εξυπηρετούν και διευκολύνουν σημαντικά κάθε συνάδελφο στην καθημερινότητά του. Η μεταρρύθμιση αυτή δεν είναι απλώς τεχνοκρατική, αλλά ενισχύει εμπράκτως το συνταγματικό δικαίωμα της έννομης προστασίας κάθε πολίτη.

Παράλληλα, σημαντική είναι και η ρύθμιση για την έκδοση διαταγής πληρωμής και διαταγής απόδοσης του μισθίου από δικηγόρο. Η δυνατότητα αυτή που έρχεται να συμπληρώσει τη μεταφορά δικαστηριακής ύλης σε δικηγόρους αποφορτίζει τα δικαστήρια από σημαντικό όγκο υποθέσεων, χωρίς όμως -είναι σημαντικό αυτό- να περιορίζει στο ελάχιστο δικαιώματα των πολιτών. Ήδη έχουν αφαιρεθεί περίπου 25.000 υποθέσεις από τα δικαστήρια μέχρι τα τέλη της περασμένης χρονιάς, του 2024.

Ο θεσμικός ρόλος του δικηγόρου παράλληλα ενισχύεται, αναγνωρίζεται και αξιοποιείται. Και βέβαια η ευθύνη των δικηγόρων για τις πράξεις αυτές θα περιορίζεται από δόλο και βαριά αμέλεια, όταν διαπράττονται, κάτι το οποίο αποτελούσε πάγιο αίτημα του δικηγορικού κόσμου και προβλέπεται όπως ζητήθηκε.

Επίσης, περιλαμβάνονται ρυθμίσεις για τη μείωση του υπερβολικού φόρτου των δικαστών. Θεσπίζονται ανώτατα όρια στη χρέωση των υποθέσεων. 150 υποθέσεις στον πρώτο βαθμό ετησίως και 70 στον δεύτερο βαθμό.

Σημαντικές διατάξεις είναι η κατάργηση της δυνατότητας να ορίζει μονομερώς το νομικό πρόσωπο την έδρα του ως τόπο εκδίκασης της διαφοράς. Καταργείται έτσι ένα άδικο πλεονέκτημα σε βάρος του πιο αδύναμου διαδίκου, συνήθως οφειλέτη.

Επίσης η προθεσμία για την κατάθεση αίτησης αναστολής πλειστηριασμού αυξάνεται από τις πέντε στις δεκαπέντε μέρες. Αναρωτιέται στ’ αλήθεια κανείς -και το επισήμανε προηγουμένως ο αρμόδιος Υπουργός- ούτε αυτές οι ρυθμίσεις δεν καταλαβαίνετε πως είναι υπέρ των πιο ευάλωτων διαδίκων, συνήθως οφειλετών;

Ιδιαίτερη σημασία έχει από την άλλη η πρόβλεψη για εκδίκαση αγωγών και μηνύσεων εντός οκτώ μηνών. Από τον Ιανουάριο του 2026 θα ξεκινήσει το χρονόμετρο στη νέα αυτή βάση. Αν εφαρμοστεί πλήρως, θα πρόκειται για επανάσταση στη δικαιοσύνη της χώρας μας και ευθυγράμμιση με τον μέσο ευρωπαϊκό χρόνο απονομής, αρκεί να υπάρξει στελέχωση, επιμόρφωση και η απαραίτητη υποδομή. Ρόλος μας είναι να εξασφαλίσουμε αυτές τις προϋποθέσεις, κύριε Υπουργέ.

Είμαι βέβαιος ότι γνωρίζετε ως συνάδελφος ότι οι δικηγόροι ζητούμε λιγότερες τυπικότητες, λιγότερη γραφειοκρατία, λιγότερες αδικαιολόγητες καθυστερήσεις. Από την άλλη ζητούμε περισσότερη εμπιστοσύνη στον νομικό κόσμο, αξιοποίηση της τεχνολογίας στο μάξιμουμ και περισσότερη ευελιξία στις διαδικασίες.

Είναι προς τη σωστή κατεύθυνση το νομοσχέδιο, είναι προς αυτή την κατεύθυνση. Μπορεί να υπάρχουν προβληματισμοί, μπορεί να υπάρχουν σημεία που χρήζουν επανελέγχου και ενδεχομένως βελτίωσης. Αυτό θα φανεί στην πράξη και όπως έχει αποδείξει η ηγεσία του Υπουργείου ακούει, είναι πάντοτε ανοιχτή σε προτάσεις και παρακολουθεί στ’ αλήθεια την εφαρμογή των νομοθετημάτων και των μεταρρυθμίσεων.

Οι κώδικες πολιτικής και ποινικής δικαιοσύνης δεν είναι απλά τεχνικά νομοθετήματα, αλλά είναι η βάση της καθημερινής δικηγορικής και δικαστηριακής πρακτικής. Κάθε άρθρο της δικονομίας έχει αντίκτυπο στην καθημερινή ζωή, στην αποτελεσματικότητα της πολιτείας και στην εμπιστοσύνη του πολίτη απέναντι στους θεσμούς.

Κλείνοντας, κύριε Πρόεδρε, θα επιβεβαιώσω την εκτίμησή μου ότι το νομοσχέδιο αυτό είναι ένα άλμα για τον εξορθολογισμό της δικαστηριακής ύλης και τη λειτουργική αποφόρτιση των δικαστηρίων, θυμίζοντας τα λόγια του Ναπολέοντα, ο οποίος χαρακτηριστικά έλεγε ότι η δικαιοσύνη καθυστερημένη είναι άρνηση δικαιοσύνης.

Αυτή η μεταρρύθμιση συμβάλλει στο να αποδίδεται η δικαιοσύνη πιο έγκαιρα, πιο ουσιαστικά, πάντα ισότιμα, καθώς η πολιτεία οφείλει να διασφαλίζει ότι η δικαιοσύνη είναι και προσιτή στους πολίτες.

Σας καλώ να χειροκροτήσουμε τα κορίτσια της Εθνικής Ομάδας Πόλο, που αναδείχθηκαν παγκόσμιες πρωταθλήτριες πριν από λίγο και να υπερψηφίσουμε το υπό συζήτηση σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κούβελα.

Καλείται στο Βήμα η κ. Θεοπίστη Πέρκα, Κοινοβουλευτική Εκπρόσωπος της Νέας Αριστεράς.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα ξεκινήσω με ένα θέμα που πραγματικά έχει να κάνει με την επικαιρότητα. Σήμερα από το πρωί έχει ξεκινήσει μια αήθης επίθεση στην Αριστερά και σε όσους αντιδρούν στη γενοκτονία που συντελείται στη Γάζα, τα παπαγαλάκια των ΜΜΕ, γενικώς. Για όλα αυτά βέβαια έδωσε αφορμή η δήλωση του κ. Μαρινάκη, που απαντούσε στις αντιδράσεις των κατοίκων της Σύρου προς το κρουαζιερόπλοιο που ανήκει στην ισραηλινή εταιρεία Mano Maritime.

Η εταιρεία είχε την προκλητική απαίτηση, που έγινε δεκτή από τις αρχές, να επιβληθεί απαγόρευση κυκλοφορίας στην περιοχή «Νησάκι» της Ερμούπολης. Το γεγονός ότι Ισραηλινοί τουρίστες απολαμβάνουν πολυτελείς διακοπές στη Μεσόγειο, την ώρα που στη Γάζα συντελείται μια ιστορικής κλίμακας σφαγή γεννά μία εύλογη αγανάκτηση. Δεν τους ενοχοποιούμε όλους, αλλά δεν μπορούμε και να αγνοήσουμε πως ανάμεσά τους υπάρχουν μέλη του ισραηλινού στρατού, κάποιοι από τους οποίους κατηγορούνται και ως εγκληματίες πολέμου.

Αυτό δεν είναι αντισημιτισμός. Το να απαιτείς εμπάργκο όπλων, κυρώσεις, μποϋκοτάζ είναι πράξεις πολιτικής συνείδησης. Να υπενθυμίσω ότι οι κάτοικοι και αυτοί που αντέδρασαν δεν φώναζαν «όχι στους Ισραηλινούς», λέγανε «λευτεριά στην Παλαιστίνη».

Και ας μην κρυβόμαστε, το Ισραήλ δεν είναι μια χώρα σε πόλεμο αυτοάμυνας, όπως ισχυρίζεται βέβαια η προπαγάνδα του. Είναι κατοχική δύναμη, είναι κράτος απαρτχάιντ.

Ο κ. Μαρινάκης δεν κατάλαβε, δεν είδε, δεν άκουσε ότι κάποιοι από αυτούς τους Ισραηλινούς τουρίστες φώναζαν «Να σας κάψουν οι Τούρκοι» και διάφορα άλλα ωραία, με χειρονομίες που δεν μπορώ να μεταφέρω, και ξαφνικά, ως διά μαγείας, ανέμιζαν σημαίες του κράτους δολοφόνου του Ισραήλ. Είναι άλλωστε γνωστό ότι όποιος πάει διακοπές, βάζει στις αποσκευές του και μια σημαία. Δεν είναι αθώοι όσοι κάνουν τουρισμό σαν να έρχονται σε κατεχόμενη χώρα.

Υπάρχουν Ισραηλινοί που δίνουν αγώνα μέσα στη χώρα τους, έναν αγώνα σπουδαίο και πολύ δύσκολο. Αντιδρώντας στο έγκλημα που κάνει η κυβέρνησή τους, συμμετέχουν σε εκδηλώσεις αλληλεγγύης στον παλαιστινιακό λαό, σε πρωτοβουλίες ισραηλινοπαλαιστινιακού διαλόγου και φιλίας και συχνά αντιμετωπίζουν την καταστολή και την τιμωρία από την κυβέρνησή τους. Είναι αγώνας για τις αρχές του ανθρωπισμού.

Ο κ. Μαρινάκης μίλησε για ρατσισμό και αντισημιτισμό. Να τελειώνει αυτή η κουβέντα. Η Αριστερά, με την ιστορική της ταυτότητα ως δύναμη χειραφέτησης, θεωρεί τον ρατσισμό και ειδικά τον αντισημιτισμό ξένους προς την ιδεολογία και την παράδοσή της. Είναι θλιβερό, ακόμη και αρνητές του Ολοκαυτώματος, να κατηγορούν την Αριστερά για αντισημιτισμό. Ας μας κάνουν τη χάρη να σιωπήσουν.

Η ελληνική Αριστερά δεν υπήρξε ποτέ αντισημιτική. Αντιθέτως, στάθηκε πλάι στους Εβραίους αγωνιστές, μοιράστηκε τη μοίρα του διωγμού και της εξόντωσης, από το ΕΑΜ ως τις προσφυγικές συνοικίες της Θεσσαλονίκης, η κοινή πάλη με τους Εβραίους εργάτες. Κι αυτά είναι ιστορική παρακαταθήκη.

Αλλά ας ακούσει λίγο ο κ. Μαρινάκης ποιο είναι το εξοργιστικό. Κατά λέξη θα διαβάσω: «Αρκεί να κοιτάξουμε τη φρίκη που εκτυλίσσεται στη Γάζα, το επίπεδο θανάτου και καταστροφής, που όμοιό του δεν υπάρχει στη σύγχρονη ιστορία, τον υποσιτισμό που εκρήγνυται, τον λιμό που χτυπάει την πόρτα των πάντων. Γενικός Γραμματέας του ΟΗΕ Αντόνιο Γκουτέρες.»

Πάνω από εκατό ανθρωπιστικές οργανώσεις προειδοποίησαν σήμερα ότι στη Λωρίδα της Γάζας, η οποία έχει υποστεί κολοσσιαίες καταστροφές από τον πόλεμο, εξαπλώνεται μαζικός λιμός. Νοσοκομείο στη Λωρίδα της Γάζας ανακοίνωσε την Τρίτη ότι είκοσι ένα παιδιά πέθαναν από υποσιτισμό ή από πείνα τις τελευταίες εβδομήντα δύο ώρες στη Γάζα. Κάθε στιγμή νέα κρούσματα ακραίου υποσιτισμού φτάνουν στα νοσοκομεία. Ο διευθυντής του νοσοκομείου Αλ Σίφα.

Ο ΟΗΕ δήλωσε πως η διανομή ανθρωπιστικής βοήθειας στη Γάζα έχει μετατραπεί σε παγίδα θανάτου.

Όσοι συνεχίζουν λοιπόν να μιλούν για δικαίωμα στην αυτοάμυνα είναι πλέον συνένοχοι στο έγκλημα και στη γενοκτονία. Η ελληνική Κυβέρνηση, που τηρεί μια παρατεταμένη σιωπή απέναντι στη γενοκτονία στη Γάζα και μια άνευ όρων υποστήριξη στην ισραηλινή κυβέρνηση, γίνεται συνένοχη σε έναν κύκλο βίας, που έχει προκαλέσει χιλιάδες θύματα, μεταξύ των οποίων πλήθος αμάχων και παιδιών. Επιλέγει να στηρίξει μια κυβέρνηση που εφαρμόζει απαρτχάιντ και γενοκτονία. Η στάση αυτή είναι έγκλημα ηθικής και πολιτικής συνείδησης. Η ιστορία έχει μία σωστή πλευρά.

Δεν πρέπει η ντροπιαστική πολιτική Μητσοτάκη να γίνει ντροπή όλης της χώρας. Και όχι στο όνομά μας.

Θα συνεχίσω λίγο με το νομοσχέδιο. Κύριε Πρόεδρε, δεν έχω πάρει τρίλεπτο, οπότε φαντάζομαι ότι θα έχω μια μικρή ανοχή.

Η Κυβέρνηση λοιπόν πίσω από τα λόγια για επιτάχυνση της απονομής της δικαιοσύνης οικοδομεί μια δικαιοσύνη κατά παραγγελία των ισχυρών οικονομικών συμφερόντων. Η επιτάχυνση αφορά κυρίως υποθέσεις μεγάλου οικονομικού αντικειμένου, όπου διακυβεύονται τα συμφέροντα επιχειρηματικών ομίλων και επενδυτικών σχημάτων. Όπου πρόκειται για καθημερινές διαφορές του πολίτη, εργατικές διαφορές, υποθέσεις που αφορούν δικαιώματα, ατομικά και κοινωνικά, η δικαιοσύνη είτε καθυστερεί εξαντλητικά, είτε δεν υπάρχει, παύει να υπάρχει.

Θα αναφερθώ λίγο στο θέμα με τους ενοικιαστές. Σε αυτό το πλαίσιο λοιπόν, εν μέσω της χειρότερης στεγαστικής κρίσης της σύγχρονης εποχής, η Κυβέρνηση φέρνει μια ρύθμιση εξαιρετικά επικίνδυνη για τους ενοικιαστές, μια κοινωνικά ανάλγητη μεταρρύθμιση, ώστε να επιτρέπεται η έκδοση διαταγής απόδοσης χρήσης μισθίου, δηλαδή fast track έξωση, μετά τη λήξη της μίσθωσης, ακόμα και χωρίς καθυστέρηση ενοικίων και χωρίς δίκη. Και μάλιστα η διαταγή θα εκδίδεται, όχι από δικαστή, αλλά από δικηγόρο, επί πληρωμή.

Να μην αναφέρω τα στοιχεία, αλλά πάντως η Ελλάδα καταγράφει το υψηλότερο ποσοστό στεγαστικής επιβάρυνσης στην Ευρωπαϊκή Ένωση, με πάνω από 40% του διαθέσιμου εισοδήματος για στέγαση. Οι τιμές των ακινήτων συνεχίζουν να αυξάνονται, σύμφωνα με την Τράπεζα της Ελλάδος, καθιστώντας τη στέγαση ακόμη πιο απρόσιτη.

Και βεβαίως, η Ελλάδα είναι η μόνη χώρα στην Ευρωπαϊκή Ένωση χωρίς κοινωνική κατοικία και με ανύπαρκτο έλεγχο στις αυξήσεις των ενοικίων.

Ποιον λοιπόν, εξυπηρετεί αυτή η ρύθμιση; Τα συμφέροντα των μεγάλων εκμισθωτών, των real estate, των funds και των εταιρειών διαχείρισης ακινήτων που επιδιώκουν να αυξήσουν τα μισθώματα ή να μετατρέψουν τις κατοικίες σε βραχυχρόνιες μισθώσεις. Αφαιρεί κάθε εγγύηση σταθερότητας και ασφάλειας από τους ενοικιαστές, μετατρέποντας τη στέγη σε επενδυτικό προϊόν. Ανοίγει επικίνδυνες πόρτες ιδιωτικοποίησης της δικαιοσύνης, αφού ο εκτελεστός τίτλος θα εκδίδεται από τον ίδιο τον δικηγόρο που θα πληρώνεται από τον εκμισθωτή.

Απέναντι σε αυτό το νομοθέτημα, στέκεται σύσσωμη η κοινωνία των ενοικιαστών, αλλά και η Ένωση Δικαστών και Εισαγγελέων που κρούει τον κώδωνα του κινδύνου για τη συνταγματικότητα της ρύθμισης.

Βεβαίως, να σας ενημερώσουμε για ακόμα μια φορά -τα είπε και ο εισηγητής μας, τα είπε και η κ. Φωτίου- ότι η στέγη είναι θεμελιώδες δικαίωμα. Αυτό που περιγράφουμε είναι ο κόσμος του real estate, των επενδυτικών funds, των υπερκερδών και σε καμία περίπτωση του κράτους δικαίου.

Θα συνεχίσω με τα άρθρα 102 και 112 του νομοσχεδίου και την πλήρη άρση της τοπικής αρμοδιότητας των συμβολαιογράφων στους πλειστηριασμούς. Οι συμβολαιογράφοι της εκλογικής μου περιφέρειας της Φλώρινας απευθύνθηκαν σε εμάς, τους Βουλευτές της περιοχής. Δεν ξέρω πώς τοποθετήθηκε και αν τοποθετήθηκε καν ο συνάδελφος της Νέας Δημοκρατίας, ο κ. Παπασωτηρίου σε αυτό που αιτούνται. Τι μας λένε λοιπόν; Ότι η αρμοδιότητά τους, βάσει του Κώδικα Πολιτικής Δικονομίας, καταργείται και οι πλειστηριασμοί θα διενεργούνται αποκλειστικά στην Αθήνα. Ποιο είναι το αποτέλεσμα;

**ΕΛΕΥΘΕΡΙΟΣ ΚΤΙΣΤΑΚΗΣ:** Καμία σχέση.

**ΘΕΟΠΙΣΤΗ (ΠΕΤΗ) ΠΕΡΚΑ:** Μακάρι να μας επιβεβαιώσει ο Υπουργός ότι δεν είναι έτσι. Εγώ μεταφέρω τα αιτήματα από την περιοχή μου.

Οι οφειλέτες της Φλώρινας -και κάθε πόλης βέβαια της περιφέρειας- αντί να έχουν άμεση πρόσβαση στον φάκελο τους, θα αναγκάζονται να μεταβαίνουν στην Αθήνα με κόστος και με ψυχική και οικονομική εξάντληση. Οι τοπικοί δικηγόροι, οι επιμελητές, οι υπάλληλοι των συμβολαιογραφείων, πλήττονται οικονομικά. Η ίδια η τοπική κοινωνία -που έχει μεγαλύτερη ανάγκη από κάθε άλλη τη δυνατότητα υπεράσπισης- στερείται κάθε προστασίας.

Ποιος ωφελείται; Οι servicers, οι διαχειριστές απαιτήσεων των τραπεζών και των funds που αποκτούν τον πλήρη έλεγχο της διαδικασίας. Το είπε ωμά και η Ένωση Ενοικιαστών: Ο νέος μηχανισμός διαμορφώνει πελατειακές σχέσεις με επιλεγμένα συμβολαιογραφικά γραφεία της πρωτεύουσας, εις βάρος των πολιτών της περιφέρειας, εις βάρος του δικαίου.

Εδώ πια δεν μιλάμε για μια απλή αλληλουχία τεχνικών παρεμβάσεων στον Κώδικα Πολιτικής Δικονομίας, αλλά για ένα βαθιά πολιτικό σχεδιασμό που διευκολύνει την πρόσβαση στη δικαιοσύνη στους λίγους και ισχυρούς -τράπεζες, funds, servicers- και εμποδίζει την πρόσβαση στους ευάλωτους, επειδή δεν θα έχουν την οικονομική δυνατότητα να ασκούν συνεχώς ανακοπές, για να προασπιστούν τα συμφέροντά τους.

Μετατρέπει το δικαίωμα στη στέγαση σε προνόμιο των κερδοσκόπων, παρακάμπτει τους φυσικούς δικαστές, την αρχή της δίκαιης δίκης και την αρχή της ισότητας των διαδίκων.

Κύριε Υπουργέ, φτάσαμε να παρεμβαίνει η Ευρωπαϊκή Ένωση Δικαστών, η οποία είπε ότι πλήττεται η ανεξαρτησία των Ελλήνων δικαστών. Δεν μας έφτανε ο ΟΠΕΚΕΠΕ.

Αλήθεια, πώς άραγε τοποθετείται η Ευρωπαϊκή Ένωση Δικαστών για τις μεθοδεύσεις της Κυβέρνησής σας, σε ό,τι αφορά τις προανακριτικές και τις εξεταστικές επιτροπές, την παρωδία που μηχανεύεστε; Είναι αξιοσημείωτο πώς χρησιμοποιείτε απίστευτα, αλλά και αντίθετα επιχειρήματα, συνοδευόμενα από ψεύδη, μισές αλήθειες, για να επιτευχθεί -υποτίθεται- ο ίδιος στόχος, να λάμψει η αλήθεια, να αποδοθεί η δικαιοσύνη. Αυτός είναι ο στόχος.

Για τον ίδιο στόχο λοιπόν, στην περίπτωση Καραμανλή, Τριαντόπουλου επιλέγετε την Προανακριτική Επιτροπή, στη δε περίπτωση Βορίδη, Αυγενάκη απορρίπτεται η προσφυγή στο φυσικό δικαστή -βαρύγδουπη έκφραση, θα τα πούμε στη συνέχεια- και επιλέγεται η σύσταση Εξεταστικής Επιτροπής και μάλιστα, ξεκινώντας από το 1998.

Όμως, επίσης είναι εντυπωσιακό πώς καταφέρνετε κάθε φορά να προσθέτετε ένα ακόμη έγκλημα σε αυτά που υπάρχουν ήδη, τα υφιστάμενα. Στο έγκλημα στο δυστύχημα των Τεμπών, προστέθηκε η συγκάλυψη με το μπάζωμα, τα βίντεο, τα ηχητικά κ.λπ. και τώρα μια fast track Προανακριτική Επιτροπή, χωρίς διαδικασίες και χωρίς μάρτυρες.

Και δεν συζητάμε για απαλλακτικό πόρισμα, όπως ακούσαμε χθες να μας λέει ο κ. Μηταράκης, αλλά την πλήρη αμνήστευση του κ. Καραμανλή. Η Νέα Δημοκρατία με σιγουριά αποφάνθηκε ότι ο κ. Καραμανλής είναι αθώος. Επομένως, δεν απαιτεί τη διερεύνηση με εξετάσεις μαρτύρων, τη συζήτηση της δικογραφίας όπως προβλέπει το Σύνταγμα, το οποίο παραβιάζεται ακόμα μία φορά από αυτή την Κυβέρνηση. Εντοπίζει μόνο το πιθανό πλημμέλημα της παράβασης καθήκοντος στον Υπουργό. Και έρχεται ο ίδιος ο κ. Καραμανλής και ζητάει με επιστολή του να πάει στον φυσικό δικαστή.

Προσποιείστε λοιπόν ότι οδηγείτε τον κ. Καραμανλή στη δικαιοσύνη. Εδώ όμως, κάπως πρέπει να συνεννοηθούμε. Ο Κώδικας Ποινικής Δικονομίας προβλέπει ως υποχρεωτική τη διενέργεια προκαταρκτικής εξέτασης για ένα οποιοδήποτε ποινικό αδίκημα. Φανταστείτε ότι πάει κάποιος ύποπτος στον εισαγγελέα και του λέει: Εγώ θέλω να διωχθώ. Δεν θέλω να με ψάξετε. Θέλω να γίνω κατηγορούμενος. Μπορεί ο εισαγγελέας να κάνει δεκτό το αίτημά του; Να του απαντήσει «Ναι, δεν θα κάνω προκαταρκτική εξέταση»; Δεν μιλάμε εδώ -τουλάχιστον- για παράβαση του καθήκοντος του εισαγγελέα και κατάχρηση εξουσίας; Αυτό έχει γίνει στην υπόθεση Τριαντόπουλου και Καραμανλή. Αυτό είπε ο κ. Καραμανλής, ότι δεν επιθυμώ να γίνει προκαταρκτική, θέλω να πάω τάχα στον φυσικό δικαστή.

Όμως η προκαταρκτική εξέταση είναι πρόταση και αρμοδιότητα της Βουλής. Εισαγγελέας διώξεως είναι μόνο η Βουλή που σημαίνει ότι αν βρεθούν νέα στοιχεία ή σοβαρές ευθύνες, το Δικαστικό Συμβούλιο υποχρεούται να επανέλθει ή να στείλει το αίτημα πίσω στη Βουλή. Έχουμε και μια σχετική εμπειρία στο πώς λειτουργεί η Κοινοβουλευτική Πλειοψηφία. Το πιο πιθανό είναι να πει ότι θεωρούμε επαρκή τα στοιχεία που υπάρχουν και εισηγούμαστε ότι δεν υπάρχει λόγος να εξετάσουμε παραπάνω. Όλα όμορφα και ωραία, έκλεισε!

Επομένως σταματήστε να μιλάτε γι’ αυτόν τον φυσικό δικαστή. Παραβιάζετε καταφανώς το Σύνταγμα, διότι αποτρέπεται ο δημόσιος έλεγχος επί της κατηγορίας για αδικήματα Υπουργού, από το Κοινοβούλιο.

Επίσης, η ποινική διαδικασία είναι μια δυναμική διαδικασία, αν κόψεις ένα στάδιο και τα άλλα τα κάνεις σωστά, αυτό δεν καλύπτεται από τα επόμενα στάδια.

Ένα ακόμα ερώτημα, κύριε Υπουργέ, στο οποίο θα ήθελα μια απάντηση: Γιατί μιλάτε για παράβαση καθήκοντος; Αν θέλετε πλημμέλημα, έχουμε το άρθρο 291 του Ποινικού Κώδικα που έχει και κακούργημα έχει και πλημμέλημα. Γιατί; Διότι η παράβαση καθήκοντος θέλει σκοπό. Πρέπει να αποδείξει δηλαδή κάποιος, ότι ο Υπουργός ήθελε να βλάψει, ήθελε να σκοτώσει ή να ωφελήσει κάποιον. Αποκλείεται να αποδειχθεί αυτό, εννοείται. Δεν το πήγατε με το άρθρο 291 όμως, γιατί με εκείνο έπρεπε να γίνει προανακριτική. Αν γινόταν προανακριτική θα φαινόταν αν είναι κακούργημα, πλημμέλημα κ.λπ.. Είναι η μεθόδευση σας και χειρουργική, θα έλεγα.

Επανερχόμαστε λοιπόν, στα ίδια. Λέτε ότι δεν χρειάζεται να γίνει κανονικά η διαδικασία της προανακριτικής, γιατί θεωρείτε πως ο κ. Καραμανλής είναι αθώος. Τον στέλνετε στο φυσικό δικαστή, όμως ο φυσικός δικαστής δεσμεύεται από το προδήλως αβάσιμο του άρθρου 86 παράγραφος 3 του Συντάγματος. Το προδήλως αβάσιμο σημαίνει ότι δημιουργείται δεδικασμένο, όχι από την απόφαση του Εισαγγελέα -που είναι η Βουλή- αλλά από την παράλειψη, αφού δεν επιτεύχθηκε η πλειοψηφία των 151 και χωρίς αιτιολογία. Μόνο αν βρει κάτι τελείως διαφορετικό, μπορεί να επανεξεταστεί.

Η διαδικασία που επιλέξατε για την προανακριτική είναι πρόκληση και υπάρχει μείζον θεσμικό θέμα. Όταν οι θεσμοί λειτουργούν ως ασπίδες προστασίας των κυβερνώντων, μιλάμε για καθεστώς ατιμωρησίας με θεσμικό περιτύλιγμα και κράτος δικαίου υπό σκιά. Το κράτος δικαίου όμως, δεν είναι απλώς διαδικασίες. Είναι η ουσία της δημοκρατίας. Όταν η αλήθεια γίνεται αντικείμενο διαπραγμάτευσης, η δικαιοσύνη χάνει την ανεξαρτησία της και η δημοκρατία το έρεισμά της. Δεν είναι ότι εμείς ή η κοινωνία, δεν αντέχει άλλες νομικές και πολιτικές ακροβασίες και την καταρράκωση του κράτους δικαίου. Και όλα αυτά βασίζονται στην ισχύ αλλά και στην αλαζονεία που σας δίνει το 41%.

Πλέον όμως φαίνεται ότι δεν αντέχει και η ίδια η Κυβέρνησή σας. Οι ρωγμές τρίζουν και ακούγονται. Άλλωστε, είναι γνωστό ότι η αλαζονεία προηγείται της πτώσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θέλετε να κάνετε παρέμβαση;

Παρακαλώ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, πριν φύγει η κ. Πέρκα θα ήθελα να σας πω το εξής: Θα σας παρακαλούσα, κυρία συνάδελφε, να ενημερώσετε τους συμβολαιογράφους της περιοχής σας, ότι δεν υπάρχει κανένας απολύτως λόγος να ανησυχούν ότι καταργούνται ή καταργείται η περιφέρεια αρμοδιότητάς τους.

Θα σας παρακαλούσα επίσης, να τους ενημερώσετε ότι το άρθρο 114 του νομοσχεδίου που τροποποιεί το άρθρο 959 του Κώδικα Πολιτικής Δικονομίας λέει επί λέξει τα εξής: Τα κατασχεμένα πράγματα πλειστηριάζονται με ηλεκτρονικά μέσα ενώπιον συμβολαιογράφου της πρωτοδικειακής περιφέρειας του τόπου, όπου έγινε η κατάσχεση. Μόνο εάν για οποιοδήποτε λόγο δεν είναι δυνατόν να οριστεί συμβολαιογράφος του τόπου της εκτέλεσης, τα κατασχεμένα πλειστηριάζονται ενώπιον συμβολαιογράφου οπουδήποτε στη χώρα. Επομένως, δεν κινδυνεύουν οι συμβολαιογράφοι της Φλώρινας -εφόσον το επιθυμούν και φαντάζομαι θα είναι αρκετοί- στο να διενεργήσουν τους πλειστηριασμούς. Εκεί υποχρεωτικά θα γίνεται ο πλειστηριασμός.

Σας ευχαριστώ που μου δώσατε τη δυνατότητα να αναγνώσω το άρθρο, διότι από το πρωί επαναφέρεται από συναδέλφους, θέλω να πιστεύω καλόπιστα, επειδή δεν το έχουν αναγνώσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Επόμενος ομιλητής είναι ο κ. Αθανάσιος Χαλκιάς Ανεξάρτητος Βουλευτής. Θα ακολουθεί ο κ. Καιρίδης, μετά ο κ. Κατσιβαρδάς. Μένουν δύο ακόμα Βουλευτές πριν αρχίσουν οι δευτερολογίες.

Δεν έχουν δηλώσει δύο Κοινοβουλευτικοί, ο κ. Καζαμίας και ο κ. Τσιρώνης.

Κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υφυπουργέ, επιτρέψτε μου πριν ξεκινήσω επί του νομοσχεδίου να κάνω μία αναφορά για την αποφράδα σήμερα ημέρα, όπου συμπληρώνονται επτά χρόνια από εκείνη την ημέρα που στοίχισε τη ζωή σε εκατόν τέσσερα άτομα, συμπολίτες μας, στο Μάτι και εκατοντάδες άλλοι τραυματίστηκαν είτε σωματικά είτε ψυχικά από αυτή την καταστροφή. Και για ποιον λόγο; Ο λόγος είναι οι διαχρονικές ευθύνες που απαξιώνουν τον κρατικό μηχανισμό σε ό,τι αφορά την οργάνωση της προστασίας των πολιτών του. Πριν λίγες ημέρες, η Μυρτώ της Πάρου είχε γενέθλια και έγινε 28 χρονών. Ένας παράνομα ευρισκόμενος στην ελληνική επικράτεια μετανάστης, πολτοποίησε το κεφάλι της, αφού την είχε βιάσει.

Κύριε Υπουργέ, όπως ορθά νωρίτερα είπε ο συνάδελφός μου κ. Κόντης, δεν μπορούμε να δεχόμαστε να γίνεται πογκρόμ αντισημιτισμού στη χώρα μας**.** Έχει τα δίκια του ο παλαιστινιακός λαός, όχι η Χαμάς. Εγώ κάνω αυτό τον διαχωρισμό. Άλλο η Χαμάς. Η Χαμάς είναι μια τρομοκρατική οργάνωση, η οποία έκανε αυτή την οικτρή επίθεση στο Ισραήλ. Δεν μπορούμε στο όνομα του παλαιστινιακού λαού να δεχόμαστε ομάδες αντισημιτικές να προκαλούν πογκρόμ εναντίον ισραηλινών πολιτών στη χώρα μας, πολίτες που έρχονται να στηρίξουν αυτή την οικονομία. Και τι σημαίνει ότι ανάμεσά τους μπορεί να είναι ισραηλινοί στρατιωτικοί; Πού το ξέρουν ποιος είναι σε αυτά τα κρουαζιερόπλοια; Ο επιχειρηματίας, εδώ λίγο πιο κάτω, που του επιτέθηκαν; Επειδή είναι εβραίος, θα πρέπει να δέχεται επίθεση στο μαγαζί του; Έχει ευθύνη αυτός για την πολιτική του κράτους του Ισραήλ;

Τέλος πάντων, μετά από αυτή την αναφορά μου, θέλω να συνεχίσω επί του νομοσχεδίου. Φρονώ ότι το σημερινό νομοσχέδιο, το οποίο θα ψηφιστεί από τη Βουλή, συνιστά μια επιπλέον νομοθετική διαδικασία μετάλλαξης του μηχανισμού λειτουργίας της δικαιοσύνης, σε συνέχεια των ριζικών αλλαγών που ενέσκηψαν στην πατρίδα μας εξαιτίας των υποχρεώσεων, οι οποίες ανελήφθησαν από τις κυβερνήσεις στα πλαίσια των μνημονιακών και μεταμνημονιακών εφαρμοστικών διατάξεων.

Επειδή πολλοί συνάδελφοι ανάφεραν αυτούς τους νόμους, εν συντομία θα αναφέρω τους ν.4335/2015, ν.4842/2021, ν.4915/2022, ν.5108/2024 που υποτίθεται ότι είχαν ως αντικειμενικό σκοπό την ενοποίηση των διαδικασιών. Επίσης, είναι και ο ν. 5134/2024, με τον οποίον θεσπίστηκαν εκ νέου αλλαγές σε βασικά κεφάλαια του κώδικα και η λίστα τροποποιήσεων δεν έχει τελειωμό.

Ενδεικτικά, στο παρόν σχέδιο νόμου τροποποιούνται περισσότερα από εξήντα άρθρα του Κώδικα Πολιτικής Δικονομίας. Συνολικά ο Κώδικας Πολιτικής Δικονομίας έχει τροποποιηθεί, άμεσα ή έμμεσα, πάνω από δέκα φορές την τελευταία δεκαετία, ενώ επιμέρους άρθρα έχουν αλλάξει πολλαπλώς.

Το νομοσχέδιο δηλώνει ως κεντρικό του σκοπό τη συμβολή στην επιτάχυνση της απονομής της δικαιοσύνης, τη βελτίωση της ποιότητας των παρεχόμενων υπηρεσιών προς τους πολίτες, την αποτελεσματικότερη πρόσβαση όλων των συμμετεχόντων και την ενίσχυση εμπιστοσύνης των πολιτών στη δικαιοσύνη. Πλην, όμως, στο σημείο αυτό κρίνω ότι οι συνεχείς τροποποιήσεις του κώδικα είναι πιθανό να πλήξουν τη βασική και συνταγματικώς κατοχυρωμένη συνταγματική αρχή που ορίζεται ως ασφάλεια δικαίου. Η ασφάλεια δικαίου, εκτός των ανωτέρω, είναι θεμελιώδης για την καλλιέργεια της εμπιστοσύνης στο δικαστικό σύστημα και στο κράτος δικαίου.

Θέλω, επομένως να επισημάνω ότι κατανοούμε την ανάγκη του νομοθέτη να θεσπίζει ορισμένες τροποποιήσεις, όταν αυτό επιβάλλεται από την ευρύτερη μεταβολή των συνθηκών στον τομέα της δικαιοσύνης, πλην όμως οφείλουν οι αρμόδιοι να λαμβάνουν υπόψη αφενός, την τήρηση της ανωτέρω αρχής περί ασφάλειας δικαίου και αφετέρου, τις εισηγήσεις των επικεφαλής της δικαστικής αρχής αλλά και των ανώτατων οργάνων εκπροσώπησης των δικηγορικών συλλόγων.

Επί του περιεχομένου του νομοσχεδίου διαπιστώνουμε ότι καθιερώνεται ηλεκτρονικός φάκελος δικογραφίας για διαφάνεια και ταχύτητα. Ορίζονται δεσμευτικές προθεσμίες έκδοσης αποφάσεων -παραδείγματος χάρη οκτώ μήνες για την τακτική διαδικασία, έξι μήνες για την ειδική- και προβλέπεται σύντμηση προθεσμιών επίδοσης και προσδιορισμού συζητήσεων.

Άρα, ενδεχομένως να υπάρχει σοβαρή πιθανότητα βελτίωσης του επιπέδου απονομής, με την προϋπόθεση όμως, κύριε Υφυπουργέ, να έχουμε δύο παραμέτρους: Θα υλοποιηθούν πλήρως οι τεχνολογικές και οργανωτικές αλλαγές; Δεύτερον, θα ενισχυθεί το προσωπικό και η επιμόρφωση των εμπλεκομένων;

Θέλω όμως, κυρίες και κύριοι, να επικεντρωθώ στα κεφάλαια που αφορούν τη διαδικασία αναγκαστικής εκτέλεσης και τους δανειολήπτες, οι οποίοι πλήττονται σε ακραίο βαθμό, αφού η Κυβέρνηση επιδεικνύει επίμονα μια ιδιαίτερη προτίμηση στο να εξυπηρετεί τα funds, τα οποία δυστυχώς έχουν μετατραπεί σε απαλλοτριωτές των περιουσιών των Ελλήνων.

Τα άρθρα 101 έως 141 εισαγάγουν σύντμηση προθεσμιών άσκησης ανακοπών, αυστηρές προϋποθέσεις παραδεκτού -άρθρο 106 και άρθρο 934 ΚΠΔ- αυτοματοποιημένες διαδικασίες επαναπροσδιορισμού -άρθρα 131 έως 141. Σε εφαρμογή των πιο πάνω τροποποιήσεων, επέρχονται αρνητικά αποτελέσματα για τους δανειολήπτες, διότι περιορίζεται ο χρόνος αντίδρασης σε πλειστηριασμούς και δυσχεραίνεται η συλλογή αποδεικτικών στοιχείων. Επίσης, ελλοχεύει ο κίνδυνος τυπικής απόρριψης ανακοπών, λόγω ελλιπούς συμμόρφωσης με τις αυστηρές προθεσμίες. Το δικαίωμα προστασίας των δανειοληπτών περιορίζεται έμμεσα, ιδίως για υπερχρεωμένους πολίτες, χωρίς πρόσβαση σε νομική υποστήριξη, εντός στενών προθεσμιών, ενώ την ίδια στιγμή εξυπηρετούνται οι τράπεζες και τα funds.

Θα αναφερθώ εν συντομία επί ορισμένων άρθρων, το περιεχόμενο των οποίων επιβεβαιώνει τις ανησυχίες μου, σχετικά με την επιδείνωση της νομικής κατάστασης και άμυνας των υπερχρεωμένων φυσικών προσώπων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγκεκριμένα, από τα άρθρα 101 έως 120 προκύπτει ανεπιφύλακτα ότι διευκολύνονται και επιταχύνονται οι ηλεκτρονικοί πλειστηριασμοί. Το άρθρο 106 περιορίζει τις ανακοπές που μπορούν να ασκηθούν και ευνοεί επισπεύδοντες, δηλαδή τις τράπεζες και τα funds. Το άρθρο 108 καθιστά δυσχερέστερη την αναστολή της εκτέλεσης σε κατασχέσεις. Το άρθρο 120 προβλέπει την πώληση ακινήτου ακόμα με αίτηση του ίδιου του οφειλέτη, ανοίγοντας παράθυρο διαπραγμάτευσης με υπογραφή συμβιβασμών και όπως θα διαπιστώσουμε στο εγγύς μέλλον, αυτή η πρόβλεψη θα αναγκάζει τους δανειολήπτες να πωλούν τα ακίνητά τους κοψοχρονιά, όπως λέει και ο θυμόσοφος λαός μας.

Επομένως, κύριοι της Κυβέρνησης, το θεσμικό πλαίσιο που προτείνετε σήμερα να γίνει νόμος του κράτους, καθιστά το νομικό περιβάλλον πιο ευνοϊκό για πιστωτές, αυξάνοντας την ταχύτητα και τη δυνατότητα ρευστοποίησης των εξασφαλίσεών τους και των παρανόμων -θα πω εγώ- υπερτοκισμένων απαιτήσεών τους.

Σύμφωνα με επίσημες πηγές από την Τράπεζα της Ελλάδος, παραθέτω ορισμένα στοιχεία εν συντομία. Οι δανειολήπτες στο τέλος του τέταρτου τριμήνου του 2024, τα δάνεια υπό διαχείριση από services, ανέρχονται σε 74,75 δισεκατομμύρια ευρώ από 70,78 δισεκατομμύρια προηγουμένως. Από αυτά 39,13 δισεκατομμύρια ευρώ αφορούν ιδιώτες, 16,05 δισεκατομμύρια καταναλωτικά και 22, 77 δισεκατομμύρια μιλάμε για στεγαστικά δάνεια.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΑΘΑΝΑΣΙΟΣ ΧΑΛΚΙΑΣ:** Σύμφωνα με τα στοιχεία της ΕΛΣΤΑΤ -τελειώνω αμέσως, κύριε Πρόεδρε-, οι πλειστηριασμοί αυξήθηκαν κατά 102% μέσα σε τέσσερα χρόνια.

Κλείνοντας λοιπόν, μια που δεν έχω περαιτέρω χρόνο, σας ευχαριστώ πάρα πολύ και μετά λύπης μου διαπιστώνω ότι η Κυβέρνηση επιλέγει την εύκολη οδό και αντί να διασφαλίσει και να προστατέψει τις περιουσίες των Ελλήνων, οι οποίοι υπερχρεώθηκαν, τεχνηέντως νομοθετεί υπέρ των εξωχώριων οικονομικών συμφερόντων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Καλείται στο Βήμα ο κ. Δημήτρης Καιρίδης, Κοινοβουλευτικός Εκπρόσωπος της Νέας Δημοκρατίας. Θα ακολουθήσουν ο κ. Κατσιβαρδάς, ο κ. Αυλωνίτης και η κ. Καραμπατσώλη.

**ΔΗΜΗΤΡΙΟΣ ΚΑΙΡΙΔΗΣ:** Θα μιλήσω από τη θέση μου, κύριε Πρόεδρε.

Επιτρέψτε μου να ξεκινήσω και εγώ συγκινημένος για τη μεγάλη επιτυχία της Εθνικής Ομάδας Γυναικών Πόλο και την κατάκτηση του χρυσού μεταλλίου στο Παγκόσμιο Πρωτάθλημα στη Σιγκαπούρη.

Νομίζω ότι εκφράζω σύσσωμη την Κοινοβουλευτική Ομάδα της Νέας Δημοκρατίας, αλλά και ολόκληρη τη Βουλή και θα έλεγα και όλον τον ελληνικό λαό σε αυτή την πολύ μεγάλη επιτυχία, που ανεβάζει συνολικά τη χώρα μας σε ένα βάθρο.

Πολλοί εκ των προηγούμενων ομιλητών -κυρίως Κοινοβουλευτικοί Εκπρόσωποι, κύριε Πρόεδρε- επέλεξαν διάφορες επετείους που συμπίπτουν με τη σημερινή μέρα. Και για να μη χαλάσω και σπάσω την παράδοση, επιτρέψτε μου να επιλέξω και εγώ μία που τη θεωρώ πάρα πολύ σημαντική, διότι τούτες τις ώρες, πριν από πενήντα ένα χρόνια, ο Κωνσταντίνος Καραμανλής ετοιμαζόταν για το μεγάλο ταξίδι από το Παρίσι στην Αθήνα, όπου λίγες ώρες αργότερα, τα ξημερώματα της 24ης Ιουλίου του 1974 έτυχε μιας πάνδημης υποδοχής, με τον λαό της Αθήνας σε μια μακρά συγκέντρωση, τέτοια που δεν είχε ξαναδεί -και δεν έχει ξαναδεί- ο τόπος μας στην πολιτική του ιστορία και διαδρομή, για να ξεκινήσει στη συνέχεια το πολύ δύσκολο και βαρύ έργο της ανόρθωσης, της οικοδόμησης και ανοικοδόμησης από τα συντρίμμια που άφησε πίσω το καθεστώς των συνταγματαρχών είτε στην Κύπρο, με τη μεγάλη τραγωδία και την τουρκική εισβολή, είτε εδώ, στην Ελλάδα, θεσμικά, οικονομικά, κοινωνικά, ηθικά, πολιτικά.

Πέντε χρόνια αργότερα, χάρη στις άοκνες προσπάθειες του ιδίου και των συνεργατών του, συνολικά της νεοϊδρυθείσας τότε Νέας Δημοκρατίας, η χώρα υπέγραφε τη συμφωνία ένταξης στις Ευρωπαϊκές Κοινότητες, γινόμενη το δέκατο μέλος στο κλαμπ των πιο ισχυρών και πιο ανεπτυγμένων ευρωπαϊκών χωρών, που αποτελεί και ίσως το μεγαλύτερο επίτευγμα της μεταπολεμικής μας ιστορίας.

Επειδή αύριο θα συγκεντρωθούμε οι περισσότεροι από εμάς στο Προεδρικό Μέγαρο, για να γιορτάσουμε την Αποκατάσταση της Δημοκρατίας, για εμάς, δεν είναι μόνο μια μέρα γιορτής. Είναι και μια μέρα αναστοχασμού, αν θέλετε, αναστοχαζόμενοι και τις μεγάλες επιτυχίες της Μεταπολίτευσης, αλλά και τα κενά, τα ελλείμματα και τα προβλήματα, καθώς είδαμε δυστυχώς άλλες χώρες να τα καταφέρνουν καλύτερα οικονομικά, η χώρα μας να αντιμετωπίζει μια μεγάλη οικονομική κρίση τη δεκαετία του 2010 και σήμερα, να επουλώνει μεν τις πληγές της, έχοντας μείνει όμως -για να είμαστε ειλικρινείς- σε κάποια θέματα ανάπτυξης προφανώς πίσω. Αυτά για την ιστορία.

Δεν υπάρχει καμία αμφιβολία στο δικό μου το μυαλό -και στο μυαλό κάθε σκεπτόμενου, θεωρώ, Έλληνα- ότι αυτό που γίνεται στη Γάζα είναι καταδικαστέο και απαράδεκτο και ότι αποτελεί μια ανθρωπιστική καταστροφή, όπως και αν το ονομάσει κανείς. Από ένα σημείο και μετά, δεν έχουν τόση σημασία οι λέξεις όσο το γεγονός ότι έχουμε τον θάνατο πολλών αμάχων, γυναικών, παιδιών και είναι ένα τεράστιο ζήτημα αυτό και για τις διεθνείς σχέσεις του Ισραήλ.

Ταυτόχρονα, η Ελληνική Κυβέρνηση οφείλει και το κάνει -και πρέπει να το κάνει- πρέπει να προφυλάξει κάθε πολίτη, δικό μας Έλληνα ή ξένο υπήκοο, εβραϊκού θρησκεύματος, από οποιαδήποτε εκδήλωση αυτής της μάστιγας του ευρωπαϊκού πολιτισμού, που είναι ο αντισημιτισμός. Η Ελλάδα είναι μια ανοικτή, ελεύθερη κοινωνία δικαίου και προστατεύει όλους τους διαμένοντες σε αυτή, είτε είναι μόνιμοι κάτοικοι είτε επισκέπτες τουρίστες. Και αυτό το μήνυμα θέλω και εγώ να εκπέμψω σήμερα, εκπροσωπώντας την Κοινοβουλευτική μας Ομάδα.

Ακούστηκαν πολλά για τη στεγαστική κρίση. Είναι ένα πολύ δύσκολο θέμα, που απασχολεί τις περισσότερες δυτικές κυβερνήσεις. Είναι ένα πρόβλημα που το έχουμε σε όλη την Ευρώπη, κυρίως στη νότια Ευρώπη ακόμα πιο έντονο, βεβαίως και στην Αμερική.

Φοβάμαι ότι πολλές από τις προτάσεις που ακούστηκαν θα χειροτέρευαν το πρόβλημα παρά θα το καλυτέρευαν, διότι θα μείωναν την προσφορά κατοικίας. Και εδώ θα πρέπει να μιλήσουμε ειλικρινά και να πούμε ότι έχουμε πάνω από τριακόσιες χιλιάδες άδεια σπίτια και πρέπει κάτι να κάνουμε για να βγάλουμε στην αγορά αυτό το απόθεμα το οποίο παραμένει ανενεργό.

Και γι’ αυτό, σκεφτόμαστε μια σειρά από μέτρα, συμπεριλαμβανομένου του ΕΝΦΙΑ, προκειμένου να κινητροδοτήσουμε τους ιδιοκτήτες να τα δώσουν στην προσφορά, για να αυξηθεί η προσφορά και να ισορροπήσει η αγορά σε χαμηλότερα επίπεδα. Έως τότε, είμαστε η μόνη Κυβέρνηση η οποία εισήγαγε την πληρωμή ενός ενοικίου -δεν έχει ξαναγίνει ποτέ αυτό- του ενοικίου του Νοεμβρίου του 2025, ακριβώς γιατί μας απασχολεί πάρα πολύ το στεγαστικό ζήτημα.

Ακούστηκαν πολλά για τον ΟΠΕΚΕΠΕ, ωσάν να μην έχουμε μπροστά μας δύο συνεδριάσεις την ερχόμενη εβδομάδα, όπου θα συζητήσουμε τις προτάσεις και για Εξεταστική και για τις δύο Προανακριτικές Επιτροπές. Το μόνο που θα πω είναι ότι θέλω να σας διαβεβαιώσω ότι δεν υπάρχει παραγραφή, ότι, ακόμα και αν καταψηφιστούν οι συγκεκριμένες προτάσεις, αν προκύψουν νέα στοιχεία, η Βουλή έχει όλη την άνεση για οτιδήποτε τελέσθηκε μετά τον Νοέμβριο του 2019 που αναθεωρήσαμε το Σύνταγμα, να ξανασυζητήσει πρόταση Προανακριτικής. Άρα, ας μην κοροϊδεύουμε τον κόσμο περί κουκουλώματος και συγκάλυψης.

Την ώρα που μιλούσε η Πρόεδρος -και επειδή μία είναι η Πρόεδρος θηλυκού γένους, όπως μας υπενθυμίζει κάθε φορά η κ. Κωνσταντοπούλου- στο Βήμα της Βουλής και πίσω της ήταν η έτερη Πρόεδρος, Αντιπρόεδρος της Βουλής, η κ. Γεροβασίλη και την άκουγα σε αυτό το παραλήρημα εναντίον των πρώην συντρόφων της, δεν σας κρύβω ότι μου ήρθε στο μυαλό το αρχαίο γνωμικό ότι ουδείς πιο αχάριστος από τον ευεργετηθέντα ή την ευεργετηθείσα -στη συγκεκριμένη περίπτωση- και ουδείς μεγαλύτερος εχθρός από τον ευεργετηθέντα.

Θυμάμαι με θυμηδία τον αγώνα που έδωσε ο Αλέξης Τσίπρας για να εντάξει την κ. Κωνσταντοπούλου στα ψηφοδέλτια του ΣΥΡΙΖΑ, απέναντι στις λυσσαλέες αντιδράσεις τότε των γυναικείων οργανώσεων του κόμματος και πολλών μπαρουτοκαπνισμένων στελεχών της Αριστεράς.

Σήμερα, δέκα και δεκαπέντε χρόνια αργότερα, αναρωτιέμαι πώς θα αισθάνεται με όλα αυτά που μας είπε η κ. Κωνσταντοπούλου. Από ένα σημείο και μετά, ωστόσο, οφείλω να ομολογήσω ότι μου είναι παντελώς αδιάφορο, όπως είναι και παντελώς αδιάφορα στον ελληνικό λαό τα θέματα που έχει ο ΣΥΡΙΖΑ με τα παρακλάδια του και όλος αυτός ο χώρος.

Εκείνο που ενδιαφέρει -και οφείλω να το σημειώσω- είναι το ακροδεξιό ύφος και περιεχόμενο της ομιλίας. Νομίζω ότι δεν άφησε κανένα κουτάκι τού τι συνιστά ακροδεξιό λόγο η κ. Κωνσταντοπούλου που να μην το καλύψει, ένας λόγος κενός πολιτικής πρότασης, απόλυτα καταγγελτικός, ο συναισθηματικός με επίκληση διαρκώς του θυμικού, ακραία ηθικολογικός και μανιχαϊστικός, χωρίζοντας τον κόσμο στους πολλούς καλούς που υποφέρουν και στους λίγους κακούς που τον εκμεταλλεύονται, αυτό το απλουστευτικό σχήμα που πολύ συχνά ακροδεξιοί λαϊκιστές χρησιμοποιούν για να κερδίζουν συμπάθεια και ψήφους. Αυτά για αυτά που ακούστηκαν.

Έρχομαι τώρα στο υπό συζήτηση νομοσχέδιο, για το οποίο δυστυχώς μόνο παρεμπιπτόντως οι εκπρόσωποι της Αντιπολίτευσης ως επί το πλείστον αναφέρθηκαν. Θέλω να σας πω ότι αυτή η Κυβέρνηση έχει βάλει ένα μεγάλο στοίχημα, το στοίχημα της επιτάχυνσης της απονομής δικαιοσύνης, στο οποίο η χώρα μας μέχρι σήμερα δεν τα έχει πάει καθόλου καλά. Είναι ένα μεγάλο πρόβλημα αυτό, το οποίο μας επισημαίνουν και οι ξένοι αναλυτές και το Συμβούλιο της Ευρώπης. Διότι, όπως σωστά ανέφερε και ο Υφυπουργός, καθυστέρηση συχνά σημαίνει αρνησιδικία και η αρνησιδικία είναι το χειρότερο πρόβλημα, το μεγαλύτερο πρόβλημα για ένα κράτος δικαίου που σέβεται τον εαυτό του και εννοεί ότι είναι κράτος δικαίου και βεβαίως, αυτό το οποίο βλάπτει το περισσότερο τους πιο αδύναμους, οι οποίοι έχουν ανάγκη από μια καλά λειτουργούσα δικαιοσύνη για να βρίσκουν το δίκιο τους. Διότι μόνο μέσω αυτής της δικαιοσύνης μπορούν πραγματικά να βρουν το δίκιο τους.

 Άρα, είναι προτεραιότητά μας, ως μεγάλη λαϊκή παράταξη που είναι η Νέα Δημοκρατία, να φροντίσουμε, χωρίς να βλαφτεί η ποιότητα των αποφάσεων, για την πολύ πιο γρήγορη -στο μισό του σημερινού χρόνου- έκδοση των αποφάσεων. Αυτός είναι ο πολύ δύσκολος στόχος που έχει βάλει η Κυβέρνηση.

Θέλω να σας συγχαρώ πραγματικά, διότι σε αυτή τη δεύτερη τετραετία είσαστε στο Υπουργείο Δικαιοσύνης -Υπουργός και Υφυπουργός, η πολιτική ηγεσία του Υπουργείου, αυτό το πολύ πετυχημένο δίδυμο το οποίο βλέπουμε να λειτουργεί- στην πρωτοπορία της μεταρρυθμιστικής προσπάθειας αυτής της δεύτερης τετραετίας της Κυβέρνησης του Κυριάκου Μητσοτάκη. Ήδη έχετε φέρει νομοσχέδιο και έχετε δώσει το πολιτικό σας στίγμα.

Σε αυτήν την πορεία συνεχίζει και το παρόν, της αναθεώρησης συγκεκριμένων άρθρων του Κώδικα Πολιτικής Δικονομίας, μεταφέροντας ύλη από τα δικαστήρια στους δικηγόρους, επιταχύνοντας διαδικασίες, εκμεταλλευόμενοι την προδικασία ώστε να μην χάνεται άπρακτη και μια σειρά από άλλα μέσα με τα οποία επιταχύνουμε την απόδοση δικαιοσύνης.

Θα κριθούμε. Όλοι θα κριθούμε. Και εσείς θα κριθείτε. Και η Κυβέρνηση συνολικά θα κριθεί. Η Νέα Δημοκρατία θα κριθεί στο τέλος της τετραετίας αν πέτυχε αυτούς τους υψηλούς στόχους, οι οποίοι είναι εξαιρετικά φιλόδοξοι, αλλά και εξαιρετικά σημαντικοί για τη βελτίωση της ποιότητας ζωής όλων των Ελλήνων πολιτών, σε άρρηκτη σχέση με το ίδιο το μεγαλειώδες ζήτημα της οικονομικής ανάπτυξης, να έρθουν οι επενδύσεις. Χρειάζεται να υπάρχουν γρήγορα αποφάσεις. Αυτό μας λένε και όλοι οι επίδοξοι επενδυτές.

Για μία ακόμη φορά θα ήθελα να σας συγχαρώ για το έργο σας και για αυτή τη συνεχή προσπάθεια που κάνετε σε ένα πολύ δύσκολο περιβάλλον. Και να ευχηθώ να συνεχίσετε με αυτόν τον τρόπο. Φυσικά καλώ και την αντιπολίτευση να υπερψηφίσει το νομοσχέδιο που η Κοινοβουλευτική Ομάδα της Νέας Δημοκρατίας θα υπερψηφίσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, αξιότιμε κύριε Πρόεδρε.

Αξιότιμε κύριε Υπουργέ, κυρίες και κύριοι συνάδελφοι, κατ’ αρχάς, εγώ προτού εισέλθω στο δια ταύτα, δράττομαι της ευκαιρίας και επιδαψιλεύοντας αυτά που είπε ο κ. Καιρίδης αναφορικώς με την προλαλήσασα, την κυρία Κωνσταντοπούλου, θέλω να πω ότι εν απουσία μου έλαβα γνώση από τα μέσα μαζικής ενημέρωσης, αλλά και από τη δήλωση την οποία έκανε χθες, αλλά και από του Βήματος αυτού, ότι η κυρία Κωνσταντοπούλου ανέφερε κάποια αναληθή πράγματα σχετικά με το πρόσωπό μου, και επιχείρησε να λογοκρίνει την επιλογή και την ψήφο μου.

Ο δημοκρατικός πλουραλισμός και το γεγονός ότι εγώ είμαι ανεξάρτητος και λογοδοτώ στη συνείδησή μου αποκλειστικά και μόνο και ο δικαστής είναι η συνείδησή μου, καθότι η δημοκρατία υπαγορεύει και αναγνωρίζει το θεμελιώδες αυτό δικαίωμα να ασκώ το δικαίωμα της ψήφου όπου κρίνω, όπου δει και να το αιτιολογώ ειδικά και εμπεριστατωμένα -αλλά αντιπαρέρχομαι- έχει αναφαίρετο δικαίωμα να με επικρίνει περί αυτού. Όμως, δεν έχει, όχι μόνο η κυρία Κωνσταντοπούλου, αλλά ουδείς, το δικαίωμα, δεδομένου ότι κατισχύει και η δεοντολογία και του δικηγόρου, γιατί έχουμε ορισμένοι εξ υμών θεσμική ιδιότητα προεχόντως ως επαγγελματίες δικηγόροι, και δευτερευόντως ως Βουλευτές, να αναφέρει θέματα τα οποία είναι ανυπόστατα και βρίσκονται στα άκρα όρια της συκοφαντικής δυσφημίσεως, με μία φράση την οποία είπε περί υποδικίας.

Εγώ θέλω να πιστεύω, επειδή είναι ιδιαίτερα ενήμερη η κυρία Κωνσταντοπούλου, ότι προφανώς δεν είναι πληροφορημένη περί της εξελίξεως του δικαστηρίου αναφορικώς με την εξαπάτηση εκλογέων. Επομένως, το αντιπαρέρχομαι και δεν μπαίνω σε καμία πυροδότηση ή σε κάποια τοξική διχοστασία διότι είναι εκ του περισσού και δεν θα παράξει κανένα απολύτως αποτέλεσμα.

Απλώς οφείλω να το επισημάνω γιατί ετέθησαν αυτές οι δύο παρατηρήσεις εν απουσία μου. Εγώ έχω συνηθίσει και έχω δώσει εξετάσεις εφ’ όρου ζωής και είναι στάση ζωής αυτή, οτιδήποτε συμβαίνει ή προκύπτει, δημοκρατικά και με διάλογο πολλώ δε μάλλον μεταξύ προεχόντως και κυρίως δικηγόρων και συναδέλφων, να λύνονται εν ευθυτητι και ενώπιος ενωπίω, όχι εν απουσία τρίτου. Αυτή τη στιγμή δεν είναι η κυρία Κωνσταντοπούλου. Απλώς το απευθύνω αυτό εν είδει παραπόνων. Ουδέν εταίρων. Και βάζω μια τελεία.

Τώρα ως προς το δια ταύτα ηκούσθησαν διάφορα θέματα σχετικά με τον μαινόμενο πόλεμο. Σαφώς, βεβαίως, εγώ το μόνο το οποίο θα πω είναι ότι δεν πρέπει αυτά τα οποία συμβαίνουν στη Λωρίδα της Γάζας να δημιουργήσουν ή να αποτελέσουν λαβή για αντισημιτική ρητορική. Είναι κάτι το οποίο ουσιαστικά αναβιώνει μελανές μνήμες, αλγεινές και ουδείς το θέλει, ανεξαρτήτως χρώματος και κόμματος. Δεν παίρνω θέση, αλλά οφείλω, στα πλαίσια της Εθνικής Αντιπροσωπείας, να διατυπώσω και εγώ αυτή τη γνώμη.

Τώρα έρχομαι στο διά ταύτα, στο συγκεκριμένο σχέδιο νόμου, το οποίο σαφώς θεωρώ ότι είναι προς την ορθή κατεύθυνση. Βεβαίως, επίσης, επικροτώ αυτό το οποίο είπε ο κ. Καιρίδης. Το Υπουργείο Δικαιοσύνης, γιατί το συγκεκριμένο δεν διακατέχεται ούτε κατατρέχεται, δεδομένου ότι υπηρετεί τον πυλώνα της δημοκρατίας και του κράτους δικαίου που είναι η δικαιοσύνη, από τον «μιθριδατισμό» -εντός εισαγωγικών, επιτρέψατέ μου της φράσεως- δεν ολιγωρεί, δεν αδρανεί, μέσα από αυτόν τον οργασμό της νομοθεσίας, και φέρει ένα συγκεκριμένο σχέδιο νόμου. Τι κάνει αυτό το νομοσχέδιο; Λαμβάνοντας υπόψη τη συνταγματική τάξη και την Ευρωπαϊκή Σύμβαση Δικαιωμάτων του Ανθρώπου, εν πρώτοις ενισχύει και ισχυροποιεί το θεμελιώδες δικαίωμα προστασίας του εκάστοτε πολίτη της να προσφεύγει στη δικαιοσύνη με αποτελεσματικότητα. Γιατί το κάνει αυτό; Εγώ μιλώ ως δικηγόρος της πρακτικής αυτή τη στιγμή.

Δύο είναι τα στοιχεία τα οποία αξιοποιεί το συγκεκριμένο Υπουργείο Δικαιοσύνης. Και βεβαίως είναι άξιοι συγχαρητηρίων και ο κύριος Υπουργός, ο κ. Φλωρίδης, και ο κ. Μπούγας για τους πυρετώδεις ρυθμούς με τους οποίους δουλεύουν. Γιατί; Διότι, πρώτον, λαμβάνουν υπόψη τα χρόνια σοβούντα ελαττώματα τα οποία εμφιλοχωρούν, δηλαδή αδράνειες, αβελτηρίες, και επιχειρούν να τα θεραπεύσουν. Άρα, αφενός εξυπηρετεί τη βελτίωση των δικαιοδοτικών οργάνων της απονομής της δικαιοσύνης, δημιουργώντας τις προϋποθέσεις ασφαλείας δικαίου. Και αφετέρου εν τοις πράγμασι αυτό το οποίο πετυχαίνουν είναι την απονομή της δικαιοσύνης.

Η απονομή της δικαιοσύνης δεν είναι ένα κενό γράμμα το οποίο τιτλοφορεί τα νομοθετήματα ή ένα ευχολόγιο για να ταυτιστεί το Υπουργείο με ένα ρηξικέλευθο σχέδιο νόμου. Εδώ -και θα σταχυολογήσω συγκεκριμένες διατάξεις- πέραν του ότι η ασφάλεια δικαίου είναι σαφής γιατί έχουμε ένα Υπουργείο Δικαιοσύνης παντεπόπτη της τρέχουσας νομικής πραγματικότητας προεχόντως και κυρίως για τους πολίτες, τους δικαστές και εμάς τους νομικούς αφενός, ρυθμίζει τα ζητήματα. Ποια είναι αυτά; Είχαν προκύψει ζητήματα αναφορικά, ουσιαστικά με τις μικροδιαφορές, δηλαδή σε συγκεκριμένα θέματα, όπως ήταν κατ’ αναλογία με τη νέα τακτική διαδικασία όπου δεν είναι υποχρεωμένοι οι διάδικοι να παρίστανται κατά την εκφώνηση, κατά την εκδίκαση, και λογίζεται ότι είναι παρόντες στην εκδίκαση με την κατάθεση των προτάσεων εντός της προσηκούσης προθεσμίας. Και από την αναλογική εφαρμογή αυτό επέφερε μια σημαντική τροποποίηση και στις μικροδιαφορές, που μέχρι πρότινος υπήρχε μια διαφορετική αντιμετώπιση και πάρα πολλές αποφάσεις εματαιώνοντο, διότι υπήρχε μια σύγχυση, μια συσκότιση. Άρα, αυτό το αναγνωρίζουμε στην Κυβέρνηση.

Επίσης, το γεγονός ότι επιταχύνεται η απονομή της δικαιοσύνης με τα προηγούμενα αποδεδειγμένα δεδομένα μεταφοράς της ύλης στους δικηγόρους, είναι ζητήματα τα οποία η συγκεκριμένη Κυβέρνηση, πέραν του ότι αφουγκράζεται όλα τα προαναφερθέντα, συν τοις άλλοις, μέσα από μια πολυτελή διαδικασία διαβούλευσης, αίρει όποια αδιαλλαξία. Εις στον αντίποδα –γιατί άκουσα «ό,τι αποφασίσουμε και διατάξουμε»- γίνανε οι αναγκαίες διαβουλεύσεις και οτιδήποτε κρίθηκε ό,τι ενδεχομένως να αντίκειται στο δημόσιο συμφέρον, αντίκειται στα συνταγματικά κατοχυρωμένα δικαιώματα των πολιτών, βελτιώθηκε.

Επομένως, θέλω να πω το εξής, γιατί ακούστηκε ότι είναι αντισυνταγματική η μεταφορά της ύλης στην έκδοση διαταγής πληρωμής. Αυτό, όμως, δεν μπορεί να αποτελέσει ανασταλτικό παράγοντα να μεταφερθεί η ύλη στους δικηγόρους, χωρίς να συντρέχει κανένας απολύτως λόγος. Και αν θα παράξει ή μη αποτέλεσμα είναι ήδη δεδομένο, με βάση τα δεδομένα από την προηγούμενη μεταφορά της ύλης ως προς την εγγραφή, προσημείωση υποθηκών και των κληρονομητηρίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε δευτερόλεπτα, αξιότιμε κύριε Πρόεδρε.

Επομένως, εδώ είναι μια επιμέρους βελτιωτική κίνηση προς την ορθή κατεύθυνση με γνώμονα ουσιαστικά το να παράγεται σε συγκεκριμένο χρονικό διάστημα η απονομή της δικαιοσύνης και να διευκολύνεται το έργο όλων των παραγόντων της δίκης.

Για όλους αυτούς τους λόγους χαιρετίζω, επικροτώ και συντάσσομαι, βεβαίως, εκθύμως σε αυτή την πολύπλευρη, επίπονη, επίμοχθη και πολύπτυχη προσπάθεια να τροποποιηθεί επί τα βελτίω ο Κώδικας Πολιτικής Δικονομίας.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσιβαρδά.

Ο Βουλευτής κ. Νότης Μηταράκης ζητεί άδεια ολιγοήμερης απουσίας στο εξωτερικό για προσωπικούς λόγους από το Σάββατο 4 Οκτωβρίου 2025 έως και την Παρασκευή 10 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Καλείται στο Βήμα ο κ. Αλέξανδρος Αυλωνίτης, ανεξάρτητος Βουλευτής. Θα ακολουθήσει η κ. Καραμπατσώλη και μετά θα ξεκινήσουμε με τις δευτερολογίες.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Εγώ θεωρώ ότι η διαχείριση του θέματος στη Σύρο μας δείχνει ότι λειτούργησε εντελώς άπειρα, ανεύθυνα θα έλεγα η Κυβέρνηση για ένα τέτοιο θέμα. Μην ξεχνάμε ότι δεν έχουμε κηρύξει εμπάργκο κάθε Ισραηλινού στην πατρίδα μας. Και αυτή η αδεξιότητα, η ανεύθυνη διαχείριση έγινε εν καιρώ θέρους.

Εγώ θυμάμαι ότι στην Κέρκυρα, αλλά νομίζω και στα άλλα λιμάνια, όταν προσάραζε πολεμικό αμερικανικό πλοίο στον πόλεμο της Γιουγκοσλαβίας, μαζευόμασταν όλοι και εμποδίζαμε την προσάραξή του. Αυτό που συνέβη νομίζω θα μπορούσε να αντιμετωπιστεί με πολύ πιο υπεύθυνο τρόπο, έτσι ώστε και οι άνθρωποι αυτοί να διαδηλώσουν και σε κάθε περίπτωση να παραμείνουμε σε αυτό που έπρεπε να παραμείνουμε, να προσαράξει το πλοίο και οι Ισραηλινοί, οι οποίοι επέβαιναν σε αυτό το σκάφος, να αντιμετωπιστούν από άποψη της έλλειψης ενσυναίσθησης και όχι της μη δυνατότητας να προσαράξουν και να κατέβουν στο λιμάνι της Σύρου. Αυτή είναι, λοιπόν, μια πρώτη προσέγγιση.

Θέλω, επίσης, να επισημάνω κάτι σε σχέση με αυτό που ειπώθηκε για τη σημερινή επέτειο στο Μάτι. Κοιτάξτε, στο Μάτι υπήρξε μια ανθρώπινη τραγωδία τεραστίων διαστάσεων. Η ολιγωρία της Κυβέρνησης, αλλά και του κρατικού μηχανισμού ήταν τέτοια που θα μπορούσε να είχε μειωθεί το απάνθρωπο αυτό αποτέλεσμα. Παρά ταύτα, όμως, υπήρξαν οι αναγνωρίσεις πολιτικών ευθυνών και παραιτήσεις, αλλά η δίκη έγινε, επεβλήθησαν ποινές και σε κάθε περίπτωση είναι ήδη στη φυλακή άνθρωποι, οι οποίοι εκείνο το χρονικό διάστημα ήταν στην κορυφή των υπηρεσιών που ήταν υπόχρεοι προς τούτο.

Και εκεί έγινε πολιτική εκμετάλλευση. Από όλους μας γίνεται πολιτική εκμετάλλευση θανάτων και αυτό είναι ό,τι χειρότερο. Αν κάποτε μάθουμε να διαχειριζόμαστε τέτοια θέματα, τότε είναι σίγουρο ότι θα λειτουργούμε ως πολίτες και ως πολιτικοί με πνεύμα ενσυναίσθησης και αναζήτησης των ευθυνών με απόλυτα αντικειμενικό τρόπο.

Κύριε Πρόεδρε, θα ήθελα, επίσης, να τονίσω -και να μου δώσετε, αν έχετε την καλοσύνη δύο λεπτά παραπάνω- αυτά που αισθάνθηκα εχθές στη χτεσινή συνεδρίαση, με την οποία συζητούσε η Βουλή το ζήτημα των Τεμπών.

Ήταν άδεια η Βουλή χτες, άδεια έχω την εντύπωση και η ψυχή κάποιων από εμάς που δεν είδαμε -και μιλώ για πρώτο πληθυντικό- με ανθρώπινη ενσυναίσθηση και με αίσθημα δικαιοσύνης αυτό που συνέβη στα Τέμπη. Και το αποτέλεσμα αυτής της απίστευτης χθεσινής απόφασης, που να αποφασίζει η Βουλή να αποστείλει τον κ. Καραμανλή ως υπεύθυνο ενός αδικήματος πλημμεληματικού βαθμού, ότι δήθεν δεν φρόντισε ως Υπουργός να αυξηθούν τα έσοδα του ΟΣΕ, που εκφεύγει ουσιαστικά από το αντικείμενο της δικογραφίας που μας εστάλη από τον κύριο Ανακριτή Λάρισας, αυτό το οποίο συνέβη είναι ντροπή για το πολιτικό μας σύστημα και για το κράτος δικαίου. Ντροπή.

Δεν κρύβω να σας πω -και το έχω σημειώσει και θα το πω έτσι για να μου φύγει από μέσα μου- ότι εάν δεν είχα ως Βουλευτής τη βαθιά πίστη στα δημοκρατικά αισθήματα του λαού μας, θα είχα πάει σπίτι μου και θα απομακρυνόμουν από την ενεργό πολιτική ζωή. Δεν πρέπει να συμβαίνουν αυτά τα πράγματα. Και μου κάνει εντύπωση όταν μπαίνουμε στη Βουλή, σε αυτό το ιερό μέγαρο που είμαστε, σε αυτή την υπέροχη Αίθουσα, αφήνουμε πίσω κάποια βασικά ιδεώδη, τη δικαιοσύνη.

Η δικαιοσύνη είναι κατώτερη από την κομματική υποχρέωση που έχουμε; Δηλαδή, αν μας έλεγαν κάτι που έχει να κάνει με την ίδια μας τη μάνα, τον ίδιο μας τον πατέρα, τη ζωή μας, την οικογένειά μας, θα πειθαρχούσαμε σε ό,τι αποφασίζει λαθεμένα ή όχι ο αφέντης μας στο κόμμα; Ειλικρινά μου κάνει πολύ μεγάλη εντύπωση. Ίσως είναι έξω από την πυραμίδα των αξιών μου. Μπορεί να κάνω λάθος, να υπερτερεί, δηλαδή, η κομματική υποχρέωσή μας σε όλες τις ηθικές αξίες που έχουμε. Αν είναι έτσι, δεν θα ήθελα να παίξω αυτό τον ρόλο. Ειλικρινά σας μιλάω και μιλάω από καρδιάς.

Ένα άλλο ερώτημα θα βάλω και αμέσως θα μπω στο νομοσχέδιο. Αναρωτιέμαι και θα ήθελα να αναρωτηθείτε κι εσείς πού πάει η ελληνική δικαιοσύνη. Γιατί η δικαιοσύνη, η δικιά μας η δικαιοσύνη, δεν έχει αντιμετωπίσει και δεν έχει μπει μπροστά να αντιμετωπίσει κάποια εγκλήματα που συντάραξαν την πολιτική μας ζωή, όπως predator, παρακολουθήσεις δηλαδή, διαρροή ηλεκτρονικών διευθύνσεων των αποδήμων, Τέμπη, ΟΠΕΚΕΠΕ, ακόμα και απ’ ευθείας αναθέσεις, NOVARTIS. Όλα αυτά έχουν έρθει απ’ έξω, από δικαστικές αρχές απ’ έξω, όχι από μέσα. Δεν είδα κάτι να κάνει η ελληνική δικαιοσύνη.

Για να σκεφτούμε λίγο καλύτερα γιατί θα το μετανιώσουμε κάποια στιγμή, γιατί αν δεν προστατεύσουμε τη δικαιοσύνη, έναν από τους πυλώνες της δημοκρατίας, δεν έχουμε δημοκρατικό πολίτευμα και όπως υπάρχει αυτή η απελπιστική εικόνα δέκα ατόμων στη Βουλή, εκεί έξω το 60% της αποχής από τις εκλογές τις πρόσφατες θα γίνουν 70% και 80% και θα είναι ντροπή.

Για το νομοσχέδιο, λοιπόν, του Υπουργείου Δικαιοσύνης θα πω γρήγορα μερικά πράγματα. Με το νομοσχέδιο του Υπουργείου Δικαιοσύνης μπερδεύονται όλο και περισσότερο οι διατάξεις και οι δικονομικές διαδικασίες της πολιτικής δικονομίας. Οι συνεχείς τροποποιήσεις των διαδικασιών οδηγεί σε πολυπλοκότητα και ανασφάλεια δικαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν είναι μόνο πρόχειρο –τι θα προλάβω να πω σε ένα λεπτό- και αποσπασματικό, όπως είπα από την πρώτη στιγμή, αλλά είναι και ένα συντηρητικό νομοθέτημα που περιορίζει ακόμα περισσότερο τα δικαιώματα των πολιτών.

Κατά τη συνήθη πρακτική σας επιλέξατε μόνο την ηλεκτρονική διαβούλευση συλλέγοντας θέσεις και απόψεις χωρίς να συζητήσετε ουσιαστικά και δια ζώσης με το δικαστικό και δικηγορικό σώμα. Πάρα πολλοί το είπαν αυτό. Δεκατέσσερις μήνες πριν ψηφίσατε τον δικαστικό χάρτη, ένα χρόνο πριν αλλαγές στη διοικητική δικονομία. Ούτε στα δικά σας δημιουργήματα δεν δίνετε χρόνο να αναπνεύσουν και να λειτουργήσουν.

Και τι κάνετε με αυτό το νομοσχέδιο, κύριε Υπουργέ; Θα επιταχύνετε τη δικαιοσύνη εάν κόψετε δέκα και δεκαπέντε μέρες από τις προθεσμίες; Την αδικία επιταχύνετε και όχι τη δικαιοσύνη. Συμπιέζετε προθεσμίες χωρίς ουσιαστικό λόγο. Συμπιέζετε δικονομικά δικαιώματα. Ψηφιοποιείτε διαδικασίες ουσιαστικά για να τις αποφύγετε.

Η σύντμηση των προθεσμιών επίλυσης της αγωγής -μιλάω για το άρθρο 24 του νομοσχεδίου, 215 του Κώδικα Πολιτικής Δικονομίας- και στις δικαστικές πράξεις –παρεμπίπτουσες αγωγές, παρεμβάσεις, προσεπικλήσεις- οδηγεί σε ασφυκτικό δικονομικό περιβάλλον.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Το αλλάξαμε. Το έχουμε ήδη καταθέσει.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Θα το αλλάξετε; Δεν το πρόσεξα. Αυτό είναι πάρα πολύ καλό και φεύγω άμεσα από εκεί.

Για την ψηφιοποίηση τότε βγάζετε τον πολίτη από το ακροατήριο είτε με το άρθρο 37, δηλαδή εξέταση μαρτύρων με τηλεδιάσκεψη είτε με παντελή αποκλεισμό στις δίκες περί την εκτέλεση. Η φυσική παρουσία στο ακροατήριο αποτελεί αναπόσπαστο στοιχείο της αποδεικτικής διαδικασίας. Η απομακρυσμένη εξέταση μαρτύρων αποδυναμώνει τη ζώσα σχέση του δικαστή με αποδεικτικό υλικό και περιορίζει τη δυνατότητα εκτίμησης αξιοπιστίας.

Προσπαθείτε, κατά την άποψή μου, συνεχώς να παράγετε δικαιοσύνη εκτός των δικαστικών αιθουσών, εκτός του δικαστηρίου. Να τους βγάλετε θέλετε όλους από τις δικαστικές αίθουσες.

Δίνετε διαταγές απόδοσης μισθίου σε δικηγόρους και διαθήκες σε συμβολαιογράφους. Πρέπει να είμαστε πάρα πολύ προσεκτικοί. Σε κάθε περίπτωση, αν το ψηφίσετε, να δούμε τα αποτελέσματά του.

Συμπερασματικά, πολλά θέλω να πω, δεν προλαβαίνω.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Τελειώνω, κύριε Πρόεδρε.

Εν πάση περιπτώσει -να ξεφύγω εντελώς από το κείμενο- θέλω να τονίσω ιδιαίτερα, επειδή είναι πάρα πολύ λεπτά τα ζητήματα της απονομής της δικαιοσύνης, θα επαναλάβω για πολλοστή φορά από αυτό το Βήμα ότι πρέπει να μην μένετε στην πολιτική σας θέληση και αυτό να το θεσμοποιείτε. Θα πρέπει έστω την πολιτική σας θέληση να την επενδύσετε με επιστημοσύνη. Εκεί θα ήθελα να υπάρχουν επιστημονικές επιτροπές, να υπάρχουν δηλαδή ουσιαστικά τέτοιες ομάδες ανθρώπων που δεν θα λειτουργήσουν ακριβώς με πολιτικό -πιθανόν και κομματικό- κριτήριο, αλλά που θα γνωρίζουν ότι τροποποιούν ένα σπουδαίο νομοθέτημα, είτε αυτό λέγεται Ποινικός Κώδικας είτε εν προκειμένω λέγεται Κώδικας Πολιτικής Δικονομίας.

Διαφορετικά, αυτό το οποίο συμβαίνει τόσα χρόνια επί Κυβερνήσεως της Νέας Δημοκρατίας θεωρώ ότι αποτελεί παράδειγμα προς αποφυγή προς όλους που σπουδάσαμε τη νομική επιστήμη, σε όλους που διακονούμε τη δικαιοσύνη όμορφα, επιστημονικά, αποτελεσματικά. Αν κάνουμε τέτοιου είδους επεμβάσεις στα τεράστια επιστημονικά πονήματα που λέγονται Κώδικες, τότε θα κάνουμε πολύ καλό. Εθνικό καθήκον θα επιτελέσουμε, αν κάνουμε τέτοιου είδους ενέργειες και θεσμοθετούμε έτσι.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυλωνίτη. Θα ολοκληρώσουμε τον κατάλογο των ομιλητών με την κ. Κωνσταντίνα Καραμπατσώλη, Βουλευτή της Νέας Δημοκρατίας.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Θα μου επιτρέψετε, κύριε Πρόεδρε, να ευχηθώ στα κορίτσια μας, στη γυναικεία ομάδα πόλο που κατέκτησε την κορυφή. Συγχαρητήρια στα νέα μας κορίτσια, συγχαρητήρια στη νέα γενιά που δείχνει ότι είμαστε εδώ! Και ξέρετε, τέτοιες νίκες μάς δίνουν θάρρος και μας αναπτερώνουν το ηθικό. Συγχαρητήρια και πάλι!

Τώρα, όσον αφορά στο νομοσχέδιο, κύριε Πρόεδρε, κύριοι Υπουργοί, κυρίες και κύριοι συνάδελφοι, η έννοια της δικαιοσύνης να μην ξεχνάμε ότι γεννήθηκε εδώ, στην Ελλάδα, μαζί με τις αξίες του κράτους δικαίου και της ισονομίας. Είναι, λοιπόν, όχι μόνο απογοητευτικό, αλλά και πολιτικά απαράδεκτο να βλέπουμε τον πυλώνα αυτόν της δημοκρατίας μας να δοκιμάζεται από χρόνιες παθογένειες, όπως καθυστερήσεις, ανισότητες στην κατανομή υποθέσεων, κλονισμένη εμπιστοσύνη των πολιτών.

Ωστόσο, η Κυβέρνησή μας δεν στέκεται αδρανής, βλέπει, αφουγκράζεται, αναγνωρίζει και θεραπεύει τις δυσλειτουργίες του συστήματος. Από την αρχή της θητείας μας αποδείξαμε έμπρακτα πως η δικαιοσύνη αποτελεί στρατηγική μας προτεραιότητα. Ήδη με τον ν. 5108/2024 και τον ν. 5134/2024 προχωρήσαμε σε σημαντικές μεταρρυθμίσεις, όπως ενοποίηση του πρώτου βαθμού δικαιοδοσίας, χωροταξική αναδιάρθρωση των δικαστηρίων, αλλαγές σε Κώδικες κρίσιμους, όπως αυτός της Πολιτικής Δικονομίας και Ποινικής Δικονομίας, στον Κώδικα Οργανισμού Δικαστηρίων, κατάσταση δικαστικών λειτουργών.

Όμως, κυρίες και κύριοι συνάδελφοι, το έργο αυτό δεν έχει ολοκληρωθεί. Οι προκλήσεις παραμένουν. Είναι ενδεικτικό ότι στη χώρα μας η μέση καθυστέρηση για την έκδοση τελεσίδικης πολιτικής απόφασης φτάνει στις χίλιες τετρακόσιες ενενήντα δύο ημέρες. Πώς να μιλήσουμε, λοιπόν, για ένα κράτος δικαίου, όταν οι πολίτες μας αναμένουν επί χρόνια την απονομή δικαιοσύνης; Πώς να καλλιεργηθεί εμπιστοσύνη, όταν υποθέσεις ανακοπών και κατά πράξεων αναγκαστικής εκτέλεσης προσδιορίζονται για εκδίκαση σε ορίζοντα δεκαετίας; Πώς να λειτουργήσουν αποτελεσματικά τα δικαστήριά μας, όταν οι λειτουργοί της Θέμιδος, δικαστές και εισαγγελείς, είναι αντιμέτωποι με αβάσταχτο φόρτο;

Η καθυστέρηση στην απονομή της δικαιοσύνης έχει ωστόσο και κοινωνικές και οικονομικές συνέπειες. Θίγει το αίσθημα δικαίου, πλήττει την επιχειρηματικότητα, αποθαρρύνει τις επενδύσεις.

Γιατί ξέρετε, κυρίες και κύριοι συνάδελφοι; Δεν υπάρχει αναπτυξιακή πολιτική χωρίς αποτελεσματική δικαιοσύνη. Δεν υπάρχει δημοκρατία χωρίς την ταχεία και αμερόληπτη εφαρμογή των νόμων.

Το παρόν νομοσχέδιο, λοιπόν, έρχεται ως συνέχεια και εμβάθυνση του μεταρρυθμιστικού σχεδίου μας. Είναι μία πράξη ευθύνης, ένας ακόμη κρίκος στην αλυσίδα για την επανεκκίνηση του δικαστικού μας συστήματος.

Συγκεκριμένα, το νομοσχέδιο δομείται σε τρία βασικά μέρη.

Το Α΄ Μέρος αφορά τροποποιήσεις στον Κώδικα Πολιτικής Δικονομίας. Εισάγεται προδικασία, ώστε να αντιμετωπίζονται ζητήματα αοριστίας και ελλείψεων πριν τη δικάσιμο. Περιορίζεται αυστηρά η δυνατότητα αναβολών στον δεύτερο βαθμό. Αυξάνεται το παράβολο για αναβολή στα πρωτοδικεία και καταργείται στο εφετείο. Δικηγόροι πλέον αναλαμβάνουν την έκδοση διαταγής πληρωμής και απόδοσης χρήσης μισθίου. Συμβολαιογράφος αντί δικαστηρίου γίνεται αρμόδιος για τη δημοσίευση διαθήκης και για την κήρυξη ιδιόγραφης διαθήκης ως κύριας.

Μέρος Β΄: Εκδίκαση ανακοπών κατά πράξεων αναγκαστικής εκτέλεσης. Ορίζεται υποχρεωτική ηλεκτρονική αίτηση επαναπροσδιορισμού για παλαιές εκκρεμείς υποθέσεις. Εάν δεν υποβληθεί αίτηση, η ανακοπή θεωρείται ως μηδέποτε ασκηθείσα. Έτσι αντιμετωπίζεται το τεράστιο βάρος των εκκρεμοτήτων που φράζουν τα πινάκια των πρωτοδικείων.

Γ΄ Μέρος: Κατανομή υποθέσεων και αξιολόγηση καθυστερήσεων. Εισάγονται κριτήρια αντικειμενικής κατανομής υποθέσεων. Θεσπίζεται αξιολόγηση των καθυστερήσεων στην έκδοση των αποφάσεων από τους δικαστικούς και εισαγγελικούς λειτουργούς. Παρεμβαίνουμε σε κρίσιμα διοικητικά προβλήματα με κύριο τη δραματική υποστελέχωση, ενισχύοντας τα δικαστήρια με ανθρώπινο δυναμικό.

Κυρίες και κύριοι συνάδελφοι, ως νομικός, αλλά και ως εκπρόσωπος του ελληνικού λαού θεωρώ τη δικαιοσύνη θεμέλιο της δημοκρατίας. Η αναβάθμισή της δεν είναι επιλογή, είναι καθήκον και χαίρομαι βαθιά που η Κυβέρνηση της Νέας Δημοκρατίας προχωρά μπροστά με τόλμη, με συνέπεια, αλλά και σχέδιο. Δεν αρκούμαστε στα ευχολόγια. Δουλεύουμε για τη δικαιοσύνη που αξίζει σε κάθε Έλληνα πολίτη, μία δικαιοσύνη ταχύτερη, αποδοτικότερη, ποιοτικότερη, προσβάσιμη. Και η σημερινή μεταρρύθμιση δεν είναι το τέλος, είναι ένα ακόμη βήμα. Συνεχίζουμε εμείς, μέχρι να φτάσουμε στον στόχο μας, σε ένα σύγχρονο, αποτελεσματικό, δίκαιο σύστημα, θεμέλιο της κοινωνικής συνοχής και της οικονομικής ανάπτυξης.

Σας καλώ να υπερψηφίσετε το παρόν νομοσχέδιο για μια δικαιοσύνη αντάξια της ιστορίας μας και του μέλλοντος που θέλουμε να χτίσουμε για τα παιδιά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραμπατσώλη. Θα συνεχίσουμε με τις δευτερολογίες των ειδικών αγορητών και εισηγητών, ξεκινώντας αντίστροφα και μετά θα κλείσει ο Υπουργός. Θα ξεκινήσουμε με την κ. Ελένη Καραγεωργοπούλου, ειδική αγορήτρια της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Σήμερα έχουν γίνει πολλές επικίνδυνες κατασκευές για τη δημοκρατία από περισσότερους ομιλητές. Απαξιώνω, δηλώνω, να απαντήσω και στον κ. Καιρίδη για όσα καταλόγισε στην Πρόεδρο της Πλεύσης Ελευθερίας επί εννέα λεπτά από τα δώδεκα λεπτά της ομιλίας του. Το ίδιο θα κάνω και με τον κ. Κατσιβαρδά. Νομίζω ότι αύριο θα σας απαντήσει επί παντός επιστητού η ίδια.

Στο άρθρο 16 του παρόντος νομοσχεδίου, κύριοι Υπουργοί, αναγνωρίζεται ότι η επίδοση σε νοσοκομείο ή σε σωφρονιστικό κατάστημα μπορεί να γίνεται στον διευθυντή του νοσοκομείου ή του σωφρονιστικού καταστήματος για κάποιον με τον οποίο δεν είναι εφικτή η επικοινωνία, επειδή βρίσκεται σε χρόνια νοσηλεία ή σε εγκλεισμό. Και πραγματικά, αναρωτιέται κανείς γιατί δεν λαμβάνετε υπ’ όψιν καν την παρατήρηση του Συνηγόρου του Πολίτη που λέει το πολύ απλό, ότι όταν δημιουργείται κατά πλάσμα δικαίου, χωρίς κανενός είδους ευελιξία, την ευελιξία του μαχητού τεκμηρίου, μία συνθήκη στην οποία ο έγκλειστος δεν μπορεί να αντιδράσει, προκειμένου να υπερασπιστεί τον εαυτό του και να μην απολέσει κρίσιμες δικονομικές προθεσμίες, γιατί επιμένετε σε αυτήν τη διάταξη. Δεν σας ενδιαφέρουν τα δικαιώματα των εγκλείστων σε σωφρονιστικά καταστήματα, που είναι πάρα πολλοί και διαρκώς αυξάνουν με την ποινικοποίηση και την αυστηροποίηση των Ποινικών Κωδίκων που έχετε επιβάλει στο δικαιοδοτικό μας σύστημα;

Πώς θα διασφαλίζουν οι έγκλειστοι το δικαίωμά τους στη δικαστική προστασία, όταν θα χάνουν τις προθεσμίες και δεν θα υπάρχει τρόπος να ανταποδείξουν ότι ο διευθυντής του σωφρονιστικού καταστήματος έλαβε πραγματικά και στον πραγματικό χρόνο την έκθεση επίδοσης;

Σε ό,τι αφορά το ζήτημα των διαθηκών, κύριε Πρόεδρε, όπως είπα και στην πρωτολογία μου, θα χρειαστώ επτά λεπτά, γιατί είναι πάρα πολλά τα άρθρα του νομοσχεδίου και έχουν γίνει τέσσερις σελίδες νομοτεχνικές βελτιώσεις της τελευταίας στιγμής, με τις οποίες μάλιστα, κύριε Υπουργέ, έρχεστε και τροποποιείτε ακόμα και την τροπολογία που φέρατε αργά χθες τη νύχτα. Είναι τρομερά όσα συμβαίνουν σήμερα εδώ. Ήταν εκτρωματικό το νομοσχέδιο και το κάνατε ακόμα χειρότερο.

Τι ακριβώς κάνετε με τις διαθήκες; Προβλέπετε την οποιαδήποτε, την παραμικρή προστασία του συμβολαιογράφου από την ευθύνη για το ενδεχόμενο να είναι πλαστή η προσκομιζόμενη σε εκείνον διαθήκη; Σας ενδιαφέρει αυτό το κομμάτι; Προσθέσατε δήθεν νομοτεχνική βελτίωση λέγοντας ότι ακόμα και η άρνηση δημοσίευσης χρειάζεται πρακτικό. Γιατί; Ο δικαστής του ειρηνοδικείου κατ’ αρχήν και μετά του πρωτοδικείου έκανε πρακτικό άρνησης δημοσίευσης;

Υποχρεούται, λοιπόν, ο συμβολαιογράφος να δημοσιεύει οτιδήποτε του προσκομίζεται ως διαθήκη, ακόμα κι αν αυτή είναι πλαστή. Ως γνωστόν, με τη δημοσίευση δεν ιάται η οποιαδήποτε ακυρότητα μιας διαθήκης. Έτσι κι αλλιώς, η δημοσίευση δεν προστάτευε ποτέ τον συμβολαιογράφο που θα προχωρούσε στην εκτέλεση της διαθήκης με τη σύνταξη της οικείας πράξης δήλωσης αποδοχής κληρονομιάς σε εφαρμογή διατάξεων τελευταίας βούλησης του διαθέτη.

Σας ενδιαφέρει το γεγονός ότι αφορά την έσχατη δικαιοπρακτική βούληση του πολίτη που μπορεί να υποκαθίσταται κατά περίπτωση από ένα πλαστό έγγραφο; Έχετε διανοηθεί τι πρόκειται να γίνει με τις ανακοπές κατά των πρακτικών δημοσίευσης, όταν ο τετιμημένος ή ο μη τετιμημένος θα αντιδρά σε ένα έγγραφο το οποίο ο συμβολαιογράφος δεν μπορεί να ελέγξει, όταν του παρουσιάζεται μια διαταγή, αν είναι έγκυρο ή όχι, αν είναι πλαστό ή γνήσιο;

Θέλετε να μας πείτε πώς θα προστατεύεται ο δημοσιεύσας προσκομιζόμενες ιδιόγραφες διαθήκες, μία ο δικαστής, μία το δικαστήριο, που δεν έχει την εγγυητική λειτουργία του δικαστή; Πώς θα προστατεύεται από αγωγές και ποινικές διώξεις, ακόμη και κακόβουλων και μη τετιμημένων στη διαθήκη; Δεν έχει την κατάρτιση γραφολόγου. Δεν μπορεί να την έχει ο δημόσιος λειτουργός, συμβολαιογράφος για να εκφέρει κρίση περί του ότι το προσκομιζόμενο έγγραφο εγράφη πράγματι εξ ολοκλήρου διά χειρός του διαθέτη. Όμως, θα υποχρεούται να τη δημοσιεύσει και θα είναι πλήρως απροστάτευτος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κατ’ αυτή την έννοια, οι διαθήκες χρησιμοποιήθηκαν ως πλαστά έγγραφα στο μεγάλο σκάνδαλο του ΟΠΕΚΕΠΕ. Και εδώ προαλείφεται ένα μέλλον πλαστών ιδιόγραφων διαθηκών, το οποίο θα επαναλάβει σε πολλά επεισόδια το σκάνδαλο του ΟΠΕΚΕΠΕ. Για να μη μιλήσει κανείς για την ψηφιακή λειτουργία του μητρώου της ΑΑΔΕ και τη σύνδεσή της με το κτηματολόγιο και την υποχρέωση των τετιμημένων να δηλώνουν στο Ε9 την περιουσία που καταλείπεται σε αυτούς με τέτοιου είδους έγγραφα.

Σε σχέση με τους δικαστικούς υπαλλήλους, τα νέα διοικητικά και γραμματειακά καθήκοντα που τους ανατίθενται δεν έρχονται να συμπληρωθούν από τη μέριμνα για αύξηση οργανικών θέσεων και για λειτουργική επιμόρφωση και στήριξή τους. Δημιουργείται, λοιπόν, το παράδοξο να επιδιώκετε μεν την επιτάχυνση, όπως λέτε, της διαδικασίας, αλλά να επιφορτίζετε το πλήρως αποδυναμωμένο και εξαντλημένο προσωπικό. Όπως ακούσαμε από τον εκπρόσωπο του φορέα των δικαστικών υπαλλήλων, μόλις μέσα στον Ιούλιο νοσηλεύτηκαν δύο γραμματείς, οι οποίοι εξήχθησαν από το Εφετείο της Αθήνας σε λιπόθυμη κατάσταση και βρέθηκαν σε νοσοκομείο. Τους αφήνετε χωρίς τις απαραίτητες θεσμικές προϋποθέσεις για να ανταποκριθούν στον επιπλέον φόρτο εργασίας. Άρα, με ένα ακόμα νομοσχέδιο επιχειρείτε την πλήρη εξόντωσή τους.

Επίσης, ο ηλεκτρονικός φάκελος ακινήτου έρχεται σε μία εποχή που έχει καταδειχθεί ότι από την ψηφιακή λειτουργία στη μεταβίβαση ακινήτου τα πράγματα είναι ήδη εξαιρετικά προβληματικά. Και πάλι το βάρος πέφτει στους δικαστικούς υπαλλήλους. Τι σημαίνει ηλεκτρονικός φάκελος; Και αυτόν τον φάκελο, λοιπόν, τον ηλεκτρονικό φάκελο, αν τον συνδυάσει κανείς με τον ψηφιακό φάκελο μεταβίβασης ακινήτων που τόσο πολύ δυσλειτουργεί εδώ και ενάμιση χρόνο -μόλις χίλιες οκτακόσιες υποθέσεις έχουν προχωρήσει σε τελική έκβαση και σε πολύ απλές περιπτώσεις- καταλαβαίνει ότι η κατάσταση θα είναι πλέον τραγική για τη δικαστική προστασία των πολιτών και ότι η κατάσταση θα ξεφύγει εντελώς.

Καταψηφίζουμε το παρόν νομοσχέδιο και την τροπολογία, γιατί η τροπολογία είναι συνέχεια αυτού του εκτρωματικού και επικίνδυνου νομοσχεδίου για την έννομη τάξη, την ασφάλεια των πολιτών και τη δικαστική προστασία.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Τον λόγο έχει τώρα ο ειδικός αγορητής της Νίκης κ. Ρούντας.

**ΓΕΩΡΓΙΟΣ ΡΟΥΝΤΑΣ:** Δεν θα δευτερολογήσω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο, λοιπόν, τώρα έχει ο ειδικός αγορητής της Νέας Αριστεράς κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα είμαι σύντομος, κύριε Πρόεδρε.

Όσον αφορά το νομοσχέδιο, νομίζω ότι η ποιότητα της νομοθέτησης δεν ήταν η προσήκουσα, πράγμα που αποδεικνύεται από τις δεκάδες νομοτεχνικές βελτιώσεις, από τις αφαιρέσεις άρθρων, από την κατάθεση τροπολογίας την τελευταία στιγμή, αλλά και από το γεγονός ότι, όπως είπε προηγουμένως και η συνάδελφος, φέρατε νομοτεχνική βελτίωση ακόμα και στην τροπολογία σας. Εν πάση περιπτώσει, νομίζω ότι οι διαφορετικές πολιτικές στρατηγικές και οι διαχωριστικές γραμμές έχουν διαφανεί κατά τη διάρκεια της συζήτησης.

Από τη μία πλευρά έχουμε μία στρατηγική από τη μεριά της Κυβέρνησης που βασίζεται στην παραδοχή ότι το πρόβλημα των καθυστερήσεων τόσο στην πολιτική όσο και στην ποινική δίκη, κυρίως όμως στην πολιτική δίκη, αφορά προβλήματα δικονομικού χαρακτήρα.

Από την άλλη μεριά, η επισήμανση που έχουμε κάνει τα περισσότερα κόμματα της Αντιπολίτευσης είναι ότι το πρόβλημα των ελληνικών δικαστηρίων δεν είναι κατ’ αρχάς δικονομικό. Το πρόβλημα των ελληνικών δικαστηρίων και το πρόβλημα της ταχύτητας απονομής της δικαιοσύνης έχει να κάνει με το μειωμένο προσωπικό. Για παράδειγμα, στην Ευρώπη για κάθε εκατό χιλιάδες πολίτες υπάρχουν τέσσερις δικαστικοί υπάλληλοι, ενώ για κάθε εκατό χιλιάδες πολίτες στη χώρα μας υπάρχει ένας δικαστικός υπάλληλος. Επίσης, έχει να κάνει με τον απαξιωμένο υλικοτεχνικό εξοπλισμό και εν πάση περιπτώσει, με την επιλογή των δημοσιονομικών περιορισμών σε ό,τι αφορά τη χρηματοδότηση της δικαιοσύνης.

Από την άλλη μεριά, εσείς λέτε ότι το πρόβλημα είναι κατ’ αρχάς δικονομικό ή πρόβλημα τεμπέληδων δικαστών και γι’ αυτό τους βάζετε και συγκεκριμένες προθεσμίες εντός των οποίων θα πρέπει να ολοκληρώνουν τη δικαιοδοτική τους εργασία. Αυτές, κατά τη γνώμη μου, δεν μπορούν να επιτύχουν κανένα απολύτως αποτέλεσμα. Εν πάση περιπτώσει, εσείς μπερδεύετε τις νομικές προτροπές ή τις νομοθετικές προτροπές με την πραγματικότητα. Αυτό είναι το ένα.

Το δεύτερο έχει να κάνει προφανώς με την επιλογή που κάνετε στο νομοσχέδιο αυτό, να επιταχύνετε τις διαδικασίες των πλειστηριασμών, να κάνετε ένα δώρο σε servicers, funds και τράπεζες, έτσι ώστε να μην υπάρχουν οι λεγόμενες «άσκοπες δικονομικού χαρακτήρα καθυστερήσεις», δηλαδή η δικονομική προστασία των οφειλετών, των υπερχρεωμένων νοικοκυριών, των ανθρώπων που βλέπουν το βιος τους να εκπλειστηριάζεται από servicers, funds, κοράκια και λοιπά ευαγή ιδρύματα. Εν πάση περιπτώσει, επαναλαμβάνω ότι εκεί οι διαχωριστικές γραμμές έχουν διαφανεί.

Στην τοποθέτησή μου αυτή, στη δευτερολογία μου, θέλω να επιμείνω -και είναι κρίμα που δεν είναι εδώ ο κ. Φλωρίδης- σε αυτή την αδιανόητη επίθεση που εξαπέλυσε ο Υπουργός Δικαιοσύνης κατά τη διάρκεια της τοποθέτησής του προηγουμένως στην Ένωση Δικαστών και Εισαγγελέων, επειδή η Ένωση Δικαστών και Εισαγγελέων είπε το αυτονόητο.

Είπε δηλαδή: Ρε παιδιά, πριν από έναν χρόνο πανηγυρίζατε διότι, υπό την πίεση του Ευρωπαϊκού Κοινοβουλίου, της Ευρωπαϊκής Επιτροπής, ήρθατε και καταθέσατε μια τροπολογία, μεταρρύθμιση την χαρακτηρίσατε επικών διαστάσεων, όπου προβλέπατε τη συμμετοχή των δικαστών σε διαδικασία επιλογής της ηγεσίας τους και μας λέγατε τότε πόσο βαθιά θεσμική τομή είναι αυτή.

Γίνεται λοιπόν η ψηφοφορία των ανώτατων δικαστών και υπάρχει μια καταγραφή εν πάση περιπτώσει του κ. Βενιζελέα ως πρώτου μεταξύ των συναδέλφων του. Τον παραλείπετε τον κ. Βενιζελέα. Όπως είπα και στην πρωτολογία μου, ο λόγος ήταν απλώς και μόνο ότι ήταν στη μειοψηφία στη δίκη που αφορούσε τα funds και την οποία με πιέσεις της Κυβέρνησης ο Άρειος Πάγος δίκασε και εξέδωσε την απόφαση σε χρόνους ρεκόρ.

Άρα, απ’ ό,τι φαίνεται, κύριε Υπουργέ, δεν ήταν δικονομικό το θέμα των καθυστερήσεων. Το θέμα των καθυστερήσεων και στον Άρειο Πάγο και αλλού έχει να κάνει με το τι προτεραιοποιεί κάθε φορά το δικαστήριο και αυτή τη φορά προτεραιοποίησε αυτό που του ζήτησε η Κυβέρνηση. Είναι ένα ενδεικτικό σημείο των ειδικών και προνομιακών σχέσεων που διατηρεί η Κυβέρνηση με την ηγεσία της Δικαιοσύνης αυτή η επιλογή του Αρείου Πάγου σε εκείνη τη δίκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εν πάση περιπτώσει τα πράγματα είχαν ως εξής. Βγαίνει πρώτος ένας, κατά κοινή ομολογία, απολύτως καταρτισμένος δικαστής που δεν τον βαραίνει τίποτα στο παρελθόν και εσείς τον παραλείπετε για τρίτη φορά. Θα μας πείτε τον λόγο για τον οποίο τον παραλείψατε; Διότι όταν παίρνει μια Κυβέρνηση μια πολιτική απόφαση, διότι πολιτική απόφαση είναι αυτή, πρέπει να μας πει και τους λόγους για τους οποίους πήρε αυτήν την πολιτική απόφαση. Γιατί τον παραλείψατε;

Δεν αρκεί το «Έχουμε την πλειοψηφία, αποφασίζουμε και διατάζουμε». Πρέπει να υπάρξει κάποιου είδους λογοδοσία σε σχέση με αυτήν την πολιτική επιλογή. Πρώτος λοιπόν μεταξύ των συναδέλφων του παραλείπεται από την ηγεσία του Υπουργείου Δικαιοσύνης. Θα δώσετε μια εξήγηση γι’ αυτό, αντί να επιτίθεστε στους δικαστές που σας λένε το αυτονόητο; Ποιο είναι το αυτονόητο; Ότι αν είναι με τέτοιον κραυγαλέο τρόπο να αγνοείτε την έκφραση γνώμης από τους ανώτατους δικαστές, τι την κρατάτε τη ρύθμιση;

Δεν σας είπανε από την Ένωση Δικαστών και Εισαγγελέων ότι δεν πρέπει να τηρείτε το Σύνταγμα ούτε σας είπαν ότι θέλουν να δημιουργήσουν κράτος δικαστών. Σας είπαν ότι αν είναι να αγνοείτε με αυτόν τον κραυγαλέο τρόπο την έκφραση γνώμης από τους δικαστές, γιατί κρατάτε τη ρύθμιση, καταργήστε τη.

Είναι κοροϊδία, είναι πρόσχημα, είναι η πιο χαρακτηριστική στιγμή του κυβερνητικού αυταρχισμού και της κυβερνητικής αλαζονείας αυτό που έγινε με την επιλογή της ηγεσίας της Δικαιοσύνης και ο κ. Φλωρίδης οφείλει να δώσει λόγο και να ζητήσει συγγνώμη για τον απαράδεκτο τρόπο με τον οποίο τοποθετήθηκε όχι μόνο σήμερα. Εξάλλου μας έχει συνηθίσει σε αυτού του είδους τις τοποθετήσεις από το βήμα του Υπουργού.

Λοιπόν, η Κυβέρνηση αυτή πραγματικά έχει ξεπεράσει κάθε όριο. Δεν τηρεί πλέον ούτε τα προσχήματα και είναι ακριβώς γι’ αυτόν τον λόγο που δημιουργείται στην ελληνική κοινωνία όσο περνάνε οι μήνες η βαθιά προσδοκία ότι αυτή η Κυβέρνηση θα φύγει. Και εδώ πλέον αρχίζουν οι υποχρεώσεις των κομμάτων της αντιπολίτευσης και των κοινωνικών δυνάμεων οι οποίες πλήττονται από την πολιτική της Κυβέρνησης και βλέπουν τη ζωή τους καθημερινά να γίνεται χειρότερη.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τζανακόπουλο.

Τον λόγο έχει ο κ. Βασίλειος Γραμμένος, ειδικός αγορητής της Ελληνικής Λύσης. Από τη θέση σας παρακαλώ.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ, κύριε Πρόεδρε.

Δεν θα δευτερολογούσα, κύριε Υπουργέ –βέβαια δεν είναι εδώ ο κ. Φλωρίδης- αλλά η προκλητική συμπεριφορά του κ. Φλωρίδη μέσα από αυτό το Βήμα με αναγκάζει να σταθώ σε τρία σημεία, σε ένα σημείο του νομοσχεδίου και σε ένα σημείο που κάνατε αναφορά στην Ένωση Δικαστών και Εισαγγελέων. Όχι εσείς, κύριε Μπούγα, αλλά ο κ. Φλωρίδης.

Πάμε στο πρώτο σημείο που αφορά στο νομοσχέδιο. Άρθρο 159, στις λοιπές διατάξεις και σε ό,τι αφορά στη σύσταση της θέσης Υποδιευθυντή Δικαστικής Αστυνομίας. Αναφέρεται χαρακτηριστικά ότι ο Υποδιευθυντής της Δικαστικής θα επικουρεί, λέει, τον Διευθυντή της Δικαστικής -να μας ακούσει και ο κόσμος για να καταλαβαίνει-, ιδίως για θέματα εκπαίδευσης, οπλισμού, ασφάλειας και άσκησης ειδικών αστυνομικών καθηκόντων των υπαλλήλων του αστυνομικού τομέα της Δικαστικής Αστυνομίας, καθώς και ότι θα τον αναπληρώνει σε περίπτωση κωλύματος ή απουσίας του. Ωραία μέχρι εδώ.

Ως υποδιευθυντή της Δικαστικής Αστυνομίας θέλετε να ορίσετε, κύριε Υφυπουργέ, έναν, λέει, συνταξιούχο Ανώτατο Αξιωματικό της Ελληνικής Αστυνομίας. Ακούστε, θέλετε να βάλετε επικεφαλής σε δικαστικούς αστυνομικούς έναν συνταξιούχο Ανώτατο Αξιωματικό της Ελληνικής Αστυνομίας -έτσι αναφέρεται χαρακτηριστικά μέσα στο άρθρο-, με υπηρεσιακή, λέει, εκπαίδευση, εμπειρία κ.λπ. κ.λπ.

Ποιος εισηγήθηκε ή ποιος είχε αυτήν τη φαεινή ιδέα να προσλάβετε έναν συνταξιούχο αστυνομικό της ΕΛΑΣ για τη συγκεκριμένη θέση; Γιατί επιλέγετε έναν συνταξιούχο αστυνομικό της Ελληνικής Αστυνομίας και όχι, ας πούμε, κύριε Υπουργέ, έναν απόστρατο στρατιωτικό που κι αυτός έχει ανάλογη εμπειρία, είναι εκπαιδευμένος και διαθέτει και την εμπειρία, όπως προείπα;

Για ποιον λόγο προσλαμβάνετε επιπλέον προσωπικό -ακούστε τώρα- και δη συνταξιούχο, ενώ μπορείτε να καλύψετε τη συγκεκριμένη θέση με έναν ένστολο; Έχετε αυτήν τη στιγμή δύο ένστολους από το Αρχηγείο της Ελληνικής Αστυνομίας, σας έχει παραχωρήσει ο κ. Χρυσοχοΐδης δύο Αστυνόμους Β΄ οι οποίοι είναι εκεί και εκπαιδεύουν, υποτίθεται, τους δικαστικούς αστυνομικούς. Γιατί δεν χρησιμοποιείτε έναν τέτοιο, για να αποφύγουμε και τα έξοδα, αφού θα υπάρχει εν ενεργεία αστυνομικός;

Εδώ υπάρχει ένα θέμα. Δεν είμαστε στο κατά να προσληφθεί ένας αξιωματικός, ένας οποιοσδήποτε, για να μπορεί να συνδράμει και να βοηθήσει και να οργανώσει τη Δικαστική Αστυνομία που μέχρι στιγμής είναι μπάχαλο, κύριε Μπούγα. Οι ενστάσεις μας όμως έχουν να κάνουν με τις φωτογραφικές διατάξεις που για ακόμη μια φορά στόχο έχουν να ευνοήσουν συγκεκριμένα πρόσωπα, τα οποία είναι πρόσωπα δικά τους, αποκλειστικά της Κυβέρνησης. Άρα, για ρουσφετάκι μου κάνει ακόμη πιο πολύ και γι’ αυτό το αναφέρω. Θα θέλαμε μια απάντηση, για να συναινέσουμε, να πούμε «Ναι» στο άρθρο. Αν θέλετε. Αν δεν θέλετε, δικαίωμά σας.

Πάμε τώρα στο άρθρο 162 με το οποίο συστήνεται Τμήμα Ιατροδικαστικής Υπηρεσίας στη Δυτική Μακεδονία. Ορθώς κάνετε, κύριε Υπουργέ, και πάρα πολύ καλά κάνετε, θετικά το βλέπουμε και σίγουρα θα το ψηφίσουμε, με την προϋπόθεση όμως να υπάρξει η απαραίτητη επιστημονική επάρκεια, στη συνέχεια επίβλεψη και όχι προχειρότητα και καταστάσεις που ζήσαμε σε άλλες ιατροδικαστικές υπηρεσίες της χώρας που είδαμε άθλιες συνθήκες και γενικότερα απαράδεκτες καταστάσεις.

Κλείνοντας, κύριε Υπουργέ, επειδή απευθύνθηκε -όχι εσείς, αλλά ο κ. Φλωρίδης που δεν είναι εδώ, ήθελα να του μιλήσω- με έντονο ύφος στην Ένωση Δικαστών και Εισαγγελέων και μάλιστα τους κούνησε και το δάχτυλο και είπε «Ευτυχώς η Ελλάδα έχει ακόμα Σύνταγμα και αυτό τηρείται», συγγνώμη ή εμείς ζούμε σε άλλη χώρα ή εσείς δεν θέλετε να βγείτε από τον πολιτικό μανδύα στον οποίο περιβάλλεστε. Για ποιο Σύνταγμα μιλάτε; Σε ποιο Σύνταγμα αναφέρεστε; Ποιο Σύνταγμα επικαλείστε μέσα στο ναό της δημοκρατίας, μέσα στο Ελληνικό Κοινοβούλιο;

Εμείς σας λέμε ότι είμαστε υπέρ της κατάργησης του άρθρου 86 του Συντάγματος. Το λέμε, το ξαναλέμε και το φωνάζουμε. Όμως αυτό το Σύνταγμα που εσείς επικαλείστε έχει μέσα το άρθρο 86, κύριε Μπούγα, το οποίο εσείς παραβιάζετε κατά κόρον και κατ’ εξακολούθηση, όπως στο έγκλημα των Τεμπών, που έχασαν τη ζωή τους πενήντα επτά ψυχές, πενήντα επτά συνάνθρωποί μας, στην απαράδεκτη και αντισυνταγματική υπόθεση των υποκλοπών, όπου παραβιάστηκαν κατάφωρα προσωπικά δεδομένα, στο σκάνδαλο των αγροτικών επιδοτήσεων του ΟΠΕΚΕΠΕ με το οποίο βάψετε όλη την Κρήτη μπλε και έρχεται απ’ ό,τι μαθαίνουμε και καινούργια δικογραφία πιο καυτή για τον ΟΠΕΚΕΠΕ και ακολουθεί και το Ταμείο Ανάκαμψης.

Για την υπόθεση της ΔΥΠΑ που προαναφέραμε και που καταγγείλαμε από το Βήμα της Βουλής θα δούμε τι θα γίνει, θα το παρακολουθούμε.

Δύο επισημάνσεις και κλείνω, κύριε Πρόεδρε.

Πρώτον, επειδή αναφέρθηκε ο κ. Φλωρίδης στην κοινοβουλευτική δημοκρατία και στο σύστημα αυτό, όντως το ανώτατο κυρίαρχο όργανο είναι πραγματικά η Βουλή. Όμως έτσι όπως λειτουργεί στην Ελλάδα, η Βουλή δυστυχώς έχει γίνει ο συμβολαιογράφος του κ. Μητσοτάκη, της Κυβέρνησης και της βούλησης του Πρωθυπουργού.

Δεύτερον, όταν θα κουνάτε, κύριε Φλωρίδη, που δεν με ακούτε, το δάχτυλο στην Ένωση Δικαστών και Εισαγγελέων και κάθε φορά που θα κουνάτε το δάχτυλο θα πρέπει να σκέφτεστε ότι το δάχτυλο απευθύνεται σε αυτόν που θέλετε να απευθυνθεί, αλλά τα υπόλοιπα τέσσερα δάχτυλα απευθύνονται σε εσάς. Οπότε θα πρέπει να είστε προσεκτικοί.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γραμμένο.

Τον λόγο έχει η κ. Μαρία Κομνηνάκα, ειδική αγορήτρια του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Οφείλω να ξεκινήσω γιατί ακούσαμε πολλά αυτήν την τελευταία τουλάχιστον ώρα, με ένα σχόλιο: Οποιαδήποτε προσπάθεια που συστηματικά γίνεται, έμμεση ή άμεση, να κολλήσουν τη ρετσινιά του αντισημιτισμού στις εκδηλώσεις αλληλεγγύης στον παλαιστινιακό λαό, ενάντια στη γενοκτονία και τις θηριωδίες που συνεχίζονται, είναι απαράδεκτη και στην πραγματικότητα αυτό που επιχειρεί να συγκαλύψει και να συσκοτίσει είναι τις ευθύνες της Κυβέρνησης, που ενάντια στο λαϊκό αίσθημα συνεχίζει να στηρίζει και να τάσσεται με την πλευρά του στρατηγικού της εταίρου, του κράτους - δολοφόνου, του Ισραήλ, και της κυβέρνησης Νετανιάχου, τη στιγμή μάλιστα που ακόμα και μέσα στο ίδιο το Ισραήλ υπάρχουν εκδηλώσεις αλληλεγγύης προς τον παλαιστινιακό λαό και γι’ αυτό διώκονται και Ισραηλινοί πολίτες, όπως βεβαίως και το Κομμουνιστικό Κόμμα του Ισραήλ.

Σε σχέση με το νομοσχέδιο και τις νομοτεχνικές νομίζω ότι παρέλκει να πούμε ότι η βροχή νομοτεχνικών επιβεβαιώνει αυτό που σας είπαμε από την πρώτη στιγμή ότι επιχειρήσατε με fast track διαδικασίες να φέρετε αλλαγές σε ένα τόσο βασικό νομοσχέδιο. Και βεβαίως και με τις τελευταίες νομοτεχνικές επιχειρήσατε για άλλη μια φορά να λειάνετε τις γωνίες, χωρίς βεβαίως να αναιρείται η ουσία, το για ποιον επιχειρείτε να καθαρίσετε το τοπίο στη Δικαιοσύνη και ποιος τελικά επιβαρύνεται και με τα κόστη που συνεχώς φορτώνετε με κόφτες για την πρόσβαση σε διάφορες διαδικασίες, ποινές κ.λπ. και βεβαίως και ποιος επιβαρύνεται και με τους κινδύνους από τη συνεχή ιδιωτικοποίηση τομέων της Δικαιοσύνης που γίνεται και με τη συνεχή μεταφορά αρμοδιοτήτων προς τους δικηγόρους και τους συμβολαιογράφους στην προσπάθεια να δώσετε ένα «τυράκι» για να αποσπάσετε και τη συναίνεσή τους λόγω και της ρήξης των σχέσεων λόγω της στοχοποίησης που τους έχετε κάνει όλο το προηγούμενο διάστημα με τα υπέρογκα φορολογικά μέτρα, με τα βάρη αυτά που δυσκολεύουν τους αυτοαπασχολούμενους και τους μισθωτούς δικηγόρους να επιβιώσουν στο επάγγελμα. Δεν λύνετε τα προβλήματα με αυτά που βάζετε.

Θα έλεγα ότι με τις νομοτεχνικές που κάνατε ολοκληρώσατε την ιστορία με την καλύβα και τον Χότζα. Όμως τελικά εδώ δεν ήρθατε μάλλον να βγάλετε τα ζώα έξω και να μας πείτε ότι ανακουφίστηκαν, αλλά από την πίσω πόρτα βάζετε άλλο γάιδαρο, γιατί τελικά η επέκταση της αρμοδιότητας του συμβολαιογράφου που κάνετε, να μην εξαντλείται στους συμβολαιογράφους της Αθήνας, αλλά να πηγαίνει σε όλη την επικράτεια, για να μην σας πουν ότι συγκεντρώνετε και την ύλη στην Αθήνα, μάλλον χειρότερα κάνει τα πράγματα. Στην ουσία αυτό που δεν αλλάζει είναι ότι επιχειρείτε να παρακάμψετε βεβαίως την απροθυμία που υπάρχει σε αρκετούς συμβολαιογράφους, για να προχωρήσει και να καθαρίσει το πεδίο των πλειστηριασμών, επιτρέποντας στην πραγματικότητα στα funds και τα κοράκια να φτιάξουν έναν αποτελεσματικό μηχανισμό στα μέτρα τους και βεβαίως και με το δυναμικό της απολύτου επιλογής τους. Σε αυτήν την κατεύθυνση βεβαίως είναι και η ηλεκτρονική πλατφόρμα που ήταν διακηρυγμένη απαίτηση των τραπεζών και των funds για να καθαρίσει το τοπίο του πλειστηριασμού και της πώλησης των ακινήτων.

Είναι πρόκληση να μας κοροϊδεύετε ότι κόπτεσθε για τους οφειλέτες. Πραγματικά έχετε κάνει τον εμπαιγμό επιστήμη. Νομίζετε ότι θα εξιλεωθείτε στα μάτια του κόσμου λέγοντας και ξαναλέγοντας ότι τους προστατεύετε με την απαγόρευση της παρέκτασης αρμοδιότητας; Εντάξει, να πούμε ότι είναι μια διευκόλυνση. Όσον αφορά όμως την ανάγκη που έχουν οι οφειλέτες να προστατευτούν από την ασυδοσία των τραπεζών και των funds δεν λύνετε το πρόβλημα, τη στιγμή που τους έχετε αφήσει απροστάτευτους και από τις εκβιαστικές πρακτικές, αλλά και από την έλλειψη ουσιαστικού νομοθετικού πλαισίου που να προστατεύει την πρώτη κατοικία και ακόμη και αυτό το όποιο μέτρο διευκόλυνσης, υποτίθεται, φέρνετε, το κάνετε τη στιγμή που στην επαρχία το ένα μετά το άλλο τα υποκαταστήματα των τραπεζών κλείνουν. Ακόμη και τα ΑΤΜ παίρνετε. Βγαίνουν οι κάτοικοι των χωριών στα κάγκελα. Ούτε ΑΤΜ δεν βρίσκουν και εσείς λέτε τώρα ότι απαγορεύεται η παρέκταση αρμοδιότητας όταν υπάρχει υποκατάστημα τράπεζας στην περιφέρεια. Σιγά τα ωά! Είναι ντροπή να διεκδικείτε μάλιστα γι’ αυτόν τον λόγο και τα εύσημα από την Αντιπολίτευση.

Σε σχέση τώρα με όσα εξελίσσονται γύρω από τον ορισμό της ηγεσίας της Δικαιοσύνης, αυτό που πραγματικά μάς κάνει εντύπωση, δεν είναι το ύφος του κ. Φλωρίδη. Είναι γνωστό το ύφος, όπως και το κομμάτι του «έχουμε την πλειοψηφία και αποφασίζουμε». Τώρα το ανακαλύπτετε; Αυτό που μας εντυπωσιάζει είναι πως πέφτετε από τα σύννεφα, όταν ένα χρόνο πριν ως κόμμα λέγαμε ότι αυτή η συγκεκριμένη διάταξη δεν είναι τίποτα άλλο, παρά ένα φύλλο συκής, ότι πρόκειται για μια κοροϊδία που δεν αλλάζει την ουσία, δηλαδή την ίδια τη συνταγματική κατοχύρωση που έχει η κάθε κυβέρνηση να επιλέγει μόνη της την ηγεσία της Δικαιοσύνης. Και βεβαίως διαψεύστηκαν οικτρά όσοι είχαν ή έτρεφαν αυταπάτες για το αντίθετο. Επιβεβαιώνεται ότι το πρόβλημα είναι το ίδιο το Σύνταγμα. Και όταν το ΚΚΕ στην τελευταία συνταγματική αναθεώρηση ζήτησε αυτό το στοιχειώδες, αυτό που είχαν ζητήσει και οι ίδιοι οι δικαστές σε εσωτερικό τους δημοψήφισμα, δηλαδή αυτή τη στοιχειώδη εγγύηση για να πάψει αυτός ο σφιχτός εναγκαλισμός της εκτελεστικής εξουσίας με την εκάστοτε ηγεσία της Δικαιοσύνης και να γίνεται η επιλογή από ένα ευρύτερο εκλεκτορικό σώμα, τότε όλοι σιωπούσατε, γιατί βεβαίως όλοι, έχοντας βλέψεις ή περνώντας από τις κυβερνητικές εξουσίες, θελήσατε να κάνετε παιχνίδια με την εκάστοτε ηγεσία της Δικαιοσύνης, όπως βεβαίως αρνηθήκατε την πρόταση του ΚΚΕ για την κατάργηση του άρθρου 86. Και ξαναλέμε, γιατί κάνετε ότι δεν καταλαβαίνετε, ότι δεν είναι το ίδιο η τροποποίηση ή τα όποια στρογγυλέματα, ακόμα και με τη σωστή κατάργηση της αποσβεστικής προθεσμίας, με την απαίτηση να καταργηθεί το άρθρο 86 προκειμένου να σταματήσει η οποιαδήποτε κίνηση της ποινικής δίωξης ή και η λειτουργία των επιτροπών κ.λπ. να εξαρτάται από την εκάστοτε κυβερνητική πλειοψηφία ή τους «Γεωργιάδηδες» που βεβαίως σήμερα με θράσος βγαίνουν και λένε «έχουμε την πλειοψηφία και θα κάνουμε ό,τι μας καπνίσει».

Διότι, ακόμα και η πατέντα που προσπαθεί τώρα να συνταγματοποιήσει -από ό,τι καταλαβαίνουμε- η Κυβέρνηση, η καρικατούρα προανακριτικής Τριαντόπουλου και Καραμανλή που αμνήστευσε τους Υπουργούς, σε αυτή τη λογική είναι. Τροποποιούμε και βγάζουμε ό,τι δυσκολεύει τη διαδικασία, αλλά δεν αλλάζουμε την ουσία που είναι να εξαρτάται η δίωξη των Υπουργών από τη βούληση της κάθε κυβερνητικής πλειοψηφίας, αλλά και από τα παιχνίδια που ενίοτε κάνει η εκάστοτε αντιπολίτευση. Αυτά δεν θέλετε να αλλάξετε και για αυτό βεβαίως κανένας σας, πλην του ΚΚΕ, δεν στήριξε αυτή την πρόταση για να καταργηθούν αυτά τα δύο άρθρα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Τον λόγο έχει ο κ. Θεόφιλος Ξανθόπουλος, ειδικός αγορητής του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Έγινε μια εξαντλητική συζήτηση τόσο στις Επιτροπές, όσο και σήμερα στην Ολομέλεια. Συμπληρώνουμε έντεκα ώρες τη συζήτηση του νομοσχεδίου. Ξεκινήσαμε στις 10.00’ και είναι 21.00’. Θέλω εν τάχει να αναφερθώ σε τρία ζητήματα. Δεν θα αναφερθώ σε αυτό καθαυτό το νομοσχέδιο. Νομίζω ότι το εξαντλήσαμε.

Στη δευτερολογία μου θέλω, καταρχάς, να πω για τη μέρα που είναι σήμερα και έγινε αναφορά ρητή στην πυρκαγιά στο Μάτι. Θυμίζω ότι ο τότε υπεύθυνος Υπουργός παραιτήθηκε. Θυμίζω ότι καρατομήθηκαν οι υπηρεσιακοί υπεύθυνοι, οι οποίοι εν χορδαίς και οργάνοις επανήλθαν με την Κυβέρνηση Μητσοτάκη. Θυμίζω ότι η δικαιοσύνη κατέληξε και κατένειμε τις ευθύνες, άσχετα αν δεν μας ικανοποιεί αυτή η απόφαση και αναδεικνύουμε εκ των υστέρων απόψεις. Αυτή η ιστορία έχει τελειώσει και σε δικαστικό επίπεδο.

Τέλος, καταλαβαίνω πάρα πολύ καλά και τον πόνο των συγγενών και τον πόνο των ανθρώπων και βεβαίως, κανείς δεν μπορεί να αγνοεί το τραγικό γεγονός της απώλειας. Το να επανέρχεται, όμως, από ορισμένες πλευρές προσπαθώντας να συμψηφίσει με απαράδεκτο τρόπο, ανθρώπινες ζωές -και δεν μιλάω μόνο για τον Πρωθυπουργό, ο οποίος είπε το ασύλληπτο «εσείς μετρούσατε φέρετρα, εμείς μετράμε στρέμματα», αλλά μιλάω για κάθε προσπάθεια που γίνεται, από οποιαδήποτε πολιτική δύναμη- δείχνει ότι έχουμε πολύ δρόμο ακόμη να διανύσουμε ως πολιτικό σύστημα για να μπορούμε να αντιπαρατιθέμεθα επί της ουσίας και για να μη δημιουργούνται εντυπώσεις.

Δεύτερο ζήτημα. Ζητάω μετ’ επιτάσεως, δεν το έχω ακούσει ακόμη, τι θα κάνουμε για το όνειδος της απόρριψης της αγωγής για τυπικούς λόγους, λόγω αοριστίας δηλαδή, της αγωγής που άσκησε το ελληνικό δημόσιο κατά της Novartis. Η Novartis έχει πληρώσει εκατομμύρια δολάρια στο εξωτερικό για τις δραστηριότητές της στην Ελλάδα. Η πίεση που ασκήσαμε ως ΣΥΡΙΖΑ για την άσκηση της αγωγής, φάνηκε προς στιγμήν να αποδίδει. Σήμερα, η αγωγή αυτή έχει απορριφθεί για τυπικούς λόγους. Ζητάμε, λοιπόν, από την ηγεσία, από την Κυβέρνηση, από τους εκπροσώπους της, από τους Υπουργούς να μας πουν πώς σκοπεύουν να αντιμετωπίσουν αυτήν την ήττα που έχουμε υποστεί και ως έννομη τάξη, αλλά και ως δικαιικό σύστημα.

Το τρίτο και τελευταίο. Προφανές είναι ότι το Σύνταγμα, έτσι όπως είναι διαμορφωμένο, ορίζει ότι την τελική επιλογή της ηγεσίας του δικαστικού σώματος κάνει το Υπουργικό Συμβούλιο μετά από πρόταση του Υπουργού Δικαιοσύνης. Εξίσου προφανές είναι ότι δεν πρέπει να πάμε, κατά την άποψή μας, σε ένα κράτος δικαστών γιατί ο μόνος τρόπος για να νομιμοποιείται η δικαστική εξουσία είναι ακριβώς αυτός που ισχύει, δηλαδή να παίρνει η εκτελεστική εξουσία την ευθύνη και να ορίζει, μέσα σε ένα πλαίσιο το οποίο θα συμφωνήσουμε στη συνταγματική αναθεώρηση, την καινούργια δικαστική ηγεσία.

Το λέω αυτό διότι εμφανίστηκε η πρόσφατη νομοθετική πρωτοβουλία της Κυβέρνησης ως μία εξαιρετικής βαρύτητας πρωτοβουλία, η οποία ήταν διότι είχαμε στριμωχτεί, είχαμε κριτική από την Ευρώπη για το ότι διοριζόταν απευθείας από την Κυβέρνηση η ηγεσία της δικαιοσύνης χωρίς καν η ίδια η δικαιοσύνη να εκφράζει άποψη επ’ αυτού. Έχουμε φτάσει, όμως, πλέον αυτή η διαδικασία να είναι ένα φύλλο συκής, διότι η εκπεφρασμένη άποψη των δικαστών και μάλιστα με έναν εκκωφαντικότατο τρόπο αγνοείται. Και δεν αγνοείται μόνον ως προς τον πρώτο, αλλά αγνοείται και ως προς τους υπόλοιπους.

Και αυτό που είπε ο κ. Φλωρίδης το ξέρουμε όλοι, ότι προφανώς το Σύνταγμα αυτό λέει, αλλά, από την άλλη μεριά, να θεσπίζεις έναν νόμο για να εκφράζει την άποψή του το Δικαστικό Σώμα και εσύ κατά το δοκούν να επιλέγεις, σημαίνει ότι αναιρείς τον ίδιο σου τον νόμο, ότι έκανες έναν νόμο-φερετζέ για να γλιτώσεις την κριτική της Ευρωπαϊκής Ένωσης και όπως πήγαινες, με τον ίδιο τρόπο θα συνεχίζεις. Μου θυμίζει τη λαϊκή παροιμία που λένε στην περιοχή μου ότι «παλιός γάιδαρος, καινούργια περπατησιά δεν γίνεται».

Και με τον τρόπο αυτό τον εξωθεσμικό που λειτουργεί η Νέα Δημοκρατία, έτσι θα λειτουργεί παρόλες τις επιλογές που θα κάνει το δικαστικό σώμα ασκώντας το δικαίωμα που του δίνει η τελευταία νομοθετική πρωτοβουλία.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Τον λόγο έχει η κυρία Ευαγγελία Λιακούλη, εισηγήτρια του ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά από μία εξαντλητική διαδικασία, σε ένα Κοινοβούλιο σήμερα που αντιμετώπισε το νομοσχέδιο σας με την προσήκουσα διαδικασία, θα έπρεπε κανείς να μείνει μέχρι το τέλος, νομίζω, για να ακούσει καταρχήν την τοποθέτηση του κυρίου Υπουργού σε ότι έχει σχέση με την ανακοίνωση της Ένωσης Δικαστών και Εισαγγελέων και τις ακρότητες τις οποίες υιοθέτησε ο κ. Φλωρίδης για να δικαιολογήσει τα αδικαιολόγητα.

Τι είπε ο κύριος Υπουργός; Ο κύριος Υπουργός είπε ότι «κακώς διαμαρτύρονται οι δικαστές και οι εισαγγελείς, διότι στο κάτω κάτω της γραφής το Σύνταγμα είναι αυτό που είναι, λέει αυτά που λέει, τι τους πειράζει, λοιπόν; Εγώ ζήτησα τη γνώμη τους και επέλεξα τους δικαστές που θεώρησα ότι έπρεπε να διαλέξω». «Εγώ δεν θα επιτρέψω να γίνει κράτος δικαστών» είπε ο κύριος Υπουργός της Δικαιοσύνης. Κράτος δικαστών.

Προσέξτε τι λέτε. Αυτά τα απαντάτε επειδή η Ένωση Δικαστών και Εισαγγελέων βγήκε και σας είπε ότι δεν είναι δυνατόν να πανηγυρίζετε με τον ν.5123/2024, πριν από ένα χρόνο ακριβώς, για εσωτερική κατανάλωση. Αφού όλα γι’ αυτό τα κάνετε. Δεν πιστεύετε τίποτα. Μα, τίποτα, όμως; Στον αέρα μιλάτε; Δεν σας ακουμπάει τίποτα μέσα σας, να το συνδέσετε με το ήθος, με τη συνέπεια, με τη συνείδηση; Είναι άγνωστες λέξεις όλες αυτές;

Μας λέγατε πριν από έναν χρόνο, λοιπόν, ότι τώρα φέρνουμε ένα καινούργιο νόμο που στην πραγματικότητα ο νόμος αυτός θα είναι η πρόβα της συνταγματικής αναθεώρησης και η γνώμη των δικαστών θα λαμβάνεται υπόψη απολύτως προκειμένου να κάνουμε τις επιλογές. Αυτό θα λέει η συνταγματική αναθεώρηση. Και ο νόμος αυτός θα λαμβάνεται σοβαρά υπόψη.

Κι όταν, κύριε Μπούγα, συναντηθήκαμε μαζί όλα τα κόμματα με την Ένωση Δικαστών και Εισαγγελέων, προσφάτως -σας θυμίζω- και είχαμε κάνει έναν διάλογο σε ένα πολύ καλό πλαίσιο, είχατε πει τότε ότι το πρώτο θέμα που είχαν βάλει είναι αυτό, η επιλογή, και μετά όλα τα υπόλοιπα, οι θητείες, η αφυπηρέτηση κλπ.. Και εσείς μάλιστα συνομολογήσατε απολύτως.

Εσείς, κύριε Υφυπουργέ, στον Υπουργό αυτά τα είπατε; Τη συνάντηση εκείνης της ημέρας την μεταφέρετε; Γιατί εγώ έχω πρακτικά από τη συνάντηση εκείνης της ημέρας. Το μεταφέρετε; Τον τραβήξετε από το σακάκι την ώρα που σηκώθηκε πάνω και τα έλεγε αυτά, να του πείτε «Κάτσε κάτω, Υπουργέ. Εκτίθεσαι». Δεν το τραβήξατε; Θα έπρεπε! Διότι αυτή η εικόνα σήμερα δεν ταιριάζει με αυτό που ζήσαμε εμείς όλα τα κόμματα μαζί όταν μας συνομολογήσατε εσείς, κύριε Υφυπουργέ. Είπατε κάτι διαφορετικό στους δικαστές από αυτό που είπε σήμερα ο κ. Φλωρίδης αναφωνώντας κι αυτά τα τσιτάτα περί κράτους δικαστών και λοιπά. Αυτό μας μάρανε! Τα λέει όλα τα φτιάξατε μια χαρά!

Και τι σας είπαν; «Καταργήστε αυτόν τον νόμο, μη μας δουλεύετε.», σας είπαν οι δικαστές. Α λα καρτ νομοθεσία; Νομοθεσία α λα καρτ; Βγάλατε έναν νόμο πέρσι και μας λέτε ότι θα τον εφαρμόσετε. Δεν λαμβάνετε υπόψη, δεν σέβεστε την άποψή μας, ε τότε τι θέλετε; «Επιλέγετε αυτούς που θέλετε στη δικαιοσύνη. Μη μας δουλεύετε.», σας είπαν λοιπόν.

Και το «τέλος των ψευδαισθήσεων», η φράση αυτή στην ανακοίνωση είναι πραγματικά γροθιά στο μαλακό υπογάστριο που λέει ότι δονεί και την Ευελπίδων και την Αλεξάνδρας. Πώς θα πάτε να τους ξαναδείτε αυτούς; Δεν ανανεώσαμε το ραντεβού με την Ένωση Δικαστών και Εισαγγελέων, κύριε Υφυπουργέ, να πούμε και τα περαιτέρω και να τα συμφωνήσουμε όλα, μια που εσείς επιδιώκετε –λέτε- τη συναίνεση συνέχεια, τη συναίνεση και τη συναίνεση; Ποια συναίνεση; Πού είναι η συναίνεση; Θα ξαναπάτε εσείς;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ναι.

**ΕΥΑΓΓΕΛΙΑ ΛΙΑΚΟΥΛΗ:** Θα ξαναπάτε! Ε τι να πω τότε, περισσεύει το θράσος. Με συγχωρείτε πολύ, αν θα ξαναπάτε και το λέτε έτσι, ενώ οι δεσμεύσεις ήταν -γιατί ήμουνα προσωπικά εκεί, εγώ, και ξέρω τι ειπώθηκε, σας άκουσα, με άκουσαν, μας άκουσα, και διατύπωσα γνώμη, όπως διατυπώσατε κι εσείς. Άρα μην ωρύεστε σήμερα γιατί σας έβγαλε η Ένωση Δικαστών και Εισαγγελέων αυτή την ανακοίνωση. Διότι η ανακοίνωση αυτή ήταν από τα βάθη μιας κατάστασης που είχε διαμορφωθεί και που την πίστεψαν οι άνθρωποι και που εσείς δεκάρα τσακιστή δεν δίνετε γι’ αυτό.

Αυτή είναι η ουσία. Εγώ αυτό καταλαβαίνω. Και έτσι όπως το διαχειρίστηκε ο κύριος Υπουργός, κύριε Υφυπουργέ -και δεν αναφέρομαι προσωπικά σε σας, λέω ότι είστε ο μάρτυρας- εγώ βλέπω ρήγμα. Βλέπω αυτή τη στιγμή ένα σαφές ρήγμα μεταξύ του Υπουργείου Δικαιοσύνης και της Ένωσης Δικαστών και Εισαγγελέων, έτσι όπως το διαχειριστήκατε το ζήτημα.

Μία κουβέντα, κύριε Πρόεδρε, σας παρακαλώ πάρα πολύ και τελειώνω με αυτό. Έβγαλε μια παρέμβαση χθες ο Δικηγορικός Σύλλογος Αθηνών, κύριε Υπουργέ -δεν ξέρω αν την είδατε- σχετικά με την εκτέλεση και με το πώς ένας συνάδελφος δικηγόρος έχασε ακριβώς την προθεσμία, διότι δημοσιεύθηκε αυθημερόν η απόφαση και δεν πρόλαβε και στο τέλος βγαίνει απόφαση που του λέει ότι έπρεπε να τρέξει την ίδια μέρα. Αν αυτός ήταν στη Λάρισα…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** … (Δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Αφήστε τα τώρα αυτά σε μένα! Μην τα λέτε, κύριε Υφυπουργέ. Είμαι μαχόμενη δικηγόρος, κύριε Υφυπουργέ. Αν ήταν στη Λάρισα και δεν ήταν συνδεδεμένος με το Solon δεν θα μπορούσε να δει ούτε ότι εκείνη την ημέρα είχε εκδοθεί η απόφαση. Τι μας λέτε τώρα; Μαχόμενοι δικηγόροι είμαστε είκοσι πέντε χρόνια.

Αν ήταν στη Λάρισα, σας ρωτάω, και έβγαινε η απόφαση στις 7 Ιουλίου και τελείωνε εκείνη την ημέρα η προθεσμία της έφεσης, πώς θα έκανε έφεση αυτός ο άνθρωπος; Για πείτε μας λοιπόν.

Και τώρα τι κάνετε; Με τις προθεσμίες που βάζετε, παρεκτείνετε τον χρόνο ακόμη πιο πίσω, δηλαδή το κάνετε ακόμα πιο σκληρό, ακόμη πιο αυστηρό, ακόμη πιο μακριά από αυτήν την προθεσμία.

Κι ανεβήκατε να μας πείτε τα αντίστροφα, λέγοντας εσείς από εκεί, εσείς τώρα από εκεί, για τα θέματα της εκτέλεσης. Και λέτε «Δεν καταλαβαίνω ολόκληρη η αντιπολίτευση τι έχει πάθει με την εκτέλεση και τι κάνουμε εμείς με την εκτέλεση».

Λοιπόν, κρατήστε την άποψή σας. Εγώ σέβομαι πάντοτε όλους τους ομιλητές. Αφήστε τώρα εμένα αν είμαι διαβασμένη ή αδιάβαστη. Θα κριθώ, όπως θα κριθείτε κι εσείς.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα κριθείτε. Κρίνεστε τώρα.

**ΕΥΑΓΓΕΛΙΑ ΛΙΑΚΟΥΛΗ:**  Θα κριθείτε, κι εσείς κι εγώ και όλοι και όλη η αντιπολίτευση. Εσείς είστε οι σοφοί και η αντιπολίτευση είναι οι ανόητοι. Δεν ξέρουμε να διαβάζουμε λέτε, όλα τα κόμματα της αντιπολίτευσης.

Ακούστε λίγο. Το ξέρω ότι δυσκολεύεστε. Δεν είναι εύκολο. Δεν είναι εύκολο το Υπουργείο Δικαιοσύνης να γίνεται γρανάζι των funds. Δεν είναι εύκολο. Αυτό γίνατε. Τα μεταφέρετε όλα με αριστοτεχνικό τρόπο, ακόμη και για τους συμβολαιογράφους, γι’ αυτό δεν το ικανοποιήσατε, γι’ αυτό τα πήρατε από τα εφετεία, τις εφετειακές έδρες, τους πιστοποιημένους συμβολαιογράφους, που δήθεν δεν βρίσκετε στους κατά τόπους.

Και ποια είναι τα στατιστικά στοιχεία; Τόσες επιτροπές σήμερα, γιατί δεν φέρατε εδώ τα στατιστικά στοιχεία να τα καταθέσετε στα Πρακτικά να τα δούμε κι εμείς; Επειδή τα λέτε εσείς με το στόμα, ότι είχατε προβλήματα στην εκτέλεση με τους μη πιστοποιημένους συμβολαιογράφους; Κι άντε εγώ είμαι καλόπιστη. Ένας είναι κακόπιστος και σας λέει «Δείξτε μου, κύριε Υπουργέ, που το στηρίζετε αυτό; Πού το στηρίζετε;». Για πείτε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Είναι αστεία τα πράγματα για να παίζετε, η εκτέλεση, και οι οφειλέτες, και οι ευάλωτοι, που τρέχουμε για να προλάβουμε τους πλειστηριασμούς τελευταία μέρα, τελευταία ώρα, με τις οικογένειες από πίσω; Μας λέτε λαϊκιστές! Να έρχονται στο γραφείο το δικηγορικό όλοι μαζί, γιαγιά, παππούς, μαμά, μπαμπάς, παιδιά; Αφήστε τα αυτά λοιπόν. Όποιος δεν τα έχει ζήσει δεν τα ξέρει. Μέσα από τα γραφεία δεν μπορείς να τα ξέρεις αυτά.

Εγώ επιμένω και λέω το εξής: Βλέπετε τι δημιουργείτε. Επικαλούμαι τη χθεσινή παρέμβαση του Δικηγορικού Συλλόγου Αθηνών -και κλείνω μόνο, κύριε Πρόεδρε, με μία φράση σας παρακαλώ- μην μας λέτε ότι δεν καταλαβαίνουμε. Τα καταλάβαμε όλα. Μεταφέρετε τον όγκο των πλειστηριασμών στην Αθήνα, κοντά στα funds, μακριά από τον οφειλέτη. Αυτός που είναι στην ακριτική Ελλάδα, στην Ήπειρο, στα Γρεβενά, ο ψηφιακά αναλφάβητος, είναι αυτός που θα την πατήσει στην κυριολεξία.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Και τότε οι διαφημιστικές εταιρείες, οι real estates και τα παραμάγαζα των τραπεζών βγάζουν εδώ και ένα μήνα, προμηνύουν το νομοσχέδιο λέγοντας ότι δέκα χιλιάδες ακίνητα έρχονται στην αγορά έξω από ανακοπές, μακριά από πλειστηριασμούς, κανένα βάρος. Αυτά έχετε κάνει, το Υπουργείο Δικαιοσύνης γρανάζι των funds και όχι των ευάλωτων πολιτών, που έπρεπε η ναυαρχίδα των υπουργείων αυτούς και μόνο να προστατεύει.

Λύπη, μόνο λύπη και αγανάκτηση. Αλλά ταυτόχρονα και δύναμη με αυτά που κάνετε να αγωνιστούμε για τη δημοκρατική ανατροπή.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Λιακούλη, αν και δεν ξέρω πώς μετράτε τις φράσεις.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα να καταθέσω στα Πρακτικά μια νομοτεχνική βελτίωση.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό. Παρακαλώ να διανεμηθεί.

Τον λόγο έχει τώρα ο κ. Κτιστάκης, Εισηγητής της Νέας Δημοκρατίας.

**ΕΛΕΥΘΕΡΙΟΣ ΚΤΙΣΤΑΚΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, θα χρησιμοποιήσω τη δευτερολογία για να απαντήσω σε ορισμένες ενστάσεις και αντιρρήσεις που ακούστηκαν στη σημερινή συζήτηση. Βεβαίως σε όλα αυτά έχουν δοθεί πειστικές κατά την ταπεινή μου άποψη απαντήσεις κατά την επεξεργασία του σχεδίου νόμου στις Επιτροπές αλλά και σήμερα επανειλημμένως από τον κύριο Υφυπουργό, αλλά φαίνεται ή τελοσπάντων θέλω να πιστεύω ότι η επανάληψη είναι όντως μήτηρ πάσης μαθήσεως.

Έγινε -αορίστως θα έλεγα- επίκληση αντισυνταγματικότητας της μεταφοράς της αρμοδιότητας έκδοσης διαταγών πληρωμής και διαταγών απόδοσης μισθίου από τους δικαστές στους δικηγόρους. Κατ’ αρχάς θα σημειώσω ότι η Επιστημονική Υπηρεσία της Βουλής στην Έκθεσή της δεν αναφέρει οποιαδήποτε παρατήρηση, ούτε καν κάποιο απλό σχόλιο επ’ αυτού.

Όλοι εδώ μέσα θεωρώ, μετά την πάγια και διαχρονική θέση της θεωρίας και της νομολογίας, συνομολογούμε ότι η διαταγή πληρωμής δεν είναι δικαστική απόφαση, η δε δικανική κρίση είναι ανύπαρκτη. Σύμφωνα πάντα με τη θεωρία και την νομολογία δεν παράγει δεδικασμένο, ουσιαστικό ή τυπικό.

Επιπρόσθετα μάλιστα, μέχρι σήμερα, ο δικαστής που εξέδιδε τη διαταγή πληρωμής μπορεί να δίκαζε και την ανακοπή κατ’ αυτής. Αυτό συνέβαινε κατά κόρον στα περιφερειακά πρωτοδικεία, που είχαν λιγότερους υπηρετούντες δικαστικούς λειτουργούς.

Μάλιστα ουκ ολίγες φορές την έκανε και δεκτή την ανακοπή και ακύρωνε τη διαταγή πληρωμής, γιατί κατά την εκδίκαση της ανακοπής τίθενται από τον καθ’ ου για πρώτη φορά οι αντιρρήσεις του και ο δικαστής έχει διαφορετικά ζητήματα ενώπιόν του. Είναι άλλο το αντικείμενο, άλλο το διακύβευμα της δίκης ανακοπής από την έκδοση της διαταγής πληρωμής.

Συνακόλουθα, η έκδοση διαταγής πληρωμής δεν προϋποθέτει δικαιοδοτική κρίση, γιατί σε διαφορετική περίπτωση θα ίσχυε κώλυμα όπως στην κατ’ έφεση δίκη.

Στο ίδιο πλαίσιο, με έκπληξη άκουσα κάποιες κορώνες λαϊκίστικες -επιτρέψτε μου να πω- περί βιομηχανίας έκδοσης διαταγών πληρωμής από τις τράπεζες και τα funds.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γιατί τις λέτε έτσι;

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κύριε συνάδελφε, μην διακόπτετε παρακαλώ. Δεν σας διέκοψε.

Συνεχίστε, κύριε Κτιστάκη.

**ΕΛΕΥΘΕΡΙΟΣ ΚΤΙΣΤΑΚΗΣ:** Γιατί τις λέω λαϊκίστικες; Αν κάνετε λίγη υπομονή θα ακούσετε. Τις θεωρώ λαϊκίστικες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κτιστάκη, να απευθύνεστε στη Βουλή.

**ΕΛΕΥΘΕΡΙΟΣ ΚΤΙΣΤΑΚΗΣ:** Ναι, κύριε Πρόεδρε.

Γιατί είναι γνωστό από τη μέχρι σήμερα μεταφορά άλλης δικαστηριακής ύλης στους δικηγόρους ότι οι τελευταίοι επιλέγονται με σειρά από τον κατάλογο πιστοποιημένων που τηρεί κάθε δικηγορικός σύλλογος.

Συνεπώς, υπάρχει και σήμερα και θα υπάρξει, και στην περίπτωση της έκδοσης της διαταγής πληρωμής και διαταγής απόδοσης μισθίου, υποχρεωτική κυκλική ανάθεση των υποθέσεων από τους δικηγορικούς συλλόγους σε όλους τους πιστοποιημένους δικηγόρους, χωρίς παραθυράκια και ευνοούμενους κατά προτεραιότητα.

Αυτό συμβαίνει σήμερα -αν δεν το ξέρετε μπορείτε να ρωτήσετε- και αυτό θα συμβεί και στο μέλλον. Είναι υποχρεωτικό και τους διαλέγει ο Δικηγορικός Σύλλογος.

Αναφορικά τώρα με την έκδοση διαταγής απόδοσης μισθίου λόγω λήξης της μίσθωσης, υπενθυμίζω κατ’ αρχάς ότι ορίζεται ικανό χρονικό διάστημα προειδοποίησης και προετοιμασίας που θα έχει στη διάθεσή του ο κάθε μισθωτής: Τρεις μήνες προθεσμία απόκλισης και διαδικασία εκτέλεσης, δηλαδή έξωσης, δύο μήνες από την επίδοση της διαταγής. Στην πράξη και με το απαιτούμενο για την έκδοση της διαταγής χρονικό διάστημα, ο χρόνος προειδοποίησης είναι πλέον των έξι μηνών.

Όμως, παράλληλα πρέπει να θυμόμαστε πάντα ότι η πολιτεία και συνεπώς, ο Κώδικας Πολιτικής Δικονομίας, οφείλει να λαμβάνει υπ’ όψιν του τα τυχόν αντικρουόμενα συμφέροντα των πολιτών, εν προκειμένω των εκμισθωτών και των μισθωτών και να πράττει και να βρίσκει την ισόρροπη ικανοποίηση αυτών. Όση προστασία χρειάζεται και πρέπει να απολαμβάνει ο μισθωτής, άλλη τόση δικαιούται να απολαμβάνει ο εκμισθωτής για την ιδιοκτησία του και τα καλώς εννοούμενα συμφέροντά του.

Σχετικά με τη μεταφορά της αρμοδιότητας δημοσίευσης διαθηκών στους συμβολαιογράφους: Μέχρι σήμερα ο δικαστής, ούτε από τις προκείμενες τροποποιήσεις και εντεύθεν ο συμβολαιογράφος, δεν υποχρεούται σε έλεγχο πλαστότητας της διαθήκης. Σε έλεγχο νομιμότητας υποχρεούται, αν δηλαδή η διαθήκη έχει τα απαιτούμενα εξωτερικά -θα έλεγα- στοιχεία που απαιτεί ο νόμος για την υπόστασή της.

Είπατε πολλές φορές, κυρία συνάδελφε της Πλεύσης Ελευθερίας και είστε και συμβολαιογράφος, είστε συνάδελφος νομικός, εγώ δεν καταλαβαίνω αν μέχρι σήμερα ο δικαστής…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας είπα προηγουμένως ότι δεν μιλάμε προσωπικά, απευθυνόμαστε στη Βουλή. Σας παρακαλώ.

**ΕΛΕΥΘΕΡΙΟΣ ΚΤΙΣΤΑΚΗΣ:** Εντάξει, κύριε Πρόεδρε, συγγνώμη.

Επαναλαμβάνω: Εάν μέχρι σήμερα -γιατί άκουσα το επιχείρημα- ο δικαστής εγγυόταν τη γνησιότητα αυτής, ούτε αύριο ο συμβολαιογράφος θα εγγυάται την γνησιότητα αυτής. Και βέβαια, δεν θα είναι και επιρρεπής ή ευάλωτος αν το θέλετε, σε οποιαδήποτε μήνυση ή οτιδήποτε. Αναφέρθηκε ότι ο συμβολαιογράφος δεν έχει την επιστημονική γνώση να διαγνώσει τη γνησιότητα. Γιατί είχε τη γνώση ο δικαστής; Αν ετίθετο ζήτημα πήγαινε στα δικαστήρια και επιλαμβανόταν πραγματογνώμονας. Αυτό που λέμε αορίστως, ότι θα είναι ευάλωτος ο συμβολαιογράφος δεν ισχύει, όπως δεν ήταν ο δικαστής.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Είναι στο απυρόβλητο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Καραγεωργοπούλου, μην διακόπτετε άλλο. Δεν σας διέκοψε κανείς.

**ΕΛΕΥΘΕΡΙΟΣ ΚΤΙΣΤΑΚΗΣ:** Επαναλαμβάνω, από τη δημοσίευση και μόνο, δεν προκύπτει ευθύνη του συμβολαιογράφου και αν προκύπτει, να μας πείτε που το λέει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Απολαμβάνει την προστασία.

**ΕΛΕΥΘΕΡΙΟΣ ΚΤΙΣΤΑΚΗΣ:** Ακούστε δύο λεπτά. Επειδή ειπώθηκε και αυτό, δεν υποχρεούται κανένας συμβολαιογράφος να δημοσιεύσει. Αν δεν θέλει δεν δημοσιεύει, δεν ασκεί την αρμοδιότητα που έχει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Η νομοτεχνική λέει ότι υποχρεούται.

**ΕΛΕΥΘΕΡΙΟΣ ΚΤΙΣΤΑΚΗΣ:** Όχι δεν το λέει έτσι, δεν το λέει.

**ΠΡΟΕΔΡΕΥΩΝ (Βασίλειος Βιλιάρδος):** Μην διακόπτετε, σας παρακαλώ.

**ΕΛΕΥΘΕΡΙΟΣ ΚΤΙΣΤΑΚΗΣ:** Σχετικά με τις τροποποιήσεις στη διαδικασία αναγκαστικής εκτέλεσης…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μα, έτσι λέει η νομοτεχνική.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Καραγεωργοπούλου, σας διέκοψε κανείς όταν μιλούσατε εσείς; Δεν είναι ευγενικό αυτό που κάνετε. Σας παρακαλώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Λέει πράγματα που δεν ισχύουν.

**ΕΛΕΥΘΕΡΙΟΣ ΚΤΙΣΤΑΚΗΣ:** Δεν σας υποχρεώνει κανείς, κυρία συνάδελφε. Σας παρακαλώ. Δεν σας υποχρεώνει. Είναι εξουσία που αν θέλετε την ασκείτε, αρμοδιότητα που αν θέλετε την ασκείτε. Δεν σας υποχρεώνει κανείς, προς Θεού δηλαδή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε).

**ΠΡΟΕΔΡΕΥΩΝ (Βασίλειος Βιλιάρδος):** Τι κάνετε τώρα; Τι κάνετε; Όταν μιλούσατε εσείς, σας διέκοψε κανείς, κύριε Τζανακόπουλε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Με έχουν διακόψει πολλές φορές.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην διακόπτετε. Αφήστε τον να ολοκληρώσει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πότε θα σταματήσετε να κάνετε τον συνήγορο της Πλειοψηφίας εσείς εκεί;

**ΠΡΟΕΔΡΕΥΩΝ (Βασίλειος Βιλιάρδος):** Τι λέτε; Μα, τι λέτε; Ό,τι ακούτε λέτε κι εσείς. Τέλος πάντων, συνεχίστε, κύριε Κτιστάκη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εσείς θα μου πείτε τι να λέω;

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κύριε Κτιστάκη.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Ακούσαμε ακόμα από την Αντιπολίτευση ότι οι αλλαγές στην αναγκαστική εκτέλεση για επίσπευση στη συζήτηση των ανακοπών κατά της εκτέλεσης είναι δώρο στα funds. Ταυτόχρονα, όμως, ακούσαμε για τον προσδιορισμό των ανακοπών το έτος 2035 στο Πρωτοδικείο της Αθήνας. Δεν είναι παράλογες ως αντικρουόμενες αυτές οι αιτιάσεις; Αν είναι τραγικός ο προσδιορισμός για το 2035 -που είναι κατά την ταπεινή μου άποψη- δεν πρέπει να επισπευσθεί η συζήτησή τους;

Αν ωφελούνται ορισμένοι ανακόπτοντες, επειδή έχουν πετύχει αναστολή εκτέλεσης, άλλοι τόσοι που δεν την έχουν κερδίσει, θέλουν την επίσπευση της συζήτησης για να γνωρίζουν που βαδίζουν και να κάνουν το κουμάντο τους.

Επίσης, στις συσκέψεις αυτές δεν πρέπει να ξεχνούμε και πολύ περισσότερο να αποκλείουμε, τα συμφέροντα των ιδιωτών δανειστών που επισπεύδουν την εκτέλεση, όπως ανέφερε ο κύριος Υφυπουργός, παραθέτοντας συγκεκριμένα παραδείγματα.

Εν ολίγοις και δογματικά και ρεαλιστικά, η ταχεία εκκαθάριση των ανακοπών κατά πράξεων αναγκαστικής εκτέλεσης, είναι επιτακτική ανάγκη για λόγους ορθής λειτουργίας της δικαιοσύνης και βέβαια ωφέλειας όλων των διαδίκων, όχι μόνον των επισπευδόντων.

Τέλος, ειδικά για την έδρα του συμβολαιογράφου που διενεργεί τον πλειστηριασμό, πάλι θα μιλήσω για λαϊκίστικες κορώνες και κούφιες μπαλωθιές. Όπως ανέλυσε ο κύριος Υφυπουργός, ο ορισμός του συμβολαιογράφου του τόπου εκτέλεσης είναι υποχρεωτικός. Αυτός είναι ο κανόνας.

Πώς διασφαλιζόμαστε όμως σε αυτό; Ανέφερε και επικαλέστηκε ο κύριος Υφυπουργός το άρθρο 114 και με την αναρίθμηση 113 του σχεδίου νόμου, το οποίο αναφέρει αυτό που είπα περί υποχρεωτικότητας στον τόπο εκτέλεσης.

Εγώ θα προσθέσω το άρθρο 118 και 117 μετά την αναρίθμηση, το οποίο τροποποιεί το άρθρο 995 την παράγραφο 4 του Κώδικα Πολιτικής Δικονομίας και αναφέρει «Στο απόσπασμα της κατασχετήριας έκθεσης περιλαμβάνεται και η βεβαίωση του δικαστικού επιμελητή σχετικά με την αδυναμία ορισμού συμβολαιογράφου της πρωτοδικειακής περιφέρειας του τόπου εκτέλεσης.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΕΛΕΥΘΕΡΙΟΣ ΚΤΙΣΤΑΚΗΣ:** Μάλιστα, κύριε Πρόεδρε, τελειώνω.

Πλέον αυτού -και επειδή ακούσαμε και για την απόσταση και για τις δίκες περί την εκτέλεση- επικαλούμαι το άρθρο 959 παράγραφος 7 του Κώδικα Πολιτικής Δικονομίας, ότι αρμόδιο για την επίλυση των διαφορών που αναφύονται από τη διένεξη είναι το δικαστήριο του τόπου εκτέλεσης.

Ανάλογη πρόβλεψη υπάρχει και στο άρθρο 998, στον ηλεκτρονικό πλειστηριασμό ακινήτων. Συνεπώς, όλα αυτά που ακούμε περί τόπου εκτέλεσης είναι, κατά την άποψή μου, άτοπα.

Ολοκληρώνοντας, θα κάνω μια μνεία επιγραμματική και μόνο στο άρθρο πρώτο της τροπολογίας, με το οποίο, κατά την άποψή μου, ενισχύεται η πρόθεση του νομοσχεδίου και του Υπουργείου Δικαιοσύνης στην αποφυγή αναβλητικών αποφάσεων, μη οριστικών αποφάσεων και στην καθυστέρηση για την έκδοση οριστικών αποφάσεων με όλες αυτές τις διευκρινίσεις που παρέχονται.

Κυρίες και κύριοι συνάδελφοι, εγώ σας καλώ να υπερψηφίσουμε το προκείμενο σχέδιο νόμου, επαναλαμβάνοντας αυτολεξεί τις δύο τελευταίες φράσεις της πρωτολογίας μου: Ό,τι έχει αποδειχθεί δύσχρηστο και παρελκυστικό, δεν μπορούμε να το διατηρούμε και απλά να μεμψιρούμε. Ας μη φοβόμαστε καινοτόμες ρυθμίσεις, εκεί που έχουμε αποτύχει.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):**  Ευχαριστούμε πολύ τον κ. Κτιστάκη.

Τη συνεδρίαση θα κλείσει ο Υφυπουργός, ο κ. Μπούγας στη θέση του Υπουργού.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Όλους μας διακόψατε, κύριε Πρόεδρε. Μόνο τον εισηγητή της Νέας Δημοκρατίας αφήσατε.

**ΠΡΟΕΔΡΕΥΩΝ (Βασίλειος Βιλιάρδος):** Τι λέτε; Και τον εισηγητή διέκοψα και στον Υπουργό είπα να μην εμποδίζει. Τώρα αν θέλετε να λέτε, λέτε ό,τι θέλετε.

Παρακαλώ, κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε. Έχουν τεθεί αρκετά ζητήματα και το Υπουργείο ασφαλώς οφείλει να απαντήσει.

Πρώτον, σε ό,τι αφορά το ζήτημα με το Δελτίο Τύπου της Ένωσης Δικαστών και Εισαγγελέων, δεν θα απευθυνθώ στους δικαστές, θα απευθυνθώ στους Βουλευτές. Ήδη έχουμε ορισμένη Ηγεσία στα ανώτατα δικαστήρια.

Κύριοι συνάδελφοι, σας φαίνεται ότι με αυτό το Δελτίο Τύπου μπορεί και να αμφισβητείται από τους δικαστές και εισαγγελείς η Ηγεσία των ανωτάτων δικαστηρίων, έτσι όπως είναι διατυπωμένο; Πρώτο αυτό.

Δεύτερον, σας μοιάζει θεσμική ή πολιτική παρέμβαση το Δελτίο Τύπου της Ένωσης Δικαστών και Εισαγγελέων;

**ΕΥΑΓΓΕΛΙΑ ΛΙΑΚΟΥΛΗ:** Θεσμική.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θεσμική.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, σας παρακαλώ, μην διακόπτετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αφού μας ρωτάτε, σας απαντάμε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Απαντήστε μετά.

**ΕΥΑΓΓΕΛΙΑ ΛΙΑΚΟΥΛΗ:** Θεσμική.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θεσμική, ωραία.

Τρίτον, εάν εσείς αποδέχεστε και υιοθετείτε την άποψη ότι, ό,τι ψηφίζουν οι ολομέλειες των ανωτάτων δικαστηρίων, πρέπει να επικυρώνεται από το Υπουργικό Συμβούλιο, τότε τι νόημα έχει η ακρόαση από τη Διάσκεψη των Προέδρων; Προτείνετε να καταργηθεί κι αυτή; Διότι με τη δική σας λογική, η οποία προσχωρεί στην άποψη των δικαστών και εισαγγελέων, ό,τι αποφασίσουν με μυστική ψηφοφορία οι ολομέλειες των ανωτάτων δικαστηρίων, πρέπει να επικυρωθεί από τη Βουλή, άρα το νομοθετικό σώμα και η εκτελεστική εξουσία, που έχουν τη λαϊκή νομιμοποίηση, ουσιαστικά να εκχωρήσουν την αρμοδιότητα που τους δίνει το Σύνταγμα στη δικαστική εξουσία και μάλιστα στις ολομέλειες των ανωτάτων δικαστηρίων που δεν έχουν καμία λαϊκή νομιμοποίηση. Όλα αυτά σας φαίνονται συνταγματικά ορθά, κυρίες και κύριοι συνάδελφοι;

Μια τελευταία ερώτηση: Γιατί δεν είπατε λέξη για τους αντιπροέδρους του Συμβουλίου της Επικρατείας;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα μας πείτε γιατί ο πρώτος δικαστής έχει λόγο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, τι θα γίνει;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αντιλαμβάνεστε, κύριε Τζανακόπουλε, στα ερωτήματα, τα οποία θέτω, δεν μπορείτε να απαντήσετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, αυτό που κάνετε τώρα τι είναι;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα σας συμβούλευα, βλέποντας το άτοπο της λογικής σας, να μην συνεχίσετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ. Απευθύνεστε στη Βουλή, δεν απευθύνεστε στον καθένα. Μετά θα έχουμε αυτή τη συζήτηση. Δεν γίνεται.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σημείο δεύτερο, η απόρριψη της αγωγής κατά της NOVARTIS. Η αγωγή αυτή, κυρίες και κύριοι συνάδελφοι, συντάχθηκε από Πάρεδρο του Νομικού Συμβουλίου του Κράτους. Τι λέτε, ότι η Κυβέρνηση έδωσε εντολή στον Πάρεδρο να συντάξει αόριστη αγωγή;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ωραία, καταγράφεται η άποψη ότι η Κυβέρνηση έδωσε εντολή στον Πάρεδρο του Νομικού Συμβουλίου του Κράτους να συντάξει αόριστη αγωγή. Σε κάθε περίπτωση, η απόφαση -είπα και στην επιτροπή- θα μελετηθεί. Εάν υπάρχει λόγος έφεσης, θα ασκηθεί έφεση. Διαφορετικά το Δημόσιο θα επανέλθει με νέα αγωγή. Ζήτημα παραγραφής δεν υφίσταται. Η αγωγή έχει παραγραφεί. Διατηρούνται στο ακέραιο οι αξιώσεις του Δημοσίου.

Το νομοσχέδιο έχει 164 άρθρα και ανέφερα δέκα θεσμικές τομές, οι οποίες αλλάζουν όχι μόνο τις ρυθμίσεις αλλά, ουσιαστικά, και το δόγμα της πολιτικής δικονομίας και κάλεσα τους συναδέλφους να τοποθετηθούν και να γίνει ουσιαστική συζήτηση επ’ αυτών των δέκα σημείων. Δεν άκουσα λέξη. Δεν ακούσαμε λέξη για τη διάταξη, δεν ακούσαμε λέξη για τον τρόπο άσκησης των ένδικων μέσων, για την επίσπευση της διαδικασίας. Αντίθετα, νομίζω ότι συνομολογήθηκε με όσα είπατε ότι επιτυγχάνεται με τις εισηγούμενες ρυθμίσεις η επίσπευση της διαδικασίας. Πού μείνατε; Μείνατε μόνο στην αναγκαστική εκτέλεση.

Εδώ πρέπει να σας πω, κυρίες και κύριοι συνάδελφοι, ότι η δικαιοσύνη δεν είναι ένα ουδέτερο οικονομικά, πολιτικά και κοινωνικά μέγεθος. Και ακριβώς επειδή αυτό πρέπει να αποδεικνύεται από τον πολιτικό λόγο, ο πολιτικός λόγος οφείλει να είναι συγκεκριμένος.

Εγώ, λοιπόν και ο Εισηγητής μας αλλά και οι συνάδελφοι Βουλευτές της Νέας Δημοκρατίας που πήραν τον λόγο, αναφέραμε συγκεκριμένα και καταρρίψαμε ένα προς ένα τα επιχειρήματά σας ότι στις παρεμβάσεις στο δίκαιο της αναγκαστικής εκτελέσεως ουσιαστικά νομοθετούμε υπέρ των τραπεζών. Ακριβώς το αντίθετο συμβαίνει. Ένα προς ένα τα άρθρα τα οποία αποτέλεσαν εριζόμενα σημεία, απαντήθηκαν από εμένα και τους συναδέλφους Βουλευτές της Νέας Δημοκρατίας. Εσείς αντί συγκεκριμένης ανταπάντησης, μείνατε στα επιχειρήματα, στους αφορισμούς και στα συνθήματα περί fast track διαδικασίας, «εκχωρείτε τις αναγκαστικές εκτελέσεις στα funds» κ.ο.κ.

Μάλιστα, υπήρξε μία προσωπική αναφορά και σε εμένα. Πρέπει να σας πω, κυρίες και κύριοι συνάδελφοι, ότι συνομιλητής μας στο σχέδιο νόμου δεν ήταν οι τράπεζες. Ήταν όλοι οι υπόλοιποι. Οι τράπεζες δεν ήταν συνομιλητής στο συγκεκριμένο σχέδιο νόμου.

Όπως επίσης, επειδή επαναλαμβάνω έγινε προσωπική αναφορά, οφείλω να σας πω ότι έχω υποστηρίξει χιλιάδες υποθέσεις στα δικαστήρια, όλες οφειλετών. Καμία παράσταση μου υπέρ των συμφερόντων τράπεζας. Ουδεμία! Ασφαλώς είναι στη διάθεσή σας εκατοντάδες αποφάσεις, στις οποίες φαίνεται ότι έχω παρασταθεί. Κατά συνέπεια μην προσπαθείτε να δημιουργήσετε εντυπώσεις, οι οποίες δεν επιστηρίζονται δυστυχώς στα άρθρα του συζητούμενου σχέδιο νόμου.

Φεύγω από τη διαδικασία της αναγκαστικής εκτέλεσης. Νομίζω, κύριε Πρόεδρε, με την ολοκλήρωση της συζήτησης έχει διαλυθεί πλέον κάθε σύννεφο το οποίο προσπάθησε να δημιουργήσει, συσκοτίζοντας τα πράγματα, η Αντιπολίτευση και όλες οι ρυθμίσεις αυτές θα αποδειχθεί ότι είναι υπέρ των δανειοληπτών, δημιουργώντας μια ισορροπία, σε ό,τι αφορά τα συμφέροντα τα οποία οφείλει η πολιτεία όταν νομοθετεί να εξισορροπεί στην τόσο ευαίσθητη διαδικασία της αναγκαστικής εκτέλεσης.

Ως προς τις διαταγές αποδόσεως του μισθίου και τις διαταγές πληρωμής, κανένα ψήγμα αντισυνταγματικότητας. Επανέρχομαι στα όσα είπα στην επιτροπή. Δεν θέλω να το επαναλάβω, για να μην χάσω χρόνο, πρέπει όμως να κάνω μία σημείωση την οποία θεωρώ σημαντική. Είδατε όλοι την έκθεση του Επιστημονικού Συμβουλίου της Βουλής. Γίνεται αναφορά σε αντισυνταγματικότητα των διατάξεων; Όπως δεν είχε γίνει αναφορά και στη μεταφορά δικαστηριακής ύλης με τον ν.5095/2024. Έχετε υπόψη σας κάποια αγωγή ή κάποια απόφαση που να λέει ότι η μεταφορά της δικαστηριακής ύλης που έγινε με τον ν.5095/2024 κρίθηκε αντισυνταγματική; Σας υπενθυμίζω ότι τα ίδια λέγατε και τότε. Η πράξη, η νομολογιακή πράξη, απέδειξε, δυστυχώς για εσάς, ότι είχατε άδικο, όπως άδικο έχετε και τώρα.

Διαταγές αποδόσεως του μισθίου. Οι διαταγές αποδόσεως του μισθίου, κυρίες και κύριοι συνάδελφοι, είναι πράξεις με τις οποίες διατάσσεται η απόδοση του μισθίου για μια μίσθωση -ακούστε το- η οποία έχει ήδη λυθεί και έχει λυθεί γιατί έχει περάσει ο συμβατικός χρόνος. Είστε βέβαιοι ότι θα είναι οι ευάλωτοι τα θύματα της ρύθμισης, όπως λέτε; Μήπως θα είναι και κάποιοι οι οποίοι καταχρηστικά και επειδή έχουν την οικονομική δυνατότητα κρατάνε τα μίσθια και δεν τα αποδίδουν σε βάρος ανθρώπων οι οποίοι τα έχουν ανάγκη για τους ίδιους και τις οικογένειές τους; Αυτούς τους σκεφτήκατε καθόλου;

Προσέξτε, μιλάμε πάλι για fast track διαδικασία, όταν σας έχω εξηγήσει και σας έχω παραπέμψει στις διατάξεις του νόμου, που πρέπει να γίνει εξώδικο τρεις μήνες πριν την υποβολή της αίτησης και για να γίνει αναγκαστική εκτέλεση να περάσουν δύο μήνες. Δηλαδή, έχουμε ένα χρονικό διάστημα πέντε μηνών. Αυτό το λέτε διαδικασία fast track; Μάλιστα, δίδεται η δυνατότητα στον μισθωτή, παρόλο που έχει λήξει η μίσθωση, να ανακόψει τη διαταγή πληρωμής και να ζητήσει και προσωρινή δικαστική προστασία. Τελικά, επιμένετε; Επιμένετε; Και οι νομικοί εξ ημών έχετε το επιστημονικό σθένος να λέτε ότι αυτό αποτελεί fast track διαδικασία σε βάρος των συμφερόντων των μισθωτών;

Είχα την ευκαιρία, κυρίες και κύριοι συνάδελφοι, να πω αναλυτικά στην επιτροπή ποιοι ωφελούνται από τις διατάξεις του σχεδίου νόμου. Θα επαναλάβω την άποψή μου και τα επιχειρήματα που την τεκμηριώνουν και στην Ολομέλεια.

Πρώτον, ωφελούνται οι δικαστές. Ωφελούνται οι δικαστές, διότι οργανώνεται κατά τρόπο τυπικό και ορθό ο δικαστικός χρόνος. Απαλλάσσονται από την υποχρέωση έκδοσης οριστικής αιτιολογημένης απόφασης για μια σειρά υποθέσεων, οι οποίες απορρίπτονται εξαιτίας τυπικών πλημμελειών με τη συνοπτική διαδικασία της έκδοσης διάταξης.

Επιβάλλουμε όρια στις δικαστικές υποθέσεις που χρεώνεται κάθε δικαστής σε κάθε βαθμό. Ένα πάγιο αίτημα των δικαστών γίνεται πράξη, ικανοποιείται με το συζητούμενο σχέδιο νόμου. Δίνουμε περισσότερο ωφέλιμο χρόνο, παίρνοντας από τους δικαστές υποθέσεις που είναι αμιγώς δικαιοδοτικού χαρακτήρα, δηλαδή τη δικαστηριακή ύλη που δίνουμε στους δικηγόρους. Αυτό έχει ήδη μετρήσιμο αποτέλεσμα. Με βάση τα στοιχεία της Παγκόσμιας Τράπεζας, 15% του ωφέλιμου χρόνου των δικαστών οφείλεται στη μεταφορά της δικαστηριακής ύλης. Αν αυτό συνδυαστεί με τις ευεργετικές ρυθμίσεις του χάρτη, που οι δικαστές του Πολιτικού Τμήματος του Πρωτοδικείου Αθηνών έχουν μόνο τρεις υπηρεσίες τον μήνα, αντιλαμβάνεστε πόσος είναι ο δικαστικός ωφέλιμος χρόνος για την έκδοση ορθών και γρήγορων αποφάσεων.

Ωφελούνται οι δικηγόροι. Ωφελούνται οι δικηγόροι, διότι μεταφέρεται σε αυτούς δικαστηριακή ύλη, έχοντας την επιτυχημένη ρύθμιση και την επιτυχή εφαρμογή των διατάξεων του ν.5095/2024. Οι δικηγόροι, πράγματι, επιτυχώς ανέλαβαν αυτό το καθήκον. Και με αυτή τη νομοθετική πρωτοβουλία των δικηγόρων ενισχύεται ο ρόλος των δεκάδων χιλιάδων δικηγόρων στη χώρα μας ως συλλειτουργών της δικαιοσύνης, έτσι ώστε να μην είναι γράμμα κενού περιεχομένου. Δίνουμε οιονεί δικαιοδοτικά καθήκοντα στους δικηγόρους, θωρακίζοντάς τους ταυτόχρονα, όπως και τους δικαστές, για τις περιπτώσεις ευθύνης, εξομοιώνοντας την ευθύνη των δικηγόρων με την ευθύνη των δικαστών για τις πράξεις που εκδίδουν οι δικηγόροι.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Ωφελούνται οι συμβολαιογράφοι, διότι πλέον ανατίθεται σε αυτούς το καθήκον δημοσίευσης των διαθηκών, κάτι εξαιρετικά σημαντικό. Όλοι γνωρίζουμε τον μεγάλο χρόνο που χρειάζεται, ιδιαίτερα στο Πρωτοδικείο της Αθήνας, για τη δημοσίευση των διαθηκών. Τριακόσιες ημέρες απαιτούνται για να δημοσιευτεί μία διαθήκη. Όλα αυτά θα γίνονται μέσω ηλεκτρονικής πλατφόρμας, πιστοποιημένης ήδη, μέσα σε επτά ημέρες. Αυτό αποτελεί εκσυγχρονισμό ή όχι για τη δικαιοσύνη;

Ωφελούνται, επίσης, οι δικαστικοί επιμελητές, οι οποίοι αναλαμβάνουν πλέον τη σφράγιση πραγμάτων, ένα καθήκον, μια αρμοδιότητα την οποία μέχρι σήμερα είχαν συμβολαιογράφοι, σε συμφωνία με τους συμβολαιογράφους.

Ωφελούνται, όμως και οι δικαστικοί υπάλληλοι. Οι δικαστικοί υπάλληλοι, γιατί; Διότι με τη μεταφορά της δικαστηριακής ύλης -και αναφέρομαι στις διαταγές πληρωμής, διαταγές αποδόσεως μισθίου, αλλά και δημοσίευσης των διαθηκών- μεταφέρεται, φεύγει από τις γραμματείες των δικαστηρίων ένα μεγάλο και δυσβάστακτο γραφειοκρατικό άχθος που επιβάρυνε τους δικαστικούς υπαλλήλους.

Μα, πάνω από όλα, κυρίες και κύριοι συνάδελφοι, με τις διατάξεις του εισηγούμενου σχεδίου νόμου ωφελούνται οι πολίτες. Ωφελούνται οι πολίτες, επειδή επιταχύνεται -και νομίζω ότι εδώ πλέον μπορούμε να συμφωνήσουμε- η απονομή της αστικής δικαιοσύνης, εξορθολογίζεται και μειώνεται σημαντικά ο χρόνος έκδοσης των αποφάσεων, περιορίζεται η δαπάνη, διότι πλέον απαγορεύουμε, βάζουμε φράγμα σε αυτή τη διαδοχική και καταχρηστική, ενίοτε, άσκηση και δυνατότητα εφαρμογής της επανασυζήτησης της υπόθεσης, απλουστεύεται η διαδικασία και ασφαλώς, περιορίζονται οι δαπάνες.

Το συζητούμενο σχέδιο νόμου είναι η συνέχεια των σημαντικών μεταρρυθμίσεων για την απονομή και τον εκσυγχρονισμό της ελληνικής δικαιοσύνης. Υπενθυμίζω ότι κατά τη συζήτηση του Δικαστικού Χάρτη στην Αίθουσα αυτή, είχαμε αναφέρει και μάλιστα, συγκεκριμένα ποια θα είναι τα επόμενα βήματά μας. Και είχα από το Βήμα αυτό πει πως το καλοκαίρι, το θέρος του 2025, θα ψηφιστεί ο νέος Κώδικας Πολιτικής Δικονομίας, με σκοπό να εφαρμοστεί από το νέο δικαστικό έτος. Ήδη, ακούγοντας τα αιτήματα όλων των εμπλεκομένων του νομικού κόσμου, μεταφέρεται η έναρξη εφαρμογής του νόμου από την 1η Ιανουαρίου του 2026.

Θυμάστε την κριτική που είχε ασκηθεί για τον Δικαστικό Χάρτη. Είχατε προκαλέσει, μάλιστα και ονομαστική ψηφοφορία, στην οποία σύσσωμη η Αντιπολίτευση καταψήφισε τότε τον Δικαστικό Χάρτη. Σήμερα, έναν χρόνο μετά την εφαρμογή του, τα πρώτα αποτελέσματα είναι σημαντικά, είναι θετικά. Έχουν καταγραφεί στην Έκθεση της Ευρωπαϊκής Επιτροπής και είναι πλέον -όσο και αν αυτό δεν σας αρέσει- μετρήσιμα. Και είναι μετρήσιμα ακόμη και στα δύο μεγαλύτερα δικαστήρια της χώρας, το Πρωτοδικείο Αθηνών και το Πρωτοδικείο Θεσσαλονίκης. Σας ανέφερα τα στοιχεία. Μπορείτε να ανατρέξετε στα Πρακτικά της Επιτροπής για το πόσο έχει ήδη επιταχυνθεί η διαδικασία και ο χρόνος απονομής δικαιοσύνης τόσο στο Πρωτοδικείο Αθηνών όσο και ιδιαίτερα στο Πρωτοδικείο Θεσσαλονίκης.

Όλο αυτό το χρονικό διάστημα, με βάση τη λυσσώδη αντίδρασή σας να παραμείνει ως είχε η οργάνωση της δικαιοσύνης, να αφήσουμε τα ειρηνοδικεία, να διατηρήσουμε τους ειρηνοδίκες, θα περιμέναμε για να επιβεβαιωθείτε, τουλάχιστον θεωρητικά και αντιπολιτευτικά, να μας καταθέσετε μία επίκαιρη ερώτηση για την εφαρμογή του Χάρτη. Ούτε μία για καμία δικαστηριακή περιφέρεια της χώρας.

Κυρίες και κύριοι συνάδελφοι, στη μεγαλύτερη και εμβληματικότερη μεταρρύθμιση για την ελληνική δικαιοσύνη δεν υπήρξε καμία επίκαιρη ερώτηση και νομίζω και καμία απλή ερώτηση για την εφαρμογή του Χάρτη. Όπως είπα -και δεν θέλω να αιφνιδιάζω- οι ρυθμίσεις είναι ρυθμίσεις που δεν είναι αποσπασματικές ούτε ευκαιριακές ούτε επιπόλαιες. Είναι ρυθμίσεις στο πλαίσιο μιας γενικής στρατηγικής για τον εκσυγχρονισμό, την επιτάχυνση, την απλοποίηση και τη βελτίωση της ποιότητας της ελληνικής δικαιοσύνης. Ακολουθεί ο κώδικας για την εναλλακτική επίλυση των διαφορών. Θα ψηφιστεί κατά πάσα πιθανότητα από την Εθνική Αντιπροσωπεία μέσα στο πρώτο τρίμηνο του 2026 και ασφαλώς, ο νέος κώδικας για τους δικηγόρους.

Δύο λέξεις για θέματα τα οποία αναφέρατε κατά τη συζήτηση του σημερινού σχεδίου νόμου. Δικαστικοί υπάλληλοι: Όπως είπα, τη δεκαετία της κρίσης, ενώ αυξήθηκε κατά 20% ο αριθμός των δικαστών και η χώρα μας έχει τον μεγαλύτερο αριθμό δικαστών, δυστυχώς, δεν υπήρξε αύξηση των δικαστικών υπαλλήλων. Αυτό το έχουμε δει. Αλλάξαμε τον τρόπο πρόσληψης δικαστικών υπαλλήλων και γίνονται ετήσιοι διαγωνισμοί από την Εθνική Σχολή Δικαστών. Με τον πρώτο εισαγωγικό διαγωνισμό προσλάβαμε διακόσιους ενενήντα τρεις γραμματείς, με τον δεύτερο διακόσιους δεκαεννιά, με τον τρίτο τριακόσιους πενήντα και με τον τέταρτο διακόσιους είκοσι πέντε γραμματείς.

Αυτό έχει ως αποτέλεσμα, κυρίες και κύριοι συνάδελφοι, μέσα σε πολύ σύντομο χρόνο, από το 63% των οργανικών θέσεων που ήταν καλυμμένες πέντε χρόνια πριν των δικαστικών υπαλλήλων, σήμερα να έχουμε φτάσει στο 75%. Μπορεί να μην είναι αυτό το οποίο θέλουμε, όμως έχει γίνει σημαντική πρόοδος, η οποία αναγνωρίζεται και από τους δικαστικούς υπαλλήλους.

Κτιριακό πρόγραμμα: Νομίζω σας διαφεύγει ότι βρίσκεται σε εξέλιξη από την Ελληνική Κυβέρνηση και από το Υπουργείο Δικαιοσύνης ένα πρόγραμμα κτιριακό για τα δικαστικά μέγαρα και για τη στέγαση της ελληνικής δικαιοσύνης, συνολικού ύψους 500 εκατομμυρίων ευρώ. Το πρόγραμμα αυτό αντλεί πόρους από το Ταμείο Ανάκαμψης και από το ΕΣΠΑ 450 εκατομμυρίων ευρώ, εθνικούς πόρους για την ανέγερση μέσω ΣΔΙΤ μεγάρων σε διάφορες πόλεις της Ελλάδας και ένα πιο ευέλικτο και μικρότερο πρόγραμμα, χρηματοδοτούμενο από το Ταμείο Χρηματοδότησης Δικαστικών Κτιρίων, ύψους περίπου 55 εκατομμυρίων ευρώ, όπου θα γίνουν εκτεταμένες επισκευές σε όλα σχεδόν τα δικαστήρια της χώρας. Υπενθυμίζω ότι εκατόν δεκατρείς είναι οι έδρες των δικαστικών σχηματισμών.

Επίσης, με μια διαδικασία που υπερψήφισε το Ελληνικό Κοινοβούλιο για την εφαρμογή του Δικαστικού Χάρτη, έχουμε σύγχρονα κτίρια με μισθώσεις που έχουν συναφθεί από το Υπουργείο Δικαιοσύνης και το ΤΑΧΔΙΚ. Ήδη έχουμε εξασφαλίσει για την Περιφερειακή Έδρα Περιστερίου σύγχρονο κτίριο, ομοίως για το Κορωπί, για τη στέγαση του Εφετείου της Χαλκίδας και όπου υπάρχει ανάγκη για μίσθωση κτιρίων που θα καλύπτουν κατά τρόπο αξιοπρεπή τη στέγαση των δικαστικών σχηματισμών, εκεί παρεμβαίνουμε με μια διαφανή όσο και ευέλικτη διαδικασία και μισθώνουμε κτίρια.

Όλα αυτά είναι ζητήματα τα οποία οφείλουμε να συζητήσουμε, όπως και το θέμα της ψηφιοποίησης της δικαιοσύνης. Η ψηφιοποίηση της δικαιοσύνης προχωρά κανονικά. Εντός του 2026 θα έχει ολοκληρωθεί. Έχουμε ψηφιοποίηση των δικαστικών αρχείων, έχουμε αναβάθμιση και επέκταση του ΟΣΔΔΥΠΠ στη β΄ φάση. Έχουμε ήδη σε εφαρμογή τις υπηρεσίες τηλεδιάσκεψης, έχουμε τον ηλεκτρονικό πινάκιο, για το οποίο δεν άκουσα να κάνετε συζήτηση, την ψηφιακή καταγραφή των πρακτικών, την πλατφόρμα της κοινωφελούς εργασίας, την ψηφιακή επίδοση των δικογράφων και την υλοποίηση πιλοτικών δράσεων στον τομέα της ψηφιακής δικαιοσύνης. Είχα πρόσφατα τη δυνατότητα να μιλήσω για την ανάπτυξη της τεχνητής νοημοσύνης στον τομέα της ιατροδικαστικής.

Για όλα αυτά, τα οποία είναι σημαντικά ζητήματα για την ελληνική δικαιοσύνη, αναμένουμε, κυρίες και κύριοι συνάδελφοι, ερωτήσεις για να έρθουμε να απαντήσουμε συγκεκριμένα και να μπορέσουμε να ακούσουμε τα δικά σας επιχειρήματα και να ακούσουμε και τη δική σας εμπειρία, γιατί υποθέτω ότι, πριν υποβάλετε την ερώτηση θα έχετε κάνει τον κόπο να επισκεφτείτε κάποιο από τα δικαστήρια και θα μπορέσετε να συγκρίνετε την κατάσταση, φέρ’ ειπείν, της Ευελπίδων λίγους μήνες ή λίγα χρόνια πριν με τη σημερινή ή την κατάσταση στη Λουκάρεως ή στις περιφερειακές έδρες, στις έδρες των πρώην ειρηνοδικείων.

Για παράδειγμα, θα σας καλέσουμε στα εγκαίνια του νέου Δικαστικού Μεγάρου της Περιφερειακής Έδρας Περιστερίου και νομίζω ότι αμέσως μετά -γιατί δεν θα έχουν λυθεί οι μισθώσεις- μπορούμε να πάμε στο Περιστέρι ή στο Ίλιον να δούμε σε ποιες συνθήκες στεγάζονταν τα ειρηνοδικεία που εσείς τόσο μεγάλο αγώνα δώσατε για τη διατήρησή τους.

Πράγματι, κυρίες και κύριοι συνάδελφοι, τα μέτωπα της δικαιοσύνης έχουν σχηματιστεί. Από τη μια μεριά, είναι το μέτωπο των μεταρρυθμιστών, που θέλει σύγχρονη, ποιοτικά αναβαθμισμένη, ταχεία και δίκαιη δικαιοσύνη. Από την άλλη πλευρά, είναι το μέτωπο των αντιδραστικών, που θέλει η δικαιοσύνη να κινείται με ρυθμούς εικοστού ή καλύτερα, δέκατου ένατου αιώνα.

Εμείς είμαστε αποφασισμένοι να συγκροτήσουμε με τους πολίτες της χώρας το πρώτο μέτωπο, το μέτωπο των μεταρρυθμιστών.

Και ολοκληρώνω με το συζητούμενο σχέδιο νόμου, για να απευθύνω και τις ευχαριστίες, όπως αρμόζει. Είπα και στην Επιτροπή ότι το συζητούμενο σχέδιο νόμου είναι προϊόν μακράς και επίπονης διαβούλευσης, αλλά και επιστημονικής εργασίας Επιτροπής η οποία εργάστηκε στο Υπουργείο Δικαιοσύνης υπό την προεδρία μου για χρονικό διάστημα μεγαλύτερο των δώδεκα μηνών.

Είδατε, επίσης, ότι πράγματι εμείς εννοούμε τη διαβούλευση, από όσα είπαν ενώπιον της Επιτροπής οι φορείς που εκλήθησαν. Όλοι είχαν να πουν πως διαβουλεύθηκαν μεταξύ μας. Η διαβούλευση ήταν όχι προσχηματική αλλά ουσιαστική και συνεχής. Τους ακούσαμε και βελτιώσαμε το νομοσχέδιο πριν την κατάθεσή του. Είχα πει ότι θα το κάνουμε, ότι θα βελτιώσουμε τις διατάξεις που κρίνουμε ότι πρέπει να βελτιωθούν, με βάση τις παρατηρήσεις, τις υποδείξεις και τις προτάσεις που ήταν προς τη σωστή κατεύθυνση καθ’ όλη τη διάρκεια της συζήτησης -και αυτό κάναμε.

Οι νομοτεχνικές βελτιώσεις που καταθέσαμε δεν είναι προϊόν προχειρότητας. Είναι προϊόν διαλόγου, που συνεχίστηκε μέχρι την τελευταία στιγμή. Ό,τι καταθέσαμε, το συζητούσαμε, ήμασταν σε επικοινωνία με όλους τους φορείς, με τους συμβολαιογράφους, τους δικηγορικούς συλλόγους, τον νομικό κόσμο και κάναμε βελτιώσεις -επαναλαμβάνω στο πνεύμα και στη φιλοσοφία του νομοσχεδίου- μέχρι και την τελευταία ομιλία του εισηγητή μας.

Τελειώνοντας, θέλω να εκφράσω ειλικρινά τις ευχαριστίες μου προς τα μέλη της Επιτροπής και οφείλω να τους αναφέρω ονομαστικά. Δεν τους επιλέξαμε εμείς. Ζητήσαμε από το δικαστήριο, όπως και τους φορείς, να μας υποδείξουν τα πρόσωπα που θα συμμετάσχουν στην Επιτροπή.

Ήταν εκ μέρους του Αρείου Πάγου η Αντιπρόεδρος η κυρία Μαρία Κουφούδη, η Αρεοπαγίτης η κυρία Αικατερίνη Χονδρορίζου και η Αρεοπαγίτης η κυρία Ευδοξία Κιουπτσίδου. Επίσης ήταν ο Εφέτης Παναγιώτης Καρακωνσταντής της Νομικής Υπηρεσίας του Υπουργείου Δικαιοσύνης, η Πρωτοδίκης Αθηνών Σταυρούλα Δεδικούση, ο Εφέτης και Προϊστάμενος του Πρωτοδικείου Αθηνών ο κ. Χριστόφορος Λινός, ο Εφέτης Ναυπλίου, ο κ. Ευάγγελος Χατζίκος και ο Εφέτης, αποσπασμένος στη Νομική Υπηρεσία του Υπουργείου Δικαιοσύνης, ο κ. Σωτήριος Τσουβαλάς, μέλος της Ένωσης Δικαστών Και Εισαγγελέων. Ήταν παρών σε κάθε συνεδρίαση και έκανε τις προτάσεις και τις παρατηρήσεις του σε όλα τα σχέδια νόμου για τον Κώδικα Πολιτικής Δικονομίας. Επομένως, η Ένωση Δικαστών και Εισαγγελέων συμμετείχε από την έναρξη για τις εργασίες της Επιτροπής μας.

Ήταν ο κ. Γεώργιος Δελλής Πρωτοδίκης Αθηνών, η κυρία Ελένη Τζουνάκου Πρωτοδίκης Κορίνθου, ο κ. Παρασκευάς Αρβανιτάκης Καθηγητής Αστικού Δικονομικού Δικαίου της Νομικής Σχολής του Αριστοτελείου Πανεπιστημίου Θεσσαλονίκης, ο κ. Σπυρίδων Τσαντίνης Καθηγητής του Αστικού Δικονομικού Δικαίου της Νομικής Σχολής του Δημοκριτείου Πανεπιστημίου Θράκης. η κυρία Καλλιόπη Μακρίδου Καθηγήτρια Αστικού Δικονομικού Δικαίου της Νομικής Σχολής του Αριστοτελείου Πανεπιστημίου Θεσσαλονίκης. Ήταν ο Πρόεδρος της Ολομέλειας των Δικηγορικών Συλλόγων ο κ. Δημήτριος Βερβεσός, και ο Αναπληρωτής που η Ολομέλεια είχε ορίσει στις συνεδριάσεις της Επιτροπής μας. Οι συνεργάτες μας, ο κ. Ιωάννης Γερμανός, ο κ. Σωκράτης Μεργιανός και η κυρία Χριστίνα Σπύρου.

Όλοι αυτοί, νομίζω, εγνωσμένης αξίας και κύρους, νομικοί, συμμετείχαν από την πρώτη συνεδρίαση της Επιτροπής μέχρι και την κατάθεσή του στη σύνταξη του σχεδίου νόμου. Όλους, λοιπόν, τους ευχαριστώ και τους ευχαριστώ ειλικρινά.

Θέλω, επίσης, να ευχαριστήσω για την εμπιστοσύνη που μου έδειξε τον Υπουργό Δικαιοσύνης, τον κ. Φλωρίδη, που μου ανέθεσε την προεδρία αυτής της Επιτροπής, όπως και την προεδρία της Επιτροπής για τον Δικαστικό Χάρτη και για τη σύνταξη του Κώδικα Δικηγόρων.

Θερμές ευχαριστίες, επίσης, στον εισηγητή μας τον κ. Κτιστάκη για τις απολύτως τεκμηριωμένες εισηγήσεις του, στους συναδέλφους Βουλευτές και της αντιπολίτευσης που με τον δημιουργικό διάλογο μάς έδωσαν τη δυνατότητα να βελτιώσουμε τις διατάξεις, στον βαθμό που οι προτάσεις τους ήταν προς αυτή την κατεύθυνση, αλλά και για να εκθέσουμε τα επιχειρήματά μας, αντικρούοντας τα δικά τους. Και βεβαίως να ευχαριστήσω θερμά όλους τους Βουλευτές της Νέας Δημοκρατίας που όχι μόνο υπερασπίστηκαν, αλλά ανέδειξαν τις ρυθμίσεις του συζητούμενου σχεδίου νόμου οι οποίες είναι ρυθμίσεις, επαναλαμβάνω, για μια καλύτερη, ταχύτερη και δικαιότερη δικαιοσύνη.

Δεν πρέπει, κυρίες και κύριοι συνάδελφοι της Αντιπολίτευσης -και με αυτόν τον λόγο κλείνω- σε αυτήν την προσπάθεια εσείς να μείνετε πίσω. Καλώ και εσάς να υπερψηφίσετε το σχέδιο νόμου, διαβεβαιώνοντάς σας ότι είναι ένα βήμα προς τα εμπρός για την ελληνική δικαιοσύνη. Μην αρνείστε να κάνετε αυτό το βήμα.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Φλωρίδη, θέλετε να κάνετε κάποια αναρίθμηση; Έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, στις νομοτεχνικές που μοιράσαμε, στην με αριθμό 24 γίνεται μια διόρθωση στην αναρίθμηση εκεί, στην περίπτωση γ, όπου στη θέση του άρθρου 151 τίθεται ο αριθμός «150», και στη θέση του 152 τίθεται ο αριθμός «151».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εκατόν εξήντα δύο άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας - Τροποποιήσεις σχετικά με τη δημοσίευση διαθηκών - Τροποποιήσεις στο ρυθμιστικό πλαίσιο των ανακοπών κατά της αναγκαστικής εκτέλεσης με σκοπό την επιτάχυνση της εκδίκασης - Λοιπές διατάξεις αρμοδιότητας του Υπουργείου Δικαιοσύνης», έγινε δεκτό κατά πλειοψηφία σε μόνη συζήτηση επί της αρχής, επί των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.58΄ λύεται η συνεδρίαση για αύριο, ημέρα Πέμπτη 24 Ιουλίου 2025 και ώρα 9.00΄ το πρωί με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Εθνικός Τελωνειακός Κώδικας και άλλες διατάξεις - Συνταξιοδοτικές διατάξεις», σύμφωνα με τη συμπληρωματική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**